
PREFAŢĂ 


Elemente biografice şi de problematică 


Ultim născut al unei familii tradiționaliste de evrei implantală în 
estul Franţei din Evul Mediu, Durkheim s-a născut la Epinal pe 15 
aprilie 1858. Distanţîndu-se destul de repede de religie, el face studii 
secundare strălucite, reuşeşte la două bacalaureate — unul în litere 
şi celălalt în ştiinţe — şi este recompensat la concursul general. 

Elev al Şcolii normale superioare (la cea de a treia încercare, în 
1879), agresat! în filozofie (pe locul unsprezece, în 1882), se con- 
sacră carierei universitare. Cititor atent al baronului de Montesquieu 
şi al contelui de Saint-Simon, urmează seminariile lui Numa-Denis 
Fustel de Coulanges, ale lui Emile Boutroux şi, mai ales, ale lui 
Charles Renouvier, pe care îl consideră maestrul său. Alte influente 
decisive : cea a lui Auguste Comte şi cea a lui Herbert Spencer. 

După un sejur în Germania, la diferite laboratoare de cercetare, 
mai ales la Leipzig, Berlin şi Marbourg, Durkheim este remarcat de 
Louis Liard, director- în acea vreme — al Învățămîntului superior în 
Ministerul instrucției publice, obţinînd primul său post la Bordeaux 
în 1887. În luna octombrie a aceluiaşi an se căsătoreşte cu Louise 
Dreyfus, fiica unui industriaş parizian specializat în cazangerie. Îl 
frecventează pe Jean Jaures (unul din condiscipolii săi din rue 
d'Ulm”, alături de Henri Bergson şi Pierre Janet), se împrietenește cu 
Ferdinand Buisson şi participă la marile dezbateri ale epocii. Plasîn- 
du-se hotărît alături de dreyfusarzi, se raliază socialismului şi apără 
idealul laic republican. Productia sa ştiinţifică este foarte abunden- 
tă; pe lîngă numeroasele articole şi recenzii critice, el redactează 
trei lucrări care rămîn în posteritate : Despre diviziunea muncii so- 
ciale (1893), Regulile metodei sociologice (1895) şi Sinuciderea 
(1897). Numit în 1902 lector în Ştiinţele educaţiei la Sorbona, profe- 
sor (patru ani mai tîrziu) la aceeaşi universitate, el nu a încetat să 
convingă comunitatea ştiinţifică de legitimitatea şi de necesitatea 
noii discipline, sociologia. În jurul său se strînge o echipă de cola- 
boratori devotați şi entuziaşti, printre care se numără Marcel Mauss, 


1. Examenul de agregare este specific franțuzesc ; el presupune o pregătire intensivă 
(de doi ani, în Şcolile normale superioare) şi un grad ridicat de dificultate (⁄.tr.). 
2. In strada Ulm se află sediul tradiţional al Şcolii normale superioare. 

Henri Hubert, Paul Fauconnet, Francois Simiand şi frații Bourgin. 
Această «armată de lucrători» constituie, din anii 1896-1897, «nu- 
cleul dur» al echipei însărcinate să animeze revista L'Année socio- 
logique. Ultima sa contribuţie importantă, Formele elementare ale 
vieţii religioase, apare în 1912. 

Dureros lovit de moartea unicului său fiu, André— «o inimă iubi- 
toare şi tandră, de o bunătate înndăscută»—, ucis pe frontul din Sa- 
lonic, Durkheim se stinge la Paris pe 15 noiembrie 1917. Concepţia 
sa asupra faptului social» va face obiectul a numeroase discuţii şi va 
ocaziona numeroase reinterpretări. 

Tema integrării constituie unul din firele conducătoare ale socio- 
logiei lui Durkheim. Să examinădm, de exemplu, lucrarea consacrată 
sinuciderii. Statisticile sînt formale : aceasta survine mai degrabă în 
cazul celibatarilor decît în cazul oamenilor căsătoriţi ; probabilitatea 
atentării la propria viață este, în epocă, mai mare pentru citadini 
decît pentru rurali ; catolicii riscă mai puțin decît protestanții... Cînd 
imperativele devin mai puţin restrictive şi cînd instanțele de socia- 
lizare nu mai Sînt, ca în trecut, adevărate «şcoli de disciplină», se 
poate manifesta un sentiment de rău nedefinit sau de frustrare. De 
unde recomandările vizînd întărirea structurii familiale, promo- 
varea dezvoltării de organisme asociative sau facilitarea stabilirii 
unor politici contractuale. Anomia este astfel combătută sub diferite 
forme. 

În prima sa mare operă (1893), Durkheim distinge două forme 
de solidaritate. Cea dintîi, calificată drept mecanică, se aplica socie- 
tăților primitive : ea functionează pe bază de asemănare sau de simi- 
litudine. Cea de-a doua, de tip organic, corespunde proceselor de 
diferenţiere. Pe măsură ce conştiinţa colectivă pierde ceva din 
puterea ei de coerciţie şi pe măsură ce schimburile se multiplică, 
specializarea activităților tinde să se impună. Dreptul nu mai este, 
din acest moment, «represiv», ci «cooperativ». În măsura în care con- 
jugă complementaritate şi interdependeniă, această parcelizare a 
sarcinilor se dovedeşte benefică. 

Dacă ne plasăm acum într-o perspectivă mai pronunţat metodo- 
logică, anumite reguli trebuie respectate. Este mai întîi necesar să ne 
eliberăm de dominaţia noțiunilor prestabilite (prenotions) şi să deo- 
sebim cu grijă judecăţile de fapt (cu validitate universală) de jude- 
căţile de valoare (relative la evaluări subiective). Evidenţele bunului 
simt nu sînt decît iluzii şi trebuie să cedeze în fata experimentării. 
Demersul care trebuie urmat presupune, de altfel, mai multe etape : 
elaborarea unui cadru de referinţă, construirea unei tipologii adec- 
vate, critica tezelor concurente (mai ales a celor care ţin de psiho- 
logie), stabilirea de legi sau de regularitiiți, verificarea empirică a 
rezultatelor obținute. Ştiinţele fizice servesc aici de model : «A explica 
un fenomen social înseamnă a-i căuta cauza eficientă». 

Acest mod de lucru se asociază în chip fericit cu problematica 
determinismului. «Actorul» rămîne subordonat «sistemului» : indivi- 
dul este cel care se naşte din societate, şi nu invers. Adoptarea unui 

punct de vedere holist («Totul domină părțile») întăreşte această legă- 
tură de subordonare. Această problematică va fi reluată în alte con- 
tribuţii, mai ales în Formele elementare ale vieţii religioase. Interesul 
se îndreaptă atunci către «orice mod de acțiune, fixat sau nu, suscep- 
tibil să exercite asupra fiecăruia dintre noi o constrîngere exterioară», 
obiectivul fiind studierea atentă a realității pentru a o ameliora. Du- 
pă cum scrie Durkheim în teza sa de doctorat, «credem că cercetările 
noastre nu ar merita nici un fel de bătaie de cap dacă ele nu ar avea 
decît un interes speculativ». Prin urmare, «dacă separăm cu atenție 
problemele teoretice de problemele practice, o facem nu pentru a le 
neglija pe acestea din urmă, ci, dimpotrivă, pentru a ne oferi mijloa- 
cele de a le rezolva mai bine». «Ceea ce numim pozitivism — adăuga el 
în Reguli- nu este decît o consecință a acestui rationalism». 


Sacrul, specific al religiosului 


Formele elementare ale vieţii religioase, lucrare complexă de a- 
proape 700 de pagini, are ca obiect elaborarea unei teorii generale a 
religiei. Pentru aceasta, Durkheim alege studiul religiilor totemice şi 
îndeosebi al religiei aborigenilor din Australia, cu scopul de a găsi 
fundamentele ultime ale oricărei religii şi, dincolo de aceasta, într-o 
perspectivă antropologică, «bazele universale şi cu adevărat omeneşti 
ale vieții religioase». Şi — trebuie să subliniem, Durkheim a acordat o 
importanță sporită studiului religiozităţii, ca punere în lumină a 
socialului, pentru că vedea în ea un fenomen de esență universală. 
Căci religia este un fapt eminamente social : «reprezentările reli- 
gioase sînt reprezentări colective care exprimă realităţi colective ; 
riturile sînt moduri de a acționa care nu iau naştere decît în sînul 
unor grupuri şi care sînt destinate să suscite, să întrețină sau să 
refacă anumite stări mentale ale acestor grupuri» (E. Durkheim, 
1991, p. 52). Acest text arată că, pentru Durkheim, religia este, înain- 
te de toate, de ordinul acțiunii. Sentimentul sacrului se trezeşte în 
societate prin participarea la activitatea colectivă reprezentată de 
ceremonie. În această privință nu există o deosebire între cultul to- 
temic australian şi fervoarea mulțimii în primii ani ai Revoluţiei 
franceze: «În acele momente, într-adevăr, sub influenţa entuzias- 
mului general, lucruri strict laice au fost transformate de opinia 
publică în lucruri sacre : Patria, Libertatea, Rațiunea» Abid, p. 377). 
În ambele situații se regăseşte deosebirea între două lumi eterogene 
şi incomparabile, lumea profană şi lumea lucrurilor sacre. Cea din 
urmă este creată oarecum de societatea în efervescenţă. Această divi- 
ziune a lumii în două genuri opuse, sacrul şi profanul, constituie, în 
ochii lui Durkheim — moştenitor al lui Fustel de Coulanges în această 
privinţă —, trăsătura distinctivă a gîndirii religioase. 

Trebuie să insistăm asupra caracterului original al abordării 
durkbeimiene. Căutînd să delimiteze specificul religiozităţii, el res- 
pinge orice teorie care o fundamentează pe credința în fenomene 

supranaturale sau într-un Dumnezeu transcendent. Aceste credințe 
nu pot fi considerate ca elemente distinctive ale religiosului, deoarece 
noțiunea de supranalural este istoric tardivă ; mari religii (budis- 
mul, de exemplu) nu se sprijină deloc pe ideea de divinitate. Nu se 
poale opune acestei viziuni a lucrurilor argumentul conform căruia 
budismul nu ar fi o religie deoarece, în lipsă de zei, el admite exis- 
tenta lucrurilor sacre, «mai exact a celor patru adevăruri sfinte şi a 
practicilor care derivă de aici» Abid., p. 93). 

Religia cere deci sacrul, adică — în afară de ceea ce interdicțiile 
protejează sau izolează — un ansamblu de credinţe şi de ritualuri al 
căror sistem formează un cult. Distincția între aceste două categorii 
de fenomene religioase, care sînt credințele şi riturile, corespunde 
«diferenţei care separă sîndirea de mişcare» (bid., p. 92), adică re- 
prezentărilor şi modurile de acțiune. Riturile trebuie considerate ca 
reguli de conduită ce prescriu modul în care omul trebuie să se 
comporte în fata lucrurilor sacre. Ele depind deci de credințe. Se pot 
distinge astfel trei tipuri : riturile negative, riturile pozitive şi riturile 
sacrificiale (piaculaires). Cele dintii sînt mai ales interdicțiile ; cele 
din a doua calegorie sînt fondate pe ideea de comuniune ; iar cele 
din a treia categorie, trezind ideea de răscumpărare, se celebrează 
în nelinişte şi tristețe. Toate îndeplinesc o funcţie socială majoră : de 
menţinere a coeziunii, întreținînd un sentiment de apartenență la 
un grup. După cum se vede, pentru Durkheim o religie trăieşte prin 
practicile care revivifică credintele. 

Sîntem acum în măsură să înțelegem definiţia pe care o dă : «O re- 
ligie este un sistem solidar de credințe şi de practici relative la 
lucrurile sacre, adică separate, interzise- credințe şi practici care îi 
adună într-o aceeaşi comunitate morală numită Biserică pe toți cei 
care aderă la ele» Abid., p. 108-109). Pe lîngă sistemul format de cre- 
dinte şi de practici, această definiţie presupune două alte elemente : 
relația cu sacrul şi unirea într-o singură comunitate a celor care ade- 
ră la ele. Acest din urmă punct nu e lipsit de importanţă : faptul că 
ideea de religie este inseparabilă de aceea de Biserică permite să se 
facă distincția fală de magie. Din perspectiva integrării sociale, este 
util să notăm că, pentru autor, dacă magia este o practică individua- 
IA, religia presupune, în ce o priveşte, un act colectiv care îi leagă (să 
ne gîndim la etimologia termenului) pe oameni unii de alţii. 

Plecînd de la această definiţie fidelă metodei sale, Durkheim va 
începe să elimine interpretările anterioare, animismul şi naturismul. 
Conform celei dintii, sustinulă de Edward Taylor şi de Herbert Spen- 
cer (în ciuda cîtorva nuanţe pe care le introduce acesta din urmă), 
credinta religioasă înseamnă credința în fiinţe spirituale. Cea de-a 
doua, susținută mai ales de Max Müller, afirmă că oamenii adoră 
„fortele cosmice. Dar cum animismul şi naturismul coexistă aproape 
universal, unii cred că naturismul este religia primitivă din care ar 
deriva naturismul, în timp ce alții consideră că, dimpotrivă, cultul 
naturii este punctul de plecare al evoluției religioase, cultul spiritelor 
neconstituind decît un caz particular. Durkbeim arată că aceste 

două abordări trebuie respinse deoarece în natura omului sau a 
universului ar trebui căutat germenele marii opoziții care separă 
profanul de sacru» bid., p. 172). În ambele cazuri, obiectul de cer- 
cetare este dizolvat, de vreme ce religia ar echivala — în cazul în care 
ea ar consta în adorarea unor spirite ireale sau a unor forțe natura- 
le-— cu o halucinație colectivă. Dincolo de naturism şi de animism 
există un cult fundamental şi primitiv căruia etnografii i-au dat 
numele de totemism. 

Studiul religiei totemice permite să se arate că totemul este înainte 
de toate un simbol dublu. Pe de o parte, el desemnează ceea ce Durk- 
beim numeşte principiul sau zeul totemic, un fel de forță anonimă şi 
impersonală, independentă de supuşi de vreme ce ea îi precede şi le 
supravieţuieşte : «indivizii mor, generațiile trec şi sînt înlocuite de 
altele, dar această forță rămîne mereu actuală, vie şi asemănătoare 
cu ea însăşi» Abid., p. 336). Pe de altă parte, totemul este şi simbolul 
clanului. În acelaşi timp simbol al zeului şi al societăţii, ne spune 
Durkheim, care se întreabă : «Nu înseamnă oare că zeul şi societatea 
sînt una ? Cum ar fi putut să devină figura acestei quasi-divinităţi 
emblema grupului, dacă grupul şi divinitatea ar fi două realități 
distincte Ð (bid., p. 365). 

Astfel, fortele pe care oamenii le capătă din religie au o bază 
reală. Ele provin de la singura realitate care le este superioară ca 
indivizi, societatea. În raportul dintre indivizi şi grup se produce un 
proces de idealizare care permite transfigurarea societății în ceva 
divin : «O societate are tot ce trebuie pentru a trezi în spirite, prin 
acțiunea pe care o exercită asupra lor, senzaţia de divin ; căci ea 
este pentru membrii ei ceea ce zeul este pentru credincioşii săi» (bid.). 

Definiția religiei pe care o retine Durkheim acorda, după cum 
am văzut, o realitate exterioară obiectului de studiu. Rămîne de 
stabilit, în consecință, atitudinea cercetătorului fată de acest obiect. 
Examinarea acestui punct va permite nuanțarea opoziţiilor dintre 
abordarea explicativă (atribuită în general lui Durkheim) şi aborda- 
rea comprebensivă (al cărei reprezentant celebru este Max Weber) 
(Gilles Ferreol şi Philippe Deubel, 1993). 

Demersul autorului nostru în studierea religiosului ilustrează în 
mod deosebit poziția lui metodologică. În Reguli, el distinge între 
două momente ale cercetării, acela al observării şi acela al explicării. 
Această dibhotomie apare atit în planul Sinuciderii cît şi în cel al 
Formelor... : «Ne propunem să studiem în această carte religia cea 
mai primitivă sau cea mai simplă care este cunoscută actualmente, 
să o analizăm şi să încercăm să o explicăm» (E. Durkheim, 1991, p. 
39). Altfel spus, după cum remarca Jose Prades, Durkheim ia în 
considerare, în studiul descriptiv, subiectivitatea credinciosului, în 
timp ce în partea explicativă nu mai ține cont de ea (J. Prades, 1987). 
Există o evidentă complementaritate între aceste două abordări, cu- 
noaşterea realității sociale nu este oferită doar de o viziune 
«dinafară», ci ea cere, dimpotrivă, un raport de reciprocitate între 
interioritate şi exterioritate, raport asupra căruia Durkheim va reveni 

în mod constant în opera sa. Şi, deşi acest punct nu a prea fost perce- 
put, nu pare să existe o divergență fundamentală între Weber şi el în 
această privinţă. Textele în care sociologul francez căuta să sesizeze 
semnificațiile subiective sînt numeroase şi foarte explicite, apărînd 
atît în Formele..., cît şi în contribuțiile ulterioare. Exista deci o grijă 
permanentă de adoptare a unei perspective în acelaşi timp obiec- 
tivistă şi comprebensivă : «Reprezentările mitice sînt false în raport 
cu lucrurile, dar sînt adevărate în raport cu subiecţii care le gîndesc» 
(E. Durkheim, 1955, p. 177). 

Totuşi, vor obiecta unii, cum să conciliem aceste texte cu acelea, 
la fel de numeroase, în care Durkheim pare să neglijeze total autono- 
mia individului faţă de social, justificînd astfel reproşul de sociolo- 
gism care îi este adresat atît de des ? Această veche dispută este im- 
portantă şi, bineînţeles, dialectica individ/societate nu se limitează 
la interpretarea operei lui Durkheim. Perspectiva calificată în gene- 
ral drept bolistă, care face din mediul social sursa oricărei explicaţii 
a faptelor sociale, pare, într-adevăr, de neconciliat cu încercările de 
interpretare a fenomenelor colective plecînd de la comportamentele 
individuale puse împreună şi deci, în mod necesar, plecînd de la 
motivațiile actorilor. Totuşi, unul dintre cei mai iluştri exegeți ai lui 
Durkheim, Robert Bellab, nu ezita să scrie : «Două dintre conceptele 
sale fundamentale, „conştiință” şi „reprezentare”, se referă la reali- 
tăți mentale şi psihice. De fapt, Durkheim vorbeşte de faptele sociale 
ca despre lucruri care apartin lumii „mentalului”, a „moralei”, a 
„spiritualului” sau a „idealului”. A fost preocupat în mod constant 
de spirit, de conştiinţă (...)» (citat de J. Prades, 1987, p. 86). Raymond 
Boudon, la rîndul său, este convins de faptul că multe dintre rezul- 
tatele obținute de Durkheim nu sînt «inteligibile decît dacă le con- 
siderăm efecte de agregare şi dacă le analizăm dintr-o perspectivă 
individualistă» (R. Boudon, 1979, p. 14). Citîndu-l pe Hans Alpert, el 
îl descrie pe Durkheim ca un «relaționist realist», adică cineva pentru 
care realitatea socială este constituită din sisteme concrete de inter- 
acțiune între agenţii sociali Abid., p. 39). 

Acest pluralism interpretativ îşi găseşte — poate — un început de 
interpretare în analiza lui Prades. Acesta din urmă remarca faptul 
că Durkheim, în 1899, se referea la dualitatea individualului şi a 
socialului, a psihologiei propriu-zise fată de sociologie. Ar exista un 
fel de «dualitate constitutivă naturii umane», care justifică şi chiar 
cere două abordări ştiinţific complementare : «Prin psibologie înte- 
legem ştiinţa mentalităţii individuale, rezervînd numele de socio- 
logie pentru ceea ce priveşte mentalitatea colectivă» (E. Durkheim, 
1899, p. 26). 

Și aici, gîndirea lui Durkheim se îndepărtează destul de mult de 
stereotipurile obişnuite. Totuşi, prizonier al modelului de clasificare 
a ştiinţelor moştenit de la A. Comte, Durkheim nu reuşeşte să ierar- 
bizeze domeniile cunoaşterii. El afirma astfel primatul sociologiei 
asupra psihologiei, ceea ce diminuează importanța complementari- 
tății asupra căreia am insistat. 


Ştiinţele omului şi societatea 


Ce judecăţi se pot emite astăzi despre teoria durkbeimiană asu- 
pra religiei ? În lucrarea sa, Prades îşi propune, după cum arăta 
subtitlul, să-l actualizeze pe Durkheim pentru a resîndi moder- 
nitatea (J. Prades, 1987). Această perspectivă este justificată, după 
Prades, de faptul că autorul căuta să fondeze în Forme... o nouă 
manieră de a explica omul, şi nu de a studia totemismul sau religia 
în ele însele. Este deci necesar să punem problema locului pe care îl 
ocupă societatea în explicarea naturii umane. 

Singura realitate care poate da seamă de componentele esenţiale 
ale omului (cunoaştere, acțiune, morală şi sens) este societatea. Ea 
permite să se explice persistenţa şi metamorfoza elementului fun- 
damental pentru constituţia ființei umane care este sacrul. Dar «care 
este de fapt societatea din care se face, în acest mod, substratul vieţii 
religioase» ? (E. Durkheim, 1991, p. 699). Pentru a răspunde la a- 
ceastă întrebare, Durkheim examinează trei relații : societate reală/ 
societate ideală, individ/societate, societate/umanilate. Se poale reţi- 
ne din aceste confruntări faptul că societatea este aspectul colectiv al 
naturii umane. Din acest moment, legătura dintre religie şi societate 
pare a fi profund reciprocă : «Pentru ca principalele aspecte ale vieţii 
colective să fi început prin a fi diferite aspecte ale vieții religioase 
trebuie ca viata religioasă să fie forma eminentă şi un fel de expresie 
condensată a vieţii colective în întregul ei. Dacă religia a dat naştere 
la tot ceea ce este esenţial în societate este pentru că ideea de societate 
este sufletul religiei» Abid., p. 697). 

Ar exista deci o atemporalitate a sacrului, acesta fiind consub- 
stantial omului. Dar putem oare accepta excluderea sacrului din 
cîmpul istoriei ? Se cunoaşte răspunsul lui Durkheim, puternic in- 
fluentţat de Charles Renouvier: religia umanității, cu alte cuvinte, 
umanismul, face din persoana umană o realitate sacră. Această 
religie a umanităţii, «religie căruia omul îi este supus şi zeu în acelaşi 
timp», este singura de dorit pentru vremurile moderne (E. Durkheim, 
1987, p. 265). Oamenii pot iubi şi onora omul însuşi: «Aşa cum 
fiecare dintre noi încarnează ceva din umanitate, fiecare conştiinţă 
individuală are într-însa ceva divin şi se găseşte marcată astfel de 
un caracter care o face sacră şi inviolabilă pentru ceilalți» (bid., 
p.271). Sacralitatea omului permite să se perceapă mai bine dimen- 
siunea morală prezentă în opera lui Durkheim din 1887 pînă la 
ultimele texte. 

Trebuie să subliniem, în primul rînd, că locul acordat moralei 
este indisociabil de conştientizarea unui declin — acela al suportului 
ei tradițional, adică religia. Durkheim va avea deci ca sarcină ur- 
gentă concilierea moralei cu sociologia moralei, din perspectiva unei 
morale ştiinţifice. Plecînd de la observarea faptelor, el nu poate decît 
să constate varietatea regulilor etice şi, mai ales, varietatea acestor 
reguli în privința unui singur obiect. Or, morala ar trebui să prescrie 


12 PREFAŢĂ 


aceleaşi reguli în societățile de acelaşi tip. Este deci necesar să se 
distingă între normal şi patologic în funcție de gradul de generalitate 
al fenomenului. Altfel spus, va fi considerat normal fenomenul pe 
care îl întîlnim în mod frecvent, într-un tip dat de societate (ceea ce 
explică faptul că Durkheim ajunge să considere normală o anume 
rată a criminalităţii). Această distincție între normal şi patologic 
permite să se treacă de la observarea faptelor, adică a obiectivului, 
la normativ, în speță de la faptul moral la morală. 

Dar se pare că Durkheim nu se limitează numai la această mo- 
rală redusă la simpla normalitate. În Educaţia morală (1925), el 
notează că «principiul moral trebuie urmat numai şi numai din 
respect pentru el», ceea ce corespunde în întregime ideii kantiene a 
actului înfăptuit ca datorie. În alți termeni, Durkheim introduce 
ideea pe care o va dezvolta în 1906 în «Determinarea faptului moral», 
conform căreia obligația nu epuizează actul moral. Trebuie ca a- 
cesta să pară şi de dorit. Această dorință nu poate să surprindă, de 
vreme ce ea vine din «virtutea atractivă» a societăţii. 

Totuşi, oricare ar fi profunzimea legăturii între obligație şi dorin- 
tă, Durkheim refuză să abandoneze dualitatea acestor doi versanţi 
ai moralității : «Nu se vede oare că, dacă avem datorii numai pentru 
că datoria este de dorit, noțiunea însăşi de datorie dispare ? Nu vom 
putea niciodată să mergem de la ceea ce este de dorit la obligație, de 
vreme ce caracterul obligaţiei este să violenteze într-o anumită mă- 
sură dorinţa» (E. Durkheim, 1967, p. 69). 

Astfel, «spiritul de disciplină» (obligația) şi «ataşamentul de grup» 
(dorința) constituie cele două elemente ale moralei. Pe ce se fon- 
dează aceste componente ? Răspunsul lui Durkbeim nu este cîtuşi de 
putin ambiguu : Numai societatea în ansamblul ei este suficient de 
conştientă pentru a fi putut instaura această disciplină al cărei o- 
biect este să o exprime» (E. Durkheim, 1974, p. 98), pentru că «ea este 
o realitate mai bogată decît propria noastră realitate, căreia nu ne 
putem ataşa fără ca din aceasta să rezulte o îmbogățire a propriei 
noastre fiinţe», (bid., p. 110). Aceste două elemente nu sînt «decît 
două aspecte ale aceluiaşi lucru, care este societatea» bid., p. 105). 

Dacă faptele sociale pot fi exprimate, aceasta se întîmplă pentru 
că ele sînt produsul unei realități mai generale, de ordinul feno- 
menelor : societatea. Aceasta din urmă este «substratul, sursa şi ac- 
tualizarea moralei» (Frangois-Andre Isambert, 1990, p. 146). 

Înţelegem, din această perspectivă, importanţa acordată şcolii în 
învățarea ataşamentului la grup. Şcoala va reprezenta, pentru Durk- 
beim, instrumentul prin excelență al integrării sociale. El va apare 
astfel în ochii contemporanilor săi ca un fel de preot în serviciul unei 
morale laice, devotat în întregime întăririi legăturii sociale. Care alt 
loc, în afară de şcoală, poate permite mai bine interiorizarea carac- 
terului dezirabil al binelui moral ? Pedagogia morală este transmisă 
tuturor şi nu ar putea fi rezervată naţionalilor «pur sînge». Adeziunea 
la o comunitate naţională nu mai este, din acest moment, fondată 
pe o libertate metafizică, care transcende timpul şi istoria, ci «se 

înscrie într-o cultură şi o tradiție pentru care valorile spiritului şi ale 
legii au un sens» (Alain Renaut, 1991, p.45). 

Durkheim se va strădui să apere, cu o ardoare exemplară, aceste 
valori în timpul afacerii Dreyfus şi al primului război mondial. Acest 
militant hotărît pentru drepturile omului va înceta să lupte în no- 
iembrie 1917, victimă — am putea spune — a deflagrației care, doi 
ani mai devreme, provocase pierderea, pe frontul de la Salonic, a lui 
André, elevul său promiţător şi fiul său mult iubit”. 


Gilles FERREOL 

Traducerea prefeţei : Ioana MĂRĂŞESCU 


INTRODUCERE 


Obiectul cercetării 


Sociologia religioasă şi teoria cunoaşterii 


I 


În lucrarea de față, ne propunem să studiem, să analizăm şi să 
explicăm cea mai primitivă şi mai simplă dintre religiile cunoscute. 
Putem afirma despre un sistem religios că este cel mai simplu dintre 
cele observate, atunci cînd îndeplineşte următoarele două condiţii : 
a) se întîlneşte în acele societăţi a căror organizare nu este întrecută 
în simplitate de o alta! şi b) poate fi explicat fără a se recurge la 
elemente împrumutate de la o religie anterioară. 

Ne vom strădui să descriem un asemenea sistem cu precizia şi 
fidelitatea etnografului sau istoricului. Sarcina noastră nu se măr- 
gineşte însă la atît. Sociologia pune alte probleme decît istoria sau 
etnografia. Ea nu caută să studieze forme perimate de civilizaţie 
doar spre a le cunoaşte şi reconstitui ci, ca orice ştiinţă exactă, are 
ca obiect explicarea realităţii actuale, apropiată nouă, capabilă deci 
să ne influenţeze ideile şi faptele : realitatea aceasta este omul, mai 
exact omul zilelor noastre, şi nimic altceva nu ne-ar putea preocupa 
într-o măsură mai mare. Nu vom studia nişte religii arhaice din 
plăcerea de a le afla bizareriile şi specificul, ci pentru că ni s-au 
părut mai apte decît altele spre a ne dezvălui natura religioasă a 
omului, adică un aspect esenţial şi permanent al omenirii. 

O asemenea propoziţie poate ridica obiecţii. Pare straniu ca, 
pentru a cunoaşte omenirea de astăzi, să trebuiască să ne întoarcem 
la începuturile istoriei. A proceda astfel poate părea paradoxal în 
problema care ne preocupă. Căci, într-adevăr, despre religii se 
spune că nu au o valoare şi o demnitate egale ; în general, spunem 
că ele nu conţin aceeaşi doză de adevăr. S-ar părea, deci, că formele 
evoluate ale gîndirii religioase nu pot fi comparate cu cele infe- 
rioare, fără să le coborîm pe cele dintii la nivelul celor din urmă. A 


1. În acelaşi sens, spunem despre aceste societăţi că sînt primitive iar pe om îl 
numim primitiv. Expresia este, desigur, lipsită de precizie — greu de evitat dar, 
de vreme ce îi determinăm cu grijă semnificaţia, nu vom întîmpina nici un 
inconvenient. 

admite că unele culte neevoluate ale triburilor australiene ar putea 
să ne ajute să înţelegem creştinismul, nu înseamnă oare a presu- 
pune că el provine dintr-o aceeaşi mentalitate, adică e alcătuit din 
aceleaşi superstiții şi se întemeiază pe aceleaşi erori? lată cum 
importanţa teoretică atribuită uneori religiilor primitive a putut să 
treacă drept indicele unei nereligiozităţi sistematice care, preju- 
diciind rezultatele cercetării, le viciază de la început. 

Nu este locul să analizăm dacă există într-adevăr savanţi care să 
merite reproşul că au făcut din istoria şi etnografia religioasă o 
armă îndreptată împotriva religiei. În orice caz, sociologul nu poate 
împărtăşi un asemenea punct de vedere. Căci unul din postulatele 
esenţiale ale sociologiei este acela că o instituţie umană nu se poate 
întemeia pe eroare şi minciună ; altfel n-ar putea dura. Dacă nu 
s-ar întemeia pe natura lucrurilor, ar întîlni în ele o rezistenţă pe 
care n-ar putea s-o înfrîngă. Cînd, deci, abordăm studiul religiilor 
primitive, sîntem siguri că acestea ţin de real şi că îl exprimă ; vom 
vedea că acest principiu va reveni neîncetat în cursul analizelor şi 
discuţiilor ce urmează, reproşul nostru la adresa şcolilor de care ne 
vom separa fiind tocmai acela de a-l fi ignorat. Considerînd formu- 
lele doar în litera lor, desigur că practicile şi credinţele religioase 
par uneori deconcertante, încît sîntem tentaţi să le atribuim unui 
fel de aberaţie funciară. Dar trebuie să găsim realitatea ascunsă în 
spatele simbolului care o figurează şi îi dă un înţeles. Riturile cele 
mai barbare sau bizare, miturile cele mai stranii traduc o necesitate 
omenească, un aspect anume al vieţii individuale sau sociale. Moti- 
vele pe care credinciosul şi le oferă lui însuşi drept justificare pot 
fi, şi de cele mai multe ori chiar sînt, eronate. Dar adevăratele 
motive nu încetează să existe şi treaba ştiinţei e să le descopere. 

În fond, nu există religie falsă. În felul lor, toate religiile sînt 
adevărate, toate răspund, în chip diferit, unor condiţii date ale 
existenţei omeneşti. Fără îndoială că le putem dispune într-o ordine 
ierarhică. Unele pot fi considerate superioare altora, în sensul că 
pun în joc functiuni mentale mai elevate, că sînt mai bogate în idei 
şi simțăminte, că au un surplus de concepte, mai puţine senzaţii şi 
imagini, că sînt mai savant sistematizate. Dar oricît de adevărate ar 
fi complexitatea sporită şi idealurile mai înalte, nu sînt suficiente 
pentru a împărţi religiile în genuri separate. Sînt religii în egală 
măsură, tot aşa cum toate ființele vii sînt în mod egal vieţuitoare, 
de la cele mai umile plastide şi pînă la om. Deci, dacă facem apel 
la religiile primitive, nu vrem să minimalizăm religia în general, ele 
nefiind mai puţin demne de respect decît altele. Răspund aceloraşi 
necesităţi, au acelaşi rol, depind de aceleaşi cauze, putînd deci la 
fel de bine să slujească la relevarea naturii vieţii religioase şi, în 
consecinţă, la rezolvarea problemei pe care dorim să o tratăm. 

De ce atunci să le acordăm anumite prerogative ? De ce să le 
alegem, dintre atîtea altele, drept obiect al studiului nostru ? Doar 
din motive de metodă. 

Mai întîi, nu am putea înţelege religiile cele mai recente decât 
urmărind modul cum s-au alcătuit ele progresiv în istorie. Într-ade- 
văr, istoria este singura metodă de analiză explicativă ce le poate fi 
aplicată. Ea singură ne permite să descompunem o instituţie în 
elementele constitutive, arătîndu-ne cum se nasc în timp unele 
după altele. Apoi, situîndu-l pe fiecare în împrejurările în care a 
luat naştere, ne oferă singurul mijloc spre a determina cauzele ce 
l-au suscitat. Deci, ori de cîte ori încercăm să explicăm ceva ome- 
nesc, luat la un moment dat — fie că e vorba de o credinţă religioasă, 
o regulă morală, un precept juridic, o tehnică estetică, un regim 
economic — trebuie să începem cu forma cea mai primitivă şi 
simplă, să ţinem cont de trăsăturile prin care se definea în acea 
perioadă, să vedem apoi cum s-a dezvoltat treptat, cum a devenit 
tot mai complexă, ajungînd la ceea ce este în momentul luat în 
considerare. Or, înţelegem uşor cât de importantă este pentru seria 
aceasta de explicaţii determinarea punctului de plecare al religiilor. 
Un principiu cartezian afirmă că, în lanţul de adevăruri ştiinţifice, 
primul inel are un rol preponderent. Cu siguranţă că nu vom aşeza 
la baza ştiinţei religiilor o noţiune elaborată în chip cartezian, adică 
un concept logic, un posibil pur, construit doar de forţele spiritului. 
Avem nevoie de o realitate concretă pe care doar observaţia istorică 
şi etnografică ne-o poate dezvălui. Dar dacă o asemenea concepţie 
cardinală trebuie obţinută prin mijloace diferite, este nu mai puţin 
adevărat că ea este chemată să aibă o influenţă considerabilă în 
suita de propoziţii ce întemeiază ştiinţa. Evoluţia biologică a fost 
cu totul altfel concepută din momentul în care s-a aflat de existenţa 
ființelor monocelulare. La fel, actele religioase pot fi explicate 
diferit după cum situăm la originea evoluţiei naturismul, animismul 
sau o altă formă religioasă. Chiar şi savanții cei mai specializaţi, 
dacă nu înţeleg să se limiteze la o sarcină de pură erudiție şi dacă 
încearcă să explice faptele analizate, sînt obligaţi să aleagă una sau 
alta dintre ipoteze şi să se inspire din ea. Vrînd, nevrînd, îşi pun 
următoarele întrebări : cum de a căpătat naturismul sau animismul, 
aici sau dincolo, cutare aspect particular, cum de s-a îmbogăţit sau 
a sărăcit în cutare sau cutare mod? Întrucît nu putem evita luarea 
unei hotărtri asupra acestei probleme iniţiale, iar soluţia ce o vom 
da va influenţa ştiinţa în întregul ei, trebuie s-o abordăm frontal ; 
ceea ce ne şi propunem. 

De altfel, în afară de repercusiunile indirecte, studiul religiilor 
primitive are, el însuşi, un interes nemijlocit, de o primă importanţă. 

Prin urmare, dacă e important să aflăm în ce constă o religie sau 
alta, este de o importanţă şi mai mare să cercetăm religia la modul 
general. Problema i-a atras pe filosofii din toate timpurile şi nu fără 
motiv : ea interesează omenirea în întregul ei. Din păcate, metoda 
utilizată de obicei spre a o rezolva a fost una pur dialectică, filosofii 
mărginindu-se la examinarea ideii ce şi-o făuriseră despre religie, 
fără a ilustra rezultatele respectivei analize mentale prin exemple 

împrumutate din religiile care îndeplinesc cel mai bine idealul lor. 
Dacă metoda trebuie abandonată, problema însă rămîne, iar filoso- 
fia a avut meritul de a fi împiedicat să fie prescrisă şi dispreţuită de 
erudiţi. De altfel, ea poate fi reluată pe alte căi. Întrucît toate religiile 
pot fi comparate, ele fiind specii ale aceluiaşi gen, înseamnă că 
împărtăşesc în mod necesar unele elemente esenţiale. Nu ne re- 
ferim doar la caracteristicile exterioare şi vizibile care ne permit să 
formulăm, chiar de la începutul cercetării, o definiţie provizorie, 
descoperirea lor fiind facilă întrucît necesită doar observaţii de 
suprafaţă. Asemănările exterioare presupun alte asemănări, mai 
profunde, deoarece la baza tuturor sistemelor de credinţe şi a 
tuturor cultelor, există cu siguranţă un număr de reprezentări fun- 
damentale şi de atitudini rituale care, în ciuda diversităţii formelor 
pe care le îmbracă, au peste tot o aceeaşi semnificaţie obiectivă şi 
îndeplinesc oriunde aceleaşi funcţii. Este vorba de acele elemente 
permanente, care constituie elementul etern şi omenesc din religie, 
conţinutul obiectiv al ideii exprimate atunci cînd vorbim despre 
religie în general. Cum să ajungem însă la ele ? 

Nu observînd religiile complexe şi care au apărut pe parcursul 
dezvoltării istorice. Fiecare dintre ele este formată dintr-o mare 
varietate de elemente, încît ne-ar fi cu adevărat dificil să deosebim 
ceea ce este secundar de ceea ce este principal şi esenţialul de 
accesoriu. Să considerăm religii precum cele din Egipt, India sau 
din antichitatea clasică ! Avem de-a face cu o încîlceală stufoasă de 
culte multiple, diferite de la o localitate la alta, de la un templu la 
altul, de la o dinastie la alta etc. Dogmele rafinate s-au amestecat 
cu superstiţiile populare. Nici gîndirea şi nici activitatea religioasă 
nu s-au răspîndit uniform în masa credincioşilor ; în funcţie de 
oameni, de medii, de împrejurări, credinţele şi riturile sînt resimţite 
în mod diferit. Aici sînt preoţii, dincolo călugării, mai încolo laicii... 
există mistici şi raţionalişti, teologi şi profeţi etc. În asemenea con- 
diţii, este dificil să deosebim elementul comun tuturor. Putem găsi 
mijlocul de a studia în mod util — prin unul sau altul din sisteme — 
un anume fapt particular care s-a dezvoltat în mod special, de 
exemplu sacrificiul sau profetismul, monahismul sau misterele ; dar 
cum să descoperim, dincolo de contradicţiile teologilor şi de va- 
riaţiile ritualurilor, fondul comun al vieţii religioase în general ? 

Altfel stau lucrurile în societăţile înferioare. Dezvoltarea cea mai 
mică a individualităţilor, grupul mai restrîns, omogenitatea îm- 
prejurărilor exterioare, totul contribuie la reducerea la minimum a 
diferenţelor şi variațiilor. Grupul realizează într-un mod firesc uni- 
formitatea intelectuală şi morală pe care o găsim doar rareori în 
societăţile mai avansate. Totul este comun pentru toţi. Mişcările 
sînt stereotipe ; le execută cu toţii, mereu aceleaşi, în aceleaşi 
împrejurări, iar conformismul comportamentului îl traduce pe cel 
al gîndirii. Conştiinţele fiind antrenate într-un acelaşi vîrtej, indivi- 
dul aproape că se confundă cu tipul generic. Atîta timp cât totul 

este uniform, totul este simplu. Nimic mai frust decît aceste mituri 
compuse din una şi aceeaşi temă, repetată la nesfîrşit, sau decît 
riturile alcătuite dintr-un număr redus de gesturi, reluate pînă la 
saţietate. Imaginaţia populară sau sacedortală n-a avut încă timpul 
şi nici mijloacele să rafineze sau să transforme materia iniţială a 
ideilor şi practicilor religioase ; încît ele se arată nude, oferindu-se 
observaţiei care, cu un efort minim, le descoperă. Dezvoltările de 
lux, accesoriul, secundarul nu au reuşit să ascundă elementul prin- 
cipal!. Totul se reduce la ceea ce este indispensabil, fără de care 
religia nu ar putea exista. Indispensabil înseamnă însă şi esenţial, 
ceea ce trebuie cunoscut înainte de orice altceva. 

Fiind simple, civilizațiile primitive constituie deci cazuri privile- 
giate. lată de ce observaţiile etnografilor au constituit adevărate 
revelații care au reînnoit studiul instituţiilor omeneşti. De exemplu, 
înainte de mijlocul secolului al XIX-lea, exista convingerea că tatăl 
reprezenta elementul esenţial în familie şi o organizare familială în 
care puterea paternală să nu fie cheia de boltă nu era de conceput. 
Descoperirea lui Bachofen a răsturnat vechea concepţie. Pînă în 
timpurile noastre, se considera ca evident faptul că relaţiile morale 
şi juridice care constituiau rudenia erau doar un aspect al relaţiilor 
fiziologice rezultate din descendența comună ; Bachofen şi succe- 
sorii săi, Mac Lennan, Morgan şi mulţi alţii erau încă influenţaţi de 
această prejudecată. Însă de cînd cunoaştem natura clanului primi- 
tiv, ştim — din contra — că rudenia nu poate fi definită prin consan- 
guinitate. Ca să revenim la religii, luînd în considerare doar formele 
religioase cele mai familiare nouă, am fost tentaţi să credem că 
noţiunea de zeu este caracteristică pentru tot ceea ce este religios. 
Or, religia pe care o vom studia în continuare este, în mare parte, stră- 
ină de orice idee de divinitate ; forţele cărora li se adresează riturile 
sînt foarte diferite de cele importante din religiile moderne ; şi totuşi 
ele ne-ar ajuta la o mai bună înţelegere a celor din urmă. Dispreţul 
unor istorici faţă de lucrările etnografilor este cu atît mai nedrept. 
Din contra, este sigur că etnografia a determinat adesea cele mai 
fecunde revoluţii din diversele ramuri ale sociologiei. De altfel, din 
acelaşi motiv, descoperirea fiinţelor monocelulare a modificat ideile 
curente despre viaţă. Cum, la aceste fiinţe foarte simple, viaţa este 
redusă la trăsăturile ei esenţiale, ele pot fi mai bine cunoscute. 

Religiile primitive nu permit doar relevarea elementelor con- 
stitutive ale religiei, ci au marele avantaj că uşurează explicarea lor. 
Faptele fiind mai simple, raporturile dintre ele sînt mai clare. Moti- 
vaţia acţiunilor umane nu a fost încă elaborată şi denaturată de 


1. Ceea ce nu înseamnă că luxul lipseşte din culturile primitive. Din contra, vom 
vedea că în orice religie găsim credinţe şi practici care nu vizează doar scopuri 
utilitare (cartea III, cap.4, $ 2). Luxul acesta este indispensabil însă vieţii religioase ; 
el ţine de însăşi esenţa ei. De altfel, el este mult mai rudimentar în religiile 
inferioare decît în altele, fapt ce ne va permite o mai bună determinare a raţiu- 
nilor lui de a fi. 

reflecţia savantă, ci rămîne mai legată, mai înrudită cu mobilurile 
ce le-au determinat. Pentru a înţelege un delir şi a-i aplica tra- 
tamentul apropriat, medicul trebuie să-i ştie punctul de plecare ; 
boala este cu atît mai uşor de depistat, cu cât a putut fi observată la 
un moment foarte apropiat de debuturile ei. Din contra, cu cât 
maladia s-a dezvoltat mai mult în timp, cu atît ea se sustrage 
observaţiei ; pe parcurs, intervin tot felul de interpretări care au 
tendinţa să refuleze în inconştient starea originară, înlocuind-o cu 
altele, în aşa fel încît prima nu mai poate fi uneori recunoscută 
uşor. Între delirul sistematic şi primele impresii care i-au dat naştere, 
distanța e uneori considerabilă. La fel stau lucrurile şi în cazul 
gîndirii religioase. Cu cît progresează în istorie, cauzele care au 
generat-o, încă active, nu mai pot fi observate decît printr-un vast 
sistem de interpretări de natură să le deformeze. Mitologiile popu- 
lare şi teologiile subtile şi-au spus cuvîntul: au suprapus peste 
sentimentele primitive alte sentimente, diferite, care, deşi sînt forme 
elaborate ale celor dintîi, nu mai lasă să se întrevadă decît într-un 
mod foarte imperfect adevărata natură. Distanţa psihologică dintre 
cauză şi efect, dintre cauza vizibilă şi cea efectivă, a devenit mai 
mare şi mai greu de parcurs pentru spirit. Lucrarea noastră va ilustra 
şi verifica respectiva remarcă metodologică. Vom vedea că, în reli- 
giile primitive, faptul religios mai poartă încă amprenta vizibilă a 
originilor sale : ne-ar fi mai anevoios s-o deducem luînd în conside- 
rare doar religiile mai dezvoltate. 

Studiul pe care-l vom întreprinde este un mod de a relua, însă 
în alte condiţii, vechea problemă a originei religiilor. Desigur că 
dacă prin origine înţelegem începutul absolut, problema nu are 
nimic ştiinţific şi trebuie părăsită cu hotărîre. Nu există un moment 
radical de la care religia a început să existe şi nici nu vom găsi vreo 
cale ocolită care să ne permită să ajungem la el prin intermediul 
gîndirii. Ca orice instituţie umană, religia nu are un început undeva 
anume. Speculaţiile pe această temă sînt de-a dreptul discreditate ; 
ele constau doar în construcţii subiective şi arbitrare asupra cărora 
nu există nici un control. Problema noastră este cu totul alta. Ceea 
ce vrem este să găsim mijlocul de a discerne cauzele, mereu prezen- 
te, de care depind cele mai esenţiale forme ale gîndirii şi practicii 
religioase. Am văzut cum cauzele sînt cu atît mai lesne de observat 
cu cît societăţile cercetate sînt mai puţin complicate. Iată motivul 
pentru care căutăm apropierea de origini!. Aceasta nu înseamnă să 
acordăm religiilor inferioare calităţi particulare. Ele sînt, dimpotrivă, 
grosiere şi rudimentare ; nu poate fi vorba de a crea modele pe 
care religiile ulterioare n-ar trebui decît să le reproducă. Caracterul 


1. Vedem că sensul dat cuvîntului origini, ca şi celui de primitiv, este cu totul 
relativ. Nu înţelegem prin el un început absolut, ci starea socială cea mai simplă 
cunoscută astăzi, cea dincolo de care nu mai putem pătrunde. Cînd vom vorbi 
despre origini — ale istoriei sau gîndirii religioase — acesta va fi sensul pe care va 
trebui să-l luăm în consideraţie. 

lor brut le face însă instructive, căci constituie astfel experienţe 
comode în care faptele şi relaţiile dintre ele sînt mai uşor de obser- 
vat. Fizicianul simplifică fenomenele şi lasă la o parte caracterele 
secundare, pentru a descoperi legile. În ce priveşte instituţiile, 
natura face în mod spontan simplificări de acest gen la începuturile 
istoriei. Noi vrem doar să le folosim. Şi, fără îndoială, nu vom 
atinge prin această metodă decît fapte foarte elementare. Conştienti- 
zîndu-le — în măsura posibilului — nu înseamnă că vom explica şi 
noutăţile care se vor fi ivit pe parcursul evoluţiei. Şi dacă nu inten- 
ționăm să negăm importanţa problemelor ridicate de acestea, esti- 
măm că ele merită să fie tratate la timpul potrivit şi că este preferabil 
să fie examinate abia după cele al căror studiu îl vom întreprinde 
în cele ce urmează. 


II 


Cercetarea noastră nu interesează doar ştiinţa religiilor. Căci 
orice religie are o latură prin care depăşeşte cercul ideilor pro- 
priu-zis religioase şi, prin urmare, studiul fenomenelor religioase 
furnizează un mijloc de a reînnoi problemele dezbătute pînă în 
prezent doar între filosofi. 

Se ştie de mult că cele dintii sisteme de reprezentare pe care 
omul şi le-a făurit despre lume şi sine însuşi sînt de origine reli- 
gioasă. Nu există religie care să nu fie în acelaşi timp o cosmologie 
şi o speculație despre divin. Dacă din religie s-au născut filosofia şi 
ştiinţele, aceasta s-a întîmplat deoarece religia însăşi a început prin 
a ţine loc de ştiinţe şi filosofie. Dar ceea ce s-a remarcat mai puţin 
este că ea nu s-a mărginit doar să îmbogăţească cu un anumit număr 
de idei un spirit uman format în prealabil, l-a format ea însăşi. 
Oamenii nu îi datorează doar materia cunoştinţelor lor (în mare 
parte), ci şi forma în care sînt ele elaborate. 

La temelia judecăților noastre există un anumit număr de noţiuni 
esenţiale care ne domină întreaga viaţă intelectuală ; sînt cele pe 
care, de la Aristotel încoace, le numim categorii ale înţelegerii : 
noţiunile de timp, spaţiul, gen, număr, cauză, substanţă, personali- 
tate etc. Ele corespund proprietăţilor celor mai generale ale lucru- 
rilor. Sînt asemenea unor cadre solide care organizează gîndirea ; 
ea nu se poate elibera de ele fără să se distrugă, căci se pare că nu 
putem gîndi obiecte care să nu fie situate în timp şi spaţiu, care să 
nu fie numărabile etc. Celelalte noţiuni sînt contingente şi mobile, 
şi credem că ele nu sînt obligatorii omului, societăţii, epocii. Prime- 
le ne para nu putea fi separate de funcţionarea normală a spiritului. 
Acestea constituie un fel de osatură a inteligenţei. Or, cînd analizăm 


1. Spunem despre spaţiu şi timp că sînt categorii deoarece nu există diferenţă între 
rolul jucat de aceste noţiuni în viaţa intelectuală şi cel ce revine noţiunilor de 
gen şi cauză (v. şi Hamelin, Essai sur les éléments principaux de la représentation, 
pp. 63, 76, Paris, Alcan). 

metodic credinţele religioase primitive, întîlnim în chip firesc cele 
mai importante dintre aceste categorii. Ele s-au născut în şi din 
religie, sînt produsul gîndirii religioase. Este o constatare pe care o 
vom face de mai multe ori pe parcursul acestei lucrări. 

Remarca este interesantă prin ea însăşi; şi iată ce-i conferă 
adevărata ei forță. 

Concluzia generală a cărţii pe care urmează să o citiţi este că 
religia e un lucru eminamente social. Reprezentările religioase sînt 
reprezentări colective, exprimînd realităţi colective ; riturile sînt mo- 
duri de acţiune care iau naştere doar în sînul grupurilor reunite şi 
care sînt destinate a suscita, a întreţine sau reface anumite stări men- 
tale ale grupului. Dar atunci, categoriile fiind de origine religioasă, 
rezultă că ele trebuie să ţină de natura comună a tuturor faptelor 
religioase : şi ele trebuie să fie lucruri sociale, produse ale gîndirii 
colective. Cel puţin — căci, în faza actuală a cunoştinţelor noastre în 
această materie, trebuie să ne ferim de orice teză radicală şi exclu- 
sivă — este legitim să le presupunem bogate în elemente sociale. 

Este, de altfel, ceea ce putem întrezări încă de pe acum, pentru 
cele mai multe dintre ele. De exemplu, să încercăm să ne repre- 
zentăm ce ar însemna noţiunea de timp, făcînd abstracţie de pro- 
cedeele prin care îl divizăm şi măsurăm, prin care îl exprimăm cu 
ajutorul unor semne obiective, un timp ce nu ar fi o succesiune de 
ani, luni, săptămîni, zile şi ore ! Ar fi aproape de neconceput. Putem 
concepe timpul doar deosebind diferitele sale momente. Or, care 
este originea acestei deosebiri ? Fără îndoială că stările de conştiinţă 
resimtite se pot reproduce în noi, în chiar ordinea în care s-au deru- 
lat iniţial, astfel încît perioadele din trecut redevin prezent, diferen- 
țiindu-se totuşi de el. Oricât de importantă ar fi această diferenţiere 
pentru experienţa noastră personală, este suficientă pentru a con- 
stitui noţiunea sau categoria de timp. Ea nu consistă pur şi simplu 
într-o amintire parţială sau integrală a vieţii noastre care s-a scurs, 
ci este un cadru abstract şi impersonal care cuprinde nu numai exis- 
tența individuală ci şi cea a omenirii. Este ca un tablou fără limite, 
în care întreaga durată se etalează minţii, toate evenimentele po- 
sibile putînd fi raportate la nişte repere fixe, determinate. Nu timpul 
meu este astfel organizat, ci timpul obiectiv, gîndit de indivizii unei 
civilizaţii. Chiar şi aceasta ne lasă să întrevedem că o asemenea 
organizare trebuie să fie colectivă. Şi, într-adevăr, observaţia a stabi- 
lit că asemenea necesare puncte de reper, faţă de care toate lucrurile 
sînt clasate temporal, sînt împrumutate din viaţa socială. Divizarea 
în zile, săptămîni, luni, ani corespunde periodicităţii riturilor, sărbă- 
torilor şi ceremoniilor publice!. Calendarul exprimă ritmul activităţii 
colective, avînd funcţia de a-i asigura regularitatea?. La fel stau 


1. A se vedea justificarea aserţiunii în Hubert şi Mauss, Mélanges d'histoire religieuse 
(Travaux de lAnnée sociologique), capitolul despre Reprezentarea timpului în 
religie (Paris, Alcan). 

2. Se vede astfel întreaga diferenţă dintre complexul de senzaţii şi imagini ce 

lucrurile şi în ce priveşte spaţiul. Aşa cum a demonstrat Hamelin, 
spaţiul nu este mediul vag şi nedeterminat imaginat de Kant : pur şi 
absolut omogen, el nu ar servi la nimic şi nu ar oferi nici un sprijin 
gîndirii. Reprezentarea spaţială consistă într-o primă coordonare 
introdusă în datele experienţei sensibile. Aceasta ar fi însă impo- 
sibilă dacă secţiunile spaţiului ar fi echivalente calitativ, dacă s-ar 
substitui unele altora. Pentru a dispune lucrurile în spaţiu, ele tre- 
buiesc situate diferit : unele la dreapta, altele la stînga, unele sus, 
celelalte jos, la sud sau la nord etc., tot aşa cum, pentru a dispune 
faptele conştiente în timp, ele trebuiesc localizate la anume date. 
Putem spune că spaţiul n-ar putea fi el însuşi dacă, la fel ca şi timpul, 
n-ar fi divizat şi diferențiat. De unde provin însă aceste diviziuni 
esenţiale ? Spaţiul, prin el însuşi, nu are o parte situată la stînga sau 
la dreapta, sus sau jos, la nord sau sud etc. Diferenţierile decurg, 
fără doar şi poate, din valorile afective atribuite unor regiuni. Şi cum 
toţi indivizii unei aceleiaşi civilizaţii îşi reprezintă spaţiul în acelaşi 
mod, desigur că valorile afective şi diferenţele ce depind de ele sînt 
şi ele comune ; rezultă cu necesitate că şi ele sînt de origine socială?. 

De altfel, există cazuri în care caracterul social devine manifest. 
În Australia şi America de Nord, există societăţi în care spaţiul e 
conceput sub forma unui arc uriaş, tabăra însăşi fiind circulară, 
cercul spaţiului fiind divizat la fel ca şi cercul tribal, după imaginea 
celui din urmă. Există tot atîtea regiuni divizate cîte clanuri are 
tribul, locul clanului în interiorul taberei determinînd orientarea 
regiunilor. Fiecare regiune este definită prin totemul clanului care 
îi este atribuit. La zuâi, de pildă, pueblo cuprinde şapte sectoare, 
fiecare fiind constituit dintr-o grupare de clanuri cîndva unite : pro- 
babil că iniţial au constituit un singur clan, care s-a divizat ulterior. 
Spaţiul are şi el şapte regiuni, fiecare fiind în relaţie intimă cu un 
sector din pueblo, adică cu o grupare de clanuri“. «Astfel că, afirmă 
Cushing, o diviziune este socotită a fi în raport cu nordul, o alta 
reprezintă vestul, o alta sudul etc.» Fiecare sector din pueblo are 


servesc la orientarea în durată şi categoria de timp. Primele sînt rezultatul expe- 
rienţei individuale, valabile doar pentru cel ce le-a făcut. Dimpotrivă, categoria 
de timp exprimă un timp comun grupului, timpul social dacă putem spune astfel. 
Este o adevărată instituţie locală, specifică omului, animalul neavînd asemenea 
reprezentări. Distincția dintre categoria de timp şi senzațiile corespunzătoare ar 
putea fi făcută şi cu referire la spaţiu. Ea ar putea să ajute la înlăturarea unor 
confuzii care întreţin controversele ce o privesc. Vom reveni asupra acestui punct 
în concluziile lucrării ($4). 

1. Mélanges d'bistoire religieuse, pp. 75 şi urm. 

2. Altminteri, pentru a oferi o explicaţie, ar trebui să admitem că toţi indivizii sînt 
spontan afectaţi, în mod egal, de diferitele părţi ale spaţiului, în virtutea consti- 
tuţiei lor organo-psihice, ceea ce este cu atît mai greu de conceput cu cît, prin 
ele însele, respectivele regiuni sînt indiferente din punct de vedere afectiv. De 
altfel, diviziunile spaţiului se modifică odată cu societăţile ; iată dovada că ele 
nu se întemeiază pe natura congenitală a omului. 

3. Vezi Durkheim şi Mauss, De quelques formes primitives de classification, in Année 

soc., VI, pp. 47 şi urm. 

. Ibid., pp. 34 şi urm. 

. Zuñi Creation Myths in 13 Rep. of the Bureau of Amer. Ethnology, pp. 367 şi urm. 

culoarea sa proprie, care îl simbolizează ; fiecare regiune are şi ea 
culoarea ei, corespunzătoare unui sector din pueblo. Numărul cla- 
nurilor de bază a variat în timp ; numărul sectoarelor spaţiului s-a 
modificat şi el. Astfel, organizarea socială a constituit un model de 
organizare spaţială care este ca un decalc al celei dintii. Nici măcar 
deosebirea dintre stînga şi dreapta, departe de a fi implicată în 
natura omului în general, nu este altceva decît un produs al repre- 
zentărilor religioase, în consecinţă colective!. 

Vom găsi mai încolo dovezi analoge cu privire la noţiunile de 
gen, forţă, personalitate, eficacitate. Ne-am putea chiar întreba dacă 
noţiunea de contradicţie nu depinde şi ea de condiţiile sociale. 
Ceea ce ne determină să credem aceasta este că influenţa exercitată 
de ea asupra gîndirii s-a modificat în funcţie de timp şi de diverse 
societăţi. Principiul identităţii domină astăzi gîndirea ştiinţifică, dar 
există sisteme de reprezentări vaste, cu un rol considerabil în istoria 
ideilor, în care el este adeseori necunoscut : mitologiile, de la cele 
mai rudimentare pînă la cele mai elaborate?. Este vorba despre 
fiinţele care au simultan atribute contradictorii, care sînt în acelaşi 
timp unul şi multiplu, materiale şi spirituale, putîndu-se diviza la 
infinit fără să piardă nimic din ceea ce este propriu constituţiei lor ; 
în mitologie, există o axiomă conform căreia partea are valoare de 
întreg. Aceste modificări, pe care le-a cunoscut de-a lungul istoriei 
regula ce pare că guvernează logica noastră de astăzi, dovedesc că 
ea nu este înscrisă pentru totdeauna în constituţia mentală a omului, 
ci că depinde, cel puţin în parte, de factorii istorici, deci sociali. 
Nu-i cunoaştem cu precizie, dar putem să le presupunem exis- 
tenţa. 


Ipoteza odată admisă, problema cunoaşterii se poate pune în 
termeni noi. 

Pînă în prezent, aveau întîietate doar două doctrine. Pentru unii, 
categoriile nu pot fi derivate din experienţă : ele îi sînt în mod 
logic anterioare, condiţionînd-o. Ele sînt reprezentate drept tot 
atîtea date simple, ireductibile, imanente spiritului în virtutea consti- 


1. V. Hertz, La prééminence de la main droite. Étude de polarité religieuse in Rev. 
Philos. dec. 1909. Asupra aceleiaşi probleme a reprezentării spaţiale şi formei 
colectivităţii, v. în Ratzel Politische Geographie, capitolul Der Raum im Geist der 
Völker. 

2. Nu spunem că gîndirea mitologică îl ignoră, ci că se abate mai des şi mai deschis 
de la el decît gîndirea științifică. Reciproc, vom arăta că ştiinţa nu-l poate încălca, 
deşi i se conformează cu mai multă scrupulozitate decît religia. Între ştiinţă şi 
religie, sub acest raport, dar şi din alte puncte de vedere, nu există decît diferenţe 
de grad ; ele nu trebuiesc exagerate, dar este important să le notăm, căci sînt 
semnificative. 

3. Ipoteza a fost deja emisă de cei ce au fondat V6/kerpsycbologie. O găsim pre- 
zentată într-un scurt articol de Windelband, intitulat Die Erkenntnisslebre unter 
dem volkerpsycbologischen Gesichtspunkte in Zeitsb. f. V6lkerpsycbologie, VIII, 
pp. 166 şi urm. Cf. o notă de Steinthal despre acelaşi subiect, Ibid., pp. 178 şi 
urm. 


OBIECTUL CERCETĂRII 25 


tuţiei sale native. Este motivul pentru care le numim apriorice. 
Pentru ceilalţi, dimpotrivă, categoriile ar fi constituite din fragmente, 
individul fiind făuritorul acestei construcţii!. 

Ambele soluţii ridică însă enorme dificultăţi. 

Adoptăm teza empiristă ? Atunci vom retrage categoriilor orice 
proprietate caracteristică. Ele se deosebesc de orice altă cunoaştere 
prin universalitatea şi necesitatea lor. Sînt conceptele cele mai 
generale cu putinţă, deoarece se aplică oricărui real şi, totodată, 
nu sînt ataşate de nici un obiect anume. Sînt independente de 
orice subiect individual : ele constituie locul comun de întîlnire al 
tuturor spiritelor. În plus, ele se întîlnesc aici în mod necesar ; căci 
raţiunea, care nu constituie altceva decît ansamblul categoriilor 
fundamentale, este investită cu o autoritate de care nu ne putem 
lipsi după bunul plac. Atunci cînd încercăm să ne împotrivim ei, să 
ne eliberăm de unele dintre aceste noţiuni esenţiale, ne izbim de 
o rezistenţă puternică. Nu numai că ele nu depind de noi, dar 
chiar ni se impun. Or, datele empirice au un caracter diametral 
opus. Senzaţia sau imaginea se raportează întotdeauna la un obiect 
determinat sau la o sumă de obiecte şi exprimă starea de moment 
a unei conştiinţe particulare : este eminamente individuală şi su- 
biectivă. Astfel că mai dispunem, cu o libertate relativă, de re- 
prezentări care au o asemenea origine. Fără îndoială că atunci cînd 
senzațiile noastre sînt de actualitate, ele ni se impun în fapt. Dar, 
de drept, putem să le concepem altfel decît sînt, să ni le repre- 
zentăm într-o altă ordine decît cea în care s-au produs. Nimic nu 
ne leagă de ele, dacă nu intervin nişte consideraţii de un alt gen. 
Iată deci două tipuri de cunoaştere, aflate la polul opus al inteli- 
gentei. În aceste condiţii, a reduce raţiunea la experienţă înseamnă 
a o face să dispară ; căci este totuna cu a reduce universalitatea şi 
necesitatea care o caracterizează la pure aparente, iluzii practic 
comode dar lipsite de corespondent în lucruri. Înseamnă, în con- 
secinţă, să refuzi orice realitate obiectivă vieţii logice pe care 
categoriile au funcţia de a o regla şi organiza. Empirismul clasic 
duce la iraţionalism şi poate că prin acest nume s-ar şi cuveni să-l 
desemnăm. 

În pofida sensului atașat etichetelor, adepţii apriorismului sînt 
mai respectuoşi cu faptele. Întrucât ei nu admit ca adevăr evident 
faptul că orice categorie este constituită din aceleaşi elemente ca şi 
reprezentările noastre sensibile, nu se simt obligaţi să le sărăcească 


1. Chiar şi în teoria lui Spencer, categoriile sînt alcătuite prin experienţa individuală. 
Singura deosebire, sub acest aspect, dintre empirismul obişnuit şi empirismul 
evoluționist este că, după cel din urmă, rezultatele experienţei individuale sînt 
consolidate prin ereditate. Consolidarea nu le adaugă însă nimic esenţial ; în 
alcătuirea lor nu intră nici un element avînd vreo altă origine decît experienţa 
individului. De asemenea, în această teorie, necesitatea cu care categoriile se 
impun este produsul unei iluzii, al unei prejudecăţi superstiţioase, bine înră- 
dăcinată în organism, dar fără fundament în natura lucrurilor. 

în mod sistematic, să le golească de orice conţinut real şi să le 
reducă la nişte artificii verbale. Le lasă, din contra, toate carac- 
teristicile lor specifice. Adepții apriorismului sînt nişte raţionalişti ; 
cred că lumea are un aspect logic pe care raţiunea îl exprimă în cel 
mai înalt grad. Dar pentru aceasta, spiritului îi este atribuită o 
oarecare putere de a depăşi experienţa, de a adăuga ceva la datele 
imediate ; or, asupra acestei puteri unice, ei nu oferă nici explicaţii, 
nici justificări. Spunînd că ea este inerentă naturii inteligenţei u- 
mane, nu înseamnă să o explici. Ar mai trebui să explicăm şi de 
unde provine acest avantaj surprinzător şi cum de vedem în lucruri 
raporturi pe care spectacolul lor nu l-ar putea revela. A spune că 
experienţa însăşi nu este posibilă decît cu această condiţie 
înseamnă, poate, să deplasăm problema şi nu să o rezolvăm. Căci 
trebuie să aflăm de ce experienţa nu este suficientă, dar presupune 
condiţii care îi sînt exterioare şi anterioare, şi din ce motiv aceste 
condiţii se realizează cînd şi cum le place. Pentru a răspunde unor 
asemenea întrebări, a fost închipuit, dincolo de raţiunile indivi- 
duale, un motiv superior şi perfect, din care acestea ar emana, şi 
din care îşi trag, printr-un fel de participare mistică, o trăsătură 
minunată : raţiunea divină. Ipoteza are însă cel puţin inconvenien- 
tul grav de a se sustrage oricărui control experimental ; nu satisface 
condiţiilor necesare unei ipoteze ştiinţifice. Mai mult, categoriile 
gîndirii umane nu sînt niciodată fixate într-o formă definită ; se fac, 
se desfac şi se refac fără încetare ; se schimbă după loc şi timp. Din 
contra, raţiunea divină este imuabilă. Or, cum poate această imua- 
bilitate să explice modificarea necontenintă ? 

Acestea sînt cele două categorii care se confruntă reciproc de 
secole ; şi, dacă lupta devine eternă, e pentru că argumentele 
schimbate sînt în mod evident echivalente. Dacă raţiunea este doar 
o formă a experienţei individuale, nu mai există rațiune. Pe de altă 
parte, dacă îi recunoaştem puterile pe care şi le atribuie, fără să le 
explicăm, am situa-o în afara naturii şi a ştiinţei. Faţă de cele două 
obiecţii opuse, spiritul rămîne confuz. Dar, dacă admitem originea 
socială a categoriilor, devine posibilă o nouă atitudine care, credem, 
ne permite să scăpăm de aceste dificultăţi contradictorii. 

Teorema fundamentală a apriorismului afirmă că, precum două 
straturi distincte şi suprapuse, cunoaşterea este alcătuită din două 
tipuri de elemente ireductibile unul la celălalt!. Ipoteza noastră 
menţine integral acest principiu. Într-adevăr, cunoştinţele pe care 
le numim empirice, singurele de care teoreticienii empirismului 
s-au servit pentru a construi raţiunea, sînt cele suscitate de acţiunea 


1. Unii se vor mira poate că nu definim apriorismul prin ipoteza caracterului 
înnăscut. În realitate, însă, concepţia cu pricina nu joacă în doctrină decît un rol 
secundar. Este o manieră simplistă de a reprezenta ireductibilitatea cunoştinţelor 
raţionale la datele empirice. A spune despre cele dintii că sînt înnăscute este un 
mod de a afirma că ele nu sînt produsul experienţei aşa cum este ea concepută 
de obicei. 

directă a obiectelor în spiritul nostru. Sînt deci stări individuale 
care se explică în întregime! prin natura psihică a individului. Din 
contra, dacă — aşa cum credem — sînt reprezentări esenţial colective, 
ele traduc, înainte de orice, stările colectivităţii : ele depind de 
modul de constituire şi de organizare a acesteia, de morfologia ei, 
de instituţiile religioase, morale, economice etc. Între cele două 
tipuri de reprezentări există acea distanţă care separă individualul 
de social, şi nu putem să le derivăm pe cele din urmă din cele 
dintâi, tot aşa cum societatea nu poate fi dedusă din individ, întregul 
din parte şi complexul din simplu?. Societatea este o realitate sui 
generis ; ea are trăsăturile ei proprii care nu se regăsesc, sau nu se 
regăsesc sub aceeaşi formă, în restul universului. Reprezentările 
care o exprimă au un cu totul alt conţinut decît reprezentările pur 
individuale şi putem fi dinainte siguri că primele adaugă ceva celor 
din urmă. 

Chiar şi modul cum se formează cele două tipuri de reprezentări 
le deosebeşte. Reprezentările colective sînt produsul unei cooperări 
imense care se întinde nu numai în spaţiu, ci şi în timp ; ele rezultă 
din asocierea, amestecul şi combinarea ideilor şi sentimentelor unei 
mulţimi de spirite, din acumularea şi cunoştinţele unei lungi serii 
de generaţii. S-a concentrat în ele o intelectualitate cu totul deose- 
bită, mult mai bogată şi complexă decît cea a individului. Înţelegem 
deci că raţiunea are puterea să depăşească influenţa cunoştinţelor 
empirice. Faptul nu se datorează unei virtuţi misterioase, ci, con- 
form unei formule cunoscute, naturii duble a individului. Există în 
el două fiinţe, una individuală, cu baza în organism şi avînd, prin 
urmare, o rază mică de acţiune, şi o fiinţă socială, reprezentînd în 
noi realitatea superioară în ordinea morală şi intelectuală, pe care 
o putem cunoaşte prin observaţie, şi anume societatea. Dualitatea 
naturii noastre are drept consecinţă practică ireductibilitatea idea- 
lului moral la mobilul utilitar, iar în ceea ce priveşte gîndirea, 
ireductibilitatea raţiunii la experienţa individuală. În măsura în care 
aparţine societăţii, individul se depăşeşte în mod firesc pe sine 
însuşi şi atunci cînd gîndeşte, şi cînd acţionează. 


1. Cel puţin în măsura în care există reprezentări individuale şi, în consecinţă, 
complet empirice. De fapt însă, nu există verosimilitate acolo unde cele două 
categorii de elemente nu se unesc. 

2. lreductibilitatea nu trebuie înţeleasă în sens absolut. Nu vrem să afirmăm că în 
reprezentările empirice nu există nimic care să anunţe reprezentările raţionale, 
nici că în individ nu există nimic care să poată fi privit ca un indiciu al vieţii 
sociale. Dacă experienţa ar fi complet străină de tot ce este raţional, raţiunea nu 
i s-ar putea aplica ; la fel, dacă natura psihică a individului ar fi complet refractară 
vieţii sociale, societatea ar fi imposibilă. O analiză completă a categoriilor ar 
trebui să cerceteze germenii raţionalităţii chiar şi în interiorul conştiinţelor 
individuale. Vom avea, de altfel, ocazia să revenim la acest punct în concluziile 
cărţii. Tot ceea ce dorim să stabilim aici este că între germenii nediferenţiaţi ai 
raţiunii şi raţiunea propriu-zisă există o distanţă comparabilă celei care separă 
proprietăţile mineralelor din care e format viul de atributele caracteristice vieţii, 
odată ce aceasta s-a constituit. 


28 EMILE DURKHEIM 


Acest caracter social ne permite să înţelegem de unde rezultă 
necesitatea categoriilor. Spunem că o idee este necesară atunci cînd, 
printr-un fel de virtute internă, ea se impune spiritului, fără a mai fi 
însoţită de vreo dovadă. Există în ea ceva care obligă inteligenţa şi 
atrage adeziunea fără nici o cercetare prealabilă. Această eficienţă 
aparte este postulată, însă nu şi justificată, de apriorism, căci a 
spune că sînt necesare categoriile, doarece nu ne putem lipsi de 
ele în funcţionarea gîndirii, înseamnă pur şi simplu a repeta că ele 
sînt necesare. Dar dacă ele au originea pe care le-am atribuit-o, 
autoritatea lor nu mai are nimic surprinzător. Ele exprimă rapor- 
turile cele mai generale dintre lucruri ; depăşind în dezvoltare toate 
celelalte noţiuni, ele domină orice detaliu al vieţii noastre inte- 
lectuale. Şi dacă, în orice clipă, oamenii nu ar fi de acord asupra 
ideilor esenţiale, dacă nu ar avea o concepţie omogenă despre 
timp, spaţiu, cauză, număr etc., orice înțelegere între inteligenţe ar 
fi imposibilă şi, ca urmare, nu ar exista nici viaţa în comun. Nici 
societatea nu poate lăsa categoriile în voia liberului arbitru indi- 
vidual fără a se abandona pe sine. Ca să existe, ea nu are nevoie 
doar de un conformism moral îndestulător ; ci şi de unul logic 
minimal, de care nu se poate lipsi. Este motivul pentru care face 
presiuni, prin autoritatea ei, asupra membrilor săi, în scopul de a 
preveni orice posibilă dizidenţă. Se opune vreun spirit, în mod 
făţiş, normelor gîndirii ? Ea nu îl va mai considera ca fiind un spirit 
uman în adevăratul sens al cuvîntului şi îl va trata în consecinţă. 
Este motivul pentru care, atunci cînd încercăm să ne eliberăm de 
noţiunile fundamentale — fie şi numai în forul nostru interior — 
simţim că nu sîntem pe deplin liberi, că ceva în noi şi în afara 
noastră opune rezistenţă. În afară este opinia care ne judecă ; în 
plus însă, cum societatea este prezentă şi în noi, ea se opune 
veleităţilor revoluţionare din interior. Avem atunci impresia că n-o 
putem părăsi fără ca gîndirea noastră să înceteze a mai fi una cu 
adevărat omenească. Aceasta pare să fie originea autorităţii atît de 
speciale, inerentă raţiunii şi care ne determină să acceptăm încreză- 
tori sugestiile sale. Este chiar autoritatea societăţii!, transmiţîndu-se 
prin anumite moduri de a gîndi, care sînt condiţii indispensabile 
ale oricărei acţiuni comune. Necesitatea cu care ni se impun catego- 
riile nu reprezintă deci efectul unor simple deprinderi, de care am 
putea să ne lipsim cu un oarecare efort, nici o necesitate fizică sau 
metafizică, de vreme ce categoriile se modifică în timp şi spaţiu ; 
este o anume necesitate morală care constituie pentru viaţa intelec- 
tuală ceea ce înseamnă obligaţia morală pentru voinţă?. Dacă însă 


1. S-a remarcat nu de puţine ori faptul că tulburările sociale au drept efect tulburări 
mentale. Este o dovadă în plus că disciplina logică reprezintă un aspect particular 
al celei sociale. Cînd cea din urmă se şubrezeşte, şi prima o urmează. 

2. Există o analogie între această necesitate logică şi obligaţia morală, dar, cel puţin 
în prezent, nu şi identitate. Acum, societatea îi tratează pe criminali altfel decît 
pe subiecţii cu inteligenţă anormală ; este dovada că, în pofida unor importante 

categoriile traduc originar doar stările sociale, nu rezultă oare de 
aici că ele nu se pot aplica restului naturii decît ca simple metafore ? 
Dacă ele exprimă doar lucruri sociale, s-ar părea că nu pot fi extinse 
altor regnuri decît prin convenţie. Astfel încît, dacă le utilizăm la a 
gîndi lumea fizică sau biologică, ele n-ar avea decît valoare de 
simboluri artificiale, utile poate, dar fără nici o legătură cu realitatea. 
Vom reveni deci, dar pe altă cale, la nominalism şi empirism. 

Dar a interpreta în acest mod teoria sociologică a cunoaşterii 
înseamnă a uita că, dacă societatea este o realitate specifică, ea nu 
este totuşi stat în stat, ci face parte din natură, fiind o manifestare 
superioară a acesteia. Regnul social este unul natural ce diferă de 
altele doar printr-o mai mare complexitate. Or, este imposibil ca 
natura, în ceea ce are ea mai esenţial, să difere radical de ea însăşi 
ici şi colo. Relaţiile fundamentale dintre lucruri — cele pe care 
funcţia categoriilor le exprimă — nu s-ar putea diferenţia în esenţa 
lor în funcţie de regnuri. Dacă, din motive pe care le vom cercetal, 
ele sînt mai evidente în lumea socială, este imposibil să nu le 
regăsim şi în alte locuri, chiar dacă sub o formă mascată. Societatea 
le face mai manifeste, dar nu are întîietate asupra lor. Iată cum 
unele noţiuni elaborate după modelul lucrurilor sociale ne pot ajuta 
să le gîndim pe altele, de natură diferită. Cel puţin în cazul în care, 
fiind astfel deturnate de la semnificaţia lor primară, noţiunile joacă 
rolul unor simboluri bine fundamentate. Iar dacă, fiind concepte 
construite, au ceva artificial în ele, artificiul urmează îndeaproape 
natura, străduindu-se să se apropie mai mult de ea?. Din faptul că 
noţiunile de timp, spaţiu, gen, cauză, personalitate sînt construite 
pe baza elementelor sociale, nu trebuie trasă concluzia că sînt golite 
de orice valoare obiectivă. Dimpotrivă, originea lor socială ne face 
să presupunem că ele nu sînt lipsite de fundament în lumea lu- 
crurilor.ă 


similitudini, autoritatea atribuită normelor logice şi cea inerentă normelor morale 
nu sînt de aceeaşi natură. Sînt două specii diferite ale aceluiaşi gen. Ar fi inte- 
resant să cercetăm în ce constă şi de unde provine această diferenţă care, după 
toate aparențele, nu este primitivă, deoarece, mult timp, conştiinţa publică nu a 
făcut o distincţie corectă între alienat şi delicvent. Ne mărginim doar să semnalăm 
problema. Din acest exemplu rezultă cît de numeroase sînt problemele ridicate 
de analiza acestor noţiuni, care par îndeobşte elementare şi simple, dar care 
sînt, în realitate, de extremă complexitate. 

. Chestiunea este tratată în concluziile cărţii. 

2. Raționalismul imanent unei teorii sociologice a cunoaşterii este deci un inter- 
mediar între empirism şi apriorismul clasic. Pentru primul, categoriile sînt con- 
strucţii pur artificiale ; pentru cel din urmă, sînt, dimpotrivă, date naturale. Pentru 
noi, ele sînt, într-un anume sens, opere de artă, o artă care imită însă natura cu 
o perfecţiune susceptibilă să crească nelimitat. 

3. De exemplu, ceea ce stă la baza categoriei de timp este ritmul vieţii sociale. Dar 
dacă există un ritm al vieţii colective, putem fi siguri că există şi unul al vieţii 
individuale şi, mai general, al universului. Primul este doar mai marcat şi mai 
vizibil decît celelalte. Vom vedea, de asemenea, că noţiunea de gen este formată 
după cea de grup uman. Dar dacă oamenii formează grupuri naturale, putem 
presupune că există şi în interiorul lucrurilor grupuri analoge sau diferite. Este 
vorba de grupările naturale de lucruri care alcătuiesc genurile şi speciile. 
Dacă unora le pare că nu putem atribui categoriilor o origine socială, fără să le 


= 

Astfel reînnoită, teoria cunoaşterii pare chemată să reunească 
avantaje de semn contrar, ce ţin de două teorii rivale, fără să le 
preia şi inconvenientele. Ea păstrează principiile esenţiale ale 
apriorismului şi, totodată, se inspiră din spiritul pozitivist pe care 
empirismul încearcă să-l satisfacă. Lasă raţiunii puterea ei specifică, 
dar o justifică fără să iasă din lumea observabilă. Afirmă realitatea 
dualității vieţii intelectuale, dar o explică, şi încă prin cauze natu- 
rale. Categoriile încetează să mai fie considerate fapte primare şi de 
neanalizat, rămînînd în acelaşi timp de o complexitate pe care 
analizele simpliste, precum cele ale empirismului, n-o pot justifica. 
Căci atunci ne-ar apare nu numai ca noţiuni foarte simple, pe care 
orice nou venit le-ar putea desprinde prin observaţii personale iar 
imaginaţia populară, din nefericire, le-ar fi complicat ci, din contra, 
drept instrumente savante ale gîndirii plăsmuite de diferitele gru- 
puri omeneşti, în decursul secolelor, acumulînd capitalul lor inte- 
lectual cel mai de preţi. În ele este rezumată o bună parte din 
istoria omenirii. Putem spune că, pentru a ajunge să le înţelegem şi 
să le judecăm, trebuie să recurgem la alte procedee decît cele 
utilizate pînă în prezent. Ca să aflăm din ce sînt alcătuite aceste 
concepţii, pe care nu noi le-am fixat, nu ajunge să ne interogăm 
conştiinţa, ci trebuie să privim către exterior, să cercetăm istoria, să 
instituim o ştiinţă complexă, care nu poate progresa decît lent, 
printr-un travaliu colectiv şi la care cartea de faţă îşi propune să 
aducă unele contribuţii fragmentare, cu titlul de eseu. Fără a face 
din această problemă obiectul direct al studiului nostru, trebuie să 
profităm de orice ocazie oferită pentru a înţelege cum s-au născut 
cel puţin cîteva dintre acele noţiuni care, religioase prin originea 
lor, trebuie să se situeze şi la baza mentalităţii omeneşti. 


lipsim de întreaga lor valoare speculativă, este deoarece societatea este consi- 
derată prea adesea a nu fi un lucru natural. De aici, concluzia că reprezentările 
ce o exprimă nu spun nimic despre natură. Concluzie care nu valorează mai 
mult decît principiul. 

1. Din acest motiv, este legitim să comparăm categoriile cu nişte unelte ; căci uneal- 
ta înseamnă capital material acumulat. De altfel, cele trei noţiuni — unealta, 
categoria şi instituţia — sînt puternic înrudite. 


CARTEA I 


CHESTIUNI PRELIMINARE 


CAPITOLUL | 


Definiţia fenomenului religios şi a religiei! 


Pentru a putea afla religia cea mai primitivă şi mai simplă dintre 
cele cunoscute, e nevoie mai întîi se definim ce trebuie să se 
înţeleagă prin religie ; altfel, riscăm fie să numim religie un sistem 
de idei şi de practici care nu ar avea nimic religios, fie să trecem pe 
lîngă practicile religioase fără să le înţelegem adevărata natură. 
Faptul că un savant căruia religia comparată îi datorează de altfel 
mult, precum Frazer, nu şi-a luat o asemenea precauţie, neputînd 
recunoaşte caracterul profund religios al credințelor şi riturilor ce 
vor fi prezentate în continuare, şi în care noi vedem germenele 
iniţial al vieţii religioase a umanităţii, demonstrează pe deplin că 
pericolul nu este deloc imaginar şi că nu este vorba de riscul de a 
cădea într-un formalism metodologic van. 

Apare aici o problemă spinoasă care ar trebui rezolvată înaintea 
altora. Sub nici o formă, nu vom putea ajunge de pe acum la 
caracteristicile profunde şi într-adevăr esenţiale, explicative, ale 
religiei : ele nu se pot determina decît printr-o cercetare minuțioasă. 
Dar este necesar şi totodată posibil să indicăm un anumit număr de 
semne exterioare, uşor de perceput, care să ne permită să recu- 
noaştem fenomenele religoase pretutindeni acolo unde se pot întâl- 
ni, şi care să ne împiedice să le confundăm cu alte fenomene. Iată 
operaţiunea preliminară la care trebuie să recurgem. 

Dar, pentru a obţine rezultatele scontate, trebuie să începem 
prin a ne elibera mintea de orice idee preconcepută. Oamenii şi-au 
făcut o idee despre ce este religia, încă înainte ca ştiinţa religiilor 
să-şi fi putut pune la punct metodologia. Necesităţile existenţei ne 
obligă pe toţi, fie că sîntem sau nu credicioşi, să ne reprezentăm 
într-un fel oarecare lucrurile în mijlocul cărora trăim, asupra cărora 
avem de făcut mereu aprecieri, şi de care trebuie să ţinem mereu 
cont în comportamentul nostru. Numai că, dat fiind faptul că aceste 


1 Am încercat deja o definiţie a fenomenului religios într-o lucrare publicată în 
Année sociologique (vol. III, pp. 1 şi urm.). Definiţia propusă acolo diferă, după 
cum se va vedea, de cea propusă în prezent. Voi explica, la sfîrşitul acestui 
capitol, motivele care au determinat modificările care, de altfel, nu implică nici o 
schimbare esenţială în înţelegerea lucrurilor. 

prenoţiuni s-au format fără a urma o metodă, după hazardul şi 
întîmplările vieţii, ele nu se pot bucura de încrederea noastră şi 
trebuie să le împiedicăm să afecteze analiza pe care o vom între- 
prinde. Nu în prejudecățile, pasiunile şi obiceiurile noastre vom 
găsi elementele definiţiei pe care o căutăm, ci în însăşi realitatea 
obiectivă. 

Să privim în faţă realitatea. Lăsînd de-o parte părerile generale 
despre religie, să examinăm religiile aşa cum sînt, străduindu-ne să 
extragem elementele lor comune, căci religia nu se poate defini 
decît în funcţie de caracteristicile prezente în toate religiile. În 
această analiză, vom lua în considerare toate sistemele religioase 
cunoscute în prezent sau în trecut, pe cele mai primitive, mai 
simple, dar şi pe cele mai recente şi mai sofisticate, deoarece nu 
avem nici un drept sau vreo altă justificare logică să le excludem 
pe unele şi să le reținem pe altele. Pentru cel care nu vede în 
religie decît o manifestare naturală a activităţii umane, toate religiile 
sînt instructive, fără nici un fel de excepţie, căci toate îl exprimă pe 
om într-un mod specific şi toate ne ajută să înţelegem mai bine 
acest aspect al naturii umane. Am văzut, de altfel, câţi se înşală 
crezînd că cea mai bună metodă de a studia religia este să o con- 
sidere, de regulă, sub forma în care se prezintă ea la popoarele 
cele mai civilizatel. 

Dar, pentru a ne putea elibera de aceste concepţii uzuale, care, 
prin prestigiul lor, ne pot împiedica să vedem realitatea aşa cum 
este, se cuvine ca, înainte de a aborda analiza, să examinăm unele 
dintre definițiile cele mai des întîlnite prin care se exprimă aceste 
prejudecăţi. 


Noţiunea de supranatural serveşte în general pentru caracte- 
rizarea a tot ceea ce este religios. Aceasta cuprinde tot felul de 
lucruri care ne depăşesc puterea de înţelegere : supranaturalul 
este lumea misterului, a necunoscutului, a neînţelesului. Religia ar 
fi aşadar un fel de speculație despre tot ceea ce scapă ştiinţei şi, 
mai general, gîndirii independente. Spencer spunea : «Deşi dia- 
metral opuse prin dogmele lor, religiile recunosc, în mod tacit, că 
lumea, cu tot ceea ce conţine şi cu tot ce o înconjoară, este un 
mister ce îşi aşteaptă dezlegarea» ; el le consideră deci ca fiind o 
«credinţă în omniprezenţa unui lucru care depăşeşte inteligenţa»?. 


1. A se vedea supra la pag 16. Nu mai insistăm asupra necesităţii definirii pre- 
alabile şi nici asupra metodologiei de urmat. Se poate găsi o explicaţie pe care 
am dat-o mai pe larg în Règles de la méthode sociologique, pp. 43 şi urm. Cf. Le 
Suicide, pp. 1 şi urm. (Paris, F. Alcan, ; trad. rom. Despre sinucidere, Institutul 
European, laşi, 1993). 

2. Premiers principes, trad. fr. pp. 38-39 (Paris, F. Alcan). 

De asemenea, Max Miller vedea în toate religiile «un efort de a 
înţelege neînțelesul, de a exprima inexprimabilul, o aspirație către 
infinivl. 

Este cert că sentimentul misterului a jucat un rol important în 
unele religii, mai ales în creştinism. Mai trebuie adăugat şi faptul că 
importanţa acestui rol a variat extrem de mult în diferitele momente 
ale istoriei creştinismului. Au existat perioade în care respectiva 
noţiune a trecut pe planul doi, fiind eclipsată. De exemplu, în 
secolul al XVII-lea, dogma nu avea nimic tulburător pentru rațiune ; 
credinţa se împăca fără dificultate cu ştiinţa şi filosofia, iar gînditorii 
care, precum Pascal, simțeau cu acuitate profunzimile obscure din 
lucruri, erau atît de puţin în armonie cu epoca în care trăiau, încât 
au rămas neînţeleşi de contemporanii lor?. El ar fi putut, cu siguran- 
tă, să facă puţină lumină într-o problemă atît de neclară, chintesenţa 
întregii religii creştine. 

Desigur, sentimentul misterului nu a apărut decît foarte tîrziu în 
istoria religiilor ; el este cu totul străin nu numai popoarelor pe 
care le numim primitive, dar chiar şi tuturor celor care au atins un 
anumit grad de cultură intelectuală. Fără îndoială, atunci cînd le 
vedem atribuind obiectelor nesemnificative virtuţi extraordinare sau 
populînd universul cu principii neobişnuite, construite din cele mai 
diferite elemente, înzestrate cu un fel de ubicuitate greu de înţeles, 
atribuim lesne o tentă de mister acestor concepţii. Sîntem, de ase- 
menea, tentaţi să credem că oamenii nu au putut accepta asemenea 
idei tulburătoare pentru gîndirea noastră modernă decît din nepu- 
tinţa de a găsi ceva mai raţional. Şi totuşi, în realitate, explicaţiile 
care azi ne surprind îi păreau omului primitiv cât se poate de simple. 
El nu vedea în ele un fel de ultima ratio în faţa căreia inteligenţa 
nu se resemnează decît în disperare de cauză, ci modul cel mai 
direct de a-şi reprezenta şi a înţelege lucrurile din jurul său. Pentru 
el, nu exista nimic ciudat în faptul că evenimentele pot fi dirijate, 
că astrele pot fi oprite sau accelerate pe traiectoriile lor, sau că 
ploaia poate fi declanşată ori oprită etc. prin intermediul vocii sau 
gestului. Ritualurile pe care le foloseşte pentru ca să asigure fertili- 
tatea solului sau fecunditatea speciilor animale cu care se hrăneşte 
nu sînt în ochii lui mai iraționale decît ne par nouă procedeele 
tehnice de care se servesc agronomii în acelaşi scop. Forţele pe 
care el le pune în mişcare prin toate aceste mijloace nu i se par a 
avea nimic misterios. Sînt forţe care, fără îndoială, diferă de cele 
concepute de savantul modern şi pe care acesta ne învaţă să le 
stăpînim ; ele au un alt mod de a se manifesta şi nu se lasă contro- 
late prin procedee identice, dar, pentru cel ce crede în ele, nu par 


1. Introduction å la science des religions, p. 17. Cf. Origine et développement de la 
religion, p. 21. 

2. Acelaşi spirit se găseşte, de altfel, şi în epoca scolastică, după cum mărturiseşte 
şi formula prin care se defineşte filosofia acelei perioade : Fides quaerens intel- 
lectum. 

mai neinteligibile decît gravitația şi electricitatea pentru fizicianul 
de azi. De altfel, vom vedea mai departe că noţiunea de forţe 
naturale pare să derive din noţiunea de forţe religioase ; s-ar părea 
că între ele nu există prăpastia dintre raţional şi irațional. Nici măcar 
faptul că forţele religioase sînt gîndite deseori sub forma unor 
entităţi spirituale, a unor voințe conştiente, nu constituie o dovadă 
a iraţionalităţii lor. Rațiunea nu respinge a priori ideea că acele 
corpuri, aşa-zis neînsufleţite, ar fi, ca şi oamenii, înzestrate cu 
inteligenţă, deşi ştiinţa contemporană se obişnuieşte greu cu o 
asemenea ipoteză. Cînd Leibniz propunea să ne imaginăm lumea 
exterioară ca o imensă societate de spirite, între care nu ar exista şi 
nici nu ar putea să existe decît relaţii spirituale, el se străduia să 
facă o lucrare raţionalistă şi nu vedea în acest animism universal 
nimic care să fi putut ofensa înţelegerea noastră. 

De altfel, ideea de supranatural, aşa cum o înţelegem noi, este 
de dată recentă : ea presupune, într-adevăr, ideea contrară, pe care 
o neagă, şi care nu are nimic primitiv. Pentru a putea spune despre 
unele lucruri că sînt supranaturale, ar trebui să avem în prealabil 
sentimentul că există o ordine naturală a lucrurilor, cu alte cuvinte 
că fenomenele din univers sînt legate între ele după anumite ra- 
porturi necesare, numite legi. Odată însuşit un asemenea principiu, 
tot ceea ce se abate de la aceste legi trebuie să apară ca fiind în 
afara naturii şi, prin urmare, a raţiunii, căci ceea ce este, în acest 
sens, natural, este deci şi raţional, relaţiile necesare nefăcînd decît 
să exprime modul în care se înlănţuie, logic, lucrurile. Dar noţiunea 
de determinism universal este recentă ; nici măcar cei mai mari 
gînditori ai antichităţii nu au reuşit să înțeleagă pe deplin acest 
lucru, ce constituie o cucerire a ştiinţelor pozitive ; este postulatul 
pe care ele se întemeiază, demonstrat de progresul lor. Or, chiar 
imperfecte sau încă nedefinitivate, nici unul dintre acele eveni- 
mente, oricît de miraculoase, nu aveau nimic de neconceput. Atât 
timp cît nu s-a ştiut ce anume din ordinea lucrurilor este imuabil şi 
inflexibil, atît timp cît s-a văzut în ea opera voinţelor conexe, 
trebuia să se considere natural ca voinţele cu pricina, sau altele, să 
le poată modifica arbitrar. Iată de ce intervenţiile miraculoase pe 
care cei din vechime le atribuiau zeilor nu erau, din punctul lor de 
vedere, miracole în accepțiunea modernă a cuvîntului. Pentru ei 
erau doar spectacole frumoase, rare sau teribile, subiecte de sur- 
priză şi de încîntare (Bovuara, mirabilia, miracula); dar nu le 
vedeau nicidecum ca manifestări ale unei lumi misterioase, în care 
raţiunea nu poate pătrunde. 

Putem înţelege cu atît mai bine o asemenea mentalitate, cu cît 
ea nu a dispărut complet. Dacă principul determinismului este 
astăzi solid ancorat în fizică şi în ştiinţele naturale, în ştiinţele 
sociale abia de un secol a început să fie introdus, iar autoritatea sa 
este contestată încă. Numai un număr redus de oameni au înţeles 
suficient de bine ideea că societăţile sînt supuse unor legi necesare 

şi că ele constituie un regn natural. Rezultă că şi miracolele pot fi 
în acest sens posibile. Se admite, de exemplu, că legiuitorul poate 
crea o instituţie din nimic, doar impunîndu-şi voinţa, că poate să 
transforme un sistem social în altul, exact aşa cum credincioşii atîtor 
religii admit că voinţa divină a scos lumea din neant sau poate, în 
mod arbitrar, să încarneze fiinţele în corpuri diferite. În ceea ce 
priveşte socialul, avem încă o mentalitate de oameni primitivi. Şi, 
totuşi, dacă în materie de sociologie atîţia contemporani se mai 
complac încă într-o asemenea concepţie perimată, lucrul nu se 
datorează faptului că viaţa societăţilor e considerată obscură şi 
misterioasă ; din contra, dacă se mulţumesc atît de uşor cu astfel de 
explicaţii, dacă persistă în iluzii care contrazic de fiecare dată expe- 
rienţa, este pentru că faptele sociale li se par lucrul cel mai clar din 
lume, pentru că nu sesizează obscuritatea lor reală şi nu au înţeles 
încă necesitatea de a recurge la procedeele laborioase ale ştiinţelor 
naturale pentru a o lumina progresiv. Aceeaşi stare de spirit se 
regăseşte la originea multor credinţe religioase care ne surprind 
prin simplismul lor. Ştiinţa, şi nu religia, a arătat oamenilor că 
lucrurile sînt complexe şi dificil de înţeles. 

Dar, răspunde Jevons!, spiritul uman nu are nevoie de o cultură 
propriu-zis ştiinţifică spre a remarca faptul că între lucruri există 
secvenţe determinate, o ordine constantă de succesiune, şi să ob- 
serve, pe de altă parte, că această ordine este adeseori tulburată. Se 
întîmplă ca soarele să fie brusc eclipsat, ca să nu plouă la timp, ca 
luna să nu mai răsară după dispariţia ei periodică etc. Pentru că 
asemenea evenimente sînt în afara cursului obişnuit al lucrurilor, 
ele sînt puse pe seama unor cauze extraordinare, excepţionale, 
într-un cuvînt, extra-naturale. Astfel s-a născut ideea de suprana- 
tural, încă de la începuturile istoriei, şi din acel moment gîndirea 
religioasă şi-a dobîndit însuşi obiectul său de lucru. 

Dar, mai întîi, supranaturalul nu se rezumă în nici un caz la 
neprevăzut. Noul, ca şi contrariul său, face parte din natură. Dacă 
putem constata că, în general, fenomenele se succed într-o ordine 
determinată, este tot atît de adevărat că ea îndeobşte nu este decît 
aproximativă, nici identică cu sine de la un caz la altul, că ea 
comportă tot felul de excepţii. Oricât de puţină experienţă am avea, 
sîntem obişnuiţi ca aşteptările noastre să fie deseori înşelate, iar 
aceste decepţii revin prea des pentru ca să ne mai apară ca fiind 
extraordinare. O anumită contingenţă este un rezultat al experien- 
tei, la fel ca şi o anumită uniformitate ; deci nu avem nici un drept 
să raportăm una dintre ele la cauze şi forţe cu totul diferite de cele 
de care depinde cealaltă. Astfel, pentru a cunoaşte supranaturalul, 
nu este suficient să fim martorii unor evenimente neobişnuite ; mai 
trebuie ca acestea să fie resimţite ca imposibile, adică de necon- 
ceput în cadrul unei ordini care, cu sau fără dreptate, ni se părea 


1. Introduction to the History of Religion, pp. 15 şi urm. 

obligatoriu implicată în natura lucrurilor. Or, noţiunea de ordine 
necesară a fost construită treptat de către ştiinţele pozitive şi, prin 
urmare, noţiunea contrară nu putea fi anterioară. 

Mai mult, în orice fel şi-ar fi reprezentat oamenii noutăţile şi 
legăturile pe care le relevă experienţa, nu există nimic în aceste 
reprezentări care să poată caracteriza religia. Căci concepţiile reli- 
gioase au, înainte de toate, drept obiect nu exprimarea şi explicarea 
a ceea ce este excepţional şi anormal în lucruri ci, din contra, ceea 
ce este în ele constant şi obişnuit. Generalizînd la extrem, zeii 
folosesc mult mai puţin la explicarea unor monstruozităţi, bizarerii 
sau anomalii, cît la a explica funcţionarea obişnuită a universului, 
mişcarea astrelor, succesiunea anotimpurilor, înnoirea anuală a ve- 
getaţiei, perpetuarea speciilor etc. Deci este o greşeală să consi- 
derăm că noţiunea de religios coincide cu cea de extraordinar şi 
neprevăzut. Jevons consideră că o asemenea înţelegere a forţelor 
religioase nu este primitivă. După el, ar fi fost iniţial concepute 
pentru a explica dezordinea şi excepţiile şi doar ulterior regula- 
rităţile naturii!. Nu vedem ce i-ar fi putut totuşi determina pe oa- 
meni să le atribuie succesiv funcţii atît de evident contrare. Pe de 
altă parte, ipoteza după care fiinţelor sacre li s-ar fi rezervat iniţial 
un rol negativ, de perturbatori, este complet arbitrară. Vom vedea 
că, într-adevăr, încă de la cele mai simple religii cunoscute, ele au 
avut ca sarcină esenţială să întreţină, într-un mod pozitiv, cursul 
normal al vieţii?. 

Astfel încît ideea de mister nu are nimic originar. Ea nu a fost 
dată omului : el a făurit-o, prin propriile-i forţe, simultan cu ideea 
contrară. De aceea, ea nu ocupă un loc anume decît într-un mic 
număr de religii avansate. Prin urmare, nu o putem ridica la rangul 
de caracteristică a fenomenelor religioase fără a exclude astfel din 
definiţie majoritatea lucrurilor ce trebuiesc definite. 


II 


O altă idee prin care s-a încercat adesea să se definească religia 
este cea de divinitate. «Religia, spune A. Reville, este circumscrierea 
vieţii umane prin sentimentul unei legături care uneşte spiritul 
uman cu spiritul misterios cu care îi place să se simtă unit, recunos- 
cîndu-i dominaţia asupra lumii şi asupra lui însuși». Este adevărat 
că dacă se înţelege cuvîntul divinitate într-un sens precis şi îngust, 
definiţia lasă în afară o multitudine de lucruri evident religioase. 
Sufletele morţilor, spiritele de tot felul şi de toate rangurile, cu care 
imaginaţia religioasă a atîtor popoare a populat natura, constituie 


1. Jevons, p. 23. 
2. Cf. infra, cartea III, cap. 2. 
3. Prolégomènes ă l'histoire des religions, p. 34. 

întotdeauna obiectul ritualurilor şi, uneori, chiar al unui adevărat 
cult ; şi totuşi nu sînt zei în adevăratul înţeles al cuvîntului. Dar, 
pentru ca definiţia să le includă, este suficient să înlocuim cuvîntul 
zeu cu acela, mai cuprinzător, de fiinţă spirituală. Este ceea ce a 
făcut Tylor : «Dacă ne propunem studierea sistematică a religiilor 
raselor inferioare, primul punct important este, afirmă el, să definim 
şi să precizăm ce se înţelege prin religie. Dacă vrem să înțelegem 
prin acest cuvînt credinţa într-o divinitate supremă..., un anumit 
număr de triburi vor fi excluse din lumea religioasă. Dar această 
definiţie prea îngustă are deficienţa că identifică religia cu unele 
dintre dezvoltările sale particulare... Mai corect ar fi, se pare, să 
admitem pur şi simplu ca definiţie minimă a religiei credinţa în 
fiinţele spirituale».! Prin fiinţe spirituale trebuie să se înţeleagă 
subiecţi conştienţi, dotați cu puteri superioare celor ale majorităţii 
oamenilor ; calificarea se potriveşte deci sufletelor morţilor, geniilor, 
demonilor, ca şi divinităţilor propriu-zise. Este important să notăm 
din capul locului sensul specific pe care-l implică respectiva defini- 
ție. Singura legătură pe care am putea-o întreţine cu astfel de fiinţe 
este determinată de însăşi natura care le este atribuită. Sînt fiinţe 
conştiente, deci nu le putem influenţa decît aşa cum procedăm în 
general cu toate conştiințele, adică prin metode psihologice, stră- 
duindu-ne să le convingem sau să le emoţionăm fie prin cuvinte 
(invocaţii, rugăciuni), fie prin ofrande şi sacrificii. Şi, de vreme ce 
religia ar avea ca obiect reglementarea raporturilor cu asemenea 
fiinţe speciale, nu am putea avea religie decît acolo unde am găsi 
rugăciuni, sacrificii, rituri de intermediere etc. Am mai dispune de 
încă un criteriu foarte simplu care ne-ar permite să distingem ceea 
ce este religios de ceea ce nu este. La aceasta se referă sistematic 
Frazer? şi, împreună cu el, mulţi alţi etnografi’. 

Oricît de evidentă ar putea părea însă această definţie, ca urmare 
a ideilor inoculate de educaţia noastră religioasă, există un număr 
de fapte la care definiţia nu mai este aplicabilă, deşi aparţin dome- 
niului religiei. 

În primul rînd, există mari religii în care ideea de zeu şi de 
spirite lipseşte sau, cel puţin, ea nu joacă decît un rol secundar şi 
şters. Este cazul budismului. Budismul, spune Burnouf, «se situează, 
în opoziţie cu brahmanismul, ca o morală fără zeu şi ca un ateism 
fără Natură». 

«Budismul nu recunoaşte nici un zeu de care să depindă omul, 
afirmă Barth ; doctrina sa este absolut ate, iar Oldenberg, la 


. La civilisation primitive, |, p. 491. 

După prima ediţia a lucrării Golden Bough, I, pp. 30-32. 

. Mai ales Spencer şi Gillen şi chiar şi Preuss, care numesc magice toate forţele 

religioase neindividualizate. 

. Burnouf, Introduction à l’histoire du bouddhisme indien, ediţia a 2-a, p. 464. 
Ultimul cuvînt al citatului înseamnă că budismul nu admite nici măcar existența 
unei Naturi eterne. 

5. Barth, The Religions of India, p. 110. 

rîndul său, îl numeşte «o religie fără zew!. Într-adevăr, toată esența 
budismului este exprimată în patru propoziţii pe care credincioşii 
le numesc cele patru adevăruri sfinte?. Prima consideră existenţa 
durerii ca fiind legată de curgerea eternă a lucrurilor; o a doua 
situează cauza durerii la nivelul dorinţei ; a treia consideră că supri- 
marea dorinţei este singurul mijloc de suprimare a durerii ; a patra 
enumeră cele trei stadii prin care trebuie să se treacă spre a se 
ajunge la eliminarea durerii : dreapta cale, meditaţia, înţelepciunea, 
deplina cunoaştere a doctrinei. Odată depăşite aceste stadii, se 
ajunge la capătul drumului, la eliberare, la salvarea prin Nirvana. 

Or, în nici unul din aceste principii, nu apare vreo divinitate. 
Budistul nu este preocupat să afle de unde provine această lume a 
schimbării, în care trăieşte şi în care suferă ; el o ia ca un dat? şi 
toate eforturile sale au ca scop evadarea din ea. Pe de altă parte, în 
această operă de salvare, el nu se poate bizui decît pe sine ; el «nu 
are nici un zeu căruia să-i mulțumească, după cum, în luptă, nu 
cheamă pe nici unul în ajutorul său». În loc să se roage, în sensul 
obişnuit al cuvîntului, în loc să se îndrepte către o fiinţă superioară 
şi să-i implore ajutorul, el se închide în sine însuşi şi meditează. 
Ceea ce nu înseamnă «că el neagă direct existenţa fiinţelor numite 
Indra, Agni, Varuna5, dar socoteşte că nu le datorează nimic şi că 
nu are de a face cu ele», întrucît puterea lor nu se poate extinde 
decît asupra bunurilor acestei lumi care, pentru el, sînt lipsite de 
valoare. El este deci ateu, în sensul că se dezinteresează de între- 
barea dacă există sau nu zei. De altfel, chiar dacă aceştia ar avea o 
asemenea putere, şi oricît de mare ar fi aceasta, sfîntul, cel eliberat, 
se consideră superior lor, căci ceea ce conferă demnitate fiinţelor 
nu este întinderea influenţei lor asupra lucrurilor, ci numai gradul 
lor de avansare pe calea salvării. 

Este adevărat că Buddha, cel puţin în unele ramuri ale budis- 
mului, a sfîrşit prin a fi considerat un fel de zeu. S-au ridicat temple 
în onoarea sa; a devenit obiectul unui cult care, de altfel, este 
foarte simplu, căci se reduce doar la ofranda cîtorva flori şi la 
adorarea relicvelor sau a imaginilor consacrate. Nu este nimic altce- 
va decît un cult al amintirii. Dar, presupunînd că exprimarea este 
corectă, divinizarea lui Budhha este caracteristică doar budismului 
septentrional. «Despre budiştii din Sud, spune Kern, precum şi 
despre cei mai puţin avansați dintre cei din Nord, se poate afirma, 


1. Oldenberg, Le Bouddha, p. 51 (Trad. fr., Paris, F.Alcan, PUF). 

2. Oldenberg, Ibid., pp. 214, 318. Cf. Kern, Histoire du bouddhisme dans l'Inde, |, 
pp. 389 şi urm. 

. Oldenberg, p. 258 ; Barth, p. 110. 

. Oldenberg, p. 314. 

. Barth, p. 109. «Am convingerea intimă, spune de asemenea Burnouf, că dacă 
Sakya nu ar fi întîlnit în jurul său un Panteon populat de zei, pe care i-am numit, 
el nu ar fi simţit nevoia de a-l inventa.» (Introd. à l'histoire du bouddhisme indien, 
p. 119). 

6. Burnouf, op. cit., p. 117. 


Vi A W 


DEFINIŢIA FENOMENULUI RELIGIOS ŞI A RELIGIEI 41 


după datele cunoscute azi, că vorbesc despre fondatorul doctrinei 
lor ca şi cum el ar fi fost un om»!. Fără îndoială că ei îi atribuie lui 
Buddha puteri extraordinare, superioare acelora pe care le posedă 
omul de rînd ; dar există o credinţă foarte veche în India şi aproape 
generală în multe alte regiuni, că un mare sfînt este înzestrat cu 
virtuţi excepţionale? ; şi totuşi, un sfînt nu este un zeu, şi nici un 
preot sau un magician, în ciuda însuşirilor supraomeneşti care îi 
sînt atribuite adesea. 

Pe de altă parte, după savanții cei mai autorizaţi, un asemenea 
teism şi mitologia complexă care îl însoţeşte de obicei nu ar con- 
stitui decît o formă derivată şi deviată din budism. Dintru început, 
Buddha n-ar fi fost considerat decît «cel mai înţelept dintre oa- 
meni»?. «Conceperea unui Buddha care să nu fi fost un om ajuns la 
cel mai înalt grad al sfinţeniei este», spune Burnouf, «în afara cercu- 
lui de idei ce constituie însuşi fondul Sutrelor* ; şi tot el adaugă : 
«umanitatea sa reprezintă un lucru atât de incontestabil, încît auto- 
rilor de legende, pentru care miracolele valorau atît de puţin, nu 
le-a trecut prin minte după moartea sa să facă din el un zeu». Se 
mai poate pune şi întrebarea dacă el s-a lepădat vreodată cu desă- 
vîrşire de caracterul uman şi dacă avem dreptul să-l asimilăm pe 
deplin unui zeu“; în orice caz, este un zeu de un tip cu totul 
diferit, al cărui rol nu seamănă deloc cu al altor persoane divine. 
Căci un zeu este, înainte de toate, o fiinţă vie, de care omul trebuie 
să ţină cont şi pe care se poate baza, pe cînd Buddha este mort, 
este intrat în Nirvana, el nu mai poate face nimic în lumea întîm- 
plărilor omeneşti”. 

În cele din urmă, şi indiferent de ce se crede despre divinitatea 
lui Buddha, ea este o concepţie cu totul exterioară adevăratei esen- 
te a budismului. Într-adevăr, budismul constă, înainte de orice, în 
noţiunea de salvare, iar salvarea presupune doar cunoaşterea ade- 
văratei doctrine şi practicarea ei. Fără îndoială, ea nu ar fi putut fi 
cunoscută dacă Buddha nu ar fi dezvăluit-o ; dar, odată revelaţia 
împlinită, opera lui Buddha s-a împlinit şi ea. Din acest moment, el 
a încetat să mai reprezinte un factor necesar vieţii religioase. Practi- 
carea celor patru adevăruri sfinte ar fi posibilă chiar şi atunci cînd 


. Kern, op. cit., I, p. 289. 

. «Credinţa admisă în general în India, că un nivel ridicat al sfinţeniei este însoţit, 
în mod necesar, de facultăți supranaturale, iată singurul lucru pe care (Sakya) îl 
va găsi în spirite». Burnouf, p. 119. 

. Burnouf, p. 120. 

. Burnouf, p. 107. 

. Burnouf, p. 302. 

. Este ceea ce Kern explică astfel : «Din unele puncte de vedere, el este un om ; 
din altele, nu este un om ; din alte puncte de vedere el nu este nici una, nici alta» 
Cop. cit., I, p. 290). 

7. «Ideea că şeful divin al Comunităţii nu este absent din mijlocul alor săi, ci că el 

se află în realitate printre ei ca stăpîn şi rege al lor, în aşa fel încît cultul nu este 

altceva decît expresia perpetuării acestei vieţi comune, este o idee cu totul străină 
budiştilor. Pentru ei, Învățătorul este în Nirvana ; credincioşii pot să strige la el 

căci oricum el nu-i poate auzi.» Oldenberg, Le Bouddha, p. 368. 

amintirea celui care le-a popularizat s-ar şterge din memorie!. Cu 
totul altfel se petrec lucrurile în creştinism, care este de neconceput 
fără ideea prezenţei permanente a cultului lui lisus Hristos ; căci 
prin Hristos cel veşnic viu şi zilnic sacrificat poate comunitatea de 
credincioşi să comunice cu sursa supremă a vieţii spirituale?. 

Toate acestea sînt valabile şi pentru o altă mare religie a Indiei, 
jainismul. De altfel, cele două doctrine au concepţii sensibil asemă- 
nătoare asupra lumii şi a vieţii. «Ca şi budiştii, spune Barth, jainiştii 
sînt atei. Ei nu admit existenţa unui creator ; pentru ei, lumea este 
eternă şi neagă explicit că, în toată această eternitate, ar putea 
exista vreo fiinţă perfectă. Jina a devenit perfect, dar el nu a fost 
aşa dintotdeauna.» Ca şi budiştii din Nord, jainiştii, sau cel puţin o 
parte dintre ei, au revenit fără îndoială la un fel de deism; în 
inscripţiile din Dekhan, se vorbeşte despre un /Jinapati, un fel de 
Jina suprem, numit cel dintîi creator ; dar o asemenea afirmaţie, 
spune acelaşi autor, «este în contradicţie cu declaraţiile cele mai 
explicite ale scriitorilor celor mai autorizaţi.» 

De altfel, indiferența faţă de divin este atît de dezvoltată în 
budism şi jainism, pentru că ea exista deja în germene în brahma- 
nismul din care au derivat ambele religii. Cel puţin într-unele din 
formele sale, speculaţiile brahmanice ajungeau la o «explicaţie de-a 
dreptul materialistă şi atee a universului.»* Cu timpul, divinităţile 
multiple pe care popoarele Indiei se obişnuiseră iniţial să le adore 
au sfîrşit prin a se contopi într-un fel de principiu unic, impersonal 
şi abstract, esenţă a tot ce există. Această realitate supremă, care nu 
mai are nimic dintr-o personalitate divină, este inclusă în om, sau 
mai degrabă, el formează un tot cu divinitatea, deoarece în afara ei 
nu mai există nimic. Pentru a o găsi şi a se contopi cu ea, omul nu 
mai are deci nevoie să caute vreun sprijin în afara sa ; este suficient 
să mediteze asupra lui, concentrîndu-se. «Cînd budismul, spune 
Oldenberg, se angajează în marea operă de a imagina o lume a 
salvării, în care omul se salvează pe sine însuşi, şi de creare a unei 
religii lipsite de divinitate, el găseşte terenul deja pregătit pentru 
această tentativă de către speculaţia brahmaniană. Figurile vechilor 
zei ştergîndu-se treptat, noţiunea de divinitate s-a restrîns puţin 
cîte puţin. Brahma tronează în liniştea sa eternă, mult deasupra 
lumii terestre, şi în marea operă a eliberării nu mai rămîne decît o 
singură persoană care să acţioneze : omul.»* Iată deci cum o perioa- 
dă considerabilă a evoluţiei religioase a constat în fond într-un 
recul progresiv al ideii de fiinţă spirituală şi de divinitate. Iată mari 


1. «Doctrina budistă, în toate trăsăturile sale esenţiale, ar putea exista, aşa cum 
există ea în realitate, şi totuşi noţiunea de Buddha să-i rămînă complet străină.» 
Oldenberg, p. 322. Iar ceea ce se spune despre un Buddha istoric se aplică la fel 
de bine şi tuturor acelor Buddha mitologici. 

. Vezi şi Max Muller, Natural Religion, pp. 103 şi urm. şi 190. 

. Op. cit., p. 146. 

. Barth, in Encyclopédie des sciences religieuses, VI, p. 548. 

. Le Bouddha, p. 51. 

religii în cadrul cărora invocaţiile, solicitările de intermediere, sacri- 
ficiile, rugăciunile propriu-zise sînt foarte departe de a deţine un 
loc predominant şi care, prin urmare, nu reprezintă un semn dis- 
tinctiv înlesnind recunoaşterea manifestărilor religioase. 

Dar chiar în interiorul religiilor deiste, există un mare număr de 
rituri complet independente de orice idee de zeu sau fiinţă spi- 
rituală. Există, mai întîi, o multitudine de interdicții. Biblia, de 
exemplu, îi pretinde femeii să trăiască izolată, în fiecare lună, pe 
timpul unei anumite perioade! ; o obligă la o izolare analogă pe 
timpul naşterii? ; interzice înhămarea laolaltă a măgarului şi a calu- 
lui, purtarea de veştminte în care cînepa să se amestece cu inul’, şi 
nu vedem ce rol ar fi putut juca credinţa în Jahve în respectivele 
interdicții ; fiindcă el este absent din toate relaţiile prohibite şi ele 
nu aveau cum să-l intereseze. La fel stau lucrurile şi în ce priveşte 
majoritatea interdicţiilor alimentare. Aceste interdicții nu sînt speci- 
fice doar vechilor evrei, ci, sub diverse forme, le regăsim, cu ace- 
leaşi caracteristici, în numeroase alte religii. 

Este adevărat că riturile cu pricina sînt pur negative, dar ele nu 
sînt mai puţin religioase. Mai mult, există alte rituri care le pretind 
credincioşilor prestații active, pozitive, şi care sînt totuşi de aceeaşi 
natură. Ele acţionează singure, fără ca eficacitatea lor să depindă 
de vreo putere divină, provocînd automat efectele ce le constituie 
scopul. Nu constau nici în rugăciuni, nici în ofrande oferite vreunei 
fiinţe de a cărei bunăvoință ar depinde rezultatul scontat. Este mai 
ales cazul sacrificiului în religia vedică. «Sacrificiul, spune Ber- 
gaigne, exercită o influenţă directă asupra fenomenelor cerești ; 
este atotputernic prin el însuşi, în afara oricărei influenţe divine. 
De pildă el a zdrobit porţile peşterii în care era întemniţată aurora 
şi a făcut să ţîşnească lumina zilei 5. La fel, imnurile adecvate sînt 
cele care, prin acţiunea lor directă, fac să curgă pe pămînt apele 
din cer şi aceasta în ciuda zeilor €. Practicarea anumitor austerităţi 
are aceeaşi eficacitate. Mai mult decît atât : «sacrificiul este tot una 
cu principiul la care se raportează nu numai originea oamenilor, ci 
şi a zeilor. O asemenea concepţie poate să pară, pe bună dreptate, 
stranie. Ea se explică totuşi ca una dintre consecinţele ultime ale 
ideii atotputerniciei sacrificiului”. Astfel, în toată partea întîi a cărţii 
lui Bergaigne nu se vorbeşte decît despre sacrificiile în care 
divinităţile nu joacă nici un rol. 


„1, Sam. 21, 6. 

. Lev., XII. 

. Deuter., XXII, 10 şi 11. 

. Za religion védique, |, p. 122. 

. La religion védique, p. 133. 

. «Nici un text, spune Bergaigne, nu mărturiseşte mai bine despre conştiinţa unei 
acțiuni magice a omului asupra apelor cereşti ca versul X, 32, 7, în care această 
credință se exprimă în termeni generali, aplicabili omului actual, la fel ca şi 
strămoşilor săi reali sau mitologici : „Neştiutorul l-a întrebat pe Învăţat ; instruit 
de el, a acţionat şi iată cîştigul învăţăturii : el obţine curgerea apelor” » (p. 137). 

7. Ibid., p. 139. 

Acest fapt nu este caracteristic numai pentru religia vedică ; din 
contra, este de o mare generalitate. În orice cult există practici care 
acţionează prin ele însele, printr-o calitate proprie lor şi fără ca 
vreun zeu să se interpună între cel ce execută ritualul şi scopul 
urmărit. Cînd, la sărbătoarea numită a Tabernaculelor, vechii evrei 
fluturau crengi de salcie într-un anumit ritm, o făceau pentru a 
stîrni vîntul şi a face să cadă ploaia ; se crede că fenomenul dorit 
decurge automat din rit, cu condiţia ca acesta să fi fost corect 
îndeplinit!. Este şi ceea ce explică importanţa primordială acordată 
de aproape toate cultele părţii materiale a ceremoniilor. Acest for- 
malism religios, după cîte se pare forma primară a formalismului 
juridic, provine din aceea că formula care trebuie pronunţată, miş- 
cările care trebuie executate, conținînd în ele însele sursa propriei 
eficienţe, ar pierde-o dacă nu s-ar conforma întru totul tiparului 
consacrat. 

Există deci rituri fără zei, precum şi rituri din care provin zeii. 
Nu toate virtuțile religioase emană personalităţi divine şi există 
relaţii de cult care au un alt rost decît unirea omului cu divinitatea. 
Religia depăşeşte deci ideea de zei sau spirite şi, în consecinţă, nu 
poate să se definească exclusiv doar prin aceasta din urmă. 


III 


Cu aceste definiţii aproximative, să trecem la abordarea problemei. 

Să remarcăm mai întîi că toate aceste formulări încearcă expri- 
marea directă a naturii religioase în ansamblu. Vom proceda ca şi 
cum religia ar fi o entitate indivizibilă, deşi ea este, în realitate, un 
ansamblu de elemente, un sistem mai mult sau mai puţin complex 
de mituri, dogme, rituri şi ceremonii. Dar un tot nu poate fi definit 
decît în funcţie de părţile care-l compun. Din raţiuni metodologice, 
ne propunem să caracterizăm formele elementare din care decurge 
orice relaţie, înainte de a proceda la definirea sistemului ce rezultă 
din combinarea lor. Faptul se impune cu atît mai mult cu cât există 
fenomene religioase care nu aparţin nici unei religii anume. Este 
cazul fenomenelor ce constituie obiectul folclorului. În general ele 
sînt rămăşiţe ale unor religii dispărute, reminiscenţe dezorganizate ; 
dar tot atît de adevărat este că ele s-au format sub influenţa unor 
cauze locale. În ţările europene, creştinismul s-a străduit să le 
asimileze, imprimîndu-le o tentă creştină. Cu toate acestea, multe 
au persistat pînă de curînd sau încă mai au o oarecare autonomie : 
sărbătoarea copacilor în mai, solstițiul de vară, carnavalul, diverse 
credinţe în legătură cu geniile, cu demonii locali etc. Deşi caracterul 


1. Alte exemple în Hubert, art. Magia in Dictionnaire des Antiquités, VI, p. 1509. 

lor religios se estompează, totuşi importanţa lor religioasă atîta cît 
mai este, i-a permis lui Mannhardt şi şcolii sale să aducă ceva nou 
în ştiinţa religiilor. De aceea, o definiţie care nu ar ţine cont de 
acestea nu ar fi în măsură să cuprindă tot ce este religios. 

Fenomenele religioase se împart în mod firesc în două categorii 
fundamentale : credinţele şi riturile. Primele sînt stări de opinie, 
constînd în reprezentări ; celelalte sînt modalităţi de acţiune deter- 
minate. Între cele două categorii apare aceeaşi diferenţă ca între 
gîndire şi mişcare. 

Riturile nu pot fi definite şi diferenţiate de alte practici, în special 
de practicile spirituale, decît prin natura distinctă a obiectului lor. 
Într-adevăr, o regulă morală ne impune, ca şi un rit, moduri de 
comportare, dar care se referă la lucruri de un gen diferit. Pentru a 
putea caracteriza ritul, ar trebui mai întâi să-i definim obiectul. Or, 
natura sa specială este exprimată tocmai prin credinţă. Rezultă deci 
că nu putem defini ritul înainte de a fi definit credinţa. 

Toate credinţele religioase cunoscute, fie ele simple sau comple- 
xe, prezintă o aceeaşi caracteristică : ele presupun o clasificare a 
lucrurilor, reale sau ideale, pe care şi le reprezintă oamenii, în două 
clase opuse, denumite în general prin doi termeni distincti, traducînd 
destul de bine cuvintele profan şi sacru. Împărţirea lumii în două 
domenii, unul conținînd tot ceea ce este sacru, iar celălalt tot ceea 
ce este profan, constituie trăsătura distinctivă a gîndirii religioase ; 
credinţele, miturile, dogmele, legendele sînt fie reprezentări, fie 
sisteme de reprezentări exprimînd natura lucrurilor sacre, însuşirile 
şi puterile care le sînt atribuite, evoluţia lor, raporturile dintre ele 
sau dintre ele şi lucrurile profane. Dar prin lucruri sacre nu trebuie 
să înţelegem numai acele fiinţe denumite zei sau spirite ; şi o stîncă, 
un arbore, un izvor, o piatră, o bucată de lemn, o casă sau chiar un 
cuvînt poate să fie un lucru sacru, cu atît mai mult cu cît orice rit are 
ceva sacru. Un rit poate avea un asemenea caracter ; de fapt, toate 
riturile îl posedă într-o măsură mai mare sau mai mică. Există cuvinte, 
expresii, formule ce nu pot fi pronunţate de oricine ; există gesturi, 
mişcări ce nu pot fi executate decît de personaje consacrate. Dacă 
sacrificiul vedic a avut o asemenea eficienţă, dacă, după mitologie, 
el ar fi fost mai degrabă creatorul zeilor decît un mijloc de a le cîştiga 
favorurile, lucrul s-a datorat faptului că el poseda puteri comparabile 
doar cu ale fiinţelor celor mai sacre. Deci noţiunea de lucru sacru nu 
se referă la o clasă de lucruri precizată o dată pentru totdeauna ; 
sfera sa de cuprindere este foarte diferită de la o religie la alta. Iată 
de ce budismul este o religie : în afară de zei, el admite şi existenţa 
lucrurilor sacre, cum ar fi cele patru adevăruri sfinte şi practicile care 
derivă din ele!. 


1. Fără a mai vorbi de Înţelept, de Sfîntul care le practică şi care sînt sacri tocmai 
datorită acestui fapt. 

Pînă acum ne-am mulţumit să enumerăm, cu valoare de exem- 
plu, cîteva dintre lucrurile sacre ; ar trebui acum să arătăm prin ce 
trăsături esenţiale se disting acestea de lucrurile profane : urmează 
să descoperim caracteristicile generale care le deosebesc de lucru- 
rile profane. 

Am putea fi tentaţi să le definim mai întîi prin locul pe care-l 
ocupă în ierarhia fiinţelor. Ele sînt considerate ca fiind superioare, 
în rang precum şi prin puterile pe care le deţin, lucrurilor profane 
şi, în special, omului, care nu este decît un simplu om, neavînd, în 
el însuşi, nimic sacru. Într-adevăr, omul este de obicei privit în 
acest fel, ocupînd în raport cu lucrurile sacre o poziţie inferioară şi 
dependentă, poziţie cu siguranţă nu departe de cea reală. Atita 
doar că acest lucru nu are nimic de a face cu sacrul. Simplul fapt că 
un lucru este subordonat altuia nu îl face pe acesta din urmă să fie 
sacru. Şi sclavii depind de stăpînii lor, supuşii de regele lor, soldaţii 
de comandant, clasele inferioare de conducătorii lor, avarul de 
aurul său, ambițiosul de putere şi de cei ce o deţin ; or, dacă uneori 
se spune despre om că-şi însuşeşte religia fiinţelor sau a lucrurilor 
a căror superioritate o recunoaşte, afirmaţia are o valoare meta- 
forică, o asemenea relaţie neavînd nimic cu adevărat religios. 

Pe de altă parte, nu trebuie să pierdem din vedere că există şi 
lucruri avînd un oarecare caracter sacru şi pe care omul le percepe 
ca atare. Chiar şi o amuletă are caracter sacru şi totuşi respectul pe 
care îl inspiră nu are nimic ieşit din comun. Nici chiar faţă de zei, 
omul nu se plasează întotdeauna într-o postură de inferioritate, 
deoarece se întîmplă adesea ca el să exercite asupra lor o veritabilă 
constrîngere pentru a obţine ceea ce doreşte. Omul loveşte fetişul 
de care este nemulţumit, dar îl iartă şi se reconciliază cu el dacă 
acesta devine mai docil în îndeplinirea dorințelor adoratorului său?. 
Pentru a aduce ploaia, se aruncă pietre în izvorul sau în lacul sacru, 
în care se presupune că ar sălăşlui zeul ploii, crezîndu-se că astfel 
poate fi obligat să iasă şi să se manifeste?. De altfel, dacă omul 
depinde de zeii săi, este la fel de adevărat că dependenţa este 
reciprocă, deoarece fără ofrande şi sacrificii, aceştia ar muri. Vom 
avea prilejul să arătăm că dependenţa zeilor faţă de credincioşii lor 
se menţine chiar şi în religiile cele mai idealiste. 

Dar dacă analiza pur ierarhică este o metodă prea generală şi 
prea imprecisă, nu ne rămîne, pentru a delimita sacrul de profan, 
decît eterogenitatea lor ; această eterogenitate este suficientă pentru 
a caracteriza clasificarea lucrurilor şi a o deosebi de oricare alta 
prin ce are ea deosebit : este absolută. Nu există în istoria gîndirii 
umane un alt exemplu de categorii de lucruri atît de diferite, atît de 


1. Aceste relaţii pot, fără îndoială, să capete un caracter religios, dar nu este 
obligatoriu să fie astfel. 

. Schulze, Fetichismus, p. 129. 

. Exemple de acest fel se găsesc în Frazer, Golden Bough, ed. a Il-a, I, pp. 91 şi 
urm. 

diametral opuse. Opoziția tradiţională dintre bine şi rău este nesem- 
nificativă în comparaţie cu aceasta, deoarece binele şi răul sînt 
două specii contrare ale uneia şi aceleiaşi categorii, respectiv ale 
moralului, tot aşa cum sănătatea şi boala nu sînt decît două aspecte 
diferite ale vieţii ; în timp ce sacrul şi profanul au fost întotdeauna 
şi oriunde înţelese de către spiritul uman ca fiind genuri separate, 
două lumi complet distincte. Energiile care se manifestă într-una 
din ele nu apar în cealaltă la un alt nivel de manifestare : ele sînt 
de o cu totul altă natură. De la o religie la alta, opoziţia este 
înţeleasă în mod diferit. Uneori, pentru a le delimita, s-a crezut că 
este suficient să fie plasate în regiuni distincte ale universului fizic ; 
alteori, sacrul a fost împins într-un mediu ideal şi transcendent, în 
timp ce lumea materială a fost lăsată în întregime profanului. Dacă 
formele opoziţiei sacru-profan diferă, opoziţia dintre ele este însă 
universalăl. 

Asta nu înseamnă însă că o fiinţă nu ar putea trece dintr-o lume 
în alta ; dar modul în care are loc această trecere, atunci cînd se 
produce, pune în evidenţă dualitatea lor profundă ; ea presupune, 
într-adevăr, o adevărată metamorfoză. Este ceea ce reliefează cu 
precădere riturile iniţiatice, aşa cum sînt ele practicate de nume- 
roase popoare. Iniţierea este o lungă suită de ceremonii ce au ca 
obiect introducerea tînărului în viaţa religioasă : acesta iese pentru 
prima dată din lumea profană în care şi-a petrecut copilăria, spre a 
pătrunde în sfera lucrurilor sacre. Or, schimbarea este receptată nu 
ca o dezvoltare simplă, obişnuită a unui germene preexistent, ci ca 
o transformare totius substantiae. Se spune că în acel moment 
tînărul moare, că fiinţa care era încetează să mai existe şi că o alta 
i se substituie instantaneu. FEl renaşte într-o formă nouă. Ceremoni- 
ile respective sînt cele considerate a realiza această moarte urmată 
de o renaştere, care nu sînt înţelese într-un sens simbolic, ci pro- 
priu?. Nu este aceasta o dovadă a faptului că între fiinţa profană şi 
cea religioasă există o ruptură ? 

Această eterogenitate degenerează adesea într-un veritabil anta- 
gonism. Cele două lumi sînt concepute nu doar ca fiind separate, 
ci adesea chiar ostile şi rivale. De vreme ce nu poţi aparţine pe 
deplin uneia decît cu condiţia de a fi ieşit definitiv din cealaltă, 
omul s-a străduit să se separe total de profan, pentru a duce o viaţă 


1. Concepţia potrivit căreia profanul se opune sacrului precum iraţionalul raţio- 
nalului şi inteligibilul misterului nu este decît una dintre formele sub care se 
manifestă respectiva opoziţie. Odată constituită, ştiinţa a căpătat un caracter 
profan, mai ales în comparaţie cu religiile creştine ; de aceea s-a crezut că ea 
n-ar putea fi folosită la studierea lucrurilor sacre. 

2. A se vedea Frazer, On some Ceremonies of the Central Australian Tribes, in 
Australasian Association for the Advancement of Science, 1901, pp. 313 şi urm. 
Această concepţie este, de altfel, foarte generală. În India, simpla participare la 
actul sacrificiului produce efecte similare ; cel care sacrifică îşi schimbă perso- 
nalitatea prin simplul fapt de a fi intrat în cercul lucrurilor sacre (Vezi şi Hubert 
et Mauss, Essai sur le sacrifice, in Année sociol., II, p. 101). 

exclusiv religioasă. De aici provine monahismul, care, alături şi în 
afara mediului natural în care omul obişnuit duce o viaţă normală, 
a organizat în mod artificial o altă lume, impenetrabilă faţă de cea 
dintii, tinzînd chiar să i se opună. De aici provine şi ascetismul 
mistic, al cărui scop este de a extirpa din om tot ceea ce îl mai 
leagă de lumea profană. Şi tot de aici au derivat şi toate formele de 
sinucidere religioasă, împlinire logică a ascetismului, căci singura 
modalitate de a se elibera total de viaţa profană este, desigur, a o 
părăsi efectiv. 

Opoziția dintre aceste două categorii se manifestă, de altfel, 
printr-un semn vizibil care permite cu uşurinţă recunoaşterea aces- 
tei clasificări foarte speciale oriunde apare ea. Cum, pentru gîndire, 
noţiunea de sacru a fost întotdeauna separată de cea de profan, 
cum între cele două noţiuni apare un fel de vid logic, spiritului 
nostru îi repugnă confuzia sau contactul dintre lucruri corespun- 
zătoare, cu atît mai mult cu cît coexistența sau numai apropierea 
dintre ele contrazice cu tărie starea de disociere în care se află 
respectivele noţiuni în conştiinţa noastră. Lucrul sacru este îndeo- 
sebi acela pe care profanul nu trebuie şi nu poate să-l atingă fără a 
fi pedepsit. Fără îndoială că interdicţia nu face imposibilă comu- 
nicarea dintre cele două lumi, întrucât, dacă profanul nu ar putea 
intra în relaţie cu sacrul, acesta nu ar mai servi la nimic. Dar, în 
afară de faptul că această relaţie este întotdeauna, prin ea însăşi, 
dificilă, presupunînd precauţii precum şi o iniţiere mai mult sau 
mai puţin complicată!, ea nu este totuşi posibilă fără ca profanul 
să-şi piardă unele însuşiri, fără să devină el însuşi, într-o oarecare 
măsură, sacru. Cele două genuri nu se pot apropia, păstrîndu-şi în 
acelaşi timp însuşirile specifice. 

Avem, în sfîrşit, un prim criteriu pentru caracterizarea credințelor 
religioase. Fără îndoială că în interiorul acestor două categorii fun- 
damentale există şi tipuri secundare care, la rîndul lor, sînt mai 
mult sau mai puţin incompatibile?. Dar ceea ce este caracteristic 
pentru fenomenul religios este faptul că el presupune întotdeauna 
o divizare a universului cunoscut în două părţi care cuprind tot ce 
există, dar se exclud reciproc. Lucrurile sacre sînt cele mai protejate 
şi izolate de interdicții ; interdicțiile se referă la lucrurile profane, 
care trebuie să rămînă departe de cele dintîi. Credinţele religioase 
sînt reprezentări care exprimă natura lucrurilor sacre şi raporturile 
acestora fie între ele, fie cu lucrurile profane. În sfîrşit, riturile sînt 
reguli de conduită care reglementează comportamentul omului faţă 
de lucrurile sacre. 

Cînd un anumit număr de lucruri sacre întreţin între ele raporturi 
de coordonare şi subordonare, aşa încît să formeze un sistem cu o 


1. Vezi supra, referitor la iniţiere, p. 47. 
2. Vom arăta mai departe cum unele tipuri de lucruri sacre incompatibile se exclud, 
precum sacrul şi profanul (Cartea a I-a, cap. I, $ 2). 

oarecare unitate, şi care nu intră la rîndul său în nici un alt sistem 
de acelaşi tip, ansamblul de credinţe şi riturile corespunzătoare 
constituie o religie. Prin această definiţie, se poate vedea că o 
religie nu constă în mod necesar dintr-o idee unică, nu se reduce 
la un principiu unic, ci este un întreg format din părţi distincte şi 
oarecum individualizate. Fiecare grup omogen de lucruri sacre, şi 
chiar fiecare lucru sacru de o oarecare importanţă, constituie un 
centru în jurul căruia se organizează, gravitînd, un grup de credinţe 
şi rituri, un cult distinct ; nu există nici o religie, oricît de unitară ar 
fi ea, care să nu recunoască o multitudine de lucruri sacre. Chiar şi 
creştinismul, cel puţin în forma sa catolică, admite în afara divinității 
triple (deşi este în acelaşi timp unică) pe Fecioară, pe îngeri, sfinţi, 
sufletele morţilor etc. Tot astfel, o religie nu se reduce, în general, 
la un singur cult, ci constă dintr-un sistem de culte dotate cu o 
oarecare autonomie, care este, de altfel, diferită de la caz la caz. 
Uneori, ele sînt ierarhizate şi subordonate unui cult predominant, 
de care sînt chiar absorbite, dar se întîmplă şi ca ele să coexiste pur 
şi simplu. Religia la care ne vom referi ne va oferi un asemenea 
exemplu. 

În acelaşi timp, se poate explica şi existenţa unor fenomene 
religioase care nu aparţin nici unei religii constituite ; ele nu sînt 
sau nu mai sînt integrate în nici un sistem religios. Dacă un cult 
anume, la care ne-am referit deja, reuşeşte să se menţină din raţiuni 
speciale, în vreme ce ansamblul din care făcea parte a dispărut, el 
nu va mai supravieţui decât într-o formă dezintegrată. Este ceea ce 
s-a întîmplat cu numeroase culte agrare care au supravieţuit în 
folclor. În anumite cazuri nu este vorba de un cult propriu-zis ci de 
o simplă ceremonie, un anumit ritual care persistă sub această 
formăl. 

Deşi această definiţie este preliminară, ea permite deja să se 
întrevadă în ce mod trebuie pusă problema care constituie domi- 
nanta ştiinţei religiilor. Atunci cînd se consideră că fiinţele sacre nu 
diferă de celelalte decît prin puterile mai mari ce le sînt atribuite, 
este destul de uşor să înţelegem cum au ajuns oamenii la o ase- 
menea concepţie : e suficient să cercetăm care sînt forţele care, 
prin energia lor deosebită, au putut influenţa într-atât sufletul ome- 
nesc încît să inducă în el sentimentele religioase. Dar dacă, aşa 
cum am stabilit deja, sacrul diferă în mod esenţial de profan, dacă 
însăşi esenţa lor e diferită, atunci problema se complică, întrucât 
trebuie să aflăm ce l-a putut determina pe om să vadă lumea 
divizată în două lumi eterogene şi diferite, deşi nimic din experienţa 
sensibilă nu pare să-i fi putut sugera ideea unei dualităţi atît de 
radicale. 


1. Este, de exemplu, cazul unor rituri nupţiale sau funerare. 

Şi totuşi, definiţia nu este nici acum completă, deoarece ea se 
referă simultan la două categorii de lucruri care, derivînd unul din 
celălalt, trebuie totuşi delimitate, şi anume magia şi religia. 

Magia este alcătuită, la rîndul ei, din credinţe şi rituri, ca şi 
religia. Fa îşi are miturile şi dogmele sale, acestea fiind însă mai 
rudimentare, lucru datorat, fără îndoială, faptului că ea nu se 
pierde în speculaţii, urmînd în schimb tehnici elaborate. Şi magia 
îşi are ceremoniile, sacrificiile, lustraţiile, rugăciunile, cînturile şi 
dansurile sale sacre. Fiinţele pe care le invocă magicianul, forţele 
pe care le face să se manifeste nu numai că sînt de aceeaşi natură 
cu cele la care se referă religiile ci, adesea, sînt chiar identice. 
Astfel, chiar şi la cele mai neevoluate societăţi, sufletele morţilor 
sînt cu precădere sacre şi constituie obiectul riturilor religioase, 
dar, în acelaşi timp, ele joacă un rol considerabil şi în magie. În 
Australia! ca şi în Melanezia?, la Greci ca şi la popoarele creştine, 
sufletele morţilor, osemintele lor, părul sînt considerate instrumente 
mijlocitoare de care se foloseşte adesea magicianul. Şi demonii 
sînt un instrument uzual al practicilor magice ; or, demonii sînt şi 
ei înconjurați de interdicții ; şi ei sînt separați, trăind într-o lume 
diferită şi de altfel nu este uşor să-i deosebeşti de zeii propriu-ziși‘. 
De altfel, chiar şi în creştinism, diavolul nu este el oare un zeu 
decăzut şi, în afară de originea sa, nu are el oare un caracter 
religios prin însuşi faptul că infernul în care sălăşluie constituie un 
accesoriu indispensabil religiei creştine ? Şi totuşi există divinităţi 
obişnuite, chiar oficiale, invocate de către magicieni. Uneori aces- 
tea sînt zeități ale unor popoare străine ; magicienii greci invocau, 
de exemplu, zei egipteni, asirieni sau evrei. Alteori, sînt chiar zeii 
poporului respectiv : Hekate şi Diana făceau obiectul unui cult 
magic ; Fecioara, lisus, sfinţii au fost şi ei utilizaţi în acelaşi fel de 
magicienii creştini". 

Va trebui oare să spunem că magia nu poate fi delimitată riguros 
de religie, că este impregnată de religie ca şi aceasta din urmă de 
magie şi că este deci imposibil să le definim separat ? Dar faptul că 
religiei îi repugnă magia, ca şi faptul că magia manifestă ostilitate 
faţă de religie fac ca respectiva afirmaţie să fie greu de susţinut. 
Magia manifestă un fel de satisfacţie profesională în a profana 


1. A se vedea Spencer şi Gillen, Native Tribes of Central Australia, pp. 534 şi urm., 
Northern Tribes of Central Australia, p. 463 ; Howitt, Native Tribes of S.E. Austra- 
lia, pp. 359-361. 

. Vezi Codrington, The Melanesians, cap.XII. 

. Vezi Hubert, Magia, in Dictionnaire des Antiquités. 

. De exemplu, în Melanezia, tindalo este cînd un spirit religios, cînd unul magic 
(Codrington, pp. 125 şi urm., pp. 194 şi urm.) 

. Vezi Hubert şi Mauss, Théorie générale de la magie, in Année sociologique, tomul 
VII, pp. 83-84. 

lucrurile sfinte! ; în cadrul ritualurilor, ea răstoarnă sensul cere- 
moniilor religioase?. La rîndul ei, religia, deşi nu a interzis şi nici 
nu a condamnat întotdeauna riturile magice, le-a privit, în general, 
cu reticență. Aşa cum remarcau Hubert şi Mauss, există ceva pro- 
fund antireligios în procedeele magicianuluii. Oricare ar fi fost 
raporturile dintre aceste două tipuri de instituții, ar fi fost dificil ca 
ele să nu fie opuse într-o oarecare măsură ; este cu atît mai mult 
necesar să aflăm prin ce se pot delimita ele cu cît sîntem nevoiţi să 
ne limităm cercetarea la religie şi să ne oprim acolo unde începe 
magia. 

Vom arăta în continuare cum putem trasa o linie de demarcație 
între cele două domenii. 

Credinţele religioase propriu-zise sînt întotdeauna comune unei 
colectivităţi determinate ce aderă la ele şi îi practică riturile. Acestea 
nu sînt admise doar cu titlu individual de către toţi membrii colecti- 
vităţii, ci constituie ceea ce conferă unitate grupului uman. Indivizii 
ce îl alcătuiesc se simt legaţi între ei prin chiar credinţa lor comună. 
O societate ai cărei membri sînt uniţi prin aceea că îşi reprezintă în 
mod similar lumea sacrului şi raporturile ei cu lumea profană şi 
prin faptul că ei traduc această reprezentare comună în practici 
identice, constituie ceea ce vom numi o Biserică. Or, niciodată în 
istorie, nu am întîlnit religie fără Biserică. Uneori, Biserica este net 
naţională, alteori ea se întinde şi în afara frontierelor unei ţări ; 
uneori ea cuprinde un întreg popor (Roma, Atena, vechii evrei), 
alteori doar o parte (societăţile creştine după dezvoltarea mişcării 
protestante) ; alteori ea este condusă de un corp de preoţi sau este 
aproape lipsită de orice organ conducător desemnat“. Dar oriunde 
poate fi observată o viaţă religioasă, ea apare în cadrul unui grup 
bine delimitat. Chiar şi cultele numite private, cum ar fi cel casnic 
sau cel corporatist, satisfac condiţia cu pricina, deoarece sînt cele- 
brate de o colectivitate, respectiv familia sau corporaţia. De altfel, 
deşi aceste religii nu sînt, adesea, decît forme particulare ale unei 
religii mai generale”, totuşi asemenea Biserici restrînse nu sînt în 
realitate decît capele ale unei Biserici mai vaste care, din chiar 
pricina acestei întinderi, merită cu atît mai mult să fie numită astfel“. 


1. De exemplu, în liturghia neagră se profanează azima împărtăşaniei. 

2. Se întoarce spatele altarului sau se înconjoară altarul pe la stînga şi nu pe la 

dreapta. 

. Théorie générale de la magie, p. 19 

. Fără îndoială că rareori o ceremonie nu are un conducător în momentul celebrării 

sale ; chiar şi în societăţile cu organizare primitivă, există în general oameni al 
căror rol social important îi desemnează pentru a exercita o influenţă diriguitoare 
asupra vieţii religioase (de exemplu, şefii unor grupuri locale în unele societăţi 
australiene). Dar această atribuire de funcţii este încă foarte şovăielnică. 

5. La atenieni, zeii care sînt adoraţi în cultul casnic nu sînt decît forme derivate ale 
zeilor cetăţii (Zevg uTAooc, Zevg Epueic). Tot aşa, în Evul Mediu, patronii 
confreriilor sînt sfinţii din calendar. 

6. Căci numele de Biserică nu se foloseşte de obicei decît cu referire la un grup ale 
cărui credinţe comune se referă la un set de probleme cu caracter mai puţin particular. 

Cu totul altfel stau lucrurile în ce priveşte magia. Fără îndoială, 
credinţele magice nu sînt lipsite de o anume generalitate ; de cele 
mai multe ori, ele sînt difuzate în grupuri mari de populaţie şi 
există popoare la care aceste practici nu au mai puţini adepţi decât 
religia propriu-zisă. Dar ele nu au ca efect apropierea dintre cei ce 
le practică şi nici unirea lor într-un grup ducînd o viaţă comună. Cu 
alte cuvinte, nu există Biserică magică. Între magician şi individul 
care-l consultă, ca şi între indivizi, nu există legături durabile, care 
să-i facă membri ai unui aceluiaşi grup spiritual, comparabil cu 
acela format din credincioşii unui aceluiaşi zeu, din practicanţii 
unui aceluiaşi cult. Magicianul are o clientelă şi nu o Biserică, iar 
clienţii săi pot foarte bine să nu aibă legături între ei, aşa încît se 
pot ignora unii pe alţii ; chiar şi raporturile lor cu magicianul sînt 
de obicei accidentale şi de scurtă durată, semănînd mai degrabă cu 
cele dintre medic şi bolnav. Caracterul oficial şi public cu care este 
uneori investit magicianul nu schimbă cu nimic situaţia ; faptul că 
funcţionează la lumina zilei nu îl leagă regulat şi durabil de cei 
care recurg la serviciile sale. 

Este adevărat că uneori magicienii formează societăţi : se întîm- 
plă ca ei să se adune mai mult sau mai puţin regulat pentru a 
celebra împreună anumite ritualuri ; este cunoscută importanţa adu- 
nărilor de vrăjitoare în folclorul european. Dar trebuie să observăm 
că aceste adunări nu sînt indispensabile funcţionării magiei, ele 
fiind chiar rare şi ieşite din comun. Pentru a practica, magicianul 
nu are nevoie să se întîlnească cu confrații săi, fiind mai degrabă 
un solitar care ocoleşte societatea. «Chiar faţă de colegii săi el este 
întotdeauna rezervat. Din contra, religia este inseparabilă de ideea 
de Biserică. Din acest punct de vedere, apare diferența esenţială 
între magie şi religie. Şi aceasta cu atît mai mult cu cît un asemenea 
tip de societăţi magice, atunci cînd se formează, nu-i cuprinde 
niciodată pe toţi aderenţii magiei, ci doar pe magicieni ; cei în 
profitul cărora sînt celebrate riturile, cei care constituie, de fapt, 
credincioşii cultelor obişnuite sînt excluşi. Or, magicianul este ceea 
ce este preotul pentru religie, iar un colegiu de preoţi nu alcătuieşte 
o Biserică, cum o grupare religioasă devotată unui sfînt nu este un 
cult particular. O Biserică nu este pur şi simplu o confrerie sacedor- 
tală, ci o comunitate morală alcătuită din toţi credincioşii de aceeaşi 
credinţă şi preoţi. Or, o asemenea comunitate lipseşte în mod nor- 
mal în cazul magiei?. 

Dar dacă vom introduce noţiunea de Biserică în definiţia religiei, 
nu vom exclude astfel religiile individuale instituite şi celebrate 
pentru sine? Căci nu există societate în care să nu întîlnim ase- 


1. Hubert şi Mauss, Théorie générale de la magie, p. 18. 

2. Robertson Smith a demonstrat deja că magia este opusă religiei ca individualul 
faţă de social (The Religion of the Semites, ed.a Il-a, pp. 204-265). De altfel, 
delimitînd astfel magia de religie, nu ne propunem să stabilim între ele vreo 
ruptură. Între ele, frontierele sînt de cele mai multe ori incerte. 

menea cazuri. Aşa cum vom vedea mai departe, fiecare indigen 
ojibway îşi are propriul manitu pe care şi-l alege singur şi căruia îi 
dedică practici religioase specifice ; melanezienii din insulele Banks 
îşi au propriul tamaniu! ; romanul are al său genius? ; creştinul îşi 
are sfîntul patron şi îngerul păzitor etc. Toate aceste culte par a fi, 
prin definiţie, străine de orice idee de grup. Şi nu numai că astfel 
de religii individuale sînt foarte frecvente în istorie, dar unii se 
întreabă astăzi dacă ele nu sînt chemate să devină forma de excep- 
ție a vieţii religioase şi dacă nu va veni o zi cînd nu va mai exista 
alt cult decît cel pe care fiecare îl va practica în forul său interior”. 

Dar dacă, lăsînd deocamdată deoparte aceste speculaţii despre 
viitor, ne vom mărgini să considerăm religiile aşa cum sînt ele în 
prezent şi cum au fost în trecut, reiese că respectivele culte indivi- 
duale constituie nu sisteme religioase distincte şi autonome, ci 
simple variante ale religiei, comune oricărei Biserici din care fac 
parte indivizii. Sfîntul patron creştin este ales din lista oficială a 
sfinților recunoscuţi de Biserica catolică şi există, de asemenea, 
reguli canonice care prescriu cum trebuie să împlinească fiecare 
credincios cultul său particular. De altfel, ideea că fiecare om are 
un geniu protector se află, sub diferite forme, la baza a numeroase 
religii americane, ca şi a religiei romane ; căci ideea este, cum vom 
vedea, strîns legată de ideea de suflet, iar aceasta nu poate fi în 
totalitate lăsată în voia arbitrarului particularilor. Într-un cuvînt, 
Biserica de care aparţine este aceea care îl învaţă pe individ ce sînt 
zeii personali, care este rolul lor, cum trebuie să intre în legătură cu 
ei, cum trebuie să-i venereze. Cînd se analizează metodic doctrinele 
Bisericii, oricare ar fi ea, se găsesc întotdeauna şi lucruri care se 
referă la asemenea culte speciale. Deci nu sînt religii de tip diferit 
şi opuse, ci aceleaşi idei şi principii, aplicate cînd întregii societăţi, 
cînd vieţii individului. Apropierea lor este într-atît de mare încît, la 
unele popoare‘, ceremoniile în cadrul cărora credinciosul intră pen- 
tru prima oară în comunicare cu geniul său protector sînt legate de 
rituri al căror caracter public este incontestabil, ca de exemplu cele 
iniţiatice5. 

Mai rămîn aspiraţiile contemporane către o religie care să fie 
constituită în întregime din stări interioare şi subiective şi care să 


= 


. Codrington, in Trans. a. Proc. Roy. Soc. of Victoria, XVI, p. 136. 

2. Negrioli, Dei Genii preso i Romani. 

3. Este concluzia la care ajunge Spencer în Ecclesiastical Institutions (cap.XVD, ca 
şi Sabatier în Esquisse d'une philosophie de la religion d’après la psychologie et 
/'bistoire, ca şi întreaga şcoală căreia îi aparţine. 

. Îndeosebi multe dintre popoarele indiene din America de Nord. 

. Constatarea nu soluţionează, de altfel, problema de a şti dacă religia exterioară, 
publică este o dezvoltare a unei religii interioare şi personale sau, din contra, 
dacă cea de a doua nu este cumva prelungirea celei dintii în interiorul conştiin- 
telor individuale. Problema va fi abordată direct mai tîrziu (Cartea a Il-a, cap.V, 
$ 2. şi Cf. cap.VI şi VII, $ 1). Pentru moment, ne vom mărgini să remarcăm că 
acest cult individual apare observatorului ca un element al cultului colectiv de 
care depinde. 

fie liber alcătuită de fiecare dintre noi. Dar oricât ar fi de reale, ele 
nu pot afecta definiţia noastră, căci nu se pot aplica decît unor 
fapte împlinite şi nu unor virtualităţi incerte. Religiile se pot defini 
aşa cum sînt sau aşa cum au fost, şi nu aşa cum ar tinde ele, mai 
mult sau mai puţin vag, să devină. Este posibil ca acest individua- 
lism religios să devină realitate ; dar pentru a spune în ce măsură, 
ar trebui să se ştie deja ce este religia, din ce elemente este ea 
alcătuită, din ce cauze apare, ce funcţie îndeplineşte ; nici uneia 
dintre aceste probleme nu-i putem prevedea soluţia, atîta timp cât 
nu depăşim stadiul cercetării. Doar la sfîrşitul acestui studiu vom 
putea încerca să anticipăm viitorul. 

Am ajuns astfel la definiţia următoare : O religie este un sistem 
unitar de credințe şi practici relative la lucruri sacre, adică separate, 
interzise, credințe şi practici care unesc într-o aceeaşi comunitate 
morală, numită Biserică, pe toți cei care aderă la ea. Cel de-al 
doilea element al definiţiei nu este mai puţin important ca primul ; 
căci, arătînd că ideea de religie este inseparabilă de aceea de 
Biserică, rezultă şi faptul că religia trebuie să fie un lucru emina- 
mente colectiv!. 


1. Prin aceasta, definiţia prezentată aici o include pe cea propusă odinioară în 
Année sociologique. Acolo, am definit credinţele religioase exclusiv prin carac- 
terul lor obligatoriu ; dar această obligativitate provine fără doar şi poate, cum 
am şi arătat, din aceea că credinţele aparţin unui grup care le impune membrilor 
săi. Deci cele două definiţii sînt oarecum conexe. Dacă am propus o alta este 
pentru că prima era prea formală şi neglija conţinutul reprezentărilor religioase. 
Vom vedea, de asemenea, că dacă acest caracter imperativ este o trăsătură 
distinctivă a credințelor religioase, el comportă în acelaşi timp multiple nuanţări ; 
prin urmare, există cazuri cînd este greu de perceput. De aici şi dificultăţile ce 
apar atunci cînd criteriul este înlocuit de cel pe care îl vom prezenta în cele ce 
urmează. 


CAPITOLUL II 


Caracteristicile principale ale religiei elementare 


I. Animismul 


Înarmaţi cu această definiţie, putem începe cercetarea pro- 
priu-zisă a religiei elementare. Chiar şi cele mai rudimentare religii 
prezentate de istorie şi etnografie sînt de o complexitate care nu 
mai corespunde ideii de mentalitate primitivă. În ea se regăseşte 
nu numai un sistem complicat de credinţe şi rituri, ci şi o asemenea 
multitudine de principii şi de noţiuni esenţiale încît este greu să nu 
le interpretăm ca fiind produsul unei îndelungate evoluţii. De aici 
s-a tras concluzia că, pentru a descoperi forma cu adevărat primară 
a vieţii religioase, era necesar să se meargă cu analiza dincolo de 
religiile observabile, să fie descompuse în elementele lor comune, 
fundamentale, şi să se cerceteze dacă nu cumva, printre acestea 
din urmă, nu există vreun element din care celelalte să derive. 

Pusă astfel, problema are două rezolvări de sens contrar. 

Putem spune, în acest sens, că nu a existat şi nu există vreun 
sistem religios care să nu conţină, sub diferite forme, strîns legate 
şi totuşi distincte, două religii. Prima se referă la lucrurile naturale, 
fie că sînt marile forţe cosmice — vînturile, fluviile, astrele, cerul 
etc. — fie obiecte de tot felul de pe pămînt — plante, animale, stînci 
etc.— : aceasta este denumită naturism. 

Cealaltă se referă la fiinţele spirituale — spirite, suflete, genii, 
demoni, divinităţi propriu-zise, fiinţe însufleţite şi conştiente aseme- 
nea omului — dar care se deosebesc totuşi de acesta prin natura 
puterilor ce le sînt atribuite şi, mai ales, prin faptul că nu sînt 
sesizabile : ele nu pot fi văzute de oameni ; această religie a spiri- 
telor este denumită animism. 

Or, pentru a explica această coexistenţă universală a celor două 
tipuri de cult, s-au propus două teorii contrare. Pentru unii, animis- 
mul ar fi religia primitivă, naturismul nefiind decît o formă secun- 
dară şi derivată. Pentru ceilalţi, din contra, cultul naturii ar fi fost 
punctul de plecare al evoluţiei religioase, cel al spiritelor nefiind 
decît un caz particular. 

Cele două teorii sînt singurele prin care s-a încercat o explicare 
raţională! a originilor gîndirii religioase. Astfel, problema principală 
pe care şi-o pune ştiinţa religiilor se reduce adesea la a afla care 
din cele două soluţii trebuie aleasă, dacă nu cumva este mai bine 
să fie îmbinate, respectiv cât spaţiu trebuie acordat fiecăruia dintre 
cele două elemente?. Chiar şi savanții care nu admit nici una din 
cele două ipoteze în forma lor sistematică acceptă unele din propo- 
ziţiile pe care se întemeiază eleî. Există deci un anumit număr de 
noţiuni preconcepute, de evidențe aparente, care trebuiesc privite 
critic, înainte de a începe propria noastră analiză. Se va înţelege 
mai bine că este indispensabil să ne angajăm pe o nouă cale, cînd 
insuficienţa concepţiilor tradiţionale va fi dovedită. 


I 


Teoria animistă a fost constituită în trăsăturile sale esențiale de 
către Tylor. Spencer a preluat-o, dar a introdus o serie de modi- 
ficăris. În ansamblu, cei doi pun problemele în mod similar, iar 
soluţiile lor, cu excepţia uneia, sînt identice. Vom putea astfel să 
prezentăm, în cele ce urmează, ambele teorii, menţionînd, la mo- 
mentul potrivit, punctul din care teoriile lor se despart. 

Pentru a fi îndreptăţiţi să considerăm că practicile animiste con- 
stituie forma primitivă a vieţii religioase, ar trebui să fie îndeplinite 
trei condiţii: 1) de vreme ce, în această ipoteză, ideea de suflet 
este ideea centrală a religiei, trebuie să se arate cum de s-a format 
ea fără să împrumute nimic de la religiile anterioare ; 2) trebuie să 
se arate cum au devenit sufletele obiect de cult şi cum s-au transfor- 
mat în spirite ; 3) în sfîrşit, dat fiind faptul că în nici o religie cultul 
spiritelor nu reprezintă totul, rămîne de explicat în ce fel a derivat 
cultul naturii din cel al sufletelor. 


Ideea de suflet ar fi fost sugerată omului din neputinţa de a-şi 
explica viaţa sa dublă, în stare de veghe şi de somn. Într-adevăr, 


1. Lăsăm deci de o parte teoriile care fac să intervină, parţial sau integral, date 
extra-experimentale. Este vorba, în special, de teoria prezentată de Andrew „Lang 
în The Making of Religion, şi reluată de Părintele Schmidt cu unele nuanţe într-o 
serie de articole despre Originea ideii de Dumnezeu (Anthropos, 1908, 1909). 
Lang nu respinge complet nici animismul şi nici naturismul dar, în ultimă instanță, 
el admite totuşi intuirea directă a divinului. De altfel, dacă nu vom discuta această 
concepție în prezentul capitol nu înseamnă că o vom trece sub tăcere, căci o 
vom explica la timpul potrivit (Cartea a Il-a, cap. IX, § 4). 

2. Este, de exemplu, cazul lui Fustel de Coulanges care acceptă simultan ambele 
teorii (vezi Cité Antique, cărțile I şi III, cap.ID. 

3. Este cazul lui Jevons care, deşi critică animismul lui Tylor, acceptă teoriile 
acestuia referitoare la formarea ideii de suflet şi la instinctul antropomorfic al 
omului. Spre deosebire de el, Usener, în Goffernamen, deşi refuză categoric 
unele ipoteze ale lui Max Miller, pe care le vom prezenta mai tîrziu, admite 
totuşi principalele postulate ale naturismului. 

. Za Civilisation primitive, cap. XI-XVIIL. 

. Vezi Principes de sociologie, partea I şi VI. 

pentru sălbatic, reprezentările pe care le are în timpul stării de 
veghe şi a celei de somn ar avea, se spune, aceeaşi valoare : el le 
obiectivează şi pe cele din starea de somn, văzînd în ele imaginea 
unor obiecte exterioare cărora acestea le reproduc aspectul cu mai 
multă sau mai puţină exactitate. Dacă visează că a vizitat o ţară 
îndepărtată, el crede că a fost într-adevăr acolo. Dar, el n-ar fi putut 
pleca decît dacă în el ar exista două fiinţe : corpul, culcat pe pămînt 
şi care se trezeşte în aceeaşi poziţie, şi cealaltă fiinţă, care, în acelaşi 
timp, s-a deplasat în spaţiu. Tot aşa, dacă în somn s-a văzut discu- 
tînd cu unul dintre cei pe care-i ştie departe, va conchide că şi 
acela este alcătuit din două fiinţe : una care doarme la o anumită 
distanţă de el şi alta care a venit şi s-a manifestat pe calea visului. 
Din aceste experienţe se degajă încetul cu încetul ideea că în noi 
există un dublu, un alt «eu», care, în condiţii determinate, are posi- 
bilitatea să părăsească organismul în care sălăşluieşte şi să hoi- 
nărească departe. 

Acest dublu reproduce firesc toate trăsăturile esenţiale ale fiinţei 
sensibile ce-i foloseşte drept înveliş dar, în acelaşi timp, se deose- 
beşte de ea prin mai multe însuşiri specifice. Este mai mobil, de 
vreme ce poate parcurge într-o clipă distanțe enorme. Este mai 
maleabil, mai fluid, căci pentru a ieşi din corp trebuie să poată să 
treacă prin orificiile organismului (nasul şi gura). Dublul este văzut 
deci ca fiind material, fără îndoială, dar dintr-o substanţă mult mai 
subtilă şi mai eterică decit tot ce cunoaştem în mod empiric. Dublul 
este sufletul. Şi este cert că într-un mare număr de societăţi, sufletul 
nu este conceput doar ca o imagine a trupului ; se crede chiar că el 
preia şi deformările accidentale, cum ar fi cele provenite din răniri 
sau mutilări. Unii australieni, după ce şi-au ucis duşmanul, îi taie 
degetul mare pentru ca sufletul acestuia, lipsit şi el de deget, să nu 
poată arunca sulița pentru a se răzbuna. Şi totuşi, deşi asemănător 
corpului, sufletul are deja ceva pe jumătate spiritual. Se spune că el 
«este partea cea mai subtilă şi mai uşoară a corpului», că «nu are nici 
carne, oase sau nervi»; că e cu neputinţă să-l simţim; că este 
«aidoma unui trup purificab?. 

De altfel, pe lîngă acest aport esenţial al visului, şi alte fapte 
experimentale ne sugerează în mod firesc aceeaşi concluzie : 
sincopa, apoplexia, catalepsia, extazul, într-un cuvînt, toate stările 
de insensibilitate temporară. Într-adevăr, ele se explică foarte bine 
prin ipoteza că principiul vieţii şi al simţirii poate părăsi pentru un 
timp corpul. Pe de altă parte, este firesc ca acest principiu să fi fost 
confundat cu dublul, de vreme ce absenţa lui în timpul somnului 


1. Este termenul folosit de Tylor, cu inconvenientul de a sugera că ar fi existat 
oameni înaintea oricărei civilizaţii. De altfel, nu există un termen potrivit pentru 
a exprima această situaţie ; expresia om primitiv, pe care o vom folosi de prefe- 
rinţă, este şi ea nepotrivită şi, aşa cum am mai arătat, departe de a fi satisfă- 
cătoare. 

2. Tylor, op. cit., I, p. 529. 

are de regulă drept efect întreruperea vieţii şi a gîndirii. Asemenea 
diverse observaţii păreau să se controleze reciproc şi să confirme 
ideea dualității constituţionale omuluil. 


Dar sufletul nu este un spirit. El este ataşat de un corp din care 
nu iese decît în mod excepţional ; or, fiind doar atît, nu poate fi 
obiectul vreunui cult. Spiritul, din contra, avînd în general un 
lucru în care îşi are sălaş, îl poate părăsi dacă vrea, iar omul nu 
poate intra într-o relaţie cu el decît respectînd nişte precauţii 
rituale. Sufletul nu poate deci să devină spirit decît cu condiţia de 
a se transforma : simpla aplicare a afirmațiilor precedente cu pri- 
vire la moarte poate explica metamorfoza. Într-adevăr, pentru o 
inteligenţă rudimentară, moartea nu diferă de un leşin mai înde- 
lungat sau de un somn prelungit, căci ea are toate trăsăturile lor. 
Şi ea pare să separe sufletul de trup, precum somnul, numai că, în 
acest caz, trupul nu revine la viaţă, ceea ce conduce la ideea unei 
separări fără o limită de timp determinată. Mai mult, corpul, odată 
distrus — iar riturile funerare par a avea, în parte, ca scop să 
grăbească respectiva distrugere —, separarea pare a fi cu adevărat 
definitivă. Apar astfel spirite detaşate de organism şi lăsate să 
străbată spaţiul în deplină libertate. Numărul lor crescînd în timp, 
se formează astfel în jurul celor vii o populaţie de suflete. Aceste 
suflete omeneşti au nevoi şi dorinţi omenești, încît ele vor încerca 
să se implice în viaţa foştilor lor tovarăşi, fie pentru a-i ajuta, fie 
pentru a le face rău, după sentimentele pe care le-au avut faţă de 
ei. Natura lor este deci diferită de la caz la caz: sînt fie auxiliari 
preţioşi, fie adversari de temut. Într-adevăr, ele pot, graţie fluidităţii 
lor extreme, să pătrundă în corpuri, să provoace dezordini de tot 
felul, sau să determine un spor de vitalitate. Astfel se capătă 
obiceiul de a le atribui toate evenimentele ce par a fi ieşite din 
comun şi nu există întîmplare care să nu poată fi pusă pe seama 
lor. Ele reprezintă prin urmare un adevărat arsenal de cauze 
oricînd disponibile, şi care nu lasă vreodată nici o minte în căutare 
de explicaţii. Un om pare inspirat, vorbeşte cu elocvenţă, pare 
deasupra celorlalţi ? E pentru că un spirit binevoitor a intrat în el 
şi-l însufleţeşte. Un altul este lovit de un atac, apucat de nebunie ? 
E pentru că un spirit răuvoitor a intrat în el, tulburîndu-l. Nu 
există boală care să nu poată fi explicată printr-o asemenea influ- 
enţă. Şi astfel, puterea sufletelor creşte prin tot ce li se atribuie, 
într-atât de mult încît omul sfirşeşte prin a deveni prizonierul lumii 
imaginare al cărei autor şi model este. El devine prizonierul forțe- 
lor spirituale pe care le-a creat chiar el, şi după propria-i imagine. 
Căci dacă sufletele distribuie sănătatea sau boala, binefaceri sau 
necazuri, este mai înţelept să le mulţumeşti prin bunăvoință sau 


1. Spencer, Principes de sociologie, 1, pp. 205 şi urm. (Paris, F.Alcan) şi Tylor, op. 
cit., I, pp. 509, 517. 

să le linişteşti cînd sînt iritate: astfel se explică ofrandele, 
sacrificiile, rugăciunile, într-un cuvînt tot aparatul de practici reli- 
gioasel. 

Şi iată cum sufletul s-a transformat. Din simplu principiu vital ce 
însufleţeşte corpul omului, el a devenit un spirit, un geniu, bun sau 
rău, chiar o divinitate, după importanţa efectelor ce îi sînt atribuite. 
Dar, de vreme ce moartea a operat această apoteoză, rezultă că 
primul cult pe care l-a cunoscut umanitatea trebuie să fi fost, fără 
îndoială, cultul morţilor, al sufletelor strămoşilor. Astfel, primele 
rituri ar fi fost cele mortuare, primele sacrificii vor fi fost ofrandele 
alimentare destinate nevoilor defuncţilor, primele altare vor fi fost 
mormintele?. 


Dar cum aceste spirite erau de origine umană, ele se interesau 
doar de viaţa oamenilor. Rămîne de explicat cum de au fost ima- 
ginate spirite corespunzătoare altor fenomene din univers şi cum 
de s-a constituit, alături de cultul strămoşilor, un cult al naturii. 

Pentru Tylor, această extindere a animismului s-ar fi datorat 
mentalităţii specifice a omului primitiv care, ca şi un copil, nu ştie 
să facă distincţia dintre însufleţit şi neînsufleţit. Şi cum primele 
fiinţe asupra cărora copilul îşi construieşte unele reprezentări sînt 
oamenii, respectiv el însuşi şi cei din jurul său, el este tentat să-şi 
reprezinte toate lucrurile după modelul naturii umane. În jucării, în 
toate obiectele cu care ajunge în contact, copilul vede fiinţe vii, 
care seamănă cu el. Or, omul primitiv gîndeşte ca un copil. Prin 
urmare, şi el este înclinat să atribuie, chiar şi lucrurilor neînsufleţite, 
o natură analogă cu a sa. Şi, ajuns iarăşi la ideea că omul este un 
trup însufleţit de un spirit, el trebuia să atribuie şi corpurilor neîn- 
sufleţite o dualitate de acelaşi tip şi suflete asemănătoare cu al său. 
Şi totuşi, sfera lor de acţiune nu putea să fie aceeaşi. Sufletele 
omeneşti nu au o influenţă directă decît asupra lumii oamenilor : 
ele au o adevărată predilecție pentru organismul uman, de vreme 
ce moartea lui le-a redat libertatea. Din contra, sufletele lucrurilor 
neînsufleţite au sălaş, cu precădere, în acestea, fiind percepute 
drept cauză a tot ce se întîmplă în natură. Dacă primele sînt răs- 
punzătoare de sănătate sau boală, de fericire sau nefericire etc., 
celelalte explică toate fenomenele lumii fizice, mersul apelor sau al 
astrelor, germinaţia plantelor, înmulţirea animalelor etc. Şi astfel, 
această primă filosofie umană care a stat la baza cultului strămoşilor 
s-a completat cu o filosofie asupra lumii. 

Faţă de spiritele cosmice, omul s-a aflat într-o stare de depen- 
denţă încă şi mai evidentă decît faţă de spiritele strămoşilor. Căci, 
dacă el a întreţinut cu cele din urmă relaţii ideale, imaginare, de 
lucrurile concrete din jur omul depinde nemijlocit : pentru a putea 


1. Tylor, II, pp. 143 şi urm. 
2. Tylor, I, pp. 326, 555. 

trăi, ajutorul lor îi este necesar. A crezut deci că are nevoie de 
spiritele lucrurilor neînsufleţite şi că le poate influenţa manifestarea. 
Le-a implorat ajutorul prin ofrande şi rugăciuni, transformînd astfel 
religia strămoşilor într-o religie a naturii. 

După H. Spencer explicaţia este nesatisfăcătoare, întrucît ipoteza 
pe care se bazează ar fi contrazisă de fapte. Putem admite, spune 
dînsul, că a existat o vreme cînd omul nu sesiza diferenţele dintre 
însufleţit şi neînsufleţit. Or, pe măsură ce urcăm pe scara animală, 
vedem că această aptitudine se dezvoltă tot mai mult. Animalele 
superioare nu confundă un obiect care se mişcă singur şi ale cărui 
mişcări au un scop, cu unul ale cărui mişcări sînt comandate din 
exterior, fiind mecanice. «Dacă o pisică se joacă cu şoarecele prins 
şi îl vede că rămîne nemișcat un timp, îl va atinge cu lăbuţa pentru 
a-l face să se miște. Fireşte că ea gîndeşte că dacă o fiinţă vie este 
sîcîită, ea va încerca să scape». Nici măcar omul primitiv nu putea 
să aibă o inteligenţă inferioară animalelor ce l-au precedat în 
evoluţia naturală, şi deci nu lipsa de discernămînt l-a făcut să treacă 
de la cultul strămoşilor la cultul obiectelor. 

Spencer are doar în această privinţă o altă părere decît Tylor şi 
anume aceea că faptul se datorează unei confuzii de alt gen. După 
el, măcar în parte, ea s-ar datora numeroaselor amfibologii”. În 
unele societăţi inferioare, există obiceiul foarte răspîndit de a da 
fiecărui individ, fie la naştere, fie mai tîrziu, numele unui animal, 
al unei plante, astru sau alt obiect natural oarecare. Dar, ca urmare 
a limbajului său extrem de imprecis, omului primitiv îi este greu să 
distingă metafora de realitate. El a pierdut repede din vedere că 
denumirile respective nu erau decît figurative şi, luîndu-le în sensul 
propriu, a ajuns să creadă că un strămoş numit Tigru sau Leu era 
în realitate un tigru sau un leu. Ca urmare, cultul destinat iniţial 
strămoşului a devenit un cult al animalului cu care începuse să fie 
confundat ; substituirea făcîndu-se şi în cazul plantelor, al astrelor, 
al tuturor fenomenelor naturale, religia naturii a luat locul vechii 
religii a morţilor. Pe lîngă această confuzie fundamentală, Spencer 
mai semnalează şi altele care ar fi intensificat, într-o situaţie sau 
alta, acţiunea celei dintîi. De exemplu, animalele care frecventează 
împrejurimile mormintelor sau ale caselor au fost considerate 
suflete reîncarnate şi, în consecinţă, au devenit obiect de adoraţie? ; 
tot astfel, muntele, în care tradiţia situa originea rasei umane, ar fi 
fost, în cele din urmă, considerat drept matca acesteia ; şi cum se 
considera că strămoşii proveneau de acolo, s-a crezut că şi oamenii 
actuali se trag din munte, încît acesta a început să fie tratat drept 
strămoş?. Dar, în pofida opiniilor lui Spencer, cauzele secundare 


1. Principes de sociologie, |, p. 184. 

* amfibologie = construcţie defectuoasă care face ca o frază să aibă un dublu sens, 
echivoc (n.tr.). 

2. Principes de sociologie, pp. 477 şi urm. 

3. Ibid., p. 504. 


CARACTERISTICILE PRINCIPALE ALE RELIGIEI ELEMENTARE 61 


nu au avut decît o importanţă secundară ; instituția naturismului 
s-a întemeiat în primul rînd pe «interpretarea literală a numelor 
metaforice»l. 

Ar fi trebuit să amintim teoria sus-menţionată pentru ca studiul 
nostru despre animism să fie complet; dar ea este atît de puţin 
adecvată faptelor şi are astăzi un credit atît de redus încît nu are 
sens să-i acordăm un spaţiu mai mare. Pentru a explica printr-o 
iluzie o realitate atît de generală precum religia naturistă ar trebui 
ca respectiva iluzie să fie datorată unor cauze la fel de generale. 
Or, dacă această confuzie, pe care Spencer o invocă în cazul cîtorva 
exemple rare, poate într-adevăr să explice, acolo unde este consta- 
tată, transformarea cultului strămoşilor într-un cult al naturii, nu 
vedem motivul pentru care ar fi trebuit să aibă ea caracter de 
generalitate. Nici un mecanism psihic nu cerea acest lucru ; fără 
îndoială, cuvîntul, prin ambiguitatea sa, poate să tindă spre echivoc, 
dar, pe de altă parte, toate amintirile personale lăsate de un strămoş 
în memoria urmaşilor se opun acestei confuzii. De ce o tradiţie 
care-l reprezenta pe strămoş ca pe un om, ducînd o viaţă de om, să 
fi cedat în fața unui cuvînt? Pe de altă parte, ar fi trebuit să se 
accepte cu greutate ideea că oamenii s-ar fi putut naşte dintr-un 
munte sau dintr-un astru, dintr-un animal sau plantă ; ideea unei 
asemenea excepţii de la condiţiile obişnuite ale genezei nu se putea 
să nu întîmpine o puternică rezistenţă. Astfel, deşi eroarea putea să 
se extindă, au existat tot felul de motivații care să susţină cauza 
spiritelor. De aceea, este de neînțeles cum ar fi putut să triumfe, în 
pofida atîtor obstacole. 


II 


Rămîne în discuţie teoria lui Tylor, a cărei autoritate este încă 
mare. Ipotezele sale asupra visului, asupra genezei ideii de suflet şi 
spirit sînt şi astăzi clasice ; se cuvine deci să le verificăm validitatea. 

Mai întîi, trebuie să recunoaştem că teoreticienii animismului au 
adus un serviciu important ştiinţei religiilor şi chiar istoriei generale 
a ideilor, supunînd analizei istorice noţiunea de suflet. În loc să 
dea, ca atîţia alţi filosofi, o definiţie simplă şi directă conştiinţei, ei 
au văzut în aceasta, cu mult mai multă îndreptăţire, un întreg com- 
plex, produs al istoriei şi al mitologiei. Fără îndoială că ea este 
esenţial religioasă prin natura, originea şi funcţiile sale. Filosofii au 
preluat-o din religie ; de aceea nu am putea-o înţelege în forma 
sub care se prezintă la gînditorii antichităţii, dacă nu se ţine cont 
de elementele mitice care i-au stat la bază. 

Dar dacă Tylor are meritul de a fi pus problema, soluţia pe care 
o dă nu poate înlătura unele dificultăţi majore. 


1. Principes de sociologie, pp. 478 şi 528 

Avem rezerve chiar şi faţă de principiul care stă la baza teoriei 
sale. Se admite ca evident faptul că sufletul este distinct de corp, că 
el constituie un dublu al acestuia şi că în corpul fizic sau în afara 
acestuia, el duce, în normalitate, o viaţă proprie şi autonomă. Or, 
vom vedea! că o asemenea concepţie nu este aceea a unui om 
primitiv ; în orice caz, ea nu exprimă decît un aspect al ideii pe 
care acesta şi-o face despre suflet. Pentru dînsul, sufletul, deşi este 
într-o anumită măsură independent de organismul pe care îl însu- 
fleţeşte, se confundă totuşi, în parte, cu acesta din urmă, prin faptul 
că nu poate fi separat în totalitate de el : există unele organe care îi 
servesc nu numai de sediu recunoscut ci şi de formă exterioară de 
manifestare materială. Noţiunea este deci mai complexă decît o 
presupune doctrina şi, prin urmare, este îndoielnic că experienţele 
invocate explică suficient de bine lucrurile ; căci, chiar dacă ele 
ne-ar permite să înțelegem cum a început omul să se considere ca 
fiind dual, totuşi nu ar putea să explice de ce dualitatea nu exclude, 
ba din contra, implică o unitate profundă şi o întrepătrundere 
intimă a celor două fiinţe atît de diferite. 

Dar să admitem că ideea de suflet ar fi reductibilă la ideea de 
dublu şi să vedem cum a apărut ea. Probabil că i-a fost sugerată 
omului prin intermediul visului. Pentru a înţelege cum de putea 
vedea în timpul somnului locuri mai mult sau mai puţin îndepărtate, 
deşi corpul îi era întins pe pămînt, ar fi fost tentat să se conceapă 
ca fiind format din două fiinţe : trupul, pe de o parte, şi, pe de alta, 
un alt eu, capabil să părăsească organismul care-l adăposteşte şi să 
se deplaseze în spaţiu. Dar, pentru ca ipoteza dublului să se fi 
putut impune cu caracter de necesitate oamenilor, ea ar fi trebuit să 
fie singura posibilă sau, cel puţin, cea mai economică. Or, există şi 
idei mai simple, care ar fi trebuit să pară conştiinţelor la fel de 
naturale. De ce, de exemplu, cel care dormea nu şi-ar fi imaginat 
că în timpul somnului devine capabil să vadă la distanţă ? Pentru 
a-şi atribui o asemenea putere, ar fi fost necesar un efort imaginativ 
mai mic decît cel necesitat de construirea noţiunii atît de complexe 
a unui dublu, construit dintr-o substanţă eterică, pe jumătate invizi- 
bil, despre care experienţa directă nu poate spune nimic. În orice 
caz, mulţi rămîn cu totul refractari la ipoteza că unele vise gene- 
rează atît de firesc explicaţii animiste. Adeseori visele noastre se 
referă la evenimente trecute ; revedem ce am mai văzut sau făcut, 
în stare de veghe, ieri, alaltăieri, în tinereţe etc. ; acest gen de vise 
sînt frecvente şi au o mare importanţă în viaţa noastră nocturnă. 
Or, ideea de dublu nu o poate explica. Dacă dublul se poate 
deplasa în spaţiu, nu vedem cum de este posibil ca el să se întoarcă 
în timp. Cum ar fi putut omul, oricît de rudimentară ar fi inteligenţa 
sa, să creadă, trezindu-se, că tocmai asistase sau participase la 
evenimente despre care ştia că se petrecuseră altă dată ? Cum şi-ar 


1. Vezi Cartea II, cap.VIII 

fi putut el imagina că ar fi retrăit o viaţă despre care ştia că e 
demult trecută ? Era mult mai firesc să fi văzut în imaginile înnoite 
ceea ce sînt în realitate, adică amintiri, asemenea celor din timpul 
zilei, dar de o intensitate sporită. 

Pe de altă parte, în scenele în care sîntem actori şi martori în 
timpul somnului, se întîmplă adesea ca unul dintre contemporanii 
noştri să apară în vis odată cu noi: ni se pare că-l vedem şi că-l 
auzim acolo unde ne aflăm şi noi. După concepţia animistă, omul 
primitiv va explica faptul imaginîndu-şi că dublul său a fost vizitat 
sau că s-a întîlnit cu unul sau altul dintre contemporani. Dar va fi 
de ajuns ca, odată treaz, să-l întrebe pe cel din vis şi va constata că 
experienţele nu coincid. În acelaşi timp, celălalt a visat şi el, dar cu 
totul altceva. Ei nu s-au văzut participînd la aceeaşi scenă, ci cred 
că au vizitat locuri diferite. Şi cum în asemenea cazuri, de regulă, 
predomină nepotrivirile, cum de nu i-au determinat ele pe oameni 
să-şi spună că s-au înşelat, că au fost victimele unor iluzii? Căci 
există o doză de simplism în credulitatea atribuită primitivilor. Ei îşi 
obiectivau, fără îndoială, toate senzațiile. Dar trebuie să admitem 
că, în stare de veghe chiar, simţurile îi înşală uneori. Atunci de ce 
le-ar fi crezut ei infailibile pe timpul noptii? Existau deci destule 
motive care se opuneau ca ei să ia prea uşor visele drept realităţi 
şi, cu atît mai mult, să le interpreteze prin dedublarea propriei 
fiinţe. 

În plus, dacă orice vis s-ar explica prin ipoteza dublului şi nu 
altfel, rămîne de văzut de ce, la urma urmei, a căutat omul să dea 
o explicaţie viselor. Fără îndoială, visul constituie subiectul unei 
posibile probleme. Dar noi trecem mereu pe lîngă probleme pe 
care nu ni le punem totuşi, pe care le neglijăm, pînă cînd o anu- 
mită împrejurare obligă să le luăm în seamă. Chiar atunci cînd se 
trezeşte gustul speculațiilor pure, gîndirea nu este în stare să răs- 
pundă tuturor întrebărilor ce o preocupă ; ea este atrasă, în special, 
de lucrurile care prezintă un interes deosebit. Mai cu seamă atunci 
cînd este vorba de fapte care se repetă aidoma, obişnuinţa adoar- 
me uşor curiozitatea şi nici măcar nu le mai remarcăm. Pentru a 
depăşi o obişnuinţă, este necesar ca exigenţe practice sau, cel 
puţin, un interes teoretic deosebit de viu să ne stimuleze atenţia, 
concentrînd-o asupra lor. lată cum, în orice moment al istoriei, 
există multe lucruri pe care renunţăm să le mai înţelegem, fără ca 
măcar să conştientizăm renunţarea. Pînă în timpuri nu prea înde- 
părtate, s-a crezut că soarele nu are decît un diametru de cîteva 
picioare. Era ceva de neînțeles ca un disc luminos cu o întindere 
atît de mică să fie de-ajuns pentru a lumina pămîntul : şi totuşi, 
timp de secole, umanitatea nu s-a gîndit să rezolve contradicţia. 
Ereditatea este cunoscută de multă vreme ; teoria sa este însă de 
dată recentă. Ba chiar erau admise unele credinţe care o făceau 
ininteligibilă : astfel că, în mai multe societăţi australiene (la care 
ne vom referi) copilul nu este din punct de vedere fiziologic rodul 

părinților săil. O asemenea lene intelectuală este extrem de nece- 
sară omului primitiv. Această ființă bicisnică şi căreia îi este atît de 
greu să se opună tuturor forţelor ce o asaltează, nu are de ce să-şi 
ofere luxul speculațiilor. El nu gîndeşte decît atunci cînd este incitat 
să o facă. Or, este greu de înţeles ce l-a putut determina să-şi facă 
din vise o temă a meditaţiilor sale. Ce reprezintă visul în viaţa 
noastră ? Cîţi dintre noi nu-l tratează cu indiferenţă, mai cu seamă 
datorită urmelor foarte vagi pe care le lasă în memorie şi a rapidi- 
tăţii cu care se şterge din amintire ; cu atît mai surprinzător apare 
faptul că un om cu o inteligenţă atît de rudimentară a depus atîta 
efort pentru a-i găsi explicaţia ! Din două existenţe pe care le par- 
curge succesiv, una diurnă şi alta nocturnă, prima trebuia să-l fi 
interesat cel mai mult. Nu e ciudat că a doua a devenit baza unui 
întreg sistem de idei complicate, destinate a avea asupra gîndirii şi 
comportării sale o influenţă atât de profundă ? 

Totul pare deci să dovedească faptul că teoria animistă a sufle- 
tului, în ciuda creditului de care se mai bucură încă, trebuie revizu- 
ită. Fără îndoială că, astăzi, primitivul îşi atribuie el însuşi visele, 
sau măcar o parte dintre ele, deplasărilor dublului său. Ceea ce nu 
înseamnă că visul a furnizat efectiv suportul pe baza căruia ar fi 
fost construită ideea de dublu sau suflet; această idee a putut fi 
aplicată fenomenului visului, extazului şi posesiunii fără să fi de- 
rivat din el. Se întîmplă frecvent ca o idee, odată constituită, să fie 
utilizată pentru a ordona sau a clarifica, într-o lumină adeseori mai 
mult aparentă decît reală, fapte cu care iniţial nu avea nimic comun 
şi care nu ar fi putut să o sugereze prin ele însele. Astăzi, existenţa 
lui Dumnezeu şi nemurirea sufletului sînt justificate prin pezenţa 
lor printre principiile fundamentale ale moralei ; în realitate, ele au 
o cu totul altă origine. Istoria gîndirii religioase ar putea furniza 
nenumărate exemple de asemenea justificări retrospective care nu 
pot să ne spună nimic despre modul de formare a ideilor şi nici 
despre elementele ce le alcătuiesc. 

Este, de altfel, posibil ca primitivul să facă o distincţie între 
visele sale şi să nu şi le explice pe toate în acelaşi mod... În socie- 
tăţile europene, există numeroşi oameni pentru care somnul este 
un fel de stare magico-religioasă, înlesnind spiritului, despărţit 
parţial de corp, dobîndirea unei acuităţi vizuale imposibile în stare 
de veghe şi care, totuşi, nu merg pînă acolo încît să-şi considere 
visele ca fiind tot atîtea intuiţii mistice : din contra, ca mai toţi 
ceilalţi oameni, ei nu văd în majoritatea viselor lor decât stări profa- 
ne, jocuri vane ale imaginaţiei, simple halucinaţii. Putem considera 
că şi omul primitiv a făcut asemenea diferențieri. 

Codrington afirmă că melanezienii nu atribuie toate visele lor 
migraţiei sufletelor, ci doar pe acelea care îi impresionează mai 


1. Vezi Spencer şi Gillen, The Native Tribes of Central Australia, pp. 123-127 ; Streh- 
low, Die Aranda-und Loritja-Stâmme in Zentral Australien, Il, pp. 52 şi urm. 

puternic! : fără îndoială că este vorba de acele vise în care cel care 
doarme se crede în relaţie cu fiinţele religioase, geniile bune sau 
rele, sufletele morţilor etc. La fel, dierii fac o distincţie netă între 
visele obişnuite şi viziunile nocturne, atunci cînd li se arată vreun 
prieten sau vreun părinte decedat. Ei folosesc termeni diferiţi pen- 
tru cele două stări. În primul caz, ei văd un simplu joc al propriei 
imaginaţii ; cel de-al doilea caz îl atribuie unui spirit rău?. Toate 
faptele citate de Howitt ca exemple pentru a arăta cum atribuie 
australienii sufletului puterea de a părăsi corpul au şi un caracter 
mistic : cel adormit se consideră transportat în lumea morţilor sau 
conversînd cu un tovarăş morti. Astfel de vise sînt frecvente la 
oamenii primitivit. Probabil că teoria a prins contur pornind de la 
asemenea fapte. Astfel a ajuns să se admită că sufletele morţilor îi 
caută pe cei vii în timpul somnului. Explicaţia a fost acceptată cu 
atît mai uşor cu cît nici un fapt experimental nu o contrazicea. 
Numai că asemenea vise sînt posibile doar acolo unde există noţiu- 
nea de spirit, suflete, tărîm al morţilor, adică acolo unde religia a 
evoluat. Departe de a fi furnizat religiei noţiunile fundamentale pe 
care se întemeiază, visele presupun un sistem religios deja constituit 
şi de care depindă. 


1. The Melanesians, pp. 249-250. 

2. Howitt, The Native Tribes of South-East Australia, p. 358 (după Gason). 

3. Howitt, Ibid., pp. 434-442, 

4. Tylor afirmă că negrii din Guineea meridională au «tot atîtea contacte cu morţii 
în timpul nopţii cîte contacte au în timpul zilei cu cei vii». (Civilisation primitive, 
I, p. 515). Acelaşi autor citează următoarea remarcă a unui observator: «Ei 
consideră toate visele ca fiind vizite ale spiritelor prietenilor decedați» (ibid. p. 
514). Expresia este exagerată, desigur ; dar este o nouă dovadă a frecvenţei 
viselor mistice la primitivi, avînd tendinţa să confirme etimologia propusă de 
Strehlow pentru cuvîntul arunta altjirerema, care înseamnă a visa. Cuvîntul ar fi 
compus din altjira, pe care Strelow îl traduce prin zeu şi rama, a vedea. Visul ar 
fi, deci, clipa cînd omul este în legătură cu fiinţele sacre (Die Aranda-und 
Loritja-Stämme, I, p. 2) 

5. Andrew Lang, care refuză la rîndul său să admită că noțiunea de suflet a fost 
sugerată de experiența visului, a crezut că poate s-o deducă din alte date 
experimentale : cele ale spiritismului (telepatia, viziuni la distanță etc.). Nu 
credem că teoria pe care a expus-o în The Making of Religion ar trebui discutată. 
Ea se bazează pe ipoteza că spiritismul este cercetat continuu, că viziunile la 
distanță constituie o facultate specifică omului sau, cel puţin, anumitor oameni ; 
or, se ştie că asemenea postulate sînt neştiinţifice. Cel mai contestabil este că 
faptele de spiritism sînt vizibile şi suficient de frecvente spre a servi de bază 
tuturor credințelor şi practicilor religioase referitoare la suflet şi spirite. Cer- 
cetarea problemei ne-ar îndepărta de obiectul studiului nostru. De altfel, nu este 
necesar să ne angajăm într-o asemenea cercetare deoarece teoriei lui Lang i se 
aduc mai multe obiecţii ; o vom alege pe cea a lui Tylor, pe care o vom prezenta 
în paragrafele următoare. 


III 


Să ajungem însă la esenţa doctrinei. 

De oriunde ar proveni ideea de dublu, după mărturia animiştilor, 
nu este suficient să explicăm cum de s-a format cultul străbunilor, 
cult din care unii au vrut să facă tipul iniţial al oricărei religii. 
Pentru ca dublul să devină obiect de cult, el nu ar trebui să mai fie 
doar o simplă replică a individului, ci ar trebui să dobîndească 
caracterele necesare pentru a fi inclus printre fiinţele sacre. Se 
spune că moartea operează o atare transformare. Cum se explică o 
asemenea capacitate ? Chiar dacă analogia dintre moarte şi somn ar 
fi suficientă pentru a ne face să credem că sufletul supravieţuieşte 
trupului (deşi există rezerve asupra acestui aspect), de ce şi-ar 
schimba sufletul complet natura doar pentru că s-a detaşat de trup ? 
Cum de a devenit el un lucru sacru, obiectul sentimentelor reli- 
gioase, dacă, atîta vreme cît a fost în viaţă, era doar un lucru 
profan ? Moartea nu-i adaugă nimic esenţial, doar o mai mare liber- 
tate de mişcare. Nemaifiind ataşat unui sălaş familiar, acum el poate 
face oricînd ceea ce altădată putea face doar noaptea ; dar acţiunile 
pe care le poate îndeplini au şi în acest caz aceeaşi natură. De ce 
au văzut deci cei vii în acest dublu dezrădăcinat şi vagabond al 
tovarăşului lor de odinioară, altceva decît un seamăn ? Era un sea- 
măn a cărui vecinătate putea fi incomodă, dar nu o divinitatel. 

Ni se pare că moartea are drept efect mai curînd slăbirea ener- 
giilor vitale decît renegarea lor. Căci o credinţă foarte răspîndită în 
societăţile inferioare afirmă că sufletul ţine de viaţa trupului. Dacă 
trupul e rănit, la fel e şi sufletul, şi într-un acelaşi loc. Îmbătrîneşte 
odată cu el. Există chiar popoare la care, pentru cei morţi senili, nu 
se fac servicii funerare ; sînt trataţi ca şi cum şi sufletul ar fi senil?. 
Persoanele importante — regi sau preoţi — sînt chiar ucise înainte de 
a îmbătrîni, pentru că se consideră că în ei sălăşluieşte un spirit 
important, a cărui protecţie societatea nu este dispusă să o piardă. 
Şi trebuie evitat ca acesta să decadă fizic, împreună cu cei în care 
sălăşluieşte temporar ; sufletul trebuie extras din organismul în care 
locuieşte, înainte ca acesta să-l slăbească, şi să fie transportat, cît 
încă nu a pierdut nimic din vigoarea lui, într-un trup mai tînăr, în 
care să-şi păstreze intactă vitalitatea“. Atunci însă cînd moartea 
rezultă din boală sau bătrîneţe, se pare că sufletul îşi pierde forţele 


1. Jevons face o remarcă asemănătoare. Ca şi Tylor, admite că ideea de suflet 
provine de la vise şi că, odată creată, omul o proiectează în lucruri. Dar, adaugă 
el, faptul că natura a fost concepută ca fiind însufleţită nu explică de ce a devenit 
obiect de cult. «Dacă omul vede în arborele care se apleacă sau în flacăra care 
aleargă o fiinţă vie, ca şi el, nu rezultă că acestea ar fi considerate supranaturale ; 
dimpotrivă, în măsura în care seamănă cu el, nu pot să aibă nimic supranatural.» 
(ntoduction to the History of Religion, p. 55). 

„ Vezi Spencer şi Gillen, North. Tr., p. 506 şi Nat. Tr., p. 512 

. Această temă rituală şi mitică a fost studiată de Frazer în Golden Bougb. 

într-o oarecare măsură ; iar dacă trupul s-a distrus, nu vedem cum 
ar putea sufletul să-i supravieţuiască, dacă nu reprezintă decît du- 
blul său. Ideea supravieţuirii devine, din acest punct de vedere, 
greu de înţeles. Există deci o distanţă, un vid logic şi psihologic 
între ideea de dublu în libertate şi aceea a unui spirit căruia i se 
adresează un anume cult. 

Distanţa aceasta e şi mai mare atunci cînd ştim ce prăpastie 
separă lumea sacră de cea profană ; evident, o modificare gradată 
n-ar ajunge pentru ca un lucru să treacă dintr-o categorie în alta. 
Fiinţele sacre nu se disting de cele profane doar prin formele stranii 
sau deconcertante pe care le iau sau prin puterile mai mari de care 
se bucură ; între ele nu există echivalență. Or, nimic din noţiunea 
de dublu nu poate explica o eterogenitate atît de radicală. Putem 
spune că, eliberat de trup, dublul poate produce celor vii fie mult 
bine, fie mult rău, după modul cum el îi tratează. Nu e suficient 
însă ca o fiinţă să-i tulbure pe cei din jur pentru ca ea să pară că 
are o natură diferită de a celor a căror linişte o pune în pericol. 
Desigur, sentimentul pe care credinciosul îl încearcă faţă de lucrul 
adorat cuprinde întotdeauna o oarecare doză de rezervă, dar este 
o teamă sui generis, mai mult respect decît frică, dominată de acea 
emotie pe care i-o inspiră omului măreția. Măreţia este o idee 
esențialmente religioasă. Nimic nu poate fi explicat în religie atîta 
vreme cît nu ştim de unde vine această idee, cărui fapt îi cores- 
punde şi ce anume o trezeşte în conştiinţe. Sufletele omeneşti nu 
ar putea fi investite cu un asemenea caracter doar pentru că sînt 
dezincarnate. 

Exemplul Melaneziei este concludent. Melanezienii cred că o- 
mul posedă un suflet care, la moarte, părăseşte corpul ; el îşi schim- 
bă atunci numele devenind ceea ce se numeşte findalo, natmat 
etc. Pe de altă parte, la ei există şi cultul morţilor ; li se adresează 
rugăciuni, sînt invocaţi, li se aduc ofrande şi sacrificii. Nu orice 
tindalo este însă obiectul practicilor respective, ci se bucură de o 
asemenea cinste doar cele care emană din cei cărora opinia publică 
le atribuie, încă din timpul vieţii, o virtute specială pe care melane- 
zienii o numesc mana. Vom explica mai tîrziu noţiunea ; deocam- 
dată ne este suficient să spunem că ea constituie caracteristica 
distinctivă a oricărei fiinţe sacre. Mana, spune Codrington, «este 
ceea ce permite producerea unor efecte situate dincolo de puterile 
omeneşti obişnuite, dincolo de procesele naturale obişnuite»l. 
Preotul, vrăjitorul, formula rituală, toate posedă mana, la fel cum o 
posedă o piatră sacră sau un spirit. Singurele findalo pentru care se 
celebrează servicii religioase sînt deci acelea care din timpul vieţii 
proprietarului lor erau considerate fiinţe sacre. Cît despre celelalte 
suflete, cele ale oamenilor de rînd, provenite din mulţimea profa- 
nilor, spune acelaşi autor, ele nu reprezintă «nimic după moarte 


1. The Melanesians, p. 119. 

cum nu reprezentau nimic nici înainte de a muri»l. Prin ea însăşi, 
moartea nu are nici o virtute divinizatoare. Realizînd complet şi 
definitiv separarea sufletului de lucrurile comune, ea poate întări 
caracterul sacru al sufletului, dacă acesta îl posedă, dar nu-l poate 
crea. 

De altminteri, dacă e adevărat, aşa cum presupune ipoteza ani- 
mistă, că cele dintii fiinţe sacre au fost sufletele morţilor iar întîiul 
cult, cel al strămoşilor, am putea constata că, în societăţile de tip 
inferior, cultul ocupă mai mult loc în viaţa religioasă. Or, mai degra- 
bă afirmaţia inversă este adevărată. Cultul ancestral nu se dezvoltă 
şi nu se prezintă sub o formă marcată decît în societăţile avansate, 
cum ar fi China, Egiptul, cetăţile greceşti şi latine ; în societăţile 
australiene, care reprezintă, după cum vom vedea, forma de orga- 
nizare cea mai de jos şi cea mai simplă dintre cele pe care le 
cunoaştem, acest cult lipseşte. Neîndoielnic, vom găsi şi aici rituri 
funerare şi de doliu ; asemenea practici nu constituie însă un cult, 
chiar dacă uneori li s-a dat în mod eronat acest nume. Într-adevăr, 
un cult nu este un simplu ansamblu de precauţii rituale pe care 
omul ţine să şi le ia în anumite împrejurări, ci un sistem de rituri, 
de sărbători şi ceremonii diverse care au caracter periodic. El răs- 
punde necesităţii credinciosului de a-şi întări şi reafirma la intervale 
regulate de timp legătura care îl uneşte cu fiinţele sacre de care 
depinde. Iată de ce vorbim despre rituri nupţiale şi nu de un cult 
nupţial ; de rituri ale naşterii şi nu de rituri ale noului născut; şi 
asta, deoarece evenimentele ocazionale la care se referă asemenea 
rituri nu implică nici o periodicitate. La fel, cultul strămoşilor există 
doar dacă la morminte se fac din timp în timp sacrificii, dacă libaţiile 
sînt vărsate la date mai mult sau mai puţin apropiate şi dacă se fac 
prăznuiri regulate în cinstea defunctului. Or, australianul nu în- 
treţine asemenea relaţii cu defunctul. El îi înhumează rămăşiţele 
conform ritului, îl plînge în perioada de timp şi în modul prescris, 
îl răzbună dacă e cazul?. Dar, de cum s-a achitat de aceste îndatoriri 
pioase, după ce oasele s-au curăţat şi doliul s-a încheiat, cei rămaşi 
în viaţă nu mai au nici o datorie faţă de rudele dispărute. Există o 
formă sub care morţii continuă să ocupe un oarecare loc în viaţa 
celor apropiaţi, chiar după ce doliul a luat sfîrşit. Se întîmplă ca 
părul sau unele oase? să fie păstrate din cauza virtuţilor lor speciale. 
Ei însă nu mai există ca persoane, au doar un rol de amulete 
anonime şi impersonale. Nu mai sînt obiecte ale vreunui cult ci 
slujesc doar scopurilor magice. 


1. The Melanesians p. 125. 

2. Există chiar şi ofrande funerare (vezi Roth, Superstitions, Magic a. Medicine in N. 
Queensland Etbnog. Bull. no. 5, $ 69 şi Burial Customs, N. Qu. Etbn., Bull. no. 
10, in Records of the Australian Museum, VI, nr. 5 p. 395). Ofrandele nu sînt însă 
periodice. 

3. Spencer şi Gillen, Native Tribes of Central Australia, pp. 538, 553, şi Northern 
Tribes, pp. 463, 543, 547. 

Există totuşi triburi australiene la care riturile în onoarea unor 
strămoşi fabuloşi consideraţi de tradiţie a fi la originea timpurilor 
sînt celebrate periodic. În general, ceremoniile constau într-un soi 
de reprezentări dramatice care urmează actele atribuite de mituri 
eroilor legendari!. Dar personajele astfel puse în scenă nu sînt fiinţe 
umane care, după ce au dus o viaţă omenească, ar fi fost transfor- 
mate într-un fel de zei, ci sînt considerate că aveau puteri supra- 
omeneşti chiar din timpul vieţii. Pe seama lor sînt puse faptele 
măreţe din istoria tribului, chiar şi din istoria lumii. Ei sînt cei care, 
în bună măsură, au creat pămîntul şi oamenii aşa cum sînt. Aureola 
lor nu e datorată simplului fapt că au fost strămoşi, pe scurt, faptului 
că sînt morţi, ci caracterului divin ce li s-a atribuit în toate timpurile ; 
ca să reluăm o expresie melaneziană, ei sînt constituţional dotați 
cu mana. În consecinţă, nimic nu poate demonstra că moartea lor 
are puterea de a diviniza. Nici nu putem spune că riturile lor 
constituie un cult al strămoşilor, pentru că ele nu se adresează 
strămoşilor ca atare. Pentru a exista un cult adevărat al morţilor, e 
nevoie ca strămoşii reali, rudele pe care cei vii le pierd zilnic, 
odată morţi, să devină obiectul cultului ; or, repet, nu există ueme 
ale unui asemenea cult în Australia. 

Astfel, cultul care, conform ipotezei noastre, ar trebui să fie 
preponderent în societăţile inferioare, nu există în realitate. Aus- 
tralianul se preocupă de morţii săi doar în clipa decesului şi în 
perioada imediat următoare. Totuşi, aceleaşi popoare practică — 
după cum vom vedea — faţă de fiinţele sacre de o altă natură, un 
cult complex, alcătuit din ceremonii multiple, care durează uneori 
săptămîni sau luni întregi. Nu putem admite că puţinele rituri pe 
care le îndeplineşte australianul la pierderea unei rude ar constitui 
originea cultelor permanente, cele care revin anual şi ocupă o parte 
importantă din existenţa lui. Contrastul dintre ele ne îndreptăţeşte 
să ne întrebăm dacă nu cumva primele derivă din cele din urmă, 
dacă sufletul omenesc, departe de a fi modelul după care au fost 
imaginaţi zeii, nu a fost conceput, încă de la origine, ca o emanaţie 
a divinității. 


1. Vezi în special Spencer şi Gillen, Northern Tribes, cap. VI, VII, IX. 


IV 


Din moment ce cultul morţilor nu este primitiv, animismul e 
lipsit de orice fundament. Ar părea, deci, inutil să discutăm cea 
de-a treia teză a sistemului, cea referitoare la transformarea cultului 
morţilor în cult al naturii. Cum însă postulatul pe care se întemeiază 
se regăseşte la istoricii religiei care nu admit animismul propriu-zis, 
ca Brinton 1, Lang?, Râville?, Robertson Smith chiar‘, e necesar să-l 
cercetăm. 

Extensia cultului morţilor la ansamblul naturii provine din ten- 
dinţa noastră instinctivă de a ne reprezenta totul după imaginea 
noastră, adică prin fiinţe vii şi gînditoare. Am văzut că Spencer 
contesta deja realitatea unui aşa-zis instinct. Întrucît animalul deose- 
beşte doar un corp viu de unul brut, i se părea cu neputinţă ca 
omul, moştenitor al animalului, să nu aibă de la începuturile sale 
acest discernămînt. Dar, oricît de sigure ar fi faptele citate de Spen- 
cer, ele nu au valoarea demonstrativă care li se atribuie. Raţiona- 
mentul său presupune că toate facultăţile, instinctele şi aptitudinile 
animalului au fost preluate integral de om ; or, multe erori îşi au 
originea în acest principiu pe care, în mod eronat, îl credem evi- 
dent. De pildă, întrucît gelozia sexuală este în general foarte puter- 
nică la animalele superioare, s-a tras concluzia că ea se regăseşte la 
om, cu aceeaşi intensitate”. Astăzi însă, este fapt constatat că omul 
poate practica un comunism sexual ce ar fi imposibil dacă gelozia 
nu s-ar fi atenuat sau nu ar fi dispărut chiar la nevoie“. Omul nu 
este doar un animal cu cîteva calităţi în plus ; este şi altceva. Natura 
omenească înseamnă o transformare a celei animale, iar în cadrul 
acestor operaţii complexe, s-au produs concomitent pierderi şi cîş- 
tiguri. Cîte instincte s-au pierdut ! Motivul este că omul nu se află în 
raport doar cu mediul fizic, ci şi cu cel social, mult mai extins, mai 
stabil şi mai activ decît cel ce influenţează animalele. Ca să trăiască, 
el trebuie să se adapteze. Or, pentru ca societatea să se poată men- 
ține, mai trebuie s-o vedem sub un anume unghi, s-o simţim într-un 
anume fel ; în consecinţă, ea modifică ideile pe care am fi îndemnați 
să ni le facem şi sentimentele către care sîntem înclinați, dacă n-am 
da ascultare decît naturii noastre animale ; le alterează pînă pune 
în locul lor altele, contrarii. Nu merge, oare, pînă la a ne face să 


. Tbe Religion of Primitive Peoples, pp. 47 şi urm. 

. Mythes, Cultes et Religions, p. 50. 

. Les religions des peuples non civilisés, Il. Concluzii. 

. The Religion of the Semites, ed.Il, pp. 126, 132. 

. Vezi de pildă raționamentul lui Westermarck (Origine du mariage dans l'espèce 
bumaine, p. 6, Paris, F.Alcan). 

. Prin comunism sexual nu înțelegem o promiscuitate în care omul nu ar respecta 
unele reglementări matrimoniale : credem că o asemenea stare nu a existat. Dar 
s-a întîmplat frecvent ca un grup de bărbați să se unească cu regularitate cu una 
sau mai multe femei. 

vedem în propria noastră viață un lucru lipsit de valoare, în timp ce 
pentru animale ea este bunul cel mai de preţ?! A deduce alcătuirea 
mentală a omului primitiv din cea a animalelor superioare este o 
întreprindere zadarnică. 

Dar dacă obiecţia lui Spencer nu are puterea pe care i-o atribuie 
autorul ei, nici postulatul animist nu şi-ar putea întemeia forţa pe 
confuziile pe care doar copiii par să le comită. Atunci cînd un copil 
mustră furios obiectul care l-a rănit, tragem concluzia că el vede în 
obiect o fiinţă conştientă, asemenea lui ; cuvintele şi gesturile lui 
sînt însă prost interpretate. De fapt, el este străin de raţionamentul 
complicat ce i se atribuie. Dacă învinovăţeşte masa care i-a pricinuit 
răul, o face nu pentru că ea ar fi însufleţită or inteligentă, ci pentru 
că i-a produs un rău. Odată iscată de durere, mînia trebuie să se 
descarce în exterior ; ea caută obiectul pe care să se descarce şi se 
îndreaptă în mod firesc asupra lucrului care a provocat-o, deşi 
obiectul cu pricina e neputincios. Într-un asemenea caz şi conduita 
adultului este adesea la fel de lipsită de rațiune. Cînd ne aflăm 
într-o stare de furie violentă, simţim nevoia să jignim sau să distru- 
gem, fără ca să conferim totuşi obiectelor asupra cărora ne descăr- 
căm mînia o rea voinţă conştientă. Confuzia însă e atît de neînsem- 
nată încît, chiar şi copilul, după ce şi-a domolit nervii, ştie foarte 
bine să facă deosebirea între un scaun şi o persoană : nu se com- 
portă cu obiectul ca şi cu fiinţa. Dintr-o tendinţă similară, jucăriile 
sînt tratate ca şi cum ar fi vii. Din nevoia de joacă, atît de intensă la 
el, îşi creează o materie apropiată, tot aşa cum, în cazul precedent, 
sentimentele violente de suferinţă s-au descătuşat prin însufleţirea 
lucrurilor. Ca să se joace, îşi imaginează că marioneta este vie. 
Iluzia este cu atît mai facilă cu cît, în cazul lui, imaginaţia este 
suverană ; gîndeşte doar în imagini şi ştim cât de suple sînt ele şi cu 
cîtă docilitate ascultă ele de toate dorinţele noastre. Ficţiunea îl 
înşală însă într-o foarte mică măsură şi, desigur, ar fi cel dintii care 
să se mire dacă, deodată, ea ar deveni realitate şi, să zicem, păpuşa 
ar sări să-l muşte?. 

Să lăsăm, deci, asemenea analogii înşelătoare. Ca să vedem dacă 
omul s-a lăsat de la început pradă confuziilor ce i se impută, nu 
trebuie să luăm în considerare cazul animalului sau al copilului, ci 
credinţele primitive însele. Dacă spiritele şi zeii din natură sînt 
constituiți într-adevăr după chipul sufletului omenesc, trebuie să 
poarte amprenta originii lor şi să reamintească de trăsăturile esen- 
tiale ale modelului lor. Tipic pentru suflet este faptul că el constituie 
principiul interior care însuflețeşte organismul ; el îi dă viaţă şi, 
atunci cînd se retrage, viaţa se opreşte sau este suspendată. Sălaşul 
lui este corpul, cel puţin atîta vreme cît acesta există. Nu acelaşi 
lucru se întîmplă cu spiritele care presupunem că aparţin diferitelor 


1. A se vedea Le Suicide, pp. 33 şi urm. 
2. Spencer, Principes de sociologie, I, p. 188. 

obiecte din natură. Un zeu al soarelui nu-l aflăm neapărat în soare 
şi nici spiritul unei anume pietre nu sălăşuieşte în ea. Un anume 
spirit întreţine, fără îndoială, raporturi strînse cu obiectul de care 
este ataşat, dar am folosi o expresie inexactă spunînd că este sufle- 
tul lui. În Melanezia, spune Codrington, nu mi se pare că există 
credinţa în existenţa spiritelor care însuflețesc un obiect natural, 
cum ar fi un arbore, o cascadă, o furtună sau o stîncă, aşa încât 
spiritul să fie pentru obiect ceea ce credem că este sufletul pentru 
trupul omenesc. Europenii vorbesc, într-adevăr, de spiritul mării, al 
furtunii sau al pădurii, dar ideile indigenilor traduse astfel sînt total 
diferite. Ei gîndesc că spiritul colindă pădurea sau marea, avînd 
puterea să stîrnească furtuni şi să-i îmbolnăvească pe călători»!. În 
timp ce sufletul este în chip esenţial interiorul trupului, spiritul îşi 
petrece cea mai mare parte a existenţei în afara obiectului ce-i 
slujeşte de substrat. Iată deja o diferenţă ce nu pare a sta mărturie 
că a doua noţiune se trage din cea dintii. 

Pe de altă parte, dacă e drept că omul a simţit nevoia să-şi 
proiecteze imaginile în lucruri, atunci primele fiinţe sacre ar fi fost 
concepute după asemănarea lui. Or, nu numai că antropomorfismul 
nu are un caracter primitiv, dar el constituie mai curînd însemnul 
unei civilizaţii relativ avansate. La origine, fiinţele sacre au fost 
concepute sub formă de animale sau vegetale, din care natura ome- 
nească s-a desprins foarte lent. Vom vedea mai tîrziu că, în Australia, 
animalele şi plantele se situează în prim-planul lucrurilor sacre. 
Chiar la indienii din America de Nord, marile zeități cosmice, care 
încep să devină obiecte de cult, sînt de cele mai mule ori reprezen- 
tate sub forma unor specii animale?. «Deosebirea dintre om, animal 
şi fiinţa divină — constată cu surprindere R&ville — nu se resimte în 
această stare de spirit şi, de cele mai multe ori, putem spune că 
forma animală este cea fundamentală”. Ca să aflăm un zeu alcătuit 
exclusiv din elemente omeneşti, trebuie să ajungem pînă aproape 
de creştinism. Abia aici, Dumnezeu este om, nu numai prin aspectul 
fizic sub care s-a manifestat temporar, ci şi prin ideile şi sentimen- 
tele pe care le exprimă. În rest, chiar şi în cazul Romei sau Greciei, 
deşi zeii au fost reprezentaţi, în general, cu trăsături umane, multe 
personaje mitice au caracteristici de origine animală : pe Dionysos 
îl întîlnim adesea luînd formă de taur sau, cel puţin, avînd coarne 
de taur; Demetra are coamă de cal, la fel se întîmplă cu Pan, cu 
faunii etc.€. Este greşit deci să credem că omul acelor vremuri şi-ar 
fi impus forma sa lucrurilor, mai mult, că el însuşi s-a imaginat pe 
sine ca un participant la viaţa animalelor. În Australia, există o 


1. The Melanesians, p. 123. 

2. Dorsey, A Study of Siouan Cults, in XI” Annual Report of the Bureau of American 
Ethnology, pp. 431 şi urm. şi passim. 

. La religion des peuples non civilisés, |, p. 248. 

. Vezi W. de Visser, De Graecorum diis non referentibus speciem bumanam. Cf. 
Perdrizet, Bulletin de correspondance hellénique, 1899, p. 635. 

credință aproape universală, răspîndită şi printre indienii din Ame- 
rica de Nord, după care strămoşii ar fi fost animale, plante sau, cel 
puţin, că primii oameni ar fi avut, parţial sau pe de-a-ntregul, trăsă- 
turile specifice unor specii de animale sau plante. Aşa încît, departe 
de a vedea oriunde fiinţe asemănătoare lui, omul a început prin a 
se gîndi pe sine prin imaginea unor fiinţe de care se deosebeşte în 
mod specific. 


V 


Teoria animistă implică, de altfel, o consecință care constituie, 
poate, şi cea mai bună negare a ei. 

Dacă ar fi adevărată, ar trebui să admitem că şi credinţele reli- 
gioase sînt tot atîtea reprezentări halucinatorii, lipsite de un temei 
obiectiv. Putem presupune, într-adevăr, că toate au derivat din 
noţiunea de suflet, de vreme ce în spirite şi în zei vedem doar 
suflete sublimate. După Tylor şi discipolii săi, noţiunea de suflet 
este însă alcătuită în întregime din imagini vagi şi inconsistente, 
care ne invadează spiritul în timpul somului ; căci sufletul este un 
dublu, iar dublul nu reprezintă ființa umană aşa cum îi apare ei 
însăşi în timpul somnului. Din acest punct de vedere, fiinţele sacre 
ar reprezenta doar concepţii imaginare cărora omul le dă naştere 
într-o stare de delir ce pune regulat stăpînire pe el zilnic, fără să 
aibă posibilitatea de a sesiza căror scopuri utile le slujesc ori cărei 
relaţii îi răspund. Dacă omul se roagă, dacă face sacrificii şi aduce 
ofrande, dacă se supune unor privaţiuni multiple prescrise de rit, 
este pentru că un fel de aberaţie constituţională îl determină să ia 
visele drept percepții, moartea drept un somn prelungit, corpurile 
neînsufleţite drept fiinţe vii şi înzestrate cu gîndire. Astfel, nu numai 
că formele sub care puterile religioase sînt sau au fost reprezentate 
spiritelor nu le exprimă cu precizie, aşa cum mulţi sînt îndemnați 
să creadă; nu numai că simbolurile cu ajutorul cărora ele sînt 
imaginate le ascund parţial adevărata lor natură ; dar, în plus, în 
spatele acestor imagini şi figuri nu există decît coşmarurile unor 
spirite inculte. În definitiv, religia este doar un vis sistematizat şi 
trăit, fără vreo întemeiere în realitate!. Iată de ce teoreticienii ani- 


1. După Spencer, există un sîmbure de adevăr în credinţa în spirite: ideea că 
«puterea manifestată în conştiinţă este o altă formă a celei ce se manifestă în 
afara conştiinţei.» (Ecclesiastical Institutions, § 659). Prin aceasta, el înţelege că 
noţiunea de forţă, în general, este sentimentul forţei de a ne fi extins în întregul 
univers ; este şi ceea ce admite implicit animismul atunci cînd populează natura 
cu spirite similare nouă. Dar, chiar dacă ipoteza despre modul de formare a 
noţiunii de forţă ar fi adevărată, avem multe rezerve la adresa ei (vezi cartea III, 
cap.3, $ 3), întrucît, prin ea însăși, nu are nimic religios ; ea nu face apel la nici 
un cult. Este adevărat că sistemul de simboluri religioase şi de rituri, clasificarea 
lucrurilor în sacre şi profane, tot ce este propriu-zis religios în religie nu are 
corespondent în lumea realului. De altfel, acest sîmbure de adevăr conţine şi o 

mismului, atunci cînd caută originile gîndirii religioase, se mulțu- 
mesc cu un efort minim. Iar cînd cred că au reuşit să explice cum a 
putut omul să-şi imagineze fiinţe cu forme stranii şi vaporoase, 
asemănătoare celor pe care le vedem în vis, problema le pare ca şi 
rezolvată. 

În realitate, ea nici nu este măcar abordată. Căci este inadmisibil 
ca sisteme de idei cum sînt religiile, care au avut un loc atît de 
important în istorie şi din care popoarele şi-au extras mai întot- 
deauna energia necesară traiului, să fie ţesute din iluzii. Astăzi 
acceptăm că morala, dreptul, chiar şi gîndirea ştiinţifică s-au născut 
din religie, confundîndu-se mult timp cu aceasta şi fiind pătrunse 
de spiritul ei. Cum a putut o fantasmagorie deşartă să dea o formă 
atît de puternică şi durabilă conştiinţei omeneşti ? Cu siguranţă, în 
ştiinţa religiilor trebuie să existe un principiu conform căruia religia 
nu exprimă nimic care nu ar exista în natură. Întreaga problemă 
este să aflăm de care regn natural depind respectivele realităţi şi ce 
a putut să-i determine pe oameni să le reprezinte sub această forma 
particulară proprie gîndirii religioase. Dar, ca să punem o asemenea 
chestiune, trebuie să începem prin a admite că lucrurile reprezen- 
tate sînt reale. Atunci cînd filosofii secolului al XVIII-lea asemuiau 
religia cu o imensă eroare imaginată de preoţi, puteau, cel puţin, 
să-i explice dăinuirea prin interesul castei sacerdotale de a înşela 
mulțimile. Dar dacă popoarele însele au fost artizanii unor ase- 
menea sisteme eronate de idei, ele fiind în acelaşi timp şi păcălite, 
cum de s-a putut perpetua în istorie o asemenea extraordinară 
înşelătorie ? 

În aceste condiţii, ne întrebăm dacă nu cumva însăşi noțiunea 
de ştiinţă a religiilor mai poate fi utilizată fără improprietate. O 
ştiinţă este o disciplină care, oricum ar fi concepută, se aplică doar 
unei realităţi date. Fizica şi chimia sînt ştiinţe întrucît fenomenele 
fizico-chimice sînt reale, iar realitatea lor nu depinde de adevărurile 
pe care le demonstrează ele. Psihologia a luat naştere pentru că 
există într-adevăr conştiinţe al căror drept de a fi nu depinde de 
psiholog. Dimpotrivă, religia nu ar mai supravieţui teoriei animiste 
din ziua cînd aceasta din urmă ar fi recunoscută de toţi oamenii, 
pentru că ei s-ar putea desprinde de erorile a căror natură şi origine 
le-ar fi astfel revelate. Şi ce-ar mai fi o ştiinţă a cărei descoperire 
principală constă în a face să dispară însuşi obiectul său de studiu ? 


eroare ; căci, dacă este adevărat că forţele naturii şi ale conștiinței sînt înrudite, 
ele se şi deosebesc profund, încît, dacă nu le-am identifica, ne-am expune unei 
erori de calcul apreciabile. 


CAPITOLUL III 


Caracteristicile principale ale religiei elementare 
(continuare) 


II. Naturismul 


Cu totul altul este spiritul şcolii naturiste. 

Reprezentanţii ei provin, de altfel, din alte medii. Majoritatea 
animiştilor sînt etnografi sau antropologi. Religiile pe care le studi- 
ază sînt dintre cele mai rudimentare. De aici şi importanţa atribuită 
sufletelor morţilor, spiritelor şi demonilor, adică fiinţelor spirituale 
de rangul doi; în respectivele religii nu se întîlnesc fiinţe mai 
elevate!. Din contra, teoriile pe care le vom expune în continuare 
sînt operele unor savanţi care s-au ocupat mai ales de marile civili- 
zaţii din Europa şi Asia. 

De îndată ce, în tradiţia inaugurată de fraţii Grimm, avantajele 
comparării mitologiilor popoarelor indo-europene au devenit evi- 
dente, cercetătorii au fost frapaţi de remarcabilele similitudini dintre 
ele. Sub nume diferite, au fost identificate personaje mitice simbo- 
lizînd aceleaşi idei şi îndeplinind aceleaşi funcţii ; uneori numele 
erau asemănătoare şi s-a încercat să se demonstreze înrudirea lor. 
Asemănările nu se pot explica decît prin originea lor comună. Se 
putea presupune că asemenea concepţii, atît de deosebite în apa- 
renţă, proveneau în realitate dintr-un fond comun, ele fiind doar 
nişte forme diversificate, la care s-ar fi putut ajunge. Prin metoda 
comparativă ar fi fost cu putinţă să se pătrundă, dincolo de marile 
religii, pînă la un sistem de idei mult mai vechi, pînă la o religie cu 
adevărat primitivă, din care ar fi derivat toate celelalte. 

Dar ceea ce a trezit aceste ambiţii a fost descoperirea Vedelor. 
Dispunem astfel de un text scris a cărui vîrstă a fost, fără îndoială, 
exagerată, dar care este unul dintre cele mai vechi de care dispu- 


1. Astfel se explică, fără doar şi poate, simpatia manifestată de folclorişti, Mannhardt 
de pildă, pentru ideile animiste. In religiile populare, ca şi în cele inferioare, pe 
primul plan se află fiinţele spirituale de rangul doi. 

nem într-o limbă indo-europeană. S-a putut astfel studia, prin me- 
tode filologice, o literatură la fel de veche ca a lui Homer, sau chiar 
mai veche, şi o religie considerată mai primitivă decît cea a vechilor 
germani. Un document de o asemenea valoare era menit să proiec- 
teze o nouă lumină asupra începuturilor religioase ale umanităţii, 
iar ştiinţa religiilor nu putea să nu se reînnoiască. 

Concepţia care a luat astfel naştere era într-o aşa măsură deter- 
minată de starea ştiinţei şi de mersul general al ideilor, încît ea s-a 
ivit concomitent în două ţări diferite. În 1856, Max Müller expunea 
principiile sale în lucrarea intitulată Oxford Essay!. Trei ani mai 
tîrziu, apărea cartea lui Adalbert Kuhn despre Originea focului şi a 
băuturii divine, inspirată în mod evident din aceeaşi idee. Odată 
emisă, ideea s-a răspîndit fulgerător în mediile ştiinţifice. De numele 
lui Kuhn este strîns legat cel al cumnatului său, Schwartz, a cărui 
carte despre Originea mitologiei o urmează îndeaproape pe prece- 
denta. Steinhal şi întreaga şcoală germană a V6/kerpsychologie se 
asociază respectivei mişcări. În 1863, teoria a fost importată în 
Franţa de Michel Bréal‘. Aici a întîmpinat o rezistenţă atît de scăzută 
încît, după cuvintele lui Gruppe5, «vine un timp cînd, în afară de 
cîţiva filologi clasici, străini de studiile vedice, toţi mitologii pornesc 
în explicaţiile lor de la principiile lui Max Miller şi Kuhn»€. Este 
important, deci, să cercetăm în ce constau ele şi ce valoare au. 
Cum nimeni nu le-a prezentat sub o formă mai sistematizată decît 
Max Miller, elementele expunerii care vor urma sînt împrumutate 
de la dînsul”. 


1. În cel intitulat Comparative Mythology (pp. 47 şi urm.). O traducere franceză a 
apărut sub titlul Essai de mythologie comparée, Paris-Londra, 1859. 

2. Herabkunft des Feuers und Gâttertranks, Berlin, 1859. Cf. Der Schuss des Wilden 
Jägers auf den Sonnenbirscb, Zeitschrift f.d. Phil., I, 1869, p.89-169; Entwickel- 
ungsstufen des Mythus, Abbhandl. d. Berl. Akad., 1873. 

. Der Ursprung der Mythologie, Berlin, 1860. 

. În Hercule et Cacus. Étude de mythologie comparée. Unde eseul lui Max Miller 
de mitologie comparată este calificat drept operă «care marchează o epocă nouă 
în istoria mitologiei» (p. 12). 

. Die Griechischen Kulte und Mythen, 1, p.78. 

. Printre scriitorii care au adoptat respectiva concepție, să-l amintim pe Renan. V. 
Nouvelles études d'histoire religieuse, 1884, p.31. 

7. În afară de Comparative Mythology, printre lucrările lui Müler, în care sînt expuse 
teoriile sale generale despre religie, cităm : Hibbert lectures (1878), tradus în 
franceză sub titlul Origine et développement de la religion. — Natural Religion, 
Londra, 1889. — Physical Religion, Londra, 1898. — Anthropological Religion, 
1892. — Theosophy or Psychological Religion, 1893. — Nouvelles études de mytholo- 
gie, Paris, F. Alcan, 1898. — Ca urmare a legăturilor dintre teoriile mitologice ale 
lui Max Müller cu filozofia lingvistică, operele de mai sus trebuie apropiate de 
cărțile consacrate limbii sau logicii, în special Lectures on the Science of Language, 
tradusă în franceză sub titlul Nouvelles leçons sur la science de langage şi The 
Science of Thought. 


AW 


AV 


Am văzut că postulatul subiacent al animismului este că, chiar 
la origine, religia nu exprimă o realitate experimentală. Max Miller 
pleacă de la un principiu contrar. Pentru el, faptul că religia se 
bazează pe experienţă, care-i conferă prestigiul, este o axiomă. «Ca 
să menţină locul ce îi revine ca element legitim al conştiinţei, 
religia — spune el — ca şi toate cunoştinţele noastre, trebuie să plece 
de la o experienţă sensibilă»!. Reluînd vechiul adagiu Nihil est in 
intellectu quod non ante fuerit in sensu, el îl aplică religiei, decla- 
rînd că nimic nu poate fi în credinţă care să nu fi fost, înainte, în 
simţuri. Iată, de această dată, o doctrină ce pare că scapă obiecţiei 
grave pe care am adus-o animismului. Căci, într-adevăr, din acest 
punct de vedere, religia trebuie să ne apară în mod necesar nu ca 
un fel de reverie vagă şi confuză, ci ca un sistem de idei şi practici 
bine fundamentate în realitate. 

Dar care sînt acele senzaţii care au generat gîndirea religioasă ? 
Iată problema pe care studiul Vedelor ar trebui să ne ajute s-o 
rezolvăm. 

Numele zeilor sînt, în general, fie substantive comune, încă 
utilizate ca atare, sau vechi substantive comune, al căror sens origi- 
nar poate fi găsit. Or, şi unele şi celelalte desemnează principalele 
fenomene ale naturii. Astfel Agni, numele uneia dintre principalele 
divinităţi indiene, semnifica la început focul ca fapt material, aşa 
cum era el perceput de simţuri, fără vreo adăugire mitologică. Chiar 
şi în Vede el este încă folosit în această accepţie ; în orice caz, 
faptul că semnificaţia s-a păstrat şi în alte limbi indo-europene 
demonstrează că este primitivă : latinul ignis, lituanianul ugnis, 
vechiul slav ogny sînt înrudite evident cu Agni. La fel, înrudirea 
termenului sanscrit Dyaus cu termenul grec Zeus, cu termenul 
latinesc Jovis şi străvechiul termen german Zio este astăzi incon- 
testabilă. Ea dovedeşte cum cuvinte diferite desemnează aceeaşi 
divinitate pe care diversele popoare indo-europene o recunoșteau 
deja ca atare, înainte de separarea lor. Or, Dyaus înseamnă cerul 
strălucitor. Aceste fapte, şi altele asemănătoare, tind să demonstreze 
că, la respectivele popoare, corpurile şi forţele din natură nu au 
fost cele dintii obiecte spre care s-a îndreptat sentimentul religios : 
au fost primele lucruri divinizate. Făcînd un pas înainte pe calea 
generalizării, Max Muller s-a crezut îndreptăţit să conchidă că evo- 
luţia religioasă a omenirii, în general, a avut acelaşi punct de ple- 
care. 

Inferenţa este justificată aproape în exclusivitate prin consi- 
deraţii de ordin psihologic. Spectacolele variate oferite omului de 
natură păreau să îndeplinească toate condiţiile necesare pentru a 


1. Natural Rel. p. 114. 

trezi de îndată ideea religioasă în spirite. Într-adevăr, Müller afirmă 
că «de la cea dintii privire pe care oamenii au aruncat-o asupra 
lumii, nimic nu li s-a părut mai puţin natural decît natura. Natura 
constituia pentru ei o mare surpriză, o mare spaimă : o minune şi 
un miracol nesfîrşit. Abia mai tîrziu, atunci cînd s-a demonstrat 
constanţa, invariabilitatea, regularitatea anumitor aspecte ale acestui 
miracol, au fost ele numite naturale, în sensul că puteau fi prevă- 
zute, că erau obişnuite, inteligibile... Tocmai acest domeniu vast şi 
deschis surprizei şi temerii, această minune, acest miracol, acest 
imens necunoscut opus la ceea ce este cunoscut... a dat cel dintii 
impuls gîndirii religioase şi limbajului religios»!. 

Şi, ca să-şi ilustreze raţionamentul, l-a aplicat forţei naturale ce 
ocupă un loc important în religia vedică, focul. Încercaţi să vă 
duceţi cu gîndul la acel stadiu al vieţii primitive în care trebuie să 
lăsaţi deoparte originea şi chiar primele faze ale religiei naturii ; 
veţi putea atunci să vă imaginaţi cu uşurinţă impresia pe care 
apariţia focului a produs-o asupra spiritului omenesc. Indiferent 
cum s-a manifestat la început, că a pornit de la un trăsnet sau că a 
fost obţinut frecînd crengile una de alta, că s-a ivit din piatră sub 
formă de scînteie, focul era ceva care se mişca şi de care trebuia să 
te fereşti, aducînd cu el distrugerea, dar care, în acelaşi timp, făcea 
posibilă viaţa la vreme de iarnă, proteja pe timp de noapte, servea 
concomitent de armă de atac şi de apărare. Mulțumită lui, omul nu 
a mai mîncat carne crudă, devenind consumator de alimente prepa- 
rate. Mai tîrziu, cu ajutorul focului, s-au prelucrat metalele şi au 
fost fabricate instrumente şi arme ; astfel că a devenit un factor 
indispensabil oricărui progres tehnic sau artistic. Oare ce ne-am 
face, chiar şi astăzi, fără foc »?. Omul, arată acelaşi autor, într-o altă 
lucrare, nu poate intra în legătură cu natura fără să-şi dea seama de 
imensitatea, de infinitatea ei. Natura îl înconjoară din toate părţile. 
Dincolo de spaţiile pe care le percepem, există altele, întinzîndu-se 
la nesfîrşit ; fiecare clipă este precedată şi urmată de un timp a 
cărui limită nu poate fi precizată ; rîul care curge are forţe nemă- 
surate, deoarece nimic nu le poate epuiza”. Nu există aspect al 
naturii care să nu trezească în noi senzaţia copleşitoare, a unui 
infinit care ne învăluie şi ne domină“. Or, tocmai din această senza- 
ție au derivat religiile’. 

Totuşi, ele se găseau doar în stare de germene“. Religia s-a 
constituit cu adevărat doar atunci cînd spiritul a încetat să-şi mai 
reprezinte forţele naturale sub forma lor abstractă. A trebuit ca ele 


. Physical Religion, pp. 119-120. 
. Pbysic. Rel., p. 121, cf. p. 304. 
. Natural Religion, pp. 121 şi urm., pp. 149-155. 
“The overwhelming pressure of the infinite» Qbid., p. 138). 
. Ibid., pp. 195-196. 
. Max Müller spune că atîta vreme cît gîndirea nu a depăşit această fază, ea nu avea 
decît puţine din trăsăturile pe care le atribuim azi religiei (Physic. Relig., p. 120). 

să se transforme în agenţi personali, în fiinţe vii şi raţionale, în 
puteri spirituale, în zei ; căci doar unor asemenea fiinţe se adresează 
cultul. S-a văzut că animismul însuşi este nevoit să-şi pună pro- 
blema şi să-i dea răspuns: există în om o anume incapacitate 
înnăscută de a deosebi ceea ce este însufleţit de ceea ce este 
neînsufleţit şi o tendinţă irezistibilă de a-l concepe pe cel din urmă 
sub forma celui dintîi. Max Miller respinge această soluţie!. După 
el, limba este cea care, prin acţiunea exercitată asupra gîndirii, ar fi 
operat respectiva metamorfoză. 


Este lesne de înţeles că, intrigaţi de forţele uluitoare de care 
simt că depind, oamenii au fost incitaţi să reflecteze la ele ; că s-au 
întrebat în ce constau, şi au făcut efortul de a substitui senzatiei 
obscure pe care o aveau iniţial o idee mai clară, un concept mai 
bine definit. Dar, spune pe drept autorul nostru?, ideea şi conceptul 
sînt imposibile fără cuvînt. Limba nu reprezintă doar veştmîntul 
exterior al gîndirii ; este armătura ei internă. Ea nu se mărgineşte 
s-o traducă în exterior, odată ce s-a format, ci creează gîndire. Cu 
toate acestea, limba îşi are propriul specific şi, prin urmare, legi 
care nu sînt şi cele ale gîndirii. Deoarece contribuie la elaborarea 
gîndirii, nu poate să n-o constrîngă într-o oarecare măsură, defor- 
mînd-o. O asemenea deformare a determinat şi caracterul singular 
al reprezentărilor religioase. 

A gîndi înseamnă, desigur, a-ţi ordona ideile ; prin urmare, a 
clasa. A gîndi focul, de pildă, înseamnă a-l aşeza în cutare sau 
cutare categorie de lucruri, astfel încât să poţi afirma că este una 
sau alta, asta şi nu altceva. Dar, pe de altă parte, a clasa înseamnă 
şi a numi, căci o idee generală nu are existenţă şi nici realitate decît 
în şi prin cuvîntul ce o exprimă, singurul în măsură să îi confere 
individualitate. Limba unui popor influenţează modul în care sînt 
clasate în spirit, prin urmare şi în gîndire, lucrurile noi pe care 
acesta le examinează spre a le cunoaşte ; ele se vor adapta cadrelor 
preexistente. Din acest motiv, atunci cînd se formează o repre- 
zentare elaborată a universului, limba vorbită îşi pune o amprentă 
de neşters asupra sistemului de idei care prinde contur. 

Ştim cîte ceva despre limba aceasta, cel puţin în ceea ce priveşte 
popoarele indo-europene. Oricât este de îndepărtată, în limbile 
actuale s-au păstrat amintiri care să ne permită să ne imaginăm ce 
însemna ea : acestea sînt rădăcinile. Este vorba de trunchiurile din 
care au derivat celelalte vocabule pe care le folosim şi care stau la 
baza tuturor idiomurilor indo-europene, considerate de Max Müller 
ca fiind un ecou al limbilor vorbite de popoare înainte de separarea 
lor, adică în momentul în care religia naturii, pe care el se străduia 
s-o explice, se constituia. Or, rădăcinile prezintă două caracteristici 


1. Physic. Rel., p. 128. 
2. The Science of Thought, p. 30. 

remarcabile care, fără îndoială, nu au fost observate bine decît în 
acele grupe de limbi caracteristice, pe care autorul nostru crede că 
le poate verifica şi în alte familii lingvistice!. 

Mai întîi, rădăcinile sînt tipice, adică ele nu exprimă lucruri 
particulare, indivizi, ci tipuri şi chiar tipuri de o mare generalitate. 
Reprezintă temele cele mai generale ale gîndirii ; în ele sînt fixate 
şi cristalizate categoriile fundamentale ale spiritului care, în diver- 
sele faze ale istoriei, domină întreaga viaţă mentală, şi pe baza 
cărora filosofii au încercat să reconstituie sistemul?. 

În al doilea rînd, tipurile cărora le corespund sînt tipuri de 
acţiune, nu de obiecte. Ele traduc cele mai generale moduri de a 
acţiona, care pot fi observate la fiinţele vii şi, în special, la om: 
actul de a lovi, a împinge, a freca, a lega, a ridica, a apăsa, a arăta, 
a coborî, a merge etc. Cu alte cuvinte, omul a generalizat şi a dat 
nume principalelor modalităţi de acţiune, înainte de a generaliza şi 
a denumi fenomenele naturii?. 

Datorită extremei lor generalităţi, cuvintele cu pricina s-ar putea 
extinde la toate tipurile de obiecte care nu fuseseră vizate iniţial ; 
de altfel, această extremă supleţe a permis naşterea feluritelor cu- 
vinte derivate din cele dintii. Atunci cînd omul, privind către lucruri, 
a vrut să le numească spre a le putea gîndi, el le-a aplicat vocabule 
care nu fuseseră create special pentru ele : trăsnetul a fost numit 
acel lucru care brăzdează pămîntul pe care cade sau care răspîn- 
deşte incendiul, vîntul acel ceva care suflă sau geme, soarele acel 
ceva care aruncă săgeți de aur în spaţiu, rîul acel ceva care curge 
etc. Dar, întrucît fenomenele naturale erau astfel asimilate cu actele 
omeneşti, acel ceva la care erau raportate a fost conceput în mod 
necesar sub formă de agenţi personali, asemănători mai mult sau 
mai puţin oamenilor. Era doar o metaforă, care însă a fost luată în 
sens propriu, eroarea fiind inevitabilă, de vreme ce ştiinţa care ar fi 
putut înlătura iluzia nu exista încă. Într-un cuvînt, cum limba era 
alcătuită din elemente care traduceau stări omeneşti, ea nu putea fi 
aplicată naturii fără a o transfiguraf. Chiar şi astăzi, spune Bréal, 
sîntem obligaţi într-o oarecare măsură să ne reprezentăm lucrurile 
dintr-un asemenea punct de vedere. «Nu exprimăm nici o idee, 
chiar atunci cînd ea desemnează o calitate simplă, fără să-i stabilim 
un gen, adică un sex ; nu putem vorbi despre un obiect, la un mod 
general sau nu, fără a-l determina printr-un articol ; subiectul unei 
fraze este prezentat ca o fiinţă în acţiune, orice noţiune este înfăţi- 
şată ca o acţiune, iar durata fiecărui act tranzitoriu sau permanent 
este determinată de timpul la care punem verbul5. Fără îndoială, 


1. Natural Rel., pp. 393 şi urm. 

2. Physic. Rel., p. 133; The Science of Thought, p. 219; Nouvelles leçons sur la 
science du langage, t.Il, pp. 1 şi urm. 

„ The Science of Thought, p. 272. 

. Idem, 1, p. 327 ; Physic. Relig., pp. 125 şi urm. 

. Mélanges de mythologie et de linguistique, p. 8. 

cultura noastră ştiinţifică ne permite să îndreptăm cu uşurinţă ero- 
rile pe care ni le-ar putea sugera în acest caz limba ; dar în lipsa 
unei asemenea contraponderi, influenţa cuvîntului devine atotpu- 
ternică. Lumii materiale, aşa cum apare ea simţurilor, limba îi adau- 
gă deci o lume nouă, alcătuită doar din fiinţe spirituale, în întregime 
create de ea şi care au fost de atunci înainte considerate drept 
cauzele determinante ale fenomenelor fizice. 

Acţiunea ei nu s-a oprit aici. Odată cuvintele plăsmuite spre a 
desemna personalităţile pe care imaginaţia populară le-a aşezat în 
spatele lucrurilor, gîndirea s-a aplecat asupra lor : ele includeau tot 
felul de enigme şi, pentru a le rezolva, s-au inventat miturile. Un 
acelaşi obiect a ajuns să primească mai multe nume corespun- 
zătoare multitudinii de aspecte pe care el le înfăţişează experienţei. 
Aşa se face că în Vede găsim mai mult de 20 de cuvinte pentru cer. 
Şi cum cuvintele se deosebeau, s-a crezut că ele corespund tot 
atîtor personalităţi distincte. În acelaşi timp însă, era limpede că ele 
erau în mod necesar înrudite. Ţinînd seama de acest fapt, s-a ima- 
ginat că ele formau o aceeaşi familie şi li s-au inventat genealogii, 
o stare civilă, o istorie. În alte cazuri, cuvintele deosebite denu- 
meau un acelaşi termen : spre a explica omonimele, s-a admis că 
lucrurile cărora le corespund s-au transformat unele din altele, 
făurindu-se noi ficțiuni în măsură să facă inteligibile asemenea 
metamorfoze. În fine, un cuvânt căruia i s-a pierdut înţelesul a stat 
la originea unor fabulaţii menite a-i conferi un sens. Opera crea- 
toare a limbii s-a desăvirşit deci în construcţii din ce în ce mai 
complexe şi, pe măsură ce mitologia a oferit fiecărui zeu o biografie 
tot mai extinsă şi mai completă, personalităţile divine, confundate 
iniţial cu lucrurile, au sfîrşit prin a se deosebi şi a fi determinate. 

În acest fel ar fi luat naştere noţiunea de divin. Cît despre religia 
strămoşilor, ea ar fi doar un reflex al celei precedente!. Noţiunea 
de suflet s-a format iniţial din motive similare celor menţionate de 
Tylor, doar că, după Max Miller, ea a fost hărăzită să justifice 
moartea şi nu visul?. Apoi, influențate de împrejurări”, în parte 
accidentale, odată ce s-au desprins de trup, sufletele oamenilor ar 
fi fost treptat atrase în cercul ființelor divine, sfirşind prin a fi ele 
însele divinizate. Noul cult ar fi fost însă doar produsul unor con- 
strucţii secundare, şi astfel se explică de ce oamenii divinizaţi au 
fost, în general, zei imperfecţi, semi-zei pe care popoarele au ştiut 
întotdeauna să-i deosebească de divinităţile propriu-zise‘. 

. Anthropological Religion, pp. 128-130. 

2. Explicaţia nu are valoarea celei oferite de Tylor. După Miller, omul n-ar fi putut 
admite că viaţa ia sfîrşit odată cu moartea ; de unde şi concluzia că în om ar 
exista două fiinţe, dintre care una supravieţuieşte trupului. Nu este prea limpede 
ce ar putea face să se creadă că viaţa continuă cînd corpul este în plină 
descompunere. 

. Pentru detalii, a se vedea Antbrop. Rel., pp. 351 şi urm. 

. Anthrop. Rel., p. 130. — Ceea ce nu-l împiedică pe Max Miller să vadă în creştinism 
apogeul respectivei dezvoltări. Religia strămoşilor, spune el, presupune că în om 

Doctrina aceasta se bazează parţial pe cîteva postulate lingvistice 
care au fost şi mai sînt încă foarte discutate. Similitudinea multora 
dintre concordanţele observate de Max Müller între numele atribu- 
ite zeilor în diversele limbi europene a fost contestată. Mai ales, a 
fost pusă la îndoială interpretarea sa, ridicîndu-se întrebarea dacă 
nu cumva, departe de a fi o mărturie a unei religii primitive, respec- 
tivele nume nu ar fi produsul tardiv fie al unor împrumuturi directe, 
fie al unor întâlniri fireştil. Pe de altă parte, astăzi nu mai putem 
accepta faptul că rădăcinile ar fi existat în stare izolată, ca realităţi 
autonome şi, prin urmare, nici că ele ar permite reconstituirea — fie 
chiar ipotetică — a unei limbi primitive a poparelor indo-europene?. 
În fine, cercetări recente ne ajută să demonstrăm că nu toate divini- 
tăţile vedice aveau trăsăturile exclusiv naturiste atribuite lor de Max 
Müller şi şcoala sa. Vom lăsa însă deoparte asemenea probleme, a 
căror cercetare necesită competenţe lingvistice cu totul speciale, şi 
ne vom ocupa de principiile generale ale sistemului. Avem interesul 
să nu confundăm ideea naturistă cu aceste postulate controversate, 
ea fiind admisă de numeroşi savanţi care nu acordă limbajului rolul 
preponderent atribuit de Max Miler. 

Că omul este interesat să cunoască lumea înconjurătoare şi, ca 
urmare, s-a concentrat deîndată asupra ei, este un fapt pe care 
oricine îl va admite fără dificultate. Concursul lucrurilor cu care 
intră în legătură îi este prea necesar pentru ca el să nu cerceteze 
natura. Dar dacă, aşa cum pretind naturiştii, gîndirea religioasă s-a 
născut din asemenea reflecţii, ar fi inexplicabil că ea a putut 
supravieţui primelor încercări făcute, iar persistenţa ei ar rămîne de 
neînțeles. Într-adevăr, simţim nevoia să cunoaştem lucrurile pentru 
a acţiona într-o manieră adecvată lor. Or, reprezentarea pe care 
ne-o oferă religia asupra universului, mai ales la origine, este prea 
trunchiată pentru a suscita practici temporar utile. Lucrurile nu sînt 
altceva decît fiinţe vii şi gînditoare, conştiente, personalităţi în care 
imaginaţia religioasă a văzut agenţi ai fenomenelor cosmice. Nu 
menţinîndu-le sub această formă şi tratîndu-le după o asemenea 
concepţie putea să le determine omul să concureze la îndeplinirea 
scopurilor lui. Nu adresîndu-le rugăciuni, celebrîndu-le prin sărbă- 
tori sau sacrificii şi impunîndu-şi posturi sau privaţiuni putea să le 


există ceva divin. Nu aceasta este oare ideea care stă la baza învățăturilor lui 
Christ ? (Ibid., pp. 378 şi urm.). Este inutil să insistăm asupra ciudatelor concepţii 
care fac din creştinism încoronarea cultului manilor. 

1. A se vedea şi discuţia la care este supusă ipoteza lui Max Müller de Gruppe în 
Griechische Kulte und Mythen, pp. 79-184. 

2. Meillet, Introduction à l'étude comparative des langues indo-européennes, ed.2, 

. 119. 

3. bidenberg, La Religion du Veda, pp. 59 şi urm. ; Meillet, Le dieu iranien Mithra, 

in Journal Asiatique, X, nr.1, iulie-aug. 1907, pp. 143 şi urm. 

împiedice să-i facă vreun rău sau să le oblige să servească sco- 
purilor sale. Asemenea procedee nu puteau reuşi decît în mod 
excepţional şi, ca să spunem aşa, miraculos. Dacă raţiunea de a fi a 
religiei ar fi fost să ne ofere o reprezentare a lumii care să ne 
călăuzească în raporturile cu ea, atunci religia nu se dovedea capa- 
bilă să se achite de o asemenea îndatorire, iar popoarele şi-ar fi dat 
repede seama de acest fapt: mult mai frecvente decît succesele, 
eşecurile i-ar fi avertizat foarte curînd că se angajaseră pe un drum 
greşit, încît religia, şubrezită de contrazicerile repetate, nu ar fi 
putut să dăinuiască. 

Fără îndoială, se întîmplă uneori ca o eroare să se perpetueze în 
istorie ; dar, dacă nu există un concurs de împrejurări cu totul 
excepţionale, ea nu se poate menţine decît dacă este practic adevă- 
rată, adică dacă, fără a oferi o noţiune teoretic exactă despre lucru- 
rile la care se referă religia, exprimă suficient de corect maniera în 
care ne influenţează în bine sau în rău. În aceste condiţii, mişcările 
pe care le determină au toate şansele de a fi, cel puţin în mare, cele 
cuvenite şi, în consecinţă, astfel se explică de ce a rezistat în con- 
fruntarea cu faptelel. O eroare însă şi, mai ales, un sistem organizat 
de erori, care nu determină şi nu poate determina decît confuzii 
practice, nu este viabil. Or, ce este comun între riturile prin care 
credinciosul încerca să acţioneze asupra naturii şi procedeele de 
care ştiinţele ne-au învăţat să ne slujim astăzi, singurele eficiente ? 
Dacă aşa ceva au cerut oamenii de la religie, nu putem înţelege 
cum de a putut ea dăinui, decît dacă nişte artificii abile i-au împie- 
dicat să recunoască faptul că nu le oferea ceea ce ei aşteptau de la 
dînsa. Ar trebui să revenim încă o dată la explicaţiile simpliste din 
secolul al XVIII-lea?. 

Aşa încît naturismul scapă numai în aparenţă de obiecţia pe 
care am adus-o cîndva animismului. Şi el face din religie un sistem 
de imagini halucinatorii, deoarece o reduce doar la o imensă meta- 
foră lipsită de valoare obiectivă. Fără îndoială că îi atribuie un 
punct de plecare în real, şi anume în senzațiile pe care fenomenele 
naturii ni le provoacă; dar prin acţiunea limbajului, senzaţia cu 


1. Multe maxime ale înţelepciunii populare se află în această situaţie. 

2. Argumentul nu-i atinge pe cei ce văd în religie o tehnică (sau o igienă), ale cărei 
reguli, sancţionate de fiinţe imaginare, sînt totuşi bine fundamentate. Nu vom 
lua în discuţie o concepţie atît de greu de susţinut şi care nici n-a fost vreodată 
argumentată în mod sistematic de cei măcar puţin iniţiaţi în istoria religiilor. E 
dificil de arătat prin ce slujesc cumplitele practici de iniţiere unei sănătăţi pe care 
o compromit ; prin ce sînt igienice interdicțiile alimentare care se aplică, în gene- 
ral, doar animalelor perfect sănătoase ; cum ar putea sacrificiile făcute la construc- 
ţia unei case s-o facă mai solidă etc. Fără îndoială că unele precepte religioase 
aveau în acelaşi timp o utilitate tehnică, ele însă s-au pierdut în mulţimea celor- 
lalte şi, adesea, serviciilor pe care le aduc li se asociază un efect compensatoriu. 
Dacă există o profilaxie religioasă, există şi murdărie religioasă ce derivă din 
aceleaşi principii. Regula ce ordona ca defunctul să fie îndepărtat, fiind sediul 
unui spirit de temut, este practic utilă. Dar aceeaşi credinţă le cere rudelor să se 
ungă cu lichidele provenind din corpul în putrefacție, considerîndu-se că ar avea 
proprietăţi deosebite. Ca tehnică, magia a servit mai bine decit religia. 

pricina se transformă în concepţii extravagante. Gîndirea religioasă 
nu intră în contact cu realitatea decît pentru a o acoperi imediat cu 
un văl gros ce-i ascunde adevăratele forme, văl ţesut din credinţe 
fabuloase mitologice. Credinciosul trăieşte deci ca un om delirant, 
într-un mediu populat de fiinţe şi lucruri avînd doar existenţă verba- 
lă. Este şi ceea ce recunoaşte Max Müller însuşi, de vreme ce vede 
în mituri produsul unei maladii a gîndirii. Iniţial le atribuise unei 
maladii a limbajului; dar cum, după el, limbajul şi gîndirea sînt 
inseparabile, ceea ce e adevărat pentru unul e adevărat şi pentru 
cealaltă. «Atunci cînd am încercat să caracterizez pe scurt mitologia 
în natura sa intimă, zice el, am numit-o mai curînd o maladie a 
limbajului decît a gîndirii. După toate cele arătate în cartea mea La 
Science de la pensée despre inseparabilitatea gîndirii de limbaj, nici 
un echivoc nu mai pare posibil... A-l reprezenta pe Zeul suprem ca 
vinovat de toate crimele, înşelat de oameni, certat cu soţia lui şi 
bătîndu-şi copiii, nu poate constitui decît simptomul anormalităţii 
sau al unei maladii a gîndirii sau, mai bine zis, semnul nebuniei»!. 
Argumentul nu este valabil doar în cazul lui Max Müller şi al teoriei 
sale, ci şi pentru naturism, oricum i l-am aplica. Orice am face, 
dacă obiectivul principal al religiei ar fi să exprime forţele din 
natură, nu putem să vedem în ea altceva decît un sistem de ficțiuni 
decepţionante a cărui perenitate este de neînțeles. 

Este drept că Max Miller a crezut că poate evita o obiecţie atît 
de gravă, diferenţiind în mod radical mitologia de religie şi sco- 
țînd-o pe prima în afara celeilalte. El îşi rezervă dreptul de a numi 
religie credinţele conforme prescripţiilor sănătăţii morale şi învăţă- 
mintelor teologiei raţionale. Miturile, dimpotrivă, ar constitui nişte 
dezvoltări parazitare care, sub influenţa limbii, s-ar grefa pe repre- 
zentările fundamentale, denaturîndu-le. Astfel credinţa în Zeus ar fi 
fost religioasă în măsura în care grecii vedeau în el Zeul suprem, 
părintele omenirii, protectorul legilor, răzbunătorul crimelor etc. ; 
tot ceea ce se referă la biografia lui Zeus, căsătoriile, aventurile, nu 
ar fi decît mitologie?. 

Distincția este însă arbitrară. Desigur că estetica şi, totodată, 
ştiinţa religiilor sînt interesate de mitologie, dar aceasta din urmă 
nu încetează să reprezinte unul din elementele esenţiale ale vieţii 
religioase. Dacă extragem mitul din religie, trebuie să procedăm la 
fel cu ritul; căci riturile se adresează în cel mai înalt grad unor 
personalităţi definite, dotate cu un nume, un caracter, atribuţii 
determinate, o istorie, şi diferă în funcţie de modul în care ele sînt 
concepute. Cultul închinat divinității depinde de fizionomia atribu- 
ită acesteia, pe care mitul o fixează. Foarte adesea, ritul nu este 


1. Etudes de mythologie comparée, pp. 51-52. 

2. Vezi Nouvelles leçons sur la science du langage, Il, p. 147 şi Physic. Rel., pp. 276 
şi urm. În același sens, Bréal, Mélanges etc. p. 6. «Pentru a face lumină în chestiu- 
nea originei mitologiei, trebuie să diferenţiem zeii, produsul nemijlocit al inteli- 
genţei umane, de legende, produse indirecte şi involuntare.» 

nimic altceva decît un mit în acţiune. Împărtăşania creştină nu poate 
fi separată de mitul pascal, din care îşi trage înțelesurile. Iar dacă 
orice mitologie este produsul unui delir verbal, rămîne o aceeaşi 
problemă : existenţa şi, mai ales, persistenţa cultului este inexpli- 
cabilă. Nu înţelegem cum au putut oamenii, timp de secole, să 
săvîrşească gesturi fără obiect. De altfel, nu numai trăsăturile parti- 
culare ale figurilor divine sînt determinate de mituri ; însăşi ideea 
că zeii ar fi nişte fiinţe spirituale avînd în sarcină diversele sectoare 
ale naturii, oricum ar fi ei reprezentaţi, este în mod esenţial miticăl. 
Iar dacă înlăturăm din religiile trecutului tot ce ţine de noţiunea de 
zei, concepuţi ca agenţi cosmici, ce mai rămîne ? Ideea de divinitate, 
de putere transcendentală, de care depinde omul şi de care se 
sprijină ? Este doar o concepţie filosofică şi abstractă, nerealizată 
niciodată ca atare în nici una dintre religiile trecutului?. Să ne ferim 
deci să facem vreo deosebire între credinţele religioase, reţinîndu-le 
pe unele care ni se par drepte şi sfinte şi respingîndu-le pe altele, 
ca nedemne de a fi numite religioase, căci ne ofensează sau decon- 
certează. Toate miturile, chiar şi cele pe care le considerăm nesăbu- 
ite, au făcut obiectul credinţei”. Omul a crezut în ele ca în propriile 
lui senzaţii, adaptîndu-şi comportamentul după ele. În pofida apa- 
renţelor, este imposibil ca ele să nu aibă un fundament obiectiv. 
Totuşi, în orice mod ar fi explicate religiile, desigur că ele nu au 
luat în seamă adevărata natură a lucrurilor, după cum o dovedesc 
ştiinţele. Încît modalităţile de acţiune pe care le sugerează sau i le 
prescriu omului nu puteau avea decît arareori efecte utile. Bolnavii 
nu pot fi vindecaţi cu lustraţii, iar recolta nu va creşte cu ajutorul 
sacrificiilor sau cîntecelor. Astfel că obiecţia pe care am adus-o natu- 
rismului pare valabilă pentru toate sistemele de explicaţie posibile. 
Unul îi scapă totuşi. Să presupunem că religia ar răspunde orică- 
rei necesităţi, cu excepţia celei de a ne adapta lucrurilor sensibile : 
ea nu va risca să se şubrezească numai pentru că nu răspunde sau 
răspunde prost respectivei nevoi. Dacă credinţa religioasă nu s-a 
născut spre a armoniza omul cu lumea materială, greşelile pe care 


1. Este ceea ce recunoaşte Max Müller (vezi Physic. Rel., p. 132 şi Mythologie 
comparée, p. 58): «Zeii sînt nomina şi nu numina, nume fără de fiinţă şi nu 
fiinţe fără nume». 

2. Este adevărat că Max Miler susţine că, pentru greci, «Zeus era şi a rămas, în 
ciuda neclarităţilor mitologice, numele Divinităţii supreme». (Science du langage, 
II, p. 173). Nu vom discuta o asemenea aserţiune, contestabilă istoric ; dar, în 
orice caz, concepţia despre Zeus n-a putut fi niciodată altceva decît o rază de 
lumină printre toate celelalte credinţe religioase ale grecilor. De altfel, într-o 
lucrare ulterioară, Max Müller va merge pînă la a face din însăşi noţiunea de zeu 
produsul unui proces pe de-a-ntregul verbal, deci o elaborare mitologică (Physic. 
Rel., p. 138). 

3. În afara miturilor propriu-zise, au existat desigur şi legende de necrezut sau, cel 
putin, care nu puteau fi credibile în măsură egală şi care, din acest motiv, nu 
aveau un caracter religios. Frontiera dintre mit şi poveste este în mod cert 
instabilă şi dificil de determinat. Ceea ce nu ne îndreptățește să facem din toate 
miturile nişte poveşti şi nici din poveste un mit. În multe cazuri există măcar o 
trăsătură care să deosebească mitul religios, şi anume raportul lui cu cultul. 

l-a determinat să le comită în lupta lui cu lumea nu-i vor atinge 
obiîrşia, deoarece ea se alimentează dintr-o cu totul altă sursă. Dacă 
nu din acest motiv credem, trebuie să perseverăm în credinţa 
noastră, chiar dacă motivațiile sînt contrazise de fapte. Ba chiar ne 
putem imagina că credinţa este atît de puternică încît nu numai că 
suportă asemenea contradicții, dar le poate nega împiedicîndu-l pe 
credincios să le remarce influenţa şi făcîndu-le astfel inofensive. 
Atunci cînd sentimentul religios este puternic, el nu admite că 
religia poate fi în culpă şi sugerează cu uşurinţă acele explicaţii 
care s-o dezvinovăţească : dacă un rit nu produce rezultatele aştep- 
tate, eşecul este imputat fie unei erori de execuţie, fie intervenţiei 
unei divinităţi potrivnice. Dar, pentru aceasta, trebuie ca ideile 
religioase să nu-şi tragă originea dintr-un sentiment care să ofen- 
seze decepţiile experienţei ; altminteri, de unde ar proveni forţa lor 
de rezistenţă ? 


III 


În plus, dacă omul ar fi avut cu adevărat motive să persiste în a 
exprima, în ciuda tuturor erorilor, fenomenele cosmice în simboluri 
religioase, înseamnă că ele au fost de natură să-i sugereze o aseme- 
nea interpretare. Or, de unde provine o asemenea însușire ? Ne 
aflăm aici în prezenţa unuia dintre postulatele considerate incon- 
testabile doar pentru că nu au fost supuse criticii. Considerăm ca 
pe o axiomă faptul că în jocul natural al forţelor fizice există tot 
ceea ce trebuie ca să suscite în noi ideea de sacru ; examinînd mai 
îndeaproape dovezile, sumare de altfel, constatăm că respectiva 
propoziţie este o prejudecată. 

Se vorbeşte despre uimirea de care erau cuprinşi oamenii pe 
măsură ce descopereau lumea. De obicei însă, ceea ce caracteri- 
zează viaţa naturii este o regularitate care merge pînă la monotonie. 
Soarele se arată la orizont în fiecare dimineaţă şi apune în fiecare 
seară ; în fiecare lună, ciclul selenar este acelaşi ; fluviul curge 
neîntrerupt în albia lui ; aceleaşi anotimpuri creează periodic ace- 
leaşi senzaţii. Fără îndoială, uneori se produce cîte un eveniment 
neaşteptat : eclipse de soare, dispariţia lunii în spatele norilor, 
revărsarea fluviilor etc. Astfel de perturbări trecătoare nu pot da 
naştere însă decît unor impresii la fel de trecătoare, ale căror amin- 
tiri se şterg cu timpul ; ele nu ar putea fundamenta sistemele stabile 
şi permanente de idei şi practici care constituie religiile. În mod 
normal, cursul naturii este uniform, iar uniformitatea nu ar putea 
provoca emoţii puternice. A ne reprezenta omul primitiv cuprins 
de uimire în faţa minunilor, înseamnă să aşezăm la originea istoriei 
nişte sentimente mult mai recente. El era prea obişnuit cu ele pentru 
a mai fi surprins. Pentru a scutura jugul obişnuinţei şi a descoperi 
ce este surprinzător în regularitatea naturii, e nevoie de cultură şi 

cugetare. De altfel, aşa cum am remarcat mai sus!, nu ajunge să ne 
arătăm admiraţia pentru un obiect pentru ca el să apară drept sacru, 
adică să poarte amprenta acelui caracter care face ca orice contact 
direct să fie un sacrilegiu sau o profanare. Ar însemna să ignorăm 
ceea ce este specific în sentimentul religios, dacă l-am confunda cu 
o impresie de uimire plină de admiraţie. 

Dar, în afara admiraţiei, există o impresie pe care omul nu poate 
să n-o aibă în faţa naturii. Intrînd în legătură cu ea, nu poate să 
nu-şi dea seama că îl înconjoară depăşindu-l. ÎI striveşte prin imen- 
sitatea ei. Senzaţia unui spaţiu înconjurător infinit, a unui timp 
nemărginit ce îl precede şi îi va urma, forţele mult superioare celor 
de care dispune, toate aceste senzaţii pare-se că trezesc în om 
ideea unei puteri infinite, de care depinde. Ideea constituie un 
element esenţial în concepţia noastră despre divin. 

Să ne amintim datele problemei. Dorim să aflăm cum a ajuns omul 
să considere că, în realitate, există două categorii de lucruri radical 
heterogene şi care nu pot fi comparate între ele. Cum putea spec- 
tacolul naturii să ne dea ideea acestei dualităţi ? Natura este mereu 
asemănătoare cu ea însăşi. Nu contează că se întinde la infinit: 
dincolo de limita la care ajunge privirea, ea nu diferă de ce este pînă 
la acea limită. Spaţiul pe care mi-l imaginez dincolo de orizont este 
tot un spaţiu şi e identic celui pe care-l văd. Timpul care se scurge 
necontenit cuprinde momente identice cu cel pe care l-am trăit deja. 
Întinderea, ca şi durata, se repetă la infinit ; iar dacă porțiunile pe 
care le ating nu au, în ele însele, un caracter sacru, de ce l-ar avea 
celelalte ? Faptul că nu le percep direct nu este suficient ca să le 
transforme?. O lume de lucruri profane ar fi în zadar nelimitată, ea 
rămîne tot o lume profană. Să tragem concluzia că forţele fizice cu 
care sîntem în legătură le depăşesc pe ale noastre ? Dar forţele sacre 
nu se deosebesc de cele profane printr-o mai mare intensitate, ele 
sînt altele ; au calităţi speciale pe care cele din urmă nu le posedă. 
Din contra, toate cele care se manifestă în univers sînt de o aceeaşi 
natură, atît cele din noi, cât şi cele din afara noastră. Nu avem nici o 
rațiune pentru a atribui unora o demnitate excepţională. Iar dacă 
religia s-a născut într-adevăr din nevoia de a găsi cauzele fenome- 
nelor fizice, forţele astfel imaginate nu ar fi mai sacre decît cele 
concepute de savanții de astăzi pentru a explica aceleaşi fapte”. Cu 
alte cuvinte, n-ar fi existat fiinţe sacre şi, prin urmare, nici religie. 


= 


. Vezi supra p. 37. 

2. Există, de altfel, în limbajul lui Max Miller, adevărate abuzuri de cuvinte. Expe- 
rienţa sensibilă, spune el, implică, în anumite cazuri, «că în afară de cele cunos- 
cute există ceva necunoscut, ceva pe care îmi cer permisiunea de a-l numi infinit» 
(Natural Rel., p. 195. Cf. p. 218). Necunoscutul nu este în chip necesar infinitul, 
tot aşa cum infinitul nu este neapărat necunoscutul dacă este, în totalitate, identic 
sieşi şi, în consecinţă, identic cu ceea ce cunoaştem din el. Ar trebui să putem 
demonstra că ceea ce percepem din el diferă în mod esenţial de ceea ce nu 
percepem. 

3. Este ceea ce recunoaşte în mod involuntar şi Max Miller în anumite pasaje. El 

mărturiseşte că vede o diferenţă minimă între zeul focului, Agni, şi noţiunea de 

Mai mult, presupunînd că senzația de «strivire» este sugestivă în 
ce priveşte ideea religioasă, ea nu ar fi putut avea un efect asupra 
omului primitiv ; căci el nu cunoaşte un astfel de simţămînt. El nu 
are deloc conştiinţa că forţele cosmice sînt superioare alor sale. 
Întrucît ştiinţa nu apăruse încă spre a-l învăţa ce este modestia, el 
îşi atribuia o dominație asupra lucrurilor, de care nu beneficia, dar 
a cărei iluzie era suficientă pentru a-l împiedica să se simtă copleşit 
de ele. El crede că poate, aşa cum am văzut, să impună elemen- 
telor o lege, să dezlănţuie vîntul, să facă să cadă ploaia, să oprească 
soarele cu un simplu gest etc.! Religia însăşi contribuie la a-i da 
această siguranţă de sine, fiind în stare să-l înarmeze cu puteri 
nelimitate asupra naturii. Riturile constituie, în parte, mijloace des- 
tinate să-i permită a-şi impune voinţa asupra lumii. Departe deci de 
a se datora simțului pe care l-ar avea omul în virtutea micimii sale 
în comparaţie cu universul, religiile se inspiră mai curînd dintr-un 
sentiment contrar. Chiar şi cele mai elevate şi idealiste au drept 
efect să-l liniştească pe om în lupta lui cu lucrurile : credinţa este 
capabilă, prin ea însăşi, «să mute munţii din loc», adică să domine 
forţele naturii. Cum ar putea da religiile o asemenea încredere dacă 
la baza lor s-ar afla simţămîntul slăbiciunii şi al neputinței ? 

De altfel, dacă e adevărat că lucrurile din natură au devenit 
fiinţe sacre datorită formei lor impozante sau forţei pe care o mani- 
festă, trebuie să constatăm că soarele, luna, cerul, munţii, marea, 
vîntul, într-un cuvînt marile puteri cosmice, ar fi fost cele dintii 
ridicate la acest rang, necesitînd alte fiinţe care să acţioneze mai 
intens asupra simţurilor şi imaginaţiei. Or, de fapt, acestea au fost 
divinizate foarte tîrziu. Primele fiinţe cărora li s-a adresat cultul — 
vom demonstra în capitolele ce vin — sînt plantele şi animalele 
umile, faţă de care omul se află cel puţin pe picior de egalitate : 
rața, iepurele, cangurul, emuul, şopîrla, omida, broasca etc. Cali- 
tăţile lor obiective nu ar putea constitui, evident, originea sentimen- 
telor religioase pe care le-au inspirat. 


eter, prin care fizicienii moderni explică lumina şi căldura (Physic. Rel., pp. 126-127). 
În altă parte, raportează noţiunea de divinitate la cea de agency (p. 138) sau de 
cauzalitate, care nu are nimic natural sau profan. Faptul că religia reprezintă 
cauzele imaginate sub forma unor agenţi personificaţi nu este suficient spre a 
explica caracterul lor sacru. Un agent personificat poate fi şi profan şi, de altfel, 
multe forţe religioase sînt esențialmente impersonale. 

1. Vom vedea, vorbind despre eficacitatea riturilor şi a credinţei, cum se explică 
iluziile cu pricina (cartea II, cap. ID. 


CAPITOLUL IV 


Totemismul ca religie elementară 


Istoricul problemei. O metodă de a o trata 


Deşi cele două sisteme studiate par a se opune prin concluziile 
lor, ele concordă totuşi într-un punct esenţial : ele pun problema în 
termeni identici. Într-adevăr, ambele se străduie să construiască 
noţiunea de divin întemeindu-se pe senzațiile suscitate în noi de 
anumite fenomene naturale, fizice sau biologice. Pentru animişti, 
este visul, pentru naturişti, anumite manifestări cosmice sînt cele ce 
au constituit punctul de plecare al evoluţiei religioase. Dar şi pentru 
unii şi pentru ceilalţi, germenele marii opoziții care separă profanul 
de sacru se află în natură, în cea a omului sau a universului. 

O asemenea întreprindere este imposibilă, ea presupunînd o 
adevărată creaţiune ex nihilo. Un fapt al experienţei comune nu ne 
poate oferi o idee asupra unui lucru avînd o caracteristică a exis- 
tenţei sale situată în afară de lumea experienţei comune. Omul, aşa 
cum apare el în propriile lui vise, este totuşi un om. Forţele naturii, 
aşa cum le percep simţurile noastre, rămîn tot forţe ale naturii, 
indiferent de intensitatea lor. De aici şi critica pe care o adresam 
ambelor doctrine. Ca să explicăm cum aşa-zisele date ale gîndirii 
religioase au putut căpăta caracterul sacru pe care nimic nu-l fon- 
dează în chip obiectiv, ar trebui să admitem că lumea reprezen- 
tărilor halucinatorii s-a suprapus datelor gîndirii, denaturîndu-le 
pînă acolo încît le-a făcut de nerecunoscut, şi au substituit realităţii 
o pură fantasmagorie. Într-un caz, iluziile visului ar fi cele care au 
operat asemenea transfigurări ; în celălalt, cortegiul strălucitor şi 
van al imaginilor evocate de cuvînt. Şi într-un caz şi în celălalt, ar 
trebui să vedem în religie produsul unei interpretări delirante. 

Dintr-o asemenea cercetare critică se desprinde deci o concluzie 
certă. De vreme ce nici omul şi nici natura nu au prin ele însele un 
caracter sacru, înseamnă că el provine dintr-o altă sursă. Trebuie să 
existe deci o altă realitate, în afara individului şi a lumii fizice, în 
raport cu care acest tip de delir, constituind, într-un anumit sens, 
religia, ia o semnificaţie şi o valoare obiectivă. Cu alte cuvinte, pe 

lîngă ceea ce am numit naturism şi animism, mai trebuie să existe 
un cult, mai important şi mai primitiv, faţă de care cele dintii 
constituie, după toate aparențele, doar forme derivate sau aspecte 
particulare. 

Un asemenea cult există şi etnografii l-au numit totemism. 


Cuvîntul totem a apărut în literatura etnografică abia la sfîrşitul 
secolului al XVIII-lea. Pentru prima oară îl întîlnim în cartea unui 
interpret indian, J. Long, publicată la Londra în 1791!. Timp de o 
jumătate de secol, totemismul a fost cunoscut ca o instituţie exclusiv 
americană?. Abia în 1841, Grey, într-un pasaj rămas celebru, a 
semnalat existenţa unor practici cu totul similare în Australia. Astfel 
s-a dovedit că este vorba de un sistem de o certă generalitate. 

Era însă conceput doar ca o instituţie arhaică esenţială, o curio- 
zitate etnografică fără prea mare interes istoric. Mc Lennan a fost 
cel dintii care a inclus totemismul în istoria generală a umanităţii. 
Într-o serie de articole publicate în Fortnightly Review‘, el s-a stră- 
duit să arate nu numai că totemismul era o religie, dar că din aceasta 
a derivat o multitudine de credinţe şi practici pe care le regăsim în 
sisteme religioase mult mai avansate. A mers pînă la a face din el 
izvorul tuturor cultelor zoolatre şi fitolatre pe care le observăm la 
popoarele antice. O asemenea extindere a totemismului era, fără 
doar şi poate, abuzivă. Cultul animalelor şi al plantelor depinde de 
multe cauze, pe care nu le putem reduce la una singură, fără riscul 
simplificării. Dar, cu toate exagerările, o asemenea simplificare avea 
cel puţin avantajul de a scoate în evidenţă importanţa istorică a 
totemismului. 

Pe de altă parte, americanii şi-au dat de mult timp seama că 
totemismul era solidar cu o anume organizare socială : cea divizată 
în clanuri”. În 1877, în cartea sa Ancient Society”, Lewis H. Morgan 
îl studiază şi îi determină trăsăturile distinctive, observîndu-i gene- 
ralitatea la triburile indiene din America centrală şi septentrională. 
Cam în acelaşi timp, la sugestia lui Morgan, Fison şi Howitt” consta- 
tau existenţa respectivului sistem social în Australia, observînd 
raporturile lui cu totemismul. 


1. Voyages and Travels of an Indian Interpreter. 

2. Ideea era atît de răspîndită încît Reville considera încă America drept spaţiul 
clasic al totemismului (Religions des peuples non civilisés, I, p. 242). 

3. Journals of two Expeditions in North-West and Western Australia, Il, p. 228. 

4. The Worship of Animals and Plants. Totems and Totemism. (1869, 1870). 

5. Ideea este deja exprimată cu limpezime într-un studiu de Gallatin, intitulat 
Synopsis of the Indian Tribes (Archaeologia Americana, Il, pp. 109 şi urm.) şi 
într-o circulară a lui Morgan, reprodusă în Cambrian Journal, 1860, p. 149. 

6. Lucrare precedată şi pregătită de alte două: The League of the Iroquois, 1851 şi 
Systems of Consanguinity and Affinity of the Human Family, 1871. 

7. Kamilaroi and Kurnai, 1880. 

Sub influenţa acestor idei directoare, investigaţiile au putut să-şi 
urmeze cursul cu mai multă metodă. Cercetările Biroului american 
de etnologie au contribuit, într-o măsură importantă, la progresul 
studiilor!. În 1877, documentele erau destul de numeroase şi sem- 
nificative, Frazer considerînd oportună reunirea şi prezentarea lor 
într-un tablou sistematic. Este obiectul lucrării sale intitulate 
Totemism, în care acesta este studiat ca religie şi, totodată, ca 
instituţie juridică. Studiul însă era strict descriptiv ; nu se făcea nici 
un efort nici pentru explicarea totemismului” nici pentru aprofun- 
darea noţiunilor lui fundamentale. 

Robertson Smith este cel dintii care a întreprins o asemenea 
muncă de elaborare. Intuise mai mult decît oricare din înaintaşii săi 
cît de generoasă în indicii pentru o cercetare de viitor era religia 
aceea brută şi confuză. Mc Lennon raportase deja totemismul la 
marile religii ale antichităţii, dar numai pentru că spera să regăseas- 
că în ele un cult al animalelor şi plantelor. Or, a reduce totemismul 
la un fel de zoolatrie sau fitolatrie însemna să vezi doar latura sa 
superficială ; şi, totodată, să nu-i înţelegi adevărata natură. Dincolo 
de litera credințelor totemice, Smith s-a străduit să descifreze princi- 
piile profunde din care decurg ele. Deja în cartea sa La Parente et le 
Mariage dans l'Arabie primitive“, el arătase că totemismul presu- 
pune o consubstanţialitate, naturală sau dobîndită, a omului cu 
animalul (sau planta). În Religion des S&mites” a situat respectiva 
idee la originea oricărui sistem sacrificial : totemismului i-ar datora 
omenirea principiul comuniunii alimentare. Fără îndoială, teoria 
lui Smith era unilaterală, nefiind adecvată cunoștințelor actuale ; 
dar ea conţine o perspectivă genială şi a exersat o influenţă binefă- 
cătoare asupra ştiinţei religiilor. Din aceleaşi concepţii se inspiră 
Frazer în Golden Bougb*, în care totemismul, raportat de Mc Lennan 
la religiile antice clasice şi de Smith la societăţile semitice, este pus 
în legătură cu folclorul european. Şcoala lui Mc Lennan şi cea a lui 
Morgan se întîlneau astfel cu şcoala lui Mannhard. 


1. Primele tomuri din Annual Report of the Bureau of American Ethnology cuprind 

studiul lui Powell, Wyandot Government (, p. 59), studiile lui Cushing, Zuñi 
Fetisches Ul, p. 9) şi Smith, Myths of the Iroquois Ubid., p. 77), lucrarea importantă 
a lui Dorsey, Omaha Sociology QII, p. 211), toate fiind contributii la studiul 
totemismului. 

. Apărut, mai întîi, sub o formă prescurtată în Encyclopaedia Britannica. 

. În Primitive Culture, Tylor încearcă să dea o explicaţie totemismului, explicație 
la care vom reveni mai tîrziu, fără a o reproduce aici ; făcînd din totemism un 
caz particular al cultului strămoşilor, el i-a contestat complet importanţa. În acest 
capitol, menţionăm doar observaţiile sau teoriile care au făcut să progreseze 
studiul totemismului. 

. Kinship and Marriage in Early Arabia, Cambridge, 1885. 

. The Religion of the Semites, ed.I, 1889. Este redactarea cursului ţinut la Uni- 
versitatea din Aberdeen, în 1888. Cf. articolului Sacrifice în Encyclopaedia 
Britannica. 

6. Londra, 1890. Între timp a apărut ed. a Il-a, în trei volume (1900), şi o a treia, în 

5 volume, este în curs de publicare. 
7. În aceeaşi ordine de idei, trebuie citată interesanta lucrare a lui Sydney Hartland, 
The Legend of Perseus, 3 vol., 1894-1896. 

Între timp, a continuat să se dezvolte tradiţia americană, inde- 
pendenţa ei prelungindu-se pînă aproape de zilele noastre. Şcoala 
americană a investigat trei grupe de societăţi de un vădit interes 
pentru studiul totemismului. Mai întîi, triburile din nord-vest, tlinkit, 
haida, kwakiutl, salish, tsimshian ; apoi marea naţiune sioux ; în 
fine, în centrul Americii, indienii pueblo. Cei dintii au fost studiaţi 
de Dall, Krause, Boas, Swanton, Hill-Tout; al doilea grup de 
Dorsey ; cel de-al treilea de Mindeleff, Mrs. Stevenson, Cushing. 
Dar oricît de bogată a fost recolta de fapte culese de peste tot, 
documentele rămîneau fragmentare. Deşi în religiile americane se 
găseau numeroase urme ale totemismului, ele depăşiseră totuşi faza 
propriu-zis totemică. Pe de altă parte, în Australia, observaţiile 
cuprindeau credinţe răzlețe şi rituri izolate, rituri de iniţiere şi 
interdicții relative la totem. Utilizînd datele culese de peste tot, 
Frazer a încercat să contureze un tablou de ansamblu al totemis- 
mului. Or, deşi meritele acestei reconstituiri, întreprinse în condiţiile 
amintite, sînt incontestabile, ea rămîne incompletă şi ipotetică. Şi, 
în definitiv, nimeni n-a văzut încă o religie totemică funcţionînd în 
întregul ei. 

Abia în anii din urmă, această gravă lacună a fost înlăturată. 
Baldwin Spencer şi FJ. Gillen, doi cercetători de o sagacitate re- 
marcabilă, au descoperit, în interiorul continentului australian, un 
număr considerabil de triburi unde se practica un sistem religios 
complet, la baza căruia se află credinţele totemice, conferindu-i 
unitate?. Rezultatele anchetei lor au fost consemnate în două lucrări 
ce au readus în actualitate studiul totemismului. Primul, The Native 
Tribes of Central Australia, tratează despre triburile centrale arunta, 
luritcha şi despre un trib situat mai la sud, pe malul vestic al lacului 
Eyre, numit urabunna. A doua lucrare, The Northern Tribes of 
Central Australia“, se referă la societăţile situate la nord de tribul 
urabunna, care ocupă teritoriul dintre Munţii Macdonnell şi golful 


1. Ne mărginim să indicăm numele autorilor, urmînd să cităm lucrările atunci cînd 
le vom folosi. 

2. Spencer şi Gillen au fost cei dintii care au studiat aceste triburi în mod apro- 
fundat, dar nu şi primii care au vorbit despre ele. Howitt semnalase organizarea 
socială a tribului wuaramongo (Warramunga la Spencer şi Gillen), încă din 1888 
în Further Notes on the Australian Classes, in Journal of the Anthropological 
Institute (JAD, pp. 44-45. Arunta fuseseră studiaţi sumar de Schulze (The Abori- 
gines of the Upper and Middle Finke River, in Transactions of the Royal Society of 
South Australia, vol.XIV, fasc.2) ; organizarea triburilor Chingalee (Tjingilli la 
Spencer şi Gillen) şi la Wombya a fost studiată de Mathews (Wombya Organisa- 
tion of the Australian Aborigines, in American Anthropologist, serie nouă, II, p. 
494 ; Divisions of Some West Australian Tribes, Ibid. p. 185, Proceed. Amer. Philos. 
Soc. XXXVII, pp. 151-152 şi Journal Roy.Soc.of N.S. Wales, XXXII, p. 71 şi XXXIII, 
p. 111). Primele rezultate ale anchetei despre arunta au fost publicate în Report 
on the Work of the Horn Scientific Expedition to Central Australia, partea a IV-a 
(1896). Prima parte a raportului îi aparţine lui Sterlin, a doua lui Gillen. Întreaga 
publicare a fost realizată sub conducerea lui Baldwin Spencer. 

3. Londra, 1899, abreviată mai departe Native Tribes sau Nat. Tr. 

4. Londra, 1904, prescurtat Northern Tribes sau North. Tr. 

Carpentaria. Cele mai importante sînt: unmaţjera, kaitish, warra- 
munga, worgaia, tjingilli, binbinga, walpari, gnanji şi, chiar pe 
litoralul golfului, mara şi anula!. 

Mai recent, un misionar german, Carl Strehlow, care a petrecut 
mulţi ani în societăţile din centrul Australiei?, a început să publice 
propriile observaţii asupra a două dintre triburi, aranda şi loritja 
(arunta şi luritcha la Spencer şi Gillen). Stăpînind limba vorbită de 
aceste popoare‘, Strehlow a descris un mare număr de mituri tote- 
mice şi cînturi religioase pe care ni le pune la dispoziţie, în mare 
parte, în original. În pofida unor deosebiri de amănunt, lesne expli- 
cabile, a căror importanţă a fost mult exagerată”, vom vedea că 
observaţiile lui Strehlow, care le completează, precizîndu-le, şi 
uneori chiar rectificîndu-le pe cele ale lui Spencer şi Gillen, le 
confirmă în esenţa lor. 

Descoperirile au determinat apariţia unei literaturi bogate, asu- 
pra căreia vom reveni. Lucrările lui Spencer şi Gillen au exercitat o 
mare influenţă nu atît pentru că au fost primele, ci pentru că faptele 
erau prezentate într-o formă sistematică, de natură să orienteze cer- 
cetările ulterioare“ şi, totodată, să stimuleze speculaţiile. Rezultatele 
lor au fost comentate, discutate şi interpretate în fel şi chip. Con- 
comitent, Howitt, ale cărui studii erau dispersate în numeroase publi- 
caţii”, a abordat triburile din sud într-o manieră similară celei utilizate 
de Spencer și Gillen cu privire la triburile din centru. În Native Tribes 
of South-East Australia’, el ne oferă tabloul de ansamblu al orga- 
nizării sociale a popoarelor din Australia meridională, Noua Galie 
de Sud şi o bună parte din Queensland. Progresele realizate i-au 
sugerat lui Frazer ideea de a completa Totemism cu un compendiu? 


= 


. Vom folosi termenii arunta, anula, țjingilli la singular. 

2. Strehlow se află în Australia din 1892. A trăit întîi printre dieri, apoi printre arunta. 

3. Die Aranda-und Loritja Stämme in Zentral-Australien. Pînă în prezent au fost 
publicate patru fascicole, ultimul concomitent cu încheierea cărţii de faţă. Primele 
două tratează miturile şi legendele, cea de-a treia cultul. Alături de Strehlow 
trebuie să cităm numele lui von Leonhardi, care a jucat un rol important în 
publicare. Nu numai că a editat manuscrisul, dar l-a obligat pe Strehlow să-şi 
precizeze unele observaţii. Putem, de altfel, să consultăm cu folos articolul lui 
Leonhardi din Globus, unde găsim numeroase extrase din corespondenţa cu 
Strehlow (Ueber einige religiöse und totemistische Vorstellungen der Aranda und 
Loritja in Zentral-Australien, in Globus, XCI, p. 285). În aceeaşi ordine de idei, 
vezi N.W.Thomas, în Folk-lore, XVI, pp. 428 şi urm. 

4. Spencer şi Gillen nu o ignoră, dar nu o cunosc la fel de bine ca Strehlow. 

5. In special Klaatsch, Schlussbericht über meine Reise nach Australien, in Zeitschrift 
f. Etbnologie, 1907, pp. 635 şi urm. 

6. Lucrările lui K. Langloh Parker, The Euablayi Tribe, a lui Eylmann, Die Fingebo- 
renen der Kolonie Siidaustralian, a lui John Mathews, Two Representative Tribes 
of Queensland, unele articole recente ale lui Mathews, toate mărturisesc influenţa 
lui Spencer şi Gillen. 

7. Lista lor se află în prefața la Nat. Tr., pp. 8 şi 9. 

8. Londra, 1904. De acum înainte ne vom referi la această carte folosind abrevierea 
Nat. Tr. precedată de numele lui Howitt, pentru a o distinge de prima carte a lui 
Spencer şi Gillen, abreviată la fel. 

9. Totemism and Exogamy, 4 vol., Londra, 1910. Lucrarea începe prin reeditarea 

broşurii Totemism, fără modificări esenţiale. 

reunind toate documentele importante privitoare la religia totemică 
şi la organizarea familială şi matrimonială cu care — pe drept sau 
nu — această religie este considerată a fi solidară. Scopul lucrării nu 
este acela de a ne oferi o vedere de ansamblu şi sistematică asupra 
totemismului ci, mai curînd, să pună la îndemînă materialele nece- 
sare unei asemenea construcţii!. Faptele sînt dispuse în ordine strict 
etnografică şi geografică : pe continente şi, în interiorul fiecărui con- 
tinent, pe triburi şi grupuri etnice. Desigur că un studiu de o aseme- 
nea întindere, care trece în revistă succesiv atîtea popoare, nu putea 
fi deopotrivă de aprofundat în toate secţiunile sale ; el constituie 
însă cel puţin un breviar util, care poate sluji şi facilita cercetările. 


II 


Din acest scurt istoric, rezultă că Australia constituie terenul cel 
mai favorabil studiului totemismului. Este şi motivul pentru care ea 
va reprezenta aria noastră principală de observaţie. 

În Totemism, Frazer s-a străduit să evidenţieze toate urmele 
totemismului din istorie şi etnografie. Astfel a ajuns să includă în 
studiul său societăţi dintre cele mai diferite prin natura şi gradul lor 
de cultură : Egiptul antic?, Arabia, Grecias, slavii din sud“ alături de 
triburi din Australia şi America. Maniera lui de a proceda nu are 
nimic surprinzător pentru un discipol al şcolii antropologice. Aceas- 
tă şcoală nu-şi propune să situeze religiile în mediul social din care 
fac parte” şi să le deosebească după cel la care se raportează. Din 
contra, după cum ne arată şi numele, țelul ei este să ajungă — din- 
colo de diferenţele naţionale şi istorice — la bazele universale, cu 
adevărat umane, ale vieţii religioase. Ea presupune că omul posedă 
de la sine, în virtutea propriei lui constituţii şi independent de condi- 
tiile sociale — o natură religioasă, pe care îşi propune s-o determine€. 

Orice popor poate contribui la o cercetare de acest gen. Fără 
îndoială, popoarele primitive trebuiesc cercetate în primul rînd, 
pentru că natura iniţială are toate şansele să ni se înfăţişeze în stare 


1. La început şi sfîrşit găsim teorii generale asupra totemismului, pe care le vom 
expune şi discuta mai tîrziu. Aceste teorii sînt relativ independente de culegerea 
de fapte însoţitoare, ele fiind publicate deja în diferite reviste înainte de apariţia 
lucrării. Articolele au fost reproduse în primul volum (pp. 89-172). 

. Totemismul, p. 12. 

Ibid., p. 15. 

Ibid., p. 32. 

Să notăm şi lucrarea cea mai recentă, Totemism and Exogamy, marcînd un 

progres important în gîndirea şi metoda lui Frazer. Ori de cîte ori descrie insti- 

tuţiile religioase sau casnice ale unui trib, el se străduie să determine condiţiile 
geografice şi sociale în care trăieşte tribul. Oricît de sumare, respectivele analize 
se despart totuşi de vechile metode ale şcolii antropologice. 

6. Desigur că şi noi considerăm că obiectul principal al ştiinţei religiilor îl constitue 
descifrarea elementelor ce alcătuiesc natura religioasă a omului. Doar că, aşa 
cum vom vedea, fiind nu un dat constituţional ci un produs al unor cauze sociale, 
problema nu poate fi determinată făcînd abstracţie de mediul social. 


AWN 

brută ; dar, cum o putem regăsi în egală măsură la popoarele civili- 
zate, este firesc să depună şi ele mărturie. Toţi cei care nu s-au 
îndepărtat prea tare de origini, toţi cei reuniți în mod vag sub 
denumirea lipsită de precizie de să/batici vor fi situaţi pe un acelaşi 
plan şi consultaţi fără deosebire. Pe de altă parte, cum — din acest 
punct de vedere — faptele prezintă un interes proporţional cu gradul 
lor de generalitate, există credinţa că ar trebui acumulate în număr 
cît mai mare ; se crede că cercul comparaţiilor nu poate fi lărgit 
prea mult. 

Nu vom practica această metodă, din diverse motive. 

Mai întîi, pentru sociolog, ca şi pentru istoric, faptele sociale sînt 
funcțiuni ale sistemului social din care fac parte. Nu le putem în- 
ţelege separat. Din acest motiv, două fapte, provenind din două 
societăţi diferite, nu pot fi comparate fructuos doar pentru că ele 
seamănă între ele ; este necesar ca şi societăţile să fie asemănătoare, 
să fie varietăţi ale aceleiaşi specii. Metoda comparativă ar fi impo- 
sibilă dacă nu ar exista tipuri sociale, şi nu poate fi cu folos aplicată 
decît în interiorul aceluiaşi tip. Cîte erori n-au rezultat din ignorarea 
acestui precept ! Au fost apropiate pe nedrept fapte care, în pofida 
asemănării lor exterioare, nu aveau nici acelaşi sens, nici aceeaşi 
importanţă : democraţia primitivă cu cea de azi, colectivismul socie- 
tăţilor inferioare şi tendinţele socialiste actuale, monogamia frec- 
ventă la triburile australiene şi cea din codurile noastre etc. Chiar şi 
în cartea lui Frazer apar asemenea confuzii. I se întîmplă adesea să 
asimileze practicile propriu-zis totemice cu simple rituri referitoare 
la păianjeni, deşi distanţa, enormă uneori, care separă mediile 
sociale corespunzătoare exclude orice idee de asimilare. Ca să nu 
cădem într-o eroare similară, trebuie să nu dispersăm cercetarea la 
toate societăţile posibile, ci s-o concentrăm clar la un tip determinat. 

Este important ca o asemenea concentrare să fie cît mai restrînsă 
cu putinţă. Doar ceea ce cunoaştem bine poate fi comparat cu 
folos. Îmbrăţişînd toate tipurile de societăţi şi civilizaţii, nu mai 
dobîndim competenţa necesară cunoaşterii nici uneia ; asamblînd 
fapte de provenienţă diferită, ne vedem obligaţi să le acceptăm 
de-a valma, fără a mai dispune de metodele şi timpul necesar 
pentru un examen critic. Asemenea alăturări tumultuoase şi sumare 
discreditează metoda comparatistă. Ea nu poate da rezultate se- 
rioase decît dacă o aplicăm la un număr restrîns de societăţi, astfel 
încît fiecare să fie studiată cu suficientă precizie. Este esenţial să le 
alegem pe acelea în care investigația are şansele cele mai mari să 
dea roade. 

Valoarea faptelor are o importanţă şi mai mare decît numărul 
lor. A şti dacă totemismul a fost sau nu răspîndit constituie pentru 
noi o problemă secundară!. Ne interesează, înainte de orice, doar 


1. Importanţa pe care o atribuim totemismului este independentă de problema 
universalismului său. 

ca, prin studierea sa, să descoperim raporturi de natură a ne face să 
înţelegem ce este religia. Or, pentru a le stabili, nu e nici necesar şi 
nici util să acumulăm experienţele. Mult mai important este să 
dispunem de fapte corecte, cu adevărat semnificative. Faptul unic 
poate pune în lumină o lege, în timp ce o multitudine de observaţii 
imprecise şi vagi produce doar confuzie. Iar savantul, ca în orice 
ştiinţă, ar fi copleşit de faptele ce i se oferă dacă nu ar fi în măsură 
să facă o selecţie. El trebuie să le discearnă pe cele care promit să 
fie instructive, să-şi concentreze atenţia asupra lor, renunţind provi- 
zoriu la altele. 

Iată de ce, cu unele rezerve pe care le vom specifica, ne propu- 
nem să limităm investigația la societăţile australiene. Ele îndeplinesc 
toate condiţiile pe care le-am enumerat. Sînt perfect omogene ; 
deşi între ele putem deosebi variaţii, provin dintr-un acelaşi tip. 
Omogenitatea lor este chiar atît de mare, încît cadrele organizării 
sociale nu numai că sînt aceleaşi, dar au nume identice sau echi- 
valente la multe triburi, situate uneori foarte departe unele de 
altele!. Pe de altă parte, dispunem de cele mai multe documente cu 
privire la totemismul australian. În fine, ne propunem să studiem 
înainte de toate religia cea mai primitivă şi simplă. Este firesc deci 
ca, pentru a o descoperi, să ne adresăm societăţilor celor mai 
apropiate de originea evoluţiei ; or, tocmai aici avem cele mai mari 
şanse să o întîlnim şi să o cercetăm. Nici o altă societate nu prezintă 
un asemenea caracter într-un grad mai înalt decît triburile austra- 
liene. Nu numai că tehnica este rudimentară — casa, chiar coliba, 
fiind necunoscute — dar şi organizarea este cea mai primitivă şi 
simplă dintre cele cunoscute ; este organizarea pe care am numit-o 
altundeva? pe bază de clan. Vom avea ocazia să-i reamintim trăsă- 
turile în capitolul următor. 


Cu toate acestea, făcînd din Australia obiectul principal al cerce- 
tărilor, credem că este util să nu facem o totală abstracţie de so- 
cietăţile în care totemismul a fost pentru întîia oară scos la lumină, 
adică de triburile indiene din America de Nord. 

Extensia cîmpului de comparaţie nu este nelegitimă. Popoarele 
acestea sînt cu siguranţă mai evoluate decît cele din Australia. 
Tehnica este aici mai savantă, oamenii trăiesc în case sau corturi ; 
există chiar şi sate fortificate. Mărimea societăţii este superioară, iar 
centralizarea, complet absentă în Australia, începe să apară. Întîlnim 
confederaţii vaste, cum este cea a irochezilor, supuse unei autorităţi 
centrale. Găsim uneori complicate sisteme de clase, diferenţiate şi 
ierarhizate. Liniile esenţiale ale structurii sociale rămîn totuşi simi- 
lare celor din Australia : aceeaşi organizare pe bază de clan. Ne 


1. Este cazul fratriilor şi al claselor matrimoniale ; vezi Spencer şi Gillen, Northern 
Tribes, cap. UI, Howitt, Native Tribes of South Australia, pp. 109, 137-142; 
Thomas, Kinship and Marriage in Australia, cap.VI şi VII. 

2. Division du Travail Social, ed.3, p. 150 (Paris, F. Alcan). 

aflăm în prezenţa nu a două tipuri diferite, ci a două varietăţi ale 
unui acelaşi tip, apropiate chiar una de alta. Sînt două momente 
succesive ale unei aceleiaşi evoluţii, omogenitatea fiind prin urmare 
destul de mare ca să permită o comparaţie. 

Pe de altă parte, asemenea comparații pot fi utile. Deoarece 
tehnica indienilor este mult mai avansată decît cea australiană, 
anumite aspecte ale organizării sociale comune ambelor sînt mai 
lesne de studiat la cei dintii decît la ceilalţi. Atâta timp cît oamenii 
fac primii lor paşi în arta exprimării gîndului, nu este uşor pentru 
observator să înţeleagă ce anume îi animă, căci nimic nu traduce 
clar ceea ce se petrece în nişte conştiinţe obscure, aflate sub impe- 
riul confuziei şi al fugitivului. De exemplu, simbolurile religioase 
constituie doar o combinaţie informă de linii şi culori, al cărei sens 
este greu de ghicit. Există, desigur, gesturi şi mişcări prin care stările 
interioare pot fi exprimate dar, fiind fugitive, ele se sustrag observa- 
tiei. Iată de ce totemismul a fost constatat mai devreme în America 
decît în Australia : era mai vizibil, deşi ocupa un loc mai puţin 
important în ansamblul vieţii religioase. Mai mult, acolo unde cre- 
dinţele şi instituţiile nu capătă o formă materială definită, ele sînt 
mai expuse schimbării sub influenţa unor împrejurări neînsemnate 
sau a ştergerii din memorie. Din acest motiv, clanurile australiene 
au ceva care le face schimbătoare, în vreme ce, în America, orga- 
nizarea analogă are o mai mare stabilitate şi contururi mai clare. 
Astfel că, deşi totemismul american este mai îndepărtat de origini 
decît cel din Australia, anumite particularităţi importante s-au păstrat 
mai bine în memorie. 

În al doilea rînd, pentru a înţelege bine o instituţie, este de 
preferat să fie urmărită pînă în fazele avansate ale evoluţiei sale!, 
căci abia atunci cînd s-a dezvoltat pe deplin, adevăratele ei semni- 
ficaţii apar cu mai multă claritate. Şi aici, totemismul american, 
avînd în spate o istorie îndelungată, va putea lămuri unele aspecte 
ale celui australian?. Totodată, vom înţelege legătura dintre tote- 
mism şi formele religioase care i-au urmat, precum şi locul lui în 
ansamblul dezvoltării istorice. 

Prin urmare nu ne vom feri să recurgem în analizele următoare 
la anumite fapte preluate din societăţile indiene din America de 
Nord. Nu se pune problema de a studia totemismul american? : un 
asemenea studiu trebuie făcut direct şi fără a fi confundat cu cel 
întreprins de noi, întrucît pune alte probleme şi implică un ansam- 


1. Bineînţeles că lucrurile nu stau totdeauna astfel. Deseori, cum am văzut, formele 
cele mai simple ajută la o mai bună înţelegere a celor mai complexe. Nu există 
o regulă metodologică care să poată fi aplicată în mod automat în toate cazurile 
posibile. 

2. Astfel, totemismul individual american ne va ajuta să înţelegem rolul şi impor- 
tanţa celui australian. Cum cel din urmă este foarte rudimentar, a trecut probabil 
neobservat. 

3. De altfel, în America, nu există un totemism unic, ci diferite specii pe care va fi 
necesar să le diferenţiem. 

blu de investigaţii speciale. Nu vom recurge la fapte din America 
decît colateral şi numai atunci cînd ni se par de natură a înlesni o 
mai bună înţelegere a faptelor din Australia. Acestea din urmă însă 
constituie adevăratul obiect al cercetării noastrel. 


1. Vom ieşi din acest cerc al faptelor doar în mod excepţional, atunci cînd o 
comparaţie ni se va părea foarte instructivă. 


CARTEA A II-A 


CREDINŢELE ELEMENTARE 


CAPITOLUL | 


Credinţele propriu-zis totemice 


I. Totemul ca nume şi emblemă 


Studiul nostru va cuprinde, după cum este şi firesc, două părţi. 
Întrucât religia e alcătuită din reprezentări şi practici rituale, va 
trebui să tratăm credinţele şi riturile totemice succesiv. Desigur, 
cele două ceremonii ale vieţii religioase sînt strîns legate între ele, 
astfel încît nu pot fi separate în mod radical. Deşi, în principiu, 
cultul derivă din credinţă, el acţionează asupra ei ; adesea, pentru 
a-l explica, mitul se modelează după rit, mai ales atunci cînd sensul 
nu este sau nu mai este inteligibil. Invers, există credinţe care nu 
se manifestă limpede decît prin riturile care le exprimă. Prin urmare, 
cele două părţi ale analizei nu pot să nu se întrepătrundă. Totuşi, 
faptele sînt prea diferite pentru ca să nu fie necesar studiul lor 
separat. Şi cum dintr-o religie nu putem înţelege nimic dacă ig- 
norăm ideile pe care ea se bazează, vom căuta mai întîi să le 
cunoaştem pe acestea din urmă. 

Intenţia noastră nu este totuşi aceea de a expune din nou toate 
speculaţiile despre gîndirea religioasă, fie ea şi cea a australienilor. 
Ne propunem să examinăm noţiunile elementare aflate la baza 
religiei ; nu intenţionăm să le urmărim pe parcursul evoluţiei lor 
uneori încîlcite, datorată, încă din vremea acelor societăţi, ima- 
ginaţiei mitologice. Desigur că ne vom servi de mituri atunci cînd 
ne vor putea ajuta să înţelegem mai bine noţiunile fundamentale, 
fără să facem însă din mitologia propriu-zisă obiectul studiului 
nostru. Fiind operă de artă, ea nu decurge doar din ştiinţa religiilor. 
În plus, ea rezultă din procese mentale de o prea mare complexitate 
pentru a putea fi studiate pe căi indirecte. Este o problemă dificilă 
ce se cere tratată după o metodă specială. 

Printre credinţele pe care se bazează religia totemică, cele mai 
importante sînt, fireşte, cele privind totemul, încît va trebui să 
începem studiul cu acestea. 


La baza celor mai multe triburi australiene se află un grup care 
ocupă locul preponderent în viaţa colectivă: clanul. Două sînt 
trăsăturile lui esenţiale. 

În primul rînd, indivizii care îl compun se consideră uniţi 
printr-o legătură de rudenie cu totul specială. Rudenia nu provine 
din legăturile de sînge pe care le au unii cu alţii, ci din aceea că ei 
poartă acelaşi nume. Ei nu sînt unii pentru alţii tată, mamă, fii sau 
fiice, unchi sau nepoti, în sensul pe care-l dăm astăzi acestor expre- 
sii ; totuşi, se consideră că formează o aceeaşi familie, mare sau 
mică, după clan, în virtutea faptului că poartă toţi un acelaşi nume. 
Iar dacă afirmăm că ei se consideră ca formînd o aceeaşi familie, 
este pentru că ei recunosc că au acele îndatoriri care, din toate 
timpurile, revin rudelor : asistenţă, vendetă, doliu, obligaţia de a 
nu se căsători între ei etc. 

Printr-o asemenea trăsătură, clanul nu se deosebeşte însă de 
gens-ul roman sau de yévoç din Grecia ; rudenia dintre cei din 
acelaşi gens provine şi ea din faptul că toţi membrii au acelaşi 
nume, nomen gentilicium |. Fără îndoială că gens este un clan, dar 
nu poate fi confundat cu clanul australian?. Cel din urmă se deose- 
beşte prin aceea că numele pe care-l poartă este cel al unei clase 
determinante de lucruri materiale cu care crede că are legături cu 
totul speciale, a căror natură o vom studia mai tîrziu ; este vorba, în 
special, de legăturile de rudenie. Clasa lucrurilor ce servesc la 
circumscrierea clanului se numeşte totem. Totemul clanului este şi 
al fiecăruia dintre membrii săi. Două clanuri diferite din acelaşi trib 
nu ar putea avea acelaşi totem, întrucît a face parte dintr-un clan 
înseamnă doar a avea un nume. Toţi cei care-l poartă sînt deopo- 
trivă membrii clanului şi, oriunde ar fi repartizaţi pe teritoriul tribal, 
au cu toţii, unii faţă de alţii, aceleași raporturi de rudenie?. În 
consecinţă, două grupuri cu acelaşi totem nu pot fi decît două 
secţiuni ale aceluiaşi clan. Fără doar şi poate că se întîmplă ca un 
clan să nu locuiască în întregime în aceeaşi localitate, ci să aibă 
reprezentanţi în locuri diferite. Dar, unitatea lui nu încetează să fie 
resimţită, chiar dacă ea nu are o bază geografică. 


1 Definiţia gentilităţii este cea dată de Cicero : «Gentiles sunt qui inter se eodem 
nomine sunt» (Topica 6). 

2 În general, putem spune că un clan este un grup familial în care rudenia rezultă 
doar din comunitatea de nume ; în acest sens gens este un clan. În genul astfel 
constituit, clanul totemic reprezintă o specie particulară. 

3 Într-o oarecare măsură, aceste legături se întîlnesc chiar dincolo de frontierele 
tribului. Atunci cînd indivizi din triburi diferite au acelaşi totem, ei au îndatoriri 
speciale unii faţă de alţii. Faptul a fost remarcat la unele triburi din America de 
Nord (Frazer, Totemism and Exogamy, III, pp. 57, 81, 299, 356-357). Textele 
referitoare la Australia sînt mai puţin explicite. Este totuşi probabil că prohibiţia 
căsătoriei între membrii aceluiaşi totem este internaţională. 

Cît despre cuvîntul totem, el este utilizat de populaţiile ojibway 
din tribul algonkin spre a desemna specia lucrului al cărui nume 
este purtat de clan!. Deşi termenul nu are nimic australian?, fiind 
întîlnit doar într-o singură societate americană, etnografii l-au adop- 
tat definitiv şi îl folosesc pentru a denumi instituţia pe care tocmai 
o descriem. Schoolcraft a fost cel dintii care a extins sensul cu- 
vîntului, vorbind despre un «sistem totemic». Extensia, şi există 
numeroase exemple în etnografie, are neajunsurile ei. Nu este firesc 
ca o instituţie de o asemenea importanţă să aibă un nume întîm- 
plător, împrumutat dintr-un idiom strict local, care nu aminteşte 
prin nimic trăsăturile distinctive ale lucrului pe care îl numeşte. 
Astăzi însă, acest mod de folosire al cuvintelor este atît de unanim 
acceptat încît, dacă ne-am împotrivi, am face dovada unui exces de 
puritanism“. 

Obiectele ce servesc de totem aparţin, în majoritatea cazurilor, 
fie regnului vegetal, fie celui animal, dar, mai ales, acestuia din 
urmă. Cît despre lucrurile neînsufleţite, ele sînt utilizate mult mai 
rar. Dintre cele peste cinci sute de nume totemice indicate de 
Howitt, referitoare la triburile din Australia de Sud-Est, abia vreo 
patruzeci sînt nume de plante sau animale. Restul sînt: ploaia, 
norii, grindina, înghețul, luna, soarele, vîntul, toamna, vara, iarna, 
unele stele, tunetul, focul, fumul, apa, argila roşie, marea. Remar- 
căm importanţa redusă a corpurilor cereşti şi chiar a fenomenelor 
cosmice, în general, care aveau să se bucure totuşi de o soartă 
norocoasă în dezvoltarea religiei. Dintre toate clanurile la care se 
referă Howitt, două doar au drept totem luna”, două soarele, trei o 
stea”, trei tunetul, două fulgerul”. Doar ploaia face excepţie, fiind 
foarte frecventă!”. 


= 


. Morgan, Ancient Society, p. 165. ȘI 

2. În Australia, cuvîntul utilizat variază după trib. În regiunile observate de Gray, se 
spune kobong ; dierii spun murdu (Howitt, Nat. Tr. of SE. Aust., p. 91), narrinyeri 
spun mgaitye (Taplin, in Curr., II, p. 244), warramunga, mungai sau mungaii 
(North. Tr., p. 754) etc. 

. Indian Tribes of the United States, IV, p. 86. 

. Totuşi această formă a cuvîntului este cu atît mai regretabilă cu cît nu-i cunoaştem 
ortografia exactă. Unii scriu totam, alţii toodaim sau dodaim sau ododam (Frazer, 
Totemism, p. 1). Nici sensul totemului nu este stabilit precis. Dacă e să ne luăm 
după J.Long, primul observator al populaţiei ojibway, totam ar desemna geniul 
protector, totemul individual despre care va fi vorba mai tîrziu (L, I, cap.IV) şi nu 
totemul clanului. Mărturiile celorlalţi exploratori au un cu totul alt sens (Frazer, 
Tot. and Exog., III, pp. 49-52). 

. Wotjobaluk (p. 121) şi buandik (p. 123). 

. Aceiaşi. 

. Wolgal (p. 102), wotjobaluk şi buandik. 

. Muruburra (p. 117), wotjobaluk şi buandik. 

. Buandik şi kaiabara (p. 116). Să remarcăm că toate exemplele sînt luate doar de 
la cinci triburi. 

10. Dintre cele 204 de tipuri de totemuri prezentate de Spencer şi Gillen, pentru 

un mare număr de triburi, 188 sînt animale sau plante. Obiectele neînsufleţite 

sînt bumerangul, apa rece, întunericul, focul, fulgerul, luna, argila roşie, răşina, 
apa sărată, luceafărul, piatra, apa, vîrtejul, vîntul, bobul de grindină (North. Tr., 

p. 773, cf. Frazer, Tot. and Exog., |, pp. 253-254). 

Toate sînt totemuri pe care le-am putea numi normale. Tote- 
mismul prezintă însă şi anomalii. Astfel, se întîmplă ca totemul să 
fie nu un obiect, ci doar o parte a lui. În Australia, faptul este 
destul de rar!, Howitt citînd un singur exemplu? în acest sens. Este 
posibil totuşi ca el să fi fost destul de frecvent la triburile în care 
grupurile totemice s-au subdivizat excesiv ; s-ar părea că totemurile 
înseşi au trebuit să se fragmenteze spre a furniza nume multitudinii 
de subdiviziuni. Este ceea ce pare că s-a petrecut la arunta şi loritja. 
În cele două societăţi studiate, Strehlow a găsit pînă la 442 de 
totemuri care nu desemnau o specie de animale, ci un organ al 
animalului din specia respectivă, de exemplu coada sau stomacul 
de oposum, grăsimea cangurului ete. 

Am văzut că, în mod normal, totemul nu este un exemplar ci o 
specie sau o varietate : nu un anume cangur, un anume corb, ci 
cangurul sau emuul în general. Totuşi, uneori este un obiect anume. 
Aşa se întîmplă mai ales cînd totemul este un unicat — de exemplu, 
soarele, luna, o anume constelație etc. Dar se întîmplă şi ca unele 
clanuri să-şi tragă numele de la o anume denivelare sau depresiune 
de teren, determinată geografic, de la un muşuroi etc. Cunoaştem, 
e drept, puţine exemple în Australia ; Strehlow citează totuşi cîteva‘. 
Cauzele care au dat naştere unor asemenea totemuri anormale 
demonstrează însă că ele sînt de dată relativ recentă. Într-adevăr, 
unele locuri au devenit totemuri doarece se zice că un strămoş 
mitic s-ar fi oprit sau ar fi îndeplinit vreo anume faptă din viaţa lui 
legendară acolo’. Or, aceşti străbuni ne sînt prezentaţi în mituri ca 
aparţinînd ei înşişi de clanuri cu totemuri obişnuite, adică împru- 
mutate de la specii de animale sau plante. Denumirile totemice 
care comemorează faptele şi gesturile eroilor nu puteau avea carac- 
ter primitiv, ele corespunzînd unei forme de totemism deja deviată 
sau derivată. Ne putem întreba dacă nu cumva totemurile meteo- 
rologice nu au aceeaşi origine, căci soarele, luna sau astrele sînt 
adesea identificate cu strămoşii dintr-o epocă fabuloasă“. 

Uneori, în mod excepţional, un străbun sau un grup de străbuni 
servesc direct de totem. În acest caz, numele clanului provine nu 
de la un lucru sau o clasă de lucruri reale, ci de la o fiinţă pur 


1. Frazer (Totemism, pp. 10 şi 13) citează cazuri destul de numeroase, făcînd chiar 
un gen aparte pe care îl numeşte Split-totem. Exemplele sînt însă împrumutate 
de la triburi în care totemismul este profund alterat, ca în Samoa sau Bengal. 

. Howitt, Nat. Tr., p. 107. 

. A se vedea listele întocmite de Strehlow, Die Aranda-und Loritja-Stämme, II, 
pp. 61-72 (cf. HI, pp. XI-XVII). Este de remarcat că totemurile fragmentare sînt 
exclusiv totemuri animale. 

. Strehlow, II, pp. 52 şi 72. 

. De exemplu, unul dintre aceste totemuri este grota în care s-a odihnit un străbun 
din clanul Pisicii Sălbatice ; un altul este o galerie subterană la care a săpat şi un 
strămoş din clanul Şoarecelui etc. (Ibid. p. 72). 

6. Nat. Tr., pp. 561 şi urm. Strehlow, II, p. 71, nota 2. Howitt, Nat. Tr., pp. 246 şi 

urm. ; On Australian Medicine Men, J.A.1., XVI, p. 53; Further notes on the 
Australian Class Systems, J.A.I., XVIII, pp. 63 şi urm. 

mitică. Spencer şi Gillen au semnalat deja două sau trei asemenea 
totemuri. La warramunga şi tjingilli, există un clan ce poartă numele 
unui străbun, Thaballa, care sugerează, pare-se, veselia!. Un alt 
clan warramunga poartă numele unui şarpe fabulos, un monstru 
numit Wollunqua, din care se consideră că a descins clanul’. Lui 
Strehlow îi datorăm exemple asemănătoare?. În toate cazurile, este 
uşor de înţeles ce s-a petrecut. Sub influenţa unor cauze diverse, 
chiar prin dezvoltarea gîndirii mitologice, totemul colectiv şi imper- 
sonal s-a şters şi anumite personaje mitice au trecut pe primul loc, 
devenind ele însele totemuri. 

Oricât de interesante ar fi diversele excepţii, ele nu modifică 
prin nimic definiţia totemului. Ele nu constituie, cum s-a crezut 
uneori‘, tot atîtea specii de totemuri mai mult sau mai puţin ire- 
ductibile unele la altele sau la un totem obişnuit, aşa cum l-am 
definit. Sînt doar forme secundare şi uneori aberante ale uneia şi 
aceleiaşi noţiuni, care este cea mai generală şi pe care o putem 
considera şi drept cea mai primitivă. 

Modul în care este dobîndit numele totemic este interesant mai 
curînd pentru selectarea şi organizarea clanului, decît pentru re- 
ligie ; el ţine de sociologia familiei şi nu de sociologia religioasă”. 
Ne mărginim să indicăm deci, pe scurt, principiile esenţiale care 
guvernează această problemă. 

În funcţie de trib, există trei reguli diferite. 

Într-un mare număr de societăţi, poate în cele mai multe, copilul 
ia la naştere totemul mamei. Este ceea ce se petrece la dieri şi 
urabunna, în centrul Australiei meridionale ; la wotjobaluk şi 
gurnditeh-mara din Victoria ; la kamilaroi, wiradjuri, wonghibon şi 
kurnandaburi din Queensland. În acest caz, pentru că în virtutea 
regulei exogamice, mama are obligatoriu un alt totem decît soţul, 
şi cum, pe de altă parte, ea locuieşte în societatea acestuia, rezultă 
că membrii aceluiaşi totem sînt dispersaţi în diverse localităţi în 
mod aleatoriu, în funcţie de căsătoriile contractate. Rezultă că gru- 
pul totemic nu are o bază teritorială. 


1. Thaballa înseamnă, în traducerea lui Spencer şi Gillen, băiatul care ride. Membrii 
clanului care-i poartă numele cred că îl aud rizînd printre stîncile care îi servesc 
de sălaş (North. Tr., pp. 207, 215, 227, nota). Conf. mitului de la p. 442, a existat 
la început un grup de Thaballa mistici (cf. p. 208). Clanul Kati, oamenii complet 
dezvoltați, full-grown men cum spun Spencer şi Gillen, părea a fi din acelaşi gen 
(North. Tr., p. 207). 

. North. Tt., pp. 226 şi urm. 

. Strehlow, II, pp. 71-72. Strehlow citează la loritja şi arunta un totem care amin- 
teşte îndeaproape de cel al şarpelui Wollunqua : este totemul şarpelui mitic de apă. 

. Este cazul lui Klaatsch, articolul citat. 

„Aşa cum am arătat în capitolul precedent, totemismul este în legătură atît cu 
religia cât şi cu familia, clanul fiind o familie. In societăţile primitive, cele două 
aspecte sînt solidare. Fiind foarte complexe, ele trebuie totuşi tratate separat. De 
altfel, n-am putea înţelege organizarea familiei primitive înainte de a cunoaşte 
ideile religioase, ele constituind principiile acesteia. Este motivul pentru care e 
necesar să studiem totemismul ca religie înainte de a studia clanul totemic ca 
grup familial. 

În alte locuri, totemul se transmite pe linie paternă. Copilul 
rămîne aproape de tată, grupul local fiind format din indivizii ce 
aparţin de acelaşi totem ; doar femeile căsătorite reprezintă aici un 
totem străin. Altfel spus, fiecare localitate îşi are totemul propriu. 
Pînă recent, modul acesta de organizare nu a fost întîlnit, în Aus- 
tralia, decît la acele triburi în care totemismul e în decădere, de 
exemplu la tribul narrinyeri, unde aproape că nu mai are caracter 
religios!. Sîntem deci îndreptăţiţi să credem că există un raport 
strîns între sistemul totemic şi filiaţia pe linie uterină. Spencer şi 
Gillen au observat însă, în partea septentrională a centrului Austra- 
liei, un întreg grup de triburi la care se mai practică religia totemică, 
transmiterea totemului făcîndu-se totuşi pe linie paternă: war- 
ramunga, gnanji, umbaia, binbinga, mara, anula?. 

În fine, o a treia combinaţie este cea observată la arunta şi loritja. 
Aici, copilul are un totem care nu este neapărat nici al mamei, nici 
al tatălui, ci al strămoşului mitic care, prin procedee ce ne sînt 
relatate în chip diferit”, a fecundat-o mistic pe mamă în momentul 
concepţiei. O tehnică specială permite recunoaşterea strămoşului 
şi a grupei totemice de care aparține‘. Faptul că strămoşul respectiv 
şi nu un altul s-a aflat din întîmplare în preajma mamei, face ca 
totemul copilului să depindă în cele din urmă de împrejurări fortu- 
ite5. În afara şi deasupra totemurilor de clan, mai sînt şi cele ale 
fratriilor care, deşi nu au o altă natură, trebuie totuşi diferenţiate. 

Numim fratrie gruparea unor clanuri unite între ele prin legături 
speciale de fraternitate. În mod normal, un trib australian este 
format din două fratrii care cuprind diferitele clanuri. Există, desi- 
gur, şi societăţi din care această organizare a dispărut ; totul însă 
ne face să credem că ea a fost generală. Oricum, în Australia nu 
există clanuri cu mai mult de două fratrii. 

Or, în toate cazurile în care fratriile aveau un nume ce a putut fi 
determinat, era numele unui animal ; prin urmare, era un totem. 
Este ceea ce a demonstrat A. Lang într-o lucrare recentă€. Astfel, în 


1. V. Taplin, The Narrinyeri Tribe, şi Curr, II, pp. 224-245. Howitt, Nat. Tr., p. 131. 
2. North. Tr., pp. 163, 169, 170, 172. E locul să notăm totuşi că la toate aceste tri- 
buri, exceptînd mara şi anula, transmiterea totemului pe linie paternă are şi excepţii. 

3. După Spencer şi Gillen Wat. Tr. pp. 123 şi urm.), sufletul strămoşului se reîncar- 
nează în corpul mamei, devenind sufletul copilului ; după Strehlow (CI, pp. 51 şi 
urm.), concepţia — operă a strămoşului — nu ar implica reîncarnarea ; în ambele 
interpretări însă, totemul copilului nu depinde obligatoriu de cel al părinţilor. 

. Nat. Tr., p. 133 ; Strehlow, II, p. 53. 

. De obicei, totemul copilului e hotărît de localitatea în care mama crede că l-a 
conceput. Cum vom vedea, fiecare totem are un centru, strămoşii frecventînd 
locurile care constituie centrele totemului respectiv. Totemul copilului este deci 
acela ce ţine de localitatea unde mama crede că l-a conceput. De altminteri, cum 
ea locuieşte de cele mai multe ori aproape de locul ce serveşte drept centru totemic 
soţului ei, copilul are, de obicei, acelaşi totem cu tatăl. Faptul explică, desigur, 
de ce majoritatea locuitorilor dintr-o aşezare au acelaşi totem (Nat. Tr., p. 9). 

6. The Secret of the Totem, pp. 159 şi urm. Cf. Fison şi Howitt, Kamilaroi and 

Kurnai, pp. 40, 41 ; John Mathew, Faglebawk and Crow; Thomas, Kinship and 
Marriage in Australia, pp. 52 şi urm. 

clanul gurnditeh-mara (Victoria), fratriile se numeau, una Krokitch, 
cealaltă Kaputch ; prima denumire înseamnă cacadu alb, cea de a 
doua cacadu negrul. Aceleaşi expresii le regăsim, în totalitate sau 
parţial, la buandik şi wotjobaluk?. La wurun-jerri, numele utilizate 
sînt Bunfil şi Waang, care înseamnă şoim şi corb. Cuvintele 
Mukwara şi Kilpara sînt folosite pentru acelaşi obiect într-un mare 
număr de triburi din Noua Galie de Sud“, desemnînd aceleaşi ani- 
male’. Tot şoimul şi corbul au dat numele celor două fratrii Ngarigo 
şi Wolgal6, iar în tribul kuinmurbura, cacaduul alb şi corbul”. Putem 
cita şi alte exemple. Vom ajunge astfel să vedem în fratrie un vechi 
clan dezmembrat, actualele clanuri fiind rezultatul acestei dezmem- 
brări, iar solidaritatea care le uneşte, amintirea unirii lor inițiale’. 
Este drept că, în unele triburi, fratriile par să nu mai aibă nume 
determinate ; în altele, numele de astăzi au un sens pe care nici 
indigenii nu-l mai cunosc, ceea ce nu este surprinzător. Cu sigu- 
ranţă că fratriile sînt o instituţie primitivă, întrucât ele sînt peste tot 
pe cale de dispariţie iar clanurile ivite din ele au trecut pe primul 
loc. Încît este firesc ca numele lor să se fi şters treptat din memorie 
sau să nu mai fie înţelese ; ele ţin de o limbă arhaică, limbă care nu 
mai este în uz. Mărturie stă faptul că în mai multe cazuri în care 
cunoaştem animalul al cărui nume îl poartă fratria, cuvîntul care-l 
desemnează în limbajul uzual este complet diferit de cel care denu- 
meste fratria?. 

Între totemul fratriei şi cele ale clanurilor există un fel de raport 
de subordonare. Căci fiecare clan aparţine, în principiu, unei sin- 
gure fratrii; în mod cu totul excepţional, clanul poate include 
reprezentanţi ai unei alte fratrii. Nu întîlnim asemenea cazuri decît 
în triburile din centru, în special la arunta” ; iar acolo unde, sub 
influenţa unor perturbații, se produc asemenea suprapuneri, clanul 
este în majoritate inclus în una dintre cele două jumătăţi ale tribului, 


. Howitt, Nat. Tr., p. 124. 

Howitt, op. cit., pp. 121, 123, 124, Curr. III, p. 461. 

Howitt, p. 126. 

Howitt, pp. 98 şi urm. 

Curr II, p. 165; Brough Smyth, I, p. 423 ; Howitt, op. cit., p. 429. 

. Howitt, pp. 101, 102. 

J. Mathew, Two Representative Tribes of Queensland, p. 139. 

. Am putea enumera şi alte argumente în sprijinul acestei ipoteze ; dar ar trebui să 
recurgem la considerații privind organizarea familială, or ne-am propus să sepa- 
răm cele două studii. Problema interesează, de altfel, doar în mod secundar 
subiectul nostru. 

9. De exemplu, Mukwara, care desemnează la barkinji, paruinji, milpulko o fratrie 
înseamnă şoim ; or, printre clanurile din această fratrie, există unul care are 
drept totem şoimul. Dar în acest caz, pasărea este desemnată prin cuvîntul 
bilyara. Mai multe asemenea cazuri sînt citate de Lang, op. cit., p. 162. 

10. Spencer şi Gillen, Nat. Tr., p. 115. După Howitt (op. cit., p. 121 şi p. 454), 

clanul Pelicanului ar fi reprezentat la wotjobaluk, prin două fratrii. Faptul pare 

discutabil. Ar fi posibil ca cele două clanuri să aibă drept totem două specii 
diferite de pelican. Acelaşi lucru pare să rezulte şi din informaţiile lui Mathews 

(Aboriginal Tribes of N.S. Wales a. Victoria in Journal and Proceedings of the 

Royal Society of N.S. Wales, 1904, pp. 287-288). 

de partea cealaltă aflîndu-se doar o minoritatel. De regulă, cele 
două fratrii nu se amestecă, astfel încît domeniul totemurilor pe 
care le poate purta un individ este predeterminat de fratria căreia îi 
aparţine. Altfel spus, totemul fratriei este asemenea unui gen, tote- 
murile clanurilor constituind speciile acestuia. Vom vedea că aceas- 
tă asociere nu e pur metaforică. 


În afara fratriilor şi a clanurilor, întîlnim adesea în societăţile 
australiene şi un alt grup secundar, dotat cu o oarecare individua- 
litate : clasele matrimoniale. 

Sintagma denumeşte subdiviziunile fratriei, variabile ca număr, 
de la trib la trib. Fiecare fratrie cuprinde fie două, fie patru?. Forma- 
rea şi funcţionarea lor ascultă de următoarele două principii : a) În 
interiorul fratriei, fiecare generaţie aparţine unei alte clase decît 
generaţia precedentă. Deci, atunci cînd o fratrie este formată doar 
din două clase, ele alternează în mod necesar, cu fiecare generaţie. 
Copiii aparţin unei alte clase decît părinţii lor iar nepoţii şi bunicii 
aparţin aceleiaşi clase. Astfel, la kamilaroi, fratria Kupathin are două 
clase, Ippai şi Kumbo ; fratria Dilbi, alte două, Murri şi Kubbi. Cum 
filiaţia se face pe linie uterină, copilul intră în fratria mamei ; dacă 
ea este o Kupathin, el va fi tot un Kupathin. Dar dacă ea aparţine 
clasei Murri, copilul va aparţine clasei Kubbi, iar copiii unei femei 
Kubbi vor fi nişte Murri. Atunci cînd fratria are patru clase şi nu 
două, sistemul e mai complex, dar principiul rămîne acelaşi. Aceste 
patru clase formează două formaţiuni de cîte două clase fiecare, 
acestea din urmă alternînd la fiecare generaţie, conform unui meca- 
nism pe care îl vom descrie. b) În principiu’, membrii unei clase 
nu pot contracta căsătorii decît într-una din clasele celeilalte fratrii. 
Ippai se vor căsători cu Kubbi, iar Murri, cu Kumbo. Deoarece 
respectivele clase afectează profund raporturile matrimoniale, le-am 
numit clase matrimoniale. 

Or, s-a pus întrebarea dacă aceste clase nu aveau uneori tote- 
muri, precum au fratriile şi clanurile. Întrebarea este îndreptăţită de 
faptul că, în unele triburi din Queensland, fiecare clasă matrimonială 
este supusă unor interdicții alimentare proprii. Cei ce o alcătuiesc 
se abţin să consume carnea unor animale pe care celelalte clase 
pot să o consume în voie“. Nu cumva aceste animale sînt totemuri ? 


1. V. expunerea noastră despre Le totemism in Année sociologique, t.V, pp. 82 şi urm. 

2. V. despre clasele australiene în general, expunerea noastră intitulată Za prohibi- 
tion de l'inceste in Année sociol., I, pp. 9 şi urm., şi despre triburile cu opt clase 
în special, L'Organisation matrimoniale des sociétés australiennes in Année sociol. 
VIII, pp. 118-147. y 

3. Principiul nu a fost menţinut peste tot cu aceeaşi rigoare. În triburile central-aus- 
traliene cu opt clase, în special, exceptînd clasa cu care căsătoria este permisă, 
mai întîlnim una cu care este posibil un fel de connubium secundar (Spencer şi 
Gillen, North. Tr., p. 106). La fel şi în unele triburi cu patru clase. Fiecare poate 
alege între două clase din celelalte fratrii, aşa cum e cazul la kabi (Mathew, in 
Curr. Ul, p. 162). 

4. V. Roth, Ethnological Studies among the Nortb-West-Central Queensland Abori- 

Interdicţia alimentară nu constituie un semn caracteristic pentru 
totemism. Cum vom vedea, totemul reprezintă în primul rînd o 
emblemă. Or, în societăţile la care ne referim, nu există clase matri- 
moniale cu nume de animal sau plantă sau care să recurgă la emble- 

el. Este, fără îndoială, posibil ca prohibiţiile să derive indirect 
din totemism. Putem presupune că animalele care promovează 
respectivele interdicții au slujit iniţial de totemuri clanurilor care au 
dispărut, în vreme ce clasele s-au menţinut. Cu siguranţă că persis- 
tenţa lor a fost uneori mai mare decît a clanurilor. Prin urmare, 
rămase fără suportul lor iniţial, interdicțiile s-ar fi răspîndit în 
fiecare clasă, în lipsa altor grupări de care să se ataşeze. Putem 
totuşi observa că, dacă reglementarea s-a născut din totemism, ea 
nu mai reprezintă decât o formă estompată şi denaturată a acestuia?. 

Toate cele afirmate despre totem în societăţile australiene se 
aplică şi triburilor indiene din America de Nord. Deosebirea e că, 
la acestea, organizarea totemică are contururi clare şi o stabilitate 
inexistentă în Australia. Clanurile australiene nu sînt doar mai nu- 
meroase ; în interiorul aceluiaşi trib, numărul lor variază la infinit. 
Observatorii ne oferă asemenea exemple, fără să ne poată oferi 
vreodată lista lor completă. Ea, de altfel, nici nu poate fi definitivă. 
Acelaşi proces de segmentare care a dezmembrat cîndva fratria, 
dînd naştere clanurilor propriu-zise, se perpetuează şi în cazul 
clanurilor ; adesea, ca urmare a fărîmiţării progresive, clanul are un 


gines, pp. 56 şi urm. ; Palmer, Notes on some Australian Tribes, J.A.I., XIII, 1894, 
pp. 302 şi urm. 

1. Putem cita totuşi unele triburi la care clasele matrimoniale ar purta nume de 
animale sau plante : kabi (Mathew, Two Representative Tribes, p. 150), triburile 
studiate de Mrs. Bates (7be Marriage Laws a. Customs of the W. Austral. Aborigines 
in Victorian Geographical Journal, XXIII-XXIV, p. 47) şi poate cele două triburi 
studiate de Palmer. Asemenea fapte sînt însă foarte rare, iar semnificaţia lor 
prost înţeleasă. De altfel, nu ne surprinde că clasele, ca şi grupările sexuale, au 
adoptat uneori nume de animale. Această extensie de excepţie a denumirilor 
totemice nu modifică prin nimic concepţia noastră despre totemism. 

2. Aceeaşi explicaţie se aplică şi altor triburi din Sud-Est şi Est, unde — dacă e să 

dăm crezare informatorilor lui Howitt, am găsi şi totemuri speciale pentru fiecare 
clasă matrimonială. Ar fi cazul populațiilor wiradjuri, wakelbura, bunta-mara de 
pe rîul Bulloo (Howitt, Nat. Tr., pp. 210, 221, 226). Totuşi, mărturiile culese de 
el sînt suspecte, după cum mărturiseşte elî însuşi. De fapt, listele alcătuite de el 
ne arată că mai multe totemuri se regăsesc şi în cele două clase ale aceleiaşi 
fratrii. 
Explicația pe care putem s-o propunem, împreună cu Frazer, (Totemism and 
Exogamy, pp. 531 şi urm.) prezintă o dificultate. În principiu, fiecare clan, şi 
deci fiecare totem, sînt reprezentate nediferenţiat în cele două clase ale unei 
fratrii, întrucît una dintre clase este cea a copiilor, iar cealaltă cea a părinţilor, de 
la care primii îşi iau totemul. Odată cu dispariţia clanurilor deci, interdicțiile 
totemice care au supravieţuit ar fi rămas valabile pentru ambele clase 
matrimoniale, în timp ce, în cazurile citate, fiecare clasă le are pe ale sale. De 
unde provine atunci diferenţa ? ? Exemplul tribului kaiabara (din sudul Queens- 
landului) ne permite, poate, să întrevedem cum s-a produs diferenţierea. În 
acest trib, copiii au totemul mamei, particularizat însă printr-un semn distinctiv. 
Dacă mama are şoimul negru drept totem, copilul are şoimul alb. (Howitt, Nat. 
Tr., p. 229). Este o primă tendinţă de diferenţiere a totemurilor după clase 
matrimoniale. 

efectiv redus!. În America, dimpotrivă, sistemul totemic are forme 
mai bine definite. Deşi, în medie, triburile sînt aici cu mult mai 
mari decît în Australia, clanurile sînt mai puţin numeroase. Un trib 
numără arareori mai mult de o duzină?, adesea mai puţin ; fiecare 
clan constituie deci un grup cu mult mai important. Numărul lor 
poate fi determinat’. Diferenţele se explică prin superioritatea teh- 
nicii sociale. Încă de cînd triburile au fost observate pentru întîia 
oară, grupurile sociale erau bine înrădăcinate şi deci, mai capabile 
să reziste forţelor care le asaltau ca să le disperseze. În acelaşi 
timp, societatea avea un sentiment prea acut al unităţii ca să-şi 
piardă conştiinţa de sine şi a părţilor ce o alcătuiesc. Exemplul 
Americii ne ajută să înţelegem organizarea pe bază de clanuri. 
Ne-am înşela judecînd-o doar după înfăţişarea sa din Australia de 
astăzi, unde starea de disoluţie şi dezordine nu e normală ; este, 
mai curînd, produsul unei degenerescenţe imputabile atît uzurii în 
timp cît şi dezorganizării produse de albi. Fără îndoială, este puţin 
probabil ca clanurile australiene să fi avut vreodată dimensiunile şi 
structura solidă a celor din America. Totuşi, trebuie să fi existat o 
vreme în care distanţa dintre ele era mai puţin importantă ca astăzi ; 
căci, dacă clanul ar fi fost dintotdeauna alcătuit dintr-o materie atât 
de fluidă şi inconsistentă, societăţile din America n-ar fi reuşit 
niciodată să-şi creeze o osatură atît de solidă. 

Această stabilitate mai mare a permis sistemului arhaic de fratrii 
să se menţină cu claritatea şi evidenţa pe care o are în America, nu 
şi în Australia. Am văzut că, în acest din urmă continent, fratria se 
află peste tot în decădere, fiind adesea doar o grupare anonimă, iar 
atunci cînd are un nume, fie că el nu mai poate fi înţeles, fie că 
nu-i mai spune nimic indigenului, fiind luat dintr-o limbă străină 
lui sau care nu mai e vorbită. Astfel că n-am fi putut ajunge la nici 
o concluzie în ceea ce priveşte existența totemurilor la fratrii decît 
datorită celor câtorva mărturii ce au supravieţuit, puţin semnificati- 
ve, dintre care majoritatea au scăpat multor observatori. Dimpotrivă, 
sistemul a rămas pe primul plan în unele locuri din America. Tribu- 
rile din Nord-Vest, tlinkit, haida în special, au ajuns deja la un grad 
de civilizaţie relativ avansat ; şi totuşi, sînt divizate în două fratrii, 
subdivizate la rîndul lor într-un număr de clanuri : fratriile Corbului 
şi Lupului la tlinkití, Vulturului şi Corbului la haida?. Diviziunea 
depinde nu numai de nume, ci ea corespunde unor obiceiuri încă 


1. Un trib de cîteva sute de capete numără adesea 50-60 de clanuri, chiar mai 
multe. A se vedea Durkheim şi Mauss, De quelques formes primitives de clas- 
sification in Année soc., t. VI, p. 28, nota 1. 

2. Exceptînd indienii pueblo din sud-vest, unde sînt mai numeroase. V. Hodge, 
Pueblo Indian Clans, in American Anthropologist, seria 1, t. IX, pp. 345 şi urm. 
Ne putem totuşi întreba dacă grupările ce au acest totem sînt clanuri sau subclanuri. 

. V. tabelele lui Morgan din Ancient Society, pp. 153-185. 

. Krause. Die Tlinkit-Indianer, p. 112; Swanton, Social Condition, Beliefs a. 
Linguistic Relationship of the Tlingit Indians in XXVI” Rep., p. 398. 

5. Swanton, Contributions to the Ethnology of the Haida, p. 62. 

actuale şi influenţează profund întreaga viaţă. Deosebirile de ordin 
moral dintre clanuri sînt nesemnificative în comparaţie cu cele 
dintre fratriil. Numele pe care îl poartă nu e un simplu cuvînt, cu 
un sens uitat ori foarte vag cunoscut, ci un totem în toată puterea 
cuvîntului, avînd toate atributele esenţiale pe care le vom descrie 
în continuare?. Chiar şi din acest punct de vedere, avem tot intere- 
sul să nu neglijăm triburile din America, unde totemul, ale cărui 
vestigii sînt cît se poate de vagi în Australia, poate fi observat în 
chip nemijlocit în cadrul fratriilor. 


I 


Totemul este nu numai un nume, ci şi o emblemă, un adevărat 
blazon, ale cărui analogii cu blazonul heraldic au fost evidențiate. 
«Fiecare familie adoptă un animal sau o plantă ca ecuson şi semn 
distinctiv (as their crest and sigm)», spune Grey, referindu-se la 
australieni. Ceea ce el numeşte familie este, fără doar şi poate, un 
clan. «Organizarea australiană, afirmă Fison şi Howitt, arată că tote- 
mul este, înainte de orice, un blazon de grup (the badge of a group). 
Schoolcraft se exprimă în aceiaşi termeni despre totemurile indie- 
nilor din America de Nord : «Totemul este, de fapt, un desen similar 
emblemelor heraldice la naţiunile civilizate şi individul este autori- 
zat să-l poarte ca dovadă a identităţii familiei din care face parte. 
Este ceea ce demonstrează şi adevărata etimologie a cuvîntului, 
care a derivat din dodaim, adică satul sau rezidența unei grupări 
de familii». Atunci cînd indienii au intrat în contact cu europenii, 
încheind contracte cu ei, tratatele erau parafate cu totemul clanu- 
lui€. 

Nobilii din epoca feudală sculptau, gravau sau desenau steme 
pe pereţii castelelor, pe arme sau pe alte obiecte care le aparţineau. 
La fel procedează negrii din Australia şi indienii din America de 
Nord. Indienii care l-au însoţit pe Samuel Hearne îşi pictau tote- 


1. «The distinction between the two clans is absolute in every respect», arată 
Swanton, p. 68 ; el numeşte clan ceea ce noi numim fratrie. După el, cele două 
fratrii sînt, una faţă de cealaltă, ca două popoare străine. 

2. Totemul clanurilor propriu-zise este, cel puţin la haida, alterat într-o mai mică 
măsură decît totemul fratriilor. Obiceiul permite clanului să ofere sau să vîndă 
dreptul de a purta totemul, astfel că fiecare clan are o mulţime de totemuri, 
dintre care unele în comun cu ale altor clanuri (v. Swanton, pp. 107 şi 268). 
Deoarece Swanton numeşte fratriile clanuri, el este obligat să dea numele de 
familie clanurilor propriu-zise şi houssebold, adevăratelor familii. Dar adevăratul 
sens al terminologiei sale nu este ambiguu. 

3. Journals of two Expeditions in N.W. and W. Australia, Il, p. 228. 

4. Kamilaroi and Kurnai, p. 165. 

5. Indian Tribes, I, p. 240, Cf. I, p. 52. Etimologia este, de altfel, foarte contestabilă. 
Cf. Handbook of American Indians North of Mexico (Smithsonian Instit., Bur.of 
Ethnol., partea a doua, s.v. Totem, p. 787). 

6. Schoolcraft, Indian Tribes, III, p. 184. Garrick Mallery, Picture Writing of the 
American Indians, in Tenth. Rep. 1893, p. 377. 

murile pe scuturi înainte de a pleca la luptă!. După Charlevoix, 
unele triburi de indieni purtau, în timp de război, drapele făcute 
din bucăţi de scoarță de copac înfipte în vîrful unei prăjini, pe care 
îşi reprezentau totemurile?. Cînd izbucnea vreun conflict între două 
clanuri tlinkit, luptătorii celor două grupuri rivale purtau pe cap 
coifuri pe care-şi desenau totemurile?. La irochezi, pe fiecare 
wigwam era aşezată, ca semn al clanului, o piele de animal, ce 
slujea de totem‘. Conform unui alt observator, totemul era un ani- 
mal împăiat, aşezat în faţa porţii”. La tribul wyandot, fiecare clan 
are propriile sale ornamente şi picturi€. La tribul omaha şi la sioux, 
totemul era de obicei pictat pe cort”. 

Acolo unde societatea a devenit sedentară, cortul fiind înlocuit 
cu casa, unde artele plastice s-au dezvoltat deja, totemul e gravat 
pe lemn sau ziduri. Aşa s-a întîmplat, de exemplu, la haida, 
tsimshian, salish, tlinkit. «Un ornament foarte specific al caselor 
tlinkit, spune Krause, sînt stemele totemice». Ele au forme de ani- 
male, combinate în unele cazuri cu forme omeneşti, şi sînt sculptate 
pe stîlpii ridicaţi lîngă poarta de intrare, stîlpi care putea atinge 
uneori pînă la 15 metri înălţime ; în general, stîlpii erau pictaţi în 
culori ţipătoare*. Totuşi, într-un sat tlinkit, reprezentările totemice 
nu sînt foarte numeroase ; le întîlnim doar în faţa caselor şefilor 
sau în faţa locuinţei celor înstăriți. Ele sînt mult mai frecvente la 
tribul vecin, haida ; aici, întîlnim mai multe la fiecare casă”. Cu 
nenumăraţii lui stîlpi sculptați, ridicaţi peste tot şi foarte înalţi, un 
sat haida dă impresia unui oraş sfînt, presărat cu clopotniţe şi 
minarete minuscule!. La tribul salish, totemul este adesea repre- 
zentat pe pereţii interiori!!. Îl regăsim pe bărci, pe diverse ustensile 
şi pe monumentele funerare!?. 

Exemplele precedente sînt preluate exclusiv de la indienii din 
America de Nord. Sculpturile, gravurile şi reprezentările perma- 


1. Hearne, Journey to the Northern Ocean, p. 148 (citat de Frazer in Totemism, p. 30). 

2. Charlevoix, Histoire et description de la Nouvelle France, V, p. 329. 

3. Krauss, Tlinkit-Indianer, p. 248. 

4. Erminnie A.Smith, Mythes of the Iroquois, in Second Rep. of the Bureau of Etbnol., 

p. 78. 

5. Dodge, Our Wild Indians, p. 225. 

6. Powell, Wyandot Government, in I. Annual Report of the Bureau of Ethnology 
(1881), p. 64. 

7. Dorsey, Omaha Sociology, in Third Rep., pp. 229, 240, 248. 

8. Krause, op. cit., pp. 130-131. 

9. Krause, op. cit., p. 308. 

10. V. fotografia unui sat haida în Swanton, op. cit., pl.IX. Cf. Tylor, Totem Post of 
the Haida Village of Masset, J.A.I., serie nouă, I, p. 133. 

11. Hill Tout, Report on the Ethnology of the Statlumb of British Columbia, J.A.L., 
t.XXXV, 1905, p. 155. 

12. Krause, op. cit., p. 230; Swanton, Haida, pp. 129, 135 şi urm. ; Schoolcraft, 
Indian Tribes, I, pp. 52-53, 337, 356. În ultimul caz, totemul este reprezentat 
răsturnat, în semn de doliu. Obiceiuri similare întîlnim la tribul creek (C.Swan, 
in Schoolcraft, Indian Tribes of tbe United States, V, p. 265), delaware 
(Heckewelder, An Account of the History, Manners a. Customs of the Indian 
Nations who once inbabited Pennsylvania, pp. 246-247). 

nente sînt posibile doar acolo unde tehnicile artelor plastice au 
ajuns la un grad de perfecţiune necunoscut de triburile australiene. 
Drept urmare, reprezentările totemice menţionate sînt mai rare şi 
mai puţin vizibile în Australia decît în America. Unele cazuri pot fi 
citate totuşi. La tribul warramunga, la sfîrşitul ceremoniilor 
mortuare, osemintele mortului sînt îngropate după ce s-au uscat şi 
transformat în pulbere. Lîngă locul unde sînt depuse, pe pămînt 
este desenată o figură reprezentînd totemul'0. La mara şi anula, 
corpul e aşezat într-o bucată de lemn scobit, decorată şi ea cu 
desene caracteristice totemului?. În Noua Galie de Sud, Oxley a 
întîlnit figuri gravate pe arborii din împrejurimile mormîntului unui 
indigenș, figuri cărora Brough Smyth le atribuie trăsături totemice*. 
Indigenii din Darwinul Superior gravează pe scuturi imagini totemi- 
ce. După Collins, mai toate ustensilele sînt acoperite de ornamente 
care au o aceeaşi semnificaţie ; aceleaşi figuri le regăsim pe stînci?. 
Desenele totemice ar putea fi chiar mai frecvente decît ni se pare ; 
căci, din motivele pe care le vom vedea, adevăratul lor sens nu 
este întotdeauna uşor de sesizat. 


Diversele fapte citate ne oferă deja o imagine a rolului important 
pe care îl joacă totemul în societăţile primitive. Totuşi, pînă acum, 
el pare exterior omului, fiind reprezentat mai ales de lucruri. Imagi- 
nile totemice nu sînt însă desenate doar pe pereţii caselor, pe 
ambarcaţiuni, arme, instrumente şi morminte, ci şi pe corpul ome- 
nesc. Nu numai că-şi pun blazonul pe obiectele pe care le posedă, 
dar îl poartă asupra lor înşişi ; gravat în propria carne, face parte 
din ei, iar acest mod de reprezentare este, de departe, şi cel mai 
important. 

O regulă foarte generală este aceea că membrii clanului încearcă 
să-şi creeze o înfăţişare exterioară conformă totemului. La tlinkit, 
persoana care conduce o ceremonie religioasă îmbracă un veştmînt 
care reprezintă, total sau parţial, corpul animalului al cărui nume îl 
poartă clanul“. În acest scop, sînt folosite măşti speciale. Aceleaşi 
practici se regăsesc în tot Nord-Vestul american”. Obiceiul există şi 
la tribul minnitaree, cînd pleacă la luptă? şi la indienii pueblo’. 
Atunci cînd totemul este o pasăre, indivizii îi poartă penele pe 


Spencer şi Gillen, North. Tr., pp. 168, 537, 540. 


T; 

2. Spencer şi Gillen, ibid., p. 174. 

3. Brough Smyth, The Aborigines of Victoria, I, p. 99, notă. 

4. Brough Smith, op. cit., p. 284. Strehlow citează un fapt similar la arunta QII, 

. 68). 

S; Pin Account of the English Colony in N.S. Wales, II, p. 381. 

6. Krause, p. 327. 

7. Swanton, Social Condition, Beliefs a. linguistic Relationship of the Tlingit Indians, 
in XXVI” Rep., pp. 435 şi urm. ; Boas, The Social Organization and the Secret 
Societies of the Kwakiutl Indians, p. 358. 

8. Frazer, Totemism, p. 26. 

9 


. Bourke, The Snake Dance of tbe Moquis of Arizona, P- 229 ; ].W.Fewkes, The 
Group of Tusayan Ceremonials called Katcinas, in XV” Rep., 1897, pp. 251-263. 

capl. La tribul iowa, fiecare clan are un mod specific de a-şi tăia 
părul. În clanul Vulturului, sînt păstrate două smocuri pe frunte şi 
unul atîrnă la spate ; în clanul Bivolului, smocurile sînt dispuse ca 
nişte coarne?. La omaha, fiecare clan are tunsoarea lui. În clanul 
Ţestoasei, de exemplu, părul este ras, cu excepţia a şase bucle, 
două de fiecare parte, una în faţă şi una la spatele capului, imitînd 
astfel labele, capul şi coada animalului?. 

Cel mai adesea însă, marca totemică este imprimată chiar pe 
trup. Acest mod de reprezentare este pe înţelesul pînă şi al socie- 
tăţilor mai puţin avansate. Uneori s-a pus întrebarea dacă ritul atât 
de frecvent care constă în smulgerea a doi dinţi superiori la tinerii 
aflaţi la pubertate n-ar fi decît doar o reproducere a formei totemi- 
ce. Faptul nu a fost stabilit, dar este de remarcat că indigenii înşişi 
îl explică astfel. De exemplu, la arunta, extracția dinţilor este practi- 
cată doar în clanul Ploii şi al Apei ; conform tradiţiei, operaţia ar 
avea drept scop să creeze fizionomii asemănătoare norilor negri, 
cu marginile lor clar delimitate, care anunţă ploaia, fiind astfel 
consideraţi că fac parte din aceeaşi familie. Este o dovadă că 
indigenul are conştiinţa faptului că deformările au ca scop să-i 
confere, fie şi convenţional, aspectul totemului. Tot la arunta, în 
timpul riturilor de subincizie, soţiei novicelui şi surorilor acestuia li 
se fac anumite tăieturi, cicatricile rezultate fiind reprezentate şi pe 
un anumit obiect sacru, despre care vom vorbi imediat, şi care este 
numit churinga. Vom vedea că liniile astfel desenate pe churinga 
sînt emblematice pentru totem?. La tribul kaitish, cangurul uriaş 
este considerat înrudit cu ploaia“ ; indivizii din clanul Ploii poartă 
în urechi mici pandantive făcute din dinţii respectivului animal”. La 
yerkla, în timpul iniţierii, tînărului i se fac pe obraz nişte crestături 
care lasă cicatrici, numărul şi forma lor variind în funcţie de totemă. 
Unul dintre informatorii lui Fison semnalează acelaşi lucru la tribu- 
rile cercetate de e. După Howitt, şi la dieri există o relaţie similară 
între anumite sacrificii şi totemul apei!”. Cît despre indienii din 
Nord-Vest, obiceiul de a-şi tatua totemul este foarte generalizat!!. 


. Muller, Geschichte der Amerikanischen Urreligionen, p. 327. 

Schoolcraft, Indian Tribes, III, p. 269. 

Dorsey, Omaha Sociol., Third Rep., pp. 229, 238, 240, 245. 

Spencer şi Gillen, Nat. Tr., p. 451. 

Spencer şi Gillen, Ibid., p. 257. 

Vom vedea (Cartea II, cap.IV) ce semnificație au respectivele raporturi de 
rudenie. 

Spencer şi Gillen, North. Tr., p. 296. 

. Howitt, Nat. Tr., pp. 744-746 ; cf. p.129. 

. Kamilaroi and Kurnai, p. 66, nota. Este adevărat că faptul e contestat de alți 
informatori. 

10. Howitt, Nat. Tr., p. 744. 

11. Swanton, Contributions to the Ethnology of the Haida, pp. 41 şi urm, pl. XX şi 
XXI ; Boas, The Social Organization of the Kwakiutl, p. 318; Swanton, Tlingit, pl. 
XVI. Într-un alt caz, străin de cele două zone etnografice pe care le studiem, 
tatuajele sînt aplicate animalelor clanului. În sudul Africii, tribul bechuana e 
divizat în cîteva clanuri : Crocodilul, Bivolul, Maimuţa etc. Indivizii din clanul 

Dacă tatuajele efectuate prin mutilare sau sacrificiu nu au întot- 
deauna o semnificaţie totemică!, mai există simple desene realizate 
pe corp, care, în general, sînt şi ele reprezentări ale totemului. Este 
drept că indigenul nu-şi face asemenea desene zilnic. Atunci cînd 
este preocupat doar de activităţi pur economice, cînd micile grupuri 
familiale pleacă la vînătoare sau pescuit, el nu se încurcă cu ase- 
menea obiceiuri complicate. Cînd însă clanul se reuneşte pentru a 
îndeplini ceremoniile religioase, obiceiul devine obligatoriu. Cum 
vom vedea, fiecare asemenea ceremonie se referă la un anume 
totem şi, de obicei, riturile care se raportează la un totem pot fi 
îndeplinite doar de cei care-i aparţin. În asemenea cazuri, oficianţii? 
şi asistenţa poartă întotdeauna pe corp desene figurînd totemul?. 
Unul dintre riturile principale de iniţiere, care îl introduce pe tînăr 
în viaţa religioasă a tribului, constă tocmai în a i se desena pe corp 
simbolul totemic“. Este adevărat că, la arunta, desenul nu reprezintă 
întotdeauna şi în mod necesar totemul iniţiatuluis. Dar la acest trib 
avem de-a face cu o excepţie datorată unei perturbări a organizării 
totemice?. Chiar şi aici însă, în momentul cel mai solemn al iniţierii, 
constituind încununarea şi consacrarea ei, cînd neofitului i se per- 


Crocodilului practică o incizie în urechea animalelor lor a cărei formă aminteşte 
de botul crocodilului (Casalis, Les Basoutos, p. 221). După Robertson Smith, 
obiceiul există şi la vechii arabi (Kinsbip and Marriage în early Arabia, pp. 
212-214). 

1. Este drept că, după Spencer şi Gillen, unele n-ar avea înţeles religios (v. Nat. 
Tr., pp. 41-41; North. Tr., pp. 54-56). 

. La arunta, există excepţii de la regulă, pe care le vom explica mai tîrziu. 

„ Spencer şi Gillen, Nat. Tr., p. 162,; North. Tr., pp. 179, 259, 292, 295-296 ; 
Schulze, loc. cit., p. 221. Nu întotdeauna este reprezentat totemul însuşi, ci un 
obiect care, asociat cu totemul, este considerat ca provenind din aceeaşi familie. 

4. De exemplu, la warramunga, walpari, wulmala, tjingilli, umbaia, unmatjera 
(North. Tr., pp. 348, 339). La warramunga, cînd se execută desenul, oficiantul 
adresează iniţiatului următoarele cuvinte : «Insemnul acesta este al localităţii tale 
(pour place) : nu-ţi îndrepta privirile către o alta». Spencer şi Gillen spun că 
«acest limbaj înseamnă că tînărul nu trebuie să participe la alte ceremonii decît 
cele ale totemului său ; de asemenea, este o mărturie a legăturilor strînse presu- 
puse a exista între om, totem şi locul consacrat al totemului». (North. Tr., p. 584). 
La warramunga, totemul se transmite de la tată la copii, deci fiecare localitate 
are totemul său. 

„Spencer şi Gillen, Nat. Tr., pp. 215, 241, 376. 

„Să ne amintim (v. supra, p. 106) că, în acest trib, copilul poate avea un alt totem 
decît al tatălui sau al mamei şi, în general, decît al celor apropiaţi. Or, aceştia 
sînt, în general, oficianţii desemnaţi pentru a executa ceremoniile de iniţiere. 
Drept urmare, deoarece un individ are, în principiu, calitatea de oficiant doar în 
ceremoniile totemului său, rezultă că, în unele cazuri, riturile în care este iniţiat 
copilul se referă obligatoriu la un alt totem decît al său. Aşa se face că picturile 
de pe corpul novicelui nu reprezintă în mod obligatoriu totemul său. Găsim 
asemenea cazuri la Spencer şi Gillen, Nat. Tr., p. 229. Ceea ce arată că există o 
anomalie este faptul că, totuşi, ceremoniile de circumcizie ţin de totemul pre- 
dominant în grupul local din care face parte iniţiatul, adică de totemul care ar fi 
al iniţiatului însuşi, dacă organizarea totemică n-ar fi perturbată, dacă şi la arunta 
s-ar petrece ceea ce se întîmplă la warramunga (yv. Spencer şi Gillen, Ibid., p. 219). 
Aceeaşi perturbare a avut şi o altă urmare. În general, ea a dus la slăbirea 
legăturilor dintre totem şi grup, de vreme ce acelaşi totem poate să cuprindă 
membri din toate grupurile locale posibile şi chiar din două fratrii deopotrivă. 
Ideea că un individ avînd un anumit totem poate celebra ceremoniile unui alt 

mite intrarea în sanctuarul în care sînt păstrate obiectele sacre ale 
clanului, pe corpul său se execută picturi — embleme totemice ; de 
astă dată este vorba despre totemul tînărului!. Legătura dintre indi- 
vid şi totemul de care aparţine este atît de strînsă, încît emblema 
clanului este pictată nu numai pe trupurile celor vii, ci şi pe ale 
defuncţilor, înainte de a fi înhumaţi?. 


III 


Decoraţiile totemice ne permit deja să presupunem că totemul 
nu reprezintă doar un nume şi o emblemă. Pe durata ceremoniilor 
religioase, totemul, ca etichetă colectivă, are un caracter religios. În 
raport cu el, lucrurile se clasifică în sacre şi profane, el fiind proto- 
tipul celor dintii. 

La triburile din Australia centrală, în principal la arunta, loritja, 
kaitish, unmatjera, ilpirra?, în rituri sînt utilizate în mod constant anumi- 
te instrumente, pe care arunta le numesc — după Spencer şi Gillen — 
churinga şi, după Strehlow — tjurungat. Este vorba de bucăţi de 
lemn sau de piatră şlefuită, de diverse forme, în general ovale sau 
alungite’. Fiecare grupare totemică îşi are propria colecţie mai mult 
sau mai puţin numeroasă. Pe fiecare cbhuringa, este gravat desenul 
ce reprezintă totemul grupuluf. Un număr de churinga sînt găurite 
la un capăt şi prin gaură se trece un fir făcut din păr de om sau de 
oposum. Asemenea obiecte din lemn, astfel găurite, sînt folosite în 
acelaşi scop ca şi instrumentele de cult pe care etnografii englezi 
le-au denumit bu//-roarers. Cu ajutorul legăturii de care sînt suspen- 
date, ele pot fi rotite în aer, producînd astfel un zgomot asemănător 
celui făcut de acele jucării pe care azi le numim diavoli. Acest 
zgomot asurzitor are o semnificaţie rituală şi însoţeşte toate ceremo- 
niile religioase mai importante. Unele churinga sînt deci veritabile 
bull-roarers. Dar există şi altele, care nu sînt făcute din lemn sau 


totem, contrară principiilor totemismului, aşa cum vom vedea, s-a putut încetă- 
teni fără să i se opună o mare rezistenţă. S-a admis că un individ, căruia un spirit 
i-a dezvăluit formula unei ceremonii, dobîndea calificarea necesară pentru a o 
oficia, chiar dacă nu aparţinea totemului respectiv (Nat. Tr., p. 519). Dar faptul 
că beneficiarul formulei astfel relevate nu dispune de ea în deplină libertate, 
demonstrează că avem de-a face cu o excepţie de la regulă, cu un soi de deviere 
tolerantă. El poate s-o transmită — situaţia e frecventă — doar unui membru al 
totemului la care se referă ritul (Wat. Tr., Ibid.). 
1. Nat. Tr., p. 140. În acest caz, novicele păstrează decoraţiunea cu care a fost 
împodobit pînă ce aceasta se şterge, odată cu trecerea timpului. 
2. Boas, General Report on the Indians of British Columbia, in British Association 
for the Advancement of Science, Fifth Rep. of the Commitee on the N.W. Tribes of 
tbe Dominion of Canada, p. 41. 
. Ceea ce se întîmplă şi la warramunga, dar mai rar ca la arunta, şi ele nu figurează 
în ceremoniile totemice, deşi ocupă un oarecare loc în mituri (North. Tr., p. 163). 
. În alte triburi, se folosesc alte nume. Redăm termenul generic, folosit de arunta, 
deoarece aici churinga ocupă locul cel mai important, fiind şi tribul cel mai studiat. 
. Strehlow, II, p. 81. 
. Unele, puţine la număr, nu au nici un desen vizibil (v. Spencer şi Gillen, Nat. Tr., 
p. 144). 

nu sînt găurite ; acestea nu pot avea aceeaşi întrebuințare, dar inspiră 
aceleaşi sentimente de venerație religioasă. 

Orice churinga, indiferent de întrebuinţarea sa, se numără prin- 
tre obiectele cele mai sacre şi nimic nu-i poate depăşi importanţa 
religioasă. Chiar cuvîntul care-l desemnează indică acest fapt. El 
este un substantiv şi, în acelaşi timp, un adjectiv, însemnînd sacru. 
Astfel, printre numele purtate de fiecare arunta, există unul atît de 
sacru încît este interzis a-l dezvălui străinilor ; este pronunţat doar 
rareori, cu voce scăzută, într-un fel de murmur misterios. Este ceea 
ce se cheamă aritna churinga (aritna>=nume)!. Mai general, 
churinga desemnează toate actele rituale; de exemplu, ilia 
churinga înseamnă cultul emuului?. Folosit ca substantiv, churinga 
este deci un obiect a cărui trăsătură fundamentală constă în carac- 
terul lui sacru. Profanii, adică femeile şi tinerii neiniţiaţi în viaţa 
religioasă, nu pot nici măcar să-l vadă ori să-l atingă, fiindu-le 
permis doar să-l privească de departe, şi asta foarte rar?. 

Churinga sînt păstrate cu pioşenie într-un loc numit, la arunta, 
erinatulungat. Este o scobitură subterană ascunsă, situată într-un 
loc pustiu. Intrarea e închisă cu grijă cu cîteva pietre atît de abil 
aşezate, încît străinul care trece nu poate bănui că lîngă dînsul se 
găseşte tezaurul religios al clanului. Caracterul sacru al oricărui 
churinga este conferit şi de locul unde e păstrat, de care femeile şi 
cei neiniţiaţi nu se pot apropia. Doar cînd iniţierea s-a încheiat, 
tinerii au acces; se întîmplă chiar ca ei să nu fie demni de o 
asemenea favoare decît după mulţi ani de încercări”. Religiozitatea 
locului iradiază, transmiţîndu-se celor din preajmă : tot ce se află în 
împrejurimi dobîndeşte acelaşi caracter şi, de aceea, se sustrage 
răului profan. Este un om urmărit de un altul ? Ajuns la ertnatulunga 
e salvat; nu mai poate fi prins*. Chiar şi un animal rănit, refugiat 
acolo, trebuie respectat”. Orice ceartă este interzisă. Este un loc al 
păcii, cum se spune în societăţile germanice, un sanctuar al gru- 
pului totemic şi un azil. 


. Nat. Tr., pp. 139 şi 648 ; Strehlow, II, p. 75. 

2. Strehlow scrie fjurunga şi dă cuvîntului un sens uşor diferit. «El semnifică ceva 
secret şi personal (der eigene geheime). Tju este un cuvînt arhaic, însemnînd 
ascuns, secret, iar runga semnifică ceva ce îmi este propriu.» Kempe însă, recu- 
noscut ca o autoritate mai mare în acest domeniu decît Strehlow, traduce tju 
prin mare, puternic, sacru (Kempe, Vocabulary of the Tribes inhabiting 
Macdonnell Ranges, s.v. Tju, in Transactions of the R. Society of Victoria, t.XIII). 
De altfel, traducerea lui Strehlow nu e atît de îndepărtată, cum s-ar putea crede, 
de cea a lui Kempe ; căci este secret ceea ce se sustrage cunoaşterii profanilor, 
adică ceea ce este sacru. Cît despre înţelesul cuvîntului runga, acesta ne pare 
neclar. Ceremoniile dedicate emuului aparţin tuturor membrilor clanului Emu şi 
la ele poate participa toată lumea, nefiind deci ceva personal, privat. 

. Nat. Tr., pp. 130-132; Strehlow, II, p. 78. Femeia care a văzut churinga sau 
bărbatul care i l-a arătat sînt omoriţi. 

. Strehlow numeşte acest loc — definit la fel de Spencer şi Gillen — arknanaua, şi 
nu ertnatulunga (Strehlow, II, p. 78). 

5. Nortb. Tr., p. 270; Nat. Tr., p. 140. 

6. Nat. Tr., p. 135. 

7. Strehlow, II, p. 78. Strehlow spune totuşi că asasinul care s-ar refugia lîngă 

Virtuţile unui churinga nu se manifestă doar prin faptul că-l ţine 
pe profan la distanţă. Dacă este atît de izolat, înseamnă că e un 
obiect religios de mare preţ, a cărui pierdere ar afecta grav colec- 
tivitatea şi pe indivizi. El are o mulţime de proprietăţi miraculoase : 
vindecă rănile prin atingere, mai ales cele datorate circumciziei! ; 
are aceeaşi eficienţă împotriva bolii? ; face să crească barba? ; dă 
puteri şi importanţă spaţiului totemic, asigurînd o reproducere nor- 
mală“ ; bărbaţilor le dă forţă, curaj, perseverenţă, deprimîndu-i şi 
slăbindu-i pe duşmani. Această din urmă credinţă este atît de înră- 
dăcinată încît, atunci cînd doi combatanți se luptă, dacă unul din ei 
se întîmplă să vadă că adversarul poartă churinga cu el, îşi pierde 
pe dată încrederea în sine şi este sigur că va fi înfrînt?. Nu există 
vreun alt instrument mai important în ceremoniile religioase€. 
Printr-un fel de miruire, puterea sa este transmisă oficianţilor sau 
asistenţei ; pentru aceasta, după ce au fost unse cu grăsime, ele sînt 
frecate de membrele sau de stomacul credincioşilor”, ori sînt aco- 
perite cu puf, şi acesta îşi ia zborul şi dispare în toate direcţiile 
atunci cînd sînt învîrtite — răspîndindu-i astfel virtuțile. 

Dar churinga nu sînt de folos doar indivizilor ; soarta întregului 
clan depinde de ele. Pierderea lor constituie un dezastru, cea mai 
mare nenorocire ce i se poate întîmpla unui grup’. Uneori churinga 
părăsesc ertnatulunga, de exemplu atunci cînd sînt împrumutate 
unui grup străin!0. Atunci este un adevărat doliu public : vreme de 
două săptămîni, indivizii plîng şi se văicăresc, cu corpul uns cu 
argilă albă, ca şi cum ar fi pierdut pe cineva apropiati!. Churinga 
nu stau la dispoziţia oricui ; ertnatulunga unde sînt păstrate se află 
sub controlul şefului de grup. Desigur, fiecare individ are drepturi 
speciale!? ; totuşi, deşi este, într-o oarecare măsură, proprietarul 


ertnatulunga este urmărit fără milă şi ucis. Ne vine greu să conciliem acest fapt 
cu privilegiul de care se bucură animalele şi ne întrebăm dacă severitatea sporită 
cu care este tratat criminalul nu este de dată recentă, datorîndu-se slăbirii tabu- 
ului care proteja iniţial ertnatulunga. 

. Nat. Tr., p. 248. 

2. Ibid., pp. 545-546 ; Strehlow, II, p. 79. De exemplu, cu praful rezultat din răzuirea 
unui churinga de piatră, dizolvat în apă, se prepară o poțiune care redă bolna- 
vilor sănătatea. 

3. Nat. Tr., pp. 545-546 ; Strehlow (II, p. 79) contestă faptul. 

. De exemplu, churinga totemului ignamei, aşezat pe pămînt, face să crească 
ignamele (North. Tr., p. 275). Aceeaşi putere există şi la animale (Strehlow, II, 
pp. 76, 78; III, pp. 3, 7). 

5. Nat. Tr., p. 135, Strehlow, II, p. 79. 

6. North. Tr., p. 278. 

7. Ibid., p. 180. 

8. Ibid., pp. 272-273. 

. Nat. Tr., p. 135. 

0. Grupul poate împrumuta churinga unui alt grup, în ideea că le vor transmite 
ceva din virtuțile lor, şi că, astfel, va creşte vitalitatea indivizilor (Wat. Tr., pp. 158 
şi urm.). 

11. Ibid., p. 136. 

12. Fiecare individ e unit printr-o legătură particulară mai întîi de un churinga 
special, care-i slujeşte de gaj de viață, apoi de cele primite de la părinți prin 
moştenire. 


CREDINŢELE PROPRIU-ZIS TOTEMICE 119 


lor, nu le poate utiliza decît cu consimţămîntul şi sub îndrumarea 
şefului. Constituie o avere colectivă, chivotul sfînt al clanuluil. 
Devoţiunea faţă de ele le arată, de altfel, valoarea. Sînt mînuite cu 
respect, fapt demonstrat de solemnitatea gesturilor?. Li se poartă de 
grijă, sînt unse, frecate, lustruite, iar transportul lor dintr-o locali- 
tate în alta constituie prilejul unor ceremonii care dovedesc că 
deplasarea aceasta este un act de cea mai mare importanță’. 

Or, churinga sînt, în sine, obiecte de lemn şi piatră, ca oricare 
altele ; nu se deosebesc de obiectele profane de acelaşi gen decît 
printr-o particularitate : prin faptul că pe ele este desenată sau 
gravată marca totemică. Ea şi numai ea le conferă caracterul sacru. 
Este drept că, după Spencer şi Gillen, churinga ar servi drept adă- 
post sufletului unui străbun, care i-ar conferi şi proprietățile‘. 
Strehlow declară interpretarea inexactă şi propune o alta, care nu 
diferă sensibil de precedenta : churinga ar fi considerat ca imaginea 
corpului unui străbun sau ca fiind chiar acel corp”. Sentimentele 
inspirate de un străbun s-ar reflecta asupra obiectului material, 
făcînd din acesta un fel de fetiş. Dar ambele concepţii — deose- 
bindu-se, de altfel, doar prin textul mitului — au fost plămădite 
evident prea tîrziu pentru a mai face inteligibil caracterul sacru 
atribuit acestor churinga. În alcătuirea bucăţilor de lemn şi piatră, 
în aspectul lor exterior, nu există nimic predestinat a fi considerat 
ca sediu al sufletului unui strămoş sau ca o imagine a trupului său. 
Dacă oamenii au făurit un asemenea mit, este pentru ca să-şi ex- 
plice veneraţia religioasă pe care obiectele acestea o inspiră, şi nu 
mitul a dat naştere acestei veneraţii. Explicaţia aceasta, ca atîtea 
alte explicaţii mitice, nu rezolvă întrebarea decît prin întrebarea 
însăşi, repetată în termeni uşor diferiţi ; căci a spune că churinga e 
sacru şi că are raporturi cu o fiinţă sacră înseamnă a spune în două 
moduri diferite acelaşi lucru, nu însă şi a-l explica. De altfel, con- 
form mărturiei lui Spencer şi Gillen, chiar şi la arunta există 
churinga pe care bătrînii tribului le fabrică în văzul tuturor. Ele nu 


1. Nat. Tr., p. 154; North. Tr., p. 193. Ele reprezintă o marcă a colectivităţii, astfel 
că pot înlocui bastoanele mesagerilor, cu care sînt dotați indivizii din alte triburi, 
atunci cînd sînt trimişi pentru a invita grupări străine la vreo ceremonie (Nat. Tr. 
pp. 141-142). 

2. Ibid., p. 326. E locul să remarcăm că bull-roarers sînt utilizate în acelaşi mod 
(Mathews, Aboriginal Tribes of North South Wales and Victoria, in Journal of 
Royal Society of North-South Wales, XXXVIII, pp. 307-308). 

. Nat. Tr., pp. 101, 250 şi urm. 

. Ibid., p. 138. 

. Strehlow, I, Vorworet, in fine, II, pp. 76, 77 şi 82. La arunta, este chiar corpul 
unui străbun ; la loritja, doar o imagine. 

. La naşterea unui copil, mama arată tatălui locul unde crede că sufletul strămoşu- 
lui a pătruns într-însa. Tatăl, însoţit de cîteva rude, se duce în acel loc şi caută un 
churinga pe care se crede că străbunul l-ar fi lăsat să cadă în clipa cînd s-a 
reîncarnat. Dacă este găsit, înseamnă că, fără îndoială, un vechi grup totemic l-a 
aşezat acolo (ipoteza aparţine lui Spencer şi Gillen). Dacă nu este descoperit, se 
face un nou churinga după o anume tehnică (Nat. Tr., p. 132; cf. Strehlow, 
II, p.80). 

provin deci de la strămoşi. Au totuşi aproape aceeaşi eficienţă ca şi 
celelalte şi sînt păstrate cu aceeaşi grijă. În fine, există triburi întregi 
la care churinga nu este conceput ca asociat unui spirit!. Natura lor 
religioasă provine deci dintr-o altă sursă, care nu ar putea fi decât 
amprenta totemică pe care o poartă. Astfel că ritul se adresează mai 
curînd acestei imagini şi ea este cea care sfinţeşte obiectul pe care 
este gravată. 

Mai există însă, la arunta şi la triburile din jur, alte două in- 
strumente liturgice aflate într-o legătură evidentă cu totemul şi 
churinga, intrînd în alcătuirea lor: nurtunja şi waninga. 

Nurtunja?, pe care îl întîlnim la arunta din Nord şi la vecinii lor 
direcţii, este alcătuit dintr-un suport vertical care este fie o lance, 
fie un mănunchi de lănci, fie o simplă prăjinăf. În jurul lor, se 
aşează tufe de ierburi, prinse cu centuri sau benzi împletite din 
păr. Deasupra se pune puf, dispus în cercuri sau în linii paralele, 
de sus în jos. Vîrful este decorat cu pene de şoim. Aceasta este, de 
altfel, forma cea mai generală sau tipică ; în funcţie de cazurile 
particulare, există diverse alte variante.’ 

Waninga este întîlnit numai la arunta din Sud, la urabunna şi 
loritja, neîntilnindu-se într-o singură variantă. Redus la elementele 
cele mai esenţiale, el constă tot dintr-un suport vertical, format 
dintr-un băț lung de peste un picior sau dintr-o lance cu o înălţime 
de mai mulţi metri, întretăiată cînd de una, cînd de două piese 
transversale“. În primul caz, are aspectul unei cruci. Spaţiul dintre 
braţele crucii şi extremităţile axului central e traversat în diagonală 
de şnururi făcute din păr omenesc sau din blană de oposum, strîn- 
se laolaltă şi constituind astfel o reţea în formă de romb. Atunci 
cînd sînt două bare transversale, şnururile merg de la una la alta 
şi, de aici, la baza suportului. Uneori, sînt acoperite cu un strat 
subţire de puf, destul de gros ca să le ascundă privirilor. Waninga 
are astfel aspectul unui adevărat drapel. Deci, nurtunja şi waninga, 
care figurează într-o multitudine de rituri importante, fac obiectul 


1. Este cazul la warramunga, urabunna, worgaia, umbaia, țjingilli, gnanji (Worth. 
Tr., pp. 258, 275-76). Atunci, spun Spencer şi Gillen, «They were regarded as of 
especial value because of their association with a totem Ubid., p. 276). Asemenea 
exemple există şi la arunta (Nat. Tr., p. 156). 

Strehlow scrie tnatanja (op. cit., I, pp. 4-5). 

. La kaitish, ilpirra, unmatjera ; la aceştia din urmă foarte rar. 

. Prăjina e înlocuită uneori cu churinga lungi, aşezate cap la cap. _ 

Uneori, în vîrful unui nurtunja, este suspendat un altul, mai mic. În alte cazuri, 

nurtunja are formă de cruce sau a literei T. Mai rar, suportul central lipseşte (Wat. 

Tr., pp. 298-300, 360-364, 627). 

. Uneori, barele transversale sînt în număr de trei. 

. Nat. Tr., pp. 231-234, 306-310, 627. În afară de nurtunja şi waninga, Spencer şi 
Gillen mai deosebesc şi un al treilea tip de stîlp sau drapel sacru : kauaua (Nat. 
Tr., pp. 364, 370, 629) despre care mărturisesc deschis că nu au putut să-i afle 
funcţiile. Ei notează doar : kauaua «e privit ca fiind ceva comun membrilor tuturor 
totemelor». Dar, după Strehlow QII, p. 23, nota 2), kauaua ar fi nurtunja totemului 
Pisicii sălbatice. Cum animalul acesta este obiect al unui cult tribal, veneraţia de 
care se bucură nurtunja lui este comună întregului clan. 

unui respect religios, asemănător celui inspirat de churinga. Con- 
fecţionarea şi înălţarea lor se face cu cea mai mare solemnitate. 
Fixate în pămînt sau purtate de oficiant, ele constituie punctul 
central al ceremoniei : în jurul lor se dansează şi se desfăşoară 
riturile. Pentru iniţiere, novicele este adus la baza unui nurtunja, 
special ridicat cu acest prilej. «lată, i se spune, este un nurtunja al 
tatălui tău ; a slujit multor tineri». După care, iniţiatul trebuie să 
îmbrăţişeze nurtunja!. Sărutîndu-l, el intră în relaţie cu principiul 
religios considerat că locuieşte în el ; este o adevărată comuniune, 
care-i conferă tînărului forţa necesară pentru a suporta operaţia 
teribilă a subinciziei?. De altfel, nurtunja are un rol important în 
mitologia acestor societăţi. Miturile arată că, pe timpul strămoşilor 
uriaşi, teritoriul tribului era străbătut de grupuri compuse din indi- 
vizii aceluiaşi totem?. Fiecare avea cu sine un nurtunja. Cînd grupul 
îşi făcea tabăra, înainte de a se răzleţi pentru vînătoare, se fixa în 
pămînt un nurtunja în vîrful căruia erau agăţate churingaf. E ca şi 
cum i se încredința tot ceea ce era mai preţios. În același timp, era 
şi un stindard care servea grupului drept centru de reunire. Nu 
putem să nu fim frapaţi de analogiile dintre nurtunja şi stîlpul sacru 
din Omaha5. 

Or, caracterul sacru nu poate fi datorat decît faptului că waninga 
reprezintă, din punct de vedere material, totemul. Într-adevăr, liniile 
verticale sau inelele de puf care îl acoperă, şnururile de diferite 
culori care unesc braţele unui waninga cu axul central nu sînt 
dispuse arbitrar, după bunul plac al oficianţilor ; toate trebuie să 
aibă în mod obligatoriu o formă strict determinată de tradiţie care, 
în gîndirea indigenilor, reprezintă totemul?. Nu mai trebuie să ne 
întrebăm — ca în cazul unui churinga — dacă veneraţia pentru acest 
instrument de cult nu este decît reflexul celei pentru străbuni ; 
pentru că fiecare nurtunja şi fiecare waninga nu pot fi folosite decît 
la o singură ceremonie. Ele sînt confecţionate din nou, bucată cu 
bucată, ori de cîte ori este necesar şi, odată ritul îndeplinit, sînt 
golite de ornamente, iar elementele din care sînt compuse sînt 
împrăştiate”. Sînt doar imagini — şi încă imagini temporare — ale 
totemului şi, ca urmare, doar în această postură — şi numai în 
această postură joacă un rol religios. 


. North. Tr., p. 342; Nat. Tr., p. 309. 
Nat. Tr., p. 255. 
Ibid., cap. X şi XI. 
. Ibid., pp. 138, 144. 
V. Dorsey, Siouan Cults, XI Rep., p. 413; Omaha Sociology, II” Rep., p. 234. 
Este drept că fiecare trib are doar un stîlp sacru, în timp ce fiecare clan are un 
nurtunja. Principiul însă rămîne acelaşi. 
. Nat. Tr., p. 232, 308, 313, 334 etc. ; North. Tr., pp. 182, 186 etc. 
. Nat. Tr., p. 346. Este drept că se spune că nurtunja reprezintă lancea strămoşului 
care, pe vremea lui Alcheringa, se afla în fruntea fiecărui clan. Este însă doar o 
reprezentare simbolică, nefiind un fel de relicvă asemenea unui churinga, care 
este considerat o emanaţie a străbunului. Caracterul secundar al interpretării 
este în acest caz evident. 

Astfel încît churinga, nurtunja şi waninga îşi datorează natura 
religioasă doar faptului că poartă emblema totemică. Numai emble- 
ma este sacră. Ea conferă caracter sacru oricărui obiect pe care este 
reprezentată. Uneori este pictată pe stînci, iar aceste picturi sînt 
denumite churinga ilkinia, desenele sacrel. Decoraţiile cu care sînt 
împodobiţi oficianţii şi cei care asistă la ceremoniile religioase au 
acelaşi nume, femeile și copiii neavînd voie să le privească?. În 
cursul anumitor rituri, se întîmplă ca totemul să fie desenat pe sol. 
Tehnica acestei operaţii dovedeşte deja sentimentele pe care le 
inspiră desenul şi valoarea superioară care i se atribuie ; desenul 
este executat pe un teren udat în prealabil, îmbibat cu sînge de 
om ; vom vedea mai tîrziu că, prin el însuşi, sîngele constituie un 
element sacru, folosit doar în ceremoniile religioase. Apoi, odată 
imaginea executată, credincioşii rămîn în faţa ei, aşezaţi pe pămînt, 
într-o atitudine de devoţiunef. Am putea spune că o adoră, cu 
condiţia să dăm cuvîntului un sens apropiat de mentalitatea primi- 
tivă. Înţelegem deci că blazonul totemic este înconjurat de o aureolă 
religioasă şi că, pentru indienii din America de Nord, reprezintă un 
obiect de mare preţ. 


Ca să înţelegem însă de ce reprezentările totemice sînt atît de 
sacre, nu e lipsit de interes să ştim în ce constau ele. 

La indienii din America de Nord, aspectul exterior al animalului 
totemic este reprodus, cît se poate de fidel, de imaginile pictate, 
gravate sau sculptate. Procedeele sînt cele pe care le folosim şi as- 
tăzi în cazuri similare, dar sînt mai rudimentare. Nu la fel se petrec 
lucrurile în Australia ; şi este normal ca în societăţile australiene să 
căutăm originea acestor reprezentări. Deşi australianul se arată des- 
tul de capabil să imite, cel puţin într-o manieră rudimentară, formele 
lucrurilor”, decoraţiile sacre par, de cele mai multe ori, străine de 
orice preocupare de acest gen, ele constînd din desene geometrice 
executate pe churinga sau pe corpul oamenilor. Sînt linii, drepte 
sau curbe, pictate în diverse moduri“, ale căror ansambluri nu au şi 
nu pot avea decît un sens convenţional. Legătura dintre figură şi 
obiectul figurat este atît de indirectă şi diluată, încît nu poate fi 
observată de cineva neavizat. Doar membrii clanului pot spune care 
este sensul unei combinaţii de linii”. În general, bărbaţii şi femeile 
sînt reprezentaţi prin semicercuri, animalele prin cercuri sau spirale’, 


. Nat. Tr., pp. 614 şi urm., în special, p. 617; North. Tr., p. 749. 

. Nat. Tr., p. 624. 

. Ibid., p. 179. 

„Nat. Tr., p. 181. 

. V. exemplele lui Spencer şi Gillen, Nat. Tr., fig. 131. Sînt desene care reprezintă, 
de cele mai multe ori, animale, plante, capete umane etc., bineînțeles foarte 
schematic. 

„Nat. Tr., p. 617 ; North. Tr., pp. 716 şi urm. 

. Nat. Tr., p. 145 ; Strehlow, II, p. 80. 

. Ibid., p. 151. 

urmele de animal sau om, prin linii punctate etc. Semnificaţia figu- 
rilor obţinute astfel este atît de arbitrară, încît un acelaşi desen poate 
avea două sensuri diferite pentru indivizii a două totemuri, repre- 
zentînd pentru unii un animal, pentru ceilalţi un alt animal sau o 
plantă. Faptul e şi mai evident pentru nurtunja şi waninga. Fiecare 
reprezintă un totem diferit. Elementele, puţin numeroase şi foarte 
simple, care intră în compoziţia lor nu ar putea da naştere unor 
combinaţii foarte diferite. Rezultă că două nurtunja pot avea acelaşi 
aspect şi totuşi să exprime două lucruri diferite, de exemplu arbore 
de cauciuc sau emu!. În momentul confecţionării, nurtunja capătă 
un sens pe care şi-l păstrează pe toată durata ceremoniei, dar care 
este fixat prin convenţie. 

Aceste fapte demonstrează că, dacă australianul este atît de 
înclinat să figureze totemuri, faptul nu se datorează dorinţei sale de 
a avea sub ochi un portret care să-i redeştepte mereu o senzaţie, ci, 
pur şi simplu, deoarece simte nevoia să-şi reprezinte ideea printr-un 
semn material şi exterior, oricare ar fi acesta. Nu putem înţelege 
încă ce l-a determinat pe omul primitiv să-şi înscrie pe corp sau pe 
diferite obiecte cunoştinţele despre totemul său, dar e important să 
constatăm natura acestei necesităţi, care a dat naștere unei mulţimi 
de reprezentări?. 


1. Nat. Tr., p. 346. 

2. Desenele şi picturile au, fără doar şi poate, caracter estetic ; ele reprezintă o 
primă formă de artă. Fiind mai ales un limbaj scris, rezultă că originile desenului 
şi ale descrierii se confundă. Se pare că omul a început să deseneze nu atît 
pentru a fixa pe lemn sau piatră forme frumoase care să-i încînte simţurile, cît 
pentru a-şi traduce material gîndirea (cf. Schoolcraft, Indian Tribes, |, p. 405 ; 
Dorsey, Siouan Cults, pp. 394 şi urm.). 


CAPITOLUL II 


Credinţele propriu-zis totemice 
(continuare) 


II. Animalul totemic şi omul 


Imaginile totemice nu sînt singurele lucruri sacre. Există fiinţe 
reale care, şi ele, fac obiectul riturilor datorită legăturilor lor cu 
totemul : în primul rînd, făpturile din speciile totemice şi membrii 
clanului. 


I 


Întrucît desenele care reprezintă totemul deşteaptă sentimente 
religioase, este firesc ca lucrurile reproduse de ele să aibă, într-o 
oarecare măsură, aceeaşi proprietate. 

Marea majoritate a acestora sînt animale şi plante. De obicei, 
rolul profan al animalelor şi al plantelor este de a servi drept hrană ; 
caracterul sacru al animalului sau al plantei totemice se recunoaşte 
astfel prin faptul că este interzis consumului. Fără îndoială, pentru 
că sînt sacre, pot intra în compoziţia unor mese mistice şi vom 
vedea că servesc uneori la adevărate sacramente ; în mod normal 
însă, nu pot fi utilizate în alimentația obişnuită. Cel ce nu respectă 
interdicția este expus unor pericole cît se poate de grave. Nu numai 
că grupul intervine pentru a reprima în mod artificial infracțiunea, 
dar se crede că sacrilegiul atrage după sine moartea. Se consideră 
că în planta sau animalul totemic sălăşluieşte un principiu de temut 
care pătrunde în organismul profan, îl dezorganizează şi îl distrugel. 
Doar bătrînii, la unele triburi, sînt scutiţi de interdicţie? ; vom vedea 
şi de ce. 


1. V. cazurile semnalate de Taplin, The Narrinyeri, pp. 63; Howitt, Nat. Tr., pp. 
146, 769 ; Fison şi Howitt, Kamilaroi a. Kurnai, p. o ; Roth, Superstition, Magic 
a. Medicine, §150 ; Wyatt, Adelaide a. Encounter Bay Tribe, in Woods, p. 168 ; 
Meyer, Ibid., p. 186. 

2. Este cazul clanului warramunga (North. Tr., p. 168). 

Totuşi, dacă prohibiţia este formală la unele triburi! — cu excep- 
tiile pe care le vom menţiona —, e de necontestat că ea se atenuează 
pe măsură ce vechea organizare totemică slăbeşte. Restricţiile care 
se menţin demonstrează însă că atenuările nu sînt acceptate fără 
dificultăţi. De exemplu, acolo unde e permis să se mănînce din 
planta sau animalul sacru, libertatea nu este deplină ; nu se pot 
consuma dintr-o dată decît cantități mici. A depăşi măsura este o 
eroare rituală cu consecinţe grave?. În alte locuri, interdicția subzistă 
pentru acele părţi considerate a fi cele mai preţioase, adică cele 
mai sacre ; de exemplu, ouăle sau grăsimea?. În fine, uneori consu- 
marea e îngăduită fără rezerve doar pentru animalele care nu au 
ajuns la deplina maturitate‘, considerîndu-se că, în cazul lor, natura 
sacră nu este încă împlinită. Bariera care izolează şi protejează fiinţa 
totemică cedează deci foarte lent, opunînd rezistenţă, ceea ce dove- 
deşte valoarea ei iniţială”. 

Este adevărat că, după Spencer şi Gillen, respectivele restricţii 
n-ar fi rămăşiţele unei prohibiţii riguroase pe cale de a se atenua 
ci, dimpotrivă, preludiul unei interdicții care abia ar începe să-şi 
facă apariţia. Iniţial, libertatea consumului ar fi fost deplină, limi- 
tările fiind relativ recente. Cei doi autori invocă în sprijinul tezei 
lor următoarele două fapte : mai întîi, aşa cum tocmai am arătat, 
există ocazii solemne în care indivizii sau şeful unui clan nu numai 
că au voie, dar chiar sînt obligaţi să consume din animalul sau 
planta totemică. Apoi, miturile relatează că strămoşii fondatori ai 
clanului mîncau regulat din totem ; or, asemenea povestiri nu pot 
fi înţelese decît ca un ecou al timpurilor în care prohibiţiile actuale 
n-ar fi existat. Dar faptul că în cursul anumitor ceremonii religioase 
solemne consumarea, de altfel moderată, a totemului este obli- 
gatorie, din punct de vedere ritual, nu implică nicicum că acesta ar 
fi devenit o hrană obişnuită. Dimpotrivă, alimentul consumat la 
mesele mistice este esențialmente sacru şi, prin urmare, interzis 
profanilor. Cît despre mituri, a le atribui cu uşurinţă valoarea de 
document istoric înseamnă a proceda conform unei metode su- 
mare. În general, obiectul lor este mai curînd să interpreteze riturile 
existente, decît să comemoreze evenimentele trecutului ; ele con- 
stituie mai curînd o explicaţie a prezentului, decît una a istoriei. În 
speţă, tradiţiile conform cărora strămoşii dintr-o epocă fabuloasă 
ar fi mîncat din totem sînt într-un acord perfect cu credinţele şi 
riturile încă în vigoare. Bătrînii şi cei ajunşi la înalte demnități 
religioase sînt scutiţi de interdicțiile la care sînt supuşi cei mai mulţi 


1. De exemplu, la warramunga, urabunna, wonghibon, yuin, wotjobaluk, buandik, 

ngeumba etc. 

2. În clanul kaitish, dacă un membru consumă prea mult din totem, membrii celei- 
lalte fratrii recurg la o manevră magică prin care consideră că îl ucid (North. Tr., 
p. 294. Cf. Nat. Tr., p. 204 ; Langloh Parker, The Euablayi Tribe, p. 20). 

. Nat. Tr., p. 202 şi nota ; Strehlow, II, p. 58. 

. North. Tr., p. 173. 

. Nat. Tr., pp. 207 şi urm. 

dintre indivizi! : fiind ei înşişi sfinţi, ei pot consuma un lucru sfînt. 
De altfel, regula nu este specifică totemismului, o regăsim la religii 
dintre cele mai diferite. Or, eroii din vechime sînt aproape zei. 
Pare deci firesc că ei s-au putut hrăni cu alimente sacre?, ceea ce 
nu înseamnă că simplii profani ar avea aceleaşi drepturi?. 

Totuşi, nu este sigur şi nici măcar verosimil că prohibiţia ar fi 
fost vreodată absolută. La nevoie, de exemplu atunci cînd indigenul 
e flămînd şi nu are cu ce să se hrănească, se pare că interdicţia 
poate fi încălcată‘, cu atît mai mult cînd totemul era un aliment de 
care omul nu se poate lipsi. Există, de exemplu, un mare număr de 
triburi la care totemul este apa, pentru care prohibiţia strictă ar fi 
practic imposibilă. Totuşi, chiar şi în acest caz, anumite condiţii îi 
limitează folosinţa, demonstrînd că este vorba despre o derogare 
de la principiul recunoscut. La indigenii kaitish şi warramunga, cel 
ce are acest totem nu poate bea apă după plac; nu poate scoate 
apă din puț şi poate lua apă doar din mîinile unui al treilea, care, în 
mod obligatoriu, aparţine unei alte fratriis. Complexitatea procedurii 
şi neajunsurile care rezultă sînt un mod de a recunoaşte că accesul 
la obiectul sacru nu este liber. O aceeaşi regulă se aplică, în unele 
triburi din centru, ori de cîte ori se consumă un totem, din ne- 
cesitate sau din alte cauze. Să mai adaugăm că atunci cînd nici 
respectiva procedură nu poate fi îndeplinită, adică atunci cînd 
individul este singur sau înconjurat doar de membrii fratriei sale, 
se poate lipsi — dacă e neapărat necesar — de orice intermediar. 
Vedem deci că interdicţia cunoaşte diverse gradaţii. 

Totuşi, ea se întemeiază pe nişte idei atît de înrădăcinate în 
conştiinţe, încît supravieţuieşte adesea raţiunilor sale iniţiale de a 
fi. Am văzut că diferitele clanuri dintr-o fratrie sînt doar subdi- 
viziuni ale unui clan iniţial care s-a dezmembrat. A existat deci un 
moment cînd toate aveau un acelaşi totem ; ca urmare, acolo unde 
amintirea originii comune nu s-a şters complet, fiecare clan con- 
tinuă să se simtă solidar cu altele şi să considere că totemurile 
acestora nu-i sînt străine. Este motivul pentru care individul nu 
poate consuma neîngrădit din totemurile altor clanuri din fratrie ; 


1. V. supra, p. 125. 

2. Trebuie să mai ţinem cont şi de faptul că, în mituri, străbunii nu sînt niciodată 
reprezentaţi ca hrănindu-se din totem în mod regulat. Dimpotrivă, consumarea 
acestuia constituie o excepţie. După Strehlow, alimentaţia lor normală e cea a 
animalului totemic (v. Strehlow, I, p. 4). 

3. De altfel, teoria se bazează în întregime pe o ipoteză cu totul arbitrară : Spencer 
şi Gillen, ca şi Frazer, admit că triburile din centrul Australiei, arunta în special, 
reprezintă forma cea mai arhaică şi, ca atare, cea mai pură a totemismului. Vom 
arăta de ce ipoteza nu ne pare verosimilă. Probabil că autorii n-ar fi acceptat atît 
de uşor ipoteza pe care o susțin, dacă nu ar fi refuzat să vadă în totemism o 
religie şi, deci, dacă n-ar fi ignorat caracterul sacru al totemului. 

4. Taplin, The Narrinyeri, p. 64 ; Howitt, Nat. Tr., pp. 145 şi 147 ; Spencer şi Gillen, 
Nat. Tr., p. 202 ; Grey, loc. cit. ; Curr., III, p. 402. 

5. North. Tr., pp. 160, 167. Nu e suficient ca intermediarul să aibă un alt totem ; 
totemul unei fratrii este, într-o măsură oarecare, interzis chiar şi pentru membrii 
fratriei care au un alt totem. 

nu poate nici măcar să le atingă, decît dacă planta sau animalul 
interzis îi sînt oferite de către un membru al unei alte fratriil. 

O reminiscență de acelaşi gen se referă la totemul matern. Există 
motive serioase să credem că, la origine, totemul era transmis pe 
linie maternă. Acolo deci unde a intrat în obicei o transmitere pe 
linie paternă, faptul s-a petrecut după ce multă vreme s-a aplicat 
principiul opus : prin urmare, copilul avea totemul mamei, fiind 
supus interdicţiilor acestuia. Or, în unele triburi, la care copilul 
moşteneşte astăzi totemul tatălui, se menţine un element din inter- 
dicţiile care protejau iniţial totemul mamei : nu poate fi mîncat în 
orice cantitate?. Totuşi, nimic nu mai corespunde prohibiţiei în 
prezent. 

Interdicţiei de consum i se adaugă adesea aceea de a ucide sau, 
dacă totemul este o plantă, de a o culege. Şi aici există multe 
excepţii şi fapte tolerate. Există situaţii de forță majoră cînd, de 
exemplu, totemul este animal dăunător! sau cînd hrana devine 
insuficientă. Există chiar triburi în care este interzisă vînătoarea în 
propriul folos a animalului al cărui nume îl poartă vînătorul, fiind 
totuşi permisă uciderea lui în folosul altuia”. În general însă, modul 
cum e ucis arată că este într-o oarecare măsură ilicit. Omul îşi cere 
iertare pentru greşeală, îşi mărturiseşte întristarea şi repulsia şi ia 
măsurile necesare ca animalul să sufere cît mai puţin cu putinţă”. 

În afară de interdicțiile fundamentale, sînt citate cazuri de inter- 
dicţie a contactului dintre om şi totem. Astfel, la indigenii omaha, 
în clanul Elanului, nimeni nu poate atinge vreo parte din corpul 


1. Nortb. Tr., p. 167. Ne putem explica mai bine acum de ce, atunci cînd nu există 
o interdicţie, cealaltă fratrie este cea care urmăreşte reprimarea sacrilegiului, 
fiind cea mai interesată ca regula să fie respectată. Într-adevăr, conform credinţei, 
atunci cînd regula e violată, specia totemică nu se va mai reproduce din abun- 
denţă. Or, cei ce o pot consuma regulat sînt tocmai membrii celeilalte fratrii. 

2. Este cazul la loritja (Strehlow, II, pp. 60, 61), worgaia, warramunga, walpari, 
mara, anula, binbinga (North. Tr., pp. 166, 171, 173). Consumul este permis la 
warramunga şi walpari, dar atunci cînd este oferit de un membru al celeilalte 
fratrii. Spencer şi Gillen remarcă (p. 167, n. 1) faptul că totemul tatălui şi cel al 
mamei sînt supuse unor reglementări deosebite. Desigur că oferta vine, în am- 
bele cazuri, de la cealaltă fratrie. În cazul totemului patern sau al totemului 
propriu-zis, el este chiar de resortul acesteia, iar în cazul totemului matern, 
situaţia este inversă. Fără îndoială că principiul a fost stabilit mai întîi pentru 
prima şi apoi s-a extins în mod mecanic la cea de-a doua, deşi situaţia era diferită. 
Odată stabilită regula excepţiei pentru cazul în care el este oferit de cineva din 
fratria cealaltă, ea s-a aplicat fără modificări în cazul totemului matern. 

3. De exemplu, la warramunga (North. Tr., p. 166), wotjobaluk, buandik, kurnai 
(Howitt, pp. 146-147), narrinyeri (Taplin, Narrinyeri, p. 63). 

4. Şi nu în toate cazurile. Membrii arunta din totemul Ţînţarilor nu pot ucide insecta 
nici chiar dacă-i deranjează ; ei pot doar s-o alunge (Strehlow, II, p. 58; cf. 
Taplin, p. 63). în 

5. La kaitish, unmatjera (North. Tr., p. 160). În unele cazuri, se poate ca un bătrîn 
să dăruie churinga unui tînăr dintr-un totem diferit, ceea ce-i va permite tînărului 
să vîneze mai uşor animalul ce serveşte de totem donatorului (Jbid., p. 272). 

6. Howitt, Nat. Tr., p. 146; Grey, op. cit., II, p. 228 ; Casalis, Basoutos, p. 221. La 
aceştia din urmă, «ei trebuie să se purifice după ce au comis un asemenea sacri- 
legiu». 

7. Strehlow, II, pp. 58, 59, 61. 

masculului ; într-un subclan al Taurului, nu este permisă atingerea 
capului animalului!. Asemenea cazuri sînt însă rare, fiind firesc să 
constituie excepţii, de vreme ce, în mod normal, omul trebuie să 
poarte cu el o imagine a totemului sau ceva care să i-o amintească?. 
Tatuajul şi obiceiurile totemice ar fi impracticabile dacă orice con- 
tact ar fi interzis. Vom vedea, de altfel, că o asemenea interdicţie 
nu există în Australia, ci doar în societăţile în care totemismul s-a 
depărtat de forma sa originară, fiind de dată recentă şi datorîndu-se, 
probabil, unor idei care nu au nimic totemic. 

Dacă vom compara asemenea interdicții cu cele al căror obiect 
este emblema totemică vom observa, contrar aşteptărilor, că acestea 
din urmă sînt mai numeroase, mai severe şi mult mai imperative ca 
primele. Figurile reprezentînd totemul sînt înconjurate de un res- 
pect mult superior celui datorat fiinţei a cărei formă o reproduce 
figura. Churinga, nurtunja, waninga nu pot fi manipulate de femei 
sau de către neiniţiaţi, ei neputînd nici măcar să le privească decât 
în mod excepţional şi de la distanţă. Dimpotrivă, animalul sau 
planta care dau nume clanului pot fi privite şi atinse de toţi. 
Churinga sînt păstrate într-un fel de templu, acolo unde nu pătrun- 
de nici un zgomot venind dinspre lumea profană ; este tărîmul 
lucrurilor sfinte. Dimpotrivă, animalul şi plantele totemice trăiesc 
pe un teren profan, contopindu-se cu viaţa comună. Şi cum numă- 
rul şi importanţa interdicţiilor ce separă un lucru sacru şi-l împiedică 
să circule corespund gradului de sfinţenie cu care este investit, 
ajungem la o concluzie importantă, şi anume că imaginile ființei 
totemice sînt mai sacre decît ființa totemică însăşi. În plus, în cere- 
moniile cultului, primul loc îl deţin churinga şi nurtunja ; animalul 
apare doar în mod excepţional. Într-un rit despre care vom mai 
vorbi“, el este folosit la masa religioasă, dar nu are un rol activ. 
Indigenii arunta dansează în jurul unui nurtunja, se adună în faţa 


1. Dorsey, Omaha Sociology, II! Rep., pp. 225, 231. 

2. Casalis, Ibid. 

3. Chiar şi la omaha, nu e sigur că interdicțiile privind contactul sînt de natură pur 
totemică ; multe dintre ele nu au nici o legătură cu animalul care serveşte de 
totem clanului. Astfel, într-un subclan al Vulturului, interdicția constă în a nu 
atinge capul de taur (Dorsey, op. cit., p. 239); într-un alt subclan, cu acelaşi 
totem, nu se pot atinge obiectele de cupru coclit, cărbunele de lemn etc. Qbid., 
p. 245). Nu mai vorbim despre interdicțiile menționate de Frazer, cum sînt cele 
de a rosti numele sau a privi un animal sau o plantă, fiind şi mai incert că ele ar 
fi de origine totemică, excepție făcînd, poate, cele observate la tribul bechuana 
(Totemism, pp. 12-13). Frazer admite cu o prea mare uşurinţă că interdicția de a 
mînca sau atinge animalul depinde în mod necesar de credințele totemice. Alții 
l-au urmat. În Australia există însă un caz în care nu e îngăduit să priveşti totemul. 
După Strehlow (II, p. 59), la arunta şi loritja, cel ce are luna drept totem n-o 
poate privi timp îndelungat ; altfel ar muri de mîna unui duşman. Este însă un 
caz unic. Nu trebuie să pierdem din vedere că totemurile astronomice nu sînt cu 
adevărat primitive în Australia ; prohibiţia poate fi produsul unei elaborări com- 
plexe. Ipoteza e confirmată de faptul că, la euahlayi, interdicţia de a privi luna 
se aplică tuturor mamelor şi copiilor, indiferent de totem (L.Parker, The Euablayi, 
p. 53). 

4. V. Cartea II, cap.2, $ 2. 

imaginii totemului şi îl adoră ; niciodată o asemenea demonstraţie 
nu se adresează totemului însuşi. Dacă acesta e sfînt, iniţiatul tre- 
buie să intre în comuniune cu el atunci cînd pătrunde în viaţa 
religioasă ; dar am văzut că momentul cel mai solemn al iniţierii e 
cel în care novicele pătrunde în sanctuarul unde se păstrează chu- 
ringa. Atunci el intră în comuniune cu ele şi cu nurtunja. Reprezen- 
tările totemului au deci o eficacitate mai mare decît totemul însuși. 


II 


Ar trebui să stabilim acum locul omului în sistemul religios. 

Sîntem înclinați, în virtutea obişnuinţei şi chiar a limbajului, să 
concepem omul obişnuit, credinciosul simplu, ca pe o fiinţă esen- 
țialmente profană. S-ar putea ca o asemenea concepţie să nu fie 
adevărată pentru nici o religie!. În orice caz, ea nu se aplică tote- 
mismului. Fiecare membru al clanului este investit cu un caracter 
sacru, nu cu mult inferior celui al animalelor. Motivul acestei 
sfinţenii personale este acela că omul se consideră nu numai un 
om obişnuit ci şi un animal sau o plantă din specia totemică, al 
cărei nume îl poartă. 

Or, identitatea de nume poate trece drept indentitate de natură, 
prima fiind considerată pur şi simplu ca un indiciu exterior al 
celeilalte, pe care o presupune în mod logic. Pentru primitiv, nu- 
mele nu reprezenta doar un cuvînt, o combinaţie de sunete ; el 
aparţine fiinţei, ca o parte esenţială a ei. Un membru din clanul 
Cangurului poartă el însuşi numele de cangur ; într-un anume sens, 
este un animal din acea specie. «Omul, arată Spencer şi Gillen, 
consideră fiinţa care îi slujeşte de totem ca identificîndu-se cu el 
însuşi. Discutînd cu un indigen, el ne-a arătat fotografia pe care 
tocmai i-o făcusem, zicînd : „Este exact acelaşi lucru cu mine !”. La 
fel stau lucrurile şi în ce priveşte cangurul». Cangurul era totemul 
lui?. Fiecare individ are deci o natură dublă : în el coexistă două 
fiinţe, un om şi un animal. 

Pentru a conferi acestei dualităţi, atît de stranie pentru noi, o 
aparenţă de inteligibilitate, primitivul a conceput mituri care, fără 
îndoială, nu explică nimic, ci doar deplasează problema, atenuînd 
astfel dificultatea logică. Variantele lor diferă în detalii, dar sînt 
construite toate conform aceluiaşi plan : obiectivul lor este să de- 
monstreze că între om şi animalul totemic există legături de genea- 
logie, de rudenie, şi că prin aceste legături de origine, reprezentate 


1. Poate că nu există nici o religie care să facă din om o fiinţă exclusiv profană. 
Pentru creştin, sufletul pe care-l purtăm fiecare în noi, şi care constituie esenţa 
personalităţii, are ceva sacru. Vom vedea că această concepţie despre suflet este 
tot atît de veche precum însăşi gîndirea religioasă. Dar locul omului în ierarhia 
religioasă poate fi unul mai mult sau mai puţin important. 

2. Nat. Tr., p. 202. 

în chip diferit, se poate explica natura lor comună. De exemplu, 
narrinyeri şi-au imaginat că, la început, oamenii aveau puterea să 
se prefacă în animale!. Alte societăţi australiene consideră că oa- 
menii s-au tras, nu se ştie cum, fie din nişte animale stranii?, fie din 
nişte fiinţe mixte, intermediare între cele două regnuris, fie din 
nişte creaturi informe, greu de imaginat, fără organe şi membre, la 
care diversele părţi ale trupului abia dacă puteau fi schiţate*. Anu- 
mite fiinţe mitice, reprezentate uneori sub formă de animale, ar fi 
intervenit, transformînd în oameni aceste fiinţe ambigue şi fără 
nume, care reprezentau, după Spencer şi Gillen, «o fază de tranziţie 
de la stadiul de om la cel de animal’. Transformările sînt reprezen- 
tate ca fiind operaţii violente, cu caracter cvasichirurgical. Omul a 
fost sculptat din această masă amorfă cu ajutorul unei securi sau, 
atunci cînd executantul era o pasăre, cu ciocul, membrele i-au fost 
despărțite unele de altele, i s-au făcut gură şi nări. Şi în America 
găsim asemenea legende, cu deosebirea că, dată fiind mentalitatea 
mai dezvoltată a acestor popoare, reprezentările nu sînt atît de 
confuze şi tulburătoare pentru gîndire. Uneori, un personaj legen- 
dar ar fi metamorfozat în om animalul eponim al clanului, printr-un 
act izvorât din propria lui putere”. Alteori mitul încearcă să explice 
cum, printr-o suită de evenimente aproape naturale, printr-o evo- 
luţie spontană, animalul însuşi s-a transformat, sfîrşind prin a căpăta 
formă umană’. 

Este drept că există societăţi (haida, tlinkit, tsimshian) în care 
nu se admite faptul că omul s-ar fi născut dintr-un animal sau o 
plantă. Ideea afinităţii dintre animalul din specia totemică şi 


= 


. Taplin, The Narrinyeri, pp. 59-61. 

2. La unele clanuri warramunga, de exemplu (North. Tr., p. 162). 

3. La urabunna (North. Tr., p. 147). Chiar cînd ni se spune că aceste prime fiinţe 
erau oameni, în realitate erau oameni doar pe jumătate, avînd, în acelaşi timp, 
natură animală. Este cazul la unii indigeni unmatjera (Jbid., pp. 153-154). Sînt 
moduri de a gîndi de o confuzie deconcertantă, pe care trebuie totuşi să le 
acceptăm aşa cum sînt. A căuta să lămurim stranietatea lor, ar însemna să le 
denaturăm (cf. Nat. Tr., p. 119). 

4. La unele clanuri arunta (Nat. Tr., pp. 388 şi urm.) şi unmatjera (North. Tr., p. 153). 

5. Nat. Tr., p. 389. Cf. Strehlow, I, pp. 2-7. 

6. Strehlow, I, pp. 2 şi urm. Fără îndoială că în această temă mistică există un ecou 
al riturilor de iniţiere. Iniţierea face şi ea din tînăr un om deplin, implicînd, pe de 
altă parte, adevărate intervenţii chirurgicale (circumcizie, subincizie, extracția 
dinţilor etc.). La fel poate fi concepută şi crearea celor dintîi oameni. 

7. Este cazul celor 9 clanuri moqui (Schoolcraft, Indian Tribes, IV, p. 86), al clanului 
cocorului din triburile ojibway (Morgan, Ancient Society, p. 180), al clanurilor 
nootka (Boas, VIth Rep.on the North-West Tribes of Canada, p. 43) etc. 

8. Aşa s-ar fi format clanul Ţestoasei la irochezi. Un grup de broaşte țestoase ar fi 

fost obligate să părăsească locul în care trăiau şi să-şi caute altă locuinţă. Una 

dintre ele, cea mai mare, a suportat anevoie mişcarea, din cauza căldurii. Făcînd 
eforturi prea mari, a ieşit din carapace. Transformarea, odată începută, a con- 
tinuat de la sine, ţestoasa ajungînd om — strămoşul clanului (Erminnie A.Smith, 

The Myths of the Iroquois, IF Rep., p. 77). Clanul Racului de la populaţiile choctaw 

ar fi luat naştere în acelaşi mod. Oamenii ar fi surprins nişte raci ce trăiau în 

apropiere şi, aducîndu-i printre ei, i-ar fi învăţat să vorbească, să meargă şi, în 

cele din urmă, i-au adoptat în societatea lor (Catlin, North American Indians, II, 

p. 128). 

membrii clanului s-a menţinut totuşi, ea fiind exprimată de mituri 
diferite de cele precedente. Iată una dintre temele fundamentale. 
Strămoşul eponim este prezentat drept ființă omenească dar, în 
urma unor peripeții, el ar fi fost nevoit să trăiască o perioadă de 
timp mai mică sau mai mare printre animale fabuloase, care au dat 
numele clanului. Ca urmare a legăturilor intime şi îndelungate, a 
început să semene atît de mult cu noii lui tovarăşi încât, revenind 
printre oameni, nu a mai fost recunoscut. Astfel că i s-a dat numele 
animalului cu care semăna. În urma şederii în ţara mitică a adus el 
emblema totemică şi puterile şi virtuțile care decurg din ea!. Şi în 
acest caz, ca şi în cele precedente, omul e considerat a lua parte la 
natura animalului, deşi participarea sa e concepută oarecum diferit?. 

Prin urmare, şi omul este un obiect sacru. Caracterul sacru, difuz 
în organism, este vizibil în unele locuri privilegiate. Anumite organe 
şi țesuturi sînt marcate în mod special — mai ales sîngele şi părul. 

Sîngele este sfînt, atît de sfînt, încît la triburile australiene cen- 
trale el este adesea utilizat la consacrarea celor mai importante 
instrumente de cult. Nurtunja, de exemplu, era uns de sus pînă jos, 
în anumite cazuri, cu sînge de om?. Cei din clanul Emuului, la 
arunta, desenau emblema sacră pe un teren îmbibat cu sîngef. Vom 
vedea mai tîrziu că stîncile care reprezentau plante şi animale 
totemice erau stropite cu sînge”. Nu există ceremonie religioasă la 
care sîngele să nu fie prezent”. În cursul inţierii, bărbaţii îşi deschid 
venele, stropindu-l pe novice cu sînge ; sîngele acesta este atît de 


1. lată, drept exemplu, o legendă tsimashin. La o vînătoare, un indian s-a întîlnit cu 
un urs negru pe care l-a luat cu dînsul, l-a învăţat să prindă somoni şi să con- 
struiască bărci. Timp de doi ani, omul şi ursul au rămas împreună, după care 
vînătorul s-a întors în satul natal. Oamenilor însă le era teamă de dînsul, deoarece 
semăna cu un urs. Nu putea nici să vorbească, nici să mănînce altceva decît 
alimente crude. A fost, atunci, frecat cu ierburi magice, şi el şi-a reluat înfăţişarea 
iniţială. Mai tîrziu, la nevoie, îi chema pe prietenii lui urşii, iar ei îi veneau în 
ajutor. Construise o casă pe faţada căreia a pictat un urs, iar sora lui a ţesut o 
pătură, pe care o folosea la dans şi pe care desenase de asemenea un urs. 
Descendenții ei şi-au luat ursul drept emblemă (Boas, Kwakiutl, p. 323, cf. Vth 
Rep. on the N.W.Iribes of Canada, pp. 23, 29 şi urm. ; Hill Tout, Rep. on the 
Ethnology of the Statlumb of British Columbia, in JAI, 1905, XXXV, p. 150). 
Astfel reiese neajunsul de a face dintr-o asemenea înrudire mistică dintre om şi 
animal o trăsătură distinctivă a totemismului, aşa cum propune Van Gennep 
(Tot&misme et méthode comparative, in Revue de l’histoire des religions, vol. LVIII, 
1908, iulie, p. 55). Înrudirea este o expresie mitică a unor fapte profunde şi 
poate lipsi, fără ca trăsăturile esenţiale ale totemismului să dispară. Fără îndoială 
că între indivizii clanului şi animalul totemic există întotdeauna legături strînse, 
dar ele nu sînt neapărat de consanguinitate, chiar dacă, în general, sînt concepute 
astfel. 

2. De altfel, există mituri tlinkit în care raportul de descendență dintre om şi animal 
este atestat. Se spune că orice clan s-a ivit dintr-o uniune mixtă, dacă putem 
spune aşa, în care fie bărbatul, fie femeia era un animal din specia al cărei nume 
îl purta clanul (Swanton, Social Condition, Beliefs etc. of the Tlingit Indians, 
XXVIth Rep. pp. 415-418). 

3. Nat. Tr., p. 284. 

4. Ibid., p. 179. 

5. V. Cartea III, cap.Il. Cf. Spencer şi Gillen, Nat. Tr., pp. 184, 201. 

6. Nat. Tr., pp. 204, 262, 284. 

sacru, încît femeile nu pot participa atîta vreme cît curge ; nu au 
voie să-l vadă, aşa cum nu pot privi un churinga!. Sîngele pierdut 
de tînărul iniţiat în timpul operaţiilor violente este considerat că 
posedă virtuţi speciale : el este utilizat la comuniuni?. Sîngele scurs 
în timpul subinciziei, la arunta, este adunat cu pioşenie şi îngropat 
într-un anume loc, un obiect din lemn semnalînd trecătorului că 
locul este sfînt ; nici o femeie nu se poate apropia de elf. Tot prin 
sfințenia sîngelui se explică rolul religios al argilei roşii, utilizată şi 
ea frecvent la ceremonii ; cu ea se freacă churinga şi se fac decoraţii 
ritualice. Din cauza culorii, se consideră că se înrudeşte cu sîngele. 
Chiar şi depozitele de argilă din diferitele zone ale teritoriului 
arunta sînt socotite ca fiind sînge coagulat pe care l-au lăsat să 
curgă pe pămînt eroinele din epoca mitică”. 

Şi părul are proprietăţi asemănătoare. Indigenii din centrul Aus- 
traliei poartă centuri din păr de om, ale căror funcţii religioase 
le-am semnalat : sînt folosite ca fiîşii cu care se înfăşoară anumite 
obiecte de culte. Dacă un om împrumută un churinga altuia, cel din 
urmă îi oferă un obiect drept cadou, în semn de recunoştinţă ; cele 
două obiecte au o valoare echivalentă”. Tăierea părului este un act 
ritual, gestul fiind însoţit de anumite ceremonii : individul rămîne 
ghemuit la pămînt, cu faţa către direcţia în care se consideră că a 
făcut popas strămoşul fabulos din care a descins clanul mameis. 

Din acelaşi motiv, de cum moare cineva, i se taie părul pentru a 
fi depus într-un loc îndepărtat, ferit de privirile femeilor şi ale 
neiniţiaţilor ; acolo, departe de ochii profanilor, se confecţionează 
centurile? . 

Am putea semnala şi alte ţesuturi cu proprietăţi analoge : per- 
ciunii, prepuţul, grăsimea ficatului etc.!0 Multiplicarea exemplelor 
ar deveni însă superfluă ; prin cele precedente, putem dovedi că în 
om există ceva care îndepărtează profanul, avînd eficienţă reli- 
gioasă ; cu alte cuvinte, organismul omului tăinuieşte un principiu 
sacru care, în anumite împrejurări, se manifestă în afara lui. 


1. La dieri şi parnkalla. V. Howitt, Nat. Tr., pp. 658, 661, 668, 669-671. 

2. La warramunga, mama bea sîngele scurs la circumcizie (North. Tr., p. 352). La 

indienii binbinga, iniţiatul linge sîngele de pe cuțitul ce a servit la subincizie 

Qbid., p. 368). În general, sîngele provenit din părţile genitale este considerat 

excepţional de sacru (Nat. Tr., p. 464 ; North. Tr., p. 598). 

Nat. Tr., p. 268. 

Ibid., pp. 144, 568. 

Ibid., pp. 442, 464. Mitul este general în Australia. 

Ibid., p. 627. 

Ibid., p. 466. 

Ibid. Dacă prescripţiile nu sînt respectate cu rigurozitate, există pericolul ca 

asupra individului să se abată mari nenorociri. 

„Nat. Tr., p. 358 ; North. Tr., p. 604. 

0. Prepuţul, odată detaşat prin circumcizie, este uneori ascuns privirilor, la fel ca 
şi sîngele. El are virtuți speciale, de exemplu asigură fecunditatea anumitor specii 
de vegetale şi animale (North. Tr., pp. 353-354). Perciunii sînt echivalenți cu 
părul, fiind tratați la fel (North. Tr., pp. 544, 604). Ei au un anume rol în mituri 
(Ibid., p. 158). Grăsimea are un caracter sacru, rezultat din utilizarea ei în unele 
rituri funerare. 

Principiul nu se deosebeşte de cel care conferă caracter religios 
totemului. Am văzut că diversele materiale în care se încarnează 
intră în compoziţia rituală a instrumentelor de cult (nurtunja, desene 
totemice) sau slujesc la ungerea rituală, al cărei scop este să re- 
deştepte virtuțile unor churinga sau ale stîncilor sacre ; toate aparţin 
aceleiaşi specii. 

Totuşi, demnitatea religioasă inerentă oricărui membru al clanu- 
lui nu este egală pentru fiecare. Bărbaţii o au într-o măsură mai 
mare decît femeile ; faţă de ei, femeile sînt aproape profane!. Apoi, 
ori de cîte ori are loc o adunare a grupului totemic sau a tribului, 
bărbaţii formează o tabără aparte, deosebită de cea a femeilor şi 
inaccesibilă lor?. Există însă diferenţe şi în ce priveşte modalitatea 
în care sînt indivizii marcați de caracterul religios. Tinerilor neiniţiaţi 
le lipseşte cu desăvîrşire, drept care nu sînt admişi la ceremonii, iar 
bătrînii îl posedă la maxim. Bătrînii sînt atît de sfinţi încît chiar 
anumite fapte interzise vulgului le sînt permise : ei pot consuma 
din animalul totemic sau, aşa cum am văzut, există triburi unde sînt 
scutiţi de orice interdicţie alimentară. 

Trebuie să ne ferim deci a vedea în totemism o zoolatrie. Faţă 
de animalele sau plantele al căror nume îl poartă, omul nu are 
atitudinea credinciosului faţă de zeu, deoarece el însuşi aparţine 
lumii sacrului. Legăturile sînt mai curînd ca între două fiinţe situate 
la acelaşi nivel şi de valoare egală. Am putea spune chiar că, în 
anumite cazuri, animalul pare să ocupe un loc cu puţin superior în 
ierarhia lucrurilor sacre. Din acest motiv, uneori, este numit tatăl 
sau bunicul celor din clan ; ceea ce demonstrează că se simt faţă de 
el într-o stare de dependenţă morală’. Se mai întîmplă adesea ca 
expresiile întrebuințate să denote mai curînd un sentiment de egali- 
tate. Animalul totemic e considerat prietenul, fratele mai mare al 
oamenilor‘, căci legăturile dintre el şi indivizi se aseamănă cu cele 
ce-i unesc pe membrii aceleiaşi familii ; animalele şi oamenii sînt 
plămădiţi din aceeaşi carne, cum spun indigenii buandik?. În virtutea 
acestei înrudiri, omul vede în animalele speciei totemice nişte fiinţe 
binefăcătoare pe al căror ajutor se poate bizui. Le cere sprijinul“, 


1. Nu putem spune că femeia este absolut profană. În mituri, cel puţin la arunta, 
rolul ei religios este cu mult mai important decît în realitate (Wat. Tr., pp. 
195-196). Chiar şi azi, ea ia parte la anumite rituri de iniţiere. În fine, sîngele 
femeii are virtuţi religioase (v. Nat. Tr., p. 464 ; Cf. La prohibition de l'inceste et 
ses origines, Année Sociol., I, pp. 51 şi urm.). De situația complexă a femeii 
depind interdicțiile exogamice. Nu ne referim la ele întrucît privesc mai ales 
problema organizării domestice şi matrimoniale. 

Nat. Tr., p. 460. 

La wakelbura, după Howitt, p. 146 ; la bechuana, după Casalis, Basoutos, p. 221. 

. La buandik, kurnai (Howitt, Ibid.) ; la arunta (Strehlow, II, p. 58). 

. Howitt, bid. 

. Pe rîul Tully, spune Roth (Superstition, Magic and Medicine, in North Queensland 
Etbnog., nr.5, §74), cînd indianul merge la culcare sau se scoală dimineaţa, el 
pronunţă în şoaptă numele animalului, care este şi numele lui. Scopul acestei 
practici este să-l facă priceput şi norocos la vînătoare sau să-l ferească de ame- 


SAD N 


134 EMILE DURKHEIM 


iar ele îl ajută la vînătoare, îl avertizează de pericolele de care 
trebuie să se ferească!. În schimb, el le menajează şi nu le tratează 
cu brutalitate? ; grija pe care le-o poartă nu se aseamănă însă cu un 
cult. 

Se pare chiar că omul are uneori un fel de drept mistic de 
proprietate asupra totemului. Interdicţia de a-l ucide şi mînca se 
aplică, fireşte, doar membrilor clanului ; ea nu s-ar putea extinde la 
persoane străine fără a face viaţa imposibilă din punct de vedere 
material. Dacă într-un trib cum este arunta, unde există o multitu- 
dine de totemuri, ar fi interzis consumul nu numai al animalului 
sau plantei care dau nume clanului, ci al tuturor animalelor şi 
plantelor ce constituie totemuri pentru celelalte clanuri, resursele 
alimentare ar fi reduse la zero. Există unele triburi la care consumul 
plantei sau animalului totemic este interzis chiar şi pentru străini. 
La wakelbura, consumul nu e permis în prezenţa celor ce au acel 
totem. În alte locuri, e necesar acceptul acestora. De exemplu, la 
kaitish şi unmatjera, atunci cînd cineva din totemul Emuului se află 
într-o localitate aparţinînd de clanul Seminţei de iarbă, dacă a cules 
asemenea seminţe, înainte de a le consuma, el trebuie să-l caute pe 
sef şi să-i spună : «Am cules seminţe din ţinuturile voastre». La care 
şeful răspunde : «Bine, poţi să le mănînci». Dar dacă le mănîncă 
înainte de a cere permisiunea, se crede că va cădea bolnav şi chiar 
că s-ar putea să moară“. Sînt cazuri în care şeful trebuie să ia o 
parte din alimente şi să le mănînce el însuşi : e un fel de datorie pe 
care trebuie s-o achite5. Din acelaşi motiv, churinga transmite vînă- 
torului o oarecare putere asupra animalului respectiv : de exemplu, 
este un mare noroc să vînezi canguri uriași”. Este dovada că a ţine 
de natura unei fiinţe totemice îţi conferă asupra ei un drept primor- 
dial. În Queenslandul septentrional, la tribul karingbool, numai 
indivizii care aparţin unui totem au dreptul de a ucide animalul 
totemic sau, dacă totemul e un copac, să-i cojească scoarţa. Ajutorul 
lor este obligatoriu pentru toţi cei ce vor să utilizeze carnea anima- 
lului sau lemnul acelui copac”. Au rolul de proprietari, deşi este 
vorba de o proprietate foarte specială, pe care trebuie să facem 
ceva eforturi pentru a o înţelege. 


ninţarea respectivului animal. De exemplu, cel ce are drept totem o specie de 
şerpi este ferit de muşcături dacă îi invocă regulat numele. 

Taplin, Narrinyeri, p. 64 ; Howitt, Nat. Tr., p. 147; Roth, loc. cit. 

. Strehlow, II, p. 58. 

Howitt, p. 148. 

. North. Tr., pp. 159-160. 

Ibid. 

. Ibid., p. 255 ; Nat. Tr., pp. 202, 203. 

A.L.P.Cameron, On Two Queensland Tribes, in Science of Man Australasian 
Anthropological Journal, 1904, VII, 28, col.1. 


NAVAS NY H 


CAPITOLUL III 


Credinţele propriu-zis totemice 
(continuare) 


III. Sistemul cosmologic al totemismului 
şi noţiunea de gen 


Devine tot mai evident că totemismul este o religie mult mai 
complexă decît s-ar putea crede la prima vedere. Am deosebit deja 
trei categorii de lucruri pe care le recunoaşte ca fiind, în diverse 
grade, sacre : emblema totemică, planta sau animalul reproduse de 
emblemă şi membrii clanului. Tabloul însă nu este complet. Căci o 
religie nu este o simplă colecţie de credinţe fragmentare referitoare 
la nişte obiecte foarte particulare cum sînt cele amintite. Toate 
religiile pe care le cunoaştem constituie, într-o măsură mai mare 
sau mai mică, sisteme de idei care tind să îmbrăţişeze universalitatea 
lucrurilor pentru a oferi o reprezentare totală a lumii. Pentru ca 
totemismul să poată fi considerat o religie ca oricare alta, este 
necesar să ofere şi el o concepţie despre univers. Vom arăta că 
satisface şi această condiţie. 


Aspectul acesta al totemismului a fost în general neglijat, în 
special datorită imaginii foarte restrictive pe care ne-am făcut-o 
despre clan. De obicei, vedem în clan o grupare de fiinţe umane. 
Fiind o simplă subdiviziune a tribului, ni se pare alcătuit doar din 
oameni. Judecînd astfel însă, substituim ideile noastre europene 
celor pe care le avea primitivul despre lume şi societate. Pentru 
australian, chiar şi lucrurile, toate lucrurile care-i populau universul, 
făceau parte din trib ; ca şi omul, ele aveau un loc bine determinat 
în cadrul societăţilor. «Sălbaticul din Australia de Sud, arată Fison, 
consideră universul ca fiind un mare trib, una din diviziunile 
acestuia aparţinîndu-i lui, şi toate lucrurile, însufleţite sau nu, orîn- 

duite în acelaşi grup cu el, alcătuiesc corpul din care face şi el 
parte»!. În virtutea acestui principiu, atunci cînd tribul este divizat 
în două fratrii, toate fiinţele cunoscute sînt împărţite între ele. 
Întreaga natură, afirmă Palmer, referindu-se la triburile de pe rîul 
Bellinger, se divide după numele fratriilor... luna, soarele şi stelele... 
aparţin uneia sau alteia dintre fratrii, la fel ca şi negrii?. Tribul 
Port-Mackay din Queensland cuprinde două fratrii, numite 
Yungaroo şi Wootaroo, iar triburile învecinate sînt divizate în mod 
similar. Or, spune Bridgmann, «aceste triburi împart toate lucrurile, 
însufleţite sau nu, în două clase numite Yungaroo şi Wootaroo». 
Clasificarea nu se opreşte aici, căci indivizii din fiecare fratrie sînt 
distribuiţi între un anume număr de clanuri ; lucrurile fiecăruia sînt 
repartizate, la rîndul lor, între clanurile ce o compun. Un anume 
arbore, de exemplu, ar aparţine de clanul Cangurului şi numai de 
acesta, avînd, în consecinţă, ca şi membrii clanului, cangurul drept 
totem ; altul aparţine de clanul Şarpelui ; norii au un anumit totem, 
soarele, un altul etc. Toate sînt dispuse într-un fel de tablou, o 
clasificare sistematică, care include natura întreagă. 

Aceste clasificări au fost publicate‘ parţial ; ne mărginim să amin- 
tim cîteva cu titlu de exemplu. Una dintre cele mai cunoscute este 
cea observată în tribul din Mont-Gambier. Tribul are două fratrii 
numite respectiv Kumite şi Kroki, fiecare divizată, la rîndul ei, în 
cinci clanuri. Or, «toate lucrurile din natură aparţin unuia sau altuia 
din cele zece clanuri». Fison şi Howitt spun că ele sînt «incluse» în 
clanuri. Ele sînt clasificate ca subcategorii ale celor zece totemuri, 
asemeni speciilor unui gen. Este ceea ce se observă din tabloul 
alăturat, alcătuit după informaţiile culese de Curr, Fison şi Howitt?. 

Lista cu ceea ce aparţine fiecărui clan este, de altfel, foarte 
incompletă ; Curr însuşi ne avertizează că s-a mărginit doar la cîteva 
exemple ; dar, mulţumită lucrărilor lui Mathews şi Howitt’, avem 
astăzi informaţii ample despre clasificarea adoptată de tribul 
wotjobaluk, ceea ce ne permite să înţelegem mai bine cum un 
asemenea sistem poate include întreg universul cunoscut de indi- 
geni. Şi indigenii wotjobaluk sînt divizați în două fratrii numite 
Gurogity şi Gumaty (Krokitch şi Gamutch, după Howitt®). Ne mulţu- 
mim să enumerăm, după Mathews, lucrurile clasate în cîteva dintre 
clanurile fratriei Gurogity. 


. Kamilaroi and Kurnai, p. 170. 
„ Notes on some Australian Tribes, J.A.1., XIII, p. 300. 
„In Curr, Australian Race, IIl, p. 45 ; Brough Smyth, The Aborigines of Victoria, |. 
p. 91; Fison şi Howitt, Kamilaroi and Kurnai, p. 168. 
Durkheim şi Mauss, De quelques formes primitives de classification, in Année 
sociol., VI, pp. 1 şi urm. 
. Curr, III, p. 461. 
. Curr şi Fison au avut acelaşi informator, D.S. Stewart. 
. Mathews, Aboriginal Tribes of N.S. Wales and Victoria, in Journal and Proceedings 
of the Royal Society of N.S. Wales, XXXVIII, pp. 287-288 ; Howitt, Nat. Tr., p. 121. 
. Femininul numelor citate de Mathews este : Gurogigurk şi Gamatykurk. Formele 


A WN 


[oe] N AV 


CREDINŢELE PROPRIU-ZIS TOTEMICE 137 


LUCRURILE CLASIFICATE ÎN 
FIECARE CLAN 


Şoim-pescar fumul, caprifoiul, unii arbori etc. 


copacul cu lemn negru, cîinele, 


Pelican 
focul, gheaţa etc. 


ploaia, tunetul, fulgerul, norii, 


Corb dia : 
grindina, iarna etc. 


Cacadu negru stelele, luna etc. 


peştele, foca, tiparul, copacii cu 


Şarpe neveninos ia g 
coaja fibroasă etc. 


Arbore de ceai rața, racul, bufnița etc. 


dropia, prepelița, un anume tip de 
cangur etc. 


Rădăcină comestibilă 


cangurul, vara, soarele, vîntul, 
toamna etc. 


Cacadu alb fără creastă 


Nu avem informaţii despre clanurile 4-5 din fratria Kroki 


În clanul Ignamei : curcanul de cîmpie, pisica indigenă, mopoke, 
bufnița dyim-dyim, găina mallee, papagalul rosella, peewee. 

În clanul Scoicii! : emuul cenuşiu, porcul tepos, fluierarul-gule- 
rat, cacaduul alb, rața de copac, şopirla mallee, ţestoasa rău-mirosi- 
toare, veverița zburătoare, oposumul cu coada inelată, porumbelul 
cu aripi de culoarea bronzului (bronze-wing), wijuggla. 

În clanul Soarelui : bandicoot, luna, şoarecele-cangur, coțofana 
neagră şi albă, oposumul, şoimul ngurt, omida arborelui de gumă, 
omida u mimoisa (wattle-tree), luceafărul. 

În clanul Vîntului cald? : şoimul cu cap cenușiu, şarpele-covor, 
papagalul fumător, papagalul solzos (shel), şoimul murrakan, şar- 
pele dikkomur, papagalul cu colier, şarpele mirndai, şopirla cu 
spate tărcat. 

Dacă avem în vedere că mai sînt şi alte clanuri (Howitt numeşte 
douăsprezece, Mathews patrusprezece, prevenindu-ne că lista este 
incompletă), vom înţelege că toate lucrurile ce prezintă interes 
pentru indigeni se vor afla, în mod firesc, într-una din clasificări. 


au fost reproduse de Howitt cu o ortografie uşor diferită. Ambele nume, de altfel, 
sînt echivalentele celor folosite în tribul din Mont-Gambier (Kumite şi Kroki). 

1. Numele local al clanului este Dyălup, pe care Mathews nu-l traduce. Cuvîntul 
pare identic cu Jallup, prin care Howitt desemnează un subclan al aceluiaşi trib, 
tradus prin mussel, scoică. Este motivul pentru care am riscat folosind această 
traducere. 

2. În traducerea lui Howitt, Mathews traducînd cuvîntul (Wartwurt) prin căldura 
soarelui la amiază. 

3. Tabelul lui Mathews şi cel al lui Howitt sînt în dezacord asupra acestui punct 
important. Se pare că chiar şi clanurile atribuite de Howitt fratriei Kroki sînt 


138 EMILE DURKHEIM 


Clasificări similare au fost observate în cele mai diferite locuri 
din Australia : în Australia de Sud, Victoria, Noua Galie de Sud (la 
euahlayi!) ; reminiscenţe clare ale lor persistă la triburile centrale?. 
În Queensland, unde clanurile se pare că au dispărut, clasele matri- 
moniale fiind singurele subdiviziuni ale fratriei, lucrurile se repar- 
tizează între clase. Indigenii wakelbura sînt împărţiţi în două fratrii, 
Mallera şi Wutaru ; clasele celei dintii se numesc Kurgilla şi Banbe, 
ale celeilalte Wungo şi Obu. Banbe include oposumul, cangurul, 
cîinele, mierea de albine etc. În Wungo sînt clasificați, emuul, 
bandicoot, rața neagră, şarpele brun ; în Obu, şarpele-covor, mierea 
de albine etc. ; în Kurgilla, porcul tepos, curcanul de cîmpie, apa, 
ploaia, focul, tunetul etc.ă 

Întîlnim o organizare similară şi la indienii din America de Nord. 
Zuñi au un sistem de clasificare care, în linii esenţiale, este compa- 
rabil din toate punctele de vedere celui descris. Sistemul indigenilor 
omaha se bazează pe acelaşi principiu ca al triburilor wotjobalukf. 
Ecouri ale sale se regăsesc chiar şi în societăţile avansate. La haida, 
zeii şi fiinţele mitologice însărcinate cu bunul mers al fenomenelor 
naturale sînt clasate, ca şi oamenii, în una din cele două fratrii ale 
tribului ; unii sînt Vulturi, ceilalţi Corbi’. Or, zeii reprezintă doar un 
alt aspect al lucrurilor pe care le guvernează“. Această clasificare 
mitologică constituie deci doar o formă a celor precedente. Avem 
astfel certitudinea că un asemenea mod de a concepe lumea este 
independent de particularităţile etnice sau geografice şi, în acelaşi 
timp, depinde de ansamblul credințelor totemice. 


II 


În lucrarea la care ne-am mai referit, am arătat ce perspectivă 
deschid faptele asupra modului în care s-a format noţiunea de gen 
sau clasă. Aceste clasificări sistematice sînt primele pe care le-am 
întîlnit în istorie ; or, am văzut că ele au fost modelate după orga- 
nizarea socială sau, mai curînd, că au preluat însuşi cadrul societăţii. 


clasate de Mathews în fratria Gamutch şi invers. Este o dovadă a marilor dificultăţi 
pe care le ridică aceste observaţii. Dar discordanţele nu au importanţă în proble- 
ma pe care o tratăm. 

1. Langloh Parker, The FEuablayi Tribe, pp. 12 şi urm. 

2. Vom vedea faptele mai jos. 

3. Curr, HI, p. 27. Cf. Howitt, Nat. Tr., p. 112. Ne mărginim să cităm faptele cele mai 
importante. Pentru detalii, ne-am putea raporta la memoriul deja citat (Les clas- 
sifications primitives). 

. Ibid., pp. 34 şi urm. 

. Swanton, The Haida, pp. 13-14, 17, 22. 

. Faptul se observă în special la haida. Swanton spune că, la ei, orice animal 
prezintă două aspecte. Pe de o parte, este fiinţă obişnuită, ce poate fi vînată şi 
mîncată ; în acelaşi timp, este fiinţă supranaturală, care are aparenţa unui animal 
şi de care depinde omul. Fiinţele mitice, corespunzînd diverselor fenomene 
cosmice, manifestă aceeaşi ambiguitate (Swanton, Ibid., pp. 14, 16, 25). 

Fratriile au servit de gen, iar clanurile de specii. Oamenii au putut 
clasa lucrurile deoarece şi ei erau ierarhizaţi ; pentru a le clasa pe 
cele dintii, le-au făcut loc în grupările pe care le formaseră ei înşişi. 
Deoarece grupările sociale cu care se confundă sînt ele însele 
solidare, formînd prin unirea lor un tot organic — tribul —, nici 
diversele clase de lucruri n-au fost pur şi simplu juxtapuse unele 
altora, ci ordonate conform unui plan unitar. Unitatea primelor 
sisteme logice nu face decît să reproducă unitatea societăţii. Ni s-a 
oferit astfel o primă ocazie de a verifica afirmaţiile noastre de la 
începutul lucrării şi de a ne convinge astfel că noţiunile fundamen- 
tale ale spiritului şi categoriile esenţiale ale gîndirii pot fi produsul 
factorilor sociali. Cele de mai sus demonstrează, într-adevăr, că 
acesta este şi cazul noţiunii de categorie. 

Prin aceasta, nu refuzăm totuşi conştiinţei individuale, chiar 
redusă la forţele ei proprii, puterea de a înţelege asemănarea lucru- 
rilor particulare pe care şi le reprezintă. Dimpotrivă, este clar că 
clasificările, chiar cele mai primitive şi simple, presupun o ase- 
menea facultate. Nu întîmplător ordonează australianul lucrurile 
într-un acelaşi clan sau în clanuri diferite. Pentru el, ca şi pentru 
noi, imaginile asemănătoare se atrag, cele opuse se resping şi el 
clasifică lucrurile într-o categorie sau alta, în conformitate cu senti- 
mentul respectivelor afinități. 

În unele cazuri, putem întrevedea motivele care l-au inspirat. 
Cele două fratrii au constituit cadrele iniţiale şi fundamentale ale 
clasificărilor : prin urmare, ele au fost din capul locului dihotomice. 
Or, atunci cînd o clasificare se reduce la două genuri, ele sînt 
concepute în mod necesar sub formă antitetică : ele constituie 
modalitatea de a separa tranşant lucrurile între care există cel mai 
mare contrast. Unele sînt aşezate la dreapta, celelalte la stînga ; 
astfel arată sistemul de clasificare australian. Cacaduul alb este 
clasat într-o fratrie, cel negru într-alta ; soarele de o parte, luna şi 
astrele nopţii în partea opusă!. De multe ori, fiinţele care servesc 
de totem celor două fratrii au culori contrarii”. Asemenea opoziții 
pot fi găsite şi în afara Australiei. Acolo unde una dintre fratrii este 
însărcinată cu războiul, cealalată aduce pace? ; dacă una are drept 
totem apa, totemul celeilalte este pămîntul“. Astfel se explică, fără 
îndoială, motivul pentru care cele două fratrii au fost considerate 
ca fiind în mod firesc antagonice. Se admite că între ele există o 


1. V. supra, p. 136. Astfel stau lucrurile la Gournditeh-mara (Howitt, Nat. Tr., p. 
124), în triburile studiate de Cameron lîngă Mortlake şi la indigenii wotjobaluk 
(Howitt, Nat. Tr., pp. 125, 250). 

2. J. Mathew, Two Repres. Tribes, p. 139; Thomas, Kinship a. Marriage etc., pp. 
53-54. 

3. De exemplu, la indigenii osage (v. Dorsey, Siouan Sociology, in XV Rep., pp. 
233 şi urm.). 

4. În Mabuiag, insulă din strîmtoarea Torres (Haddon, Head Hunters, p. 132). 
Aceeaşi opoziţie o regăsim între cele două fratrii arunta : una îi include pe 
indivizii apei, cealaltă pe indivizii pămîntului (Strehlow, I, p. 6). 


140 EMILE DURKHEIM 


anume rivalitate, chiar o ostilitate constituţională!. Opoziția dintre 
lucruri s-a extins la persoane ; contrastul logic s-a dublat cu un fel 
de conflict social?. 

Pe de altă parte, în interiorul fiecărei fratrii, lucrurile care par să 
aibă cea mai mare afinitate cu totemul sînt aşezate în acelaşi clan. 
De exemplu, luna stă împreună cu cacaduul negru, soarele, din 
contra, ca şi aerul sau vîntul, cu cacaduul alb. Animalului totemic îi 
este alăturat ceea ce îi slujeşte de hrană? sau animalele cu care are 
legături dintre cele mai strînsef. Fără îndoială, nu putem înţelege 
întotdeauna psihologia obscură ce a stat la baza multora dintre 
aceste apropieri sau deosebiri. Exemplele precedente sînt însă sufi- 
ciente ca să demonstreze că o anume intuiţie a asemănărilor sau a 
deosebirilor dintre lucruri a jucat un rol în geneza respectivelor 
clasificări. 

Dar sentimentul asemănărilor înseamnă altceva decît noţiunea 
de gen. Genul constituie cadrul exterior al cărui conţinut este for- 
mat, în parte, din obiectele percepute ca asemănătoare. Conţinutul 
nu poate furniza cadrul care-l organizează. Genul este format din 
imagini vagi şi fluctuante, datorate suprapunerii şi fuziunii parţiale 
a unui număr determinat de imagini individuale, care, din întîm- 
plare, au elemente comune ; cadrul, dimpotrivă, este o formă de- 
finită, cu contururi decise, aplicabil unui număr determinat de 
lucruri, percepute sau nu, prezente sau posibile. Genul are un 
cîmp de extensie ce depăşeşte infinit cercul obiectelor cărora le-am 
verificat asemănarea în mod direct, prin experienţă. Iată de ce o 
întreagă şcoală de gînditori refuză, nu fără motiv, să identifice ideea 
de gen cu cea de imagine generică. Aceasta din urmă este doar o 


1. Irochezii organizează un fel de turniruri între cele două fratrii (Morgan, Ancient 
Society, p. 94). La haida, spune Swanton, membrii celor două fratrii (Vultur şi 
Corb) « «sînt consideraţi adesea ca inamici adevăraţi. Soții şi soțiile (care fac parte 
în mod obligatoriu din fratrii diferite) nu ezită să se trădeze reciproc» (The Haida, 
p. 62). În Australia, ostilitatea se traduce în mituri. Cele două animale care servesc 
de totemuri fratriilor sînt prezentate adesea ca fiind într-un război perpetuu (v. 
J. Mathew, Faglebawk and Crow, a Study of Australian Aborigines, pp. 14 şi 
urm.). În jocuri, fiecare fratrie constituie emulul natural al celeilalte (Howitt, 
Nat. Tr., p.770). 

2. În mod greşit deci, Thomas a reproşat teoriei noastre despre fratrii neputinţa de 
a explica opoziţia lor (Kinship and Marriage in Australia, p. 69). Nu credem că 
opoziţia trebuie redusă la cea dintre sacru şi profan (v. Hertz, La prééminence de 
la main droite, in Revue phil., 1909 dec., p. 559). Lucrurile unei fratrii nu sînt 
profane pentru cealaltă ; ambele fac parte din acelaşi sistem religios (v. mai jos, 
p. 147). 

3. De exemplu, clanul Arborelui de ceai conţine şi ierburile, deoarece include 
erbivorele (v. Kamilaroi and Kurnai, p. 169). Avem de-a face cu o particularitate 
a emblemelor totemice din America de Nord, semnalată de Boas. «La tlinkit, 
spune el, şi la toate triburile din împrejurimi, emblema grupului conţine animale 
care constituie hrana animalului ce dă nume grupului» (Fifth Rep. of The 
Commitee etc., British Association for the Advancement of Science, p. 25). 

4. Astfel, la arunta, broaştele sînt asociate totemului arborelui de gumă, deoarece 
pot fi găsite în scorburile acestuia ; apa este asociată găinii de apă ; cangurul, 
unei varietăţi de papagal ce zboară adesea în preajma sa (Spencer şi Gillen, Nat. 
Tr., pp. 146-147, 448). 

reprezentare reziduală, cu frontiere imprecise, care ne permite să 
avem reprezentări asemănătoare, atunci cînd ele sînt prezente si- 
multan în conştiinţă ; genul este un simbol logic, graţie căruia 
gîndim în mod distinct similitudinile şi analogiile. În plus, dovada 
cea mai bună a distanţei care separă cele două noţiuni este că 
animalul e în stare să-şi formeze imagini generice, dar nu cunoaşte 
arta gîndirii prin genuri şi specii. 

Ideea de gen constituie un instrument de gîndire construit în 
mod evident de oameni. Pentru a o alcătui însă, a fost necesar cel 
puţin un model ; cum altfel ar fi putut lua naştere această idee dacă 
nimic, în noi sau în afara noastră, nu ar fi sugerat-o ? A răspunde că 
este un dat aprioric, nu constituie un răspuns ; o asemenea soluţie 
comodă ar însemna sfîrşitul analizei. Or, unde am putea întîlni acest 
model indispensabil, dacă nu în spectacolul vieţii colective ? Genul 
reprezintă o grupare ideală de lucruri bine definite, între care există 
legături interne, analoge celor de rudenie. Iar singurele grupări de 
acest fel pe care le cunoaştem din experienţă sînt cele formate prin 
asocierea oamenilor. Lucrurile materiale pot forma colecţii, acu- 
mulări, ansambluri mecanice lipsite de unitate internă, nu însă şi 
grupări în sensul pe care l-am dat acestui cuvînt. O acumulare de 
nisip, o grămadă de pietre nu au nimic comparabil cu acel tip de 
societate definită şi organizată, care este genul. S-ar părea că nu 
ne-am gîndit niciodată să reunim fiinţele din univers în grupe 
omogene, numite genuri, dacă n-am fi avut la îndemînă exemplul 
societăţilor omeneşti, dacă n-am fi început prin a considera lucrurile 
ca nişte componente ale societăţii omeneşti, astfel încît grupurile 
umane şi cele logice s-au confundat iniţial!. 

Pe de altă parte, o clasificare costituie un sistem ale cărui părţi 
sînt dispuse conform unei ierarhii. Există caractere dominatoare şi 
altele, subordonate ; speciile şi proprietăţile lor distinctive depind 
de genuri şi de atributele care le definesc ; diferitele specii ale unui 
gen sînt însă concepute ca aflindu-se în aceleaşi raporturi unele 
faţă de altele. Iar dacă se stabileşte vreo preferinţă din punctul de 
vedere al înțelegerii, în acest caz, lucrurile sînt reprezentate într-o 
ordine inversă : deasupra se situează speciile cele mai particulare 
şi bogate în realitate, dedesubt, tipurile cele mai generale şi sărace 
în calităţi. Forma ierarhică persistă nu doar în sens metaforic : căci 
o clasificare înseamnă tocmai stabilirea unor raporturi de subordo- 
nare şi coordonare, iar omul nici nu s-ar fi gîndit să-şi ordoneze 
cunoştinţele în acest mod dacă n-ar fi ştiut dinainte ce este o 


1. Unul dintre semnele acestei nediferenţieri primitive este faptul că, uneori, genu- 
rilor li se atribuie o anume bază teritorială, la fel ca şi diviziunilor sociale cu care 
s-au confundat la început. Astfel, în Australia, la wotjobaluk, şi în America, la 
zuñi, lucrurile, precum şi clanurile sînt repartizate între diferitele regiuni din 
spaţiu. Repartizarea regională a lucrurilor coincide cu cea a clanurilor (v. De 
quelques formes primitives de classification, pp. 34 şi urm.). Clasificările îşi păs- 
trează caracterul spaţial chiar şi la popoarele relativ avansate, de exemplu în 
China Qbid., pp. 55 şi urm.). 

ierarhie. Or, nici spectacolul naturii, nici mecanismul asociaţiilor 
mentale nu ar fi putut să-i furnizeze o asemenea idee. Ierarhia este 
în exclusivitate de domeniul socialului. Dar în societate există supe- 
riori, inferiori şi egali. Prin urmare, chiar dacă faptele nu ar putea fi 
relevante în acest sens, simpla analiză a respectivelor noţiuni ar fi 
suficientă pentru a le dezvălui originea. Am împrumutat aceste idei 
din societate şi le-am proiectat apoi în reprezentările noastre despre 
lume. Gîndirea logică a început să ţeasă pe canavaua societăţii. 


III 


Geneza gîndirii religioase este strîns legată de clasificările primi- 
tive. Într-adevăr, ele implică faptul că toate lucrurile clasificate 
într-un acelaşi clan sau într-o aceeaşi fratrie sînt înrudite atît între 
ele, cît şi cu totemul clanului sau al fratriei. Atunci cînd un austra- 
lian dintr-un trib din Port-Mackay afirmă despre soare sau despre 
şerpi că aparţin fratriei Yungaroo, el nu le aplică doar o etichetă 
comună, ci una pur convenţională ; pentru el, cuvîntul are o semni- 
ficaţie obiectivă. El crede cu adevărat că «aligatorii sînt Yungaroo şi 
cangurii sînt Wootaroo. Soarele este Yungaroo, luna, Wootaroo, la 
fel şi constelaţiile, arborii, plantele etc.»! Legătura internă le alătură 
grupului în care au fost repartizate şi din care fac parte. Spunem că 
aparţin unui grup?, la fel ca indivizii care sînt membrii acelui grup ; 
drept urmare, între lucruri şi oameni se stabilesc relaţii de acelaşi 
gen. Omul vede în lucrurile ce ţin de clan nişte rude sau nişte 
asociaţi ; le numeşte prieteni, le consideră alcătuite din aceeaşi 
carne ca el însuşi. Între el şi lucruri iau naştere afinități elective şi 
legături speciale. Într-un anume sens, oamenii şi lucrurile se chea- 
mă, se ascultă, se armonizează în mod natural. De exemplu, la 
înmormîntarea unui wakelbura din fratria Mallera, eşafodul pe care 
îi este expus trupul «trebuie să fie făcut din lemnul unui arbore ce 
aparţine fratriei Mallera»*. La fel şi crengile cu care se acoperă 
cadavrul. Dacă defunctul este din clasa Banbe, copacul trebuie să 
fie Banbe. Într-un trib, magicianul nu se poate sluji decât de lucruri 
ce aparţin fratriei sale? ; celelalte, fiindu-i străine, nu l-ar asculta. O 
legătură de simpatie mistică îl uneşte de fiinţele, vii sau nu, cu care 
este asociat ; rezultă că se poate deduce ceea ce individul a făcut 
sau va face din ceea ce fac fiinţele asociate lui. Tot la indigenii 
walkebura, atunci cînd cineva visează că a ucis un animal care 


1. Bridgmann, in Brough Smyth, The Aborigines of Victoria, |, p. 91. 

2. Fison şi Howitt, Kamilaroi and Kurnai, p. 168; Howitt, Further Notes on the 
Australian Class Systems, J.A.I., XVIII, p. 60. 

. Curr, III, p. 461. Este vorba de tribul din Mont-Gambier. 

. Howitt, On some Australian Beliefs, J. A.I., XIII, p. 191, n.1. 

. Howitt, Notes on Australian Message Sticks, J.A.1., XVIII, p. 326; Further Notes, 
JA, XVIII, p. 61, n.3. 

aparţine unei anumite diviziuni socială, înseamnă că a doua zi se 
va întâlni cu un individ din respectiva diviziune!. Invers, lucrurile 
ținînd de un clan sau de o fratrie nu pot fi utilizate împotriva 
membrilor acelui clan sau fratrii. La wotjobaluk, fiecare fratrie îşi 
are arborii ei. Pentru a vîna un animal din fratria Gurogity, nu pot 
fi utilizate arme făcute din lemnul unui copac ce aparţine altei 
fratrii ; altminteri, vînătorul este încredinţat că-şi va greşi ţinta?. 
Indigenul este convins că săgeata îşi va schimba traiectoria, refu- 
zînd, ca să spunem aşa, să lovească un animal cu care este rudă 
sau prieten. 

Astfel, indivizii şi lucrurile ce alcătuiesc clanul formează, laolaltă, 
un sistem solidar, ale cărui părţi sînt legate printr-un curent de 
simpatie. Organizarea aceasta, care ne-ar putea apărea drept logică, 
este, în acelaşi timp, morală. Este animată de acelaşi principiu care 
îi asigură unitatea : totemul. Aşa după cum cel ce aparţine de clanul 
Corbului are în el ceva din acest animal, ploaia, ţinînd de acelaşi 
clan şi de acelaşi totem, «este la fel ca un corb» ; din acelaşi motiv, 
luna este un cacadu negru, soarele un cacadu alb, orice arbore cu 
lemnul negru este un pelican etc. Toate fiinţele ordonate într-un 
acelaşi clan, oamenii, animalele, plantele, obiectele neînsufleţite 
sînt deci simple modalităţi de a fi ale totemului. Iată sensul formulei 
deja enunțate, care le consideră ca făcînd parte din aceeaşi specie : 
decurgînd din esenţa animalului totemic, toate sînt alcătuite dintr-o 
aceeaşi substanţă. De altfel, calificativele care li se atribuie sînt şi 
cele conferite totemului?. Indigenii wotjobaluk folosesc aceeaşi 
denumire, mir, pentru totem şi pentru lucrurile subsumate lui‘. La 
arunta, unde, aşa cum vom vedea, mai există urme vizibile de 
clasificare, cuvinte diferite denumesc atît totemul cît şi fiinţele aso- 
ciate lui ; totuşi, denumirile celor din urmă demonstrează rapor- 
turile strînse cu animalul totemic. Se afirmă că sînt intimi, asociați 
sau prieteni; se zice că sînt de neseparati. Se crede deci că sînt 
lucruri înrudite foarte îndeaproape. 

Dar, pe de altă parte, ştim că animalul totemic este sacru. Toate 
lucrurile orînduite în clanul a cărui emblemă o constituie el au 
acelaşi caracter, constituind, într-un sens, ca şi omul, animale dintr-o 
aceeaşi specie. Prin urmare sînt şi ele sacre, iar clasificările care le 
situează în raport cu celelalte lucruri din univers le asigură totodată 
un anume loc în ansamblul sistemului religios. Este motivul pentru 
care animalele şi plantele asociate clanului nu pot fi consumate 
după voie. Astfel, în tribul din Mont-Gambier, oamenii care au drept 


1. Curr. III, p. 28. 

2. Mathews, Ethnological Notes on the Aboriginal Tribes of N.S. Wales and Victoria, 
in Journ. and Proc. of the R.Society of N.S. Wales, XXXVIII, p. 294. 

3. Cf. Curr, III, p. 461 şi Howitt, Nat. Tr., p. 146. Şi unora şi altora li se aplică 
expresii ca Tooman şi Wingo. 

4. Howitt, Nat. Tr., p. 123. 

5. Spencer şi Gillen, Nat. Tr., pp. 447 şi urm. ; Strehlow, III, pp. XII şi urm. 

totem un şarpe neveninos nu se abtin doar de la a consuma carnea 
acestui şarpe ; le este interzisă chiar şi carnea de focă, de anghilă 
etc.! Iar dacă, la nevoie, o consumă, sacrilegiul trebuie atenuat prin 
rituri expiatorii, ca în cazul totemurilor propriu-zise?. La euahlayis, 
unde totemul poate fi consumat, dar fără abuz, regula se aplică şi 
celorlalte lucruri ale clanului. La arunta, interdicţia care-l protejează 
pe animalul totemic se extinde şi asupra animalelor asociate lui“ ; 
în orice caz, sînt înconjurate de un respect speciali. Sentimentele 
inspirate de totem şi de animalele asociate lui sînt identice. 

Dar ceea ce demonstrează şi mai bine că toate lucrurile asociate 
unui totem nu au o altă natură şi, prin urmare, că au un caracter 
religios, este că, ocazional, ele au acelaşi rol. Ele constituie totemuri 
auxiliare, secundare sau, conform unei expresii consacrate astăzi, 
subtotemuri”. Se întîmplă mereu ca, într-un clan să se formeze, sub 
influenţa unui curent de simpatie, anumite afinități, grupuri mai 
restrînse, asociaţii mai limitate care au tendinţa să ducă o viaţă 
relativ autonomă, formînd o subdiviziune nouă, asemenea unui 
sub-clan în interiorul clanului. Acest sub-clan are nevoie de un 
totem specific spre a se distinge şi individualiza, adică de un subto- 
temë. 'Totemurile unor asemenea grupuri secundare vor fi alese 
chiar dintre lucrurile clasate sub totemul principal. Sînt totemuri 
virtuale în sens propriu şi orice împrejurare este suficientă pentru a 
le face să acţioneze. În ele sălăşluieşte o natură totemică latentă 
care se manifestă imediat ce condiţiile îi permit sau o cer. Se poate 


„ Fison şi Howitt, Kamilaroi and Kurnai, p. 169. 

Curr, III, p. 462. 

Mrs. Parker, The Euablayi Tribe, p. 20. 

. Spencer şi Gillen, North. Tr., p. 151; Nat. Tr., p. 447. Strehlow, III, p. XII. 

. Spencer şi Gillen, Nat. Tr., p. 449. 

. Există totuşi unele triburi în Queensland unde lucrurile repartizate unui grup 

social nu sînt interzise membrilor lui : este mai ales cazul indienilor wakelbura. 
Ne amintim că, aici, clasele matrimoniale constituie cadrul clasificării (v. supra, 
p. 137). Nu numai că indivizii dintr-o clasă pot mînca animale asociate acesteia, 
dar ei nu au voie să mănînce altele. Orice alt aliment le este interzis (Howitt, Nat. 
Tr., p. 113; Curr, MI, p. 27). 
Trebuie totuşi să ne ferim să tragem concluzia că respectivele animale sînt 
considerate profane. Vom remarca, într-adevăr, că individul nu numai că are 
voie să le mănînce, dar este obligat să o facă, din moment ce-i este interzis să se 
alimenteze în alt mod. Caracterul imperativ al prescripției constituie semnul că 
ne aflăm în prezenţa unor lucruri de natură religioasă. Dar religiozitatea cu care 
ele sînt investite a dat naştere unei obligaţii pozitive, şi nu uneia negative, cum 
este interdicţia. Poate că nu este cu neputinţă să înţelegem cum s-a petrecut o 
asemenea deviere. Am văzut (p. 134) că orice individ este considerat a avea un 
fel de drept de proprietate asupra totemului şi, prin urmare, asupra lucrurilor 
asociate acestuia. Sub influenţa unor asemenea împrejurări speciale, acest aspect 
al relaţiei totemice s-a dezvoltat şi s-a ajuns la convingerea că membrii clanului 
pot dispune în exclusivitate de totem şi de tot ce îi este asociat ; ceilalţi, dimpo- 
trivă, nu au dreptul să-l atingă. In aceste condiţii, clanul nu putea să se hrănească 
decît cu lucrurile atribuite lui. 

7. Mrs. Parker utilizează expresia multiplex totems. 

8. V. ca exemplu tribul euahlayi în cartea Mrs. Parker (pp. 15 şi urm.) şi tribul 

wotjobaluk (Howitt, Nat. Tr., pp. 121 şi urm. ; cf. articolului lui Mathews deja 

citat). 

întîmpla, astfel, ca acelaşi individ să aibă două totemuri: unul 
principal, comun întregului clan, şi un subtotem special, al 
sub-clanului din care face parte. Este ceva analog cu nomen şi 
cognomen la romani!. 

Uneori, vedem chiar cum un sub-clan se diferenţiază complet 
devenind un grup autonom, un clan independent: subtotemul, la 
rîndul lui, devine totem propriu-zis. Un asemenea trib, în care acest 
proces de segmentare a fost, ca să zicem aşa, împins pînă la ultimele 
sale consecinţe, este arunta. Informaţiile din prima carte a lui Spen- 
cer şi Gillen demonstrau deja că la arunta există vreo 60 de tote- 
muri? ; cercetările recente efectuate de Strehlow au stabilit că numă- 
rul lor este cu mult mai mare, nu mai puţin de 4425. Spencer şi 
Gillen nu exagerau cu nimic cînd susțineau că în ţinuturile ocupate 
de indigeni, nu există vreun lucru însufleţit sau neînsufleţit care să 
nu dea nume unei grupări totemicef. Or, această mulţime de tote- 
muri, prodigioasă comparată cu cifra populaţiei, provine din divi- 
zarea şi subdivizarea nemăsurată, sub influenţa unor împrejurări 
specifice, a clanurilor primitive ; drept urmare, toate subtotemurile 
au devenit totemuri. 

Faptul a fost demonstrat fără putinţă de tăgadă de observaţiile 
lui Strehlow. Spencer şi Gillen nu au citat decât cîteva cazuri izolate 
de totemuri asociate’. Strehlow a stabilit că, în realitate, este vorba 
despre o organizare cu caracter absolut general; el a putut să 
alcătuiască un tabel în care aproape toate totemurile arunta sînt 
clasate conform următorului principiu : toate au fost corelate ca 
fiind auxiliare sau asociate la vreo 60 de totemuri principale“. Pri- 
mele sînt considerate a fi în slujba celor din urmă”. Starea aceasta 
de dependenţă relativă constituie, după toate probabilitățile, ecoul 
unor vremuri cînd «aliaţii» de astăzi erau doar subtotemuri, şi, prin 
urmare, tribul număra doar un număr redus de clanuri, divizate în 


1. V. exemplele din Howitt, Nat. Tr., p. 122. 

2. V. De quelques formes primitives de classification, p. 28, n. 2. 

. Strehlow, II, pp. 61-72. 

. Nat. Tr., p. 112. 

. V., în special, Nat. Tr., p. 447 şi North. Tr., p. 151. 

. Strehlow, III, pp. XIII-XVII. Se întîmplă chiar ca aceleaşi totemuri secundare să 

fie asociate simultan la două sau trei totemuri principale. Fără îndoială că 
Strehlow n-a putut stabili cu certitudine care dintre acestea era cu adevărat 
totemul principal. 
Două fapte interesante rezultate din aceste tabele confirmă cîteva dintre propo- 
ziţiile enunțate anterior. Mai întîi, că totemurile principale sînt aproape toate 
animale, cu foarte puţine excepţii. Apoi, că stelele nu sînt niciodată decît totemuri 
secundare sau asociate. Este o nouă dovadă că acestea au fost foarte tîrziu 
ridicate la rang de totem şi că, la început, totemurile principale au fost alese, de 
preferinţă, din regnul animal. 

7. Conform mitului, totemurile asociate ar fi putut servi — în vremurile fabuloase — 
drept hrană pentru indivizii din totemul principal sau, cînd erau arbori, le-ar fi 
putut oferi umbra lor (Strehlow, III, p. XII; Spencer şi Gillen, Nat. Tr., p. 403). 
Faptul că totemul asociat ar servi drept hrană nu implică şi că ar fi profan ; căci, 
în epoca mitică, totemul principal era, pare-se, consumat de strămoşii fondatori 
ai clanului. 

sub-clanuri. Numeroase reminiscenţe confirmă ipoteza. Se întîmplă 
frecvent ca două grupuri asociate să aibă aceeaşi emblemă tote- 
mică : or, unitatea de emblemă nu se explică decît dacă iniţial cele 
două grupuri erau doar unul!. În alte părţi, înrudirea a două clanuri 
se manifestă prin interesul şi măsura în care fiecare ia parte la 
riturile celuilalt. Cele două culte nu s-au separat decît imperfect şi, 
foarte probabil, au început prin a fi complet confundate?. Tradiţia 
explică legătura care le uneşte prin faptul că ambele clanuri ar fi 
ocupat cîndva teritorii învecinate?. În alte cazuri, mitul afirmă expli- 
cit că unul a derivat din celălalt. Se povesteşte că animalul asociat 
a început prin a aparţine speciei căreia îi mai serveşte încă de 
totem principal ; ele s-ar fi diferențiat abia într-o epocă ulterioară. 
Astfel, păsările chantunga, asociate astăzi omizii witchetty, ar fi fost 
în vremurile mitice omizi ce s-ar fi transformat mai apoi în păsări. 
Două specii asociate astăzi totemului furnicii de miere ar fi fost la 
origini furnici de miere etc.f. Această transformare a unui subtotem 
în totem are loc, de altfel, în faze imperceptibile, încît, în unele 
cazuri, situaţia este ambiguă, fiind foarte greu de spus dacă avem 
de a face cu un totem principal sau cu unul secundar”. Există, aşa 
cum afirmă Howitt despre indigenii wotjobaluk, subtotemuri care 
sînt totemuri în curs de formare“. Astfel, diferitele lucruri clasate 
într-un clan constituie tot atîtea centre în jurul cărora se pot forma 
noi culte totemice. Este cea mai bună dovadă a sentimentelor 
religioase pe care ele le inspiră. Dacă n-ar fi avut un caracter sacru, 
n-ar fi putut fi promovate atît de uşor la acelaşi rang cu lucrurile 
prin excelenţă sacre, adică la rangul de totem propriu-zis. 

Cercul lucrurilor religioase se extinde deci mult dincolo de 
limitele în care părea iniţial închis. El nu include doar animalele 
totemice şi indivizii clanului ; de vreme ce nu există nici un lucru 
care să nu fie clasat într-un clan şi sub un totem, nu există lucru 
căruia, într-o măsură mai mică ori mai mare, să nu-i fie atribuită o 
tentă de religiozitate. Cînd aveau să apară zeii propriu-zişi, în reli- 
giile ce se vor forma ulterior, fiecare dintre ei va deveni responsabil 
de un anumit fenomen religios, unul cu marea, altul cu atmosfera, 
cu recolta sau cu fructele etc. şi fiecare dintre aceste diviziuni ale 
naturii vor fi considerate a-şi datora existenţa zeului de care depin- 
de. Desigur că tocmai această repartizare naturală între diferitele 
divinităţi constituie reprezentarea pe care religiile ne-o oferă asupra 


1. În clanul Pisicii sălbatice, desenele de pe churinga reprezentau un arbore cu 
flori hakea, care constituie astăzi un totem distinct (Spencer şi Gillen, Nat. Tr., 
pp. 147-148). Strehlow (II, p. XII, n. 4) susţine că faptul este frecvent. 
Spencer şi Gillen, North. Tr., p. 182; Nat. Tr., pp. 151 şi 297. 

Nat. Tr., pp. 151 şi 158. 

. Ibid., pp. 447-449. 

. Astfel, Spencer şi Gillen ne vorbesc despre porumbelul cunoscut sub numele de 
Inturita ca fiind uneori un totem principal (Nat. Tr., p. 410), alteori unul asociat 
Qbid., p. 448). 

6. Howitt, Further notes, pp. 63-64. 

universului. Or, atîta timp cît omenirea nu a depăşit faza totemismu- 
lui, diversele totemuri ale tribului joacă acelaşi rol ca personalităţile 
divine de mai tîrziu. În tribul din Mont-Gambier, pe care l-am luat 
ca exemplu de bază, există zece clanuri; drept urmare, întreaga 
lume este repartizată în zece clase sau, mai curînd, în zece familii, 
dintre care fiecare are un totem special drept origine. Pe această 
origine îşi întemeiază realitatea toate lucrurile clasate într-un clan, 
ele fiind concepute drept diversele forme ale fiinţei totemice ; ca să 
reluăm exemplul, ploaia, tunetul, fulgerul, norii, grindina, iarna 
sînt privite drept modurile diferite de a fi ale corbului. Împreună, 
cele zece familii de lucruri constituie o reprezentare completă şi 
sistematică a lumii, iar această reprezentare este religioasă, deoa- 
rece principiile pe care se întemeiază sînt furnizate de noţiunile 
religioase. Departe de a se mărgini la o categorie sau două de 
fiinţe, domeniul religiei totemice se întinde deci pînă la cele din 
urmă limite ale universului cunoscut. Ca şi în religia greacă, divinul 
este peste tot ; celebra formulă mavr& mânpri ev poate servi drept 
deviză şi religiei totemice. 

Doar că, pentru a ne putea reprezenta totemismul în acest mod, 
trebuie modificată în mod esenţial ideea pe care ne-am făcut-o 
mult timp despre acesta. Pînă la descoperirile din ultimii ani, se 
considera că totemismul constă din cultul unui totem anume, fiind 
definit ca religie a unui clan. Din acest punct de vedere, se părea 
că în acelaşi trib pot exista atitea religii totemice independente 
unele de altele, pentru că aparţin de clanuri diferite. Concepţia era, 
de altfel, în armonie cu ideea pe care o avem asupra clanului: o 
societate autonomă!, mai mult sau mai puţin deschisă societăţilor 
similare sau întreţinînd cu ele doar relaţii exterioare şi de suprafaţă. 
Realitatea este, însă, mai complexă. Fără îndoială, cultul fiecărui 
totem are vatra sa în clanul corespunzător ; acolo şi numai acolo 
este celebrat şi membrii clanului au această misiune. Prin ei, cultul 
se transmite de la o generaţie la alta, la fel şi credinţele aflate la 
baza sa. Dar, pe de altă parte, diversele culte totemice practicate în 
interiorul aceluiaşi trib nu se dezvoltă paralel, ignorîndu-se unele 
pe altele, ca şi cum fiecare ar constitui o religie completă, suficientă 
sie însăşi. Dimpotrivă, ele se implică reciproc, fiind doar părţi 
dintr-un întreg, elemente ale unei aceleiaşi religii. Indivizii clanului 
nu privesc cu indiferenţă credinţele unui clan vecin, cu scepticismul 
sau ostilitatea inspirate de o religie străină ; ei iau parte la aceste 
credinţe. Cei din clanul Corbului sînt convinşi că indivizii din clanul 
Şarpelui au un şarpe mitic care le-a fost strămoş şi că datorează 
acestei origini virtuţi şi puteri surprinzătoare. Şi nu am văzut oare 
că, în anumite condiţii cel puţin, un om nu poate să consume un 
totem străin decît după ce a respectat formalităţile rituale ? Mai ales 


1. Adesea, clanul a fost confundat cu tribul. Confuzia a pricinuit încurcături etno- 
grafilor, datorîndu-se în special lui Curr (1, pp. 61 şi urm.). 

după ce a cerut permisiunea celor din acel totem, dacă vreunul din 
ei e de faţă? Deci, pentru el, alimentul respectiv nu e complet 
profan, şi el admite că între membrii unui clan din care nu face 
parte şi animalul care dă nume clanului există afinități intime. De 
altfel, comunitatea credințelor se manifestă uneori chiar şi în cult. 
Dacă, în principiu, riturile unui anume totem sînt îndeplinite de 
indivizii acelui totem, se întîmplă frecvent să asiste şi reprezentanţii 
altor clanuri. Se întîmplă chiar ca ei să nu joace rolul unor simpli 
spectatori ; ei nu oficiază, desigur, dar ajută la împodobirea ofi- 
cianţilor şi pregătesc serviciul. Sînt şi ei interesaţi de ceea ce se 
celebrează. Este motivul pentru care, în anumite triburi, ei invită 
clanul calificat pentru celebrare să o îndeplinească!. Există chiar un 
ciclu de rituri care se desfăşoară obligatoriu în prezenţa tribului 
reunit : ceremoniile totemice de iniţiere?. 

În plus, organizarea totemică, aşa cum am descris-o, trebuie să 
rezulte dintr-un fel de înţelegere între membrii tribului. Este cu 
neputinţă ca fiecare clan să-şi alcătuiască propriile credinţe în mod 
absolut independent: în mod necesar, cultele diferitelor totemuri 
trebuie să fie oarecum adaptate unele altora, întrucît se comple- 
tează. Într-adevăr, am văzut că, în mod normal, acelaşi totem nu se 
repetă într-un acelaşi trib şi că întreg universul este astfel repartizat 
între totemurile constituite, încît acelaşi obiect să nu se regăsească 
în două clanuri diferite. O asemenea repartizare metodică nu s-ar fi 
putut face fără un acord, tacit sau chibzuit, la care să fi participat 
întreg tribul. Ansamblul de credinţe ce a luat astfel naştere este 
deci, în parte (şi numai în parte), o chestiune de trib. 

Rezumînd, pentru a ne face o idee adecvată despre totemism, 
nu trebuie să ne cantonăm între limitele clanului, ci să luăm în 
consideraţie tribul în totalitatea sa. Cu siguranţă că cultul specific 
fiecărui clan beneficiază de o mare autonomie : putem prevedea, 
încă de pe acum, că în clan se află fermentul vieţii religioase. Dar, 
pe de altă parte, toate cultele sînt solidare unele cu altele, iar religia 
totemică constituie un sistem complex format prin îmbinarea lor, 
aşa după cum politeismul grec s-a constituit prin reunirea cultelor 
particulare ale diverselor divinităţi. Am arătat că, astfel înţeles, 
totemismul este dotat cu propria-i cosmologie. 


1. Este, mai ales, cazul la warramunga (North. Tr., p. 298). 

2. V., de exemplu, Spencer şi Gillen, Nat. Tr., p. 380 şi passim. 

3. Ne-am putea chiar întreba dacă nu există uneori şi totemuri tribale. La arunta, 
există un animal, pisica sălbatică, slujind de totem unui clan, şi care, totuşi, este 
interzis întregului trib ; membrii altor clanuri nu îl pot consuma decît cu mode- 
ratie (Nat. Tr., p. 168). Dar credem că a vorbi în aceste condiţii de un totem 
tribal constituie un abuz, deoarece, dacă este interzis consumul liber al unui 
animal, nu rezultă că acesta este un totem. Şi alte cauze pot da naştere unei 
asemenea interdicții. Desigur că unitatea religioasă a unui trib este un fapt real, 
dar ea se afirmă prin alte simboluri. Vom vedea care sînt ele în cele ce urmează 
(Cartea I, cap. IX). 


CAPITOLUL IV 


Credinţele propriu-zis totemice 
(sfîrşit) 


IV. Totemul individual şi totemul sexual 


Am studiat pînă acum totemismul doar ca o instituţie publică : 
singurele totemuri despre care a fost vorba au fost cele comune 
clanului, fratriei sau, într-un anume sens, tribului! ; individul nu 
juca vreun rol decît ca membru al grupului. Or, este ştiut că nu 
există religie care să nu aibă un aspect individual, iar observaţia 
este valabilă şi în cazul totemismului. Alături de totemurile imperso- 
nale şi colective, aflate pe primul plan, mai există şi altele, proprii 
fiecărui individ, exprimîndu-i personalitatea şi al căror cult îl cele- 
brează în forul său interior. 


I 


În cîteva triburi australiene şi în majoritatea societăților indiene 
din America de Nord?, fiecare individ are raporturi personale cu un 
anumit lucru, comparabile cu cele pe care le întreţine clanul cu 
totemul său. Lucrul este fie o fiinţă neînsufleţită, fie un obiect 
artificial ; în general însă, este un animal. În anumite cazuri, o parte 
a organismului, cum ar fi capul, picioarele sau ficatul îndeplineşte 
respectiva funcţies. 

Numele lucrului este şi numele purtat de individ, adică numele 
lui individual, prenumele alăturat totemului colectiv, aşa după cum 
un praenomen la romani se adaugă la nomen gentilicium. Faptul a 


1. Totemurile sînt în proprietatea tribului, în sensul că acesta se interesează de 
cultul totemic al fiecărui clan. 

2. Frazer a întocmit o listă foarte completă a textelor din America de Nord privitoare 
la totemul individual (Totemism and Exogamy, III, pp. 370-456). 

3. De exemplu, la huroni, la irochezi, algonkini (Charlevoix, Histoire de la Nouvelle 
France, VI, pp. 67-70 ; Sagard, Le grand voyage au pays des Hurons, p. 160), la 
indienii Thompson (Teit, The Thompson Indians of British Columbia, p. 355). 

fost observat, e drept, doar la anumite societăţi! ; dar, probabil, are 
un caracter general. Vom arăta imediat că între individ şi obiect 
există o identitate de natură ; or, identitatea de natură o implică şi 
pe cea de nume. Conferit în cadrul unor ceremonii religioase impor- 
tante, prenumele are un caracter sacru. El nu se pronunţă în împre- 
jurările obişnuite ale vieţii profane. Se întîmplă chiar ca termenul 
din limbajul uzual care desemnează lucrul să se modifice pentru a 
putea fi utilizat în aceste circumstanţe particulare?. Termenii limbii 
uzuale sînt excluşi din viaţa religioasă. 

Cel puţin în triburile americane, numele respectiv este dublat 
de o emblemă proprie fiecărui individ şi care, sub diverse forme, 
reprezintă lucrul desemnat. Fiecare mandan, de exemplu, poartă 
pielea animalului al cărui omonim este. Dacă este o pasăre, se 
împodobeşte cu pene‘. Indigenii huron şi algonkin îşi tatuează o 
imagine pe trup”, pe care o figurează şi pe arme?. La triburile din 
Nord-Vest, emblema individuală este gravată sau sculptată, ca şi în 
cazul emblemei colective a clanului, pe unelte, pe pereţii casei” 
etc, slujind de însemn al proprietăţii personale. Adesea, cele două 
blazoane se combină, fapt ce explică, în parte, marea diversitate de 
aspecte pe care le îmbracă ecusoanele totemice la aceste popoare”. 

Între individ şi animalul său eponim există strînse legături. Omul 
ține de natura animalului ; are aceleaşi defecte şi calităţi. De exem- 
plu, cel care are vulturul drept blazon individual este considerat a 
avea darul de a vedea viitorul ; dacă poartă numele ursului, este în 
pericol de a fi rănit în luptă, ursul fiind încet şi greoi şi lăsîndu-se 
uşor prinsi; dacă animalul e disprețuit, omul e şi el dispreţuitii. 
Înrudirea dintre cele două fiinţe este de-aşa natură încît, în anumite 
împrejurări, în special în caz de pericol, există credinţa că omul 
poate lua forma animalului!?. Reciproc, animalul e considerat o 
dublură a omului, un alter ego” al său. Asociaţia este atît de strînsă 


1. De exemplu la yuin (Howitt, Nat. Tr., p. 133); kurnai Ubid., p. 135); la mai 
multe triburi din Queensland (Roth, Superstition, Magic and Medicine, North 
Queensland Ethnography, Bulletin, nr.5, p. 19 ; Haddon, Head-bunters, p. 139) ; 
la delaware (Heckewelder, An Account of the History... of the Indian Nations, p. 
238) ; la indienii Thompson (Teit, op. cit., p. 355); la indigenii salish statlumh 
(Hill Tout, Rep.of the Ethnol.of the Statlumb, J.A.1, XXXV, pp. 147 şi urm.). 

2. Hill Tout, Joc. cit., p. 154. 

3. Catlin, Manners and Customs etc., Londra, 1876, I, p. 36. 

4. Lettres édifiantes et curieuses, ediție nouă, VI, pp. 172 şi urm. 

5. Charlevoix, op. cit., VI, p. 69. 

6. Dorsey, Siouan Cults, XI? Rep., p. 443. 

7. Boas, Kwakiutl, p. 323. 

8. Hill Tout, loc. cit., p. 154. 

9. Boas, Kwakiutl, p. 323. 

10. Miss Fletcher, The Import of the Totem, a Study from the Omaha Tribe 
(Smithsonian Rep. for 1897, p. 583). — Găsim fapte similare în Teit, op. cit., pp. 
354, 356 ; Peter Jones, History of the Ojibway Indians, p. 87. 

11. Este, de exemplu, cazul cîinelui la salish statlumh, din cauza stării de servitudine 
în care trăieşte (Hill Tout, Joc. cit., p. 153). 

12. Langloh Parker, Euablayi, p. 21. 

13. «Spiritul omului, spune Mrs. Parker (Jbid.) se află în Yunbeai (totemul indivi- 
dual), iar Yunbeai este în el.» 

încît destinele lor sînt considerate solidare : nimic nu-l poate afecta 
pe unul fără ca şi celălalt să nu resimtă lovitura!. Dacă animalul 
moare, viața omului este ameninţată. Este o regulă generală că 
animalul nu trebuie ucis şi, mai ales, este interzis să i se consume 
carnea. Atenuată şi temperată cînd este vorba de totemul clanului, 
interdicţia devine în acest caz formală şi absurdă?. 

La rîndul său, animalul îl protejează pe om, servindu-i, într-un 
sens, de stăpîn. ÎI înştiinţează de posibilele pericole şi de mijloacele 
prin care poate să se ferească? ; este prietenul lui, se spune‘. Şi 
cum, adesea, se crede că animalul are puteri miraculoase, el le 
transmite asociatului său uman, care se crede astfel la adăpost de 
gloanţe, săgeți şi lovituri de tot soiul. Încrederea omului în eficaci- 
tatea protectorului său este atît de mare încît el înfruntă cu curaj 
cele mai mari pericole şi îndeplineşte acte de vitejie uimitoare cu o 
cutezanţă senină : credinţa îi conferă curajul şi forţa de care are 
nevoie“. Totuşi, relaţiile omului cu animalul nu sînt de pură depen- 
denţă. Individul, la rîndul său, poate acţiona asupra animalului. El 
îi dă ordine, are un ascendent asupra lui. Un kurnai, avînd rechinul 
drept prieten şi aliat, crede că poate îndepărta rechinii care ame- 
ninţă barca printr-o incantaţie”. În alte cazuri, legătura aceasta este 
considerată a conferi omului o aptitudine particulară ca să vîneze 
cu succes. 

Chiar şi natura acestor relaţii pare să implice faptul că fiinţa cu 
care fiecare individ este asociat este ea însăşi individuală şi nu 
reprezintă o clasă. Specia nu constituie un alter ego. De fapt, în 
unele cazuri, rolul îl joacă un anume arbore, o anume stîncă, o 
piatră determinată”. În mod inevitabil, aşa stau lucrurile cînd este 


1. Langloh Parker, op. cit., p. 20. La fel se întîmplă la salish (Hill Tout, Ethn. Rep. on 
the Stseelis and Skaulits Tribes, J.A.I., XXXIV, p. 324). Faptul este general la 
indienii din America centrală (Brinton, Nagualism, «a Study in Native American 
Folklore and History», in Proceedings of the American Philosophical Society, 
XXXIII, p. 32). 

2. Parker, ibid. ; Howitt, Nat. Tr., p. 147 ; Dorsey, Siouan Cults», XIth Rep., p. 443. 
Frazer a întocmit lista cazurilor similare americane, stabilind generalitatea inter- 
dicţiei (Totemism a. Exogamy, III, p. 450). Am văzut că, în America, individul 
trebuie să înceapă prin a ucide animalul din a cărui piele se confecționează ceea 
ce etnografii numesc sac vindecător. Obiceiul a fost observat însă doar la cinci 
triburi ; probabil că e vorba de o formă alterată şi tardivă a respectivei instituţii. 

. Howitt, Nat. Tr., pp. 135, 147, 387; Austral. Medicine Men, J.A.1., XVI, p. 3; 

Teit, The Shuswap, p. 607. 

Meyer, Manners and Customs of the Aborigines of the Encounter Bay Tribe, in 

Woods, p. 197. 

. Boas, VI” Rep. on the North-West Tribes of Canada, p. 93 ; Teit, The Thompson 

Indians, p. 336 ; Boas, Kwakiutl, p. 394. 

Găsim fapte în Hill Tout, Rep. of the Ethnol. of the Statlumb, J.A.I., XXXV, pp. 

144, 145. Cf. Langloh Parker, op. cit., p. 29. 

. Conform unei informaţii date dntr-o scrisoare adresată de Howitt lui Frazer 

(Totemism and Exogamy, |, p. 495 şi n.2). 

. Hill Tout, E/bnol. Rep. on the Stseelis and Skaulits Tribes, J.A.I., XXXIV, p. 324. 

. Howitt, Australian Medicine Men, J.A.I., XVI, p. 34 ; Lafitau, Moeurs des sauvages 
Américains, |, p. 370 ; Charlevoix, Histoire de la Nouvelle France, VI, p. 68. La fel 
cu atai şi tamaniu, în insula Mota (Codrington, The Melanesians, pp. 250-251). 

vorba despre un animal şi cînd existenţa animalului şi a omului 
sînt considerate solidare. Nu poţi fi solidar, în acest sens, cu o 
întreagă specie, căci nu există zi sau — ca să spunem aşa — clipă, în 
care specia să nu piardă pe unul dintre membrii săi. Totuşi, oamenii 
primitivi manifestă o oarecare incapacitate de a-l gîndi pe individ 
în afara speciei ; legătura cu un individ se extinde şi la un altul; 
omul primitiv le confundă într-un sentiment unic şi astfel, specia, 
în întregul ei, devine sacrăl. 

În mod firesc, fiinţa protectoare este numită în diverse feluri, în 
funcţie de societate: nagual, la indienii mexicani’, manitu la 
algonkini, okki la huon, snam la unii indigeni salish*, sulia la 
alţii”, budjan la yuini“, yunbeai la euahlayi” etc. Datorită importan- 
tei pe care respectivele credinţe şi practici o au la indienii din 
America de Nord, s-a propus să fie denumite cu termenul de 
nagualism sau manituism5. Dîndu-le însă un nume de sine stătător, 
riscăm să nesocotim legăturile lor cu totemismul. De fapt, este 
vorba de aceleaşi principii aplicate fie clanului, fie individului. În 
ambele cazuri, se manifestă credinţă că între lucruri şi oameni există 
legături vitale şi că lucrurile au puteri speciale de care profită şi 
aliaţii lor, adică oamenii. Există acelaşi obicei de a conferi omului 
numele lucrului cu care este asociat şi de a adăuga numelui o 
emblemă. Totemul reprezintă patronul clanului, tot aşa după cum 
patronul unui individ îi slujeşte celui din urmă drept totem per- 
sonal. Este deci necesar ca terminologia să reflecte înrudirea de 
sisteme ; este motivul pentru care, ca şi Frazer, vom numi cultul 
individului faţă de patronul său totemism individual. Expresia este 
cu atît mai justificată cu cît, în anumite cazuri, este folosit acelaşi 
cuvînt spre a desemna totemul clanului şi animalul protector al 
individului”. Tylor şi Powell au respins denumirea cu pricina, afir- 


1. Tot aşa cum, contrar afirmațiilor lui Frazer, nu există o linie de demarcaţie între 
animalele protectoare şi fetişuri. După el, fetişismul ar începe atunci cînd fiinţa 
protectoare devine un individ şi nu o clasă (Totemism, p. 56) ; or, în Australia, se 
întîmplă ca un anume animal să aibă acest rol (v. Howitt, Australian Medicine 
Men, J.A.I., XVI, p. 34). Este adevărat că noţiunile de fetiş şi fetişism nu cores- 
pund unor noţiuni definite 

. Brinton, Nagualism, Proceedings of the Amer. Philos. Society, XXXIII, p. 32. 

Charlevoix, VI, p. 67. 

. Hill Tout, kep. on the Etbnol. of the Statlumb of British Columbia, J.A.I., XXXV, 

p. 142. 

Hill Tout, Ethnol. Rep. on the Stseelis a. Skaulits Tribes, J.A.1., XXXIV, pp. 311 şi 

urm. 

. Howitt, Nat. Tr., p. 133. 

. Langloh Parker, op. cit., p. 20. 

J. W. Powell, «An American View of Totemism», in Man, 1902, nr.84 ; Tylor, Tbid., 
nr.1. Andrew Lang a formulat aceleaşi opinii în Social Origins, pp. 133-135. În 
fine, Frazer însuşi, revenind la opinia inițială, admite astăzi că, pînă vom cunoaşte 
mai bine raportul dintre totemurile colective şi acele guardian spirits, ar fi mai 
bine să le numim în mod diferit (Totemism and Exogamy, II, p. 456). 

9. În Australia, la indigenii yuin (Howitt, Nat. Tr., p. 81) şi la narrinyeri de pildă 

Meyer, Manners a. Customs of the Aborigines of the Encounter Bay Tribe, in 
Woods, pp. 197 şi urm.). 

mînd necesitatea unor termeni diferiţi pentru cele două tipuri de 
instituţii religioase, deoarece, după dînşii, totemul colectiv este doar 
un nume, o etichetă comună, fără caracter religiosl. Noi însă ştim 
că, dimpotrivă, totemul este sacru, chiar mai sacru decît animalul 
protector. Studiul nostru va arăta, de altfel, cît de inseparabile sînt 
cele două tipuri de totemism?. 

Totuşi, oricît de mare ar fi înrudirea celor două instituţii, între 
ele există diferenţe importante. În vreme ce se consideră că un 
clan a descins din animalul sau planta care-i serveşte drept totem, 
individul nu crede că se află într-un raport de descendență cu 
totemul personal. Este doar un prieten, un asociat, un patron şi nu 
un părinte. Omul profită de virtuțile acestuia, dar nu e de acelaşi 
sînge cu el. În al doilea rînd, membrii unui clan permit clanurilor 
vecine să mănînce animalul al cărui nume îl poartă cu toţii, cu 
singura condiţie ca să fie îndeplinite formalităţile necesare. Din 
contra, nu numai că individul respectă specia căreia îi aparţine 
totemul său personal, dar se străduieşte s-o protejeze de străini, 
oriunde destinele omului şi animalului sînt considerate conexe. 

Cele două tipuri de totemuri se deosebesc mai ales prin modul 
în care sînt dobîndite. 

Totemul colectiv face parte din statutul legal al fiecărui individ 
şi, în general, este ereditar ; în orice caz, naşterea este cea care îl 
determină, independent de voinţa individului. Uneori copilul ia 
totemul mamei (kamilaroi, dieri, urabunna etc.) ; alteori pe al tatălui 
(narrinyeri, warramunga etc.) ; alteori, în fine, pe cel ce predomină 
în teritoriul unde a fost conceput de mama sa (arunta, loritja). 
Dimpotrivă, totemul individual se dobîndeşte printr-un act delibe- 
rat : ca să fie determinat, e necesară o întreagă serie de operaţii 
ritualice. Metoda cea mai generală este cea utilizată de indienii 
americani. Iat-o : la pubertate, cînd se apropie momentul iniţierii, 
tînărul se retrage într-un loc îndepărtat, de exemplu într-o pădure. 
Acolo, el se supune la tot felul de exerciţii epuizante şi în contra 
naturii, pentru o durată care variază de la cîteva zile la cîţiva ani. 
Posteşte, se mortifică, se mutilează. Uneori rătăceşte scoţînd strigăte 


1. «Totemul nu seamănă cu patronul individului, spune Tylor, în orice caz nu mai 

mult decît un ecuson cu imaginea unui sfint» (foc. cit., p. 2). Frazer se asociază în 
prezent opiniei lui Tylor, deoarece refuză să admită că totemul de clan ar avea 
vreun caracter religios (Totemism and Exogamy, III, p. 452). 

. V. infra, cap.IX. 

. Totuşi, conform unui pasaj din Mathews, la indigenii wotjobaluk, totemul indi- 
vidual s-ar moşteni. «Fiecare individ are un animal, o plantă sau un obiect 
neînsufleţit care este totemul lui special şi personal şi pe care îl moşteneşte de la 
mamă» (J. and Proc. of the R. Society of N.S. Wales, XXXVIII, p. 291). Este însă 
evident că dacă toţi copiii dintr-o familie ar avea drept totem personal pe cel al 
mamei, nici ei, nici mama n-ar avea, în realitate, totemuri personale. Mathews 
vrea să spună probabil că fiecare individ îşi alege totemul individual din cercul 
de lucruri asociate clanului mamei. Vom vedea, într-adevăr, că fiecare clan are în 
proprietate exclusivă un număr de totemuri individuale, de care membrii altor 
clanuri nu pot dispune. În acest sens, naşterea determină totemul personal, dar 
numai într-o oarecare măsură. 


O N 


154 EMILE DURKHEIM 


puternice, adevărate urlete ; alteori rămîne culcat la pămînt, ne- 
mişcat, şi se lamentează. Uneori dansează, se roagă, invocă zeii 
obişnuiţi. Cade astfel într-o stare de surescitare intensă, vecină cu 
delirul. Cînd atinge paroxismul, reprezentările lui capătă uşor un 
caracter halucinator. «Atunci cînd un băiat este în ajunul zilei iniţie- 
rii, spune Heckewelder, el este supus unui regim alternativ de post 
şi tratament medical ; se abţine de la hrană, înghițind medicamente 
dintre cele mai întăritoare şi respingătoare : eventual bea decocturi 
toxice pînă ce spiritul începe să-i rătăcească. Atunci are, sau crede 
că are, viziuni, vise extraordinare la care a fost predispus de res- 
pectivul antrenament. Se imaginează zburînd prin aer, înaintînd pe 
pămînt, sărind de pe un vîrf pe altul peste văi, înfruntînd şi îmblîn- 
zind uriași şi monştri». În aceste condiţii, atunci cînd visează sau 
crede că vede în vis ori în stare de veghe un animal ce i se înfăţişea- 
ză într-o postură aparent prietenoasă, îşi închipuie că şi-a descoperit 
patronul pe care îl căuta?. 

Totuşi, în Australia”, procedura este rareori utilizată. Totemul 
personal pare mai curînd impus de o terță persoană fie la naştere‘, 
fie în momentul iniţieriis. De obicei acest rol îl joacă o rudă sau un 
personaj investit cu puteri speciale, de exemplu un bătrîn sau un 
magician. Uneori sînt utilizate mijloace divinatorii. De exemplu, în 
golful Charlotte, la capul Bedford, pe rîul Proserpina, bunica sau o 
altă bătrînă ia o bucată din cordonul ombilical şi o roteşte violent, 
împreună cu placenta. În acest timp, alte bătrîne stau aşezate în 
cerc şi propun pe rînd diverse nume. Este ales numele rostit în 
momentul în care cordonul se rupe€. La yarraikanna, lîngă capul 
York, după ce iniţiatului i se scoate un dinte, i se dă puţină apă 
să-şi clătească gura, pe care el o scuipă într-o covată cu apă. Bătrînii 
examinează cu grijă forma cheagului de sînge şi salivă iar obiectul 
cu care seamănă devine astfel totemul personal al tînărului”. În alte 
cazuri, totemul se transmite direct de la un individ la altul, de 


1. Heckewelder, An Account of the History, Manners and Customs of the Indian 
Nations who once inbabited Pennsylvania, in Transactions of the Historical and 
Literary Committee of the American Philos. Society, 1, p. 238. 

2. V. Dorsey Siouan Cults, XIth Rep., p. 507 ; Catlin, op. cit., I, p. 37 ; Miss Fletcher, 
The Import of the Totem, in Smithsonian Rep. f.7, 1897, p. 580; Teit, The 
Tbompson Indians, pp. 317-320 ; Hill Toot, J.A.I., XXXV, p. 144. 

3. Iată cîteva exemple. Magicienilor kurnai li se revelează totemurile personale în 
vis. (Howitt, Nat. Tr., p. 387; On Australian Medicine Men, în J.A.L, XVI, p. 34). 
Locuitorii din capul Bedford cred că, atunci cînd un bătrîn visează un anume 
lucru noaptea, acel lucru este totemul personal al celei dintîi persoane pe care o 
va întîlni a doua zi (W. E. Roth, Superstition, Magic a. Medicine, p. 19). Este însă 
probabil că prin asemenea metode se obțin doar totemuri personale comple- 
mentare şi auxiliare : căci, în acelaşi trib, inițierea, aşa cum am arătat, presupune 
utilizarea unui procedeu diferit. 

. In unele triburi despre care relatează Roth (Jbid.) şi la triburile vecine din 
Maryborough (Howitt, Nat. Tr., p. 147). 

„La băştinaşii wiradjuri (Howitt, Nat. Tr., p. 406 ; On Australian Medicine Men, in 
JAI, XVI, p. 50). 

„Roth, loc. cit. 

. Haddon, Head Hunters, p. 193 şi urm. 

exemplu de la tată la fiu sau de la unchi la nepot’. Metoda este 
folosită şi în America. Într-un exemplu furnizat de Hill Tout, opera- 
torul era un şaman? care voia să-şi transmită propriul totem nepo- 
tului. «Unchiul a luat emblema simbolică a snamr-ului (totemul 
personal) ; era pielea uscată a unei păsări. L-a îndemnat pe nepot 
să sufle peste ea, apoi, procedînd şi el la fel, a pronunţat cuvinte 
misterioase. Lui Paul (acesta era numele nepotului) i s-a părut că 
pielea se transformă într-o pasăre vie care zbura de colo-colo în 
jurul lor, pentru ca mai apoi să dispară. 1 s-a dat ordin să-şi procure 
chiar în acea zi o piele de pasăre din aceeaşi specie şi s-o poarte cu 
el; ceea ce a şi făcut. În noaptea care a urmat, a visat că snam-ul 
i-a apărut sub înfăţişare omenească, promiţindu-i protecţia sa şi 
revelîndu-i numele secret ce trebuia rostit ca s-o invoce». 

Nu numai că totemul unui individ este dobîndit şi nu dat, dar el 
nu este nici măcar obligatoriu. În Australia, există triburi unde 
obiceiul pare complet necunoscut“. În plus, chiar şi acolo unde el 
există, este adesea facultativ. Astfel, la euhlayi, magicienii au un 
totem individual de care le depind puterile, nu însă şi majoritatea 
laicilor. Este un privilegiu pe care magicianul îl acordă mai ales 
prietenilor, favoriţilor şi celor ce aspiră să-i devină confraţi?. La fel, 
la băştinaşii salish, cei ce vor să exceleze în război sau la vînătoare 
ori aspiranţii la demnitatea de şaman sînt singurii care au un aseme- 
nea totem protector”. Totemul individual pare considerat deci, cel 
puţin la unele popoare, mai curînd ca un avantaj decât o necesitate. 
E bine să ţi-l procuri, dar nu e obligatoriu. Invers, poţi să nu te 
multumesti cu un singur totem, dacă vrei să fii mai bine protejat, ai 
dreptul să încerci a dobîndi mai multe” sau, din contra, dacă cel pe 
care-l ai nu-ţi este folositor, îl poţi înlocuit. 

Dar, deşi este facultativ şi liber consimţit, totemismul individual 
are o forţă de rezistenţă pe care totemismul de clan este departe de 
a o atinge. Unul dintre principalii informatori ai lui Hill Tout era un 
salish botezat ; deşi se îndepărtase din convingere de credinţele 
strămoşilor, deşi devenise un catihet model, credinţa lui în efi- 
cacitatea totemurilor personale rămăsese de neclintit”. Iar în ţările 


= 


. La wiradjuri, aceeaşi referinţă ca mai sus, p. 154, n. 5. 

2. În general, se pare că transmiterea de la tată la fiu are loc doar cînd tatăl este 
şaman sau magician. Procedeul se mai întilneşte şi la indienii thompson (Teit, 
The Thompson Indians, p. 320) şi la wiradjuri. 

3. Hill Tout (J.A.I., XXXV, pp. 146-147). Ritul esenţial constă în a sufla deasupra 

pielii: dacă nu este executat corect, transmiterea nu poate avea loc, deoarece, 

aşa cum vom vedea, sufletele magicianului şi al celui care primeşte totemul 
iradiază, întrepătrunzîndu-se şi comunicînd totodată cu natura animalului care, 
la rîndul său, ia parte la ceremonie sub forma sa simbolică. 

N.W.Thomas, Further Remarks on Mr. Hill Tout's Views on Totemism, in Man, 

1904, p. 85. 

. Langloh Parker, op. cit., pp. 20, 29. 

„Hill Tout, in J.A., XXXV, pp. 143 şi 146; Ibid. XXXIV, p. 324. 

Parker, op. cit., p. 30; Teit, The Thompson Indians, p. 320 ; Hill Tout, în J.A, 

XXXV, p. 144. 

Charlevoix, VI, p. 69. 

. Hill Tout, Ibid., p. 145. 

civilizate, deşi nu mai există urme ale totemismului colectiv, con- 
cepţia despre solidaritatea dintre individ şi animal, o plantă sau 
obiect se menţine la baza unor obiceiuri ce mai pot fi observate în 
mai multe ţări din Europa. 


II 


Între totemismul colectiv şi cel individual, există o formă in- 
termediară care decurge şi dintr-unul şi dincelălalt — totemismul 
sexual. El se întîlneşte doar în Australia, la un număr restrîns de 
triburi, fiind semnalat mai ales în Victoria şi Noua Galie de Sud?. 
Este drept că Mathews declară că l-ar fi observat în toate locurile 
pe care le-a vizitat în Australia, dar nu-şi întemeiază afirmaţia pe 
fapte precises. 

La acele populaţii, bărbaţii din trib, pe de o parte, femeile, pe 
de alta, indiferent de clan, formează două societăţi distincte, chiar 
antagoniste. Or, fiecare din aceste două corporaţii sexuale se crede 
unită prin legături mistice de un anume animal. La kurnai, bărbaţii 
se consideră cu toţii fraţii emuului-regal (Yeerung), iar femeile 
surorile silviei măiastre (Djeetgun) ; toţi bărbaţii sînt Yeerung, toate 
femeile, Djeetgun. La wotjobaluk şi wurunjerri, un asemenea rol îl 
are şoarecele-chel şi nigthjar (un fel de cucuvea). In alte triburi, 
nigtbjar-ul e înlocuită de ciocănitoare. Fiecare sex vede în animalul 
cu care se înrudeşte un protector pe care-l tratează cu mare grijă : 
de exemplu, este interzisă uciderea şi consumarea lui‘. 

Respectivul animal joacă, în raport cu fiecare sex, acelaşi rol pe 
care îl are totemul clanului faţă de grup. Expresia de totemism 
sexual, pe care am împrumutat-o de la Frazer, este deci justificată. 
Acest totem, de un tip nou, se aseamănă în mod vădit cu cel al 
clanului, în sensul că şi el este colectiv; el aparţine deopotrivă 
tuturor celor de acelaşi sex. Se aseamănă şi în ceea ce priveşte 
raportul de descendență şi consanguinitate dintre animalul-patron 


1. Astfel, la naşterea unui copil, se plantează un arbore care este îngrijit cu multă 
pioşenie ; se crede că de soarta lui depinde cea a copilului. Frazer, în Golden 
Bough, descrie numeroase obiceiuri şi credinţe care traduc în mod diferit aceeaşi 
concepţie (cf. Hartland, Legend of Perseus, Il, pp. 1-55). 

2. Howitt, Nat. Tr., pp. 148 şi urm. ; Fison şi Howitt, Kamilaroi and Kurnai, pp. 
194, 201 şi urm. ; Dawson, Australian Aborigines, p. 52. Petrie îl semnalează şi 
în Queensland (Tom Petries Reminiscences of Early Queensland, pp. 62 şi 118). 

3. Journal a. Proceed. of the R. Society of N.S. Wales, XXXVIII, p. 339. Poate oare fi 
vorba despre totemism sexual în cazul următorului obicei al indigenilor war- 
ramunga ? Înainte de înmormântare, se păstrează un os din braţul defunctului. 
Dacă este o femeie, în scoarţa în care e înfăşurată se pun şi pene de emu ; la 
bărbaţi, se pun pene de bufniţă (North. Tr., p. 169). 

4. Se citează chiar un caz în care fiecare grup sexual ar avea două totemuri sexuale : 
de exemplu, wurunjerri ar cumula totemurile sexuale de la kurnai (emuul regal 
şi silvia măiastră) şi wotjobaluk (şoarecele-chel şi cucuveaua nightjar). V. Howitt, 
Nat. Tr., p. 150. 

5. Totemism, p. 51. 

şi sexul corespunzător: la kurnai, toţi bărbaţii sînt consideraţi 
Yeerung şi toate femeile Djeetgun!. Cel dintîi observator al acestei 
ciudate instituţii, în 1834, o descrie astfel : «Tilmun, o mică pasăre 
de mărimea unui sturz (un fel de ciocănitoare) este considerată de 
femei ca fiind cea dintii ce a plămădit femeia. Aceste păsări sînt 
foarte venerate dar exclusiv de către femei». Era deci unul din 
strămoşii importanţi. Pe de altă parte însă, totemul sexual se apropie 
de cel individual. Se consideră că fiecare membru al grupului 
sexual e legat personal de un individ anume din specia totemică 
respectivă. Cele două vieţi sînt într-atât de întreţesute încît moartea 
animalului determină şi moartea omului. «Viaţa şoarecelui-chel, 
spun indigenii wotjobaluk, înseamnă viaţa omului». Este motivul 
pentru care fiecare sex nu numai că îşi respectă totemul, dar îi 
obligă şi pe cei de sex opus să-l respecte. Orice violare a interdicţiei 
duce la bătălii sîngeroase între bărbaţi şi femei‘. 

În definitiv, originalitatea acestor totemuri constă în aceea că 
ele sînt tribale. Într-adevăr, tribul crede că a descins, în întregime, 
dintr-un cuplu de fiinţe mitice. O asemenea credinţă pare să implice 
ideea că sentimentul tribal este suficient de puternic ca să preva- 
leze, într-o oarecare măsură, asupra particularismelor de clan. Cît 
despre faptul că bărbaţilor şi femeilor li se atribuie origini distincte, 
motivul trebuie căutat, desigur, în viaţa separată pe care o duc cele 
două sexe. 

Ar fi interesant să aflăm cum se asociază, în gîndirea australiană, 
totemurile sexuale cu cele de clan, ce raporturi se stabilesc între 
cei doi străbuni situaţi la originea tribului şi cei din care se con- 
sideră că s-a ivit fiecare clan în partea. Datele etnografice de care 
dispunem astăzi nu sînt însă suficiente pentru a răspunde la între- 
bare. De altfel, oricît de firească şi de necesară ni s-ar părea ea, 
este foarte posibil ca indigenii să nu şi-o fi pus niciodată. Fi nu 
simt, în aceeaşi măsură ca noi, nevoia de a-şi coordona şi siste- 
matiza credinţele?. 


Kamilaroi şi Kurnai, p. 215. 

. Threlldke, citat de Mathews, loc. cit., p. 339. 

. Howitt, Nat. Tr., pp. 148, 151. 

. Kamilaroi and Kurnai, pp. 200-203 ; Howitt, Nat. Tr., p. 149 ; Petrie, op. cit., 
p- 62. La kurnai, asemenea lupte sîngeroase se sfîrgesc adesea prin căsătorii, ca 
şi cum le-ar prevesti. Alteori, luptele sînt simple jocuri (Petrie, Joc. cît.). 

5. V. în această chestiune studiul nostru Za prohibition de l'inceste et ses originies in 

Année sociol., I, pp. 44 şi urm. 

6. Vom vedea totuşi în continuare (cap. IX) că există un raport între totemurile 

sexuale şi marii zeii. 

CAPITOLUL V 


Originea acestor credinţe 


I. O cercetare critică a teoriilor 


Credinţele pe care le-am trecut în revistă au o natură evident 
religioasă, deoarece ele implică o clasificare a lucrurilor în sacre şi 
profane. Fără îndoială, nu s-au aflat în discuţie fiinţele spirituale ; 
pe parcursul expunerii noastre, nici măcar nu am pronunţat cuvinte 
ca spirite, genii, persoane divine. Unii scriitori, la care vom mai 
avea de altfel prilejul să ne referim, au refuzat să vadă în totemism 
o religie, din cauză că şi-au făcut o imagine incorectă despre feno- 
menul religios. 

Pe de altă parte, avem certitudinea că totemismul reprezintă cea 
mai primitivă dintre religiile cunoscute pînă astăzi şi, probabil, chiar 
dintre cele existente. El nu poate fi separat de organizarea socială 
pe bază de clan. Aşa cum am văzut, nu numai că totemismul nu 
poate fi definit decît în funcţie de clan, dar nici clanul, în forma pe 
care o are într-un mare număr de societăţi australiene, n-ar fi existat 
fără totem. Membrii aceluiaşi clan nu sînt uniţi între ei nici prin 
comunitatea teritoriului locuit, nici prin sînge, deoarece ei nu sînt 
în mod necesar consanguini şi adesea trăiesc risipiţi în diferite 
puncte ale teritoriului tribal. Unitatea lor constă în aceea că au 
acelaşi nume şi aceeaşi emblemă, că ei consideră că întreţin aceleaşi 
legături cu aceleaşi categorii de lucruri, că practică aceleaşi rituri, 
adică, de fapt, că au un cult totemic comun. Prin urmare, totemis- 
mul şi clanul, cel puţin dacă cel din urmă nu este confundat cu un 
grup local, se implică mutual. Or, organizarea pe bază de clan este 
cea mai simplă dintre cele pe care le cunoaştem. Ea a existat, cu 
toate elementele ei esenţiale, încă de cînd societatea s-a alcătuit 
din două clanuri iniţiale ; iar o altă organizare socială mai simplă 
nu poate exista, atîta timp cît nu vom întîlni o societate redusă la 
un singur clan ; pînă acum ea nu a fost însă descoperită. O religie 
atît de solidară cu un sistem social care le depăşeşte pe celelalte în 
simplitate poate fi privită deci drept cea mai elementară dintre cele 

cunoscute. lar dacă vom ajunge să cunoaştem originile credințelor 
analizate, vom avem şansa să descoperim şi cauzele care au dat 
naştere sentimentului religios al oamenilor. 

Înainte însă de a trata noi înşine chestiunea, este necesar să exa- 
minăm soluţiile cele mai autorizate care au fost propuse pînă acum. 


I 


În primul rînd, vom enumera savanții care au crezut că pot să 
explice totemismul deducîndu-l dintr-o religie anterioară. 

Pentru Tylor! şi Wilken?, totemismul ar constitui o formă particu- 
lară a cultului strămoşilor iar tranziţia dintre cele două sisteme 
religioase ar fi fost asigurată de foarte răspîndita doctrină a transmi- 
graţiei sufletelor. Numeroase popoare consideră că, după moarte, 
sufletul nu va rămîne neîncarnat, ci va însufleţi un alt trup ; pe de 
altă parte, «deoarece psihologia raselor inferioare nu stabileşte nici 
o linie de demarcaţie între sufletul omului şi al animalului, ea 
admite fără mari dificultăţi transmigraţia sufletului omenesc în cor- 
pul unui animal». Tylor citează un număr de asemenea cazuri“. În 
aceste condiţii, respectul religios inspirat de străbun se raportează 
firesc la planta sau animalul cu care acesta se confundă. Servind de 
receptacol pentru o fiinţă venerată, animalul devine, pentru toţi 
descendenţii acelui străbun, adică pentru clanul căruia i-a dat naş- 
tere, un lucru sfînt, un obiect de cult, adică un totem. 

Aspectele semnalate de Wilken la societăţile din arhipelagul 
malaezian dovedesc faptul că astfel au luat naştere credinţele tote- 
mice. Crocodilii sînt veneraţi în special în Java şi Sumatra ; ei sînt 
consideraţi protectori, uciderea lor este interzisă şi li se aduc ofrande. 
Or, cultul lor se bazează pe faptul că sînt consideraţi încarnări ale 
sufletului străbunilor. Malaezii din Filipine consideră crocodilul un 
bunic ; la fel şi tigrul, şi din aceleaşi motive. Credinţe asemănătoare 
au fost observate la indigenii bantu’. În Melanezia, se întîmplă ca o 
persoană de rang înalt, în momentul morţii, să-şi anunţe voinţa de 
a se reîncarna după moarte într-un anumit animal sau anumită plan- 
tă ; din acest motiv, obiectul ales drept locuinţă postumă va deveni 
sacru pentru întreaga familie. Deci nu totemismul ar fi existat întîi, 
ci el ar fi produsul unei religii mai complexe care l-ar fi precedat”. 


1 Civilisation primitive, I, p. 465, II, p. 305; Remarks on Totemism, with especial 
reference to some modern theories concerning it, in J.A.I., XXVIII şi I, din seria 

nouă, p. 138. 

Het Animisme bij den Volken van den indischen Archipel, pp. 69-75. 

Tylor, Civilisation primitive, Il, p. 8. 

. Tylor, Ibid., pp. 8-21. 

G. Mc. Call Theal, Records of South-Eastern Africa, VII. Cunoaştem lucrarea doar 

din articolul lui Frazer, South African Totemism, in Man, 1901, nr.111. 

. Codrington, The Melanesians, pp. 32-33 şi scrisoarea aceluiaşi autor, citată de 

Tylor in J.A.I, XXVIII, p. 147. 

. Aceeaşi soluţie, cu diferențe de nuanţă, este adoptată de Wundt (Mythus und 
Religion, TI, p. 269). 

Dar societăţile în care au fost observate asemenea fapte au atins 
deja un nivel de cultură destul de ridicat; în orice caz, ele au 
depăşit faza totemismului pur. În respectivele societăţi întîlnim deja 
familii în locul clanurilor totemice!. Chiar şi cele mai multe dintre 
animalele cărora li se aduc onoruri religioase sînt venerate nu de 
anumite grupuri familiale, ci de tribul în ansamblul său. Asemenea 
credinţe şi practici reprezintă astăzi doar nişte forme alterate? şi, 
prin urmare, chiar dacă au legături cu vechile culturi totemice, nu 
mai sînt în stare să ne dezvăluie originile lor. Nu luînd în consi- 
deraţie o instituţie aflată pe cale de dispariţie vom putea ajunge să 
înţelegem cum s-a format. Nu vom afla cum a luat naştere totemis- 
mul nici din Java, nici din Sumatra sau Melanezia, ci din Australia. 
Or, aici nu există nici cultul morţilor, nici doctrina transmigraţiei. 
Eroii mitici, fondatori ai clanului, se reîncarnează şi aici periodic, 
dar numai într-un corb omenesc; aşa cum vom vedea, fiecare 
naştere este produsul unor asemenea reîncarnări. Iar dacă animalele 
din specia totemică constituie obiect al ritului, nu e din cauză că 
sufletele strămoşilor şi-ar avea sălaşul în ele. Este adevărat că primii 
străbuni sînt reprezentaţi de cele mai multe ori sub forma unui 
animal, reprezentarea, foarte frecventă, fiind un fapt important de 
care trebuie să ţinem seama ; dar nu credinţa în metempsihoză i-a 
dat naştere, ea neîntîlnindu-se la societăţile australiene. 

De altfel, această credinţă nu numai că nu ar putea explica 
totemismul, dar ea însăşi se întemeiază pe unul dintre principiile 
fundamentale pe care el se bazează ; adică, postulează ceea ce 
trebuie explicat. Ca şi totemismul, ea consideră omul ca fiind strîns 
înrudit cu animalul ; căci, dacă cele două regnuri s-ar deosebi net, 
nu s-ar mai putea crede că sufletul omului migrează cu atîta uşurinţă 
de la un regn la celălalt. Mai mult, corpul animalului pare să fie 
adevărata lui reşedinţă, deoarece se consideră că sufletul se reîn- 
toarce aici de îndată ce şi-a recîştigat libertatea. Or, dacă doctrina 
transmigraţiei postulează o asemenea afinitate specială, ea nu o 
justifică în nici un fel. Singura motivaţie dată de Tylor este că omul 
are uneori caracteristici anatomice şi psihologice similare cu ale 
animalului. «Sălbatecul, spune el, priveşte uimit şi cu simpatie la 
trăsăturile pe jumătate omeneşti şi la acţiunile şi caracterul anima- 
lelor. Cu alte cuvinte, nu este oare animalul o încarnare a calităţilor 
familiare omului ? lar atunci cînd aplicăm cuiva epitetul de urs, leu, 
vulpe, bufniţă, papagal, viperă, vierme, oare nu rezumăm într-un 
cuvînt cîteva din caracteristicile vieţii omeneşti + Asemănările sînt 


1. Pentru Tylor, clanul reprezintă familia lărgită ; prin urmare, ceea ce putem afirma 
despre un grup se aplică, după el, şi altuia (/.A.7., XXVIII, p. 157). O asemenea 
concepţie este însă una dintre cele mai contestabile ; clanul în sine presupune 
totemul care-şi caută întreaga semnificaţie în şi prin clan. 

2. În acelaşi sens, v. A. Lang, Social Origins, p. 150. 

3. V. supra, p. 68. 

4. Civilisation primitive, II, p. 23. 

însă nesigure şi constituie doar cazuri de excepţie. Omul seamănă 
în primul rînd cu părinţii, cu prietenii, şi nu cu plantele sau anima- 
lele. Analogii atît de rare şi dubioase nu pot fi evidente şi nici nu-l 
pot determina pe om să se gîndească la înaintaşi ca şi cum ar 
aparţine unei specii care contrazice experienţa cotidiană. Problema 
nu este deci soluţionată şi, atîta vreme cît nu o vom rezolva, nu 
vom putea afirma că am explicat totemismul!. 

În fine, întreaga teorie se bazează pe o neînțelegere fundamen- 
tală. Pentru Tylor, ca şi pentru Wundt, totemismul ar reprezenta 
doar un caz particular al cultului animalelor?. Or, noi ştim că, 
dimpotrivă, el înseamnă cu totul altceva decît zoolatria?. Nicăieri 
animalul nu este adorat, iar omul îl consideră aproape ca pe un 
egal al său, mai mult, el dispune de animal ca de un obiect oare- 
care. Omul nu i se subordonează aşa cum procedează credinciosul 
faţă de zeul său. Dacă ar fi adevărat că animalele din specia tote- 
mică sînt considerate reîncarnări ale strămoşilor, atunci membrii 
clanurilor străine n-ar avea voie să le consume carnea fără oprelişti. 
În realitate însă, cultul nu se adresează animalului ca atare, ci 
emblemei, adică imaginii totemului. Or, între religia emblemei şi 
cultul strămoşilor nu există nici o legătură. 

În timp ce Tylor reduce totemismul la un cult al strămoşilor, 
Jevons îl asociază cu cel al naturii“, şi iată cum. 

Impresionat de surprizele produse de neregularităţile constatate 
în curgerea evenimentelor, omul a populat lumea cu fiinţe suprana- 
turale?, apoi a simţit nevoia de a se adapta acestor forţe de temut 
pe care el însuşi le-a creat. Pentru a nu fi strivit de ele, a înţeles că 
metoda cea mai bună este să se alieze cu o parte dintre ele, asi- 
gurîndu-se de sprijinul lor. Or, în acea fază a istoriei, înrudirea 


1. În esenţă, Wundt a reluat teoria lui Tylor, încercînd să ofere o explicaţie a 
relaţiei misterioase dintre om şi animal ; ideea i-a fost sugerată de spectacolul 
trupului în descompunere. Văzînd viermii care ies din corp, s-a crezut că sufletul 
încarnat iese odată cu ei. Viermii şi, prin extensie, reptilele (şerpii, şopîrlele etc.) 
ar fi deci cele dintîi animale venerate ce au jucat rol de totemuri. Celelalte 
animale, chiar şi plantele şi obiectele neînsufleţite, ar fi ajuns ulterior la un 
asemenea rang. Dar ipoteza nu se bazează pe nici o dovadă. Wundt afirmă că 
(Mytbus und Religion, II, p. 269) reptilele sînt mult mai răspîndite printre tote- 
muri decît celelalte animale ; de unde trage concluzia că sînt şi cele mai primitive. 
Ne este imposibil să înţelegem ce poate justifica o asemenea aserţiune, în spri- 
jinul căreia autorul nu aduce nici un argument. Lista totemurilor din Australia 
sau America nu arată că vreun animal oarecare ar avea rol preponderent. Tote- 
murile diferă de la o regiune la alta, în funcţie de faună şi floră. Dacă, de altfel, 
cercul originar al totemurilor ar fi fost atît de limitat, nu vedem cum totemismul 
ar fi putut satisface principiul fundamental în virtutea căruia două clanuri sau 
subclanuri din acelaşi trib trebuie să aibă totemuri distincte. 

2. Tylor afirmă că «uneori, unele animale sînt adorate crezîndu-se că ele reprezintă 
încarnări ale sufletului divin al strămoşilor ; această credinţă constituie o legătură 
între cultul pentru mani şi cel al animalelor» (Civilisation primitive, II, p. 305 ; cf. 
308 la sfîrşit). Wundt prezintă şi el totemismul ca o parte a animalismului QI, p. 
234). 

3. V. supra, p. 133. 

4. Introduction to tbe History of Religion, pp. 96 şi urm. 

5. V. supra, p. 37. 

reprezenta singura formă de alianţă cunoscută. Toţi membrii unui 
clan se ajutau reciproc deoarece se înrudeau sau, ceea ce se reduce 
la acelaşi lucru, se considerau rude. Dimpotrivă, nefiind de acelaşi 
sînge, membrii unor clanuri diferite se tratau ca adversari. Prin 
urmare, singura modalitate de a obţine protecţia ființelor supra- 
naturale consta în a le adopta ca rude şi a fi adoptați de ele în 
aceeaşi calitate : la acest rezultat se putea ajunge cu uşurinţă prin 
binecunoscutul procedeu de b/ood-covenant. Deoarece însă, pe 
atunci, individul nu avea propria sa personalitate, ci reprezenta 
doar o parte dintr-un grup, adică din clan, clanul în ansamblu era 
cel care contracta înrudirea şi nu individul ca atare. Din acelaşi 
motiv, înrudirea nu se realiza cu un obiect anume, ci cu un întreg 
grup natural, adică cu specia din care obiectul făcea parte ; căci 
omul îşi imagina lumea după propria-i imagine şi, cum nu se putea 
concepe separat de clan, n-ar fi putut concepe un lucru sau o fiinţă 
separate de specia din care făceau parte. Or, o specie unită cu un 
clan prin legături de rudenie, spune Jevons, constituie un totem. 
Cu siguranţă că totemismul implică o asociere strînsă între un 
clan şi o categorie de obiecte determinate. Dar ideea că această 
asociere ar fi fost deliberată, aşa cum afirmă Jevons, că ea ar fi 
urmărit în mod conştient un scop, este în dezacord cu ceea ce ne 
învaţă istoria. Religiile sînt complexe, ele răspund unor necesităţi 
multiple şi prea obscure ca la originea lor să se afle un act de 
voinţă deliberat. De altfel, ipoteza este nu numai simplificatoare, 
dar şi neadevărată. Se spune că omul ar fi dorit să se asigure de 
sprijinul fiinţelor supranaturale. În acest caz însă, el ar fi trebuit să 
se adreseze cu precădere celor mai puternice dintre ele, celor a 
căror protecţie ar fi fost şi cea mai eficientăl. Or, dimpotrivă, de 
cele mai multe ori, fiinţele cu care omul s-a înrudit mistic se numără 
printre cele mai umile. Pe de altă parte, dacă este vorba despre 
aliaţi şi protectori, ar trebui să caute a avea cît mai mulţi. În realitate 
însă, fiecare clan se mulţumeşte în mod sistematic cu un singur 
totem, adică are un singur protector, lăsîndu-le pe celelalte să se 
bucure în voie de al lor: îndeobşte, fiecare grup se închide cu 
rigurozitate în propriul său domeniu religios, fără să încalce vreo- 
dată domeniul clanurilor vecine. Iar asemenea reţinere şi asemenea 
moderație par de neînțeles în ipoteza examinată de noi. 


1. Faptul este remarcat şi de Jevons : «Sîntem obligaţi să presupunem că, în alegerea 
unui aliat, omul tebuia să prefere... specia investită cu cea mai mare putere» 
(p.101). 


II 


De altfel, teoriile de mai sus greşesc prin aceea că omit o pro- 
blemă extrem de importantă. Am văzut că există două tipuri de 
totemism : cel individual şi cel al clanului. Înrudirea dintre ele este 
prea evidentă pentru ca să nu fie în legătură unul cu celălalt. Prin 
urmare ne putem întreba dacă nu cumva unul a derivat din celălalt 
şi, în cazul unui răspuns afirmativ, care dintre ele este mai primitiv ; 
conform soluţiei pe care o vom adopta, problema originilor tote- 
mismului se va pune în termeni diferiţi. Totemismul individual 
reprezintă aspectul individual al cultului totemic. Dacă el a apărut 
cel dintîi, atunci putem să afirmăm că religia a luat naştere în 
conştiinţa individului, că ea răspunde mai ales unor aspirații indivi- 
duale şi că abia mai tîrziu a căpătat o formă colectivă. 

Spiritul simplist, din care se inspiră de prea multe ori etnografii 
şi sociologii, îi îndeamnă pe mulţi savanţi să explice un fapt com- 
plex prin unul simplu, de exemplu, totemul de grup prin cel indivi- 
dual. O asemenea teorie este susţinută de Frazer în Golden Bought, 
de Hill Tout, Miss Fletcher’, de Boas* şi Swanton?. De altfel, ea are 
avantajul de a fi în concordanţă cu concepţia curentă despre religie, 
privită, în general, ca un fapt intim şi personal. Din acest punct de 
vedere, totemul de clan nu poate reprezenta decît un totem indivi- 
dual, care s-ar fi generalizat ulterior. Cutare persoană importantă, 
după ce a constatat valoarea totemului pe care şi l-a ales în deplină 
libertate, l-ar fi transmis urmaşilor ; cu timpul, înmulţindu-se, ei ar 
fi sfîrşit prin a forma marea familie a clanului şi, astfel, totemul ar fi 
devenit colectiv. 

Hill Tout a crezut că găseşte o dovadă în sprijinul acestei teorii 
în modul în care totemismul este înţeles la unele societăţi din 
Nord-vestul american, în special de către indigenii salish şi indienii 
de pe rîul Thompson. La popoarele amintite, întîlnim atât totemis- 
mul individual cît şi totemismul de clan ; dar, fie că nu coexistă în 
acelaşi trib, fie că, dacă acestea coexistă, sînt dezvoltate inegal. Ele 
variază invers proporţional ; acolo unde, de regulă, întîlnim totemul 
de clan, cel individual tinde să dispară, şi reciproc. Nu înseamnă, 
prin urmare, că primul este o formă mai recentă a celuilalt, pe care 


1. Ed.a II-a, NI, pp. 416 şi urm. ; a se vedea în special p. 419, n.5. În unele articole 
mai recente, pe care urmează să le analizăm, Frazer a expus o cu totul altă 
teorie, neexcluzînd-o totuşi pe cea din Golden Bough. 

2. The Origin of the Totemism of the Aborigines of British Columbia, in Proc. and 
Transac.of the R. Society of Canada, seria a Il-a, VII, secţiunea 2, pp. 3 şi urm. ; 
Report on the Ethnology of the Statlumb, J.A.1., XXXV, p. 141. Hill Tout a răspuns 
diferitelor obiecţii ce s-au adus teoriei sale în vol.IX din Trans. of the R. Society of 
Canada, pp. 61-99. 

3. Alice C. Fletcher, The Import of the Totem in Smithsonian Report for 1897, pp. 

577-586. 
. The Kwakiutl Indians, pp. 323 şi urm., 336-338, 393. 
. The Development of the Clan System in Amer. Antbrop., n.s., 1904, VI, pp. 477-864. 

îl exclude, înlocuindu-l! ? Mitologia pare să confirme o asemenea 
interpretare. În societăţile respective, întemeietorul clanului nu este 
un animal totemic, ci se consideră că are însuşiri omenești şi că, la 
un moment dat, ar fi intrat în contact cu un animal fabulos de la 
care ar fi primit emblema totemică. Emblema, dotată cu puteri 
speciale, ar fi trecut apoi la descendenţii eroului mitic, în virtutea 
dreptului la moştenire. Deci, la respectivele popoare, totemul co- 
lectiv pare a fi unul individual, care s-ar fi perpetuat în aceeaşi 
familie?. De altfel, şi astăzi se întîmplă ca un tată să transmită 
totemul copiilor săi. În general, o asemenea origine a totemului 
colectiv este susţinută de fapte pe care le mai putem întâlni şi în 
prezenti. 

Rămîne să explicăm şi proveniența totemismului individual. Răs- 
punsul diferă în funcţie de autori. 

Hill Tout îl consideră un caz particular al fetişismului. Văzîndu-se 
înconjurat de spirite înfricoşătoare, individul ar resimţi sentimentul 
atribuit de Jevons clanului ; pentru a supravieţui în această lume 
plină de mistere, el ar căuta un protector puternic. Astfel ar fi luat 
naştere totemul personal“. Pentru Frazer, respectiva instituţie ar 
constitui mai degrabă un subterfugiu, un şiretlic inventat de oameni 
pentru a scăpa de anumite pericole. Ştim că, în conformitate cu o 
credinţă foarte răspîndită într-un mare număr de societăţi inferioare, 
sufletul poate părăsi temporar corpul în care sălăşluieşte ; oricât 
s-ar îndepărta, el continuă să-l însufleţească printr-un fel de acţiune 
de la distanţă. Dar atunci, în momentele critice, cînd viaţa pare 
ameninţată, oamenii ar avea tot interesul să retragă sufletul din 
trup şi să-l depoziteze într-un loc sau într-un obiect unde să se afle 
în siguranţă. Într-adevăr, există un număr de practici avînd drept 
scop externarea sufletului spre a-l feri de primejdiile reale sau 
imaginare. De exemplu, atunci cînd oamenii intră într-o casă nou 
construită, magicianul le extrage sufletele şi le aşează într-un sac, 
restituindu-le proprietarilor deîndată ce au trecut pragul. Faptul se 
explică prin aceea că momentul intrării într-o casă este cât se poate 
de critic ; există riscul de a tulbura sau ofensa spiritele din pămînt 
şi de sub prag, iar o asemenea îndrăzneală ar putea să coste foarte 
scump, dacă nu s-ar lua pecauţii speciale. Odată ce pericolul a fost 
îndepărtat prin intermediul anumitor rituri, aflindu-se în siguranţă, 
sufletele îşi pot relua locul lor obişnuit. Aceeaşi credinţă a dat 
naştere totemului individual. Spre a se feri de influenţele magice 


1. JAI, XXXV, p. 142. 

2. Ibid., p. 150. Cf. V® Rep. on the Physical Characteristics etc., of the N.W.Tribes of 
Canada, B.A.A.S., p. 24. Am relatat mai sus un asemenea mit. 

3. J.A. XXXV, p. 147. 

4. Proc. a Transac. etc. VII, secțiunea 2, p. 12. 

5. V. The Golden Bough, II, pp. 351 şi urm. Wilken semnalase deja fapte analoge în 
De Simsonsage, in De Gids, 1890 ; De Betrekking tusschen Menschen-Dieren en 
Plantenleven, in Indische Gids, 1884, 1888 ; Ueber das Haaropfer, in Revue colo- 
niale internationale, 1886-1887. 

malefice, oamenii au crezut că este înțelept să-şi ascundă sufletele 
în mulţimea anonimă a unei specii de animale sau plante. Şi, odată 
ce s-a stabilit legătura, individul s-a asociat cu animalul sau planta 
în care consideră că sălăşluieşte principiul său vital. Două asemenea 
fiinţe solidare sfîrşesc prin a nu mai putea fi deosebite : s-a crezut 
că fiecare decurge din natura celuilalt. Odată admisă, credinţa a 
înlesnit şi impulsionat transformarea totemului personal în totem 
ereditar şi, prin urmare, în totem colectiv ; căci pare evident că 
înrudirea de natură trebuia să se transmită ereditar de la tată la 
copii. 

Nu ne vom opri să discutăm pe larg cele două explicaţii privind 
totemul individual : ele constituie construcţii ingenioase ale spiri- 
tului, dar complet neîntemeiate. Pentru a reduce totemismul la 
fetişism, ar fi trebuit să stabilim că al doilea este anterior celui 
dintîi ; or, nu numai că nu ne putem prevala de nici un fapt pentru 
a demonstra ipoteza, dar ea este contrazisă de tot ceea ce ne este 
cunoscut. Se pare că ansamblul nedeterminat de rituri denumit de 
noi fetişism a apărut doar la popoarele ajunse la un anume grad de 
civilizaţie, el reprezentînd un gen de cult necunoscut în Australia. 
Iar dacă am caracterizat churinga drept un fetişi, faptul nu poate 
justifica anterioritatea invocată. Din contra, churinga presupune 
totemismul, fiind un instrument esenţial al cultului totemic şi dato- 
rîndu-i exclusiv virtuțile ce i se atribuie. 

Cît despre teoria lui Frazer, ea presupune că omul primitiv ar fi 
înzestrat cu o anume absurditate funciară, pe care, însă, faptele 
cunoscute nu ne permit să i-o atribuim. El are propria sa logică, 
oricât de stranie ni s-ar părea ea uneori, şi nu ar fi în stare să 
producă raţionamentul pus pe seama lui decît dacă ar fi lipsit de 
orice logică. Faptul că el crede că îşi pune la adăpost sufletul 
ascunzîndu-l într-un loc secret şi inaccesibil, aşa cum se consideră 
că au procedat atîția eroi din poveşti sau mituri, pare firesc. Dar de 
ce să-l fi considerat el mai în siguranţă în corpul unui animal decât 
în propriul său trup ? Desigur că, pierdut în spaţiu, putea să aibă 
şansa de a scăpa mai uşor de vraja magicienilor, dar, în acelaşi 
timp, pericolul de a fi vînat era cu mult mai mare. Deşi la adăpost, 
forma materială în care se învăluia îl expunea în orice moment 
unor riscuri?. Şi, mai ales, este de neconceput ca popoare întregi să 
fi recurs la o asemenea aberaţie. 


1. De exemplu Eylmann în Die Fingeborenen der Kolonie Siidaustralien, p. 199. 

2. Dacă un indigen yunbeai, spune Mrs. Parker referindu-se la indigenii euahlayi, 
«poate conferi o forţă excepţională, el poate expune individul la pericole deose- 
bite, căci orice răneşte animalul, îl răneşte şi pe om» (Euablayi, p. 29). 

3. Într-o lucrare ulterioară (The Origin of Totemism, in The Fortnightly Review, mai 
1899, pp. 844-845), Frazer îşi aduce el însuşi o obiecţie : «Dacă, spune el, sufletul 
meu s-a adăpostit într-un iepure, iar John, fratele meu (membru al unui clan 
străin) îl omoară, îl frige şi îl mănîncă, ce se va întîmpla cu sufletul ? Pentru a 
preveni un asemenea pericol, trebuie ca John să cunoască peripeţia sufletului 
meu pentru ca, atunci cînd omoară iepurele, să extragă sufletul şi să mi-l înapo- 
ieze, înainte de a frige animalul pentru a-l mînca». 

În fine, în numeroase cazuri, funcţia totemului individual este 
mult diferită de cea pe care i-o atribuie Frazer : el constituie, în 
special, mijlocul de a atribui magicienilor, vînătorilor şi vracilor 
puteri extraordinarel. Cît despre solidaritatea dintre om şi lucru, cu 
toate inconvenientele pe care le implică, ea este acceptată ca o 
consecinţă a ritului, nefiind un scop în şi pentru sine. 

Nu este locul să zăbovim asupra unei asemenea controverse, cu 
atît mai mult cu cât ea nu reprezintă adevărata noastră problemă. 
Ceea ce trebuie să aflăm mai întîi este dacă totemul individual 
constituie într-adevăr faptul iniţial din care a derivat totemul colec- 
tiv ; căci, în funcţie de răspunsul la această problemă, va trebui să 
căutăm obirşia vieţii religioase într-una din cele două direcţii opuse. 

Împotriva ipotezei lui Hill Tout, a lui Miss Fletcher, Boas şi Frazer 
există însă atîtea argumente decisive, încît rămînem surprinşi că a 
putut fi acceptată atît de uşor şi unanim. 

În primul rînd, ştim că omul este adesea interesat nu numai să 
respecte animalele din specia totemică, dar şi să le facă respectate 
de alţii, căci ele înseamnă însăşi viaţa lui. Dacă totemismul colectiv 
n-ar reprezenta decît o formă generalizată a totemismului indivi- 
dual, ar trebui să se bazeze pe acelaşi principiu. Nu numai că 
indivizii dintr-un clan s-ar abţine să omoare şi să mănînce ani- 
malul-totem, dar ar trebui să facă tot ce le stă în puteri pentru ca 
străinii să procedeze la fel. Or, departe de a impune o atare re- 
nunţare întregului trib, fiecare clan veghează ca, prin intermediul 
riturilor pe care le vom descrie, planta sau animalul al căror nume 
îl poartă să se dezvolte şi să prospere pentru a asigura hrană din 
belşug pentru celelalte clanuri. Deci, ar trebui să admitem cel puţin 
că totemismul individual, devenind colectiv, s-a transformat pro- 
fund şi să ţinem cont de această transformare. 

În al doilea rînd, cum să explicăm dintr-un asemenea punct de 
vedere faptul că, exceptînd locurile în care totemismul a dispărut, 
două clanuri au întotdeauna totemuri deosebite ? Nimic nu ar împie- 
dica, se pare, ca doi sau mai mulţi membri ai aceluiaşi trib, între 
care nu există legături de rudenie, să-şi aleagă drept totem personal 
o aceeaşi specie de animale şi să-l transmită urmaşilor. Nu se întîm- 


Or, Frazer crede că a întîlnit o asemenea practică la triburile din Australia Cen- 
trală. În fiecare an, în cursul unor rituri pe care urmează să le descriem, atunci 
cînd animalele ajung la maturitate, întîiul animal vînat este adus în faţa indivizilor 
ce-l au drept totem şi cu toţii gustă din el ; abia apoi pot să-l consume şi indivizii 
din alte clanuri. Este mijlocul prin care poate fi redat sufletul celor ce şi l-au 
încredinţat animalului respectiv, afirmă Frazer. Dar, în afară de faptul că o astfel 
de interpretare a ritului este cu totul arbitrară, e dificil să considerăm un aseme- 
nea mijloc de a preveni pericolul drept singular. Ceremonia este anuală şi din 
momentul uciderii animalului poate că s-au scurs multe zile. Ce a devenit sufletul 
între timp şi ce s-a întîmplat cu individul pentru care acel suflet constituia 
principiul vital ? Este însă inutil să mai insistăm asupra absurdităţii unei asemenea 
explicaţii. 

1. Parker, op. cit., p. 20; Howitt, Australian Medicine Men, in J.A.I., XVI, pp. 34, 
49-50 ; Hill Tout, J.A.I., XXXV, p. 146. 

plă astăzi, oare, ca două familii să poarte acelaşi nume ? Or, modul 
strict reglementat în care totemurile şi subtotemurile sînt repartizate 
între două fratrii şi între clanurile fratriei presupune un acord 
prealabil evident, o anume organizare colectivă. Totemismul se 
dovedeşte astfel a fi altceva decît o practică individuală ce s-ar fi 
generalizat în mod spontan. 

De altfel, totemismul colectiv nu poate fi redus la unul indivi- 
dual decît dacă ignorăm diferenţele care le separă. Primul are drept 
destinatar copilul, fiind un element legat direct de naştere, de starea 
lui civilă. Celălalt se dobîndeşte pe parcursul vieţii, presupunînd 
îndeplinirea unor rituri bine determinate şi o modificare a stării 
sociale. Diferenţa pare a se diminua prin inserarea între ele, ca 
termen intermediar, a dreptului pe care îl posedă orice deţinător al 
unui totem de a-l transmite cui doreşte. Oriunde le-am observa, 
transferurile sînt însă rare şi relativ excepţionale şi nu pot fi operate 
decît de către magicieni sau de indivizii investiţi cu puteri speciale! ; 
în orice caz, ele implică anumite ceremonii rituale care să efectueze 
mutaţia. Prin urmare, ar trebui să explicăm motivul pentru care 
ceea ce constituia doar prerogativa unora a devenit un drept al 
tuturor ; de ce un fapt implicînd iniţial o schimbare profundă în 
structura religioasă şi morală a individului a devenit un element al 
respectivei structuri ; în sfîrşit, de ce transferul — iniţial, consecinţă 
a unui rit —, a început să fie considerat ca producînd-se de la sine, 
prin forţa lucrurilor şi nu prin intervenţia voinţei omeneşti. 

În sprijinul interpretării sale, Hill Tout invocă acele mituri ce 
atribuie totemului de clan o origine individuală, unde ni se relatea- 
ză că emblema totemică a fost dobîndită de un anume individ care 
ar fi transmis-o ulterior urmaşilor. Asemenea mituri au fost preluate 
însă de la indienii din America de Nord, adică din societăţile care 
au atins un nivel cultural destul de înalt. Şi cum ar putea oare o 
mitologie atît de îndepărtată de origini să ne permită să recon- 
stituim, cu o oarecare certitudine, forma iniţială a instituţiei ? Există 
riscul ca anumite cauze să fi desfigurat grav amintirea pe care au 
păstrat-o oamenii. De altfel, li se pot opune cu uşurinţă altele, mai 
primitive, ce ne oferă o cu totul altă explicaţie. În ele, totemul e 
reprezentat ca aparţinînd chiar celui din care a descins clanul. El 
constituie esenţa clanului ; indivizii îl poartă în ei înşişi încă de la 
naştere, deoarece, deşi îl primesc din exterior, face parte din chiar 
carnea şi sîngele lor?. Mai mult, chiar şi miturile pe care se sprijină 
Hill Tout conţin ecouri ale unei asemenea concepţii de demult. 
Întemeietorul eponim al clanului este un om, dar un om care, după 
ce a trăit printre animalele dintr-o anume specie, ar fi sfîrşit prin a 


1. După Hill Tout, «a dărui sau a transmite (totemul personal este un act pe care-l 
pot efectua doar anumite persoane, cum ar fi şamanii sau cei care posedă puteri 
ascunse». (J.A.I., XXXV, p. 146). Cf. Langloh Parker, op. cit., pp. 29-30. 

2. Cf. Hartland, Totemism and some Recent Discoveries, Folk-lore, XI, pp. 59 şi urm. 

le semăna. Fără îndoială însă că a sosit şi vremea cînd spiritele au 
evoluat şi nu au mai putut admite ca odinioară că oamenii s-au ivit 
din animale ; devenit nereprezentativ, animalul a fost înlocuit prin- 
tr-o fiinţă umană. Dar, în închipuirea lor, această fiinţă dobîndise, 
prin imitație sau prin alte mijloace, unele trăsături ale animalului. 
Astfel că şi această mitologie tîrzie poartă semnul unei epoci mai 
îndepărtate, cînd totemul clanului nu era de loc recunoscut ca o 
creaţie individuală. 

Ipoteza nu întîmpină însă doar grave dificultăţi de natură logică, 
ci este contrazisă în mod direct de următoarele fapte. 

Dacă totemismul individual ar fi apărut mai întâi, el ar fi trebuit 
să fie cu atît mai dezvoltat şi mai evident cu cît societăţile înseşi 
sînt mai puţin dezvoltate ; şi invers, ar fi trebuit să piardă teren şi să 
dispară la popoarele mai avansate. Or, adevărul este exact invers. 
Triburile australiene sînt cu mult mai rămase în urmă decît cele din 
America de Nord ; dar Australia rămîne terenul predilect al totemis- 
mului colectiv. În marea majoritate a triburilor, el este atotstăpî- 
nitor, neexistînd nici un trib, din cîte cunoaştem, în care să se 
practice în exclusivitate totemismul individual’. Pe acesta din urmă 
îl întîlnim, sub o formă evidentă, doar într-un număr infim de 
triburi?. Iar acolo unde există, se află de cele mai multe ori într-o 
stare rudimentară şi constă din practici individuale şi facultative, 
fără caracter de generalitate. Doar magicienii cunosc arta de a 
întreţine relaţii misterioase cu speciile animale cu care nu se înru- 
desc. Indivizii obişnuiţi nu se bucură de un asemenea privilegiu”. 
Dimpotrivă, în America, totemul colectiv e pe cale de dispariţie ; în 
special la societăţile din Nord-Vest caracterul său religios pare destul 
de şters. Şi invers, la aceleaşi popoare, totemul individual joacă un 
rol considerabil. Lui i se atribuie o mare eficacitate, încît a devenit 
o adevărată instituţie publică. Deci, el este caracteristic pentru o 
societate mai avansată. Iată, desigur, cum se explică inversiunea 
celor două forme de totemism, pe care Hill Tout crede că a ob- 
servat-o la salish. Dacă acolo unde totemismul colectiv este pe 
deplin dezvoltat, celălalt lipseşte aproape complet, aceasta nu se 
datorează faptului că totemismul individual ar fi dat înapoi în faţa 
celui dintâi ; din contra, înseamnă că nu mai sînt întrunite condiţiile 
necesare ca el să supravieţuiască. 

Un argument şi mai puternic în sprijinul celor afirmate îl con- 
stituie faptul că totemismul individual nu numai că nu a dat naştere 
totemismului de clan, ci este el însuşi un produs al celui din urmă. 


1. Poate cu excepţia indigenilor kurnai; dar şi la acest trib există, în afară de 
totemurile personale, totemurile sexuale. 

2. La wotjobaluk, buandik, wiradjuri, yuin şi triburile vecine cu Maryborough 
(Queensland). V. Howitt, Nat. Tr., pp. 114-147; Mathews, J. of R. Soc. of N.S. 
Wales, XXXVIII, p. 291. Cf. Thomas, Further Notes on M. Hill Tout’s Views of 
Totemism in Man, 1904, p. 85. 

3. Este cazul indigenilor euahlayi şi al actelor de totemism personal semnalate de 
Howitt în Australian Medicine Men, in J.A.I., XVI, pp. 34, 45 şi 49-50. 

S-a născut şi s-a răspîndit în cadrul totemismului colectiv ; face 
parte integrantă din el. Într-adevăr, chiar în societăţile unde e pre- 
ponderent, novicii nu au dreptul să-şi ia drept totem personal un 
animal oarecare ; fiecărui clan i se atribuie un număr de specii 
determinate, alegerea făcîndu-se doar dintre respectivele specii. În 
schimb, speciile atribuite constituie proprietatea colectivă a cla- 
nului, membrii unui clan străin neputînd să o uzurpe’. Ele sînt 
concepute ca avînd raporturi strînse de dependenţă cu specia care 
constituie totemul întregului clan. Există chiar unele cazuri în care 
aceste legături sînt sesizabile : totemul individual reprezintă o parte 
sau un aspect particular al totemului colectiv?. La wotjobaluk, fie- 
care membru al clanului consideră că totemurile personale ale 
celorlalţi sînt, într-o oarecare măsură, şi ale sales ; deci, ele constitu- 
ie adevărate subtotemuri. Or, subtotemul presupune totemul, tot 
aşa cum specia presupune genul. Astfel că prima formă de religie 
individuală pe care o întîlnim în istorie ne apare nu ca un principiu 
activ al religiei publice ci, din contra, ca un simplu aspect al celei 
din urmă. Cultul pe care individul îl organizează pentru sine şi, 
oarecum, în forul său interior, departe de a constitui germenele 
unui cult colectiv, este doar unul adecvat nevoilor sale personale. 


III 


Într-o lucrare mai recentă“, sugerată de operele lui Spencer şi 
Gillen, Frazer a încercat să ofere o nouă explicaţie a totemismului, 
în locul celei pe care tot el o propunea anterior. Ea se bazează pe 


1. Miss Fletcher, A Study of the Omaba Tribe, in Smithsonian Report for 1897, p. 
586; Boas, The Kwakiutl, p. 322. V. şi Vth Rep. of tbe Committee... of the N.W. 
Tribes of tbe Dominion of Canada, B.A.A.S., p. 25. Hill Tout, J.A.I., XXXV, p. 148. 

2. Numele proprii ale diverselor gentes, spune Boas, referindu-se la tlinkit, sînt 
derivate din totemurile respective, fiecare gens avînd numele său specific. 
Legătura dintre nume şi totemul (colectiv) poate uneori să nu fie evidentă, dar 
ea există întotdeauna (Vth Rep. of the Committee..., p. 25). Faptul că prenume 
individuale se află în proprietatea clanului şi îl caracterizează în aceeaşi măsură 
ca şi totemul se întîlneşte şi la irochezi (Morgan, Ancient Society, p. 78); la 
wyandot (Powell, Wyandot Government, in I Rep., p. 59) ; la indigenii shawnee, 
sauk, fox (Morgan, Ancient Society, pp. 72, 76-77) şi omaha (Dorsey, Omaha 
Sociology, in III” Rep., pp. 227 şi urm.). Or, cunoaştem legăturile dintre prenume 
şi totemurile personale (v. supra, p. 150). 

3. «De exemplu, spune Mathews, dacă-l întrebaţi pe un bărbat wartwurt care îi este 
totemul, vă va indica mai întîi totemul personal, dar, probabil, va enumera apoi 
totemurile clanului din care face parte», J. of the Roy. Soc. of N.S. Wales, XXXVIII, 
p. 291). 

4. The Beginnings of Religion and Totemism among the Australian Aborigines, in 
The Fortnightly Review, iulie 1905, pp. 162 şi urm., şi sept., p. 452. Cf. aceluiaşi 
autor, The Origin of Totemism, Ibid., aprilie 1899, p. 648 şi mai, p. 835. Ultimele 
articole, fiind anterioare, se deosebesc de primele, dar teoria nu diferă în mod 
esenţial. Toate sînt reproduse în Totemism a. Exogamy, |, pp. 89-172. V. în acelaşi 
sens Spencer şi Gillen, Some Remarks on Totemism as applied to Australian 
Tribes, in J.A.I., 1899, pp. 275-280, precum şi observaţiile lui Frazer asupra 
aceluiaşi subiect, Ibid., pp. 281-286. 

postulatul că totemismul arunta este cel mai primitiv dintre toate 
cele cunoscute ; Frazer ajunge să afirme că acesta abia dacă diferă 
de tipul adevărat şi absolut originar!. 

Specificul lui constă în faptul că totemurile nu sînt asociate nici 
cu persoanele, nici cu grupurile de persoane determinate, ci cu 
localităţile. Într-adevăr, fiecare totem îşi are centrul său geografic 
bine determinat. Este locul unde se consideră că sălăşluiesc sufle- 
tele strămoşilor ce au întemeiat iniţial grupul totemic. Acolo se află 
şi sanctuarul în care sînt păstrate churinga şi unde se celebrează 
cultul. Distribuţia geografică este cea care determină modul de 
formare a clanurilor : copilul va avea totemul locului unde se consi- 
deră că mama a simţit cele dintîi semne ale maternitătii, şi nu pe 
cel al părinţilor. Motivul constă în aceea că arunta ignoră, se pare, 
raportul dintre reproducere şi actul sexual? ; crede că orice con- 
cepţie s-ar datora unei fecundităţi mistice, prin care sufletul unui 
străbun pătrunde în trupul femeii, devenind principiul unei vieţi 
noi. Deci, atunci cînd femeia simte primele mişcări ale fătului, ea 
îşi închipuie că unul dintre sufletele locului tocmai a pătruns 
într-însa. Iar cum copilul ce se va naşte nu reprezintă altceva decît 
un străbun reîncarnat, e necesar ca el să aibă acelaşi totem ; prin 
urmare, clanul lui este determinat de localitatea unde se consideră 
că a fost conceput din punct de vedere mistic. 

Or, totemismul local pare a reprezenta forma originară a totemis- 
mului ; cel mult, cele două ar fi separate de o foarte scurtă etapă. 
Iată cum îi explică Frazer geneza. 

Atunci cînd femeia simte că este însărcinată, ea trebuie să se 
gîndească la spiritul de care se crede posedată, spirit migrat 
dintr-unul din obiectele aflate în preajma ei, în special din obiectul 
care, în acea clipă, i-a atras atenţia. Dacă ea culegea o plantă sau 
supraveghea un animal, va crede că sufletul animalului sau al 
plantei s-a strămutat într-însa. În mod special, va fi înclinată să 
considere sarcina datorată alimentelor pe care tocmai le-a consu- 
mat. Dacă a mîncat recent carne de emu sau o ignamă, nu se va 
îndoi că într-însa a fost zămislit un emu sau o ignamă. În aceste 
condiţii, este limpede de ce copilul, la rîndul său, se consideră 
emu sau ignamă, de ce se crede de acelaşi sînge cu specia respec- 
tivă de animale sau plante, specie faţă de care dovedeşte simpatie 
şi grijă, interzicînd altora să o consume etc. 


1. «Perhaps we may... say that it is but one remove from the original pattern, the 
absolutely primitive type of totemism» (Fortn. Rev...., sept. 1905, p. 455). 

2. Mărturia lui Strehlow o confirmă pe cea a lui Spencer şi Gillen QI, p. 52). Opinii 
diferite se găsesc în Lang, The Secret of the Totem, p. 190. 

3. O idee apropiată a fost cea exprimată de Haddon în Address to the Anthropolo- 
gical section, (B.A.S.S., 1902, pp. 8 şi urm.). El presupune că, iniţial, fiecare grup 
avea un aliment propriu. Planta sau animalul întrebuințat drept aliment principal 
ar fi devenit totemul grupului. Evident că o asemenea explicaţie implică faptul 
că interdicţia de a consuma din animalul totemic nu era originară şi a fost chiar 
precedată de o prescripţie contrară. 

Acesta ar fi fost momentul constituirii totemismului cu carac- 
teristicile lui esenţiale : atunci cînd indigenul şi-a format o concepţie 
despre modul cum s-a născut. Este şi motivul pentru care Frazer 
consideră că totemismul primitiv este concepțional. 

Din acest tip originar ar fi derivat toate celelalte tipuri de tote- 
mism. «Dacă mai multe femei percep, pe rînd, semnele prevestitoare 
ale maternității într-un acelaşi loc şi în aceleaşi împrejurări, locul 
respectiv va fi considerat ca bîntuit de anumite spirite ; astfel, cu 
timpul, regiunea va fi înzestrată cu centre şi districte totemice»!. În 
acest mod s-ar fi născut totemismul local la arunta. Pentru ca, 
ulterior, totemurile să se desprindă de baza lor teritorială, va fi 
suficient să ne imaginăm că, în loc să rămînă imuabile, într-un 
anume loc, sufletele străbunilor au început să migreze liber, urmă- 
rind în călătoria lor bărbaţii şi femeile de acelaşi totem. Aşa încît, 
femeia putea să fie fecundată de un spirit din propriul său totem 
sau din totemul soţului, chiar dacă locuia într-un district totemic 
diferit. După cum se va forma credinţa că tînăra pereche este urmă- 
rită fie de străbunii soţului, fie de cei ai soţiei, aflaţi în căutarea 
unui prilej de reîncarnare, copilul putînd să aibă fie totemul mamei, 
fie al tatălui. Aşa explică indigenii gnanji, umbaia şi o parte din 
urabunna sistemelor de filiaţie. 

Această teorie, ca şi a lui Tylor, se bazează însă pe o cerinţă de 
principiu. Pentru a ne închipui că sufletele oamenilor sînt animale 
şi plante, ar trebui să ne imaginăm că omul împrumută lumii anima- 
le sau celei vegetale ceea ce are el mai important într-însul. Or, o 
asemenea credinţă se află chiar la baza totemismului. A o considera 
evidentă, înseamnă a subînţelege ceea ce ar trebui explicat. 

Pe de altă parte, din acest punct de vedere, caracterul religios al 
totemului ar deveni complet inexplicabil ; credinţa vagă într-o în- 
rudire obscură dintre om şi animal nu este suficientă pentru a 
întemeia un cult. O asemenea confuzie de regnuri deosebite nu ar 
putea avea drept efect o dedublare a lumii în sacră şi profană. 
Consecvent cu sine însuşi, Frazer refuză să vadă în totemism o 
religie, pretextînd că totemismul nu include nici fiinţe spirituale, 
nici rugăciuni, nici invocaţii, nici ofrande etc. După el, ar fi vorba 
doar de un sistem magic, înţelegînd prin aceasta un fel de ştiinţă 
rudimentară şi eronată, un prim efort pentru a descoperi legile 
naturii?. Noi ştim însă ceea ce este inexact într-o asemenea concep- 
tie, atât în ceea ce priveşte religia, cît şi magia. O religie există din 
momentul în care sacrul se deosebeşte de profan şi am văzut că 
totemismul implică un sistem vast de lucruri sacre. A-l explica, 
înseamnă să aflăm proveniența caracterului sacru al lucrurilor”. 
Problema nu a fost însă nici măcar pusă. 


= 


. Fortn. Rev., sept., 1905, p. 458. 
2. Fortn. Rev., mai 1899, p. 835 şi iulie 1905, pp. 162 şi urm. 
3. Deşi vede în totemism doar un sistem magic, Frazer recunoaşte că, uneori, în el 
se regăsesc cei dintîi germeni ai unei religii propriu-zise (Fortn. Rev., iulie, 1905, 
p. 163). Despre religia ca rezultat al magiei, v. Golden Bough, pp. 75-78. 

Iar faptul că postulatul pe care se întemeiază nu mai poate fi 
susținut astăzi a sfîrşit prin a ruina respectivul sistem. Întreaga 
argumentaţie a lui Frazer presupune că totemismul local la indigenii 
arunta este cel mai primitiv dintre cele cunoscute şi, mai ales, că 
este cu mult anterior totemismului ereditar pe linie maternă sau 
paternă. Or, din primele lucrări ale lui Spencer şi Gillen, am putut 
afla că a existat un moment în istoria poporului arunta cînd tote- 
murile, în loc să fie asociate unor localităţi, s-au transmis ereditar 
de la mamă la copiil. Presupunerea este demonstrată de faptele 
descoperite de Strehlow?, care nu fac altceva decît să confirme 
observaţiile anterioare ale lui Schulze?. Într-adevăr, cei doi autori 
ne arată că, şi astăzi încă, fiecare indigen arunta mai are un alt 
totem decît cel local, independent de condiţionarea geografică, şi 
care-i aparţine prin naştere : totemul mamei. Al doilea totem, ca şi 
primul, este considerat de indigeni drept o putere prietenoasă şi 
protectoare, care se îngrijeşte de hrana lor şi îi avertizează de 
posibilele pericole etc. Iar ei au dreptul de a lua parte la cultul său. 
Atunci cînd sînt înmormîntaţi, cadavrul este aşezat pe direcţia regiu- 
nii unde se află centrul totemic matern. Acest centru este, într-o 
oarecare măsură, şi al defunctului. Cultul e denumit tmara altjira, 
cuvînt care înseamnă : locul totemului asociat. Rezultă deci că, la 
arunta, totemismul ereditar pe linie uterină nu este posterior celui 
local ci, din contra, l-a precedat. Căci totemul matern nu mai are 
astăzi decît un rol auxiliar şi complementar ; el reprezintă un totem 
de rangul doi, ceea ce explică şi faptul că a fost ignorat de nişte 
cercetători atît de atenţi şi informaţi precum Spencer şi Gillen. Ca 
să se menţină însă pe un asemenea loc secund, dublînd totemul 
local, a trebuit să existe un timp în care să se fi aflat în prim-planul 
vieţii religioase. În parte, el este un totem decăzut, amintind însă 
de perioada cînd organizarea totemică a populaţiei arunta era foarte 
diferită de cea de astăzi. lată şi motivul pentru care întreaga con- 
strucţie a lui Frazer este astăzi minată în chiar punctele ei esențiale‘. 


1. Sur le tot&misme, in Anne€ sociol., V, pp. 82-121. Despre aceeaşi problemă, 
Hartland, Presidential Address, in Folk-lore, XI, p. 75 ; A.Lang, A Theory of Arunta 
Totemism, in Man, 1904, nr.44; Conceptional Totemism and Exogamy, Ibid., 
1907, nr.55 ; The Secret of the Totem, cap. IV ; N.W.Thomas, Arunta Totemism, in 
Man, 1904, nr.68 ; P. W. Schmidt, Die Stellung der Aranda unter den Australiscbhen 
Stämmen, in Zeitschrift für Ethnologie, 1908, pp. 866 şi urm. 

„ Die Aranda, Il, pp. 57-58. 

. Schulze, Joc. cit., pp. 238-239. 

. În concluzia la Totemism a. Exogamy (IV, pp. 58-59), Frazer afirmă că există un 
totemism anterior celui întîlnit la arunta : cel observat de Rivers în insulele Banks 
(Totemism in Polynesia and Melanesia, in J.A.I., XXXIX, p. 172). La arunta, se 
consideră că un spirit al unui strămoș a fecundat-o pe mamă ; în insulele Banks, 
este spiritul unui animal sau al unei plante, aşa cum presupune teoria. Deoarece, 
la arunta, spiritele străbunilor au însă formă de animale sau plante, diferenţa e 
neînsemnată şi nu am ţinut cont de ea în expunerea noastră. 

IV 


Deşi Andrew Lang a combătut energic teoria lui Frazer, cea 
propusă de el în ultimele sale lucrări! are multe puncte comune cu 
prima. Într-adevăr, ca şi Frazer, el reduce totemismul la credinţa 
într-o consubstanţialitate a omului cu animalul. Dar îl explică altfel. 

Întreaga lui teorie se bazează pe faptul că totemul reprezintă un 
nume. Încă de la constituirea grupurilor omeneşti?, fiecare ar fi 
resimţit nevoia să se deosebească de celelalte, dîndu-şi în acest 
scop nume diferite. Numele au fost luate, de preferinţă, din fauna 
şi flora înconjurătoare, animalele şi plantele putînd fi desemnate 
uşor prin gesturi sau reprezentate prin desene?. Asemănările mai 
mari sau mai mici pe care indivizii le-ar fi putut avea cu animalul 
sau planta au determinat şi modul în care numele au fost distribuite 
între diversele grupuri‘. 

Or, este un fapt recunoscut că «pentru spiritele primitive, numele 
şi lucrurile desemnate de ele sînt unite printr-un raport mistic şi 
transcendental’. De exemplu, numele individului nu reprezintă un 
simplu cuvînt, un semn convenţional, ci o parte esenţială a lui. 
Cînd este vorba de un nume de animal, cel care-l poartă trebuia să 
creadă că el însuşi avea însuşirile cele mai caracteristice ale respec- 
tivului animal. O asemenea credinţă s-a propagat cu atît mai uşor 
cu cît originile istorice ale denumirilor, devenind tot mai îndepăr- 
tate, s-au şters din memorie. Iar miturile au fost create tocmai pentru 
a înlesni spiritului reprezentarea unei ambiguităţi atît de stranii a 
naturii umane. Pentru a o explica, animalul a fost imaginat drept 
strămoş al omului sau ambii au fost consideraţi ca avînd un strămoş 
comun. Astfel s-a ivit concepţia legăturilor de rudenie considerate 
a uni fiecare clan de specia al cărei nume îl poartă. Înrudirile 
fabuloase odată explicate, totemismul nu-i mai apare autorului 
nostru drept un mister. 

De unde provine atunci caracterul religios al credințelor şi prac- 
ticilor totemice ? Căci faptul că omul se consideră un animal dintr-o 
specie anume nu explică motivul atribuirii unor virtuţi miraculoase 
speciei şi, mai ales, nu explică de ce el are un adevărat cult pentru 
imaginile care o simbolizează. La respectiva întrebare, Lang ne oferă 


1. Social Origins, Londra, 1903, în special cap.VIII, The Origin of Totem Names and 
Beliefs, şi The Secret of the Totem, Londra, 1905. 

2. În special în Social Origins, Lang încearcă să reconstituie, pe baza unor prezumţii, 
forma acestor grupuri primitive ; este inutil să reproducem ipoteza, ea neafectînd 
teoria sa despre totemism. 

3. Aici, Lang se apropie de teoria lui Julius Pikler (v. Pikler şi Szomlo, Der Ursprung 
des Totemismus. Ein Beitrag zur materialistischen Geschicbtstheorie, Berlin, 36 
p. in-8). Diferenţa între cele două ipoteze constă în faptul că Pikler atribuie o 
importanţă mai mare reprezentării pictografice a numelui decît numelui însuşi. 

4. Social Origins, p. 166. 

5. The Secret of the Totem, p. 121 ; cf. pp. 116, 117. 

un răspuns similar cu al lui Frazer : el neagă faptul că totemismul ar 
constitui o religie. În Australia, spune el, nu întîlnim cazuri de 
practici religioase, cum ar fi, de pildă, să te rogi, să mănînci sau să 
înhumezi totemul»!. Abia într-o epocă ulterioară, cînd totemismul 
era deja constituit, ar fi fost recunoscut şi inclus într-un sistem de 
concepţii propriu-zis religioase. Conform unei remarci a lui Howitt?, 
indigenii nu încearcă să explice totemismul atribuindu-l totemurilor 
sau persoanelor, ci unor fiinţe supranaturale, cum ar fi Bunjil sau 
Baiame. «Dacă acceptăm această mărturie, afirmă Lang, ni se dezvă- 
luie una din sursele totemismului. Totemistul se supune decretelor 
lui Bunjil, tot aşa cum cretanii se supuneau decretelor divine ale lui 
Zeus din Minos». Or, după Lang, noţiunea de divinitate importantă 
s-a format în afara sistemului totemic ; totemismul nu ar constitui 
deci, prin el însuşi, o religie, ci ar fi căpătat o tentă de religiozitate 
atunci cînd a intrat în contact cu o religie propriu-zisă. 

Dar chiar şi astfel de mituri sînt contrare concepţiei pe care o 
are Lang despre totemism. Dacă australienii ar fi considerat tote- 
mismul ca un fenomen pur omenesc şi profan, nu le-ar fi venit 
ideea să-l transforme într-o instituţie divină. Dimpotrivă, simțind 
nevoia să-l asocieze unei divinităţi, înseamnă că i-au recunoscut 
caracterul sacru. Asemenea interpretări mitologice pot demonstra 
natura religioasă a totemismului, dar nu să o şi explice. 

De altfel, chiar şi Lang îşi dă seama că soluţia sa nu poate fi 
suficientă. El recunoaşte că totemurile sînt venerate cu religiozi- 
tate? ; că în special sîngele animalului, dar şi cel uman, constituie 
obiectul multor interdicții sau, cum afirma, tabuuri pe care mitolo- 
giile mai mult sau mai puţin tardive nu le pot explicat. De unde 
provin ele atunci ? Iată, pe scurt, cum răspunde Lang la întrebare : 
“Tabuurile au apăut de îndată ce grupurile purtînd nume de animale 
au dezvoltat acele credinţe universal răspîndite despre wakan sau 
mana sau despre calităţile mistice şi sacre ale sîngelui»5. Cuvintele 
wakan şi mana, aşa după cum vom vedea în capitolul următor, 
implică prin ele însele noţiunea de sacru; primul este luat din 
limba sioux, celălalt de la popoarele melaneziene. A explicita însă 
caracterul sacru al lucrurilor totemice postulînd tocmai acest carac- 
ter înseamnă a răspunde la întrebarea de mai sus printr-o întrebare. 
Prin urmare, va trebui să studiem proveniența noţiunii de wakan şi 
modul cum este ea aplicată în cazul totemului şi la tot ceea ce 
derivă din acesta. Atîta vreme cît nu vom găsi un răspuns la întrebă- 
rile de mai sus, nimic nu poate fi explicat. 


1. The Secret of the Totem, p. 136. 

2. J.A.I., august 1888, pp. 53-54. Cf. Nat. Tr., pp. 89, 488, 498. 

3. «With reverence», cum spune Lang (The Secret of the Totem, p. 111). 

4. Lang adaugă acestor tabuuri pe cele situate la baza practicilor exogame. 
5. Ibid., pp. 136-137. 

Am trecut în revistă principalele explicații date credintelor tote- 
mice!, străduindu-ne să lăsăm fiecăreia propria sa individualitate. 
În final, am putut constata că, fără deosebire, fiecăruia dintre siste- 
me i se poate aduce aceeaşi critică. 

Prin ceea ce exprimă ele, sistemele enumerate pot fi împărţite 
în două categorii : unele (Frazer, Lang) neagă caracterul religios al 
totemismului ; ceea ce înseamnă, de fapt, a nega faptele. Altele îl 
recunosc, considerînd însă că pot explica totemismul ca pe o religie 
ivită dintr-una anterioară. În realitate, deosebirile dintre ele sînt 
doar aparente, prima categorie putînd fi inclusă în cea de-a doua. 
Prin forţa lucrurilor, au fost obligate să includă în explicaţiile lor 
noţiuni de natură religioasă. Am văzut că Lang a fost nevoit să intro- 
ducă noţiunea de sacru, adică ideea cardinală a oricărei religii. La 
rîndul său, în ambele teorii pe care le-a propus succesiv, Frazer face 
apel în mod deschis la noţiunea de suflet sau spirit; după el, to- 
temismul provine fie din faptul că oamenii au crezut că pot să-şi 
pună la adăpost sufletul într-un obiect exterior, fie pentru că au pus 
concepţia pe seama unei fecundări produse de spirite. Or, sufletul 
şi, mai ales, spiritul constituie lucruri sacre, obiectele ritului ; noţiu- 
nile pe care le exprimă sînt esențialmente religioase şi, prin urmare, 
Frazer s-a străduit în van să facă din totemism un sistem exclusiv 
magic, el nereuşind să-l explice decît în funcţie de alte religii. 

Noi am arătat însă atît neajunsurile naturismului, cât şi ale animis- 
mului; nu putem deci recurge la cele două sisteme — aşa cum 
procedează Tylor şi Jevons —, decît expunîndu-ne aceloraşi obiecţii. 
Nici Frazer, nici Lang nu par să întrevadă posibilitatea unei alte 
ipoteze?. Pe de altă parte, am arătat că totemismul se află în strînsă 
legătură cu organizarea socială cea mai primitivă dintre cele cunos- 
cute şi chiar, după cîte se pare, dintre cele ce pot fi imaginate. A 
presupune că a fost precedat de o altă religie, înseamnă a părăsi 
datele observaţiei şi a pătrunde în domeniul unor supoziţii arbitrare 
şi cu neputinţă de verificat. Dacă vrem să ne menţinem în acord cu 
rezultatele obţinute, trebuie ca, afirmînd natura religioasă a tote- 
mismului, să ne ferim a-l reduce la o religie diferită de ceea ce 
reprezintă el. Problema nu constă în a-i atribui cauze care nu sînt 
de natură religioasă. Printre reprezentările care l-au generat, pot 
exista însă şi unele care, prin ele însele, au un caracter religios 
nemijlocit. Si este de datoria noastră să le cercetăm. 


1. Nu am discutat, totuşi, teoria lui Spencer. Ea nu constituie decît un caz particular 
al teoriei generale prin care el explică transformarea cultului morţilor într-unul 
al naturii. Întrucît pe acesta l-am expus deja, n-am face altceva decît să ne 
repetăm. 

2. Doar că Lang a dedus noţiunea de zeu important din alte izvoare : ea s-ar datora, 
aşa cum am afirmat-o, unei anume revelații primitive. Lang nu recurge însă la o 
asemenea noţiune în explicarea totemismului. 


CAPITOLUL VI 


Originea acestor credinţe 
(continuare) 


II. Noţiunea de principiu sau mana totemic 
şi ideea de forţă 


Deoarece totemismul individual este posterior totemismului de 
clan, şi pare chiar a fi derivat din el, ar trebui să ne concentrăm mai 
întîi asupra lui. Cum însă analiza pe care am întreprins-o l-a divizat 
într-o mulţime de credinţe, la prima vedere eterogene, înainte de a 
merge mai departe, ar fi necesar să vedem de unde provine unitatea 
sa. 


Am văzut că totemismul situează pe primul plan lucrurile pe 
care le recunoaşte drept sacre, reprezentările figurate ale totemului ; 
urmează animalele sau vegetalele al căror nume îl poartă clanul şi, 
în fine, membrii clanului. Toate acestea fiind sacre, deşi în mod 
inegal, caracterul lor religios nu poate decurge din niciunul dintre 
atributele specifice care le deosebesc unele de celelalte. Dacă o 
anume specie de animale sau plante provoacă o teamă reveren- 
țioasă, faptul nu se datorează unor proprietăţi specifice, deoarece 
membrii unui clan se bucură, deşi într-o mai mică măsură, de 
acelaşi privilegiu, iar simpla imagine a plantei sau animalului in- 
spiră un respect şi mai pronunţat. Sentimentele asemănătoare pe 
care diferitele lucruri le trezesc în conştiinţa credinciosului, şi care 
alcătuiesc natura lor sacră, nu pot, în mod evident, să provină decât 
dintr-un principiu comun tuturor, fără deosebire, atît emblemelor 
totemice, cât şi indivizilor clanului sau exemplarelor din specia care 
serveşte de totem. Acestui principiu comun i se adresează, în reali- 
tate, cultul. Cu alte cuvinte, totemismul nu este o religie a unor 
anume animale, a unor anumiţi indivizi sau a unor anumite imagini, 

ci o forţă anonimă şi impersonală ce se regăseşte în fiecare dintre 
fiinţe fără a se confunda totuşi cu vreuna dintre ele. Nimeni nu îl 
posedă în totalitate şi toţi depind de el. Are o independenţă atît de 
mare faţă de subiecţii particulari în care se încarnează, încât îi 
precede în acelaşi timp şi le supravieţuieşte. Oamenii mor ; gene- 
rațiile trec, fiind înlocuite de altele ; forța totemismului rămîne însă 
mereu actuală, vie şi egală cu sine. Fa însufleţeşte generaţiile de 
astăzi, aşa cum proceda cu cele de ieri, şi cum o va face cu cele de 
mîine. Considerînd cuvîntul într-un sens foarte larg, am putea spune 
că ea întruchipează zeul adorat de toate cultele totemice. Doar că 
este vorba de un zeu impersonal, fără nume, fără vîrstă, imanent 
lumii, răspîndit în multitudinea lucrurilor. 

Astfel, reuşim să ne formăm doar o idee, încă imperfectă, despre 
ubicuitatea reală a acestei entităţi cvasi-divine. Ea nu se dispersează 
doar în specia totemică, în clanul întreg, în toate obiectele simbo- 
lizînd totemul : cercul acţiunii ei este şi mai mare. Într-adevăr, am 
văzut că dincolo de lucrurile eminamente sfinte, toate celelalte 
lucruri atribuite clanului şi depinzînd de totemul principal au, într-o 
oarecare măsură, acelaşi caracter. Şi ele au un caracter religios, 
unele fiind protejate de interdicții iar altele îndeplinind în cursul 
ceremoniilor funcţii determinate. Religiozitatea nu diferă prin natu- 
ra sa de cea a totemului în funcţie de care în acelaşi timp sînt 
clasificate, ci decurge din acelaşi principiu. Ceea ce înseamnă că — 
pentru a relua expresia metaforică de care ne-am mai slujit — zeul 
totemic se află în ele, aşa după cum se află şi în specia care serveşte 
de totem sau în indivizii clanului. Diferenţa faţă de fiinţele în care 
îşi are sălaş rezultă din faptul că reprezină sufletul a atâtor lucruri 
diferite. 

Dar australianul nu-şi reprezintă respectiva forţă impersonală 
sub o formă abstractă. Influențat de cauze pe care urmează să le 
cercetăm, el a sfîrşit prin a o concepe sub înfăţişarea unor specii 
animale sau vegetale, într-un cuvînt ca pe un lucru palpabil. Iată în 
ce constă totemul : este o formă materială prin intermediul căreia 
imaginaţia îşi reprezintă acea substanţă imaterială, acea energie 
difuză în toate fiinţele eterogene, care constituie în sine adevăratul 
obiect al cultului. Putem să înţelegem astfel mai bine ceea ce vrea 
să spună indigenul atunci cînd afirma, de exemplu, că indivizii din 
fratria corbului sînt corbi. El nu subînţelege că sînt corbi în sensul 
vulgar şi empiric al cuvîntului, ci că în ei sălăşluieşte un principiu 
care constituie ceea ce este esenţial, ceea ce au ei comun cu anima- 
lele cu acelaşi nume, şi care este imaginat ca avînd forma exterioară 
a corbului. Astfel că universul, aşa cum este el conceput de tote- 
mism, este străbătut şi însufleţit de un număr de forţe pe care 
imaginaţia şi le reprezintă sub forme în cea mai mare parte împru- 
mutate, fie de la regnul animal, fie de la cel vegetal: există tot 
atitea forţe, cîte clanuri în trib şi fiecare circulă prin categoriile de 
lucruri ale căror esenţă şi principiu de viaţă îl constituie. 

Cînd afirmăm că aceste principii sînt forţe, nu considerăm cuvîn- 
tul în accepţia lui metaforică ; ele acţionează ca nişte forţe adevă- 
rate. Într-un anume sens sînt chiar forțe materiale care dau naştere 
în mod mecanic unor efecte fizice. Dacă un individ intră în contact 
cu ele fără să-şi ia precauţiile necesare, şocul pe care îl resimte este 
comparabil cu o descărcare electrică. Uneori pot fi comparate cu 
un fluid care ţîşneşte prin extremităţi!. Dacă pătrund într-un orga- 
nism nepregătit să le primească, ele pot să-l îmbolnăvească sau 
chiar să-l omoare, printr-o reacţie automată?. În exteriorul fiinţei 
umane, constituie un principiu vital; vom vedea cum, acţionîn- 
du-se asupra lor, se poate asigura reproducerea speciilor. Pe ele se 
întemeiază viaţa în univers. 

Aceste forţe nu au doar un aspect fizic, ci şi unul moral. Întrebat 
de ce se conformează ritului, indigenul răspunde că şi strămoşii 
procedau la fel şi că, prin urmare, e normal să le urmeze exemplul“. 
Comportamentul său faţă de fiinţele totemice nu se datorează doar 
faptului că forţele ce-şi au în el sălaş sînt de temut, ci şi pentru că 
se simte obligat din punct de vedere moral să se comporte astfel ; 
are sentimentul că ascultă de un ordin, că îndeplineşte o datorie. El 
nu resimte doar teamă în faţa fiinţelor sacre, ci şi respect. De altfel, 
totemul constituie izvorul vieţii morale a clanului. Tocmai din acest 
motiv, toţi cei ce aparţin de acelaşi principiu totemic, se consideră 
legaţi din punct de vedere moral unul de celălalt ; au datoria să-şi 
acorde asistenţă mutuală, obligaţia la vendetă etc., iar înrudirea 
este alcătuită din toate aceste. Astfel, principiul totemic este nu 
numai o forţă materială, o putere morală ci, vom vedea, el se 
transformă cu uşurinţă într-o divinitate propriu-zisă. 

Nu avem de-a face cu aspecte specifice doar totemismului. Chiar 
şi în religiile cele mai avansate, nu există, cred, zeu care să nu fi 
păstrat ceva din această ambiguitate şi care să nu aibă funcţii cos- 
mice şi totodată morale. Orice religie este nu numai o disciplină 
spirituală ci şi un fel de tehnică, permiţind omului să înfrunte lumea 
cu o încredere mai mare. Iar Dumnezeu-Tatăl nu este el oare pentru 
creştin paznicul ordinii fizice şi, în acelaşi timp, legiuitorul şi jude- 
cătorul conduitei oamenilor ? 


1. Într-un mit kwakiutl, de exemplu, eroul mitic găureşte capul duşmanului îndrep- 
tînd degetul către dînsul (Boas, Vth Rep.on the North. Tribes of Canada, B.A.A.S., 
1889, p. 30). 

2. Referintele în sprijinul acestei aserțiuni se găsesc la p. 182 n.1 şi p. 458 n.1. 

3. V. Cartea II, cap.Il. 

4. V. de exemplu, Howitt, Nat. Tr., p. 482 ; Schürman, The Aboriginal Tribes of Port 
Lincoln, in Woods, Nat. Tr. of S. Australia, p. 231. 

Ne-am putea întreba dacă, interpretînd astfel totemismul, nu 
atribuim oamenilor primitivi idei care le depăşesc capacităţile spi- 
rituale. Desigur că nu sîntem în măsură să afirmăm că oamenii 
primitivi îşi reprezentau respectivele forţe cu claritatea relativă din 
analiza noastră. Putem să ne dăm seama că noţiunea este implicată 
de ansamblul credințelor pe care le domină: dar nu am putea 
spune în ce măsură este ea conştientizată şi în ce măsură este doar 
implicită şi resimţită în chip confuz. Ne lipseşte orice mijloc de a 
preciza gradul de claritate al unei asemenea idei în nişte conştiinţe 
obscure. Faptul că, fie în societăţile înrudite cu cele australiene, fie 
în acestea din urmă, găsim, sub o formă explicită, concepţii care 
nu se deosebesc de cea precedentă decît prin nuanţă sau grad, 
confirmă că ea nu depăşea mentalitatea primitivă şi, în consecinţă, 
rezultatul la care am ajuns. 

Fără doar şi poate că religiile indigenilor din Samoa au depăşit 
faza totemică. Aici zeii au nume proprii şi, într-o oarecare măsură, 
o fizionomie proprie. Totuşi urmele totemismului sînt incontes- 
tabile. Într-adevăr, fiecare zeu este asociat unui anumit grup, local 
sau casnic, tot aşa cum totemul este asociat clanului!. Or, fiecare 
dintre zei e conceput ca imanent unei anumite specii de animale. 
El îşi are sălaşul nu într-un animal anume, ci în toate exemplarele 
speciei deodată ; este răspîndit în toată specia. Cînd un animal 
moare, grupul care îl venerează îl plînge, îndeplinindu-şi datoriile 
pioase pentru că în el sălăşluieşte un zeu ; zeul însă nu a murit. El 
este etern, precum specia însăşi. Nici măcar nu se confundă cu 
generaţia prezentă ; era sufletul generaţiei anterioare, după cum va 
fi şi sufletul generaţiei următoare?. Prin urmare are toate trăsăturile 
principiului totemic. Este un principiu totemic pe care imaginaţia 
l-a înveşmâîntat în forme vag personalizate. În plus, nu trebuie să 
supraestimăm o personalitate care nu poate fi conciliată cu o ase- 
menea ubicuitate şi putere de difuziune. Dacă ar fi avut contururi 
bine delimitate, nu ar fi putut să se disperseze şi să se răspîndească 
în atîtea lucruri. 

Totuşi, în acest caz, noţiunea de forță religioasă impersonală 
începe să se altereze ; în altele însă, ea se afirmă în puritatea ei 
abstractă, atingînd o generalitate şi mai mare decît în Australia. 
Dacă diversele principii totemice ale diferitelor clanuri din acelaşi 
trib se deosebesc unele de celelalte, ele sînt totuşi, în fond, compa- 
rabile unele cu celelalte, căci joacă un acelaşi rol. Or, există societăţi 


1. Frazer a cules şi din Samoa multe fapte pe care ni le prezintă ca fiind proprii 
totemismului (Totemism, pp. 6, 12-15, 24 etc.). Am arătat însă că Frazer nu a fost 
suficient de critic în alegerea exemplelor. Dar nu ar fi putut exista atîtea împru- 
muturi dacă, în Samoa, urmele totemismului nu ar fi fost evidente. 

2. V. Turner, Samoa, p. 21 şi cap. IV şi V. 

care au avut sentimentul comunităţii de substanţă şi care, drept 
urmare, s-au ridicat pînă la ideea unei forţe religioase unice, toate 
celelalte principii sacre nefiind decît modalităţi ale sale, conferind 
lumii unitate. Iar cum asemenea societăţi sînt încă impregnate de 
totemism, cum ele se mai află într-o stare de organizare socială 
identică celei a popoarelor din Australia, putem să spunem că 
totemismul este la originea respectivei idei. Faptul poate fi observat 
la un mare număr de triburi americane, în special la cele ce aparţin 
de marea familie sioux : omaha, ponka, kansas, osage, assiniboin, 
dakota, iowa, winnebago, mandan, hidatsa etc. Multe dintre aceste 
societăţi, cum ar fi omaha!, iowa?, mai sînt încă organizate în cla- 
nuri ; în altele, spune Dorsey, se manifestau pînă de curînd «toate 
bazele sistemului totemic, ca în celelalte societăţi ale indigenilor 
sioux»5. Or, la aceste popoare, pe lîngă zeii specifici care sînt obiect 
de cult, există o putere excepţională faţă de care toate celelalte 
reprezintă doar nişte forme derivate, numite wakan‘. Locul prepon- 
derent ce îi este atribuit în panteonul sioux face ca puterea aceasta 
să fie văzută asemenea unui zeu suveran, un fel de Jupiter sau 
Jahve, încât călătorii au tradus adesea wakan prin «mare spirit». 
Ceea ce constituie o eroare privind adevărata lui natură. Wakan nu 
este o persoană ; căci indigenii nu şi-l reprezintă sub o formă 
anume. «Ei afirmă, spune un observator citat de Dorsey, că nu l-au 
văzut niciodată pe wakanda şi nu puteau să-l personifice».* Nu 
poate fi definit prin atribute sau trăsături determinate. «Dakota nu 
posedă nici un termen pentru a exprima sensul acestui cuvînt, 
spune Riggs. El este plin de mister, de o putere secretă, este divin».€ 
Toate fiinţele venerate de un dakota, «pămîntul, cele patru vînturi, 
soarele, luna, stelele constituie manifestări ale acestei existenţe 
misterioase, ale acestei puteri» care bîntuie în toate. Uneori, wakan 
este reprezentat asemenea vîntului, ca un suflu avîndu-şi sălaşul în 
cele patru puncte cardinale şi care pune totul în mişcare” ; alteori 
este vocea care se face auzită odată cu tunetul* ; soarele, luna, 
stelele sînt şi ele wakan’. Nici o enumerare însă nu este în măsură 


1. Alice Fletcher, A Study of tbe Omaba Tribe, in Smithsonian Rep. for 1897, pp. 
582-583. 

. Dorsey, Siouan Sociology, in XVib Rep., p. 238. 

. Idem, p. 221. 

. Riggs şi Dorsey, Dakota English Dictionary, in Contrib. N. Amer. Ethnol., VII, p. 
508. Mai multi dintre observatorii citați de Dorsey identifică wakan cu wakanda 
şi wakanta, derivate ale celui dintîi, care, în realitate, au semnificații mai precise. 

5. XIth Rep., p. 372, § 21. Miss Fletcher, recunoscînd şi ea caracterul impersonal al 
lui wakanda, adaugă totuşi că peste această concepţie s-a grefat un anume 
antropomorfism. El se referă însă doar la diferitele manifestări ale wakanda. 
Individul se adresează unei stînci sau unui arbore, crezînd că acolo s-ar afla 
wakanda, ca şi cum s-ar adresa unor persoane. Wakanda însă nu este personificat 
(Smithsonian Rep., f., 1897, p. 579). 

. Riggs, Tab-Koo Wab-Kon, pp. 56-57, citat după Dorsey, XIth Rep., p. 433, § 95. 

„XItb Rep., p. 380, $ 33. 

. Ibid., p. 381, § 35. 

. Ibid., p. 376, § 28, p. 378, § 30. Cf. p. 449, § 138. 

să epuizeze o noţiune atît de complexă. Puterea lui nu este şi nici 
nu poate fi definită, nu este puterea de a face ceva anume ; este 
Puterea, absolută, fără nici un alt epitet sau determinare. Celelalte 
puteri divine reprezintă doar manifestările sale particulare, personi- 
ficări, unul dintre multiplele sale aspecte!. Ceea ce l-a determinat 
pe un observator să afirme că: «este un zeu proteiform care-şi 
schimbă mereu forma, atributele şi funcţiile, după împrejurări»? El 
nu numai că dă viaţă zeilor, dar constituie principiul a tot ceea ce 
are viaţă, tot ce mişcă, tot ce acţionează. Întreaga viaţă este wakan, 
şi la fel stau lucrurile cu orice posedă o putere oarecare, fie ea o 
acţiune pozitivă, precum vînturile şi norii, care se adună, fie o 
rezistenţă pasivă, asemenea stîncii de la marginea drumului». 

La irochezi, unde organizarea socială are un caracter totemic şi 
mai pronunţat, întîlnim aceeaşi noţiune: cuvîntul orenda este 
echivalent cu termenul sioux wakan. «Este o putere mistică, arată 
Howitt, pe care sălbatecul o concepe ca inerentă tuturor corpurilor 
ce compun mediul în care trăieşte..., roci, cursuri de ape, plante şi 
arbori, animale şi oameni, vînturi şi furtuni, nori, tunet, fulgere 
etc»í Puterea aceasta «este considerată de spiritele rudimentare ca 
o cauză eficientă a tuturor fenomenelor, a tot ceea ce se petrece în 
jurul lor. Vrăjitorul şi şamanul au orenda, dar acelaşi lucru se 
poate spune şi despre cel ce reuşeşte într-o întreprindere. De fapt, 
tot ce există în lume cuprinde un fragment de orenda ; doar pro- 
portia diferă. Există oameni sau lucruri avantajate, alţii sînt relativ 
dezmoşteniţi, iar viaţa în univers constă din lupta acestor orenda 
de o intensitate inegală. Cele mai puternice se supun celor mai 
slabe. Îşi învinge cineva rivalii la o vînătoare ? Înseamnă că are mai 
mult orenda. Dacă animalul îi scapă vînătorului, atunci orenda lui 
o depăşeşte pe cea a omului. 

Aceeaşi concepţie o întîlnim la indigenii shoshone sub numele 
de pokunt, la algonkini sub numele de manitul, la kwakiutl de 
nauala’, la tlinkit yek? şi la haida sgâna?. Dar ea nu este specifică 
doar indienilor americani; a fost studiată pentru prima dată în 
Melanezia. Deşi în unele insule melaneziene, actuala organizare 
socială nu se mai întemeiază pe totemism, acesta este încă vizibil 
în toate insulele!0, indiferent de afirmaţiile lui Codrington. Or, la 


. XIP Rep., p. 432, $ 95. 
. Ibid., p. 431, § 92. 
Ibid, p. 433, § 95. 
Orenda and a Definition of Religion, in American Anthropologist, 1902, p. 33. 
Ibid., p. 36. 
Tesa, Studi del Thavenet, p. 17. 
Boas, The Kwakiutl, p. 695. 
. Swanton, Social Condition, Beliefs a. Lingvistic Relationship of the Tlingit Indians, 
XXVIth Rep., 1905, p. 451 n. 3. 
. Swanton, Contributions to the Ethnology of the Haida, p. 14. Cf. Social Condition 
etc., p. 479. 
10. În unele societăţi melaneziene (insulele Banks, Noile Hebride de Nord) regăsim 
cele două fratrii exogamice care caracterizează organizarea australiană 

aceste popoare, mana este o noțiune echivalentă cu ceea ce repre- 
zintă wakan la sioux şi orenda la irochezi. Iată definiţia lui Codring- 
ton : «Melanezienii cred în existența unei forţe absolut distincte de 
orice forță materială, ce acţionează în felurite chipuri, în bine sau 
în rău, iar omul are tot interesul să şi-o însuşească şi să o stăpt- 
nească. Este mana. Cred că înțeleg sensul pe care indigenii îl 
acordă acestui cuvînt... Este o forţă, o influenţă imaterială, într-un 
anume sens supranaturală ; dar ea ni se dezvăluie sub forma unei 
forţe fizice, prin puterile şi superioritatea omului. Mana nu se fixea- 
ză pe un obiect anume, ci se răspîndeşte asupra oricărui lucru... 
Întreaga religie melaneziană constă în a obține mana, fie în propriul 
folos, fie în folosul altuia»!. Nu este oare noţiunea de forţă anonimă 
şi difuză, ai cărei germeni tocmai i-am descoperit în totemismul 
australian ? Se caracterizează prin aceeaşi impersonalitate ; Codring- 
ton atrage atenţia că trebuie să ne ferim a vedea în mana o fiinţă 
supremă ; o asemenea concepţie ar fi cu desăvîrşire străină de 
gîndirea melaneziană. Manifestă aceeaşi ubicuitate : mana nu e 
situat într-un loc bine definit, se găseşte peste tot. Toate formele de 
viaţă, eficienţa acţiunii oamenilor, a fiinţelor sau mineralelor se află 
sub influenţa sa?. Nu este deci un act de curaj să atribuim societă- 
ților australiene o idee similară celei pe care am desprins-o din 
analiza credințelor totemice, de vreme ce le regăsim, cu un grad 
mai ridicat de generalitate şi abstracţie, la baza religiilor ce-şi au 
rădăcina în sistemul australian, şi care-i poartă în mod evident 
marca. Cele două manifestări se înrudesc în mod evident ; diferă 
doar prin nuanţe. În timp ce mana este dispersat în întreg universul, 
ceea ce am numit zeu, sau, pentru a ne exprima mai precis, princi- 
piu totemic, este localizat într-un cerc — mare, fără îndoială, totuşi 
limitat — de fiinţe şi lucruri de esenţă totemică. Este vorba tot despre 
mana, dar mai specializat, deşi o asemenea specializare este re- 
lativă. 

În unele cazuri, raportul de rudenie devine evident. La omaha, 
există tot felul de totemuri individuale şi colective ; ambele însă 
sînt forme particulare de wakan. «Credinţa indianului în eficienţa 
totemului, spune Miss Fletcher, se bazează pe concepţia sa despre 
lume şi viaţă. Această concepţie complexă cuprinde două idei esen- 
tiale. Prima, constă în aceea că orice lucru, însufleţit sau neînsufleţit, 
este pătruns de un principiu comun al vieţii, a două, că viaţa este 


(Codrington, The Melanesians, p. 23 şi urm.). În Florida, numele de butose, 
denumeşte adevărate totemuri (Jbid., p. 31). O analiză interesantă a acestei 
chestiuni se găseşte în A. Lang Social Origins, p. 176 şi urm. Cf., despre acelaşi 
subiect, W. H. R. Rivers, Totemism in Polynesia and Melanesia, in LA, XXXIX, 
pp. 156 şi urm. 

1. The Melanesians, p. 118, n. 1. Parkinson, Dreissig Jahre in der Südsee, pp. 178, 
392, 394 etc. 

2. O analiză a acestei noţiuni, în Hubert şi Mauss, Théorie générale de la magie, in 
Anneé sociol., VII, p. 108. 

3. Există nu numai totemuri de clan ci şi totemuri ale confreriilor (A. Fletcher, 
Smiths. Rep., 1897, pp. 581 şi urm.). 

nesfîrşită»!. Or, principiul acesta comun de viaţă este tocmai wakan. 
Totemul este mijlocul prin care individul este pus în legătură cu 
această sursă de energie ; dacă totemul are putere, ea este datorată 
faptului că în el se află wakan. Dacă omul care a încălcat interdic- 
tiile care protejează totemul e lovit de boală sau moare, faptul se 
datorează forței misterioase pe care a înfruntat-o ; wakan a reacţio- 
nat împotriva lui cu o forţă proporţională şocului suferit?. Şi reci- 
proc, tot aşa cum totemul este wakan, wakan aminteşte uneori, 
prin modul în care este conceput, de originile sale totemice. Say 
arată că, la indigenii dakota, wabconda apare cînd sub forma unui 
urs sur, cînd sub forma unui bizon, castor sau alt animal’. Cert este 
că formula nu poate fi acceptată fără rezerve. Wakan refuză orice 
reprezentare şi, prin urmare, este puţin probabil să fi fost vreodată 
imaginat în generalitatea lui abstractă cu ajutorul unor asemenea 
simboluri. Remarca lui Say se aplică însă acelor forme particulare 
pe care le îmbracă wakan atunci cînd ia o înfăţişare vie concretă. 
Or, dacă a existat cu adevărat un timp cînd specializarea forţei 
wakan manifesta o afinitate atît de evidentă faţă de înfăţişarea 
animală, faptul constituie dovada legăturilor strînse dintre wakan şi 
credinţele totemice?. 

De altfel, putem să ne explicăm motivul pentru care noţiunea 
de mana nu a atins în Australia gradul de abstractizare şi genera- 
litate la care a ajuns în societăţile mai avansate. Nu este vorba doar 
despre inaptitudinea australianului pentru abstractizare şi genera- 
lizare : particularitatea provine mai ales din natura mediului social. 
Într-adevăr, atîta timp cît totemismul constituie baza organizării 
culturale, clanul păstrează, în societatea religioasă, o autonomie 
care deşi nu este absolută, este totuşi accentuată. Fără îndoială că, 
într-un anume sens, fiecare grup totemic constituie doar o capelă a 
bisericii tribale ; dar o capelă care se bucură de o mare inde- 
pendenţă. Deşi nu alcătuieşte un tot de sine stătător, cultul celebrat 
în ea nu întreţine decît raporturi exterioare cu celelalte culte ; 
cultele se juxtapun, dar nu se interpătrund, totemul unui clan nu 
este pe deplin sacru decît pentru respectivul clan. Drept urmare, 
grupul de lucruri afectate fiecărui clan şi care fac parte din el la fel 
cum fac parte şi membrii clanului are aceeaşi individualitate şi 
autonomie. Fiecare este reprezentat ca ireductibil la grupurile simi- 
lare, ca separat de acestea printr-o ruptură, constituind un soi de 


= 


. Fletcher, op. cit., pp. 578-579. 

2. Ibid., p. 583. La dakota, totemul este numit wakan. V. Riggs şi Dorsey, Dakota 
Grammar, Texts a. Ethnog., in Contributions N. Amer. Ethn., 1893, p. 219. 

3. James's Account of Long's Exped. Rocky Mountains, 1, p. 268 (citat de Dorsey, 

XI” Rep., p. 431, § 92). 
4. Nu susţinem că, în principiu, orice reprezentare sub formă abstractă a forțelor 
religioase constituie indicele unui totemism preexistent. Atunci însă cînd e 
vorba, ca în cazul indigenilor Dakota, despre societăţi în care totemismul mai 
este încă vizibil, pare firesc să presupunem că nu este străin de respectivele 
concepţii. 

regn distinct. În atari condiţii, spiritul nu a putut să conceapă că 
aceste lumi eterogene ar fi fost doar manifestări diferite ale unei 
forţe fundamentale unice şi peste tot egală cu sine; din contra, 
trebuia să se presupună că fiecărei lumi îi corespunde un mana 
diferit, a cărui acţiune nu se poate extinde dincolo de clan şi de 
sfera lucrurilor atribuite lui. Noţiunea unui mana unic şi universal 
nu ar putea lua naştere decît din clipa cînd religia unui trib s-ar 
dezvolta pe un plan superior cultelor de clan, absorbindu-le într-o 
măsură mai mare sau mai mică. Concepţia unităţii de substanţă a 
lumii ar fi lut naştere odată cu cea despre unitatea tribală. Desigur, 
vom vedea! că, în Australia, societăţile au deja un cult comun între- 
gului trib. Un asemenea cult însă, deşi reprezintă cea mai evoluată 
formă a religiilor australiene, nu a reuşit să zdruncine sau să modi- 
fice principiile pe care se bazează aceste religii : totemismul este, 
în esenţă, o religie federativă care nu poate depăşi un anumit grad 
de centralizare fără a înceta să mai fie el însuşi. 

Motivul profund pentru care în Australia mana s-a păstrat ca o 
noţiune atît de specializată poate fi demonstrat şi de următorul 
fapt. Forţele propriu-zis religioase, cele imaginate sub formă de 
totemuri, nu sînt singurele de care australianul se crede obligat să 
țină seama. Mai există şi forţele aflate la dispoziţia magicianului. În 
vreme ce primele sînt considerate salvatoare şi binefăcătoare, cele- 
lalte au ca prim obiectiv să aducă moartea şi boala. Ele diferă nu 
numai prin efectele lor, ci şi prin raporturile pe care le au cu 
organizarea societăţii. Totemul rămîne pentru totdeauna un obiect 
al clanului ; dimpotriva, magia este o instituţie tribală, chiar intertri- 
bală. Forţele magice nu sînt în posesia nici unei fracțiuni a tribului. 
Pentru a te sluji de ele, e suficient să posezi reţete eficiente. La fel, 
oricine este expus la a le suporta efectele şi trebuie, în consecinţă, 
să le preîntîmpine. Sînt forţe vagi care nu sînt asociate în mod 
special nici unei diviziuni sociale anume şi care-şi pot extinde 
acţiunea dincolo de trib. Să remarcăm că, la arunta şi loritja, ele 
sînt concepute ca simple aspecte sau forme particulare ale uneia şi 
aceleiaşi forțe, numită, la arunta, Arungquiltba sau Arunkulta?. 
“Termenul, spun Spencer şi Gillen, are o semnificaţie oarecum vagă, 
dar la baza lui se află ideea unei puteri supranaturale malefice. El 
se aplică fie influenţei rele ce emană dintr-un obiect, fie obiectului 
în care acea influenţă şi-a aflat rezidenţă temporară sau perma- 
nentă». Prin arunkulta, arată Strehlow, indigenul înţelege o forţă 
care poate întrerupe brusc viaţa, provocînd moartea celui în care 


1. V. infra, aceeaşi carte, cap.IX, §, pp. 262 şi urm. 

2. Prima ortografiere aparţine lui Spencer şi Gillen ; a doua, lui Strehlow. 

3. Nat. Tr., p. 548, n.1. Este drept că Spencer şi Gillen adaugă următoarele : «Modul 
cel mai corect de a exprima ideea este să spunem că obiectul arungquiltha e 
posedat de un spirit rău». Această traducere liberă este însă doar o interpretare a 
autorilor lor, care nu se justifică prin nimic. Noţiunea de arungquiltha nu implică 
existenţa unor fiinţe spirituale ; faptul rezultă din contextul şi definiţia lui Strehlow. 

s-a strecurat»l. Acest nume îl poartă osemintele, bucăţile de lemn 
care emană influenţa malefică, otrăvurile animale sau vegetale. Este 
deci un mana nociv. Grey semnalează şi el o noţiune identică cu 
triburile pe care le-a cercetat?. Astfel, la diferite popoare, în vreme 
ce forţele propriu-zis religioase nu ajung să depăşească o anumită 
eterogenitate, forţele magice sînt concepute ca avînd toate aceeaşi 
natură, mintea imaginîndu-le ca posedînd o unitate generică. Ceea 
ce înseamnă că, întrucît aceste forţe acţionează dincolo de organi- 
zarea socială, dincolo de diviziunile şi subdiviziunile ei, ele se 
mişcă într-un spaţiu continuu şi omogen în care nu întîlnesc nimic 
care să le diferenţieze. Celelalte, din contra, fiind localizate în cadre 
sociale definite şi distincte, se diversifică şi se particularizează după 
imaginea mediului în care sînt situate. 

Vedem astfel că noţiunea de forţă religioasă impersonală este în 
concordanţă cu spiritul şi cu sensul totemismului australian, deoare- 
ce ea se constituie în mod evident, imediat ce dispare orice forţă 
contrară care să se opună. Arungquiltha este o forţă exclusiv 
magică, dar între forţele magice şi cele religioase nu există nici o 
diferenţă esenţială? ; uneori sînt chiar denumite la fel. În Melanezia, 
magicianul şi vrăjile sale posedă mana la fel ca agenţii şi riturile 
cultului obişnuit“ ; la irochezi?, cuvîntul orenda este folosit în ace- 
laşi mod. Astfel încît putem deduce în mod legitim natura unora 
din natura celorlalte?. 


III 


Analiza de mai sus ne-a condus la un rezultat care nu interesează 
doar istoria totemismului ci şi geneza gîndirii religioase în general. 
S-a susţinut adesea, sub pretextul că, la început, omul era domi- 
nat de simţuri şi de reprezentări sensibile, că el a început prin a-şi 


= 


„ Die Aranda etc., Il, p. 76, nota 1. 

2. Cu numele de Boyl-ya (V. Brey, Journals of Two Expeditions of Discovery in N.W. 
and W. Australia, II. pp. 337-338). 

3. V. supra, p. 50. De altfel, Spencer şi Gillen recunosc implicit faptul atunci cînd 
afirmă că arungquiltha este «o forţă supranaturală». Cf. Hubert şi Mauss, Théorie 
generale de la magie, in Anneé sociol., VII, p. 119. 

4. Codrington, The Melanesians, pp. 191 şi urm. 

5. Howitt, loc. cit. p. 38. 

6. Ne-am putea pune întrebarea dacă wakan şi mana lipsesc în Australia. Churinga 

sau tjurunga, cum scrie Strehlow, sînt cuvinte care au semnificaţii apropiate la 

arunta. Termenul, afirmă Spencer şi Gillen, desemnează «tot ceea ce e secret şi 

sacru. El se aplică la fel de bine unui obiect, cît şi calităţii pe care acesta o 

posedă» (Nat. Tr., p. 648, s.v. churinga). Ceea ce aminteşte oarecum de definiţia 

cuvîntului mana. Se întîmplă chiar ca Spencer şi Gillen să folosească expresia 
spre a desemna o putere, o forţă religioasă, în general. Descriind o ceremonie 
kaitish, ei spun că oficiantul este «plin de churinga (full of cburinga)», că posedă 

«puterea magică emanată din obiectele numite churinga». Totuşi, se pare că 

noţiunea de churinga nu are în Australia claritatea şi precizia celei a noţiunii de 

mana din Melanezia sau a termenului wakan la sioux. 

reprezenta divinul sub forma concretă a unor persoane bine contu- 
rate. Faptele nu confirmă însă o asemenea ipoteză. Tocmai am 
descris un ansamblu închegat de credinţe religioase pe care sîntem 
îndreptăţiţi să-l considerăm foarte primitiv, fără ca să întîlnim ase- 
menea persoane. Cultul propriu-zis totemic nu se adresează unui 
animal sau unei plante, nici măcar unei specii vegetale sau animale, 
ci unei puteri vagi, dispersate în lucruri!. Chiar şi în religiile mai 
evoluate, rezultate din totemism, cum ar fi cele pe care le practică 
indienii nord-americani, această concepţie, departe de a se fi estom- 
pat, a devenit şi mai conştientă de ea însăşi ; ea poate fi enunțată 
mai clar şi atinge totodată un grad mai mare de generalitate. Ea 
domină întregul sistem religios. 

Cam aceasta este materia din care au fost alcătuite creaturile pe 
care religiile din toate timpurile le-au consacrat şi adorat. Spiritele, 
demonii, geniile, zeii sînt doar forme concrete ale respectivei ener- 
gii, acea «potenţialitate» cum o numeşte Howitt?, individualizîndu-se 
şi fixîndu-se pe un obiect determinat sau într-un anume punct din 
spaţiu, concentrîndu-se în jurul unei fiinţe ideale sau legendare 
concepută însă de imaginaţia individuală ca fiind reală. Interogat 
de Miss Fletcher, un dakota exprimă într-un limbaj sugestiv consub- 
stanţialitatea esenţială a tuturor lucrurilor sacre. «Tot ceea ce mişcă 
se opreşte aici sau acolo, într-un moment sau altul. Pasărea care 
zboară se opreşte undeva spre a-şi face cuib şi altundeva ca să se 
odihnească după zbor. Omul care merge se opreşte cînd are chef. 
La fel şi divinitatea. Ea se opreşte în soarele cel strălucitor şi măreț, 
în arbori sau în animale. Indianul meditează la acele locuri şi le 
adresează rugăciunile sale spre a pătrunde în locul în care s-a oprit 
zeul şi a obţine din partea lui asistenţă şi binecuvîntare»i. Altfel 
spus, wakan (căci despre el e vorba) este într-un continuu 
du-te-vino prin lume, iar lucrurile sacre sînt punctele în care se 
opreşte. Iată cît de departe sîntem şi de naturism şi de animism. Adora- 
rea soarelui, a lunii, a stelelor nu se datorează naturii lor intrinseci 
sau trăsăturilor lor specifice, ci faptului că sînt concepute ca partici- 
pînd la acea unică forţă care conferă lucrurilor un caracter sacru şi 
pe care o regăsim într-o multitudine de alte lucruri, chiar şi în cele 
mai mărunte. Sufletele morţilor au constituit obiectul unui rit, nu 
pentru că ar fi considerate ca fiind alcătuite dintr-o substanţă fluidă 
şi impalpabilă ; nu pentru că par umbra proiectată de un corp sau 
reflexul de pe suprafaţa apei. Instabilitatea sau fluiditatea nu sînt 
suficiente spre a conferi sfinţenia ; ele au fost investite cu sfinţenie 
doar în măsura în care încorporau ceva din acea forţă, care consti- 


1. Vom vedea mai tîrziu (aceeaşi carte, cap. VIII şi IX) că totemismul nu e străin de 
orice idee de persoană mitică. Dar vom demonstra că asemenea concepţii sînt 
produse ulterioare : ele sînt derivate din credinţele analizate şi nu constituie 
baza lor. 

. Loc. cit., p. 38. 

. Rep. Peabody Museum, ITI, p. 276, notă (citat de Norsey, XIth Rep., p. 435). 

tuie sursa oricărei religiozităţi. Acum putem înţelege mai bine de 
ce este imposibilă definirea religiei prin ideea de persoană mitică, 
zeu sau spirit; această manieră de a reprezenta lucrurile nu este 
inerentă naturii lor. La originea şi la baza gîndirii religioase nu vom 
afla obiecte sau făpturi determinate şi distincte, care posedă caracter 
sacru prin ele însele, ci puteri nedefinite, forţe anonime, mai mult 
sau mai puţin numeroase, în funcţie de societăţi, uneori reduse 
doar la una singură, dar a căror impersonalitate este strict compa- 
rabilă cu cea a forţelor fizice ale căror manifestări sînt studiate de 
ştiinţele naturii. Cît despre lucrurile sacre, ele constituie doar forme 
individualizate ale principiului esenţial. Prin urmare nu e surprin- 
zător că, chiar şi în religiile în care există divinităţi incontestabile, 
apar rituri eficiente prin ele însele şi independente de orice in- 
tervenţie divină : principiul poate fi ataşat chiar şi cuvintelor, ges- 
turilor, la fel cum se încorporează substanţelor corporale ; vocea şi 
mişcările îi pot sluji de vehicul şi, prin intermedierea lor, el poate 
produce efecte independente, fără intervenţia vreunui zeu sau spi- 
rit. Chiar dacă este concentrat în mod excepţional într-un mit, acesta 
devine, el însuşi, creator de divinități”. Înțelegem de ce nu există, 
poate, creatură divină care să nu păstreze în ea ceva impersonal. 
Atunci cînd e reprezentată într-un mod foarte clar sub o formă 
concretă şi vizibilă, este în acelaşi timp gîndită ca o putere abstractă 
care nu se poate defini decît prin natura eficienţei pe care o are şi, 
totodată, ca o forţă care se desfăşoară în spaţiu şi care se regăseşte, 
cel puţin în parte, în fiecare dintre efectele pe care le produce. Este 
puterea de a aduce ploaia sau vîntul, recolta sau lumina zilei ; Zeus 
se regăseşte în fiecare picătură de ploaie iar Ceres în fiecare snop 
al recoltei?. De cele mai multe ori chiar, eficacitatea sa este atît de 
neclar determinată încît nici credinciosul nu-şi poate face despre 
ea decît o idee vagă. De altfel, acest caracter vag a făcut posibile 
sincretismele şi dedublările în urma cărora zeii s-au fragmentat, 
s-au dezmembrat ori s-au confundat în toate felurile. Şi poate că nu 
există religie în care mana original, fie el unic sau multiplu, să nu 
se fi răspîndit cu totul într-un număr bine definit de fiinţe discrete, 
care nu comunică unele cu altele ; fiecare păstrează încă un nimb 
de impersonalitate care o face aptă să intre în noi combinaţii, şi 
aceasta nu ca urmare a unei simple supravieţuiri, ci pentru că este 
în firea forţelor religioase să nu se poată individualiza complet. 
La această concepţie pe care ne-a sugerat-o studiul totemismului 
au ajuns recent şi alţi savanţi, în urma unor cercetări diferite şi 
independente unele de altele. Asupra acestui punct există tendinţa 
să se producă în mod spontan o concordanţă ce merită remarcată, 


1. V. supra, p. 43. 

2. Expresii ca Zeòç Ve sau Ceres succiditur demonstrează supraviețuirea acestei 
concepţii în Grecia şi la Roma. De altfel, Usener, în Gâtternamen, a arătat că zeii 
Greciei, ca şi ai Romei, erau iniţial forţe impersonale, gîndite doar în funcţie de 
atribuţiunile ce le aveau. 

căci ea constituie prezumpţia obiectivității. Încă din 1899, arătam 
necesitatea de a nu introduce în definiția faptului religios noțiunea 
de personalitate mitică!. În 1900, Marrett semnala existența unei 
faze religioase pe care o numea preanimistă, în care riturile s-ar fi 
adresat unor forţe impersonale, cum ar fi mana în Melanezia sau 
wakan la triburile omaha şi dakota?. Totuşi, Marrett nu a mers pînă 
la a afirma că noțiunea de spirit ar fi, în toate cazurile, posterioară, 
din punct de vedere logic sau cronologic, celei de mana, fiind 
derivată din ea ; părea chiar dispus să admită că uneori s-a format 
în mod independent şi că, drept urmare, gîndirea religioasă are o 
sursă dublă. Pe de altă parte, el concepea mana ca pe o proprietate 
inerentă lucrurilor, ca un element al fizionomiei lor: căci, după 
dînsul, mana ar fi doar caracterul atribuit de noi la tot ce depăşeşte 
cotidianul, la tot ceea ce ne inspiră un sentiment de teamă sau 
admiraţie“. E ca şi cum am reveni la teoria naturistă.’ 

La puţin timp după el, Hubert şi Mauss, propunîndu-şi să înte- 
meieze o teorie generală a magiei, arată că magia, în întregul ei, se 
bazează pe noțiunea de mana€. Înrudirea strînsă dintre ritul magic 
şi cel religios ne poate face să credem că aceeaşi teorie s-ar aplica 
şi religiei. Este ceea ce susține Preuss într-o serie de articole publi- 
cate în Globus” în acelaşi an. Bazîndu-se pe fapte preluate, de 
preferinţă, din civilizațiile americane, Preuss şi-a propus să demon- 
streze că noțiunile de suflet şi spirit s-au constituit după cele de 
putere şi forţă impersonală, cele dintii fiind doar o transformare a 
celor din urmă şi păstrînd, pînă într-o epocă relativ tîrzie, marca 
impersonalităţii originare. El a arătat că, în religiile evoluate chiar, 
sufletul şi spiritul sînt reprezentate ca nişte efluvii vagi, ce se des- 
prind în mod automat din lucrurile în care îşi au sălaş, manifestînd 
uneori tendinţa de a se elibera prin orice deschizătură : gura, nasul, 
toate orificiile trupului, respiraţia, privirea, cuvîntul etc. Totodată, 
Preuss a arătat că sînt proteimorfe, că au o plasticitate deosebită, 
care le permite să se adapteze succesiv şi aproape simultan la 
utilizările cele mai diverse’. Dacă ne-am lua după terminologia lui 
Preuss, am putea crede că aceste forţe sînt, pentru el, de natură 

„ Definition du pbenomene religieux, in Anneé sociol., II, pp. 14-16. 

2. Preanimistic Religion, in Folk-lore, 1900, pp. 162-182. 

3. Ibid., p. 179. Într-o lucrare mai recentă, The Conception of Mana (in Transactions 
of the third International Congress for the History of Religions, Il, pp. 54 şi urm.), 
Marrett subordonează şi mai mult concepţia animistă noţiunii de mana. Totuşi, 
gîndirea lui rămîne încă ezitantă şi rezervată în această privinţă. 

. Ibid., p. 168. 

. Această reîntoarcere a preanimismului la naturism este şi mai accentuată într-o 
comunicare a lui Clodd, la cel de-al treilea Congres de istoria religiilor (Preani- 
mistic Stages in Religion, in Transactions of the third Internat. Congress etc., I, 
p.33). 

6. Anneé sociologique, vol.VII, pp. 108 şi urm. 

7. Der Ursprung der Religion und Kunst, in Globus, 1944, LXXXVI, pp. 321, 355, 

376, 389, 1905, LXXXVII, pp. 333, 347, 380, 394, 413. 

8. Globus, LXXXVII, p. 381. 

magică şi nu religioasă : el le numeşte farmece (Zauber, Zauberkrăfte). 
Este însă evident că, denumindu-le astfel, nu doreşte să le situeze 
în afara religiei, întrucît el le prezintă acţionînd chiar în cadrul 
riturilor esențialmente religioase, de exemplu, la marile ceremonii 
mexicane!. Dacă foloseşte asemenea expresii, fără îndoială că o 
face în lipsa altora care să desemneze mai bine impersonalitatea 
respectivelor forţe şi mecanismul lor de acţiune. 

Încît, şi în această problemă pare că se face lumină?. Ni se pare 
că toate construcţiile mitologice, chiar şi cele mai elementare, sînt 
din ce în ce mai mult produse secundare’, care recuperează un 
fond de credinţe în acelaşi timp foarte simple şi totodată obscure, 
vagi dar esenţiale, care constituie baza solidă pe care sînt clădite 
sistemele religioase. Tocmai acest fond primitiv ne-a permis să 
ajungem la analiza totemismului. Diferiţii scriitori ale căror cercetări 
le-am trecut în revistă nu au ajuns la această concepţie decît prin 
intermediul unor fapte preluate din cele mai diverse religii, dintre 
care unele corespunzînd chiar unei civilizaţii deja foarte avansate, 
cum ar fi religiile din Mexic, mult invocate de Preuss. Am putea să 
ne întrebăm deci dacă teoria este aplicabilă şi religiilor celor mai 
simple. Dar, întrucît analiza nu poate pătrunde dincolo de totemism, 
nu sîntem expuşi pericolului de eroare şi, totodată, avem şansa de 
a fi găsit noţiunea iniţială din care au derivat conceptele de mana şi 
wakan : este vorba de noţiunea de principiu totemic‘. 


IV 


Noţiunea aceasta nu este doar de o importanţă primordială, în 
virtutea rolului jucat în dezvoltarea ideilor religioase, ci are şi un 
aspect laic, prin care prezintă interes pentru istoria gîndirii ştiin- 
țifice, fiind cea dintii formă a noţiunii de forţă. 

Într-adevăr — aşa cum și-l reprezintă indigenul sioux — wakan 
joacă acelaşi rol ca forţele prin care ştiinţa explică diversele feno- 


1. Pe care le opune categoric tuturor influențelor de natură profană (Globus, 
LXXXVI, p. 379, a). 

2. O regăsim chiar şi în teoriile recente ale lui Frazer. El refuză totemismului orice 
caracter religios, văzînd în el un soi de magie, deoarece forţele pe care cultul 
totemic le pune în joc sînt impersonale, asemenea celor mînuite de magician. 
Frazer recunoaşte aici faptul fundamental pe care l-am stabilit. Doar că trage o 
concluzie diferită de a noastră, deoarece, după dînsul, nu există religie decît 
acolo unde sînt persoane mitice. 

3. Nu acordăm, totuşi, cuvîntului acelaşi sens ca Preuss şi Marrett. După ei, ar fi 
existat un anume moment cînd oamenii nu ar fi cunoscut nici sufletele, nici 
spiritele, o fază preanimistă. Ipoteza e dintre cele mai contestabile : vom reveni 
asupra acestui punct (Cartea II, cap. VIII şi IX). 

4. V. asupra aceleiaşi probleme articolul lui Alessandro Bruno, Sui fenomeni magi- 
co-religiosi delle communită primitive, in Rivista italiana di Sociologia, anul XII, 
Fasc. IV-V, pp. 568 şi urm. şi comunicarea nepublicată a lui W. Bogoras la cel 
de-al XIV-lea Congres al americaniştilor, ţinut la Stuttgart în 1904. Comunicarea 
e analizată de Preuss în Globus, LXXXVI, p. 201. 

mene ale naturii. Wakan nu este conceput sub forma unei energii 
exclusiv fizice ; vom vedea în capitolul următor, că, dimpotrivă, 
elementele ce slujesc la a-i da contur aparţin unor regnuri dintre 
cele mai diferite. O asemenea natură compozită permite ca noţiu- 
nea să fie utilizată drept principiu universal de explicare a lumii. 
Din wakan se trage tot ce e viul, «orice viaţă este wakam ; prin 
cuvîntul viaţă trebuind să înțelegem tot ceea ce acţionează şi reac- 
ționează, tot ceea ce mişcă sau este mişcat, în regnul biologic ca şi 
în cel mineral. Wakan este cauza oricărei mişcări din lume. Am 
văzut că şi la irochezi orenda constituie «cauza eficientă a tuturor 
fenomenelor şi activităţilor din jurul omului». E o putere «inerentă 
tuturor corpurilor şi tuturor lucrurilor?. Orenda face vîntul să sufle, 
soarele să lumineze şi să încălzească pămîntul, plantele să crească, 
animalele să se înmulțească, iar omul să fie puternic, abil şi inteli- 
gent. Atunci cînd irochezul afirmă că întreaga viaţă din natură este 
produsul conflictului dintre nişte orenda de diverse intensităţi, 
aparţinînd unor fiinţe diferite, nu face decît să exprime în limbajul 
său acea idee modernă că lumea constituie un sistem de forţe care 
sînt circumscrise, se conţin şi sînt în echilibru. 

Acelaşi gen de eficacitate este atribuit lui mana de către mela- 
nezian. Mana din el îl face să învingă în război sau la vînătoare, 
face grădina să fie rodnică şi cirezile să prospere. Dacă săgeata îşi 
atinge țelul, înseamnă că are mana ; din acelaşi motiv năvodul 
prinde peşte, ambarcaţiunea rezistă pe mare? etc. Este drept că 
dacă am lua anumite exprimări ale lui Codrington în sens propriu, 
mana ar fi cauza la care se raportează în mod special «tot ceea ce 
depăşeşte puterea omului, tot ceea ce este în afara mersului firesc 
al naturii». Dar chiar şi din exemplele pe care le citează, se vede că 
sfera sa de cuprindere este mult mai mare. În realitate, mana poate 
explica fenomenele obişnuite şi cotidiene ; nu este nimic supra- 
omenesc sau supranatural atunci cînd barca navighează sau cînd 
vînătorul prinde vînatul etc. Doar că, printre evenimentele coti- 
diene, există unele atît de nesemnificative şi familiare, încît trec 
neobservate : nu le remarcăm şi, prin urmare, nu simţim nevoia să 
ni le explicăm. Conceptul de mana nu se aplică decît acelor eveni- 
mente care au destulă importanţă pentru a provoca reflexia, pentru 
a trezi un minimum de interes şi de curiozitate ; ceea ce nu în- 
seamnă că ar fi miraculoase. lar ceea ce e adevărat pentru mana, 
orenda sau wakan, este valabil şi pentru principiul totemic. Prin el 
se menţine viaţa indivizilor din clan, a animalelor şi plantelor din 
specia totemică, ca şi a tuturor celor clasate sub totem şi care decurg 
din el. 


1. «Orice lucru, spune Miss Fletcher, e străbătut de principiul comun al vieţii». 
Smitbs. Rep., f. 1897, p. 579. 

. Howitt, in American Anthropologist, 1902, p. 36. 

. The Melanesians, pp. 118-120. 

. Ibid., p. 119. 

Noţiunea de forţă este deci de origine religioasă. Din religie a 
preluat-o filosofia, apoi ştiinţele. Comte presimţise deja acest lucru 
atunci cînd a făcut din metafizică moştenitoarea «teologiei». Doar 
că el susţinea că ideea de forţă va dispare din ştiinţă ; şi asta 
deoarece, din pricina originilor mistice, îi refuza orice valoare 
obiectivă. Vom arăta că, dimpotrivă, forţele religioase sînt reale, 
oricît de imperfecte ar fi simbolurile prin care au fost imaginate. De 
unde rezultă că la fel stau lucrurile şi în ce priveşte conceptul de 
forţă. 


CAPITOLUL VII 


Originea acestor credinţe 
(sfîrşit) 


III. Geneza noţiunii de principiu sau mana totemic 


Propoziția pe care am stabilit-o în capitolul precedent determină 
termenii în care trebuie pusă problema originii totemismului. De 
vreme ce totemismul este dominat pe de-a-ntregul de noţiunea 
unui principiu cvasi-divin, imanent anumitor categorii de oameni 
şi lucruri, şi imaginat sub formă animală sau vegetală, a explica 
această religie înseamnă să explicăm o asemenea credinţă ; adică 
să cercetăm cum au ajuns oamenii să-şi construiască o atare con- 
ceptie şi din ce au alcătuit-o. 


Lucrurile ce slujeau drept totem nu au putut fi transpuse în mod 
manifestîn conştiinţe prin intermediul senzaţiilor ; am arătat că, 
adesea, lucrurile sînt insignifiante. Şopîrla, omida, şoarecele, furni- 
ca, broasca, curca, prunul, plătica, cacaduul etc., pentru a nu cita 
decît numele care revin cu frecvenţa cea mai mare pe listele totemu- 
rilor australiene, nu sînt în stare să dezlănţuie în om impresii atît de 
puternice ca emoţiile religioase, şi nici să confere obiectelor ce le 
suscită un caracter sacru. Nu acelaşi este cazul astrelor, al fenome- 
nelor atmosferice importante care, dimpotrivă, au toate caracte- 
risticile necesare pentru a şoca imaginaţia ; dar întîmplarea face ca 
ele să servească doar în mod excepţional drept totemuri şi este 
foarte probabil să îndeplinească respectiva funcţie destul de tardiv. 
Prin urmare, lucrul al cărui nume îl poartă clanul nu a devenit 
obiect de cult în virtutea naturii sale intrinseci. De altfel, dacă 


1 V. supra, pp. 103. 

sentimentele pe care le inspiră ar fi constituit într-adevăr cauza 
determinantă a riturilor şi credințelor totemice, obiectul însuşi ar fi 
fost sacru prin excelenţă ; cu alte cuvinte, animalele şi plantele 
folosite ca totem ar juca rolul principal în viaţa religioasă. Dar noi 
ştim că miezul cultului este altul. Reprezentările figurative ale plan- 
tei sau animalului, emblemele şi simbolurile totemice de tot soiul 
sînt sfinte ; în ele se află deci sursa religiozităţii, iar obiectele reale 
reprezentate de embleme primesc doar reflexul ei. 

Astfel încît totemul reprezintă, înainte de toate, un simbol, o 
expresie materială a unui alt lucrul. Care este însă natura precisă a 
acestui suport? 

Chiar şi din analiza pe care am făcut-o, rezultă că totemul expri- 
mă şi simbolizează două tipuri de lucruri deosebite. Pe de o parte, 
el reprezintă forma exterioară şi sensibilă a ceea ce am numit 
principiu sau zeu totemic. Pe de altă parte însă, el constituie şi 
simbolul societăţii determinate pe care am numit-o clan. Este ca un 
drapel, un semn distinctiv al clanului, marca vizibilă a personalităţii 
lui, a tot ceea ce face parte din clan — oameni, animale şi lucruri. 
Dar dacă este concomitent simbolul zeului şi al societăţii, nu în- 
seamnă oare că zeul şi societatea sînt totuna? Cum ar fi putut 
deveni emblema grupului figura acestei cvasidivinităţi dacă grupul 
şi divinitatea ar fi reprezentat două realităţi distincte ? Zeul clanului, 
principiul totemic, nu poate fi altceva decît clanul însuşi, dar repre- 
zentat şi ipostaziat în imaginaţie sub înfăţişarea speciilor palpabile 
ale vegetalului sau animalului care îi serveşte drept totem. Cum de 
a fost însă posibilă o asemenea apoteoză şi cum s-a petrecut ea ? 


II 


În general, este neîndoielnic că societatea dispune de tot ce e 
necesar pentru a trezi în spirite senzația divinului, doar prin ac- 
tiunea pe care o exercită asupra omului, ea reprezentînd pentru 
membrii ei ceea ce reprezintă zeul pentru credincioşi. Într-adevăr, 
un zeu este în primul rînd o fiinţă pe care omul şi-o reprezintă ca 
superioară lui însuşi şi de care crede că depinde. Fie că este vorba 
despre o fiinţă conştientă, Zeus sau Jahve, fie despre nişte forţe 
abstracte, cum sînt cele ale totemismului, în ambele cazuri 
credinciosul se crede obligat să acţioneze în modul impus de natura 
principiului sacru cu care se află în legătură. Dar şi societatea însăşi 
întreţine în noi sentimentul unei dependențe perpetue. Avînd o 
natură proprie, diferită de natura noastră individuală, societatea 
urmăreşte scopuri care îi sînt, şi ele, specifice : dar, întrucît nu le 
poate atinge decît prin intermediul nostru, ne solicită imperios 


1. În volumul citat, Pikler a arătat deja, într-un mod oarecum dialectic, că aceasta 
este esenţa totemului. 

concursul. Ea cere ca, uitînd de propriile noastre interese, să-i 
devenim slujitori şi ne constrînge la tot felul de privaţiuni şi sacrificii 
fără de care viaţa socială ar fi imposibilă. Sîntem astfel constrînşi în 
fiece clipă să ne supunem unor reguli de conduită şi gîndire pe 
care nu noi le-am dorit şi creat, reguli care, uneori, sînt contrare 
înclinațiilor şi instinctelor noastre fundamentale. 

Totuşi, dacă societatea n-ar obţine de la noi concesii şi sacrificii 
decît printr-o constrîngere de ordin material, n-ar putea trezi în noi 
decît imaginea unei forţe fizice căreia îi cedăm de nevoie, şi nu 
ideea unei forţe morale asemenea celor privilegiate de religii. În 
realitate însă, dominaţia exercitată asupra conştiințelor este dato- 
rată mult mai puţin supremaţiei fizice decît autorităţii morale cu 
care este investită. Dacă ne supunem ordinelor sale, nu o facem 
doar pentru că ea dispune de armele cu care să ne învingă rezis- 
tenţa, ci, în primul rînd, în virtutea respectului care i-l datorăm. 

Spunem despre un subiect, individual sau colectiv, că inspiră 
respect atunci cînd reprezentarea lui în conştiinţă este dotată cu o 
asemenea forță încît inhibă sau suscită în mod automat acţiunile, 
făcînd abstractie de orice consideraţie cu privire la efectele lor utile 
sau dăunătoare. Atunci cînd ascultăm de o persoană în virtutea 
autorităţii pe care i-o recunoaştem, îi urmăm sfaturile nu pentru că 
ni se par înțelepte, ci pentru că o anume energie psihică, care 
învinge propria noastră voinţă, orientînd-o în sensul dorit, este 
imanentă imaginii noastre despre respectiva persoană. Respectul 
înseamnă emoția care ne cuprinde atunci cînd simţim acea presiune 
interioară, pe deplin spirituală. Iar ceea ce ne impulsionează, nu 
sînt avantajele sau inconvenientele atitudinii prescrise sau recoman- 
date ; ci modul în care ni-l reprezentăm pe cel care ne-o recomandă 
sau ne-o prescrie. Iată de ce un ordin trebuie să cuprindă, în ge- 
neral, formule scurte, tranşante, care să nu lase loc ezitărilor: în 
măsura în care este ordin şi acţionează prin propriile lui forţe, el 
exclude orice idee de deliberare sau calcul ; eficacitatea lui depinde 
de intensitatea stării mentale pe care o creează, adică de ceea ce 
numim ascendent moral. 

Modurile de acţiune de care societatea este suficient de ataşată 
pentru a le impune membrilor ei poartă amprenta inconfundabilă a 
respectului. Fiind elaborate în comun, agerimea cu care sînt gîndite 
de fiecare spirit în parte se reflectă şi asupra celorlalte şi invers. 
Reprezentările lor capătă în noi o intensitate pe care stările de 
conştiinţă strict individuale nu ar putea-o atinge, căci au forţa nenu- 
măratelor reprezentări particulare ce au servit la formarea fiecăreia 
dintre ele. Societatea ni se adresează prin intermediul celor care le 
afirmă în prezenţa noastră : ascultînd, auzim vocea societăţii iar 
glasul tuturor are o intensitate pe care ar putea-o avea glasul unuia 
singur!. Iar violenţa cu care reacţionează societatea, prin blam sau 


1. V. lucrarea noastră intitulată Division du travail social, ed. a II-a, pp. 64 şi urm. 

represiune socială, împotriva tentativelor de dizidenţă, manifestînd 
cu strălucire înflăcărarea convingerilor colective, contribuie la a-i 
întări supremaţia!. Pe scurt, atunci cînd un lucru constituie obiectul 
opiniei publice, reprezentarea lui în fiecare individ deţine, în virtu- 
tea originilor sale, a condiţiilor în care a luat naştere, o forţă de 
acţiune percepută chiar şi de cei refractari. Această reprezentare 
are tendinţa să îndepărteze orice altă reprezentare contrarie şi im- 
pune să fie înfăptuite doar acele acţiuni care o pun în valoarea şi 
aceasta nu pe calea coerciţiei materiale sau prin perspectiva unei 
constrîngeri similare, ci doar prin emanaţia energiei mentale din 
ea. Eficacitatea pe care o posedă provine exclusiv din proprietăţile 
ei psihice şi acesta este semnul distinctiv al autorităţii sale morale. 
Fiind în primul rînd un fapt social, opinia constituie o sursă de 
autoritate şi chiar ne-am putea întreba dacă nu cumva orice auto- 
ritate este produsul opiniei?. Se va obiecta că, adesea, ştiinţa intră 
în contradicţie cu opinia, că o combate şi îi îndreaptă erorile. Or, 
ea nu reuşeşte decît atunci cînd autoritatea sa este suficientă, iar 
această autoritate provine tot dinspre opinie. Dacă oamenii nu ar 
crede în ştiinţă, atunci toate demonstrațiile ştiinţifice nu ar avea 
nici o influenţă asupra spiritului. Chiar şi în zilele noastre, se poate 
întîmpla ca, rezistînd unui curent foarte puternic al opiniei publice, 
ştiinţa să-şi piardă propriul credit”. 

Întrucît presiunea socială se exercită pe căi mentale, ea îl deter- 
mină pe om să creadă că există în afara lui una sau mai multe 
puteri, morale şi eficiente, de care depinde. Pe acestea şi le repre- 
zintă, în parte, ca fiindu-i exterioare, deoarece ele i se adresează 
pe un ton autoritar, ordonîndu-i uneori să-şi refuleze înclinațiile 
cele mai fireşti. Fără îndoială că, dacă ar fi observat că influenţele 
pe care le suportă emană dinspre societate, sistemul interpretărilor 
mitologice nu s-ar mai fi născut. Acţiunea socială îşi urmează, însă, 
căile ei deviate şi obscure şi recurge la mecanisme psihice prea 
complexe pentru ca observatorul obişnuit să-şi poată da seama de 
unde provin. Pînă cînd o analiză ştiinţifică nu i-o va dezvălui, omul 
simte că este mînuit, dar nu şi de către cine. El trebuie să-şi alcătu- 
iască din fragmente o concepţie privind aceste forțe cu care se 
simte în legătură şi, astfel, putem întrevedea deja cum de a fost 
îndemnat să şi le reprezinte sub forme străine lor şi să le transfi- 
gureze cu gîndul. 


1. Durkheim, Division du travail social, p. 76. 

2. Cel puţin acesta este cazul oricărei autorităţi morale recunoscute ca atare de 
colectivitate. 

3. Sperăm ca analiza aceasta şi cele ce vor urma să pună capăt interpretărilor 
inexacte care au dat naştere multor neînţelegeri. Întrucît am făcut din con- 
strîngere semnul exterior prin care faptele sociale se pot deosebi cel mai uşor de 
faptele psihologice individuale, unii au afirmat că, pentru noi, constrîngerea 
fizică ar constitui esenţa vieţii sociale. În realitate, noi nu am văzut în ea decît 
expresia materială şi palpabilă a unui fapt interior şi profund, întru totul ideal : 
autoritatea morală. Problema sociologică — dacă putem spune că exisă o pro- 

Dar un zeu nu este doar o autoritate de care depindem, ci şi 
puterea pe care se reazemă forţa noastră. Cel care dă ascultare 
zeului său şi, din acest motiv, îl crede alături de el, abordează 
lumea cu încredere şi cu un sentiment sporit de energie. La fel, 
acţiunea socială nu se limitează la a ne solicita sacrificii, privaţiuni 
şi eforturi. Căci forţa colectivă nu ne este cu totul exterioară ; ea nu 
ne vine în întregime din afară. Societatea neputînd exista decît în 
conştiinţele individuale!, ea trebuie să pătrundă şi să se organizeze 
în noi; devine astfel parte integrantă a fiinţei noastre, înălţînd-o şi 
sporind-o totodată. 

Există împrejurări în care acţiunea reconfortantă şi tonică a 
societăţii se manifestă în mod specific. În mijlocul unei adunări 
însufleţite de flacăra unei pasiuni comune, devenim capabili de 
sentimente şi acţiuni de care nu am fi în stare atunci cînd ne bazăm 
doar pe propriile noastre forţe ; deîndată ce adunarea se dizolvă şi 
rămînem din nou singuri cu noi înşine, revenind la starea obişnuită, 
sîntem în măsură să evaluăm cît de sus am fost înălţaţi. Istoria 
abundă de asemenea exemple. E suficient să ne gîndim la noaptea 
de 4 august, cînd o asemenea adunare a culminat cu un act de 
sacrificiu şi abnegaţie pe care oricine l-ar fi refuzat cu o seară îninte 
şi care i-a surprins pe toţi?. Este motivul pentru care toate grupurile, 
politice, economice sau confesionale se îngrijesc să prilejuiască 
periodic reuniuni în care adepţii să-şi reînsufleţească credinţa, ma- 
nifestînd-o în comun. Spre a consolida nişte sentimente care, lăsate 
în voia lor, s-ar ofili, e suficient ca toţi cei care le încearcă să fie 
puşi în relaţii foarte strînse. Astfel se explică atitudinea atît de 
specifică a celui ce se adresează unei mulţimi, dacă a reuşit, cel 
puţin, să intre în comuniune cu aceasta. Limbajul său are o grandi- 
locvenţă care, în împrejurări obişnuite, ar fi ridicolă ; gesturile lui 
au ceva dominator. Chiar şi gîndirea sa iese din matca obişnuită, 
lăsîndu-se antrenată în tot soiul de excese. Simte ceva într-însul, un 
surplus anormal de forţe care debordează şi tind să se împrăştie în 


blemă sociologică — constă în a căuta, printre diferitele forme de constrîngere 
exterioară, diferitele tipuri de autoritate morală care le corespund şi a descoperi 
cauzele ce le-au determinat pe cele din urmă. În particular, problema pe care o 
tratăm în lucrarea de faţă are drept obiect principal să descopere sub ce formă a 
luat naştere şi cum s-a format această categorie particulară de autoritate mate- 
rială, inerentă oricărui fapt religios. Vom vedea, de altfel, că dacă facem din 
presiunea socială o trăsătură distinctivă a fenomenelor sociologice, nu înseamnă 
că o considerăm ca fiind singura. Vom scoate în evidenţă şi un alt aspect al vieţii 
colective, aproape opus celui precedent, şi nu mai puţin real (v. p. 198). 

1. Fără doar şi poate, conştiinţa colectivă posedă şi trăsături specifice (v. asupra 
acestei chestiuni şi Représentations individuelles et représentations collectives, in 
Revue de Metapbysique et de Morale, 1898, pp. 273 şi urm.). 

2. Ceea ce demonstrează dimensiunile şi caracterul pasionat al dezbaterilor în care 
s-a conferit o formă juridică hotărtrilor de principiu luate într-un moment de 
entuziasm colectiv. Printre clerici, ca şi printre nobili, mulţi au numit această 
noapte celebră «noaptea păcăliţilor», sau, precum Rivarol, noaptea Sfîntului 
Bartolomeu al proprietăţilor (v. Stoll, Suggestion und Hypnotismus in der 
Völkerpsychologie, ed. a Il-a, p. 618). 

afara lui ; uneori are chiar impresia că este dominat de o putere 
morală care îl depăşeşte şi căreia el îi serveşte doar drept interpret. 
Printr-o asemenea caracteristică se recunoaşte ceea ce s-a numit 
adesea demonul inspiraţiei oratorice. Or, sporirea excepţională a 
forţelor este reală : ea provine chiar din grupul căruia i se adre- 
sează. Sentimentele pe care le provoacă prin cuvinte revin către el, 
amplificate, sporindu-i şi mai mult propriile sentimente. Energiile 
pasionale pe care le deşteaptă reverberează într-însul, ridicîndu-i 
tonul vital. Nu mai vorbeşte un simplu individ, ci un grup încarnat 
şi personificat. 

În afară de aceste stări trecătoare şi intermitente, există şi altele 
mai durabile, în care influenţa roburativă a societăţii se face simțită 
cu mai multă coerenţă şi strălucire. Există perioade în istorie cînd, 
sub influenţa unor seisme colective, interacţiunile sociale devin 
mai frecvente şi mai active. Indivizii se caută şi se adună, şi astfel ia 
naştere o stare de efervescenţă generală, caracteristică epocilor 
revoluţionare sau creatoare. Or, această supraactivitate are drept 
efect stimularea generală a forțelor individuale. Se trăieşte mai 
intens şi altfel decît în timpurile normale. Schimbările nu sînt numai 
de nuanţă sau grad; omul devine altul. Pasiunile au o asemenea 
intensitate încît nu mai pot fi satisfăcute decît prin acte violente şi 
fără de măsură: acte de eroism supraomenesc sau de barbarie 
sîngeroasă. Astfel s-ar explica, de pildă, cruciadele! şi atîtea alte 
scene, sublime sau sălbatice, din Revoluţia franceză?. Sub influenţa 
exaltării generale, burghezii cei mai mediocri şi inofensivi se 
transformă în eroi sau călăi’. Toate aceste procese mentale seamănă 
cu cele de la baza religiei, încît indivizii înşişi şi-au reprezentat 
frecvent presiunea căreia i-au cedat sub o formă explicit religioasă. 
Cruciații credeau că simt prezenţa lui Dumnezeu în mijlocul lor, că 
El le cerea să plece să cucerească Pămînturile Sfinte ; Ioana d'Arc 
credea că aude voci din cerurif. 

Acţiunea aceasta stimulatoare a societăţii nu se facă însă simțită 
doar în împrejurări excepţionale ; nu există moment în viaţă în care 
să nu ne parvină efluvii de energie din exterior. Cel care îşi face 
datoria simte în manifestările de simpatie, de stimă şi de afecţiune 
ale semenilor, o consolare de care de cele mai multe ori nu-şi dă 
seama, dar care îl susţine. Sentimentul pe care îl manifestă societa- 
tea la adresa sa îi sporeşte stima de sine. Dacă se află în armonie 
morală cu contemporanii, el are o încredere mai mare, curaj, cute- 
zanţă în acţiune, asemenea credinciosului care simte privirea zeului 
întorcîndu-se cu bunăvoință spre dînsul. Este un sprijin perpetuu 


1. V. Stoll, op. cit., pp. 353 şi urm. 

2. Ibid., pp. 619, 635. 

3. Ibid., pp. 622 şi urm. 

4. Sentimentele de teamă sau de tristeţe se pot dezvolta şi intensifica sub aceleaşi 
influenţe. Ele corespund, cum vom vedea, oricărui aspect al vieţii religioase (v. 
Cartea II, cap.V). 


198 EMILE DURKHEIM 


al ființei noastre morale şi, cum acesta variază în funcţie de o 
multitudine de împrejurări exterioare, după cum raporturile noastre 
cu grupurile sociale din jur sînt mai mult sau mai puţin active, şi în 
funcţie de ceea ce sînt respectivele grupuri, este imposibil să nu 
simţim că tonus-ul moral depinde de cauze externe ; nu le între- 
vedem însă şi nici nu ştim în ce constau. De aceea, ni le imaginăm 
în mod curent sub forma unei puteri morale care, fiindu-ne ima- 
nentă, reprezintă în noi altceva decît pe noi înşine : este conştiinţa 
morală, despre care majoritatea oamenilor şi-au putut face o repre- 
zentare distinctă doar cu ajutorul simbolurilor religioase. 

Pe lîngă forţele în stare liberă care le împrospătează neîncetat 
pe ale noastre, mai există altele, fixate în diferitele tehnici şi tradiţii 
pe care le utilizăm. Vorbim o limbă pe care nu noi am creat-o, 
invocăm drepturi instituite de alţii, tezaurul de cunoştinţe este 
transmis unei generaţii fără ca aceasta să-l fi adunat etc. Datorăm 
societăţii diversele cîştiguri ale civilizaţiei şi, dacă în general nu 
cunoaştem sursa de unde provin ele, ştim, cel puţin, că nu re- 
prezintă opera noastră. Or, ele sînt cele care conferă omului o 
fizionomie personală printre celelalte fiinţe, deoarece omul este 
om doar datorită civilizaţiei. El nu putea deci să ignore sentimentul 
că există cauze externe care acţionează şi care îi conferă însuşirile 
specifice naturii sale, asemenea unor puteri care-l protejează, asigu- 
rîndu-i o soartă privilegiată. Acestora el trebuia să le atribuie o 
demnitate pe măsura valorii lorl. 

Astfel că mediul în care trăim ne apare populat de forţe auto- 
ritare, care ne vin în ajutor, impunătoare şi binefăcătoare, şi cu care 
sîntem în legătură. Deoarece ele exercită asupra noastră o presiune 
de care sîntem conştienţi, sîntem nevoiţi să le localizăm în afara 
noastră, aşa cum procedăm şi cu cauzele obiective ale propriilor 
noastre senzaţii. Pe de altă parte însă, sentimentele pe care ni le 
inspiră diferă ca natură de cele pe care le resimţim faţă de lucrurile 
palpabile. Atîta vreme cît acestea din urmă sînt reduse la trăsăturile 
lor empirice manifestate în experienţa comună, iar imaginaţia reli- 
gioasă nu le metamorfozează, nu simţim faţă de ele nici un respect 
şi nici ele nu au nimic înălțător. Reprezentările care le exprimă ne 
apar ca forţe diferite de cele pe care le deşteaptă în noi experienţele 
colective. Ambele formează în conştiinţă două cercuri de stări men- 
tale, distincte şi separate, asemenea celor două forme de viaţă 
cărora le corespund. Drept urmare, trăim cu impresia că ne aflăm 
în relaţie cu două tipuri de realităţi, distincte, separate printr-o linie 
de demarcaţie clară : de o parte se situează lumea lucrurilor pro- 
fane, de alta, cea a lucrurilor sacre. 


1. Acesta reprezintă celălalt aspect al societăţii, care, deşi imperativă, devine bună 
şi binevoitoare. Ne domină şi, totodată, ne susţine. Am definit faptul social prin 
cea dintii caracteristică, fiind mai uşor de observat, deoarece se traduce prin semne 
exterioare şi vizibile ; nu înseamnă că am negat însă realitatea celei de a doua 
caracteristici (v. Règles de la méthode sociologique, prefaţă la ed.a 2-a, p.XX, n.1). 

În plus, în prezent ca şi în trecut, vedem că societatea creează 
neîncetat lucruri sacre. Dacă ea se ataşează de omul în care desco- 
peră principalele aspirații care o frămîntă, dar şi mijloacele prin 
care să le satisfacă, acel om va fi considerat deosebit şi divinizat. Va 
fi investit de opinia publică cu o majestate întru totul analogă celei 
care-i înconjură pe zei. Aşa s-a întîmplat cu atîţia suverani în mîinile 
cărora supuşii şi-au depus soarta : şi dacă nu au fost făcuţi zei, cel 
puţin au fost socotiți ca reprezentanţi direcţi ai divinității. Iar ceea 
ce demonstrează şi mai bine că societatea este autoarea axclusivă a 
unor asemenea ipoteze, este faptul că se întîmplă adesea ca unii să 
fie consacraţi fără ca prin meritele lor proprii să aibă un asemenea 
drept. De altfel, simpla deferenţă pe care o inspiră oamenii investiţi 
cu înalte funcţii sociale este de aceeaşi natură cu respectul religios. 
Ea se traduce prin aceleaşi mişcări : distanţa faţă de o persoană de 
rang înalt, abordarea ei cu multe precauţii, folosirea unui alt limbaj 
şi a altor gesturi, diferite de cele utilizate în cazul majorităţii 
muritorilor de rînd. Sentimentul pe care îl ai în asemenea împre- 
jurări este atît de înrudit cu cel religios, încît mulţi le şi confundă. 
Pentru a explica stima de care se bucură prinții, nobilii sau şefii 
politici, li s-a atribuit un caracter sacru. În Melanezia şi Polinezia, 
de exemplu, se spune că omul influent posedă mana şi pe seama 
acestui mana este pusă întreaga lui influenţă!. Dar este limpede că 
totul decurge din importanţa pe care i-o acordă opinia. Deci, 
puterea morală pe care opinia o conferă şi cea cu care sînt investite 
fiinţele sacre au, la bază, aceeaşi origine şi sînt alcătuite din aceleaşi 
elemente. Astfel se explică şi de ce un acelaşi cuvînt poate să le 
numească pe amîndouă. 

Societăţile consacră nu numai oamenii, ci şi lucrurile sau ideile. 
De pildă, o credinţă împărtăşită de un popor, din motivele enun- 
tate, nu poate fi afectată, adică negată sau contestată. Interdicţia 
de a fi criticată dovedeşte că ne aflăm în prezenţa a ceva sacru. 
Chiar şi azi, oricâtă libertate am avea, cel care neagă progresul sau 
ridiculizează idealul uman de care sînt călăuzite societăţile mo- 
derne, ar da impresia că ar comite un sacrilegiu. Cei ce susţin ca 
adevărat doar ce admite raţiunea sau experienţa situează deasupra 
oricărei discuţii şi privesc ca intangibil, adică sacru, doar acest unic 
principiu. 

Aptitudinea societăţii de a se erija în zeu sau de a crea zei n-a 
fost niciodată mai înflăcărată ca în primii ani ai Revoluţiei. Într-ade- 
văr, sub influenţa entuziasmului general, lucrurile pur laice prin 
natura lor au fost transformate de opinia publică în lucruri sacre : 
Patria, libertatea, Raţiunea?. Se instaura o religie, cu o dogmă a ei, 


1. Codrington, The Melanesians, pp. 50, 103, 120. De altfel, se consideră de obicei 
că în limbile polineziene, sensul primitiv al cuvîntului mana este autoritate. (V. 
Tregear, Maori Comparative Dictionary). 

2. V. Albert Mathiez, Les origines des cultes révolutionnaires (1789-1792). 

3. Ibid., p. 24. 

cu simboluri!, altare? şi sărbători”. Unor asemenea aspirații spontane 
a încercat cultul Raţiunii şi al Fiinţei supreme să le ofere satisfacţii 
oficiale. Este drept că o atare înnoire religioasă a fost efemeră, 
pentru că entuziasmul patriotic care pusese masele în mişcare s-a 
diluati. Cauza nemaiexistînd, efectul n-a putut să se menţină. Deşi 
scurtă, experienţa îşi menţine interesul sociologic. Ea demonstrează 
că, într-un caz determinat, o societate şi ideile ei esenţiale pot 
deveni, în mod nemijlocit şi fără vreo transfigurare, obiectul unui 
adevărat cult. 

Faptele de mai sus ne permit deja să întrevedem cum de a putut 
clanul să procedeze astfel încît în conştiinţa membrilor săi să ia 
naştere ideea că există în afara lor forţe care îi domină şi, în acelaşi 
timp, îi susţin, adică forţe religioase : deoarece nu există vreo altă 
societate cu care primitivul să fie mai solidar. Legăturile sale cu 
tribul sînt mai destinse şi mai slabe, el avînd cele mai multe lucruri 
în comun cu cei din clanul său. Acţiunea clanului este resimţită mai 
direct şi, prin urmare, ea se exprimă mai întâi în simboluri religioase. 

Dar această primă explicaţie este prea generală, ea putînd fi 
aplicată oricărei societăţi sau religii. Astfel încît va trebui să preci- 
zăm forma specifică pe care acţiunea colectivă o are în cadrul 
clanului şi modul în care suscită ea senzaţia sacrului, întrucît nicăieri 
ea nu poate fi studiată mai uşor şi nu are rezultate mai evidente. 


III 


Viaţa societăţilor australiene trece succesiv prin două faze dife- 
rite5. În cea dintii, populaţia se dispersează în mici grupuri care îşi 
văd de ocupațiile lor în mod independent ; fiecare familie trăieşte 
în legea ei, vînînd şi pescuind, căutînd să-şi procure hrana necesară 
prin toate mijloacele de care dispune?. În cealaltă fază, din contra, 
populaţia se concentrează, pentru un timp ce poate dura de la 
cîteva zile la cîteva luni, în anumite locuri. Fenomenul are loc 
atunci cînd clanul (sau o parte a tribului) este convocat în locurile 
de întrunire, prilej cu care este celebrată o ceremonie religioasă 
sau are loc ceea ce, în limbajul curent al etnografiei, numim un 
corrobbori”. 


. V. Albert Mathiez, Les origines des cultes révolutionnaires, pp. 29, 32. 

Ibid., p. 30. 

Ibid., p. 46. 

V. Mathiez, Le Theopbilantbropbhie et le Culte decadaire, p. 36. 

V. Spencer şi Gillen, North. Tr., p. 33. 

Există chiar ceremonii, în special cu prilejul iniţierii, la care sînt convocați şi 
membrii altor triburi. Pentru convocări, obligatorii la sărbătorile importante, este 
organizat un întreg sistem de mesaje şi mesageri (v. Howitt, Notes on Australian 
Message-Sticks and Messengers, in J.A.I., 1889 ; Nat. Tr., pp.83, 678-691 ; Spencer 
şi Gillen, Nat. Tr.). 

7. Un corrobbori se deosebeşte de o ceremonie propriu-zis religioasă prin aceea 
că e accesibilă femeilor şi neiniţiaţilor. Dar dacă cele două tipuri de manifestări 

Cele două faze contrastează una cu cealaltă, în modul cel mai 
tranșant. În cea dintii, este preponderentă activitatea economică, 
avînd, în general, o intensitate medie. Strînsul boabelor sau al 
ierburilor pentru hrană, vînatul sau pescuitul nu constituie ocupaţii 
capabile să stîrnească pasiuni viil. Starea aceasta sfîrşeşte prin a 
face viaţa uniformă, ternă şi lipsită de vigoare?. Un corrobbori 
schimbă însă totul, deoarece, dat fiind că facultăţile emotive şi 
pasiunile omului primitiv sînt în mică măsură supuse controlului 
raţiunii şi voinţei, el îşi pierde cu uşurinţă stăpînirea de sine. Orice 
eveniment de o oarecare importanţă îl transformă. O veste nouă 
este primită cu entuziasm. Dacă vestea e rea, îl vedem fugind de 
ici-colo, făcînd mişcări dezordonate, ţipînd, adunînd praful şi 
aruncîndu-l în toate direcţiile, muşcîndu-se, învîrtindu-şi armele 
deasupra capului etc. Or, întîlnirea cu ceilalţi acţionează asupra 
lui ca un excitant foarte puternic. Odată întruniţi, din indivizi se 
degajă un fel de electricitate care îi duce rapid la un extraordinar 
grad de exaltare. Fiecare sentiment exprimat se menţine, fără nici o 
rezistenţă, în conştiinţa care se oferă să capteze din plin impresiile 
venite din exterior : fiecare dintre acestea este ecoul altora şi reci- 
proc. Impulsul iniţial se amplifică pe măsură ce îşi face efectul, 
asemenea unei avalanşe. Pasiunile atît de vii, scăpate de sub con- 
trol, se pot revărsa doar în exterior, încât asistăm la gesturi violente, 
strigăte, urlete, tot felul de zgomote asurzitoare, care contribuie şi 
ele la sporirea stării pe care o manifestă. Şi cum stările colective nu 
se pot exprima în colectiv decît cu condiţia de a se respecta o 
anume ordine care să permită armonia mişcărilor, gesturile şi strigă- 
tele au tendinţa să se ritmeze de la sine, orînduindu-se ; de unde 
rezultă cîntecul şi dansul. Luînd această formă mai ritmată, ele nu 
îşi pierd însă violenţa lor naturală ; odată strunit, tumultul rămîne 
tumult. Iar dacă vocea omenească nu mai corespunde necesităţilor, 
acţiunea este amplificată prin mijloace artificiale : bumerangurile 
sînt lovite unul de altul şi sînt rotite cîteva bull-roarers. Acestea din 
urmă sînt utilizate la toate ceremoniile religioase din Australia, 
avînd rolul de a traduce într-un mod mai adecvat starea de zbucium 
şi totodată s-o amplifice. Efervescenţa poate duce la acţiuni ciudate. 
Pasiunile dezlănţuite sînt atît de impetuoase, încît nimic nu le mai 
poate opri. Indivizii sînt situaţi în afara condiţiilor obişnuite de 
viaţă, şi sînt conştienţi de acest fapt, încît simt nevoia să acţioneze 
dincolo de morala uzuală. Acuplarea sexelor încalcă regulile ce 
veghează asupra legăturilor sexuale. Bărbaţii schimbă femeile între 


colective trebuie diferenţiate, ele rămîn strîns înrudite. Vom avea ocazia să reve- 
nim asupra respectivei înrudiri şi s-o explicăm. 

. Excepţie făcînd vînătoarea cu gonaci. 

2. “The peaceful monotony of this part of his life», afirmă Spencer şi Gillen (North. 
Tr., p. 33). 

3. Howitt, Nat. Tr., p. 683. Este vorba în special despre demonstrațiile ce au loc 
atunci cînd trimişii la un alt grup se întorc cu vestea unui rezultat favorabil. Cf. 
Brough Smyth, I, p. 138 ; Schulze, loc. cit., p. 222. 


= 

ei. Uneori se stabilesc în mod făţiş, şi fără nici o consecinţă, legături 
incestuoase care, care în condiţii normale sînt considerate 
abominabile şi aspru pedepsite. Dacă mai adăugăm că asemenea 
ceremonii au loc, în general, noaptea, în întunecimea străpunsă 
ici-colo de lumina focurilor, ne putem uşor imagina impresia pe 
care asemenea scene o produceau participanţilor la ele. Suresci- 
tarea întregii vieţi fizice şi mentale era atît de puternică, încît nu 
putea fi suportată un timp îndelungat : actorul care juca rolul prin- 
cipal sfîrşea căzînd epuizat la pămînt’. Iată, de altfel, pentru a ilustra 
şi a lămuri acest tablou schematic, relatarea cîtorva scene pe care 
le-am preluat de la Spencer şi Gillen. 

La warramunga, una dintre cele mai importante ceremonii reli- 
gioase se referă la şarpele Wollunqua. Este un şir de ceremonii 
care se desfăşoară pe durata mai multor zile. Cea pe care o vom 
descrie are loc în cea de-a patra zi. 

Conform ceremonialului practicat de warramunga, reprezen- 
tanţii celor două fratrii participante sînt, unii, oficianţi, în timp ce 
alţii iau parte la pregătiri şi asistă la ceremonie. Doar cei din fratria 
uluuru pot celebra ritualul, iar membrii fratriei kingilli îi împodo- 
besc pe actori, pregătesc locul, instrumentele şi apoi joacă rolul 
asistenţei. În această calitate, ei confecţionează în prealabil, din 
nisip înmuiat şi tuleie de pasăre de culoare roşie, un fel de movilă 
care-l reprezintă pe şarpele Wollungqua. Ceremonia propriu-zisă, la 
care au asistat Spencer şi Gillen, începe odată cu lăsarea nopţii. 
Spre orele zece sau unsprezece, indigenii uluuru şi kingilli sosesc, 
se aşează pe movilă şi încep să cînte, cu toţii aflîndu-se într-o 
evidentă stare de surescitare (every one was evidently very excited). 
Ceva mai tîrziu, uluuru îşi aduc femeile şi le oferă membrilor fratriei 
kingillis, care întreţin relaţii sexuale cu ele. Apoi sînt aduşi tinerii 
proaspăt iniţiaţi, cărora li s-a explicat în detaliu ceremonia ; cînte- 
cele continuă neîntrerupt pînă către orele trei dimineaţa. Atunci 
are loc o scenă de o frenezie cu adevărat sălbatecă (a scene of the 
wildest excitemenb). În timp ce focurile aprinse mai peste tot pun 
din plin în relief albul arborilor de gumă pe fundalul întunericului 
din jur, uluuru înghenuchiază unul în spatele celuilalt, alături de 
tumulus, îl înconjoară cu toţii, cu mîinile pe coapse, îngenunchiază 
din nou, şi aşa mai departe. În acelaşi timp, ei se apleacă la stînga 
şi la dreapta, la fiecare mişcare scoţînd adevărate urlete, Yrrsh / 
Yrrsb ! Yrrsb ! În acest timp, cei din fratria kingilli, aflaţi într-o stare 


1. V. Spencer şi Gillen, Nat. Tr., pp. 96-97, North. Tr., p. 137; Brough Smyth, II, p. 
319 — Promiscuitatea rituală se manifestă în special la ceremoniile de inițiere 
(Spencer şi Gillen, Nat. Tr., pp. 267, 381; Howitt, Nat. Tr., p. 657) şi la ceremo- 
niile totemice (Spencer şi Gillen, Nat. Tr., pp. 214, 237 şi 289). Totuşi, la arunta 
unirea dintre tată şi fiică, fiu şi mamă, fraţi şi surori (este vorba de rude de sînge) 
rămîne interzisă (Nat. Tr., pp.96-97). 

. Howitt, Nat. Tr., pp. 535, 545. Faptul este general. 

. Aceste femei erau şi ele kingilli şi, ca urmare, asemenea legături violau regula 
exogamiei. 

de excitare puternică, lovesc cu bumerangurile, şefii lor fiind şi 
mai exaltaţi. După ce uluuru înconjoară de două ori tumulusul, ei 
se ridică din genunchi, se aşează şi îşi reiau cîntecele ; uneori cîntul 
încetează pentru a reîncepe brusc. La mijitul zorilor, cu toţii se 
ridică în picioare, focurile care, între timp, s-au stins, sînt reaprinse 
iar uluuru, îndemnați de kingilli, iau cu asalt tumulusul înarmaţi cu 
bumeranguri, lănci şi măciuci, şi îl dărîmă în cîteva minute. Focurile 
se sting şi se lasă o tăcere profundă!. 

Aceiaşi observatori au asistat, cu prilejul ceremoniilor focului la 
warramunga, la o scenă şi mai violentă. 

După lăsarea întunericului, au început procesiunile, dansurile şi 
cîntecele de tot soiul, la lumina torțelor. Efervescenţa generală se 
amplifică. La un moment dat, o duzină dintre cei ce asistă ia fiecare 
cîte o torţă, iar unul dintre ei o ţine ca pe o baionetă şi se preface 
că atacă un grup de indigeni. Loviturile sînt parate cu lănci şi 
măciuci. Încăierarea devine generală. Oamenii ţopăie, se încordea- 
ză, scot ţipete sălbatece ; torţele strălucesc şi trosnesc şi, lovind 
capetele şi trupurile, aruncă scîntei în toate direcţiile. Fumul, torţele 
arzînde, ploaia de scîntei, mulţimea dansînd şi urlînd, totul, spun 
Spencer şi Gillen, creează o atmosferă de o sălbăticie pe care 
cuvintele nu o pot reda». 

Putem să ne dăm seama că, ajuns într-o asemenea stare de 
exaltare, omul nu se mai recunoaşte. Se simte dominat şi antrenat 
de un fel de putere exterioară, care-l determină să acţioneze şi să 
gîndească altfel decît în stare normală, încît are, în mod firesc, 
impresia că nu mai este el însuşi. Pare un altul : podoabele şi masca 
de pe faţă sînt mai curînd reprezentările materiale ale transformării 
sale interioare decît cauzele acesteia. Cum însă tovarășii lui se simt 
şi ei deopotrivă de transfiguraţi, manifestîndu-şi sentimentele prin 
strigăte, gesturi şi diverse atitudini, totul se petrece ca şi cum el ar 
fi transportat cu adevărat într-o altă lume, diferită de cea în care 
trăieşte de obicei, într-un mediu populat de forţe extraordinar de 
intense care îl acaparează, metamorfozîndu-l. Oare nu asemenea 
experienţe, repetate zilnic, timp de mai multe săptămîni, îi creează 
convingerea că există cu adevărat două lumi eterogene şi de ne- 
comparat una cu cealaltă ? Într-una îşi duce traiul cotidian în lîn- 
cezeală ; în cealaltă, însă, nu poate pătrunde decît dacă intră în 
legătură cu puterile din exterior, care-l însufleţesc pînă la frenezie. 
Prima e lumea profană, cea de a doua, lumea lucrurilor sacre. 

Din asemenea medii efervescente şi chiar din această agitaţie 
pare că s-a născut ideea religioasă. Şi ceea ce pare să confirme 
această concepţie este faptul că, în Australia, activitatea propriu-zis 
religioasă este concentrată în întregime în perioadele cînd au loc 


1. North. Tr., p. 237. 

2. North. Tr., p. 391. Găsim alte exemple de efervescenţă colectivă prilejuită de 
ceremoniile religioase în Nat. Tr., pp. 244-246, 365-366, 374, 509-510 (ultima are 
loc cu prilejul ritului funerar). Cf. North. Tr., pp. 213, 352. 

asemenea adunări. Nu există popoare la care marile solemnităţi ale 
cultului să nu fie mai mult sau mai puţin periodice ; în societăţile 
mai avansate însă, nu există, ca să spunem aşa, zi în care să nu se 
execute unele prestații rituale adresate zeilor. Din contra, în Aus- 
tralia, în afară de sărbătorile clanului sau ale tribului, timpul este 
ocupat doar cu activităţi laice şi profane. Există, desigur, interdicții 
şi în perioadele de activitate temporară ; de pildă, aceea de a ucide 
sau consuma animalul totemic, cel puţin acolo unde interdicţia şi-a 
menţinut rigoarea iniţială ; dar în aceste perioade nu se desfăşoară 
nici un ritual pozitiv, nici o ceremonie de o importanţă oarecare. 
Ele au loc doar atunci cînd grupul se reuneşte. Viaţa religioasă a 
australianului cunoaşte faze succesive de atonie completă şi de 
hiper-excitaţie, viaţa socială oscilînd după acelaşi ritm. Cele două 
faze sînt unite, în vreme ce la popoarele numite civilizate, continu- 
itatea relativă ascunde, în parte, legătura dintre ele. Ne-am putea 
chiar întreba dacă violenţa contrastului nu era necesară spre a 
determina apariţia ideii de sacru în forma sa iniţială. Căci, concen- 
trîndu-se în anumite momente, viaţa colectivă putea să atingă un 
maxim de intensitate şi eficienţă şi, ca urmare, să-i ofere omului un 
sentiment mai viu al existenţei duble pe care o duce şi a naturii 
duble la care participă. 


Dar explicaţia este încă incompletă. Am văzut cum acţionează 
clanul asupra indivizilor spre a le trezi ideea unor forţe externe 
care îi domină şi îi exaltă. Rămîne să vedem cum au fost ele gîndite 
sub formă de totem, adică asemenea unui animal sau unei plante. 

Motivul este că animalul sau planta au dat numele clanului, 
servindu-i de emblemă. Într-adevăr, este o lege comună că sentimen- 
tele trezite în noi de un anume lucru se transmit spontan simbolului 
care îl reprezintă. Pentru noi, negrul este semnul doliului şi ne 
sugerează impresii şi gînduri triste. Un asemenea transfer de senti- 
mente se datorează faptului că noţiunea de lucru şi cea de simbol 
al acestuia sînt strîns corelate în mintea noastră, deci emoţiile pro- 
vocate de cea dintii se extind prin contagiune la cea de-a doua. 
Contagiunea, care cunoaştere diverse stadii, este mai evidentă şi 
mai completă ori de cîte ori simbolul este mai simplu, mai definit şi 
mai uşor de reprezentat, în timp ce un lucru, datorită dimensiunilor 
şi părţilor care-l alcătuiesc, este mai greu de îmbrăţişat cu gîndul. 
Căci n-am putea vedea într-o entitate abstractă, pe care ne-o imagi- 
năm anevoie şi confuz, locul de origine al sentimentelor puternice 
care ne încearcă. Nu ni le-am putea explica nouă înşine decît 
raportîndu-le la un obiect concret a cărui realitate o resimţim. Dacă 
obiectul nu îndeplineşte respectiva condiţie, el nu poate constitui 
locul de care să se ataşeze impresiile pe care le resimţim, deşi tot el 
le-a produs. Într-un asemenea caz, un semn îi ia locul. Emoţiile 
vin, la rîndul lor, să se raporteze la semn. Simbolul este iubit, temut, 
respectat. Îi purtăm recunoştinţă şi îi aducem sacrificii. Soldatul 

care moare sub drapel moare pentru patrie ; în mintea lui însă, 
ideea de drapel se află pe primul plan. Poate că ea îi determină 
acţiunea. Dacă un singur stindard a rămas sau nu în mîinile inami- 
cului, nu înseamnă că patria e pierdută ; soldatul, totuşi, îşi riscă 
viața ca să-l ia înapoi. Uită că drapelul este doar un semn, că nu are 
valoare prin el însuşi, ci doar aminteşte de realitatea pe care o 
reprezintă, şi-l consideră ca şi cum ar fi chiar acea realitate. 

Or, totemul este drapelul clanului. Este firesc deci ca impresiile 
pe care clanul le deşteaptă în conştiințele individuale — impresii 
dependente de o vitalitate amplificată — să fie ataşate mai mult de 
ideea de totem decît de cea de clan, întrucît clanul este o realitate 
prea complexă pentru ca nişte inteligenţe rudimentare să şi-l poată 
reprezenta clar în unitatea lui concretă. De altfel, omul primitiv 
nu-şi dă seama că impresiile lui provin de la colectivitate. El nu 
înţelege că asocierea unui număr de oameni, trăind după aceleaşi 
reguli poate da naştere unor energii noi care să-i transforme pe 
fiecare dintre ei. Tot ceea ce simte este că el s-a înălţat şi că trăieşte 
altfel decît de obicei. Iar senzațiile se raportează la un obiect exte- 
rior, ca şi cum acesta ar fi cauza lor. Or, ce vede în jur ? Din toate 
părţile, ceea ce se oferă simţurilor lui sînt imaginile multiple ale 
totemului. Waninga, nurtunja, adică simbolurile fiinţei sacre. Vede 
bull-roarers, churinga pe care sînt figurate combinaţii de linii cu 
aceeaşi semnificaţie, decoraţiuni care-i acoperă diversele părţi ale 
trupului şi care sînt tot atîtea mărci totemice. Şi cum ar putea, oare, 
această imagine repetată oriunde şi sub toate formele să nu capete 
în mintea lui forme excepţionale ? Aflată în centrul scenei, ea devine 
reprezentativă. Asupra ei se fixează sentimentele, fiind singurul 
obiect concret de care se poate ataşa. Ea continuă să i le reamin- 
tească şi să i le evoce chiar şi după ce adunarea se risipeşte, căci 
supravieţuieşte, gravată pe instrumentele de cult, pe pereţii 
stîncilor, pe scuturi etc. Emoţiile resimţite sînt astfel întreţinute şi 
redeşteptate. Totul se petrece ca şi cum ea ar fi cea care i le inspiră. 
Este cu atît mai firesc să-i fie atribuite cu cît, fiind comune grupului, 
emoţiile nu pot fi raportate decît la un obiect comun. Or, emblema 
totemică este singura care îndeplineşte această condiţie. Prin defi- 
niţie, ea este comună tuturor. La ceremonii, constituie punctul de 
atracţie al privirilor. Generaţiile se succed, ea însă rămîne aceeaşi, 
este elementul permanent al vieţii sociale. Forţele misterioase de 
care omul se simte legat par că emană din ea şi astfel se explică 
cum de s-a ajuns ca aceste forţe să fie reprezentate sub forma fiinţei, 
însufleţite sau nu, care dă nume clanului. 

Sîntem acum în măsură să înțelegem ceea ce este esenţial în 
credinţele religioase. Deoarece forţa religioasă nu înseamnă altceva 
decît forţa colectivă şi anonimă a clanului, reprezentată în conştiinţe 
sub forma totemului, rezultă că emblema totemică este asemenea 
trupului vizibil al zeului. De la totem par să emane acţiunile, 
binefăcătoare sau de temut, pe care cultul le provoacă sau le preîn- 

tîmpină ; ca urmare, lui îi sînt adresate în mod special riturile. Altfel 
se explică faptul că totemul este cel dintîi din şirul lucrurilor sacre. 

Dar clanul, ca orice societate, trăieşte doar în şi prin conştiinţele 
individuale care îl compun. Concepută fiind ca făcînd parte din 
emblema totemică, forţa religioasă ne apare ca exterioară indivi- 
zilor, manifestînd faţă de ei un fel de transcendenţă ; totodată, ca şi 
clanul pe care îl simbolizează, ea nu se poate realiza decît în şi prin 
ei. În acest sens, ea le este imanentă şi ei şi-o reprezintă ca atare. 
Indivizii îi simt prezenţa şi acţiunea în ei înşişi, îndreptîndu-i către 
o viaţă superioară. lată de ce omul crede că în el există un principiu 
comparabil cu acela care sălăşluieşte în totem ; iată-l atribuindu-şi 
un caracter sacru, de o însemnătate mai redusă decît cel al emble- 
mei. Emblema reprezintă deci sursa importantă a vieţii religioase ; 
omul participă doar indirect, fiind conştient de acest fapt şi dîndu-şi 
seama că forţa care îl transportă în cercul lucrurilor sacre nu îi este 
inerentă, ci provine din afara lui. 

Dintr-o altă rațiune, animalele şi vegetalele speciei totemice 
trebuiau să aibă aceeaşi trăsătură şi încă la un nivel superior. Căci, 
dacă principiul totemic este clanul însuşi, emblema reprezintă cla- 
nul gîndit sub formă materială. Or, forma aceasta este chiar cea a 
fiinţelor concrete al căror nume e purtat de clan. Din pricina acestei 
asemănări, ele nu puteau să nu trezească sentimente similare celor 
pe care le trezea emblema însăşi. Şi cum aceasta din urmă este 
obiect de venerație, şi cele dintîi inspiră aceeaşi venerație, devenind 
sacre. Sub forme exterioare identice, credinciosul nu putea să nu 
situeze forțe de aceeaşi natură. Iată de ce uciderea şi consumul 
animalului totemic sînt interzise, de ce carnea lui e considerată a 
avea virtuţi pozitive, utilizate în ritualuri : datorită asemănării cu 
emblema clanului, adică cu propria sa imagine. Şi cum asemănarea 
e mai mare decît cea dintre om şi totem, animalul este situat mai 
sus pe scara ierarhiei sacre. Există, desigur, între om şi animal o 
înrudire strînsă, deoarece au aceeaşi esenţă, ambii încarnînd ceva 
din principiul totemic. Doar că, întrucît principiul totemic este 
imaginat sub formă de animal, animalul îl întruchipează într-o mai 
mare măsură decît omul. Iar dacă omul îl consideră şi îl tratează ca 
pe un frate, este, cel puţin, un frate mai vîrstnicl. 

Dar dacă principiul totemic este ales dintr-o specie de animale 
sau plante, el nu rămîne localizat în ele. Caracterul sacru e conta- 
gios? şi se extinde de la fiinţa totemică la tot ce ţine de ea într-o 
măsură mai mică sau mai mare. Sentimentele religioase pe care 


1. Departe de a constitui principiul său, această fraternitate este consecinţa logică 
a totemismului. Oamenii au crezut că au datorii faţă de animalele din specia 
totemică, deoarece se credeau înrudiţi cu ele ; şi-au imaginat înrudirea pentru 
a-şi explica natura credințelor şi riturilor al căror obiect îl constituiau respectivele 
animale. Animalul a fost considerat ca fiind alcătuit din acelaşi sînge cu omul, 
pentru că era o fiinţă sacră asemenea lui. Dar nu a fost considerat o fiinţă sacră 
pentru că s-ar fi văzut în el o fiinţă din acelaşi sînge. 

2. V. infra, Cartea III, cap.], § III. 

animalul le deşteaptă se transmit la ceea ce-i serveşte de hrană, 
refăcîndu-i carnea sau sîngele, la cele ce seamănă cu el, la fiinţele 
cu care e în legătură. Astfel, treptat, totemului i s-au alăturat subtote- 
muri care au constituit sistemele cosmogonice de clasificare primi- 
tivă. În cele din urmă, lumea întreagă este divizată între diverse 
totemuri din clan. 

Înţelegem acum de unde provine ambiguitatea care caracteriza 
forţele religioase atunci cînd au apărut ele în istorie ; cum de sînt 
fizice şi totodată umane, morale şi totodată materiale. Sînt puteri 
morale deoarece sînt alcătuite în întregime din impresiile pe care 
colectivitatea, ca fiinţă morală, le inspiră indivizilor, ca fiinţe mo- 
rale ; ele traduc nu atît modul în care lucrurile fizice ne afectează 
simţurile, cît maniera în care conştiinţa colectivă acţionează asupra 
conştiințelor individuale. Autoritatea lor reprezintă doar o formă a 
ascendentului moral pe care societatea îl are asupra membrilor săi. 
Pe de altă parte, fiind concepute sub forme materiale, ele nu pot să 
nu fie privite ca înrudite cu lucrurile materiale!. Ele domină deci 
ambele lumi. Ele sălăşluiesc în om dar, în acelaşi timp, sînt principii 
vitale ale lucrurilor. Ele întăresc conştiințele şi le disciplinează ; şi 
tot ele fac plantele să crească şi animalele să se înmulțească. Mulţu- 
mită dublei lor naturi, religia a putut deveni acea matrice în care au 
fost elaborate toate principiile civilizaţiei umane ; deoarece în reli- 
gie se află înveşmîntate realitatea în întregul ei, universul fizic şi 
moral, forţele care pun în mişcare corpurile, precum şi forţele care 
pun în mişcare spiritele care au fost şi ele închipuite sub formă 
religioasă. Iată de ce, tehnicile şi practicile cele mai diverse, precum 
şi cele care asigură buna funcţionare a viaţii morale (drepul, morala, 
artele) ori cele ce slujesc vieţii materiale (ştiinţele naturii, tehnicile 
industriale) au derivat, în mod direct sau indirect, din religie?. 


IV 


Cele dintii concepţii religioase au fost nu de puţine ori puse pe 
seama unui sentiment de slăbiciune şi dependenţă, de teamă şi 
angoasă, care ar fi pus stăpînire pe om atunci cînd a intrat în 
legătură cu lumea. Victimă a propriului coşmar, el s-ar fi crezut 
înconjurat de puteri ostile şi redutabile pe care riturile ar fi avut 


1. La baza acestei concepţii se află un sentiment întemeiat şi persistent. Ştiinţa 
modernă tinde să admită din ce în ce mai mult că dualitatea omului şi a naturii 
nu le exclude unitatea, că forţele fizice şi cele morale, deşi diferite, sînt strîns 
înrudite. Despre această unitate şi această înrudire ne facem, fără îndoială, o altă 
idee decît omul primitiv ; sub simboluri diferite însă, faptul afirmat este acelaşi 
în ambele cazuri. 

2. Derivarea este uneori indirectă, din cauza tehnicilor industriale care, în multe 
cazuri, par a decurge din religie prin intermediul magiei (v. Hubert şi Mauss, 
Théorie generale de la magie, in Année sociol., VII, pp. 144 şi urm.) ; noi credem 
că forţele magice sînt forme particulare ale forţelor religioase. Vom mai reveni la 
acest subiect. 

menirea să le domolească. Am arătat că primele religii au o cu totul 
altă origine şi că faimoasa formulă Primus în orbe deos fecit timor 
nu se justifică prin fapte. Omul primitiv nu a văzut în zei nişte 
străini, nişte duşmani, ființe răufăcătoare cu care să fie obligat să 
negocieze protecţia cu orice preţ, ci, din contra, pentru el, zeii sînt 
mai curînd prieteni, rude şi protectori naturali. Nu poartă ei numele 
pe care el le atribuie fiinţelor din specia totemică ? Puterea căreia i 
se adresează cultul nu este reprezentată ca planînd undeva sus, 
deasupra lui, zdrobindu-l cu superioritatea ei; dimpotrivă, ea se 
află aproape, conferindu-i puteri folositoare, ce nu ţin de natura 
lui. Divinitatea nu a fost nicicînd mai aproape de om, de vreme ce 
se află în lucrurile care-l înconjoară şi de vreme ce îi este, în parte, 
imanentă. La rădăcina totemismului se află deci mai curînd senti- 
mentele de încredere decît cele de teamă şi oprimare. Abstracţie 
făcînd de cultele funerare — constituind latura sumbră a oricărei 
religii — cultul totemic se celebrează prin cîntece, dansuri şi repre- 
zentări dramatice. Ispăşirile pline de cruzime sînt, vom vedea, 
relativ rare ; chiar şi mutilările dureroase, obligatorii cu prilejul 
iniţierii, nu au un asemenea caracter. Zeii geloşi şi înspăimîntători 
au apărut mult mai tîrziu în evoluţia religioasă. Societăţile primitive 
nu sînt asemenea unui Leviathan care pune stăpînire pe om prin 
măreţia puterii lui, supunîndu-l la o disciplină aspră! ; dimpotrivă, 
el li se dăruie spontan, fără nici o rezistenţă. Cum sufletul social 
era alcătuit dintr-un număr redus de idei şi sentimente, el s-a 
încarnat cu uşurinţă în fiecare conştiinţă individuală. Individul îl 
poartă în sine, sufletul social face parte dintr-însul şi, drept urmare, 
atunci cînd cedează impulsurilor pe care acesta i le imprimă, nu 
crede că o face dintr-o constrîngere, ci că se îndreaptă într-acolo 
unde îl cheamă propria-i natură?. 

Un asemenea mod de a concepe geneza gîndirii religioase scapă 
obiecţiilor aduse teoriilor clasice cele mai acreditate. 

Am văzut că naturismul şi animismul au pretenţia să alcătuiască 
noţiunea de fiinţă sacră din senzațiile provocate de diferitele feno- 
mene fizice şi biologice şi am arătat ceea ce este contradictoriu 
într-o asemenea întreprindere. Nimic nu apare de la sine. Impresiile 
pe care lumea fizică le trezeşte în noi nu pot conţine, prin definiţie, 
nimic care să depăşească această lume. Lumea sensibilă este doar 
sensibilă ; din ceea ce are o dimensiune nu poate fi alcătuit un 
obiect fără dimensiuni. De asemenea, pentru a explica modul în 
care s-a format noţiunea de sacru, majoritatea teoreticienilor s-au 
simţit obligaţi să admită că omul a suprapus realităţii, aşa cum este 
ea observată, o lume ireală, alcătuită în întregime fie din imaginile 
fantastice pe care le visează, fie din aberaţiile adesea monstruoase 


1. Cel puţin, atunci cînd e iniţiat şi adult; deoarece riturile de iniţiere, care-l 
introduc pe tînăr în viaţa socială, pretind, prin ele însele, o disciplină aspră. 

2. V. despre natura specifică a societăţilor primitive, Division du travail social, ed. 
a II-a, pp. 123, 149, 173 şi urm. 

pe care imaginaţia populară le-ar fi plăsmuit sub influenţa presti- 
gioasă, dar adesea înşelătoare, a limbii. Atunci însă ar fi de neexpli- 
cat de ce s-a încăpăţinat omenirea să trăiască, timp de secole, într-o 
eroare pe care experienţa ar fi putut s-o înlăture cu uşurinţă. 

Din punctul nostru de vedere, dificultăţile menţionate dispar, 
căci pentru noi religia nu mai constituie o halucinație inexplicabilă 
ci se ancorează în realitate. Putem afirma că atunci cînd crede în 
existenţa unei puteri morale de care depinde şi pe care o consideră 
lucrul cel mai de preţ, credinciosul nu se înşală : ea există — este 
societatea. Atunci cînd australianul se simte înălțat, cînd intensitatea 
vieţii îl surprinde, el nu este de fel victima unei iluzii ; exaltarea 
este reală şi este produsul unor forţe superioare şi exterioare indi- 
vidului. Desigur că el se înşală atunci cînd crede că sporul acesta 
de vitalitate este opera unei forţe cu înfăţişare de animal sau plantă. 
Eroarea însă se referă doar la simbolul prin intermediul căruia fiinţa 
este reprezentată, la aspectul existenţei sale. Căci, în spatele fi- 
gurilor şi metaforelor mai mult sau mai puţin cizelate, se află o 
realitate concretă şi vie. Religia capătă astfel un sens şi o motivaţie 
pe care nici raţionaliştii cei mai intransigenţi nu le pot ignora. 
Obiectul ei nu este să ofere omului o reprezentare a universului 
fizic; dacă aceasta ar fi sarcina ei esenţială, nici măcar nu am 
înţelege cum de s-a menţinut deoarece, din acest punct de vedere, 
ea reprezintă doar o urzeală de erori şi nimic mai mult. Înainte de 
orice, religia este un sistem de noţiuni prin care indivizii şi-au 
reprezentat societatea din care fac parte precum şi legăturile, obscu- 
re dar intime, pe care le întreţin cu ea. Iată care este rolul său 
primordial ; şi, deşi metaforică şi simbolică, reprezentarea aceasta 
nu este totuşi infidelă. Dimpotrivă, ea traduce tot ceea ce este 
esenţial şi cuprinde acel adevăr etern că undeva, în afara noastră, 
există ceva mai important decît noi, cu care intrăm în comunicare. 

Putem deci fi siguri că practicile de cult, oricare ar fi ele, nu sînt 
simple mişcări fără scop sau gesturi lipsite de eficienţă. Chiar şi 
prin faptul că au funcţia de a întări legăturile dintre credincios şi 
zeu, ele strîng legăturile dintre individ şi societate, zeul nefiind 
altceva decît expresia figurată a societăţii. Putem să ne imaginăm 
că adevărul fundamental pe care îl include religia a fost suficient 
pentru a compensa erorile secundare pe care ea le implică în mod 
necesar, şi că, drept urmare, credincioşii nu s-au îndepărtat de 
religia lor, în pofida neînțelegerilor rezultate din acele erori. Desigur 
că au fost frecvente cazurile în care recomandările religiei, oferite 
oamenilor spre a acţiona asupra lucrurilor, s-au dovedit lipsite de 
eficienţă. Eşecurile însă n-au putut avea o influenţă profundă, întru- 
cît ele nu afectau principiile religiei". 


1. Ne mărginim pentru moment la această indicație generală ; vom reveni la ideea 
cu pricina pentru a-i dovedi îndreptăţirea atunci cînd vom examina riturile 
(Cartea a III-a). 

S-ar putea obiecta că, acceptînd chiar ipoteza de mai sus, religia 
rămîne produsul unui oarecare delir. Căci ce alt nume am putea da 
izbucnirii prin care omul, sub influenţa efervescenţei colective, se 
simte transpus într-o cu totul altă lume decît cea aflată sub privirile 
lui ? 

Este foarte adevărat că viaţa religioasă nu poate atinge un anumit 
nivel de intensitate fără o exaltare psihică, oarecum înrudită cu 
delirul. Este motivul pentru care profeţii, întemeietorii de religii, 
marii sfinţi, într-un cuvînt oamenii a căror conştiinţă religioasă este 
extrem de sensibilă, prezintă frecvent semne de nervozitate excesi- 
vă şi chiar propriu-zis patologice ; asemenea deficienţe fiziologice 
i-au predestinat marelui rol jucat în religie. Utilizarea rituală a unor 
băuturi otrăvitoare are aceeaşi explicaţiel. Ceea ce nu înseamnă că, 
în mod necesar, o credinţă înflăcărată este fructul beţiei şi al 
tulburărilor mentale ; întrucît experienţa le-a arătat oamenilor că 
există o analogie între mentalitatea celui aflat în delir şi cea a 
vizionarului, prin aceste mijloace se caută să se deschidă cale liberă 
vizionarului, provocîndu-se în mod artificial delirul. Dar dacă, din 
acest motiv, putem afirma că religia e însoţită de un oarecare delir, 
trebuie să mai adăugăm că delirul, dacă are cauzele pe care i le-am 
atribuit, este bine întemeiat. Imaginile delirante nu sînt simple iluzii, 
asemenea celor aşezate de naturişti şi animişti la baza religiei, ci 
ele corespund unei anume realităţi. Desigur că particularitatea forțe- 
lor morale constă în aceea că ele nu pot afecta energiile spiritului 
fără a-l face să iasă din sine însuşi, să se cufunde într-o stare pe 
care am putea-o numi extatică, în sensul etimologic al cuvîntului 
(EXOTOO1G) ; dar nu rezultă de aici că ar fi stări imaginare. Dimpo- 
trivă, realitatea lor este dovedită de agitația mentală pe care o 
provoacă. Este încă o dovadă că o viaţă socială foarte intensă 
produce în organismul şi conştiinţa individului o zguduire care îi 
tulbură funcţionarea normală. De aceea nici nu poate dura decît un 
timp limitat?. 

În plus, dacă numim delir orice stare în care spiritul amplifică 
datele imediate ale intuitiei sensibile, proiectîndu-şi în lucruri pro- 
priile ei sentimente şi impresii, nu ar mai exista, poate, reprezentări 
colective care, într-un anume sens, să nu fie delirante ; credinţele 
religioase constituie doar un caz particular al unei legi foarte gene- 
rale. Întreg mediul social ne apare populat de forţe care, de fapt, 
nu există decît în mintea noastră. Drapelul există doar pentru soldat, 
altminteri el este doar o bucată de pînză. Sîngele este doar un 
lichid organic ; totuşi, nici astăzi nu-l putem vedea cum curge fără 
să resimţim o emoție violentă, pe care proprietăţile lui fizico-chimi- 
ce nu ar putea-o explica. Din punct de vedere fizic, omul e un 


1. V. despre această chestiune Achelis, Die Ekstase, (Berlin) 1902, în special cap. I. 
2. Cf. Mauss, Essai sur les variations saisonnières des sociétés eskimos, in Année 
sociol., IX, p. 127. 

sistem de celule, iar din punct de vedere mental, un sistem de 
reprezentări : sub ambele raporturi, diferă puţin faţă de animal. Şi 
totuşi, societatea îl concepe şi ne obligă să-l concepem ca fiind 
investit cu un caracter sui generis care îl izolează, care ţine la 
distanţă orice uzurpări temerare şi impune respectul. Acest rang, 
care-l face fără egal, ne apare drept un atribut distinctiv, deşi ne-ar 
fi imposibil să găsim în natura empirică a omului elementul pe care 
se întemeiază. Un timbru obliterat poate valora o avere şi este 
evident că valoarea nu e datorată proprietăţilor sale naturale. 
Într-un sens, şi reprezentarea noastră asupra lumii exterioare este o 
urzeală de halucinaţii ; căci mirosurile, aromele şi culorile din min- 
tea noastră nu sînt cele, sau, cel puţin, nu sînt identice, celor pe 
care le percepem. Şi totuşi, senzațiile olfactive, gustative şi vizuale 
corespund unor stări obiective ale lucrurilor reprezentate ; ele ex- 
primă în modul lor specific proprietăţi, particole materiale sau 
mişcări eterice a căror origine se află în corpurile pe care le perce- 
pem ca avînd miros, gust sau culoare. Reprezentările colective însă 
atribuie frecvent lucrurilor proprietăţi care nu există. Din obiectul 
cel mai vulgar, ele pot face o fiinţă sacră şi atotputernică. 

Deşi ideale, puterile care îi sînt atribuite acţionează totuşi ca şi 
cum ar fi reale, determinînd comportamentul omului cu aceeaşi 
intensitate ca în cazul forţelor fizice. Un indigen arunta care s-a 
frecat cu un churinga se simte mai puternic ; este mai puternic. 
Dacă a consumat din carnea unui animal interzis, chiar dacă acesta 
era sănătos, se va simţi bolnav ori gata să moară. Soldatul care 
cade apărînd drapelul nu crede, cu siguranţă, că se sacrifică pentru 
o bucată de stofă. Pentru că gîndirea socială, în virtutea puterii ei 
imperative, are o eficacitate de care gîndirea individuală nu este 
capabilă ; prin influenţa pe care o exercită asupra minţii noastre, 
ne poate face să vedem lucrurile în lumina care îi convine ; ampli- 
fică sau diminuează realitatea după împrejurări. Există un domeniu 
al naturii în care formele idealismului se aplică literal : regnul social. 
Aici, mai mult decît în altă parte, gîndul creează realitatea. Dar nu 
fără măsură : nu putem nicicînd să scăpăm de natura noastră dublă, 
să ne eliberăm complet de necesitatea fizică ; pentru a ne exprima 
nouă înşine propriile idei, avem nevoie să le fixăm în lucrurile 
materiale ce le simbolizează. Această contribuţie materială este însă 
minimă, obiectul care serveşte are o mică importanţă în comparaţie 
cu suprastructura de idei în care dispare şi în care nu joacă de 
altminteri nici un rol. Iată în ce constă pseudo-delirul care stă la 
baza atitor reprezentări colective : este doar o formă a idealismului 
esenţial!. Nu este un delir propriu-zis, căci ideile obiectivate cu 
ajutorul lui sînt întemeiate, nu atât în natura lucrurilor materiale pe 
care se grefează, cît în natura societăţii. 


1. Se demonstrează astfel eroarea unor teorii care, ca şi materialismul geografic al 
lui Ratzel (v. în special Politische Geographie), înţeleg să derive întreaga viaţă 

Putem înțelege acum de ce principiul totemic şi, mai general, 
orice forță religioasă este exterioară lucrurilor în care își are sălaş!. 
Motivul e că noțiunea nu e construită cu impresiile pe care acel 
lucru îl produce în simțuri şi minte. Forța religioasă nu este decît 
sentimentul pe care colectivitatea îl inspiră membrilor ei, proiectat 
însă în afara conştiinţelor şi obiectivat. Spre a se obiectiva, sen- 
timentul se fixează asupra unui obiect care devine astfel sacru ; 
orice obiect poate juca însă un asemenea rol şi, în principiu, nu 
există vreunul predestinat, prin natura sa, să excludă pe altele, tot 
aşa cum nu există obiecte cu desăvârşire refractare?. Totul depinde 
de împrejurările care determină sentimentul generator de idei reli- 
gioase să se fixeze pe un anume obiect şi nu pe altul. Caracterul 
sacru al unui lucru nu se numără printre proprietăţile lui intrinseci : 
el li se adaugă. Lumea religioasă nu constituie un aspect particular 
al naturii empirice, ci î se suprapune. 

O asemenea concepţie cu privire la factorul religios ne permite, 
în fine, să explicăm un principiu important aflat la baza multor 
mituri şi ritualuri, şi care poate fi enunțat după cum urmează : cînd 
o fiinţă sacră se divide, ea rămîne egală sieşi în fiecare din părţile 
sale. Cu alte cuvinte, în gîndirea religioasă, partea valorează cît 
întregul, are aceeaşi putere şi aceeaşi eficienţă. Un fragment de 
relicvă posedă virtuțile relicvei intacte. Cea mai neînsemnată picătu- 
ră de sînge conţine acelaşi principiu activ ca şi sîngele în totalitatea 
lui. Vom vedea că sufletul se poate diviza în tot atîtea părţi cîte 
organe sau ţesuturi există în organism : fiecare din aceste suflete 
parţiale echivalează cu sufletul întreg. Concepţia nu s-ar putea 
explica în situaţia în care caracterul sacru ar depinde de proprie- 
tăţile constitutive ale lucrului ce-i serveşte de substrat, căci atunci 
ar trebui să varieze împreună cu lucrul respectiv, să crească sau să 
descrească odată cu el. Dar dacă virtuțile conferite nu-i sînt intrin- 
seci, dacă ele provin de la sentimentele pe care le reaminteşte şi 
simbolizează, deşi originea lor este exterioară, şi dacă, pentru a 
juca un asemenea rol evocator, el nu are nevoie de vreo dimensiu- 
ne determinată, va avea aceeaşi valoare, fie el fragment sau întreg. 
Şi cum partea aminteşte întregul, ea evocă şi sentimentele pe care 
întregul le determină. O bucată dintr-un drapel reprezintă patria, 
ca şi drapelul însuşi ; este sacră în aceeaşi măsură’. 


socială din substratul ei material (economic sau teritorial). Este o eroare compa- 
rabilă cu cea comisă de Maudsley în psihologia individuală. Aşa după cum el 
reducea viaţa psihică a individului la un epifenomen al bazei fiziologice, alţii vor 
să reducă viaţa psihică a colectivităţii la baza sa fizică. Ceea ce înseamnă să uităm 
că ideile sînt şi ele realităţi, forţe, că reprezentările colective au o putere şi mai 
eficientă decît cele individuale. V. şi articolul nostru Représentations individuelles 
et représentations collectives in Revues de Métaphysique et de Morale, mai, 1898. 

„V. supra, pp. 177, 181. 

2. Chiar şi excreta au un caracter religios. V. Preuss, Der Ursprung der Religion und 
Kunst, în particular capitolul II, intitulat Der Zauber der Defăkation (Globus, 
LXXXVI, pp. 325 şi urm.). 

3. Principiul a trecut de la religie la magie : este totum ex parte al alchimiştilor. 

Dacă teoria totemismului ne-a permis să explicăm credințele 
cele mai caracteristice ale acestei religii, ea însăşi se bazează pe un 
fapt care nu a fost încă explicat. Dată fiind noțiunea de totem ca 
emblemă a clanului, restul urmează de la sine; rămîne însă să 
cercetăm cum s-a constituit ea. Problema prezintă un dublu aspect, 
putînd fi subdivizată astfel : 1. ce a determinat clanul să-şi aleagă o 
emblemă ? 2. de ce emblemele au fost luate din lumea animală sau 
vegetală, în special din cea dintii ? 

Că emblema constituie un centru de adeziune pentru grup, nu 
mai e nevoie s-o demonstrăm. Exprimînd unitatea socială sub o 
formă materială, emblema o face să devină perceptibilă şi, din acest 
motiv, de îndată ce a apărut ideea, utilizarea simbolurilor emblema- 
tice s-a generalizat rapid. Mai mult, ideea trebuie să se fi ivit spon- 
tan din condiţiile vieţii obişnuite, căci emblema nu reprezintă doar 
un procedeu comod de a clarifica sentimentele societăţii faţă de 
sine, ci ia parte la naşterea respectivului sentiment, fiind unul din 
elementele lui constitutive. 

Într-adevăr, luate în sine, conştiințele individuale sînt izolate 
unele faţă de celelalte. Ele nu pot comunica decît prin semnele 
care traduc stările interioare. Pentru ca între ele să se stabilească 
legături care să ducă la o comuniune, adică la fuziunea tuturor 
sentimentelor individuale într-unul comun, este necesar ca semnele 
să se contopească la rîndul lor într-o rezultantă unică. Apariţia 
acestei rezultante îi avertizează pe indivizi că se găsesc la unison şi 
îi face conştienţi de unitatea lor morală. Scoţind acelaşi strigăt, 
pronunţînd acelaşi cuvînt, executînd acelaşi gest faţă de un acelaşi 
obiect, ei se pun şi se simt de acord. Desigur că şi reprezentările 
individuale fac să apară în organism reacţii care nu sînt lipsite de 
importanţă ; putem face însă abstracţie de asemenea repercusiuni 
fizice care le însoțesc sau le urmează, dar care nu au nici un rol în 
constituirea lor. Cu totul altul este cazul reprezentărilor colective. 
Ele presupun o acţiune şi o reacțiune a conştiinţelor, unele asupra 
celorlalte ; ele rezultă tocmai din aceste acţiuni şi reacţiuni, ce nu 
ar fi posibile decît prin intermediari materiali ; intermediari care nu 
se mărginesc doar la a trezi starea mentală cu care sînt asociaţi, ci 
contribuie la a o alcătui. Spiritele individuale nu se pot întîlni şi 
nici nu pot stabili o comuniune decît dacă se desprind de ele însele, 
iar exteriorizarea poate fi realizată numai prin mişcări. Omogenita- 
tea mişcărilor creează în grup sentimentul sinelui şi deci, conştiinţa 
de a fi. Omogenitatea odată stabilită, şi odată ce mişcările capătă o 
formă stereotipă, unică, ele servesc la reprezentarea stărilor cores- 
punzătoare. Dar le simbolizează numai pentru că au contribuit la 
formarea lor. 

De altfel, în lipsa simbolurilor, sentimentele sociale ar avea o 
existenţă precară. Fiind foarte puternice atunci cînd oamenii sînt 
împreună şi se influenţează reciproc, sentimentele nu persistă, oda- 
tă ce adunarea s-a încheiat, decît ca amintiri care, lăsate în voia lor, 
ar păli treptat ; grupul nemaifiind prezent şi nemaiacţionînd asupra 
individului, temperamentele individuale ar ieşi din nou la suprafaţă. 
Pasiunile violente dezlănţuite în mijlocul mulţimii s-ar stinge şi 
indivizii s-ar întreba stupefiaţi cum de s-au putut lăsa antrenați spre 
asemenea exteriorizări excesive. Or, dacă mişcările prin care s-au 
exprimat acele sentimente se vor lega de lucruri care durează, 
sentimentele vor persista şi ele. Este ca şi cum cauza care le-a 
produs continuă să acţioneze ; emblema, care a fost necesară spre 
a permite societăţii să devină conştientă de ea însăşi, nu e mai 
puţin necesară în a asigura continuitatea respectivei conştiinţe. 

Să ne ferim deci să vedem în aceste simboluri simple artificii, un 
fel de etichete care s-ar suprapune unor reprezentări create pentru 
a le face mai lesne de mînuit : simbolurile fac parte integrantă din 
ele. Chiar faptul că sentimentele colective sînt asociate unor lucruri 
care le sînt străine nu este o simplă convenţie : astfel este figurată, 
într-o formă palpabilă, o trăsătură reală a faptelor sociale, şi anume 
transcendenta lor în raport cu conştiinţele individuale. Ştim că 
fenomenele sociale nu iau naştere în individ, ci în cadrul grupului. 
Indiferent în ce măsură participăm la geneza lor, fiecare dintre noi 
le primeşte din exterior!. Atunci cînd ni le reprezentăm ca emanînd 
dintr-un obiect material, nu ne putem înşela complet asupra naturii 
lor. Desigur că ele nu provin din lucrul anume faţă de care le 
raportăm ; originea lor este însă în mod cert în afara noastră. Dacă 
forţa morală care îl susţine pe credincios nu provine de la idolul pe 
care îl adoră, de la emblema pe care o venerează, ea nu încetează 
totuşi să-i fie exterioară şi el îşi dă seama de acest fapt. Obiectivarea 
simbolului nu face decît să traducă respectiva exterioritate. 

Astfel, viaţa socială, sub toate aspectele ei şi în toate momentele 
istoriei sale, nu este posibilă decît graţie unui vast simbolism. Em- 
blemele materiale, reprezentările figurate sînt doar forme parti- 
culare ale ei; mai există şi altele. Sentimentele colective se pot 
încarna atît în persoane, cât şi în formule: există formule care 
constituie adevărate drapele, personaje, reale sau mitice, devenite 
simboluri. Există un tip de emblemă care nu mai are nevoie de nici 
o justificare, cea despre care am văzut că joacă un rol atît de 
important în totemism : tatuajul. 

Faptele cunoscute demonstrează că, în condiţii date, indivizii se 
tatuează în virtutea unui anume automatism. Atunci cînd indivizii 
cu o cultură inferioară duc un trai în comun, ei se simt îndemnați — 
ca din instinct — să-şi picteze sau să-şi graveze trupul cu reprezentări 
care amintesc de existența lor comună. Conform unui text din 


1. V. despre acest subiect Les Règles de la méthode sociologique, pp. 5 şi urm. 

Procopie, primii creştini îşi imprimau pe piele numele lui Hristos 
sau semnul crucii!. Multă vreme, grupurile de pelerini care se îna- 
poiau din Palestina îşi tatuau, pe braţe sau la încheietura palmei, 
desene reprezentînd crucea sau monograma lui Hristos?. Acelaşi 
obicei e semnalat cu prilejul pelerinajelor care se fac la anumite 
locuri sfinte din Italia”. Lombroso ne relatează un caz ciudat de 
tatuaj spontan : douăzeci de tineri dintr-un colegiu italian, la des- 
părţire, şi-au făcut diverse tatuaje care să le reamintească de anii 
petrecuţi împreună. Aceeaşi practică a fost observată frecvent la 
soldaţii din cazărmi, la marinari, la prizonierii închişi în acelaşi 
lagăr. Se înţelege că, mai ales acolo unde tehnica este încă rudi- 
mentară, tatuajul constituie mijlocul cel mai direct şi mai expresiv 
de afirmare a comuniunii conştiințelor. Mijlocul cel mai bun de a-ţi 
demonstra ţie însuţi şi celorlalți apartenenţa la un grup este să-ţi 
imprimi pe trup o marcă distinctivă. Faptul că nu-şi propune să 
reproducă precis aspectul lucrului reprezentat demonstrează că 
aceasta este raţiunea de a fi a imaginii totemice. E făcută doar din 
linii şi puncte cărora le este atribuită o semnificaţie întru totul 
convenţională“. Scopul nu este să figureze ori să reamintească un 
anume obiect, ci să stea mărturie că un număr de indivizi participă 
la o aceeaşi viaţă morală. 

De altfel, clanul este o societate care cu greu s-ar putea lipsi de 
o emblemă sau un simbol, căci nici o altă societate nu e mai puţin 
stabilă. El nu se poate defini prin existenţa unui şef, deoarece, chiar 
dacă autoritatea centrală nu lipseşte, ea este incertă şi fluctuantă”. 
Nu poate fi caracterizat nici prin teritoriul pe care îl ocupă, popu- 
laţia lui fiind nomadă’, deci nestatornicită într-o localitate anume. 
În plus, în virtutea legii exogamiei, soţul şi soţia aparţin unor tote- 
muri diferite ; acolo unde totemul se transmite pe cale maternă — 
sistem care astăzi este cel mai des întîlnit? — copiii aparţin altui clan 
decât tatăl lor, chiar dacă trăiesc alături de el. Este motivul pentru 
care, în interiorul fiecărei familii, şi chiar în fiecare localitate, întâl- 
nim reprezentanţi ai unor clanuri diferite. Unitatea grupului este 


. Procopie din Gaza, Commentarii in Isaiam, 496. 

. V. Thebenot, Voyage au Levant, Paris, 1689, p. 638. Faptul mai putea fi încă 
observat în 1862 ; cf. Berchon, Histoire médicale du tatouage, 1869, Archives de 
médicine navale, XI, p. 377, n. 

. Lacassagne, Les tatouages, p. 10. 

. Lombroso, L'homme criminel, I, p. 292. 

Lombroso, Ibid., I, pp. 268, 285, 291-292 ; Lacassagne, op. cit., p. 97. 

V. supra, p. 122. 

Despre autoritatea şefilor, a se vedea Spencer şi Gillen, Nat. Tr., p. 10; North. 

Tr., p. 25; Howitt, Nat. Tr., pp. 295 şi urm. 

. Cel puțin în Australia. În America, populația e mult mai sedentară, clanul ame- 

rican constituind însă o formă de organizare relativ avansată. 

. Ar fi suficient să privim harta lui Thomas din Kinship and Marriage in Australia, 
p. 40. Pentru a o aprecia cum se cuvine, trebuie să ţinem cont că, nu se ştie din 
ce motive, autorul a extins sistemul filiației totemice pe linie paternă pînă la 
Coasta de Vest a Australiei, deşi nu deţinem informatii despre triburile din acea 
regiune, care este, în mare parte, deşert. 


Ne 

percepută doar prin intermediul numelui colectiv pe care-l poartă 
toţi membrii săi şi prin emblema care reproduce lucrul desemnat 
cu acel nume. Un clan este, în esenţă, o reuniune de indivizi cu 
acelaşi nume, adunaţi în jurul unui aceluiaşi semn. Fără numele şi 
semnul care îl materializează, clanul nu mai reprezintă nimic. Pen- 
tru că el nu poate exista decît în asemenea condiţii, apariţia emblemei 
precum şi locul pe care îl ocupă ea în viaţa grupului sînt explicabile. 


Rămîne să cercetăm de ce numele şi emblemele au fost preluate, 
aproape exclusiv, din regnul animal şi vegetal, dar mai ales din cel 
dintii. 

Ni se pare verosimil ca emblema să joace un rol mai important 
decît numele. În orice caz, semnul scris are şi astăzi un rol mai 
important în viaţa tribului decît semnul vorbit. Or, doar un lucru 
susceptibil a fi figurat printr-un desen putea servi drept materie 
pentru imaginea emblematică. Pe de altă parte, el trebuia să se fi 
numărat printre cele cu care individul din clan se afla într-o strînsă 
legătură. Or, animalele îndeplinesc în cel mai înalt grad această 
condiţie. Pentru populaţiile de vînători şi pescari, animalul consti- 
tuie elementul esenţial al mediului economic. Din acest punct de 
vedere, plantele se situau pe planul doi, neputînd avea decît un rol 
secundar în alimentaţie, atîta vreme cît nu erau cultivate. De altfel, 
animalul este mai apropiat de om decît planta, fie chiar şi datorită 
firii lor înrudite. Din contra, soarele, luna şi stelele erau mai înde- 
părtate, de parcă ar fi aparţinut unei alte lumi!. Mai mult, atâta timp 
cît constelaţiile nu erau diferenţiate şi clasate, bolta cerească nu 
oferea o diversitate suficientă spre a servi la denumirea clanurilor 
şi subclanurilor unui trib ; dimpotrivă, varietatea florei şi, mai ales, 
a faunei era aproape inepuizabilă. Din aceste motive, corpurile 
cereşti, în pofida strălucirii lor şi a impresiei vii pe care o produc 
asupra simţurilor, nu erau potrivite pentru rolul de totem, precum 
erau animalele şi plantele. 

Una dintre observaţiile lui Strehlow ne permite chiar să precizăm 
modul în care au fost alese emblemele. El spune că ar fi remarcat 
frecvent că centrele totemice sînt situate în apropierea unui munte, 
unui izvor sau unei trecători unde se întîlnesc animalele ce slujesc 
de totem şi invocă un anumit număr de exemple?. Or, aceste centre 
totemice sînt, cu siguranţă, locuri consacrate, în care clanul îşi ţine 
adunările. Se pare deci că fiecare grup şi-a ales drept însemn anima- 
lul sau planta cea mai răspîndită în preajma locului unde obişnuia 
să se reunească?. 


1. Astrele sînt adesea considerate, chiar la australieni, ca fiind un tărîm al sufletelor 
sau personajelor mitice, aşa cum vom vedea şi în capitolul următor : ele sînt 
considerate deci ca o lume cu totul diferită de lumea celor vii. 

2. Op. cit., |, p. 4. În acelaşi sens, Schulze, loc. cit., p. 243. 

. Bineînţeles, aşa cum am arătat (a se vedea supra, p. 148), alegerea nu se făcea 

fără o înţelegere între diferitele grupuri, de vreme ce fiecare trebuia să adopte o 

emblemă deosebită de cea a vecinilor. 

Această teorie ne oferă şi cheia unei foarte ciudate trăsături a 
totemismului care, deşi mai evidentă în trecut decît astăzi, nu a 
dispărut cu totul, şi a jucat un rol important în istoria gîndirii. Vom 
avea din nou prilejul să constatăm că evoluţia logică este strîns 
legată de cea religioasă şi că amîndouă depind de condiţiile sociale. 

Este un adevăr acceptat astăzi că lucrurile care diferă nu numai 
prin aspect ci şi prin proprietăţile generale — cum ar fi mineralele, 
plantele, animalele, oamenii — nu pot fi considerate ca fiind echiva- 
lente şi nici substituite unele altora. Întărită de cultura ştiinţifică, 
obişnuinţa ne-a deprins să stabilim între diferitele regnuri din natură 
bariere pe care însuşi transformismul nu le poate nega ; căci, dacă 
admite că viaţa a putut lua naştere din materia neînsufleţită, iar 
omul din animal, nu ignoră că fiinţele vii, odată născute, reprezintă 
altceva decît mineralele, iar omul, altceva decît un animal. În inte- 
riorul fiecărui regn, diversele clase sînt separate la rîndul lor prin 
aceleaşi bariere : nu putem concepe că un mineral n-ar putea avea 
caracteristici diferite de un altul sau că specia nu s-ar deosebi de o 
altă specie. Dar distincţiile acestea, care ni se par atît de naturale, 
nu au în ele însele nimic primitiv. La origine, regnurile erau confun- 
date unele cu altele. Stîncile aveau sex, aveau puterea să procreeze ; 
soarele, luna şi stelele erau bărbaţi şi femei cu sentimente omeneşti, 
iar oamenii, dimpotrivă, erau imaginaţi ca fiind animale şi plante. 
Această stare de nediferenţiere se regăseşte la baza tuturor mito- 
logiilor. De unde rezultă şi caracterul ambiguu al personajelor aduse 
de ele în scenă, care nu pot fi clasate într-un anume gen deoarece 
fac parte concomitent din genuri opuse. Ele se pot transforma din 
unul în altul, fenomen prin care, vreme îndelungată, oamenii şi-au 
explicat geneza tuturor lucrurilor. 

Faptul că instinctul antropomorfic cu care a fost investit omul 
primitiv de către animist nu poate explica o asemenea mentalitate 
demonstrează natura confuziilor ce o caracterizează. Într-adevăr, 
ele nu provin din aceea că omul a dilatat nemăsurat regnul uman 
încât să le cuprindă pe toate, ci din amestecul regnurilor disparate. 
Omul nu a conceput lumea după imaginea sa, tot aşa cum nu s-a 
conceput nici pe el după imaginea lumii : a procedat în amîndouă 
modurile concomitent. Imaginînd lucrurile, a folosit elemente uma- 
ne; imaginîndu-se pe sine, a folosit elemente provenind de la 
lucruri. 


1. Starea mentală studiată în acest paragraf este similară celei pe care Lévy-Bruhl o 
numeşte lege a participării (Les fonctions mentales dans les sociétés inférieures, 
pp. 76 şi urm.). Paginile care urmează au fost scrise înainte de apariţia lucrării 
sale. Le publicăm fără nici o modificare, mulţumindu-ne să adăugăm cîteva 
explicaţii de natură să indice direcţiile în care ne separăm de aprecierile lui 
Lévy-Bruhl. 

Totuşi, experienţa nu i-a putut sugera asemenea apropieri şi 
amestecuri. La o observaţie atentă, totul este divers şi discontinuu. 
Nicăieri, în realitate, nu vedem fiinţe amestecîndu-şi particularităţile 
şi metamorfozîndu-se unele în altele. A intervenit deci o motivaţie 
excepţională, care a transformat realul, conferindu-i un aspect care 
nu-i este propriu. 

Agentul acestei transfigurări l-a constituit religia ; credinţele reli- 
gioase au fost acelea care au substituit lumii percepute de simţuri o 
alta, diferită. Este ceea ce demonstrează totemismul. Elementul 
fundamental al acestei religii este concepţia că indivizii din clan şi 
diferitele fiinţe a căror formă e reprodusă de emblema totemică au 
aceeaşi esenţă. Credinţa aceasta odată admisă, între diferitele reg- 
nuri se stabileşte o punte. Omul e reprezentat ca un animal sau ca 
o plantă ; plantele şi animalele ca părinţi ai omului ; toate aceste 
fiinţe, atît de diferite pentru simţuri, decurg din aceeaşi natură. 
Astfel, aptitudinea remarcabilă de a confunda ceea ce ne apare atît 
de diferit se datorează faptului că primele forţe cu care intelectul 
uman a populat universul au fost elaborate de religie. Şi cum ele 
erau preluate din diferite regnuri, a rezultat un principiu comun al 
lucrurilor celor mai eterogene, dotate în acest mod cu una şi aceeaşi 
esenţă. 

Pe de altă parte, aşa cum am văzut, concepţiile religioase sînt 
produsul unor cauze sociale determinate. Deoarece clanul nu poate 
exista fără un nume şi o emblemă - accesibilă oricînd privirilor 
celor din clan —, sentimentele trezite se raportează la ea şi la obiec- 
tele a căror imagine o reprezintă. Oamenii au simţit nevoia să-şi 
reprezinte forţa colectivă a cărei acţiune o simt sub înfăţişarea 
lucrurilor care servesc grupului de drapel. În această forţă sînt, prin 
urmare, amestecate regnuri dintre cele mai diferite : într-un sens, 
ea este eminamente umană, fiind alcătuită din idei şi sentimente 
omeneşti; dar, în acelaşi timp, ea ne apare ca avînd o strînsă 
legătură cu obiectul însufleţit sau neînsufleţit de la care a preluat 
înfăţişarea exterioară. Cauza a cărei acţiune o sesizăm în acest caz 
nu e, de altfel, specifică doar totemismului ; ea se manifestă în 
orice societate. În general, sentimentul colectiv poate lua conștiință 
de sine doar fixîndu-se într-un obiect material! ; astfel însă, el ia 
parte la natura respectivului obiect şi reciproc. Necesităţile sociale 
au fost deci cele care au determinat fuziunea unor noţiuni care 
păreau iniţial distincte, viaţa socială facilitînd această fuziune prin 
efervescenţa pe care o creează?. Este o nouă dovadă că înţelegerea 
logică depinde de societate, luînd formele şi atitudinile pe care 
aceasta i le imprimă. 

Logica această ne deconcertează. Totuşi nu ar trebui s-o neso- 
cotim : oricît de rudimentară ar părea, ea a jucat un rol de cea mai 


1. V. supra, p. 200. 
2. La fuziune a contribuit, în mare parte, şi o altă cauză : caracterul extrem de 
contagios al forţelor religioase. Ele invadează orice obiect din preajma lor. Astfel 

mare importanţă în evoluţia intelectuală a omenirii. Ea a oferit cea 
dintii explicare a lumii. Desigur că obişnuinţele mentale pe care le 
implică îl împiedicau pe om să vadă realitatea aşa cum apărea ea 
simţurilor ; dar lumea simţurilor are inconvenientul de a fi refractară 
oricărei explicaţii. Căci a explica înseamnă să asociezi lucrurile, să 
stabileşti între ele relaţii care să le facă să ne apară ca fiind interde- 
pendente, ca vibrînd prin simpatie după o lege interioară, derivînd 
din natura lor. Or, senzaţia, care vede totul din exterior, nu ar putea 
să ne explice asemenea relaţii şi legături interne ; doar spiritul poate 
construi noţiunea respectivă. Atunci cînd aflu că A îl precede pe B, 
am o nouă cunoştinţă ; inteligenţa însă nu e satisfăcută de o consta- 
tare nemotivată. Încep să înțeleg doar dacă mi-l imaginez pe B 
într-un mod indirect, adică aflat în legătură cu A, unit de A printr-un 
raport de rudenie. Marele serviciu pe care l-a făcut religia gîndirii 
constă în aceea că a alcătuit o primă reprezentare a raporturilor de 
înrudire dintre lucruri. Condiţiile în care a făcut-o nu puteau duce 
însă decît la rezultate precare. Dar există oare răspunsuri definitive, 
care să nu trebuiască reformulate la infinit ? Şi apoi e mai important 
să îndrăzneşti să le formulezi decît să reuşeşti. Esenţial este să nu ai 
şi spiritul aservit aparenţelor concrete, ci, dimpotrivă, să-l deprinzi 
să le domine şi să apropie ceea ce simţurile disociază ; şi, din 
momentul în care omul a avut sentimentul că există între lucruri 
conexiuni interne, filosofia şi ştiinţa au putut să apară. Religia le-a 
deschis calea. Dar dacă ea a putut juca acest rol, se datorează 
faptului că ţine de social. Pentru a depăşi impresiile date de simţuri 
şi a le substitui cu o nouă modalitate de reprezentare a realului, a 
trebuit să se constituie un nou gen de gîndire : gîndirea colectivă. 
Aceasta a putut fi eficientă pentru că, pentru a crea o lume de idei 
care să transfigureze lumea simţurilor, a fost necesară o surescitare 
a forţelor intelectului, posibilă doar în şi prin societate. 
Mentalitatea aceasta nu ne este străină, logica noastră fiind năs- 
cută din ea. Explicaţiile ştiinţei contemporane sînt mai obiective, 
deoarece sînt mai metodice, se bazează pe observaţii mai bine 
controlate, dar nu diferă în esenţă de cele ce au dat satisfacţie 
gîndirii primitive. Azi, ca şi altădată, a explica înseamnă să arăţi în 
ce fel decurge un lucru din altul sau din altele. S-a afirmat că 
participările a căror existenţă o postulează mitologiile violează 
principiul contradicţiei, opunîndu-se astfel explicaţiilor științifice". 
A afirma că omul este cangur, că soarele este pasăre, nu înseamnă, 
oare, să identifici pe unul cu celălalt ? Nu altfel gîndim atunci cînd 
afirmăm despre căldură că este o mişcare, că lumina este o vibraţie 
a eterului etc. Ori de cîte ori unim doi termeni eterogeni printr-o 
legătură internă, identificăm şi termenii lor contrari. Termenii noştri 


că, însufleţind lucruri dintre cele mai diferite, ele le apropie şi le clasează într-un 
acelaşi gen. Vom reveni la această contagiune şi vom arăta că ea decurge din 
originile sociale ale noţiunii de sacru (v. Cartea II, cap.], la sfîrşit). 

1. Lévy-Bruhl, op. cit., pp. 77 şi urm. 

nu coincid cu cei ai australianului, noi îi alegem după alte criterii şi 
din alte motive ; dar demersul prin care spiritul îi asociază nu diferă 
în chip esenţial. 

Este adevărat că, dacă gîndirea primitivă ar manifesta faţă de 
contradicţie indiferența generală şi sistematică ce i-a fost atribuită!, 
ea ar contrasta puternic cu gîndirea modernă, mereu atentă să fie 
în acord cu ea însăşi. Or, nu credem că este posibil să caracterizăm 
mentalitatea societăţilor inferioare printr-o înclinaţie unilaterală şi 
exclusivistă pentru nediferenţiere. Dacă omul primitiv confundă 
lucrurile pe care noi le diferenţiem, se întîmplă şi invers, ca el să 
facă distincţie între obiecte pe care noi, azi, nu le mai deosebim, şi 
pe care el le concepe ca fiind chiar violent opuse. 

Între cele două fiinţe care sînt clasate în două fratrii diferite nu 
se produce doar o separare, ci un antagonism?. Din acest motiv, 
australianul care identifică soarele cu cacaduul alb îl opune pe 
acesta din urmă cacaduului negru, asimilîndu-l termenului contrar. 
Şi unul şi celălalt i se par a ţine de două genuri diferite, între care 
nu există nici un element comun. Între lucrurile sacre şi lucrurile 
profane se stabileşte o opoziţie şi mai accentuată. Ele se resping şi 
se contrazic cu o asemenea forţă, încît spiritul se dovedeşte inca- 
pabil să le gîndească simultan. Ele se exclud reciproc în conştiinţă. 

Astfel că între logica gîndirii religioase şi logica gîndirii ştiinţifice 
nu există prăpastie. Şi una şi cealaltă sînt alcătuite din aceleaşi 
elemente fundamentale, dar dezvoltate inegal şi diferit. Cea dintii 
pare a fi caracterizată în special printr-o înclinaţie naturală atît 
pentru confuziile excesive, cît şi pentru contrastele izbitoare. De 
cele mai multe ori, pare a se complace în excese în ambele sensuri. 
Cînd stabileşte o paralelă, identifică ; atunci cînd propune o dis- 
tincţie, ajunge la o opoziţie. Nu cunoaşte măsura şi nuanțele, fiind 
înclinată spre extreme. Prin urmare, chiar dacă nu ignoră meca- 
nismele logicii, ea le utilizează cu stîngăcie. 


1. Levi Bruhl, op. cit., p. 79. 
2. V. supra, p. 175. 


CAPITOLUL VIII 


Noţiunea de suflet 


În capitolele anterioare am analizat principiile fundamentale ale 
religiei totemice. Am constatat cu această ocazie absenţa oricărei 
idei de suflet, de spirit, sau de personaj mitic. Deşi noţiunea de 
fiinţă spirituală nu se află la baza totemismului şi, prin urmare, nici 
la baza gîndirii religioase în general, o întîlnim totuşi în orice religie. 
Ni se pare deci important să aflăm cum s-a constituit. Dacă vrem să 
ne asigurăm că avem de-a face cu produsul unei formaţiuni secun- 
dare, este necesar să stabilim în ce mod a derivat ea din concepţiile 
mai importante pe care le-am expus şi explicat pînă acum. 

Dintre toate fiinţele spirituale, una trebuie să ne reţină mai cu 
seamă atenţia, pentru că reprezintă prototipul celorlalte : sufletul. 


Tot aşa cum nu se cunoaşte vreo societate fără religie, nu există 
nici societate, oricît de rudimentar ar fi ea organizată, în care să nu 
aflăm un întreg sistem de reprezentări colective referitoare la suflet, 
la originea şi la destinul său. Atât cît putem judeca după datele pe 
care ni le pune la dispoziţie etnografia, ideea de suflet pare a fi luat 
naştere — cu toate caracteristicile sale esenţiale — odată cu umani- 
tatea, astfel încît acţiunea religiilor celor mai dezvoltate, cît şi a 
filosofiei, s-a mărginit în mare parte doar la a o purifica, fără a-i 
adăuga vreun element cu adevărat fundamental. Într-adevăr, toate 
societăţile australiene admit că în trupul omenesc sălăşluieşte o 
fiinţă interioară, întruchipînd principiul vieţii care-l însufleţeşte : 
sufletul. Este adevărat că femeile fac uneori excepţie de la această 
regulă generală : unele triburi consideră că ele nu au suflet!. Dacă 
e să ne luăm după Dawson, este şi cazul copiilor de vîrstă fragedă 
din triburile observate de el. Dar acestea sînt doar cazuri 


1 Este cazul tribului gnanji ; v. North. Tr., p. 170, p. 546; cf. un caz asemănător, in 
Brough Smyth, II, p. 269. 
2 Australian Aborigines, p. 51. 

excepţionale, după toate aparențele târzii! ; cel din urmă ni se pare 
chiar suspect şi ar putea fi pus pe seama unei interpretări eronate a 
faptelor?. 

Delimitarea ideii pe care şi-o face australianul despre suflet — 
idee imprecisă şi instabilă —, constituie o întreprindere incomodă : 
în sine, faptul nu este surprinzător. Dacă i-am întreba pe contem- 
poranii noştri, chiar şi pe cei mai convinşi de existenţa sufletului, 
în ce mod şi-l reprezintă, răspunsurile pe care le-am obţine nu ar fi 
mai coerente şi nici mai exacte. Lucrul este explicabil în cazul unei 
noţiuni de o asemenea complexitate, alcătuită dintr-un amalgam 
de impresii insuficient analizate, a cărei elaborare s-a prelungit de-a 
lungul secolelor, fără însă ca oamenii să o fi conştientizat cu cla- 
ritate. Iată totuşi cîteva din caracteristicile cele mai importante, 
adesea contradictorii, care îl definesc. 

Ni se spune că, într-un număr oarecare de cazuri, ar avea aspec- 
tul exterior al trupului”. Dar se întîmplă şi să fie reprezentat ca fiind 
de mărimea unui grăunte de nisip; ar avea dimensiuni atît de 
reduse, încît s-ar putea strecura prin cele mai mărunte crăpături, 
prin cele mai mici fisurit. Vom mai vedea şi că este uneori repre- 
zentat concomitent prin specii animale. Rezultă că înfăţişarea sa 
este esențialmente inconsistentă şi nedeterminată”, modificîndu-se 
neîncetat după circumstanţe sau după necesităţile mitului şi ale 
ritului. Nici substanţa din care este alcătuit nu este mai lesne de 
definit. Din moment ce are o formă, oricât de vagă ar fi ea, înseamnă 
că nu este lipsit de materialitate. Într-adevăr, chiar şi în timpul vieţii 
pămînteşti, are nevoi fizice : mănîncă şi, invers, poate fi mîncat. Se 
întîmplă şi să părăsească trupul şi, în timpul călătoriilor sale, se 
hrăneşte uneori cu alte suflete“. Se consideră că, după desprinderea 
sa de trup, ar începe o viaţă întru totul asemănătoare cu cea pe 


1. Tribul gnanji a cunoscut fără doar şi poate o perioadă cînd femeile aveau suflet ; 
şi astăzi există încă un mare număr de suflete de femei. Numai că ele nu se 
reîncarnează niciodată ; cum, la acest popor, sufletul noului-născut constituie o 
reîncarnare a unui suflet anterior, iar sufletele femeilor nu se reîncarnează, 
rezultă că femeile nu pot avea suflet. Putem, de altfel, explica de unde provine 
absenţa de reîncarnare. La gnanji, după ce a fost mai întîi uterină, filiaţia are 
astăzi loc pe linie paternă : mama nu-şi poate transmite totemul copilului. Femeia 
nu are, prin urmare, descendenţi care să o perpetueze ; ea este finis familiae 
suae. O asemenea situaţie nu se putea explica decît prin două ipoteze : sau 
femeile nu au suflet, sau sufletele femeilor sînt distruse după moarte. Triburile 
gnanji au adoptat prima explicaţie : unele popoare din Queensland au preferat-o 
pe cea de-a doua (V. Roth, Superstition, Magic and Medecine, in N. Queensland 
Ethnog., nr. 5, $ 68). 

2. «Înainte de a atinge vîrsta de patru sau cinci ani, copiii nu au nici suflet şi nici nu 
au parte de viaţa de dincolo», spune Dawson. Afirmația traduce însă absenţa 
riturilor funerare pentru copiii de vîrstă fragedă. Vom vedea mai departe care 
este adevărata ei semnificaţie. 

. Dawson, p. 51 ; Parker, The Euablayi, p. 35; Eylmann, p. 188. 

. North. Tr., p. 542 ; Schürmann, The Aboriginal Tribes of Port Lincoln, in Woods, 
p. 235. 

. Expresia îi aparține lui Dawson, p. 50. 

. Strehlow, I, p. 15 n. 1; Schulze, loc. cit., p. 246. Este vorba de tema mitului 
vampirului. 

care o ducea pe pămînt : bea, mănîncă, vînează etc.! Cînd se zben- 
guie printre ramurile copacilor, se aud foşnete şi trosnituri pe care 
le percep pînă şi urechile profanilor?. Dar, în acelaşi timp, este 
invizibil pentru ochiul vulguluis. Este adevărat că magicienii sau 
bătrînii au darul de a vedea sufletele ; căci, în virtutea unor puteri 
ieşite din comun, pe care le datorează vîrstei sau unei culturi spe- 
ciale, ei percep lucrurile care scapă simţurilor obişnuite. Cît despre 
oamenii de rînd, ei nu se bucură, după Dawson, de acest privilegiu 
decît într-un singur moment al existenţei lor : cînd sînt pe cale de a 
muri înainte de vreme. De aceea, o asemenea viziune cvasi miracu- 
loasă constituie un semn de rău augur. Or invizibilitatea este în 
general considerată ca unul dintre semnele spiritualităţii. Prin urma- 
re, sufletul este, într-o anume măsură, conceput ca imaterial, din 
moment ce nu afectează simţurile în acelaşi fel ca trupurile : nu are 
oase, spun triburile de pe malurile rîului Tully‘. Pentru a concilia 
toate aceste caracteristici contradictorii, sufletul este reprezentat ca 
fiind alcătuit dintr-o materie întru totul rară şi subtilă, ceva diafan? 
comparabil cu umbra sau cu răsuflarea“. 

Sufletul este distinct şi independent de trup, din moment ce, 
chiar şi în timpul vieţii pământeşti, îl poate părăsi pentru o vreme : 
în timpul somnului, al leşinului etc”. Se întîmplă chiar să lipsească 
o vreme fără ca moartea să intervină ; totuşi, în timpul acestor 
absente, viaţa se împuţinează, iar dacă sufletul nu se reîntoarce în 
sălaşul său, poate chiar să dispară. Diferenţierea şi independenţa 
sa se intensifică însă în mod evident în clipa morţii. După ce trupul 
nu mai există, nemairămînînd din el nici o urmă vizibilă, sufletul 
continuă să trăiască şi să ducă o existenţă autonomă, într-o lume 
aparte. 

Oricât de reală ar fi această dualitate, ea nu este însă şi absolută. 
Dacă ne-am reprezenta trupul ca pe un soi de locuinţă a sufletului, 
întreţinînd cu el doar raporturi exterioare, ne-am înşela. Din contra, 
le unesc legăturile cele mai strînse cu putinţă ; nu pot fi separate 
decît cu dificultate şi în mod imperfect. Am văzut deja că sufletul 
capătă sau, cel puţin, poate căpăta, aspectul exterior al trupului. 
Rezultă că tot ce dăunează unuia, îl afectează şi pe celălalt ; orice 


1. Strehlow, I, p. 15; Schulze, p. 244; Dawson, p. 51. Este adevărat că uneori se 
spune că sufletele nu ar avea nimic corporal: după unele mărturii culese de 
Eylmann (p. 188), ele ar fi ohne Fleisch und Blut. Rămînem însă sceptici în faţa 
unor asemenea negaţii radicale. Faptul că sufletelor morţilor nu li se aduc ofran- 
de nu implică de fel, cum crede Roth (Superstition, Magic etc., $ 65), că ele nu 
s-ar hrăni. 

A Roth; Ibid., § 65 ; North. Tr., p. 500. Uneori sufletul degajă mirosuri (Roth, Ibid., 
§ 68). 

„Roth, Ibid., § 67 ; Dawson, p. 51. 

Roth, Ibid., § 65. 

Schürmann, Aborig.Tr. of Port Lincoln, in Woods, p. 235. 

Parker, The Euablayi, pp. 29 şi 35 ; Roth, Ibid., § 65, 67, 68. 

Roth, Superstition etc., § 65 ; Strehlow, I, p. 15. 

. Strehlow, I, p. 14 n. 1. 

rană a trupului se propagă pînă la suflet!. Sufletul este atât de intim 
asociat vieţii trupului, încât creşte şi piere dimpreună cu acesta. lată 
de ce, omul în vîrstă se bucură de privilegii refuzate tinerilor ; 
principiul religios care sălăşluieşte în el capătă mai multă forţă şi 
eficacitate pe măsură ce omul îmbătrîneşte. Cînd atinge însă pragul 
senilităţii propriu-zise, cînd bătrînul devine incapabil de a mai juca 
vreun rol util în marile ceremonii religioase în care sînt în joc 
interesele tribului, nu i se mai acordă nici un fel de respect. Se 
consideră că debilitatea trupului s-a transmis sufletului. Nemaidis- 
punînd de aceleaşi puteri, subiectul nu mai are dreptul la acelaşi 
prestigiu?. 

Între suflet şi trup se instalează nu numai o strînsă solidaritate, 
ci şi o confuzie parţială. Tot aşa cum sufletul conţine ceva din trup, 
din moment ce îi reproduce uneori forma, şi în trup se află ceva 
din suflet. Se consideră că unele organe, precum şi unele produse 
ale organismului, întreţin un soi de afinitate cu totul specială cu 
sufletul : inima, respiraţia, placentas, sîngele“, umbra”, ficatul, grăsi- 
mea ficatului, rinichii” etc. Aceste diverse substraturi materiale nu 
reprezintă pentru suflet un simplu habitat; ele constituie însuşi 
sufletul, văzut din exterior. Cînd sîngele se scurge, sufletul îl ur- 
mează. Sufletul nu se află în respiraţie ; el este respiraţia. El se 
identifică cu partea trupului în care sălăşluieşte. De aici şi concepţia 
după care omul ar poseda o pluralitate de suflete. Răspîndindu-se 
în organism, sufletul s-a diferențiat şi s-a fragmentat. Fiecare organ 
a individualizat parcă porţiunea de suflet pe care o conţine, deve- 
nind astfel o entitate distinctă : cea din inimă nu este identică cu 
cea din respiraţie sau din placentă. Deşi sînt înrudite, ele sînt 
distincte şi poartă chiar nume diferite”. 

De altfel, dacă sufletul se concentrează mai ales în anumite 
porţiuni ale organismului, el nu este cu desăvirşire absent din 
celelalte. Sufletul este prezent în chip difuz şi în proporţii diferite 
în tot trupul, lucru dovedit de riturile mortuare. Deîndată ce trupul 
şi-a dat ultima suflare, se consideră că sufletul îl părăseşte cît mai 


1. Frazer, On Certain Burial Customs, as Illustrative of the Primitive Theory of the 
Soul, in J. A. I., XV, p. 66. 

2. Este vorba de kaitish şi unmatjera. V. Spencer şi Gillen, North. Tr., p. 506 şi Nat. 

Tr. p. 512. 

„Roth, Ibid., § 65, 66, 67, 68. 

. Roth, Ibid., $ 68 ; în acest paragraf se spune că atunci cînd leşinul urmează unei 
pierderi de sînge, înseamnă că sufletul a plecat. Cf. Parker, The Euablayi, p. 38. 

. Parker, The Euablayi, pp. 29 şi 35 ; Roth, Ibid., § 65. 

. Strehlow, I, pp. 12, 14. În aceste pagini sînt invocate spiritele rele care ucid 
copiii, mîncîndu-le sufletul, ficatul şi grăsimea, sau sufletul, ficatul şi rinichii. 
Faptul că sufletul este astfel aşezat pe acelaşi plan cu diversele viscere sau 
ţesuturi, constituind un aliment de acelaşi tip, demonstrează relaţia strînsă pe 
care o întreţine cu ele. Cf. Schulze, p. 246. 

7. Indigenii de pe malurile rîului Pennefather (Roth, Ibid., $ 68), de pildă, folosesc 
un nume pentru sufletul sălăşluind în inimă (Ngai), un altul pentru sufletul din 
placentă (Cbo-i), un al treilea pentru sufletul care se confundă cu răsuflarea 
(Wanji). La euahlayi, există trei pînă la patru suflete (Parker, The Fuablayi, p.35.). 

repede, pentru a-şi pune deîndată în valoare libertatea recucerită 
de a se mişca în voie şi de a se reîntoarce cît mai curînd în adevă- 
rata-i patrie, care este aiurea. Şi totuşi, el mai întârzie în preajma 
cadavrului ; legătura care-l uneşte de acesta a slăbit, dar nu s-a 
rupt. Un întreg aparat de rituri speciale este necesar pentru a-l 
determina să se îndepărteze definitiv. Este invitat să plece prin 
gesturi şi mişcări pline de înţelesuri!. I se deschide calea, i se oferă 
ieşiri pentru a putea să-şi ia mai lesne zborul?. Căci sufletul nu 
părăsise cu totul trupul pe care-l impregnase prea adînc pentru a 
se putea elibera dintr-o dată. Astfel se explică ritul atît de obişnuit 
al antropofagiei funerare ; carnea defunctului este consumată pen- 
tru că se consideră că adăposteşte un principiu sacru, adică tocmai 
sufletul”. Pentru a-l extirpa definitiv, carnea este topită, fie prin 
expunerea la căldura soarelui, fie prin acţiunea focului artificial. 
Sufletul îşi ia zborul odată cu scurgerea lichidelor. Dar mai rămîne 
ceva din el în osemintele uscate. De aceea şi sînt ele folosite ca 
obiecte sacre sau ca instrumente magice“ ; iar atunci cînd se urmă- 
reşte eliberarea completă a principiului pe care-l tăinuiesc, sînt 
mărunţite”. 

Vine însă şi vremea separării definitive, cînd sufletul eliberat îşi 
ia zborul. Dar el este, prin însăşi natura sa, atît de intim asociat 
trupului, încît despărţirea determină o gravă transformare de stare. 
De aceea şi capătă din acel moment un alt nume’. Deşi păstrează 
toate trăsăturile distinctive ale individului pe care-l însufleţea, umo- 
rile, însuşirile sale bune şi rele”, a devenit totuşi o altă fiinţă. Din 
acea clipă, începe pentru el o nouă existenţă. 

Se îndreaptă către ţinutul sufletelor. Înfăţişarea lui diferă de la 
un trib la altul ; întîlnim chiar concepţii diferite, care coexistă într-o 
aceeaşi societate. Uneori se află sub pămînt, şi fiecare grup totemic 
posedă un ţinut al său. Este locul unde cei dintîi strămoşi, fondatorii 
clanului, s-au cufundat în pămînt şi unde şi-au dus traiul de după 
moarte. Astfel, în lumea subterană are loc o distribuţie geografică 
a morţilor, corespunzătoare rînduielii celor vii. Acolo soarele stră- 
luceşte veşnic şi rîurile nu seacă niciodată. Iată concepţia pe care 


Spencer şi Gillen o atribuie triburilor centrale, arunta!0, 


. V. descrierea ritului Urpmilcbima, la arunta (Spencer şi Gillen, Nat. Tr., pp. 503 


1 
şi urm.). 
2. Spencer şi Gillen, Nat. Tr., pp. 497 şi 508. 
3. Ibid. North, Tr., pp. 547, 548. 
4. Ibid., p. 506, pp. 527 şi urm. 
5. Meyer, The Encounter Bay Tribe, in Woods, p. 198. 
6. Spencer şi Gillen, North. Tr., pp. 551, 463; Nat. Tr., p. 553. 
7. Ibid.,, p. 540. _ 
8. La arunta şi la loritja, de exemplu (Strehlow, I, p. 15 n. 2 I, p. 77. În timpul 


vieţii, sufletul se numeşte guruna, iar după moarte, Liana. Liana, citat de 
Strehlow, este identic cu u/thana, la Spencer şi Gillen (Nat. Tr., pp. 514 şi urm.). 
La fel stau lucrurile şi în cazul indigenilor de pe malurile rîul Bloomfield (Roth, 
Superstition etc., $ 66). 

9. Eylmann, p. 188. 

10. Spencer şi Gillen, Nat. Tr., pp. 524, 491, 496. 

warramunga! etc. O regăsim şi la tribul wotjobaluk?. În alte părţi, 
se crede că toţi morţii, indiferent de totem, trăiesc laolaltă, într-un 
acelaşi loc, mai mult sau mai puţin exact determinat, dincolo de 
mare, pe o insulă? sau pe malurile unui lact. În fine, alteori se 
crede că sufletele s-ar îndrepta spre ceruri, dincolo de nori. «Acolo, 
spune Dawson, se află un ţinut minunat, cu nenumărați canguri, 
bogat în vînat de tot soiul, unde sufletele duc o viaţă veselă. Ele se 
regăsesc şi se recunosc. Putem presupune că unele detalii ale 
acestui tablou au fost împrumutate de la paradisul misionarilor 
creştini” ; dar, în măsura în care o întîlnim şi în alte puncte ale 
continentului, ideea că sufletele, sau cel puţin unele suflete, se 
îndreaptă după moarte spre ceruri pare a fi autohtonă”. 

În general, toate sufletele împărtăşesc aceeași soartă şi duc ace- 
eaşi viaţă. Se întîmplă totuşi să li se aplice un tratament diferit, 
după comportamentele lor de pe pămînt, şi putem astfel constata 
cum se conturează o primă schiţă a compartimentelor distincte şi 
chiar opuse în care se va distribui ulterior lumea de dincolo. 
Sufletele celor care, în timpul vieţii, au excelat ca vînători, război- 
nici, dansatori etc. nu se confundă cu altele ; li se atribuie un loc 
aparte$. Uneori, în cer’. Strehlow susţine chiar că, într-un anume 
mit, sufletele celor răi sînt devorate şi nimicite de spirite reduta- 
bile!0. Asemenea concepţii rămîn totuşi foarte imprecise în Austra- 
lia!! ; ele nu capătă contur şi claritate decît în societăţi mai avansate, 
precum cele din America!?. 

. Spencer şi Gillen, North. Tr., pp. 508, 542. 

2. Mathews, Ethnol. Notes on the Aboriginal Tribes of N. S. Wales a. Victoria, in 
Journ. a. Proc. of the R. S. of N. S. Wales, XXXVIII, p. 287. 

3. Strehlow, I, pp. 15 şi urm. Astfel, după Strehlow, morţii arunta trăiesc pe o 
insulă ; după Spencer şi Gillen, într-un loc subteran. Probabil că amîndouă 
miturile coexistă, şi nu sînt singurele. Vom vedea că există chiar şi un al treilea. 
Asupra concepţiei despre o insulă a morţilor, cf. Howitt, Nat. Tr., p. 49%; 
Schürmann, Aborig. Tr. of Port Lincoln in Woods, p. 235; Eylmann, p. 189. 

4. Schulze, p. 244. 

5. Dawson, p. 51. 

6. Tot la aceste triburi găsim urmele evidente ale unui mit mai vechi, conform 
căruia sufletele trăiau într-un loc subteran (Dawson, Jbid.). 

7. Taplin, The Narrinyeri, pp. 18-19; Howitt, Nat. Tr., p. 473 ; Strehlow, I, p. 16. 

8. Howitt, Nat. Tr., p. 498. 

9. Strehlow, I, p. 16 ; Eylmann, p. 189 ; Howitt, Nat. Tr., p. 473. 

10. Este vorba despre spiritele strămoşilor unui clan aparte, clanul Pungii cu venin 
(Giftdriisenmănner). 

11. Uneori influenţa misionarilor este evidentă. Dawson ne vorbeşte despre un 
adevărat infern, opus paradisului ; el însuşi are tendinţa de a considera această 
concepţie drept un import european. 

12. V. Dorsey, Siouan Cults, in XIth Rep., pp. 419-420, 422, 485; cf. Marillier, La 

survivance de l'âme et l’idée de justice chez les peuples non-civilises, Rapport de 

V'Ecole des Hautes Etudes, 1893. 


II 


Astfel arată, reduse la forma lor cea mai primitivă şi la trăsăturile 
lor esenţiale, credinţele relative la natura sufletului şi la destinul 
său. Ar trebui acum să le analizăm. Ce l-a putut oare face pe om să 
creadă că în el sălășluiesc două fiinţe, dintre care una dotată cu 
însuşiri atît de speciale precum cele pe care tocmai le-am enu- 
merat ? Pentru a răspunde la întrebarea de mai sus, este necesar să 
descifrăm originea atribuită de omul primitiv principiului spiritual 
pe care crede a-l simţi în sine: dacă reuşim să analizăm corect 
concepţia sa, vom obţine şi răspunsul la întrebarea noastră. 

Conform metodei pe care ne străduim să o aplicăm, vom studia 
ideile unui grup determinat de societăţi, acolo unde au fost obser- 
vate cu o precizie deosebită : este vorba despre triburile Australiei 
centrale. Deşi întinsă, aria observaţiilor noastre va fi totuşi limitată. 
Sîntem însă îndreptăţiţi să credem că, sub diverse forme, aceste 
idei beneficiază sau au beneficiat de o mare generalitate chiar şi 
înafara Australiei. În plus — şi în special —, noţiunea de suflet în 
cazul triburilor centrale nu diferă în mod esenţial de ceea ce re- 
prezintă ea pentru celelalte societăţi australiene, ci are peste tot 
aceleaşi caracteristici esenţiale. Cum un acelaşi efect are totdeauna 
o aceeaşi cauză, sîntem îndreptăţiţi să credem că noţiunea, de 
fiecare dată identică sieşi, nu rezultă, într-un caz ca şi în celălalt, 
din elemente diferite. Originea pe care i-o vom atribui, după ce 
vom studia îndeosebi anumite triburi, va putea deci fi extinsă şi la 
celelalte. Ele ne vor oferi ocazia de a face o experienţă ale cărei 
rezultate, precum cele ale oricărei experienţe bine conduse, vor 
putea fi generalizate. În sine, omogenitatea civilizaţiei australiene 
ni se pare suficientă pentru a justifica o asemenea generalizare ; 
vom avea însă grijă să o confirmăm ulterior prin elemente împru- 
mutate de la alte popoare, atît din Australia, cît şi din America. 

Cum concepţiile care vor sta la baza demonstraţiei noastre au 
fost reproduse în termeni diferiţi de către Spencer şi Gillen, pe de 
o parte, şi de Strehlow, pe de alta, vom expune separat cele două 
versiuni. Vom vedea că, dacă le interpretăm corect, ele se deose- 
besc mai degrabă în formă decît în conţinut şi că, în cele din urmă, 
au aceeaşi semnificaţie sociologică. 

Spencer şi Gillen susţin că sufletele care însufleţesc trupurile 
noilor născuţi dintr-o generaţie nu sînt produsul unei creaţii spe- 
ciale şi originale ; toate triburile par a admite existenţa unui stoc 
limitat de suflete, al căror număr nu poate fi mărit nici măcar cu o 
unitatel, şi care se reîncarnează periodic. Cînd un individ moare, 
sufletul său părăseşte trupul în care sălăşluia şi, odată doliul 


1. Ele se pot dedubla provizoriu, cum vom vedea în capitolul următor ; dar dedublarea 
nu adaugă nici o unitate la numărul sufletelor susceptibile de a se reîncarna. 

încheiat, se îndreaptă către ţinutul sufletelor ; dar, după o vreme, 
se reîntoarce pentru a se reîncarna, iar reîncarnările determină 
diversele concepții şi naşteri. Aceste suflete fundamentale sînt chiar 
cele care îi însufleţeau la origini pe strămoşi, pe fondatorii clanului. 
Într-o vreme — considerată a fi începutul timpului — dincolo de 
care imaginaţia nu mai pătrunde, existau fiinţe ce nu derivau unele 
din altele. Din acest motiv, tribul arunta le numeşte A/jirangamiljina!, 
adică cei necreaţi, cei veşnici, iar perioada cînd aceste fiinţe fabu- 
loase ar fi trăit este numită, după cum rezultă din relatările lui 
Spencer şi Gillen, A/cheringa?. Organizaţi în clanuri totemice, ca şi 
oamenii de astăzi, îşi petreceau vremea în călătorii, în cursul cărora 
îndeplineau tot felul de acţiuni prodigioase, imortalizate de mituri. 
Dar a venit şi clipa cînd viaţa lor terestră s-a încheiat : solitari sau în 
grupuri, s-au cufundat în pămînt. Trupurile lor s-au preschimbat în 
copaci sau în stînci, marcînd şi astăzi locurile unde se spune că au 
dispărut sub pămînt. Dar sufletele lor durează mereu ; ele sînt 
nemuritoare. Ele continuă chiar să frecventeze locurile unde s-a 
încheiat existenţa celor dintii gazde ale lor. Datorită amintirilor care 
se leagă de ele, aceste locuri au devenit sacre: acolo se află 
oknanikilla, un fel de sanctuare reprezentînd centrul diverselor 
culte totemice, unde sînt păstrate churinga clanurilor. Cînd unul 
din sufletele care rătăcesc prin preajma unui sanctuar se strecoară 
în trupul unei femei, se înfăptuieşte concepţia şi urmează o 
naştere?. Prin urmare, fiecare individ este considerat drept un nou 
avatar al unui strămoş anume : el este chiar acel strămoș, într-un 
nou trup şi cu noi trăsături. Ce reprezentau de fapt acei strămoşi ? 

Mai întîi, erau dotați cu puteri infinit superioare celor pe care le 
posedă oamenii de azi, inclusiv bătrînii cei mai respectaţi sau magi- 
cienii cei mai reputați. Le sînt atribuite virtuţi pe care le-am putea 
califica drept miraculoase : «Puteau călători pe pămînt, sub pămînt, 
prin văzduh : dacă-şi deschideau o venă, inundau regiuni întregi 
sau, din contra, făceau să se ivească noi ţinuturi ; într-o aglomerare 
de stînci făceau să răsară un lac sau o trecătoare ; acolo unde-şi 
înfigeau nurtunja, din pămînt răsăreau stînci sau arbori». Ei au dat 
pămîntului forma pe care o are în prezent. Au creat tot soiul de 
fiinţe, oameni sau animale. Sînt aproape nişte zei. Prin urmare, şi 
sufletele lor au un caracter divin. Iar din moment ce sufletele 
oamenilor sînt sufletele ancestrale reîncarnate în trupuri omeneşti, 
au devenit şi ele fiinţe sacre. 

. Strehlow, I, p. 2. 

2. Nat. Tr., p.73,n. 1. 

3. Cu privire la acest ansamblu de concepţii, v. Spencer şi Gillen, Nat. Tr., pp. 119, 
123-127, 387 şi urm., North. Tr., pp. 145-174. La gnanji, concepţia nu are loc în 
mod obligatoriu în preajma oknanikilla. Se crede însă că fiecare cuplu este însoţit 
în peregrinările sale pe continent de un stol de suflete aparţinînd de totemul 
soţului. Cînd se iveşte ocazia, unul din acele suflete pătrunde în trupul femeii, 
oriunde s-ar afla ea, fecundîndu-l (North. Tr., p. 169). 

4. Nat. Tr., pp. 512-513. Cf. cap. X şi XI. 

În al doilea rînd, strămoşii nu erau oameni în sensul propriu al 
cuvîntului, ci animale sau vegetale sau chiar fiinţe mixte unde 
elementul animal sau vegetal predomina : «Strămoşii din acele vre- 
muri fabuloase, arată Spencer şi Gillen, erau, conform opiniilor 
indigenilor, atît de strîns asociaţi animalelor şi plantelor ale căror 
nume le purtau, încît un personaj din Alcheringa totemului can- 
gurului, de exemplu, este înfăţişat adesea în mituri ca om-cangur 
sau ca un cangur-om. Personalitatea sa umană este absorbită de 
cea a plantei sau a animalului din care descinde». Sufletele lor, 
care încă mai durează, au în chip necesar aceeaşi natură ; elementul 
uman şi cel animal se contopesc, cu o anume tendinţă a celui de-al 
doilea de a predomina asupra celui dintii. Prin urmare, sînt alcătuite 
din aceeaşi substanţă ca principiul totemic ; ştim că acesta din urmă 
are drept caracteristică tocmai prezenţa acestui aspect dublu, sinte- 
tizînd şi contopind cele două regnuri. 

Din moment ce nu există alte suflete în afara acestora, ajungem 
la concluzia că, în general, sufletul nu este altceva decît principiul 
totemic încarnat în fiecare individ. lar o asemenea derivare nu este 
deloc surprinzătoare. Ştim deja că principiul este imanent fiecăruia 
dintre membrii clanului. Individualizarea sa devine însă inevitabilă 
deîndată ce pătrunde în indivizi. Devenind parte integrantă a con- 
ştiinţelor, diferite unele de altele, se diferenţiază şi el după chipul 
lor ; fiecare dintre ele avînd o fizionomie proprie, capătă şi el, în 
fiecare, o fizionomie distinctă. Fără îndoială că, în sine, continuă să 
reprezinte o forţă exterioară şi străină individului ; dar crîmpeiul 
considerat a intra în posesiunea sa nu poate să nu întreţină o strînsă 
afinitate cu subiectul particular în care sălăşluieşte : el participă la 
natura individului care, într-o oarecare măsură, şi-l însuşeşte. Ca- 
pătă astfel două caracteristici contradictorii, a căror coexistenţă 
reprezintă însă una din trăsăturile distinctive ale noţiunii de suflet. 
În prezent, ca şi în trecut, sufletul reprezintă, pe de o parte, ce e 
mai bun şi mai profund în noi, ceea ce, în fiinţa noastră, este 
excepţional ; dar el rămîne un oaspete trecător, venit din afară, 
care duce o existenţă distinctă de a trupului şi care urmează să-şi 
recapete într-o bună zi independenţa totală. Într-un cuvânt, aşa cum 
societatea nu există decît în şi prin indivizi, tot aşa principiul tote- 
mic nu trăieşte decît în şi prin conştiințele individuale a căror 
asociere formează clanul. Dacă nu l-ar simţi în ele însele, nu ar 
exista ; ele îl introduc în lucruri. Este deci nevoit să se împartă şi să 
se fragmenteze între ele. Fiecare fragment este un suflet. 

Un mit pe care-l întîlnim într-un număr destul de însemnat de 
societăţi din centru, şi care nu constituie de altfel decît o formă 
particulară a miturilor precedente, demonstrează cu o şi mai mare 
claritate că, într-adevăr, aceasta este materia din care este alcătuită 
ideea de suflet. La triburile respective, tradiţia aşează la originea 


1. Nat. Tr., p. 119. 

fiecărui clan nu o pluralitate de strămoşi, ci numai doit, sau chiar 
doar unul?. Atîta vreme cît a rămas solitară, această unică fiinţă 
conţinea în sine principiul totemic în integralitatea sa, din moment 
ce nu exista încă nimic către care principiul să se fi putut transmite. 
Or, conform aceleiaşi tradiţii, toate sufletele omeneşti existente, 
cele care însufleţesc în prezent trupul oamenilor ca şi cele care, 
încă nefolosite, constituie o rezervă pentru viitor, ar fi provenit din 
acel personaj unic ; ele ar fi alcătuite din substanţa sa. Deplasîn- 
du-se pe suprafaţa pămîntului, agitîndu-se, scuturîndu-se, le-ar fi 
determinat să-i părăsească trupul şi le-ar fi împrăştiat în diversele 
locuri pe unde se spune că ar fi trecut. Nu sînt ele oare, într-o 
formă simbolică, crîmpeie ale divinității totemice ? 


Dar o asemenea concluzie presupune că triburile la care ne-am 
referit acceptă doctrina reîncarnării. Or, după Strehlow, doctrina 
nu ar fi cunoscută de triburile arunta, adică tocmai de societatea pe 
care Spencer şi Gillen au studiat-o cel mai îndelung şi mai apro- 
fundat. Dacă cei doi observatori s-au înşelat într-aşa o măsură în 
această privinţă, atunci ansamblul mărturiei lor ar trebui pus la 
îndoială. Este deci important să determinăm amploarea reală a 
acestei divergențe. 

Strehlow susţine că sufletul, odată ce s-a eliberat definitiv de 
trup prin intermediul riturilor doliului, nu s-ar mai reîncarna vreo- 
dată. S-ar îndrepta spre insula morţilor, unde şi-ar petrece zilele 
dormind şi nopţile dansînd, pînă ce va fi plouat pe pămînt. În acel 
moment, s-ar reîntoarce printre cei vii pentru a juca rolul geniului 
protector pe lîngă fiii de vîrstă foarte fragedă, sau, în lipsa acestora, 
pe Iîngă nepoţii defunctului ; s-ar strecura în trupul lor uşurîndu-le 
creşterea. Ar rămîne astfel în sînul vechii sale familii, timp de un an 
sau doi; după care, s-ar reîntoarce în ţinutul sufletelor. După un 
timp însă, ar reveni pentru o nouă şedere pe pămînt, care ar fi 
dealtfel şi ultima. Apoi ar fi obligat să refacă, de astă dată fără 
speranţă de întoarcere, calea către insula morţilor; acolo, după 
diverse incidente ale căror detalii este inutil să le mai amintim, s-ar 
dezlănţui o furtună, în timpul căreia ar fi lovit de trăsnet. Abia 
atunci cariera sa se va fi încheiat definitiv?. 

Prin urmare, sufletul nu s-ar reîncarna ; astfel încît concepţia şi 
naşterea nu s-ar datora reîncarnării unor suflete care ar reîncepe 
periodic noi existenţe în noi trupuri. Ca şi Spencer şi Gillen, 
Strehlow declară că triburile arunta nu văd în legăturile sexuale o 
condiţie hotărîtoare a procreaţieit ; pentru ei, aceastea ar rezulta tot 

„La kaitish (North. Tr., p. 154), la urabunna (North. Tr., p. 146). 
2. La warramunga şi la triburile înrudite, walpari, wulmala, worgaia, tjingilli (North. 
Tr., p. 161), şi de asemenea la umbaia şi la gnanji (North. Tr., p. 170). 
3. Strehlow, I, pp. 15-16. Despre loritja, v. Strehlow, II, p. 7. 
4. Strehlow merge pînă la a susţine că relaţiile sexuale nu sînt nici măcar consi- 
derate ca o condiţie necesară, ca un soi de pregătire a concepţiei (II, p. 52, n. 7). 

din operaţiuni de ordin mistic, însă altele decît cele pe care obser- 
vatorii precedenţi ni le-au adus la cunoştinţă. Procreaţia ar avea loc 
prin una sau alta din următoarele două metode. 

În locurile unde se crede că un strămoş din Alcheringa! s-ar fi 
cufundat în pămînt, se găseşte fie o stîncă, fie un copac care-i 
întruchipează trupul. Copacul sau stînca care materializează rapor- 
tul mistic cu eroul dispărut se numeşte, la Spencer şi Gillen, nanja?, 
iar la Strehlow, ngarras. Uneori, se consideră că şi un ochi de apă 
s-ar fi format în acelaşi mod. Or, pe fiecare copac sau stîncă, în 
fiece ochi de apă viețuiesc embrioni de copii, numiţi ratapa‘, care 
aparţin exact de acelaşi totem ca şi strămoşul corespunzător. De 
exemplu, pe un arbore de gumă întruchipînd un strămoş din clanul 
Cangurului, se află ratapa al căror totem este cangurul. Dacă trece 
pe acolo o femeie din clasa matrimonială de care trebuie să aparţină 
îndeobşte mamele acestor ratapa?, unul dintre ele se poate strecura 
în trupul ei prin şold. Femeia ia cunoştinţă de această luare în 
posesiune prin durerile caracteristice produse de cele dintii simpto- 
me ale sarcinii. Copilul astfel conceput va aparţine în chip natural 
aceluiaşi totem ca şi strămoşul pe al cărui trup mistic sălăşluia 
înainte de încarnare?. 

În alte cazuri, procedeul utilizat este uşor diferit: strămoşul 
însuşi intră în acţiune. La un moment dat, iese din adăpostul său 
subteran şi aruncă înspre femeia care trece prin preajmă un mic 
churinga avînd o formă specială, numit namatuna”. Chutringa pă- 
trunde în trupul femeii, capătă înfăţişare omenească, iar strămoșul 
se reîntoarce sub pămînt. 


Este adevărat că el adaugă, cîteva rînduri mai jos, că bătrînii ştiau foarte bine ce 
fel de raporturi există între comerţul carnal şi procreaţie şi că, în ceea ce priveşte 
animalele, pînă şi copiii erau în cunoștință de cauză. Ceea ce şubrezeşte într-o 
oarecare măsură valoarea primei sale afirmaţii. 

1. Preferăm în general terminologiei lui Strehlow pe cea propusă de Spencer şi 

Gillen, pentru că este, încă de pe acum, consacrată. 

. Nat. Tr., pp. 124, 513. 

. I, p. 5. Pentru Strehlow, ngarra înseamnă etern. La loritja, doar stîncile au acest 

rol. 

4. Strehlow traduce termenul prin Kinderkeime (germeni de copii). Spencer şi 
Gillen trebuie să fi ignorat mitul ratapa şi obiceiurile aferente. Ei ne vorbesc 
explicit despre acestea în Nat. Tr., pp. 336 şi urm. şi p. 552. Ei semnalează, în 
diverse puncte ale teritoriului arunta, existenţa unor stînci numite Erathipa, din 
care se degajă spirit children, suflete de copii, care se strecoară în trupurile 
femeilor, fecundîndu-le. După Spencer şi Gillen, Erathipa ar însemna copil, deşi, 
adaugă ei, în conversaţia cotidiană, cuvîntul are rareori acest înţeles (Jbid., 
p- 338). 

5. Arunta sînt repartizaţi cînd în patru, cînd în opt clase matrimoniale. Clasa unui 
copil este determinată de cea a tatălui său ; invers, din cea dintîi o putem deduce 
pe cea de-a doua (V. Spencer şi Gillen, Nat. Tr., pp. 70 şi urm. ; Strehlow, I, pp. 
6 şi urm.). Rămîne să aflăm prin ce mijloace dobîndeşte ratapa o clasă anume ; 
vom reveni asupra acestui punct în cele ce urmează. 

6. Strehlow, II, p. 52. Se întîmplă uneori, dar foarte rar, să se işte discuţii cu privire 
la natura totemului unui copil. Strehlow citează un asemenea caz (p. 53). 

7. Este acelaşi cuvînt cu namatwinna, citat de Spencer şi Gillen (Nat. Tr., p. 541). 

8. Strehlow, II, p. 53. 


O N 


232 EMILE DURKHEIM 


Cele două modalităţi de concepţie sînt considerate la fel de 
frecvente. Trăsăturile chipului copilului ar dezvălui maniera în care 
el a fost conceput : după cum are faţa rotundă sau ovală, se spune 
că a fost conceput de un ratapa sau de un namatuna. În afara 
acestor două modalităţi de concepţie, Strehlow mai sugerează şi o 
a treia, considerată mult mai rară. După ce namatuna a pătruns în 
trupul femeii, strămoşul s-ar strecura, la rîndul său, în trup pentru a 
se supune de bună voie unei noi naşteri. De astă dată, concepţia 
s-ar datora unei adevărate reîncarnări a strămoşului. Cazul este însă 
cu totul excepţional şi, în plus, cînd individul astfel conceput 
moare, sufletul ancestral care-l însufleţea şi-ar lua zborul, precum 
sufletele obişnuite, către insula morţilor unde, după răgazul uzual, 
ar fi definitiv nimicit. Nu ar mai cunoaşte prin urmare noi reîn- 
carnăril. 

Aceasta este versiunea lui Strehlow?. După el, ea s-ar opune 
radical celei oferite de Spencer şi Gillen. În realitate, nu se deose- 
beşte însă decît sub aspectul formulelor şi al simbolurilor dar, din 
punct de vedere formal, avem de-a face, şi de o parte şi de cealaltă, 
cu aceeaşi temă mitică. 

În primul rînd, toţi observatorii sînt de acord că orice concepţie 
este produsul unei reîncarnări. Doar că, pentru Strehlow de exem- 
plu, ceea ce se încarnează nu este un suflet, ci un ratapa sau un 
namatuna. Ce este prin urmare un ratapa ? Este, spune Strehlow, 
un embrion complet, alcătuit atît din suflet cît şi din trup. Dar 
sufletul este reprezentat de fiecare dată sub înfăţişări materiale ; 
doarme, dansează, vînează, se hrăneşte etc. Prin urmare, şi el cu- 
prinde un element corporal. Invers, ratapa nu este vizibil ochiului 
obişnuit ; nimeni nu-l vede cînd intră în trupul femeii” ; ceea ce 
înseamnă că este alcătuit dintr-o materie întru totul comparabilă cu 
a sufletului. Astfel încît ni se pare cu neputinţă să le diferenţiem 
din acest punct de vedere. În definitiv, este vorba de fiinţe mitice 
concepute aptoape după un acelaşi model. Schulze le numeşte 
suflete de copii“. În plus, ca şi sufletul, ratapa întreține relațiile cele 
mai strînse cu strămoșul a cărui înfăţişare vizibilă este întruchipată 
de copacul sau stînca sacră. Face parte din acelaşi totem ca şi 
strămoşul, din aceeaşi fratrie sau clasă matrimonială”. Locul său în 


1. Strehlow, II, p. 56. 
2. Mathews atribuie populaţiei tjingilli (alias chingalee) o teorie analogă asupra 
concepţiei (Proc. R. Gegor. Trans. and Soc. Queensland, XXII (1907), pp. 75-76). 

3. Se întîmplă uneori ca strămoşul care ar fi aruncat namatuna să i se înfăţişeze 
femeii sub chipul unui animal sau al unui bărbat; este o dovadă în plus a 
slăbiciunii sufletului ancestral pentru formele materiale. 

. Schulze, loc. cit., p. 237. 

. Este ceea ce rezultă din aceea că ratapa nu se poate încarna decît în trupul unei 
femei din aceeaşi clasă matrimonială cu mama strămoşului mitic. De aceea nu 
înțelegem cum de a putut afirma Strehlow că (1, p. 42, Anmerkung), în afara 
unui singur caz, miturile nu-i încorporează pe strămoşii din Alcheringa în clase 
matrimoniale determinate. Propria sa teorie asupra concepţiei presupune contra- 
riul (cf. II, pp. 53 şi urm.). 

cadrul social al tribului este exact cel pe care l-a ocupat strămoşul 
odinioară. El poartă acelaşi nume! : iată dovada că cele două perso- 
nalităţi sînt strîns înrudite. 

Dar mai este ceva: înrudirea merge chiar pînă la completa 
identificare. Într-adevăr, ratapa a prins contur pe trupul mistic al 
strămoşului ; acolo-i sînt originile ; este ca o fracțiune care s-ar fi 
desprins din el. Pe scurt, un crîmpei din strămoş pătrunde în mamă 
pentru a da naştere copilului. Ajungem astfel din nou la concepţia 
lui Spencer şi Gillen : naşterea se datorează încarnării unui personaj 
ancestral. Fără îndoială, nu se încarnează personajul în întregime, 
ci doar o emanaţie a sa. Dar diferenţa prezintă un interes cu totul 
secundar, din moment ce, atunci cînd o fiinţă sacră se divizează şi 
se dedublează, ea se află, cu toate trăsăturile sale esenţiale, în 
fiecare dintre fragmentele în care s-a împărţit. Prin urmare, strămo- 
şul din Alcheringa se regăseşte în întregime în acest element din 
sine însuşi, care devine un ratapa?. 

A doua modalitate de concepţie pe care o distinge Strehlow are 
aceeași semnificaţie. Într-adevăr, churinga şi, în special, un anume 
churinga, care poartă numele de namatuna, este considerat ca re- 
prezentînd avatarul strămoşului ; după Strehlow, este trupul său, 
ca şi arborele nanja. Cu alte cuvinte, personalitatea strămoşului, 
propriul său churinga, arborele său nanja sînt lucruri sacre, ce 
inspiră aceleaşi sentimente şi cărora li se atribuie o aceeaşi valoare 
religioasă. De aceea se şi transformă ele din unele în altele : acolo 
unde strămoşul a pierdut un churinga, s-au ivit din pămînt un 
arbore sau o stîncă sacră, ca şi în locurile unde el însuşi s-a cufundat 
în pămînti. Există deci o echivalență mitică între un personaj din 
Alcheringa şi propriul său churinga ; prin urmare, cînd cel dintii 
trimite un namatuna în trupul femeii, este ca şi cum l-ar pătrunde 
el însuşi. De fapt, am văzut că uneori chiar el se strecoară după 
namatuna ; în alte variante, l-ar precede ; s-ar spune că îi deschide 
calea5. Faptul că aceste teme coexistă într-un acelaşi mit demon- 
strează că una nu este altceva decît o dublare a celeilalte. 

. Strehlow, II, p. 58. 

2. Diferenţa între cele două versiuni se atenuează şi mai mult, reducîndu-se aproa- 
pe la zero dacă mai remarcăm şi că, atunci cînd Spencer şi Gillen afirmă că 
sufletul ancestral se încarnează în trupul femeii, expresiile pe care ei le folosesc 
nu trebuie luate ad litteram. Fecundarea trupului femeii se datorează nu sufle- 
tului în întregul său, ci unei emanaţii a acestuia. Într-adevăr, după mărturiile lor, 
un suflet, egal în puteri şi chiar superior celui care s-a încarnat, continuă să 
sălăşluiască în arborele sau stînca nanja (V. Nat. Tr., p. 514) ; vom avea ocazia să 
revenim asupra acestui aspect (Cf. infra, p. 252). 

3. II, pp. 76, 81. După Spencer şi Gillen, churinga ar fi nu trupul strămoşului, ci 
obiectul în care sălăşluieşte sufletul său. Cele două interpretări mitice sînt, în 
fond, identice şi ne putem lesne da seama cum s-a putut trece de la una la 
cealaltă : trupul este locuinţa sufletului. 

. Strehlow, I, p. 4. S 

. Strehlow, I, pp. 53-54. În aceste povestiri, strămoșul începe prin a intra el însuşi 
în trupul femeii, producînd tulburările caracteristice sarcinii. Apoi îl părăseşte, 
lăsînd în loc un namatuna. 

Indiferent de modalitatea în care a avut loc concepţia, este 
evident că fiecare individ are legături deosebit de intime cu un 
strămoş anume din Alcheringa. Mai întîi, fiecare individ îşi are 
propriul strămoş ; două persoane nu pot avea concomitent un stră- 
moş comun. Altfel spus, o fiinţă din Alcheringa nu are niciodată 
mai mult decît un reprezentant printre cei vii!. Mai mult, ea nu 
reprezintă decât un aspect al acestuia. Într-adevăr, churinga lăsat de 
strămoş îi exprimă, cum ştim, personalitatea ; dacă adoptăm inter- 
pretarea lui Strehlow, poate şi cea mai satisfăcătoare, vom spune 
că reprezintă chiar trupul său. Dar churinga este înrudit în acelaşi 
mod şi cu individul considerat a fi fost conceput sub influenţa 
strămoşului, ca fructul lucrării sale mistice. Cînd tînărul iniţiat este 
introdus în sanctuarul clanului, i se înfăţişează churinga strămoşului 
său şi i se spune : «Eşti acest corp ; eşti totuna cu acesta»?. Churinga 
este, prin urmare, în formularea lui Strehlow, «trupul comun indivi- 
dului şi strămoşului său». Pentru ca ei să poată avea acelaşi trup, 
trebuie ca, măcar într-o direcţie, cele două personalităţi să se con- 
funde. Lucru pe care Strehlow îl admite explicit: «Individul se 
identifică cu strămoşul său personal prin tjutunga (churinga bf. 

Prin urmare, atît pentru Strehlow cît şi pentru Spencer şi Gillen, 
în fiecare nou-născut sălăşluieşte un principiu religios, mistic, care 
emană de la un strămoş din Alcheringa. Principiul reprezintă însăşi 
esenţa fiecărui individ ; îi constituie sufletul sau, în orice caz, sufle- 
tul este alcătuit din aceeaşi materie şi din aceeaşi substanţă. Or, noi 
ne-am sprijinit exclusiv pe acest element fundamental pentru a 
determina natura şi originea ideii de suflet. Diversele metafore cu 
ajutorul cărora a fost el exprimat nu au pentru noi decît un interes 
cu totul secundar”. 

Departe de a contrazice datele pe care se întemeiază teza noas- 
tră, recentele observaţii ale lui Strehlow ne oferă noi dovezi de 
natură a o confirma. Raționamentul nostru constă în a deduce natura 
totemică a sufletului omenesc din natura totemică a sufletului an- 
cestral, faţă de care cel dintii reprezintă o emanaţie şi un soi de 
replică. Or, cîteva noi elemente pe care i le datorăm lui Strehlow 
demonstrează, şi mai categoric încă decît cele de care dispuneam 
pînă în prezent, această particularitate a amîndurora. În primul rînd, 
ca şi Spencer şi Gillen, Strehlow insistă asupra «raporturilor intime 
care-l leagă pe fiecare strămoş de un animal, de o plantă sau de un 


1. Strehlow, II, p. 76. 

2. Ibid., p. 81. Este traducerea exactă a termenilor utilizaţi, în versiunea lui Strehlow : 
Dies du Körper bist; dies du der nămliche. Într-un mit, un erou civilizator, 
Mangarkunjerkunja, spune, prezentînd fiecăruia churinga propriului strămoș : 
«Te-ai născut din acest churinga» (Jbid., p. 76). 

„ Strehlow, II, p. 76. 

. Strehlow, Jbid. 

. In fond, singura divergență reală dintre Strehlow, pe de o parte, Spencer şi 
Gillen, pe de alta, este următoarea : pentru cei din urmă, după moarte, sufletul 
individului se întoarce la arborele nanja, unde se identifică din nou cu sufletul 
strămoşului (Nat. Tr., p. 513) ; pentru Strehlow, sufletul se îndreaptă către insula 

alt obiect natural». Anumiți Altjirangamitjina (cei din Alcheringa în 
terminologia lui Spencer şi Gillen) «trebuie, spune el, să se fi mani- 
festat nemijlocit în calitate de animale ; alţii căpătau pentru o vreme 
înfăţişarea unui animall. Şi astăzi încă, li se întîmplă curent să se 
transforme în animale?. În orice caz, şi indiferent de aspectul lor 
exterior, în fiecare dintre ei, însuşirile specifice şi distinctive ale 
animalului ies în evidenţă». De exemplu, strămoşii clanului Cangu- 
rului mănîncă iarbă precum cangurii şi fug din calea vîinătorului ; 
cei din clanul Emuului aleargă şi se hrănesc precum păsările emu? 
etc. Mai mult: strămoşii al căror totem era o plantă au devenit, 
după moarte, chiar acea plantă“! De altfel, indigenul simte cu atîta 
intensitate înrudirea strînsă dintre strămoş şi fiinţa totemică, încît 
pînă şi terminologia sa este afectată. Copilul arunta numeşte totemul 
mamei, care-i serveşte drept totem secundar, altjira’. Iniţial, filiaţia 
avea loc pe linie uterină, şi de aceea a existat o vreme cînd indivi- 
dul nu avea alt totem în afara celui matern ; pare deci logic că 
termenul altjira desemna totemul propriu-zis. Or, în mod evident, 
el face parte din cuvîntul care înseamnă strămoş important, 
altjirangamiljina”. 

Ideea de totem şi cea de strămoş sînt atît de înrudite încît, 
uneori, se confundă. Astfel, după ce s-a referit la totemul mamei 
sau altjira, Strehlow adaugă : «Altjira le apare în vis negrilor pentru 
a-i avertiza, iar prietenilor lor le aduce în timpul somnului informaţii 
despre ei”. Acest altjira care vorbeşte, fiind legat personal de 
fiecare individ, este în chip evident un strămoş ; dar reprezintă şi o 
încarnare a totemului. Un text al lui Roth, unde este vorba de 
invocări adresate totemului, trebuie, fără îndoială, interpretat în 
acest sensă. Se pare că oamenii îşi reprezintă uneori totemul sub 
forma unei colecţii de fiinţe ideale, de personaje mitice, care sînt 
într-o măsură mai mare sau mai mică nediferenţiate de strămoşi. 
Într-un cuvînt, strămoşii reprezintă totemul fragmentat”. 

Dar dacă strămoşul se confundă într-o aşa măsură cu fiinţa 
totemică, nu altfel trebuie să stea lucrurile cu sufletul individual, 


morţilor unde sfîrșeşte prin a se spulbera. Într-un mit ca și în celălalt, el nu 
supravieţuieşte la nivel individual. Cît despre cauza acestei divergențe, nu ne 
propunem să o elucidăm. Este posibil să fie produsul unei erori de observaţie 
din partea lui Spencer şi Gillen, care nu pomenesc nimic despre insula morţilor. 
Este posibil şi ca mitul să nu fi fost identic la indigenii arunta de est, observați cu 
precădere de Spencer şi Gillen, şi la celelalte secţiuni ale tribului. 

. Strehlow, II, p. 51. 

. Ibid., II, p. 56. 

Ibid., I, pp. 3-4. 

Ibid., Il, p. 61. 

V. supra, p. 172. 

. Strehlow, II, p. 57 şi I, p. 2. 

Strehlow, II, p. 57. 

Roth, Superstition, Magic etc., § 74. 

. Cu alte cuvinte, specia totemică este constituită într-o măsură mult mai mare de 
grupul de strămoşi, de specia mitică, decît de specia propriu-zis animală sau 
vegetală. 

atît de intim asociat sufletului ancestral. De altminteri, este şi ceea 
ce rezultă din legăturile strînse care-l leagă pe fiecare om de pro- 
priul său churinga. Într-adevăr, ştim că un churinga exprimă perso- 
nalitatea individului considerat a se fi născut din el! ; dar exprimă 
şi animalul totemic. Cînd eroul civilizator Mangarkunjerkunja şi-a 
înfăţişat fiecăruia dintre membrii clanului Cangurului propriul 
churinga, el s-a exprimat în următorii termeni: dată trupul unui 
cangur»?. Astfel, churinga este în acelaşi timp trupul strămoşului, al 
individului actual şi al animalului totemic ; cei trei formează deci, 
în formularea exactă şi elocventă a lui Strehlow, «o unitate solida- 
ră». Avem de-a face cu termeni care există în cantităţi echivalente, 
substituibili unii altora. Înseamnă că sînt concepuţi ca aspectele 
diferite ale uneia şi aceleiaşi realităţi, care se defineşte şi prin 
atributele distinctive ale totemului. Principiul totemic constituie 
esența lor comună. Limbajul însuşi exprimă această identitate. 
Cuvîntul ratapa şi, în limba loritja, cuvîntul aratapi, desemnează 
embrionul mitic care, desprinzîndu-se din strămoş, dă naştere copi- 
lului ; or, aceeaşi termeni denumesc şi totemul copilului, aşa cum 
este el determinat de locul unde mama crede a-l fi conceputi. 


III 


Nu am studiat pînă în prezent doctrina reîncarnării decît la 
triburile Australiei centrale ; s-ar putea deci conchide că temeiul 
deducţiilor noastre este prea restrîns. Trebuie însă să menţionăm 
din capul locului că, din motivele deja expuse, experienţa depă- 
şeşte societăţile pe care le-am observat în mod nemijlocit. În plus, 
elementele de natură a dovedi prezenţa unor concepţii identice 
sau analoge se întîlnesc în cele mai diverse puncte ale Australiei, 
unde au lăsat urme cel puţin vizibile. Le regăsim pînă în America. 

Howitt le semnalează la dieri, în Australia meridională”. Cuvîntul 
Mura-mura, tradus de Gason prin Spirit-Bun, în care el credea a 
întrezări expresia credinţei într-un zeu creator”, este, în realitate, 
un substantiv colectiv desemnînd multitudinea strămoşilor situaţi 
de mit la originea tribului. Ei continuă să existe şi astăzi ca şi 
odinioară. «Se crede că locuiesc în arbori care, din acest motiv, sînt 
sacri». Unele configurații ale solului, stînci, izvoare sînt identificate 
cu Mura-mura”, care, în consecinţă, aduce mult cu Altjirangamitjina, 
denumire întîlnită la populaţiile arunta. Deşi la indigenii kurnai din 


1. V. supra, p. 234. 

2. Strehlow, II, p. 76. 

3. Strehlow, Ibid. 

4. Strehlow, II, pp. 57, 60, 61. Strehlow numeşte lista totemurilor listă ratapa. 

5. Howitt, Nat. Tr., pp. 475 şi urm. 

6. The Manners and Customs of the Dieyerie Tribe of Australian Aborigines, in Curr, 
II, p. 47. 

7. Howitt. Nat. Tr., p. 482. 

Gippsland nu mai există decît vestigii ale totemismului, totuşi şi ei 
cred în existenţa unor strămoşi, numiţi Mik-Kurnai, pe care-i con- 
cep ca pe nişte fiinţe intermediare între om şi animal!. Taplin a 
observat la nimbaldi o teorie asupra concepţiei care o aminteşte pe 
cea atribuită de Strehlow triburilor arunta?. În statul Victoria, la 
populaţia wotjobaluk, regăsim integral credinţa în reîncarnare. 
«Spiritele morţilor, spune Mathews, se adună în miyur? aparţinînd 
clanurilor lor respective ; ele ies de acolo pentru a renaşte sub 
înfăţişare omenească cînd se prezintă o ocazie favorabilă. 
Mathews afirmă chiar că «credinţa în reîncarnare sau în transmigraţia 
sufletelor este puternic înrădăcinată la toate triburile australiene. 

Dacă trecem la regiunile septentrionale, în Nord-Vest, la triburile 
niol-niol, regăsim doctrina arunta în forma ei cea mai pură : orice 
naştere este atribuită încarnării unui suflet preexistent, care intră în 
trupul unei femei“. Miturile din regiunea nordică a Queensland-ului, 
care nu diferă la nivel formal prin nimic de cele precedente, traduc 
exact aceleaşi idei. Triburile de pe malurile rîului Pennefather cred 
că individul are două suflete: unul, numit ngai, sălăşluieşte în 
inimă, celălalt, choi, rămîne în placentă. Imediat după naştere, 
placenta este îngropată într-un loc special. Un duh anume, numit 
Anje-a, avînd în seamă chestiunea procreaţiei, culege acest choi şi-l 
păstrează pînă ce copilul, devenit adult, se căsătoreşte. Cînd vine 
momentul să-i dăruiască un fiu, Anje-a prelevă o porţiune din 
choi-ul acelui individ şi o inserează în embrionul pe care-l fabrică 
şi-l introduce în sînul mamei. Prin urmare, sufletul copilului este 
alcătuit din sufletul tatălui. Este adevărat că el nu primeşte din 
capul locului sufletul patern în întregime, căci ngai continuă să 
rămînă în inima tatălui atîta vreme cît acesta este în viaţă. Dar la 
moartea sa, eliberat, ngai se încarnează în trupul copiilor ; dacă 
sînt mai mulţi, se repartizează în cantităţi egale între ei. Astfel are 
loc o perfectă continuitate spirituală între generaţii ; acelaşi suflet 
se transmite de la tată la copii şi de la copii la nepoți, iar acest 
suflet unic, mereu identic cu sine, în ciuda tuturor divizărilor suc- 
cesive, este cel care însufleţea la origine pe cel dintii strămoş”. 
Între această teorie şi cea a triburilor centrale există doar o singură 


. Howitt, Nat. Tr., p. 487. 

. Taplin, Folklore, Customs, Manners etc., of South Austral. Aborig., p. 88. 

. Fiecare clan de strămoşi îşi are propria tabără sub pămînt, cunoscută sub numele 
de miyur. 

. Mathews, in Journal of R. S. of N. S. Wales, XXXVIII, p. 293. Mathews semnalează 
aceeaşi credinţă la alte triburi din Victoria (bid., p. 197). 

. Mathews, Ibid., p. 349. 

. J. Bishof, Die Niol-Niol, in Anthropos, HI, p. 35. 

. Roth, Superstition etc., § 68 ; cf., 69a, pentru cazul asemănător al indigenilor de 
pe malurile rîului Proserpina. Pentru a simplifica expunerea, am lăsat deoparte 
complicatiile care rezultă din diferențele de sex. Sufletul fetelor este alcătuit din 
choi matern, dar ele împart cu frații lor întregul ngai patern. Această particu- 
laritate, care provine poate din aceea că cele două sisteme de filiație au fost 
utilizate succesiv, nu contravine de altminteri principiului continuității sufletului. 

diferenţă mai importantă ; în acest caz, reîncarnarea nu este opera 
strămoşilor înşişi, ci a unui duh anume, a cărui sarcină profesională 
constă în această îndeletnicire. Dar se pare că duhul în cauză este 
produsul unui sincretism ce a determinat fuziunea înfăţişărilor mul- 
tiple ale celor dintii strămoşi într-una şi aceeaşi figură. Faptul că 
termenii Anje-a şi Anjir sînt în chip evident înrudiţi face ca ipoteza 
să fie cel puţin veridică ; or, termenul al doilea îl desemnează pe 
bărbatul primordial, strămoşul iniţial din care ar fi provenit toţi 
ceilalți’. 

Regăsim aceleaşi idei şi la triburile indiene din America. Krause 
susţine că triburile tlinkit cred că sufletele defuncţilor revin pe 
pămînt pentru a se strecura în trupul femeilor însărcinate din fami- 
liile lor. «Cînd o femeie însărcinată visează vreo rudă decedată, ea 
crede că sufletul acesteia a pătruns în ea. Dacă noul-născut are 
vreun semn particular pe care-l avea şi defunctul, se crede că el 
este defunctul însuşi, reîntors pe pămînt, şi i se dă numele lui»?. 
Această credinţă se întîlneşte şi la haida. Şamanul dezvăluie cine 
este ruda reîncarnată în copil şi, în consecinţă, ce nume trebuie să 
poarteł. Kwakiutl cred că defunctul cel mai recent se reîntoarce la 
viaţă prin cel dintii copil care se naşte în familiet. La fel stau 
lucrurile la huroni, irochezi, tinneh şi la multe alte triburi din Statele 
Unite”. 


Generalitatea acestor concepţii îndreptăţeşte concluzia la care 
am ajuns, deci şi explicaţia noastră cu privire la ideea de suflet. 
Valoarea sa generală este de altminteri confirmată de următoarele 
fapte. 

Ştime că fiecare individ posedă în sine ceva din forța anonimă a 
speciei sacre ; el însuşi este un membru al acestei specii. Însă nu 
atât în calitate de fiinţă empirică şi sensibilă ; căci, în ciuda desenelor 
şi a semnelor simbolice cu care-şi împodobegşte trupul, nu are, din 
acest punct de vedere, nimic din înfăţişarea vreunui animal sau a 
unei plante. Înseamnă, prin urmare, că în el există o altă fiinţă, în 
care se recunoaşte constant, dar pe care şi-o reprezintă sub specia 
unui animal sau a unei plante. Nu este oare limpede că această 
dublură nu poate fi decît sufletul, din moment ce el este deja, prin 
el însuşi, un dublu al subiectului pe care-l însufleţeşte ? Iar faptul 
că organele în care se încarnează cu precădere fracțiunea de prin- 
cipiu totemic pe care o conţine fiecare individ sînt chiar cele unde 
sălăşluieşte sufletul nu poate decît să justifice o asemenea iden- 


. Roth, Superstition etc., p. 16. 

. Die Tlinkit-Indianer, p. 282. 

Swanton, Contributions to the Ethnology of the Haida, pp. 117 şi urm. 

Boas, Sixth Rep. of the Committee on the North-Western Tribes of Canada, p. 59. 

. Lafitau, Moeurs des sauvages américains, II, p. 434; Petitot, Monographie des 
Dénè-Dindjié, p. 59. 

6. V. supra, pp. 129 şi urm. 

tificare. Sîngele, de pildă. Ceva din natura totemului există în sînge, 
cum o dovedeşte rolul pe care-l joacă în ceremoniile totemicel. 
Dar, în acelaşi timp, sîngele reprezintă şi unul din sălaşurile 
sufletului ; sau, mai degrabă, este chiar sufletul văzut din afară. 
Cînd sîngele se scurge, se scurge şi viaţa şi, concomitent, sufletul 
îşi ia zborul. Sufletul se confundă deci cu principiul sacru imanent 
sîngelui. 

Pe de altă parte, dacă explicaţia noastră este întemeiată, atunci 
cînd pătrunde în individ, principiul totemic trebuie, după presupu- 
nerile noastre, să beneficieze de o oarecare autonomie, din moment 
ce rămîne categoric distinct de subiectul în care se încarnează. Or, 
observaţiile lui Howitt cu privire la triburile yuin confirmă deducţia 
noastră : «Cazul unui anume Umbara, despre care am mai vorbit, 
dovedeşte cu limpezime că aceste triburi concep totemul oarecum 
ca pe o parte din individ. El mi-a povestit că, acum cîţiva ani, în 
timp ce dormea, un individ din clanul şopirlelor dantelate 
(lace-lizards) şi-a trimis către el totemul. Totemul a pătruns în 
gîtlejul celui adormit, mîncîndu-i aproape în întregime propriul 
totem, care sălăşluia în piept ; ceea ce a era cît pe ce să-i provoace 
moartea»?. Este deci cît se poate de adevărat că, individualizîndu-se, 
totemul se fragmentează şi că fiecare dintre fracţiunile care se 
desprind astfel joacă rolul unui spirit, al unui suflet care sălăşluieşte 
în trup”. 

Alte fapte sînt şi mai ilustrative. Dacă sufletul nu este decît 
principiul totemic individualizat, el trebuie, cel puţin în unele ca- 
zuri, să întreţină raporturi mai mult sau mai puţin strînse cu specia 
animală sau vegetală a cărei formă o reproduce totemul. Într-ade- 
văr, «geawe-gal (trib din Noua Galie de Sud) cred în afinitatea lor 
cu spiritul unei păsări, reptile, sau al unui animal. Nu pentru că ar 
vedea în individ descendentul acelui animal, ci pentru că ei cred în 
înrudirea dintre spiritul care însufleţeşte omul şi spiritul anima- 
lulu. 

Există chiar situaţii cînd sufletul este considerat o emanaţie 
directă a vegetalului sau animalului care-i serveşte drept totem. 
Strehlow arată că, atunci cînd o femeie arunta a mîncat o mare 
cantitate dintr-un fruct anume, se crede că va da naştere unui copil 
avînd drept totem acel fruct. Dacă, în clipa în care a simţit primele 
tresăriri ale copilului, se uita la un cangur, se consideră că un ratapa 
de cangur i s-a strecurat în trup fecundîndu-l5. H. Basedow a făcut 


1. V. supra, p. 132. 

2. Howitt, Nat. Tr., p. 147. Cf. Ibid., p. 769. 

3. Strehlow (1, p. 15, n. 2), Schulze, (Joc. cit., p. 246) descriu, la fel ca în povestirea 
lui Howitt despre totem, cum sufletele ies din trup pentru a se hrăni cu un alt 
suflet. Am văzut mai sus cum altjira sau totemul matern se manifestă în vis la fel 
ca sufletul sau spiritul. 

. Fison şi Howitt, Hurnai and Kamilaroi, p. 280. 

. Globus, T. CXI, p. 289. În ciuda obiecţiilor lui Leonhardi, Strehlow şi-a menținut 
afirmaţiile asupra acestei chestiuni (V. Strehlow, III, p. XD. Leonhardi crede că 

observaţii similare cu privire la triburile wogait!. Pe de altă parte, 
ştim că ratapa şi sufletul sînt lucruri aproape identice. Or, nu s-ar fi 
putut stabili o asemenea origine pentru suflet, dacă nu ar fi existat 
credinţa că este alcătuit din aceeaşi substanţă ca animalele şi vege- 
talele din specia totemică. 

De aceea sufletul este adesea reprezentat sub înfăţişarea unui 
animal. Se ştie că, în societăţile inferioare, moartea nu este niciodată 
considerată eveniment natural, datorat acţiunii unor cauze exclusiv 
fizice ; de obicei, este pusă pe seama maleficiilor vreunui vrăjitor. 
Pentru a determina autorul uciderii, multe triburi australiene pleacă 
de la principiul că, cedînd unui soi de necesităţi, sufletul ucigaşului 
vine inevitabil să-şi viziteze victima. De aceea, trupul este întins pe 
un eşafodaj din lemn; apoi pămîntul este nivelat cu grijă sub 
cadavru şi de jur-împrejur, în aşa fel încît şi cea mai neînsemnată 
urmă să devină vizibilă. A doua zi, locul este controlat ; dacă, între 
timp, un animal a trecut pe acolo, urmele sale pot fi recunoscute 
cu uşurinţă. Forma lor dezvăluie specia căreia îi aparţine şi astfel se 
deduce grupul social căruia îi aparţine vinovatul. După cum anima- 
lul este totemul unei clase sau al unui clan, se ajunge la concluzia 
că este vorba de un individ aparţinînd respectivei clase sau respec- 
tivului clan?. Se consideră prin urmare că sufletul s-a înfăţişat sub 
chipul animalului totemic. 

Ín alte societăţi, unde totemismul s-a diluat sau a dispărut, sufle- 
tul continuă totuşi să fie gîndit sub înfăţişare animalieră. Pentru 
indigenii de la Capul Bedford (Queensland de Nord), în clipa în 
care pătrunde în trupul mamei, copilul este un fluierar-gulerat dacă 
se va naşte o fată, şi un şarpe dacă va fi băiat. Abia mai tîrziu va 
căpăta înfăţişare omenească”. Prinţul de Wied arată că mulţi indieni 
din America de Nord susţin că în trupul lor sălăşluieşte un animal. 
Membrii tribului bororo din Brazilia îşi imaginează propriul suflet 
sub înfăţişarea unei păsări şi, din acest motiv, ei cred că sînt păsări 
din aceeaşi specie”. În alte părţi, sufletul este conceput ca fiind un 
şarpe, o şopîrlă, o muscă, o albină etc. 


există o contradicţie între aserţiunile sale şi teoria după care ratapa emană din 
churinga, din arbori sau stînci. Dar animalul totemic încarnează totemul, ca şi 
arborele sau stînca nanja ; poate deci juca acelaşi rol. Aceste lucruri diferite sînt 
echivalente din punct de vedere mitologic. 

1. Notes on the West Coastal Tribes of the Northern Territory of S. Australia, in Trans. 
R. Soc. South Australia, XXXI (1907), p. 4. Cf. cu privire la triburile districtului 
Cairns (regiunea Queensland septentrională), Man, 1909, nr. 86. 

2. La wakelbura unde, după Curr şi Howitt, fiecare clasă matrimonială îşi are 
propriile totemuri, animalul determină clasa (V. Curr, III, p. 28); la buandik, el 
dezvăluie clanul (James S. Smith, The Booandik Tribes of S. Austral. Aborigines, 
p. 128). Cf. Howitt, On Some Austral. Beliefs, in J. A. 1., XIII, p. 191 ; XIV, p. 362; 
Thomas, An American View of Totemism, in Man, 1902, nr. 85 ; Mathews, Journ. 
of R. S. of N. S. Wales, XXXVIII, pp. 347-348 ; Brough Smyth, I, p. 110 ; Spencer şi 
Gillen, North. Tr., p. 513. 

3. Roth, Superstition etc., § 83. Este probabil vorba de o formă de totemism sexual. 

4. Prinz zu Wied, Reise in das innere Nord-Amerika, Il, p. 190. 

5. K. von den Steinen, Unter den Naturvölkern Zentral-Bräsiliens, 1894, pp. 511, 512. 

6. V. Frazer, Golden Bough, ed. a Il-a, I, pp. 250, 253, 256, 257, 258. 

Natura animalieră a sufletului se manifestă însă cu precădere 
după moarte. În timpul vieţii, această particularitate pare parţial 
voalată de însăşi forma trupului omenesc. Odată eliberat prin 
moarte, redevine el însuşi. Cel puţin două din clanurile Bivolului, 
din triburile omaha, cred că sufletele defuncţilor revin printre stră- 
moşii lor, bivolii!. Triburile hopi sînt împărţite într-un anumit număr 
de clanuri, avînd drept strămoşi animale sau fiinţe cu înfăţişare de 
animale. Or, după Schoolcraft, ei şi-ar recăpăta după moarte înfăţi- 
şarea originară, redevenind fie urşi, fie cerbi, după clanul căruia îi 
aparținuseră?. În foarte multe cazuri, se consideră că sufletul se 
reîncarnează într-un animal’. De aici trebuie să provină şi doctrina 
atît de răspîndită a metempsihozei. Am avut prilejul să constatăm 
cît de confuze sînt tentativele lui Tylor de a o explicat. Dacă sufletul 
este un principiu specific uman, predilecţia accentuată manifestată 
într-un număr însemnat de societăţi pentru înfăţişarea animalieră 
pare cu atît mai stranie. În schimb, totul se explică dacă, prin chiar 
constituţia sa, sufletul este înrudit îndeaproape cu animalul : pentru 
că, reîntorcîndu-se, după viaţă, în lumea animalităţii, nu face decît 
să revină la adevărata lui natură. Astfel, generalitatea credinţei în 
metempsihoză reprezintă încă o dovadă că elementele constitutive 
ideii de suflet au fost în mare parte preluate din regnul animal, 
cum se sugerează în teoria pe care tocmai am expus-o. 


IV 


Noţiunea de suflet apare drept o aplicaţie particulară a credin- 
telor relative la fiinţele sacre. Astfel se explică caracterul religios al 
ideii încă de la apariţia sa în istorie şi pe care îl mai păstrează şi 
astăzi încă. Sufletul a fost dintotdeauna considerat drept un lucru 
sacru ; în această calitate, se opune trupului care este, în sine, 
profan. Nu se deosebeşte doar de învelişul său material, precum 
interiorul de exterior ; nu este reprezentat doar ca alcătuit dintr-o 


1. Third Rep. pp. 229, 233. 

2. Indian Tribes, IV, p. 86. 

3. De exemplu, triburile batta din Sumatra (V. Golden Bougb, ed. a Il-a, III, p. 420), 
din Melanezia (Codrington, The Melanesians, p. 178), din arhipelagul malaez 
(Tylor, Remarks on Totemism, in J. A. I, serie nouă, I, p. 147). Remarcăm că 
situaţiile în care sufletul capătă după moarte înfăţişarea unui animal sînt preluate 
de la societăţile în care totemismul s-a degradat într-o măsură mai mică sau mai 
mare. Acolo unde credinţele totemice sînt relativ pure, ideea de suflet este în 
mod necesar ambiguă : în virtutea totemismului, ea aparţine concomitent ambe- 
lor regnuri. Nu poate fi determinată într-un sens sau în celălalt în mod exclusiv, 
ci capătă, după circumstanţe, cînd un aspect, cînd celălalt. Pe măsură ce tote- 
mismul regresează, ambiguitatea devine tot mai puţin necesară, iar spiritele 
revendică dreptul la o diferenţiere tot mai accentuată. In consecinţă, afinităţile 
atît de marcate dintre suflet şi regnul animal se fac simţite mai ales după eli- 
berarea sa de trupul uman. 

4. V. supra, p. 160. Cu privire la generalitatea credințelor în metempsihoză, v. 
Tylor, II, pp. 8 şi urm. 

materie mai subtilă, mai fluidă ; în plus, inspiră acele sentimente 
dintotdeauna rezervate divinului. Dacă nu este asimilat unei zeități, 
cuprinde totuşi în sine un crîmpei din divinitate. Această carac- 
teristică esenţială ar fi cu neputinţă de explicat dacă ideea de suflet 
nu ar reprezenta decît o soluţie pre-ştiinţifică a problemei visului : 
cum visul nu poate trezi cu nici un chip vreo emoție religioasă, 
cauza prin care este definit nu ar putea avea nici o altă natură. Dar 
dacă sufletul este o parte din substanţa divină, el reprezintă în noi 
altceva decît pe noi înşine ; dacă este alcătuit din aceeaşi materie 
mentală ca fiinţele sacre, este normal să provoace sentimente similare. 

Iar caracteristicile pe care individul şi le atribuie astfel nu consti- 
tuie produsul unei pure iluzii ; ca şi noţiunea de forţă religioasă şi 
de divinitate, noţiunea de suflet nu este lipsită de realitate. Este 
foarte adevărat că sîntem alcătuiți din două secţiuni distincte, care 
se opun una alteia precum profanul sacrului, şi putem afirma că, 
într-un anume sens, divinul este prezent în noi. Pentru că unica 
sursă a tot ceea ce este sacru, societatea, nu se mărgineşte doar să 
ne conducă din afară şi să ne afecteze din cînd în cînd; ea se 
organizează în noi în mod durabil. Societatea provoacă în noi o 
întreagă lume de idei şi de sentimente care o exprimă, dar care, în 
acelaşi timp, fac parte integrantă şi permanentă din noi înşine. Cînd 
australianul iese de la o ceremonie religioasă, reprezentările pe 
care viaţa obişnuită le-a trezit sau retrezit în el nu dispar dintr-o 
dată. Figurile marilor strămoşi, faptele eroice comemorate de rituri, 
evenimentele însemnate de tot felul la care a participat prin in- 
termediul cultului, într-un cuvînt, diversele idealuri elaborate în 
colectiv stăruie în conştiinţa sa şi, prin emoţiile provocate, prin 
ascendentul lor foarte special, se diferenţiază categoric de impre- 
siile vulgare pe care i le produce contactul cotidian cu lucrurile 
exterioare. Ideile morale au acelaşi caracter. Societatea le-a întipărit 
în noi şi, cum respectul pe care-l inspiră se comunică în chip natural 
către tot ce provine dinspre ea, normele imperative ale compor- 
tamentului sînt, datorită originii lor, investite cu o autoritate şi o 
demnitate absentă din celelalte stări interioare ale noastre : de aceea 
le şi conferim un loc aparte în ansamblul vieţii noastre psihice. 
Deşi conştiinţa morală face parte din conştiinţa noastră, nu ne 
simţim pe picior de egalitate cu ea. Nu ne recunoaştem propria 
voce în vocea care nu se face auzită decît pentru a da ordine şi a 
formula interdicții ; pînă şi tonul pe care ni se adresează ne averti- 
zează că ea exprimă în noi înşine altceva decît pe noi înşine. Iată 
elementul obiectiv din ideea de suflet : reprezentările a căror cana- 
va constituie viaţa noastră interioară sînt de două tipuri, diferite şi 
ireductibile unul la celălalt. Unele se referă la lumea exterioară şi 
materială ; celelalte, la o lume căreia îi atribuim o superioritate 
morală asupra celei dintîi. Prin urmare, sîntem într-adevăr alcătuiți 
din două fiinţe, care se orientează în sensuri divergente şi aproape 
contrarii, iar una exercită o adevărată hegemonie asupra celeilalte. 

Iată sensul profund al antitezei pe care toate popoarele au con- 
ceput-o cu mai multă sau mai puţină claritate între trup şi suflet, 
între fiinţa sensibilă şi fiinţa spirituală care coexistă în noi. Moraliştii 
şi predicatorii au susţinut adesea că realitatea datoriei precum şi 
caracterul ei sacru nu pot fi negate decît cu riscul de a aluneca în 
materialism. Într-adevăr, dacă nu am poseda noţiunea de imperativ 
moral şi religios!, viaţa noastră psihică ar fi nediferenţiată, stările 
noastre de conştiinţă s-ar situa pe un acelaşi plan şi orice sentiment 
de dualitate ar dispărea. Pentru ca dualitatea să devină inteligibilă, 
nu este neapărat necesar să ne imaginăm, în spatele termenului de 
suflet, o substanţă misterioasă, cu neputinţă de reprezentat, care 
s-ar situa în opoziţie cu trupul. Dar, ca şi în cazul noţiunii de sacru, 
eroarea se află în litera simbolului utilizat, nu şi în realitatea faptului 
simbolizat. Natura noastră este cu adevărat dublă ; există în noi o 
parte din divinitate, pentru că în noi sălăşluieşte un crîmpei din 
marile idealuri care formează sufletul colectivităţi. 


Prin urmare, sufletul individual nu reprezintă decît o fracțiune a 
sufletului colectiv al grupului ; la baza cultului se află forţa anoni- 
mă, încarnată însă într-un individ cu a cărui personalitate se îmbi- 
nă ; este mana individualizat. Este posibil ca visul să fi contribuit la 
determinarea anumitor caracteristici secundare ale ideii. Inconsis- 
tenţa şi instabilitatea imaginilor care invadeză spiritul în timpul 
somnului, remarcabila lor aptitudine de a se tranforma unele în 
altele, au furnizat poate un model materiei subtile, diafane şi pro- 
teimorfe ce alcătuieşte sufletul. Pe de altă parte, este posibil ca 
fenomenele de sincopă, catalepsia etc. să fi sugerat ideea că sufletul 
ar fi mobil şi că, încă din această viaţă, părăseşte temporar trupul ; 
ceea ce, prin ricoşeu, a putut fi utilizat în explicarea anumitor vise. 
Dar astfel de experienţe şi observaţii nu au putut exercita decît o 
influenţă auxiliară şi complementară, a cărei existenţă este greu de 
stabilit. Elementul cu adevărat esenţial în această noţiune provine 
de altundeva. 

Dar geneza ideii de suflet nu trece ea oare cu vederea tocmai 
caracteristica sa esenţială ? Dacă sufletul nu reprezintă decît o formă 
particulară a principiului impersonal, difuz în grup, în specia tote- 
mică şi în lucrurile de tot soiul legate de el, înseamnă că el însuşi 


1. Dacă reprezetările religioase şi morale constituie, cum credem, elementele 
esenţiale ale ideii de suflet, nu înseamnă că sînt şi singurele. În jurul acestui 
nucleu central se grupează alte stări de conştiinţă, care au, deşi într-o măsură 
mai mică, acelaşi caracter. Este cazul tuturor formelor superioare ale vieţii inte- 
lectuale, datorită atît valorii ieşite din comun cît şi a demnităţii pe care le-o 
atribuie societatea. Cînd trăim în lumea ştiinţei sau a artei, avem impresia că ne 
mişcăm în cercul lucrurilor superioare senzaţiei ; vom avea de altfel ocazia să 
precizăm aceste lucruri în concluzia noastră. De aceea funcţiile superioare ale 
inteligenţei au fost dintotdeauna considerate ca manifestări specifice ale activităţii 
sufletului. Ele nu sînt însă suficiente pentru a constitui noţiunea ca atare. 

este, în esenţa sa, impersonal. Înseamnă că el are, cu nuanțele 
aferente, aceleaşi proprietăţi ca şi forţa a cărei modalitate specială 
o constituie, aceeaşi difuziune, aceeaşi aptitudine de a se răspîndi 
prin contagiune, aceeaşi ubicuitate. Or, sufletul este reprezentat 
mai degrabă ca o fiinţă concretă, definită, în întregime concentrată 
asupra sieşi şi incomunicabilă celorlalţi ; constituie temeiul persona- 
lităţii noastre. 

O asemenea modalitate de a concepe sufletul reprezintă produ- 
sul unei elaborări filosofice târzii. Reprezentarea populară, aşa cum 
s-a degajat ea în mod spontan din experienţa comună, este foarte 
diferită, mai ales la origini. Pentru australian, sufletul constituie o 
entitate foarte vagă, imprecisă şi fluctuantă, răspîndită în întregul 
organism. Deşi se manifestă cu precădere în anumite zone ale 
organismului, nu există vreuna de unde să fie cu desăvîrşire absent. 
Prin urmare, prin difuziune, contagiune, omniprezenţă este compa- 
rabil cu mana. Precum mana, se poate diviza şi dedubla la infinit, 
rămînînd în acelaşi timp întreg în fiecare dintre părţile sale ; plurali- 
tatea sufletelor rezultă din asemenea diviziuni şi dedublări. Pe de o 
parte, doctrina reîncarnării, a cărei generalitate am stabilit-o, 
demonstrează atît prezenţa elementelor impersonale în ideea de 
suflet, precum şi caracterul lor esenţial. Pentru ca un acelaşi suflet 
să poată îmbrăca la fiecare nouă generaţie o nouă personalitate 
este necesar ca formele individuale în care se înveşmîntează suc- 
cesiv să-i fie toate la fel de exterioare şi să nu depindă de adevărata 
sa natură. Avem de-a face cu un soi de substanţă generică neindivi- 
dualizată decît în mod aleatoriu şi superficial. Această concepţie 
despre suflet nu a dispărut de altminteri cu desăvirşire. Cultul 
relicvelor arată că, şi astăzi încă, majoritatea credincioşilor cred că 
sufletul unui sfînt continuă să adere la osemintele sale, dimpreună 
cu toate puterile lui esenţiale ; de aceea şi este reprezentat ca fiind 
capabil de difuziune, de subdivizare, de încorporare simultană în 
tot soiul de lucruri. 

La fel cum regăsim în suflet atributele caracteristice ale mana, 
tot astfel schimbările secundare şi superficiale sînt suficiente pentru 
ca mana să se individualizeze sub formă de suflet. Trecerea de la 
prima idee la cea de-a doua se face fără ruptură. Orice forţă reli- 
gioasă ataşată în mod specific unei fiinţe determinate beneficiază 
de caracteristicile acesteia, împrumutîndu-i fizionomia, devenind 
dublul său spiritual. În dicţionarul său maori-polinezian, Tregear a 
crezut că poate asocia termenului mana un întreg grup de cuvinte, 
precum manawa, manamana etc., care par a proveni din aceeaşi 
familie şi înseamnă inimă, viaţă, conştiinţă. Nu înseamnă oare impli- 
cit că există o anume înrudire între ideile corespunzătoare, adică 
între noţiunea de forţă impersonală şi cea de viaţă interioară, de 
forță mentală, într-un cuvînt, de suflet ?! Iată de ce întrebarea dacă 


1. F. Tregear, The Maori-Polynesian Comparative Dictionary, pp. 203-205. 

un churinga este sacru pentru că serveşte sufletului drept sălaş, 
cum susţin Spencer şi Gillen, sau pentru că posedă virtuţi 
impersonale, cum crede Strehlow, ni se pare de interes redus şi 
lipsită de importanţă sociologică. Faptul că eficacitatea unui obiect 
sacru este reprezentată în mentalități sub o formă abstractă sau 
atribuită vreunui agent personal nu este, în fond, important. Rădăci- 
nile psihologice ale celor două credinţe sînt identice : un lucru este 
sacru pentru că inspiră, dintr-un oarecare punct de vedere, un 
sentiment colectiv de respect, care-l sustrage contactului cu profa- 
nul. Pentru a-şi explica un asemenea sentiment, oamenii îl asociază 
cînd cu o cauză vagă şi imprecisă, cînd cu o fiinţă spirituală definită, 
înzestrată cu un nume şi cu o istorie ; aceste interpretări diferite se 
suprapun însă unui proces fundamental, identic în ambele cazuri. 
Astfel se explică şi ciudatele confuzii pe care le-am întîlnit. 
Individul, sufletul strămoşului pe care-l reîncarnează sau a cărui 
emanaţie o reprezintă sufletul său, propriu-i churinga, animalele 
din specia totemică sînt, cum arătam, lucruri parţial echivalente şi 
substituibile unele altora. Pentru că, văzute dintr-un anumit unghi, 
ele afectează conştiinţa colectivă în acelaşi mod. Churinga este 
sacru în virtutea sentimentelor colective de respect inspirate de 
emblema totemică înscrisă pe suprafaţa sa ; or, acelaşi sentiment 
este provocat de animalele sau plantele al căror totem reproduce 
forma exterioară, de sufletul individului, din moment ce el însuşi 
este gîndit ca avînd înfăţişarea speciilor fiinţei totemice şi, în fine, 
de sufletul ancestral, faţă de care sufletul individului constituie doar 
un aspect particular. Astfel încît diversele obiecte sus-menţionate, 
reale sau ideale, au o latură în comun, care provoacă în conştiinţe 
aceeași stare afectivă şi, din acest punct de vedere, se confundă. În 
măsura în care una şi aceeaşi reprezentare le exprimă, sînt cu ne- 
putinţă de disociat. Astfel a ajuns probabil individul arunta să vadă 
în churinga trupul comun al individului, al strămoşului, şi chiar al 
fiinţei totemice. Este o modalitate prin care-şi exprimă identitatea 
sentimentelor al căror obiect îl constituie respectivele lucruri. 
Totuşi, din faptul că ideea de suflet derivă din ideea de mana, 
nu rezultă în nici un chip că ea ar avea o origine relativ târzie şi nici 
că ar fi existat o epocă în istorie cînd oamenii nu ar fi recunoscut 
forţele religioase decît sub înfăţişările lor impersonale. Dacă desem- 
năm prin termenul de preanimism o perioadă istorică în care ani- 
mismul ar fi fost ignorat cu desăvîrşire, avansăm o ipoteză arbi- 
trară! ; căci nu există nici un popor la care ideea de suflet şi ideea 
de mana să nu coexiste. Prin urmare, nimic nu ne îndreptăţeşte să 
presupunem că ele s-ar fi format în două momente distincte ; ci 
totul dovedeşte că ele sînt categoric contemporane. Tot aşa cum nu 


1. Este teza pe care Preuss o dezvoltă în articolele publicate în Globus, la care 
ne-am referit în mai multe rînduri. Se pare că Lévy-Bruhl înclină spre un punct 
de vedere similar (v. Fonctions mentales etc., pp. 92-93). 

există societate fără indivizi, nici forţele impersonale emanate din 
colectivitate nu se pot constitui decît încarnîndu-se în conştiinţele 
individuale în care se individualizează. În realitate, nu avem de-a 
face cu două procese diferite, ci cu două aspecte diferite ale unuia 
şi acelaşi proces. Este adevărat că ele nu sînt la fel de importante : 
unul este mai însemnat decît celălalt. Ideea de mana nu presupune 
ideea de suflet ; căci pentru ca mana să se poată individualiza şi 
fragmenta în suflete particulare, trebuie mai întîi să existe, iar ceea 
ce este în sine nu depinde de formele pe care le capătă individuali- 
zîndu-se. Din contra, ideea de suflet nu poate fi înțeleasă decît 
dacă o raportăm la ideea de mana. Din această perspectivă, putem 
spune că avem de-a face cu produsul unei formaţiuni secundare : 
este însă vorba de o formaţiune secundară în sensul logic, şi nu 
cronologic al cuvîntului. 


V 


Dar ce i-a determinat pe oameni să creadă că sufletul ar supraviețui 
trupului, ba chiar că i-ar putea supraviețui pe o perioadă nedefinită ? 
Din analiza pe care am întreprins-o, rezultă că această credință 
în imortalitate nu s-a constituit de fel sub influenţa ideilor morale. 
Omul nu a imaginat o prelungire a propriei existențe dincolo de 
mormînt în scopul de a înlesni dreapta răsplată a actelor morale 
într-o altă viaţă, dacă nu în aceasta : am văzut că astfel de conside- 
rații sînt străine de conceptia primitivă despre viaţa de dincolo. 
Nici nu putem să acceptăm ipoteza după care viaţa de dincolo 
ar fi fost concepută ca un mijloc de a scăpa de perspectiva neliniş- 
titoare a aneantizării. Mai întîi, nu e sigur că nevoia de supravieţuire 
individuală va fi fost atît de vie la origine. Omul primitiv acceptă în 
general ideea de moarte cu un soi de indiferenţă. Deprins să nu 
prea ţină seama de propria-i individualitate, obişnuit să-şi pună 
neîncetat viaţa în pericol, el renunţă la ea cu destulă uşurinţă!. În 
plus, nemurirea făgăduită de religiile pe care le practică nu are 
nimic personal. Într-un mare număr de cazuri, sufletul nu conti- 
nuă, în orice caz nu pentru multă vreme, personalitatea defunctului, 
din moment ce, uitînd de existenţa-i anterioară, după o vreme, 
porneşte a însufleţi noi trupuri, devenind astfel principiul animator 
al unor noi personalităţi. Chiar şi la popoarele mai avansate, nu 
existenţa palidă şi tristă pe care o duc umbrele în Scheol sau Ereb 
avea să atenueze regretele provocate de amintirea vieţii pierdute. 
O explicaţie mai satisfăcătoare este cea care asociază concepţia 
despre viaţa postumă experienţelor din vise. Părinţii, prietenii noştri 
morţi apar în vis : îi vedem acţionînd, îi auzim vorbind ; pare logic 
să tragem de aici concluzia că ei continuă să existe. Dar dacă astfel 


126 V. asupra acestei chestiuni lucrarea noastră Ze Suicide, pp. 233 şi urm. 

de observaţii pot confirma ideea, odată ce ea a prins formă, ele nu 
par însă a se fi aflat la originea ei. Visele în care persoanele dispă- 
rute trăiesc din nou sînt cît se poate de rare, durează puţin, iar în 
urma lor rămîn amintiri prea vagi pentru a genera doar prin ele 
însele un sistem atît de important de credinţe. Există o disproporţie 
vădită între efect şi cauza care i se atribuie. 

Iar faptul că, în sine, noţiunea de suflet nu implică ideea de 
supravieţuire, ci pare mai degrabă a o exclude, nu este de natură a 
simplifica lucrurile. Într-adevăr, am văzut că sufletul, deşi separat 
de trup, îi este totuşi intim asociat : îmbătrîneşte odată cu el ; supor- 
tă consecinţele tuturor maladiilor sale ; ar fi deci natural să moară 
împreună. Credinţa după care el încetează să mai existe din clipa 
cînd trupul şi-a pierdut definitiv înfăţişarea dintii, nemairămînînd 
nimic din ceea ce fusese, ar fi fost cel puţin îndreptăţită. Şi totuşi, 
tocmai din acea clipă, se deschide înaintea sa perspectiva unei noi 
vieţi. 

Miturile pe care le-am trecut în revistă pînă acum furnizează 
singura explicaţie posibilă pentru această credinţă. Am văzut că 
sufletele noilor-născuţi erau fie emanaţii ale sufletelor ancestrale, 
fie sufletele înseşi reîncarnate. Dar pentru a se putea reîncarna sau 
pentru a putea degaja periodic noi emanaţii, era necesar ca ele să 
supravieţuiască celor dintîi deținători ai lor. Se pare că supravie- 
țuirea morţilor a fost acceptată pentru a se putea explica naşterea 
celor vii. Omul primitiv nu are ideea unui zeu atotputernic, care 
atrage sufletele din neant. El crede că sufletele nu pot fi alcătuite 
decît din alte suflete. Cele care se nasc nu pot fi decît noile forme 
ale celor care au fost ; prin urmare, este necesar ca ele să continue 
să existe pentru ca altele să poată lua naştere. În definitiv, credinţa 
în nemurirea sufletelor este singura modalitate la îndemîna indivi- 
dului pentru a-şi putea explica un fapt cît se poate de preocupant : 
perpetuarea vieţii grupului. Indivizii mor, însă clanul supravieţuieşte. 
Forţele care-i alimentează viaţa trebuie, prin urmare, să beneficieze 
de aceeaşi perpetuitate. Or, aceste forțe sînt sufletele care animă 
trupurile individuale : grupul se realizează în şi prin ele. Din acest 
motiv, este necesar ca ele să dureze. Mai mult, este chiar necesar 
ca, durînd, să rămînă identice cu ele însele ; cum clanul îşi păstrează 
mereu fizionomia sa caracteristică, substanţa spirituală din care este 
alcătuit trebuie concepută ca fiind, din punct de vedere calitativ, 
invariabilă. Din moment ce clanul şi principiul său totemic sînt ace- 
leaşi, şi sufletele, nefiind altceva decît principiul totemic fragmentat 
şi particularizat, trebuie să fie aceleaşi. Există un fel de plasmă ger- 
minativă de ordin mistic, care se transmite din generaţie în generaţie 
şi care determină, sau este considerată a determina, unitatea spi- 
rituală a clanului în timp. În ciuda caracterului ei simbolic, credinţa 
nu este lipsită de un adevăr obiectiv. Căci dacă grupul nu este 
nemuritor în absolut, este totuşi adevărat că supravieţuieşte 
indivizilor şi că renaşte şi se reîncarnează în fiecare nouă generaţie. 

Un fapt confirmă interpretarea de mai sus. Am văzut că, după 
mărturia lui Strehlow, populaţiile arunta deosebesc două categorii 
de suflete : pe de o parte, cele ale strămoşilor din Alcheringa şi, pe 
de alta, cele ale indivizilor care formează într-adevăr efectivul tribu- 
lui în fiece moment al istoriei. Cele din urmă nu supraviețuiesc 
trupului decît pentru un timp destul de scurt ; ele nu întârzie să se 
aneantizeze cu desăvîrşire. Doar cele dintîi sînt nemuritoare ; tot 
aşa cum sînt necreate, ele sînt şi nepieritoare. Or, trebuie remarcat 
că ele sînt şi singurele a căror imortalitate este necesară pentru a 
explica permanenţa grupului ; căci lor şi numai lor le revine funcţia 
de a asigura perpetuitatea clanului, din moment ce orice concepţie 
este opera lor. Din acest punct de vedere, celelalte nu au nici un 
rol. Sufletele sînt deci considerate nemuritoare doar în măsura în 
care imortalitatea este utilă pentru a face inteligibilă continuitatea 
vieţii colective. 

Astfel, cauzele care au provocat cele dintii credinţe cu privire la 
o altă viaţă nu au avut nici o legătură cu funcţiile pe care instituţiile 
din lumea de dincolo aveau să le îndeplinească ulterior. Dar odată 
apărute, ele au fost deîndată utilizate în scopuri diferite de cele 
care constituiseră primele lor raţiuni de a fi. Odată cu societăţile 
australiene, se poate observa cum ele încep să se organizeze în 
acest scop. De altfel, pentru aceasta nici nu a fost nevoie să suporte 
transformări fundamentale, într-atît este de adevărat că aceeaşi 
instituţie socială poate îndeplini succesiv funcţii diferite, fără a-şi 
schimba natura ! 


VI 


Ideea de suflet a fost mult timp şi, în parte, continuă să fie 
forma populară a ideii de personalitate!. Geneza celei dintii poate 
deci să ne ajute să înţelegem cum s-a constituit cea de-a doua. 

Din cele expuse anterior, rezultă că noţiunea de persoană este 
produsul a două categorii de factori. Unul este prin esenţa sa 
impersonal : principiul spiritual care întruchipează sufletul colec- 
tivităţii. El constituie însăşi substanţa sufletelor individuale. Or, el 
nu aparţine nimănui în mod special. Face parte din patrimoniul 
colectiv : în şi prin el are loc comuniunea dintre conştiinţe. Dar, pe 
de altă parte, ca să existe personalităţi separate, este necesară 


1. Se poate obiecta că unitatea este caracteristica personalităţii, în timp ce sufletul 
a fost totdeauna conceput ca fiind multiplu, susceptibil de divizare şi subdivizare 
aproape la infinit. Dar ştim astăzi că unitatea persoanei este şi ea făcută din mai 
multe părţi, că este, şi ea, susceptibilă de a se diviza şi de a se descompune. 
Totuşi, noţiunea de personalitate nu se diluează doar pentru că am încetat să o 
concepem sub forma unui atom metafizic şi indivizibil. La fel stau lucrurile şi cu 
concepţiile populare despre personalitate care şi-au aflat expresia în ideea de 
suflet. Ele arată că popoarele au avut dintotdeauna sentimentul că persoana 
umană nu poseda acea unitate absolută pe care i-au atribuit-o unii metafizicieni. 

intervenţia unui alt factor, care fragmentează acest principiu, dife- 
renţiindu-l : cu alte cuvinte, este necesar un factor de individuaţie. 
Trupul joacă acest rol. Pentru că trupurile sînt distincte unele de 
altele, pentru că ele ocupă puncte diferite în timp şi spaţiu, fiecare 
dintre ele constituie un mediu special unde reprezentările colective 
vin să se refracteze şi să se nuanţeze în chip diferit. Rezultă că, 
dacă toate conştiinţele angajate în trupuri se deschid către lume, 
adică spre lumea ideilor şi a sentimentelor care determină unitatea 
morală a grupului, ele nu-l văd sub acelaşi unghi ; fiecare îl exprimă 
în propria-i manieră. 

Din aceşti doi factori, la fel de indispensabili, cel dintii nu este 
şi cel mai neimportant; căci el este cel care furnizează materia 
primă a ideii de suflet. Atribuirea unui rol atît de considerabil 
elementului impersonal din geneza noţiunii de personalitate poate 
mira. Dar analiza filosofică a ideii de persoană, care a devansat, şi 
încă cu mult, analiza sociologică, a ajuns în această privinţă la 
rezultate analoge. Dintre toţi filosofii, Leibniz se numără printre cei 
care au sesizat la modul cel mai acut esenţa personalităţii ; căci 
monada este, înainte de toate, o fiinţă personală şi autonomă. Şi 
totuşi, pentru Leibniz, conţinutul tuturor monadelor este identic. 
Într-adevăr, toate reprezintă conştiinţe care exprimă unul şi acelaşi 
obiect — lumea ; şi cum lumea însăşi nu este decît un sistem de 
reprezentări, fiecare conştiinţă particulară constituie, în fond, doar 
reflexul conştiinţei universale. Numai că fiecare o exprimă din 
punctul său de vedere şi în propria-i manieră. Se ştie în ce măsură 
diferenţele de perspectivă provin din aceea că monadele sînt divers 
situate unele în raport cu altele şi în raport cu întregul sistemului 
pe care-l alcătuiesc. 

Kant exprimă acelaşi sentiment într-o altă formă. Pentru el, cheia 
de boltă a personalităţii este voința. Or, voinţa reprezintă facultatea 
de a acţiona conform raţiunii, iar raţiunea constituie elementul cel 
mai impersonal din noi. Pentru că raţiunea nu este raţiunea mea ; 
este rațiune umană în general. Ea reprezintă puterea spiritului de a 
se ridica deasupra particularului, ocazionalului, individualului, pen- 
tru a gîndi în termenii universalului. Putem deci afirma că, sub 
acest aspect, ceea ce-l transformă pe om într-o persoană este acea 
particularitate care-l identifică cu ceilalţi oameni, adică ceea ce face 
din el un om şi nu un anume om. Simţurile, trupul, într-un cuvînt, 
tot ceea ce poate individualiza este, din contra, considerat de către 
Kant ca opusul personalităţii. 

Rezultă că individuaţia nu reprezintă caracteristica esenţială a 
persoanei. Persoana nu este doar un subiect singular, care se dis- 
tinge de toate celelalte. În plus, şi mai ales, este o fiinţă dotată cu o 
autonomie relativă faţă de mediul cu care se află în contact nemijlo- 
cit. Este reprezentată ca fiind, într-o oarecare măsură, capabilă să 
se mişte prin ea însăşi : este ceea ce Leibniz exprima, exagerînd, 
atunci cînd afirma că monada ar fi complet închisă către exterior. 

Or, analiza noastră ne permite să explicăm cum s-a format această 
concepţie şi căror fapte le corespunde. 

Într-adevăr, în calitatea sa de expresie simbolică a personalităţii, 
sufletul are tocmai particularitatea mai sus menţionată. Deşi strîns 
legat de trup, este considerat ca fiind în mod esenţial distinct, 
beneficiind de o independenţă considerabilă. Poate să-l părăsească 
temporar în timpul vieţii, iar la moarte se retrage definitiv. Nu numai 
că nu depinde de el, dar îi este, prin esenţa sa, superior. Poate 
împrumuta de la el înfăţişarea exterioară sub care se individua- 
lizează, însă nu-i datorează nimic substanţial. Or, autonomia pe 
care toate popoarele au atribuit-o sufletului nu este doar una ilu- 
zorie, iar acum ştim în ce constă fundamentul ei obiectiv. Este 
foarte adevărat că elementele care alcătuiesc ideea de suflet şi cele 
care compun reprezentarea trupului provin din două surse diferite 
şi independente una de cealaltă. Unele sînt formate din impresiile 
şi imaginile care se degajă din toate zonele organismului ; celelalte 
constau din ideile şi sentimentele care provin dinspre societate şi 
care îl exprimă. Prin urmare, prima categorie nu derivă din cea 
de-a doua. Există într-adevăr în noi o zonă care nu se află sub 
influenţa imediată a factorului organic : toată acea porţiune din noi 
care reprezintă societatea. Ideile generale întipărite de religie sau 
ştiinţă în spiritele noastre, operaţiunile mentale presupuse de ele, 
credinţele şi sentimentele de la baza vieţii noastre morale, toate 
formele superioare ale activităţii psihice pe care societatea le trezeş- 
te şi le dezvoltă în noi nu constituie nişte prelungiri ale trupului, 
precum senzațiile şi stările chinestezice. Pentru că, aşa cum am 
arătat, lumea reprezentărilor în care se desfăşoară viaţa socială nu 
provine din substratul său material, ci i se suprapune: determi- 
nismul care o caracterizează este prin urmare mult mai suplu decât 
cel care-şi are rădăcinile în constituţia ţesuturilor noastre, dîndu-i 
agentului o justificată impresie de mai mare libertate. Mediul în 
care ne mişcăm are astfel particularitatea de a fi mai puţin opac şi 
mai puţin rezistent : ne simţim şi chiar sîntem mai în largul nostru. 
Într-un cuvânt, singura modalitate de a ne elibera de forţele fizice 
este de a le opune forțele colective. 

Dar ceea ce posedăm prin intermediul societăţii este împărtăşit 
de semenii noştri. Nu rezultă deci că am fi cu atît mai personali cu 
cît sîntem mai individualizaţi. Cei doi termeni nu sînt de fel sino- 
nimi : într-un anume sens, mai curînd se opun decît se implică. 
Pasiunea individualizează şi totuşi aserveşte. Senzaţiile sînt esențial- 
mente individuale ; pe măsură însă ce ne eliberăm de simţuri, 
devenim tot mai mult nişte persoane în stare să gîndească şi să 
acţioneze prin concepte. Cei care insistă asupra componentei so- 
ciale din individ nu îşi propun să nege sau să desconsidere astfel 
personalitatea. Ei refuză doar să o confunde cu factorul individuaţiei!. 


1. Nu negăm importanţa factorului individual : el se explică, din punctul nostru de 


CAPITOLUL LX 


Două noţiuni: spiritele şi zeii 


Odată cu noţiunea de suflet, am ieşit din sfera forţelor imperso- 
nale. Însă religiile australiene aşează deasupra sufletului perso- 
nalităţi mitice de ordin superior : spiritele, eroii civilizatori şi chiar 
zeii propriu-zişi. Fără a intra în detalii de ordin mitologic, este 
totuşi necesar să examinăm reprezentările australiene ale celor trei 
categorii de fiinţe spirituale, precum şi modul în care se asociază 
ele sistemului religios în ansamblul său. 


I 


Sufletul nu este un spirit. Într-adevăr, el este interiorizat într-un 
organism anume ; deşi îl poate părăsi uneori, este în mod normal 
prizonierul său. Nu se eliberează definitiv decît prin moartea lui, şi 
am văzut cât de greu se consumă despărţirea. Spiritul, din contra, 
deşi este adesea unit prin legături strînse de un lucru anume, izvor, 
stîncă, arbore, astru etc., deşi are deci un sălaş preferat, îl poate 
părăsi după bunu-i plac pentru a duce o existenţă independentă în 
spaţiu. De aceea şi are o rază de acţiune mai extinsă. Poate acţiona 
asupra tuturor indivizilor care se apropie de el sau cu care vine în 
contact. Sufletul, din contra, nu exercită o influenţă decît asupra 
trupului pe care-l însufleţeşte ; doar în mod cu totul excepţional i 
se întîmplă, în cursul vieţii sale terestre, să afecteze şi alţi subiecţi. 

Dar dacă sufletul nu are caracteristicile distinctive ale spiritului, 
el le dobîndeşte, cel puţin în parte, prin moarte. Dezincarnat, şi 
atîta vreme cît nu a coborit într-un nou trup, beneficiază într-adevăr 
de aceeaşi libertate de mişcare ca spiritul. După îndeplinirea ritu- 


vedere, cu tot atîta uşurinţă ca şi contrariul său. Dacă elementul esenţial al 
personalităţii este reprezentat de componenta socială din noi, pe de altă parte, 
viaţa socială nu poate exista decît în asocierea unor indivizi distincţi, iar ea este 
cu atît mai fertilă, cu cît ei sînt mai numeroşi şi mai diferiţi unii de alţii. Factorul 
individual reprezintă prin urmare condiţia factorului impersonal. Reciproca este 
tot atît de adevărată, căci societatea însăşi constituie o importantă sursă de 
diferențieri individuale (V. Division du travail social, ediţia a treia, pp. 627 şi 
urm.). 

rilor doliului, se presupune că se îndreaptă către ţinutul sufletelor ; 
în prealabil însă, întirzie îndelung în preajma mormîntului. Dar 
chiar şi după ce s-a îndepărtat definitiv, există credinţa că ar mai 
continua să dea târcoale, din pădurea virgină, aşezării!. Este înde- 
obşte reprezentat, mai ales de către membrii în viaţă ai familiei 
sale, ca o fiinţă mai degrabă binefăcătoare : am văzut chiar că 
sufletul tatălui contribuie la maturizarea copiilor sau a nepoților. 
Dar se întîmplă şi să dea dovadă de o adevărată cruzime ; totul 
depinde de dispoziţia sa şi de felul în care este tratat de cei rămaşi 
în viață’. De aceea se şi recomandă, mai ales femeilor şi copiilor, să 
nu se aventureze în afara aşezării la vreme de noapte, pentru a nu 
se expune unor întîlniri periculoase. 

Totuşi, un strigoi nu este un spirit adevărat. Mai întîi, nu are 
îndeobşte decît o putere restrînsă de acţiune ; apoi, nu are atribuţii 
clare. Este o fiinţă rătăcitoare căreia nu-i revine nici o sarcină 
precisă, căci moartea a avut tocmai efectul de a-l aşeza înafara 
tuturor tiparelor obişnuite ; în comparaţie cu cei vii, este un fel de 
declasat. Spiritul, din contra, are totdeauna o anumită eficacitate 
care-i este specifică ; este asociat unei anumite ordini de fenomene, 
cosmice sau sociale ; îndeplineşte în sistemul lumii o funcţie mai 
mult sau mai puţin precisă. 

Există însă suflete care satisfac această dublă condiţie şi care, în 
consecinţă, sînt spirite în sensul propriu al cuvîntului. Este vorba 
de sufletele acelor personaje mitice pe care imaginaţia populară 
le-a aşezat la originea timpurilor, oamenii din Alcheringa sau 
Altjiranhamitjina la arunta, mura-mura la triburile de pe malurile 
lacului Eyre, muk-kurnai la kurnai etc. Într-un anume sens, ele sînt 
încă suflete, din moment ce se consideră că au însufleţit cîndva 
trupuri de care s-au separat la un moment dat. Dar, încă de pe 
vremea cînd duceau o viaţă terestră, erau deja înzestrate, cum am 
văzut, cu puteri excepţionale ; aveau un mana superior celui al 
oamenilor de rînd şi l-au păstrat ca atare. În plus, au funcţii bine 
determinate. 

În primul rînd, atât în versiunea lui Spencer şi Gillen, cât şi în 
cea a lui Strehlow, se ocupă de împrospătarea periodică a clanului, 
avînd în grijă fenomenul concepţiei. 

Misiunea strămoşului nu se încheie după ce concepţia a avut 
loc. El urmează să vegheze asupra noului-născut. Mai tîrziu, cînd 
copilul devine bărbat, îl însoţeşte la vînătoare, îi aduce vînatul în 
preajmă, îl avertizează, prin vise, de pericolele care-l pîndesc, îl 
protejează împotriva duşmanilor etc. Asupra acestui aspect, 
Strehlow este în întregime de acord cu Spencer şi Gillenf. Ne putem 


1. Roth, Superstition, Magic. etc., $ 65, 68 ; Spencer şi Gillen, Nat. Tr., pp. 514, 516. 

2. Spencer şi Gillen, Nat. Tr., pp. 515, 521; Dawson, Austral. Aborig., p. 58 ; Roth, 
Superstition etc., $ 67. 

3. Spencer şi Gillen, Nat. Tr., p. 517. 

4. Strehlow, II, p. 76 şi n. 1; Spencer şi Gillen, Nat. Tr., pp. 514, 516. 

însă întreba cum este posibil, în versiunea lor, ca strămoşul să se 
achite de respectiva îndatorire ; căci, din moment ce se reîncarnea- 
ză în clipa concepţiei, ar trebui, după toate aparențele, să se con- 
funde cu sufletul copilului şi, prin urmare, nu l-ar mai putea proteja 
din afară. În realitate, el nu se reîncarnează însă în întregime, ci 
doar se dedublează. O parte din el pătrunde în trupul femeii, 
fecundîndu-l ; o alta continuă să existe înafară şi, sub numele spe- 
cial de Arumburinga, îndeplineşte atribuţiile unui geniu tutelari. 

Putem deci constata cît de mare este înrudirea spiritului ancestral 
cu genius la latini, precum şi cu Saiuwv la greci?. Identitatea func- 
țională este totală. Într-adevăr, genius înseamnă în primul rînd cel 
care generează, qui, gignit : termenul exprimă şi exemplifică puterea 
generatoare. Dar, în acelaşi timp, este şi protectorul, diriguitorul 
individului particular de a cărui persoană este anexat‘. În fine, se 
identifică cu însăşi personalitatea individului ; reprezintă ansamblul 
înclinațiilor şi al tendinţelor care-l caracterizează, conferindu-i o 
fizionomie distinctă de a celorlalţi oameni”. De aici provin expre- 
siile indulgere genio, defraudare genium, care înseamnă a-şi urma 
temperamentul natural. Genius este, în fond, o altă formă, un dublu 
al sufletului pipi cul după cum o dovedeşte şi sinonimia parţială 
dintre genius şi manes®. Manii sînt genius dincolo de moarte, dar şi 
ceea ce supravieţuieşte din defunct, adică sufletul său. Tot astfel, 
sufletul unui arunta şi spiritul ancestral care-i serveşte drept genius 
nu constituie altceva decît două aspecte diferite ale uneia şi ace- 
leiaşi fiinţe. 

Dar strămoşul este situat în mod diferit nu numai în comparaţie 
cu persoanele, ci şi în comparaţie cu obiectele. Deşi se consideră 
că-şi are locuința sub pămînt, se crede că bîntuie fără încetare pe 
Iîngă arborele, stînca nanja sau ochiul de apă format spontan exact 
în locul unde a dispărut sub pămînt după ce şi-a încheiat cea dintii 
existenţă. Cum arborele sau stînca sînt considerate a reprezenta 
trupul eroului, se crede că sufletul însuşi revine neîncetat şi chiar 
locuieşte acolo mai mult sau mai puţin permanent; prezenţa sa 
explică respectul religios pe care-l inspiră locurile cu pricina. Cel 
care rupe o creangă a arborelui nanja se expune pericolului de a se 
îmbolnăvi”. «Odinioară, tăierea sau deteriorarea sa era pedepsite cu 
moartea. Animalul sau pasărea care-şi găsesc refugiul acolo nu 
trebuie ucise. Pînă şi tufişurile din jurul său trebuie venerate ; iarba 
nu trebuie arsă. Şi stîncile trebuiesc respectate. Este interzisă 


. Spencer şi Gillen, Nat. Tr., p. 513. 

. V. în această chestiune Negrioli, Dei Genii presso i Romani ; articolele Daimon şi 
Genius din Diction. des Ant. ; Preller, Roemiscbe Mytbologie, II, pp. 195 şi urm. 

. Negrioli, p. 4. 

. Ibid., p. 8. 

. Ibid., p. 7. 

. Ibid, p. 11. Cf. Samter, Der Ursprung des Larencultus, in Archiv f. Religionswis- 
senschaft, 1907, pp. 368-393. 

. Schulze, loc. cit., p. 237. 

deplasarea sau spargerea lor. Cum caracterul sacru este atribuit 
strămoşului, el este considerat spiritul arborelui, stîncii, ochiului de 
apă, izvorului?. Dacă se consideră că izvorul întreţine unele legături 
cu ploaia, va deveni spiritul ploii. Astfel, sufletele care servesc 
drept genii protectoare ale omului îndeplinesc concomitent şi func- 
tii cosmice. Fără îndoială că în acest sens trebuie să înțelegem textul 
lui Roth, după care, în Queensland-ul septentrional, spiritele naturii 
ar fi sufletele defuncţilor care s-ar fi stabilit în păduri sau în peşteri“. 

De astă dată avem de-a face cu fiinţe spirituale care sînt altceva 
decît nişte suflete rătăcitoare, lipsite de orice eficacitate clară. 
Strehlow le numeşte zei ; dar expresia este improprie, cel puţin în 
majoritatea cazurilor. Într-adevăr, într-o societate ca arunta, unde 
fiecare îşi are strămoşul protector, ar exista tot atiţia tot zei câţi 
indivizi, dacă nu mai mulţi. Atribuirea numelui unui zeu fiinţei 
sacre care nu are decît un singur credincios ar introduce confuzia 
în terminologie. Se poate întîmpla ca figura strămoşului să capete o 
asemenea amploare, încît să amintească de o divinitate propriu-zisă. 
Cum am mai arătat, warramunga“ consideră întregul clan ca fiind 
descendentul unuia şi aceluiaşi strămoş. Faptul că, în anumite con- 
diţii, acest strămoş colectiv a putut deveni obiectul unei devoţiuni 
colective este explicabil. Este cazul şarpelui Wollungqua”. Acest 
animal mitic, din care clanul cu acelaşi nume consideră că se trage, 
continuă, se spune, înconjurat de un respect religios, să vieţuiască 
într-un ochi de apă. De aceea şi face obiectul unui cult pe care 
clanul îl sărbătoreşte în colectiv : prin anumite rituri, menite a-l 
mulțumi, a-i obţine favorurile, i se adresează tot soiul de rugăminţi 
etc. Se poate afirma că este ca şi zeul clanului. Dar Spencer şi 
Gillen consideră că este vorba de un caz cu totul excepţional, unic 
chiar. În mod normal, termenul spirit este singurul potrivit pentru a 
desemna aceste personaje ancestrale. Cît despre maniera în care 
s-a format această concepţie, ea reiese din tot ceea ce am spus pînă 
în prezent. 

Cum am arătat, odată acceptată, existenţa sufletelor individuale 
nu putea fi înțeleasă dacă nu se imagina iniţial un fond originar de 
suflete fundamentale din care au derivat toate celelalte. Or, aceste 
suflete-arhetipuri trebuiau în chip necesar concepute ca sursă a 
eficacităţii religioase ; cum imaginaţia nu merge mai departe, din 
ele şi numai din ele se crede că ar deriva toate lucrurile sacre, 


= 


„Strehlow, I, p. 5. Cf. Spencer şi Gillen, Nat. Tr., p. 133 ; Gason, in Curr, II, p. 69. 

2. V. in Howitt (Nat. Tr., p. 482), cazul unui mura-mura considerat a fi spiritul unor 

izvoare termale. 

3. North. Tr., pp. 313-314; Mathews, Journ. of R. S. of N. S. Wales, XXXVIII, p. 351. 
La dieri, există un Mura-mura a cărui funcție constă în a aduce ploaia (Howitt, 
Nat. Tr., pp. 798-799). 

. Roth, Superstition etc., § 67. Cf. Dawson, p. 58. 

. Strehlow, I, pp. 2 şi urm. 

A se vedea supra, pp. 230-231. 

. North. Tr., cap. VII. 

instrumentele de cult, membrii clanului, animalele din specia tote- 
mică. Ele încarnează toată religiozitatea răspîndită în trib şi în lume, 
şi de aceea li se atribuie puteri sensibil superioare celor de care se 
bucură sufletele oamenilor de rînd. De altfel, chiar şi timpul ampli- 
fică şi accentuează caracterul sacru al lucrurilor. Un churinga foarte 
vechi inspiră mult mai mult respect şi se presupune că are mai 
multe virtuţi decît unul noul. Sentimentele de venerație pe care 
le-a inspirat generaţii de-a rîndul celor ce l-au mînuit s-au acumulat 
în el. Din acelaşi motiv, personajele care, de secole, fac obiectul 
unor mituri ce se transmit cu venerație pe cale orală, şi sînt puse 
periodic în scenă prin intermediul riturilor, nu se putea să nu capete 
în imaginaţia populară un loc cu totul aparte. 

Cum se face însă că, în loc să rămînă în afara graniţelor societăţii, 
ele au sfîrşit prin a face parte din ea ? Pentru că fiecare individ este 
dublul unui strămoş. Or, cînd două fiinţe sînt în asemenea grad 
înrudite, ele sînt concepute în mod firec ca solidare ; din moment 
ce au o aceeaşi natură, tot ce o afectează pe una trebuie, după 
toate aparențele, să o afecteze în chip necesar şi pe cealaltă. Ansam- 
blul strămoşilor mitici este astfel legat de societatea celor vii printr-o 
legătură de tip moral. Li s-au atribuit şi unora şi celorlalţi aceleaşi 
interese şi pasiuni ; au fost consideraţi ca un fel de asociaţi. Doar 
că, întrucît cei dintîi aveau un rang mai înalt decît ceilalţi, asocierea 
a căpătat în mentalitatea publică forma unui raport între inferiori şi 
superiori, între patroni şi clienţi, între binefăcători şi persoane 
ajutorate. Aşa a luat naştere ciudata noţiune de geniu tutelar asociat 
fiecărui individ în parte. 

Modul în care a luat naștere legătura strămoşului nu numai cu 
oamenii, dar şi cu lucrurile, este mai puţin lesne de stabilit ; căci, la 
prima vedere, este greu de spus ce relaţie poate exista între un 
personaj de acest tip şi un arbore sau o stîncă. O informaţie pe care 
i-o datorăm lui Strehlow ne oferă însă o soluţie cel puţin acceptabilă 
pentru problema noastră. 

Stîncile şi arborii nu sînt situaţi la întîmplare pe teritoriului tribal, 
ci sînt masaţi mai ales în jurul unor sanctuare care adăpostesc 
churinga clanului, denumite, după Spencer şi Gillen, ertnatulunga, 
iar după Strehlow, arknanaua?. Respectul cu care sînt înconjurate 
respectivele locuri este binecunoscut, o dovadă în acest sens consti- 
tuind faptul că instrumentele cele mai preţioase de cult sînt păstrate 
acolo. Fiecare dintre ele emană sfinţenia. Din acest motiv, arborii şi 
stîncile din împrejurimi sînt considerate sacre : este interzis să fie 
distruse sau deteriorate, iar orice agresiune la adresa lor este soco- 
tită un sacrilegiu. În realitate, caracterul sacru trebuie pus pe seama 
unui fenomen banal de contagiune psihică, dar, pentru a-l accepta, 
indigenul este obligat să admită că diversele obiecte se află în 


1. Spencer şi Gillen, North. Tr., p. 277. 
2. Strehlow, I, p. 5. 

legătură cu fiinţele în care el vede sursa oricărei forţe religioase, 
adică strămoşii din Alcheringa. Astfel s-a format sistemul de mituri 
pe care l-am reprodus. S-a născut ideea că fiecare ertnatulunga 
însemna locul unde un grup de strămoşi se cufundase în pămînt. 
S-a considerat că tumuluşii şi arborii de deasupra reprezintă trupul 
lor. Cum sufletul păstrează însă un soi de afinitate cu trupul în care 
a sălăşluit, s-a ajuns în chip natural la convingerea că sufletele 
ancestrale continuau să frecventeze, de preferinţă, acele locuri unde 
învelișul lor material mai dăinuia încă. Prin urmare, au fost situate 
în arbori, stînci, ochiuri de apă. Astfel încît, deşi continuau să se 
ocupe de supravegherea unui individ anume, fiecare dintre ele s-a 
transformat într-un soi de genius loct, a cărui funcţie o îndeplineşte. 


Odată elucidate, aceste concepţii ne ajută să înţelegem o formă 
de totemism pe care am fost siliţi să o lăsăm neexplicată pînă în 
prezent : totemismul individual. 

Un totem individual se defineşte în special prin următoarele 
două caracteristici : 1. este o fiinţă cu înfăţişare vegetală sau anima- 
lă, avînd drept funcţie protejarea individului ; 2. soarta individului 
şi a patronului său sînt strîns legate : tot ceea ce-l afectează pe cel 
de-al doilea se comunică prin simpatie şi celui dintii. Or, aceeaşi 
definiţie se aplică şi spiritelor ancestrale despre care a fost deja vor- 
ba. Şi ele se trag, cel puţin în parte, din regnul animal sau vegetal. 
Şi ele sînt genii tutelare. În fine, o legătură de simpatie îl leagă pe 
fiecare individ de strămoşul său protector. Într-adevăr, arborele 
nanja, trupul mistic al strămoşului nu poate fi distrus, fără ca omul 
să nu se simtă ameninţat. Este adevărat că, în prezent, credinţa îşi 
pierde din forţă. Totuşi Spencer şi Gillen au mai observat-o încă şi, 
în orice caz, ei consideră că odinioară era generalizată?. 

Regăsim identitatea celor două concepţii pînă în cele mai mici 
amănunte. Sufletele ancestrale sălăşluiesc în arborii sau stîncile 
sacre. La fel, populaţia euahlayi crede că spiritul animalului care 
serveşte de totem individual ar sălăşlui într-un arbore sau într-o 
piatră’. Arborele sau piatra sînt sacre : cu excepţia proprietarului 


1. Este la fel de adevărat că există arbori şi stînci nanja care nu sînt situaţi în 
vecinătatea unui ertnatulunga, ci sînt răspîndiţi în diverse puncte ale teritoriului. 
Se spune că ei corespund locurilor în care un strămoş izolat a dispărut sub 
pămînt, şi-a pierdut un membru, i s-a scurs sîngele sau a uitat un churinga care 
s-a transformat fie în arbore, fie în stîncă. Dar asemenea amplasamente totemice 
nu au decît o importanţă secundară ; Strehlow le numeşte kleinere Totemplătze 
A, pp. 4-5). Putem deci presupune că au dobîndit această proprietate prin 
analogie cu centrele totemice principale. Arborii şi stîncile care, dintr-un motiv 
sau altul, aminteau de cei din vecinătatea unor ertnatulunga, au inspirat senti- 
mente analoge şi, prin urmare, mitul format în jurul celor din urmă s-a extins la 
cele dintii. 

. Nat. Tr., p. 139. y 

. Parker, The Euablayi, p. 21. În general, arborele folosit în acest scop figurează 
printre subtotemurile individului. Alegerea se explică prin aceea că, făcînd parte 
din aceeaşi familie cu individul în cauză, trebuie să fie mai dipuse a-i oferi 
asistenţă Qbid., p. 29). 

totemului, nimeni nu are dreptul să le atingă. Mai mult, dacă este 
vorba de piatră sau de o stîncă, interdicţia este absolută!. Rezultă 
că este vorba de adevărate locuri de refugiu. 

În fine, am văzut că sufletul individual nu reprezintă decât un alt 
aspect al sufletului ancestral ; în formularea lui Strehlow, acesta 
serveşte într-o oarecare măsură drept al doilea eu?. În acelaşi sens, 
Mrs. Parker arată că, la euahlayi, totemul individual, numit Yunbeai, 
serveşte individului drept alter ego: «Sufletul omului se află în 
Yunbeai, iar sufletul Yunbeai este în eb5. În fond, în cele două 
trupuri se află un acelaşi suflet. Înrudirea dintre cele două noţiuni 
este atît de strînsă, încît ele sînt uneori exprimate printr-un acelaşi 
termen. Aşa se întîmplă în Melanezia şi în Polinezia : atai în insula 
Mota, tamaniu în insula Aurora, talegia în Motlaw desemnează în 
acelaşi timp sufletul unui individ şi totemul său personal“. Este şi 
cazul termenului aitu în Samoa. Ceea ce înseamnă că totemul 
individual nu este decît forma exterioară şi vizibilă a eului, a perso- 
nalităţii, al cărei suflet constituie forma invizibilă şi interioară“. 

Astfel încît totemul individual posedă toate caracteristicile esen- 
tiale ale strămoşului protector şi îndeplineşte acelaşi rol ; înseamnă 
că are o aceeaşi origine şi izvorăşte din aceeaşi idee. 

Într-adevăr, şi unul şi celălalt presupun dedublarea sufletului. 
Ca şi strămoşul, totemul este sufletul individului, dar exteriorizat şi 
investit cu puteri superioare celor care se consideră că le-ar poseda 
în interiorul organismului. Or, dedublarea reprezintă produsul unei 
necesităţi de ordin psihologic : ea nu face decît să exprime natura 
sufletului care, cum am văzut, este dublă. Într-un anume sens, ea 
ne aparţine : exprimă personalitatea noastră. Dar, în acelaşi timp, 
se află în afara noastră, din moment ce nu constituie decît prelun- 
girea în noi a unei forţe religioase exterioară nouă. Nu ne putem 
identifica în totalitate cu ea, din moment ce îi atribuim o excelenţă 
şi o demnitate prin care se ridică deasupra noastră şi deasupra 
individualităţii noastre empirice. Prin urmare, există în noi o latură 
pe care avem tendinţa de a o proiecta în exterior. Un asemenea 
mod de a ne concepe este atît de înrădăcinat în însăşi natura 
noastră, încît nu-i putem scăpa, nici chiar atunci cînd încercăm să 
ne concepem în afara oricărui simbol religios. Conştiinţa noastră 
morală este nucleul în jurul căruia s-a format noţiunea de suflet ; şi 
totuşi, cînd ni se adresează, are asupra noastră efectul unei puteri 
exterioare şi superioare ce ne dictează regulile şi ne judecă, dar 
care ne şi ajută şi susţine. Cînd este de partea noastră, ne simţim 
mai puternici în faţa încercărilor vieţii, mai siguri că le vom învinge, 


. Parker, The Euablayi, p. 36. 
. Strehlow, II, p. 81. 
. Parker, op. cit., p. 21. 
. Codrington, The Melanesians, pp. 249-253. 
. Turner, Samoa, p. 17. 
. Sînt chiar termenii folosiţi de Codrington (p. 251). 

tot aşa cum australianul, încrezător în strămoșul sau în totemul său 
personal, se simte mai plin de curaj în faţa duşmanilor!. Există, prin 
urmare, un element obiectiv la baza acestor diferite concepţii, fie 
că este vorba de acel genius roman, de totemul individual sau de 
strămoşul din Alcheringa ; de aceea au şi supravieţuit ei în diverse 
forme pînă în zilele noastre. Totul se petrece ca şi cum am avea 
într-adevăr două suflete ; unul, care se află în noi, sau, mai degrabă, 
care este noi; celălalt, care se află deasupra noastră, şi a cărui 
funcţie este de a-l controla şi de a-l asista pe cel dintii. Frazer 
considera că în totemul individual există un suflet exterior; dar 
mai credea şi că această exterioritate rezulta dintr-un artificiu şi 
dintr-o viclenie magică. În realitate, era implicată în constituirea 
ideii de suflet?. 


II 


Spiritele de care ne-am ocupat sînt în mod esențial binefăcă- 
toare. Li se întîmplă, fără îndoială, să recurgă la pedepse severe 
dacă individul nu se comportă cum se cuvine cu ele? ; dar funcţia 
lor nu constă în a face rău. 

Totuşi, prin el însuşi, spiritul poate servi atît răul, cît şi binele. 
De aceea, față cu spiritele auxiliare şi tutelare, s-a constituit în chip 


1. Legăturile strînse dintre suflet, geniul protector şi conştiinţa morală a individului 
sînt deosebit de evidente la unele populaţii din Indonezia. «Unul din cele şapte 
suflete ale unui tobabatak este îngropat împreună cu placenta ; sălăşluind de 
preferinţă în ea, o poate totuşi părăsi pentru a-l avertiza pe individ sau pentru 
a-şi manifesta multumirea cînd acesta se comportă bine. Prin urmare, joacă, din 
acest punct de vedere, rolul de conștiință morală. Totuşi, avertismentele sale nu 
privesc doar domeniul faptelor morale. Este denumit fratele mai tînăr al 
sufletului, tot aşa cum se consideră că placenta joacă rolul unui mezin. În vreme 
de război, îi inspiră bărbatului curajul de a înfrunta duşmanul» (Warneck, Der 
bataksche Abnen und Geisterkult in Allg. Missionszeitschrift, Berlin, 1904, p. 10. 
Cf. Kruijt, Het Animisme în den indischen Archipel, p. 25). 

2. Ar mai trebui să cercetăm de unde provine faptul că, începînd cu un anumit 
moment al evoluţiei, dedublarea sufletului a căpătat mai degrabă forma unui 
totem individual decît a strămoşului protector. Problema are, poate, un interes 
mai mult etnografic decît sociologic. Iată totuşi cum ne putem reprezenta modali- 
tatea în care a avut loc, după toate aparențele, substituirea. 

Probabil că totemul individual a jucat iniţial un rol pur şi simplu complementar. 
Indivizii care voiau să dobîndească puteri superioare celor ale vulgului nu s-au 
mulţumit, şi nici nu se puteau mulţumi, cu simpla protecţie a strămoşului ; au 
căutat deci un alt auxiliar de acelaşi tip. Astfel încît, la euahlayi, magicienii sînt 
singurii care posedă sau care pot procura totemuri individuale. Cum, în plus, 
fiecare dintre ei are un totem colectiv, rezultă că posedă mai multe suflete. Dar 
această pluralitate de suflete nu are nimic surprinzător : este condiţia unei efica- 
cităţi superioare. 

Doar că, odată ce totemismul colectiv a pierdut teren şi, în consecinţă, concepţia 
de strămoş protector a început să fie dată uitării, dubla natură a sufletului — în 
care se credea în continuare — a trebuit reprezentată într-o altă manieră. Subzista 
ideea că în afara sufletului individual exista un altul, cu misiunea de a veghea 
asupra celui dintii. Din moment ce această forţă protectoare nu mai era desem- 
nată prin naştere, s-a considerat ca fiind naturală folosirea, pentru a-l descoperi, 
a unor mijloace analoge celor de care se serveau magicienii pentru a intra în 
legătură cu forţele al căror concurs îl obţinuseră. 

3. V. de exemplu Strehlow, II, p. 82. 

natural o clasă de genii rele care le-au permis oamenilor să-şi 
explice neplăcerile permanente de pe urma cărora au de suferit, 
coşmarele!, bolile?, vîrtejurile şi furtunile? etc. Ceea ce nu înseamnă 
că mizeriile omeneşti ar fi părut prea anormale pentru a putea fi 
explicate altfel decît prin recurgerea la forţele supranaturale ; dar 
toate forţele erau gîndite pe atunci într-o formă religioasă. Se consi- 
dera că izvorul vieţii se afla într-un principiu religios ; era deci 
logic ca toate evenimentele care tulbură viaţa sau care o distrug să 
fie raportate la un principiu de acelaşi tip. 

Aceste spirite nocive par a fi fost concepute după acelaşi model 
ca geniile binefăcătoare la care ne-am referit. Ele sînt reprezentate 
sub înfăţişare animală sau jumătate animală şi jumătate omeneas- 
că“ ; dar se manifestă şi tendinţa, naturală, de a li se atribui dimen- 
siuni enorme şi un aspect respingător?. Ca şi în cazul sufletelor 
strămoşilor, se consideră că locuiesc în arbori, stînci, ochiuri de 
apă, peşteri subterane“. Unele sînt reprezentate ca sufletele unor 
persoane care au trăit cîndva o viaţă terestră”. Referindu-se cu 
precădere la arunta, Spencer şi Gillen insistă asupra faptului că 
geniile rele, cunoscute sub numele de Oruncha, sînt fiinţe din 
Alcheringa’. Printre personajele epocii fabuloase existau, într-ade- 
văr, diverse temperamente : unele aveau instincte crude şi răută- 
cioase, pe care continuă să le manifeste” ; altele aveau prin natura 
lor o constituţie bicisnică, fiind slabe şi descărnate. De aceea, cînd 
s-au cufundat în pămînt, stîncile nanja cărora le-au dat naştere au 
fost considerate drept focare de influenţe periculoase”. 

Doar că ele se deosebesc de congenerii lor, eroii din Alcheringa, 
prin caracteristici speciale. Nu se reîncarnează ; nu există nimeni 
care să le reprezinte printre cei vii ; sînt lipsite de posteritate ome- 
nească!l. Cînd, după anumite semne, se crede că un copil este 


. Wyatt, Adelaide and Encounter Bay Tribes, in Woods, p. 168. 

. Taplin, The Narrinyeri, pp. 62-63 ; Roth, Superstiton etc., $ 116 ; Howitt, Nat. Tr., 
p. 356, 358; Strehlow, pp. 11-12. 

. Strehlow, I, pp. 13-14; Dawson, p. 49. 

. Strehlow, I, pp. 11-14; Eylmann, pp. 182, 185 ; Spencer şi Gillen, North. Tr., p. 

211 ; Schürmann, The Aborig. Tr. of Port Lincoln in Woods, p. 239. 

Eylmann, p. 182. 

. Mathews, Journ. of R. S. of N. S. Wales, XXXVIII, p. 345 ; Fison şi Howitt, Kamila- 

roi a. Kurnai, p. 467 ; Strehlow, I, p. 11. 

. Roth, Superstition etc., § 115 ; Eylmann, p. 190. 

. Nat. Tr., pp. 390-391. Strehlow denumeşte spiritele rele Erintja ; termenul este 
în mod evident echivalent cu Oruncha. Există totuşi o diferenţă în modalitatea în 
care ne sînt prezentate. După Spencer şi Gillen, spiritele Oruncha ar fi mai 
degrabă viclene decît rele ; mai mult (p. 328), populaţiile arunta nu ar cunoaşte 
spirite funciarmente răuvoitoare. Din contra, Erintja, invocate de Strehlow, au 
drept funcţie de bază producerea răului. De altminteri, după unele mituri 
consemnate chiar de Spencer şi Gillen (Nat. Tr., p. 390), rezultă că ei ar fi 
înfrumusețat oarecum fizionomia spiritelor Oruncha : ei erau la orgine un soi de 
căpcăuni Qbid., p. 331). 

9. Spencer şi Gillen, Nat. Tr., pp. 390-391. 

10. Ibid., p. 551. 

11. Spencer şi Gillen, Nat. Tr., pp. 326-327. 

produsul lor, este condamnat la moarte deîndată ce s-a născuti. Pe 
de altă parte, nu ţin de nici un centru totemic determinat; se 
situează în afara cadrelor sociale?. Prin toate aceste trăsături, sînt 
forţe mai mult magice decît religioase. Într-adevăr, ele au de-a face 
mai curînd cu magicienii ; lor le datorează ei puterile.’ Am ajuns 
astfel în punctul în care lumea religiei se termină şi unde începe 
cea a magiei ; cum aceasta din urmă nu priveşte cercetarea noastră, 
nu avem intenţia să continuăm o asemenea direcţie de investigare“. 


III 


Apariţia noţiunii de spirit marchează un progres important în 
individualizarea forţelor religioase. 

Totuşi, fiinţele spirituale despre care a fost vorba pînă acum nu 
sînt încă personaje secundare. Sînt fie genii răufăcătoare care ţin 
de magie mai curînd decît de religie ; fie, anexate unui individ şi 
unui loc determinat, nu-şi pot face simțită influenţa decât într-un 
cerc cu o rază foarte restrînsă. Prin urmare, nu pot face decît obiec- 
tul unor rituri private şi locale. Însă, odată ce s-a constituit ideea de 
spirit, ea s-a extins în chip firesc la sferele mai înalte ale vieţii 
religioase şi astfel au luat naştere personalităţi mitice de un ordin 
superior. 

Dacă ceremoniile specifice fiecărui clan diferă unele de celelalte, 
nu înseamnă că nu fac parte dintr-o aceeaşi religie ; de aceea şi 
există între ele un anume număr de similitudini esenţiale. Din 
moment ce clanurile nu sînt decît fracţiunile unuia şi aceluiaşi trib, 
unitatea tribului nu poate să nu se facă simțită în diversitatea cul- 
telor particulare. Într-adevăr, nu există grup totemic care să nu 
posede churinga sau bull-roarers, folosite peste tot în mod similar. 
Organizarea tribului în fratrii, în clase matrimoniale, în clanuri, 
interdicțiile exogamice care-i sînt asociate, constituie adevărate 
instituţii tribale. Toate ceremoniile de iniţiere cuprind unele practici 
fundamentale, cum ar fi extracția unui dinte, circumcizia, subincizia 
etc., care nu variază în cadrul aceluiaşi trib odată cu totemurile. În 
această privinţă, uniformizarea s-a statornicit cu atît mai uşor cu cât 
iniţierea are totdeauna loc în prezenţa întregului trib sau, cel puţin, 


1. Strehlow, I, p. 14. În cazul a doi gemeni, primul născut este considerat a fi fost 

conceput în acest mod. 

. Spencer şi Gillen, Nat. Tr., p. 327. 

. Howitt, Nat. Tr., pp. 358, 381, 385 ; Spencer şi Gillen, Nat. Tr., p. 334; North. Tr., 

pp. 501, 530. 

4. Cum în puterea magicianului stă fie să provoace boala, fie să o vindece, pe lîngă 
spiritele magice al căror rol este de a face răul, există uneori altele, a căror 
funcţie este de a preveni sau de a neutraliza reaua influenţă a celor dintii. Intîlnim 
un astfel de caz în North. Tr., pp. 501-502. Faptul că, la arunta, şi unele şi celelalte 
poartă acelaşi nume demonstrează că natura celor din urmă este, ca şi a celor 
dintii, magică. În consecinţă, avem de-a face cu diferitele aspecte ale uneia şi 
aceleiaşi puteri magice. 

în prezenţa unei adunări la care au fost convocate diversele clanuri. 
Lucru explicabil prin aceea că iniţierea are drept obiect introdu- 
cerea neofitului nu numai în viaţa religioasă a clanului în care s-a 
născut, ci şi în cea a întregului trib ; prin urmare, este necesar ca 
diversele aspecte ale religiei tribale să fie reprezentate în faţa lui şi 
să se perinde, ca să spunem aşa, prin faţa ochilor săi. Astfel se 
afirmă cel mai bine unitatea morală şi religioasă a tribului. 

În fiecare societate există deci un anumit număr de rituri care se 
deosebesc de toate celelalte prin omogenitatea şi generalitatea lor. 
O concordanţă atît de remarcabilă nu se putea explica decît printr-o 
unitate originară. S-a imaginat deci că fiecare grup de rituri similare 
fusese instituit de unul şi acelaşi strămoş, care le-a revelat apoi 
întregului trib. La arunta, de exemplu, rolul este asumat de un 
strămoş al clanului Pisicii-sălbatice, numit Putiaputia!, care i-ar fi 
învăţat pe oameni cum să fabrice churinga, precum şi utilizarea lor 
rituală ; la warramunga, se numește Murtu-murtu? ; la urabunna, 
Witurnas ; la kaitish, Atnatu“ şi la kurnai, Tundun?. Triburile dieri 
de est, precum şi multe alte triburi“, pun practicile de circumcizie 
pe seama a doi Mura-mura diferiţi, triburile arunta le pun pe seama 
unui erou din Alcheringa, aparţinînd totemului şopîrlei, numit 
Mangarkunjerkunja”. Aceluiaşi personaj îi sînt atribuite instituirea 
interdicţiilor matrimoniale şi organizarea socială aferentă, descope- 
rirea focului, invenţia lăncii, a scutului, a bumerangului etc. De 
altfel, nu de puţine ori se întîmplă ca inventatorul obiectelor numite 
bull-roarer să fie considerat şi fondatorul riturilor de inițiere’. 

Aceşti strămoşi speciali nu puteau fi aşezaţi pe un acelaşi nivel 
cu ceilalţi. Pe de o parte, sentimentele de venerație pe care le 
inspirau nu erau limitate la un clan, ci erau comune întregului trib. 
În plus, tot ceea ce era mai demn de stimă în civilizaţia tribală era 
pus pe seama lor. Din acest dublu motiv au devenit obiectul unei 
consideraţii cu totul speciale. Se spune, de exemplu, despre Atnatu 
că s-ar fi născut din cer, într-o epocă anterioară chiar vremurilor 
Alcheringa, că s-ar fi zămislit singur, atribuindu-şi numele pe care-l 


1. Strehlow, I, p. 9. Putiaputia nu este, de altfel, singurul personaj de acest gen 
despre care ne relatează miturile arunta : unele secţiuni ale tribului dau un nume 
diferit eroului căruia îi atribuie aceeaşi origine. Nu trebuie să uităm că întinderea 
teritoriului ocupat de populaţiile arunta nu permite ca mitologia să fie perfect 
omogenă. 

Spencer şi Gillen, North. Tr., p. 493. 

Ibid., p. 498. 

. Ibid., pp. 498-499. 

Howitt, Nat. Tr., p. 135. 

. Ibid., pp. 476 şi urm. 

. Strehlow, I, pp. 6-8. Opera lui Mangarkunjerkunja a fost continuată ulterior de 
alți eroi ; căci, după o credință care nu este specifică doar pentru indigenii arunta, 
a venit o clipă cînd oamenii, corupîndu-se, au început să uite învățăturile celor 
dintîi iniţiatori. 

8. Este, de exemplu, cazul lui Atnatu (Spencer şi Gillen, North. Tr., p. 153), al lui 

Witurna (North. Tr., p. 498). Deşi Tundun nu a instituit riturile, el este însărcinat 
să-i conducă sărbătorirea (Howitt, Nat. Tr., p. 670). 

poartă. Stelele sînt soțiile sau fiicele sale. Dincolo de cerul în care 
vieţuieşte există un alt cer şi un alt soare. Numele său este sacru şi 
nu trebuie pronunţat niciodată în faţa femeilor sau a neiniţiaţilori. 

Oricare ar fi fost prestigiul de care se bucurau aceste personaje, 
în onoarea lor nu s-au instituit rituri speciale ; ele însele nu sînt 
nimic altceva decît nişte rituri personificate. Nu au altă rațiune de a 
fi decît aceea de a explica practicile existente ; nu reprezintă decît 
o altă faţetă a lor. Churinga este totuna cu strămoșul care l-a inven- 
tat; şi unul şi celălalt poartă uneori acelaşi nume?. Cînd un 
bull-roarer zăngăne, se spune că se aude vocea strămoşului?. Dar 
cum fiecare dintre eroi se confundă cu cultul pe care se consideră 
că l-ar fi instituit, se crede că el este interesat de modalităţile sale 
de celebrare. Nu este satisfăcut decît dacă credincioşii se achită cu 
exactitate de îndatoririle lor ; îi pedepseşte pe cei care manifestă 
neglijenţă. În consecinţă, este considerat în acelaşi timp ca un 
paznic al ritului şi ca fondator al său şi, din acest motiv, îi revine un 
rol de ordin moral’. 


IV 


Şi totuşi, la australieni, această formaţie mitologică nu este şi 
cea mai elevată. Există cel puţin cîteva triburi care au ajuns la 
concepţia unui zeu, dacă nu unic, cel puţin suprem, căruia îi este 
atribuită o situaţie de superioritate în raport cu toate celelalte enti- 
tăţi religioase. 

Existenţa unei asemenea credinţe a fost semnalată de timpuriu 
de diverşi observatori“ ; Howitt a contribuit însă cel mai mult la a-i 
stabili relativa generalitate. El a constatat prezenţa ei într-o arie 
geografică foarte întinsă, care cuprinde Statul Victoria, Noua Galie 
de Sud, extinzîndu-se chiar pînă în Queensland”. Un număr consi- 
derabil de triburi din acest spaţiu geografic cred în existenţa unei 
adevărate divinităţi tribale, al cărei nume diferă de la o regiune la 
alta. Cele mai des întâlnite sînt Bunjil sau Punjil, Daramulun?, şi 


1. North. Tr., p. 499. 

2. Howitt, Nat. Tr., p. 493; Kamilaroi and Kurnai, pp. 197 şi 267; Spencer şi 
Gillen, North. Tr., p. 492. 

. V. de exemplu, North. Tr., p. 499. 

. North. Tr., pp. 338, 347, 499. 

. Este nu mai puţin adevărat că Spencer şi Gillen consideră că ființele mitice nu 
joacă nici un rol de ordin moral (North. Tr., p. 493) ; ei atribuie însă termenului 
un sens prea îngust. Indatoririle religioase sînt nişte îndatoriri: a veghea la 
modalitățile în care ele sînt îndeplinite tine deci de morală, cu atît mai mult cu 
cît, pe atunci, morala avea un caracter exclusiv religios. 

6. Faptul a fost observat, încă din 1845, de Eyre, Journals etc., II, p. 362 şi, înaintea 
sa, de Henderson, in Observations on the Colonies of N. S. Wales and Van 
Diemen’s Land, p. 147. 

. Nat. Tr., pp. 488-508. 

. La kulin, wotjobaluk sau woèworung (Victoria). 

. La yuin, ngarrigo sau wolgal (Noua Galie de sud). 

Baiame!. Se constată însă şi prezenţa numelor Nuralie sau Nurelle?, 
Kohin, Mungan-ngauaf. O concepţie similară apare şi în părţile 
vestice, la narrinyeri, unde marele zeu se numeşte Nurunderi sau 
Ngurrunderi?. Se pare că la dieri există, deasupra lui Mura-mura 
sau a strămoşilor obişnuiţi, un zeu care beneficiază de un soi de 
supremaţie?. În fine, contrar afirmațiilor lui Spencer şi Gillen, cum 
că nu ar fi observat la arunta vreo credinţă într-o divinitate pro- 
priu-zisă”, Strehlow susține că această populaţie, precum şi triburile 
loritja, atribuie numele de Altjira unui «zeu bun» în adevăratul înţeles 
al cuvîntului’. 

Caracteristicile esenţiale ale personajului sînt peste tot aceleaşi. 
Este o fiinţă nemuritoare şi, în măsura în care nu decurge din nici 
o alta, chiar eternă. După ce a locuit o vreme pe pămînt, s-a înălţat 
— sau a fost înălţat — către cer”, unde continuă să trăiască şi în 
prezent, înconjurat de familia sa ; i se atribuie în general una sau 
mai multe soţii, dar şi copii, fraţi!O, care, uneori, îl ajută în exerci- 
tarea funcţiilor sale. Datorită locului unde sălăşluieşte, este adesea 
identificat, ca şi toţi ai săi, cu diverse stelel!. Į se atribuie, de altfel, 
o putere asupra astrelor. El diriguieşte mersul soarelui şi al lunii!?, 
dîndu-le ordine!5. Face să ţîşnească fulgerul din nori şi dezlănţuie 


1. La kamilaroi, euahlayi (regiunea septentrională a Noii Galii de Sud) ; în partea 
centrală aceleaşi provincii, la wonghibon, wiradjuri. 

2. La wiimbaio şi la triburile din Murray de Sud (Ridley, Kamilaroi, p. 137 ; Brough 

Smyth, I, p. 423 n., 431). 

. În triburile de pe rîul Herbert (Howitt, Nat. Tr., p. 498). 

La kurnai. 

. Taplin, p. 55 ; Eylmann, p. 182. 

Gason se referă, în pasajul deja citat, la acest Mura-mura suprem (Curr, II, p. 55). 

Nat. Tr., p. 246. 

. Între Baiame, Bunjil, Daramalun, pe de o parte, şi Altjira, de cealaltă, ar exista o 
diferenţă, şi anume că ultimul ar fi cu totul străin de problemele umanităţii ; nu 
el i-ar fi zămislit pe oameni şi nici nu ar manifesta vreun interes pentru faptele 
lor. Triburile arunta nu ar nutri pentru el nici iubire, nici teamă. Presupunînd că 
această concepţie ar fi fost observată şi analizată cu exactitate, este foarte greu 
de admis că ar fi primitivă ; căci dacă Alţjira nu joacă nici un rol, nu explică 
nimic, nu serveşte la nimic, ce i-ar fi putut determina pe indigenii arunta să-l 
imagineze ? Poate că ar trebui să vedem în el un soi de Baiame care şi-ar fi 
pierdut vechiul prestigiu, un vechi zeu a cărui amintire ar fi pe cale de a se 
şterge. Sau poate că Strehlow a interpretat greşit mărturiile culese. După 
Eylmann, care nu este însă nici un observator competent şi nici foarte riguros, 
Alţjira i-ar fi zămislit pe oameni (op. cit., p. 184). De altminteri, triburile loritja 
cred că personajul cunoscut sub numele de Tukura, echivalentul lui Altjira din 
credinţele arunta, îndeplineşte el însuşi ceremoniile de iniţiere. 

9. Pentru Bunjil, v. Brough Smyth, I, p. 417 ; pentru Baiame, Ridley, Kamilaroi, p. 

136 ; pentru Daramulun, Howitt, Nat. Tr., p. 495. 

10. În ce priveşte componența familiei lui Bunjil, de exemplu, v. Howitt, Nat. Tr., 
pp. 128, 129, 489, 491 ; Brough Smyth, I, pp. 417, 423 ; pentru cea a lui Baiame, 
L. Parker, The Euablayi, pp. 7, 66, 103; Howitt, Nat. Tr., pp. 502, 585, 407; 
pentru cea a lui Nurunderi, Taplin, The Narrinyeri, pp. 57-58. Bineînţeles că 
există tot felul de variații în maniera în care sînt concepute familiile marilor zei. 
Cutare personaj este considerat cînd frate, cînd fiu. Numărul şi numele soțiilor 
variază de la o regiune la alta. 

11. Howitt, Nat. Tr., p. 128. 

12. Brough Smyth, I, pp. 430, 431. 

13. Ibid., |, p. 432 n. 

trăsnetul!. Pentru că el este tunetul, aduce şi ploile? : lui i se adre- 
sează oamenii cînd este secetă sau cînd a plouat prea mult. 

Este considerat un fel de creator : este numit părintele oamenilor 
şi se spune că el i-a zămislit. Conform unei legende care circula la 
Melbourne, Bunjil l-ar fi zămislit pe cel dintii bărbat în modul 
următor. Mai întîi ar fi plămădit o statuetă din argilă ; apoi ar fi 
dansat în jurul ei de mai multe ori, suflîndu-i în nări. Statueta s-ar fi 
însufleţit şi ar fi început să meargă“. După un alt mit, ar fi aprins 
soarele ; atunci pămîntul s-ar fi încălzit, dînd naştere oamenilor”. 
Concomitent cu oamenii“, acest personaj divin ar fi zămislit anima- 
lele, arborii” ; lui i se datorează toate artele vieţii, mînuirea armelor, 
limbajul, riturile tribale. Este binefăcătorul umanităţii. Şi astăzi încă, 
mai joacă rolul unui fel de Providenţe. El îi aprovizionează pe 
credincioşi cu tot ce este necesar traiului’. Se află în comunicare cu 
ei fie direct, fie prin intermediari". Fiind în acelaşi timp şi paznicul 
moralei tribale, recurge la pedepse severe ori de cîte ori aceasta 
este încălcată!!. Dacă e să ne luăm după unii observatori, după 
moarte, ar îndeplini chiar oficiul de judecător, deosebindu-i pe cei 
buni de cei răi şi tratîndu-i diferenţiat!?. În orice caz, este adesea 
prezentat ca diriguitorul ținutului mortilor’ : el întîmpină sufletele 
cînd sosesc în lumea de dincolo!“. 

Cum iniţierea constituie forma de bază a cultului tribal, riturile 
iniţierii îi sînt atribuite cu precădere ; el este figura lor centrală. De 
cele mai multe ori, este reprezentat printr-o imagine cioplită în 
scoarţa unui copac sau printr-un mulaj din argilă. Se dansează în 
juru-i ; se cîntă în cinstea sa ; i se adresează adevărate rugăciuni’. 
Li se explică tinerilor cine este personajul pe care îl închipuie 
imaginea ; li se spune numele lui secret, cel pe care femeile şi 
neiniţiaţii nu trebuie să-l ştie ; li se povesteşte istoria sa, rolul pe 
care tradiţia i-l atribuie în viaţa tribului. Alteori, oamenii înalţă 
mîinile către cer, acolo unde se consideră că sălăşluieşte, sau 


= 


. Howitt, Nat. Tr., pp. 498, 538 ; Mathews, J. of R. S. of N. S. Wales XXXVIII, p. 343; 
Ridley, p. 136. 
. Howitt, Nat. Tr., p. 538 ; Taplin, The Narrinyeri, pp. 57-58. 
. L. Parker, The Euablayi, p. 8 
. Brough Smyth, I, p. 424. 
. Howitt, Nat. Tr., p. 492. 
După unele mituri, Bunjil i-ar fi zămislit numai pe bărbaţi, nu şi pe femei. 
Originea femeilor este în acest caz pusă pe seama unui fiu-frate al său, Pallyan 
(Brough Smyth, I, pp. 417 şi 423). 
. Howitt, Nat. Tr., pp. 489, 492 ; Mathews, J. of R. S. of N. S. Wales, XXXVIII, p. 340. 
. L. Parker, The Euablayi, p. 7 ; Howitt, Nat. Tr., p. 630. 
„Ridley, Kamilaroi, p. 136 ; L. Parker, The Euablayi, p. 114. 
10. L. Parker, More Austr. Leg. Tales, pp. 84-99, 90-91. 
11. Howitt, Nat. Tr, pp. 495, 498, 543, 563, 564; Brough Smyth, I, p. 429; L. 
Parker, The Euablayi, p. 79. 
12. Ridley, p. 137. 
13. L. Parker, The Euablayi, pp. 90-91. 
14. Howitt, Nat. Tr., p. 495 ; Taplin, The Narrinyeri, p. 58. 
15. Howitt, Nat. Tr., pp. 538, 543, 553, 555, 556; Mathews, Loc. cit., p. 318; L. 
Parker, The Euablayi, pp. 6, 79, 80. 

îndreaptă în aceeaşi direcţie fie armele, fie instrumentele rituale 
uzuale! ; este modalitatea de a intra în comunicare cu el. Prezenţa 
sa este simțită peste tot. Veghează asupra neofitului în timpul izolării 
sale în pădure?. Urmăreşte cu atenţie modul în care sînt celebrate 
ceremoniile. Cultul său este iniţierea. De aceea şi ţine el ca aseme- 
nea rituri să fie respectate cu deosebire : cînd se comit greşeli sau 
neglijenţe, le reprimă într-un mod înfricoşător?. 

De altminteri, autoritatea fiecăruia dintre zeii supremi nu se 
limitează doar la un singur trib, ci este recunoscută şi de triburile 
vecine. Bunjil este adorat în aproape tot Statul Victoria, Baiame 
într-o regiune apreciabilă din Noua Galie de Sud etc; astfel se 
explică numărul redus al zeilor pentru o arie geografică relativ 
întinsă. Cultele al căror obiect îl fac au deci un caracter interna- 
tional. Se întîmplă chiar ca aceste diverse mitologii să se amestece, 
să se combine prin împrumuturi reciproce. Astfel, cea mai mare 
parte dintre triburile care cred în Baiame admit şi existenţa lui 
Daramulun ; doar că i se acordă un rang mai mic. Pentru ele, el 
este fiul sau fratele lui Baiame, subordonat acestuia din urmă“. 
Credinţa în Daramulun este răspîndită, în diverse forme, în toată 
Noua Galie de Sud. Se pare deci că internaţionalismul religios nu 
constituie o particularitate a religiilor celor mai recente şi mai avan- 
sate. Încă de la începuturile istoriei, credinţele religioase manifestă 
tendinţa de a nu se închide într-o societate politică, riguros deli- 
mitată ; ele manifestă un soi de aptitudine naturală de a transgresa 
frontierele, răspîndindu-se şi internaţionalizindu-se. Fără îndoială 
că au existat popoare şi epoci cînd această aptitudine spontană a 
fost contracarată de necesităţi sociale contrarii ; nu este însă cu 
nimic mai puţin reală şi, cum am văzut, foarte primitivă. 

O asemenea concepţie i s-a părut lui Tylor a ţine de o teologie 
atît de elevată, încât a refuzat să vadă în ea altceva decît produsul 
unui import european : ar fi vorba de o idee creştină mai mult sau 
mai puţin denaturată?. A. Lang, din contra€, o consideră autohtonă ; 
dar şi el admite că ea contrastează cu ansamblul credințelor 
australiene, întemeindu-se pe cu totul alte principii, şi conchide că 
religiile din Australia sînt alcătuite din două sisteme eterogene, 
suprapuse, şi derivînd, în consecinţă, dintr-o dublă origine. Pe de 
o parte, ar exista ideile privind totemurile şi spiritele, care i-ar fi 
fost sugerate omului de spectacolul fenomenelor naturale. Dar, în 
acelaşi timp, printr-un soi de intuiţie a cărei natură rămîne 


. Howitt, Nat. Tr., pp. 498, 528. 

. Howitt, Ibid., p. 493 ; L. Parker, The Euablayi, p. 76. 

. L. Parker, The Euablayi, p. 76 ; Howitt, Nat. Tr., pp. 493, 612. 

. Ridley, Kamilaroi, p. 153 ; L. Parker, The Euablayi, p. 67 ; Howitt, Nat. Tr., p. 
585 ; Mathews, loc. cit., p. 343. Prin opoziţie cu Baiame, Daramulun este uneori 
reprezentat ca un spirit esențialmente răuvoitor (L. Parker, loc. cit. ; Ridley, in 
Brough Smyth, I, p. 285). 

5. J. A. I, XXI, pp. 292 şi urm. 

6. The Making of Religion, pp. 187-293. 

neexplicată!, inteligenţa omenească ar fi ajuns să conceapă un zeu 
unic, creator al lumii, legislator al ordinii morale. Lang consideră 
chiar că această idee era la origine mult mai purificată de elemente 
străine, mai ales în Australia, decît în civilizațiile care i-au urmat 
imediat. Cu timpul, ar fi fost treptat mascată şi pusă în umbră de 
masa tot mai abundentă de superstiții animiste şi totemice. Ar fi 
suferit astfel un soi de degenerescenţă progresivă pînă în ziua în 
care, sub influenţa unei culturi privilegiate, ar fi reuşit să se concen- 
treze şi să se afirme din nou, cu o strălucire şi o claritate pe care nu 
o avea în principiu?. Faptele nu susţin însă nici ipoteza sceptică a 
lui Tylor şi nici interpretarea teologică a lui Lang. 

În primul rînd, originea indigenă a ideilor privitoare la marele 
zeu tribal este în prezent stabilită. Ele au fost observate înainte ca 
influenţa misionarilor să aibă timpul necesar pentru a se face 
simţită?. Ceea ce nu înseamnă că trebuie să le punem pe seama 
vreunei revelații misterioase. Nu numai că nu derivă dintr-un alt 
izvor decît credinţele propriu-zis totemice, dar ele reprezintă, dim- 
potrivă, împlinirea lor logică şi în acelaşi timp forma lor cea mai 
înaltă. 

Într-adevăr, am văzut că noţiunea de strămoşi mitici este impli- 
cată de chiar principiile pe care se întemeiază totemismul ; fiecare 
strămoș este o fiinţă totemică. Or, dacă marii zei le sînt fără doar şi 
poate superiori, între cele două categorii nu există totuşi numai 
diferenţe de grad ; trecerea de la una la alta se face fără ruptură. 
Într-adevăr, un mare zeu este el însuşi un strămoş deosebit de im- 
portant. Ni se vorbeşte adesea despre el ca despre un bărbat dotat, 
fără îndoială, cu puteri supraomeneşti, dar care a dus o viaţă întru 
totul omenească pe pămînt. Este descris ca fiind un mare vînători, 


1. Lang, Ibid., p. 331. Lang se mărgineşte la a afirma că ipoteza sfîntului Pavel i se 
pare cea mai puţin defectuoasă (tbe most unsatisfactory). 

2. Părintele Schmidt a reluat teza lui A. Lang în Anthropos (1908, 1909). Contrazi- 
cîndu-l pe Sidney Hartland, care criticase teoria lui Lang într-un articol din 
Folk-lore (vol. IX, pp. 290 şi urm.), intitulat The High Gods» of Australia, părintele 
Schmidt încearcă să demonstreze că Baiame, Bunjil etc. sînt zei eterni, creatori, 
atotputernici, omniscienţi, păzitori ai ordinii morale. Nu vom interveni în această 
polemică, care ni se pare lipsită şi de interes şi de importanţă. Dacă acordăm 
diverselor adjective un sens relativizant, în armonie cu mentalitatea australiană, 
sîntem gata să ni le asumăm şi le-am şi folosit noi înşine. Din acest punct de 
vedere, atotputernic înseamnă cel ce are mai multă putere decît celelalte fiinţe 
sacre ; omniscient, cel ce vede lucrurile care scapă vulgului şi chiar şi marilor 
magicieni ; păzitor al ordinii morale, cel ce contribuie la respectarea regulilor 
moralei australiene, oricît de diferită ar fi ea de a noastră. Dar dacă acestor 
cuvinte li se conferă o semnificaţie pe care doar un idealist creştin le-o poate 
atribui, ni se pare inutil să discutăm o asemenea opinie situată la antipodul 
principiilor metodei istorice. 

3. V. cu privire la această chestiune N. W. Thomas, Baiame and Bell-bird. A note on 
Australian Religion, in Man, 1905, nr 28. Cf. Lang, Magic and Religion, p. 25. 
Waitz susţinuse deja caracterul original al acestei concepţii în Anthropologie d. 
Naturvâlker, pp. 796-798. 

4. Dawson, p. 49; Meyer, Encounter Bay Tribe, in Woods, pp. 205, 206; Howitt, 
Nat. Tr., pp. 481, 491, 492, 494 ; Ridley, Kamilaroi, p. Bé 

5. Taplin, The Narrinyeri, pp. 55-56. 

un magician renumiti, întemeietorul tribului?. Este cel dintii bărbat?. 
O legendă îl reprezintă chiar sub trăsăturile unui bătrîn obosit, care 
se mişcă cu greutate‘. Dacă la dieri a existat un zeu suprem numit 
Mura-mura, cuvîntul este semnificativ, căci desemnează clasa stră- 
moşilor. Tot astfel, Nuralie, numele unui mare zeu al triburilor de 
pe malurile rîului Murray, este uneori folosit ca o expresie colec- 
tivă pentru ansamblul fiinţelor mitice pe care tradiţia le aşează la 
originea lucrurilor”. Aceste personaje sînt întru totul comparabile 
celor din Alcheringa€. Am întîlnit deja în Queensland un zeu numit 
Anjea sau Anjir, zămislitorul oamenilor, şi care pare a nu fi totuşi 
omul primordial”. 

Ceea ce, în gîndirea australienilor, a înlesnit trecerea de la plu- 
ralitatea geniilor ancestrale la ideea zeului tribal, este faptul că 
între aceste două extreme s-a intercalat un termen intermediar, care 
a servit de tranziție: eroii civilizatori. Fiinţele fabuloase astfel 
denumite sînt, într-adevăr, simpli strămoşi, cărora mitologia le-a 
atribuit un rol eminent în istoria tribului, aşezîndu-i, din acest 
motiv, deasupra celorlalţi. Am văzut chiar că ei făceau parte în 
mod obişnuit din organizaţia totemică : Mangarkunjerkunja apar- 
ține totemului Şopiîrlei, iar Putiaputia totemului Pisicii sălbatice. 
Dar, pe de altă parte, funcţiile pe care se consideră că le înde- 
plinesc — sau că le-au îndeplinit — se aseamănă foarte bine cu cele 
care-i revin marelui zeu. Şi el este considerat a-i fi iniţiat pe oameni 
în artele civilizaţiei, a fi fost întemeietorul principalelor instituţii 
sociale, dezvăluitorul marilor ceremonii religioase pe care le 
controlează. Este considerat părintele oamenilor, însă mai curînd 
pentru a-i fi fabricat, decît pentru a-i fi zămislit ; Mangarkunjerkunja 
a procedat însă în acelaşi fel. Înaintea lui, nu existau oameni, ci 
doar mase de carne informă, în care membrele şi chiar indivizii nu 
erau separați unii de alţii. El a sculptat această materie primă, 
extrăgînd fiinţele propriu-zis umane&. Între un asemenea mod de 
fabricaţie şi cel pe care un mit — la care ne-am referit deja — îl 
pune pe seama lui Bunjil, deosebirile sînt de ordinul nuanţelor. 
Faptul că uneori se stabileşte un raport de filiaţie între cele două 
tipuri de figuri demonstrează legătura care le uneşte. La kurnai, 
Tundun, eroul bul/-roarer este fiul marelui zeu Mungan-ngaua”. 


1. L. Parker, More Austr. Leg. Tales, p. 94. 
2. Taplin, Ibid., p. 61. 

3. Brough Smyth, I, pp. 425-427. 

4.1 

5 


. Taplin, Ibid., p. 60. 

„ «Lumea a fost creată de fiinţe denumite Nuralie ; aceste fiinţe, care existau de 
multă vreme, aveau unele înfăţişarea unui corb, altele a unui şoim» (Brough 
Smyth, I, pp. 423-424). 

6. «Byamee, susţine Mrs. L. Parker, este pentru euahlayi ceea ce înseamnă 
Alcheringa pentru arunta» (The Euablayi, p. 6). 

7. V. supra, p. 240. 

8. Într-un alt mit, reprodus de Spencer şi Gillen, un rol întru totul analog este 
îndeplinit de două personaje care sălăşluiesc în cer şi care poartă numele de 
Ungambikula (Nat. Tr., pp. 388 şi urm.). 

9. Howitt, Nat. Tr., p. 493. 

La euahlayi, Daramulun, fiul sau fratele lui Baiame este totuna cu 
Gayandi, echivalentul lui Tundun la triburile kurnai!. 

Din toate aceste fapte nu trebuie desigur să deducem că marele 
zeu nu ar fi nimic mai mult decît un erou civilizator. Există cazuri 
cînd cele două personaje sînt categoric diferenţiate. Dar dacă ele 
nu se confundă, sînt, cel puţin, înrudite. De aceea se întîmplă să fie 
destul de dificil de diferențiat ; unele pot fi lesne clasificate într-o 
categorie sau alta. Astfel, am vorbit despre Atnatu ca despre un 
erou civilizator ; dar el este aproape un mare zeu. 

Noţiunea de zeu suprem depinde într-aşa o măsură de ansam- 
blul credințelor totemice încît le mai poartă încă amprenta. Am 
văzut că Tundun este un erou divin foarte apropiat de divinitatea 
tribală ; or, la kurnai, acelaşi cuvînt înseamnă totem?. Tot astfel, la 
arunta, Altjira este numele marelui zeu ; este şi numele totemului 
matern. Dar mai este ceva ; un anumit număr de mari zei au un 
aspect vădit totemic. Daramulun este un șoim‘, iar mama sa este un 
emu’. Baiame este şi el reprezentat sub înfăţişarea unui emu€. La 
triburile arunta, însuşi Altjira are picioare de emu”. Înainte de a fi 
numele unui mare zeu, Nuralie îi desemna, cum am văzut, pe 
strămoşii întemeietori ai tribului ; or, o parte din ei erau corbi, iar 
cealaltă şoimis. După Howitt’, Bunjil apare totdeauna sub înfăţişare 
omenească ; totuşi, acelaşi termen este folosit pentru a denumi 
totemul unei fratrii, a Şoimului. Cel puţin unul dintre fiii lui este 
unul dintre totemurile care cuprind fratria căreia i-a dat sau împru- 
mutat propriu-i nume”. Fratele său este Pallyan, liliacul ; or liliacul 
serveşte drept totem sexual pentru bărbaţii din numeroase triburi 
din Victoriall. 

Putem continua precizînd şi mai mult raporturile dintre marii 
zei şi sistemul totemic. Ca şi Bunjil, Daramulun este un şoim şi se 
ştie că, la un mare număr de triburi de Sud-Est, acest animal re- 
prezintă un totem de fratrie!?. Cum am arătat, Nuralie pare a fi 
reprezentat iniţial termenul colectiv care desemna fie şoimi, fie 


1. L. Parker, The Euablayi, pp. 67, 62-66. Pentru că marele zeu se află în legătură 
strînsă cu bull-roarer, este identificat cu tunetul ; huruitul provocat de acest 
instrument ritual este asimilat cu bubuitul tunetului. 

2. Howitt, Nat. Tr., p. 135. Cuvîntul care înseamnă totem este ortografiat de Howitt 

tbundung. 

. Strehlow, I, pp. 1-2, şi II, p. 59. Ne amintim că, după cît se pare, la arunta, 
totemul matern era iniţial totemul propriu-zis. 

. Howitt, Nat. Tr., p. 555. 

. Ibid., pp. 546, 560. 

. Ridley, Kamilaroi, pp. 136, 156. Este astfel reprezentat în riturile de inițiere la 
kamilaroi. După o altă legendă, ar fi o lebădă neagră (L. Parker, More Austral. 
Leg. Tales, p. 94). 

7. Strehlow, I, p. 1. 

8. Brough Smyth, I, pp. 423-424. 

9. Nat. Tr., p. 492. 

10. Howitt, Nat. Tr., p. 128. 

11. Brough Smyth, I, pp. 417-423. 

12. V. supra, p. 107. 

corbi, fără a-i diferenţia ; or, în triburile unde acest mit a fost 
observat, corbul serveşte drept totem uneia din cele două fratrii, 
iar şoimul, celeilalte!. Pe de altă parte, istoria legendară a marilor 
zei o aminteşte foarte mult pe cea a totemurilor de fratrie. Miturile 
şi, uneori, riturile comemorează luptele pe care fiecare dintre divi- 
nităţile cu pricina le-au dat împotriva unei păsări carnivore, asupra 
căreia au triumfat, nu fără dificultate însă. Bunjil, sau omul primor- 
dial, după ce l-a zămislit pe cel de-al doilea om, Karween, a intrat 
în conflict cu el, şi, în cursul unui fel de duel, l-a rănit grav şi l-a 
transformat în corb?. Cele două specii de Nuralie sînt prezentate ca 
două grupări duşmane care, iniţial, duceau un război fără de sfîrşit. 
Baiame, la rîndul său, trebuie să lupte împotriva lui Mullian, şoimul 
canibal, care, de altfel, este totuna cu Daramulunt. Or, am văzut că 
şi între totemurile de fratrie există un fel de ostilitate constituţională. 
Acest paralelism sfîrşeşte prin a dovedi că mitologia marilor zei şi 
cea a totemurilor sînt strîns înrudite. Înrudirea va apărea şi mai 
evidentă dacă remarcăm că emulul zeului este, de obicei, corbul 
sau şoimul care constituie, în general, totemuri de fratrie5. 
Baiame, Daramulun, Nuralie, Bunjil par deci a fi într-adevăr 
totemuri de fratrie care au fost divinizate ; iată cum putem concepe 
că ar fi avut loc o asemenea apoteoză. Respectiva concepţie s-a 
elaborat, fără doar şi poate, în adunările care se ţin cu ocazia 
iniţierii : marii zei nu joacă un rol de o oarecare importanţă decît în 
cadrul acestor rituri, rămînînd străini de celelalte ceremonii reli- 
gioase. Cum iniţierea constituie forma principală a cultului tribal, 
mitologia tribală nu putea lua naştere decît în astfel de circumstanţe. 
Am văzut deja cum ritul circumciziei şi cel al subinciziei manifestau 
tendinţa de a se personifica în mod spontan sub înfăţişarea eroilor 
civilizatori. Numai că ei nu exercitau nici o supremație, aflîndu-se 
pe picior de egalitate cu ceilalţi binefăcători legendari ai societăţii. 
Însă în cazurile în care tribul a căpătat un mai puternic sentiment 
de sine, sentimentul s-a încarnat în chip natural într-un personaj 
care-l simbolizează. Pentru a-şi explica lor înşile legăturile ce-i 
unesc unii de alţii, indiferent de clanul din care făceau parte, oa- 
menii şi-au imaginat că aveau aceeaşi sorginte, că erau copiii unui 
aceluiaşi tată, căruia îi datorau existenţa, fără ca el să o fi datorat la 
rîndul său cuiva. Zeul iniţierii era gata desemnat pentru acest rol ; 
căci, după o expresie care revine deseori pe buzele indigenilor, 


1. Este vorba despre triburile unde fratriile poartă numele Kilpara (Corb) şi Muk- 
wara. Este ceea ce se explică chiar în mitul reprodus de Brough Smyth (, 
pp. 423-424). 

2. Brough Smyth, I, pp. 125-427. Cf. Howitt, Nat. Tr., p. 486; aici, Karween este 

identificat cu biîtlanul albastru. 

. Brough Smyth, I, p. 423. 

„Ridley, Kamilaroi, p. 136 ; Howitt, Nat. Tr., p. 585 ; Mathews, J. of R. S.of N. S. 
Wales, XXVIII (1984), p. 111. 

5. V. supra, p. 140. Cf. Părintele Schmidt, L'Origine de l'idée de Dieu, in Anthropos, 
1909. 

iniţierea are drept obiect să-i facă, să-i fabrice pe oameni. I s-a 
atribuit deci acestui zeu o putere creatoare şi el a fost, din toate 
motivele amintite, investit cu un prestigiu care l-a aşezat mult dea- 
supra celorlalţi eroi ai mitologiei. Aceştia din urmă au devenit 
subordonații, auxiliarii săi ; au fost investiţi cu rangul de fii ai săi 
sau de fraţi mezini, precum Tundun, Gayandi, Karween, Pallyan 
etc. În sistemul religios al tribului existau însă şi alte fiinţe sacre 
care ocupau un loc la fel de eminent: totemurile de fratrie. Acolo 
unde s-au menţinut, se consideră că totemurile clanurilor se află 
sub dependenţa lor. Prin urmare, nu le lipsea nimic pentru a deveni 
la rîndul lor divinităţi tribale. În consecinţă, era natural să se instau- 
reze o confuzie parţială între aceste două tipuri de figuri mitice ; 
aşa se face că unul din cele două totemuri fundamentale ale tribului 
şi-a împrumutat propriile-i trăsături marelui zeu. Dar cum trebuia 
explicat de ce doar unul din ei a cucerit o demnitate de la care 
celălalt era exclus, s-a presupus că cel din urmă, la capătul unei 
lupte împotriva rivalului său, învinsese şi că fusese înlăturat în urma 
înfrîngerii. Ideea a fost cu atît mai lesne admisă, cu cît se afla în 
acord cu ansamblul mitologiei : totemurile de fratrie sînt unanim 
considerate ca duşmănindu-se. 

Un mit observat de Mrs. Parker la euahlayi! poate confirma o 
asemenea explicaţie, în măsura în care nu face decît să o traducă 
într-o formă figurată. Se povesteşte că, în acest trib, totemurile nu 
reprezentau iniţial decît numele date diferitelor părţi din trupul lui 
Baiame. Clanurile ar fi, într-un anume sens, fragmente ale trupului 
divin. Nu este oare un alt mod de a afirma că marele zeu este sinteza 
tuturor totemurilor şi, prin urmare, personificarea unităţii tribale ? 

Dar el a căpătat în acelaşi timp şi un caracter internaţional. 
Într-adevăr, membrii tribului căruia îi aparţin tinerii iniţiaţi nu sînt 
singurii care asistă la ceremoniile de iniţiere ; reprezentanţii tribu- 
rilor vecine sînt convocați în mod special la aceste sărbători, un fel 
de tîrguri internaţionale, în acelaşi timp religioase şi laice?. Credin- 
tele elaborate în mediile sociale cu o asemenea componenţă nu pot 
rămîne patrimoniul exclusiv al unei singure naţionalităţi. La în- 
toarcere, străinul căruia i-au fost revelate le transmite, la rîndul său, 
tribului natal ; şi cum este obligat, mai devreme sau mai tîrziu, să le 
invite la rîndul său pe fostele lui gazde, de la o societate la alta au 
loc schimburi continue de idei. Astfel a luat naştere o mitologie 
internaţională în care marele zeu a ajuns în chip natural să joace 
rolul unui element esenţial, din moment ce ea îşi are originea în 


1. Op. cit., p. 7. La acest popor, soţia principală a lui Baiame este considerată mama 
tuturor totemurilor, fără însă să aparţină vreunuia dintre ele (Jbid., pp. 7 şi 78). 

2. V. Howitt, Nat. Tr., pp. 511-512, 513, 602 şi urm. Mathews, J. of R. S. of N. S. 
Wales, XXXVIII, p. 270. La sărbătorile de inițiere sînt invitate nu numai triburile 
cu care s-a stabilit un connubium în regulă, dar şi cele cu care au avut disen- 
siuni ; cu această ocazie, se organizează un fel de vendetta pe jumătate ceremo- 
nioasă şi pe jumătate serioasă. 

riturile de iniţiere personificate de el prin chiar natura funcţiei sale. 
Numele său a trecut deci dintr-o limbă în alta, odată cu repre- 
zentările care-l priveau. Faptul că numele fratriilor sînt îndeobşte 
comune unor triburi foarte diferite unele de altele a fost de natură 
să înlesnească această răspîndire. Internaţionalismul totemurilor de 
fratrie a deschis calea internaţionalismului marelui zeu. 


V 


Iată-ne ajunşi pe culmea cea mai înaltă la care s-a ridicat vreo- 
dată totemismul. Este punctul în care întîlneşte şi pregăteşte religiile 
care îi vor urma, ajutîndu-ne să le înţelegem. Dar, în acelaşi timp, 
această noţiune culminantă se leagă neîncetat de credinţele mai 
puţin cizelate pe care le-am analizat în primul rînd. 

Într-adevăr, marele zeu tribal nu este altceva decît un spirit 
ancestral care a sfîrşit prin a cuceri un loc eminent. Spiritele ances- 
trale nu sînt altceva decît entităţi zămislite după imaginea sufletelor 
individuale, a căror geneză sînt destinate să o oglindească. La rîndul 
lor, sufletele nu reprezintă decît forma dobîndită prin individua- 
lizarea în trupurile particulare a forţelor impersonale care se află la 
baza totemismului. Unitatea sistemului îi egalează complexitatea. 

În această operă de elaborare, ideea de suflet a jucat, fără îndo- 
ială, un rol important : prin ea a fost introdusă în domeniul religios 
ideea de personalitate. Ceea ce nu înseamnă, cum susţin teore- 
ticienii animismului, că ea ar conţine în germene întreaga religie. 
Mai întîi, ea presupune anterioritatea noţiunii de mana, sau de 
principiu totemic, constituind o modalitate particulară a sa. Apoi, 
cu toate că spiritele şi zeii nu puteau fi concepuţi înaintea sufletului, 
ei sînt totuşi altceva decît simple suflete omeneşti, eliberate prin 
moarte ; altminteri, de unde le-ar proveni puterile supraomeneşti ? 
Ideea de suflet a servit doar la orientarea imaginaţiei mitologice 
într-o nouă direcţie, sugerîndu-i construcţii de un alt tip. Dar mate- 
ria acestor construcţii nu a fost împrumutată de la reprezentarea 
sufletului, ci de la rezervorul de forţe anonime şi difuze care con- 
stituie fondul primitiv al religiilor. Crearea personalităţilor mitice 
nu a reprezentat decît un alt mod de a gîndi aceste forţe esenţiale. 

Cît despre noţiunea de mare zeu, ea se datorează în întregime 
unui sentiment al cărui rol l-am observat deja în geneza celor mai 
specifice credinţe totemice : este vorba de sentimentul tribal. 
Într-adevăr, am văzut că totemismul nu constituia opera izolată a 
clanurilor, ci se elabora întotdeauna în sînul unui trib care avea, 
într-o măsură oarecare, conştiinţa propriei unităţi. Din acest motiv, 
diferitele culte specifice fiecărui clan se întîlnesc şi se completează, 
în aşa fel încît să formeze un tot solidar!. Or, prin conceperea unui 


1. V. supra pp. 147-148. 

zeu suprem, se exprimă tocmai acest sentiment al unităţii tribale, 
comun întregului trib. Prin urmare, aceleaşi cauze acţionează de la 
baza pînă în vîrful sistemului religios. 

Pînă în prezent am considerat totuşi reprezentările religioase ca 
şi cum şi-ar fi suficiente, putîndu-se explica prin ele însele. De 
fapt, ele sînt inseparabile de rituri, nu numai pentru că se manifestă 
prin ele, ci şi pentru că suportă, prin ricoşeu, influenţa lor. Fără 
îndoială, cultul depinde de credinţe, dar şi acţionează asupra lor. 
Pentru a le înţelege mai bine, trebuie să le cunoşti mai bine. A 
venit deci momentul să le abordăm. 


CARTEA A III-A 


PRINCIPALELE ATITUDINI RITUALE 


CAPITOLUL | 


Cultul negativ şi funcţiile sale 


Riturile ascetice 


Nu ne propunem, în ceea ce urmează, o descriere exhaustivă a 
cultului primitiv. Cum preocuparea noastră fundamentală este de a 
observa nivelul cel mai elementar şi mai important al vieţii reli- 
gioase, nu ne propunem să reconstituim în amănunt multiplicitatea, 
adesea confuză, a gesturilor rituale. În schimb am dori, dincolo de 
marea diversitate a practicilor, să circumscriem atitudinile cele mai 
caracteristice la care recurge omul primitiv pentru a celebra un 
cult, să clasăm formele cele mai generale ale riturilor, determi- 
nîndu-le originile şi semnificaţia, pentru a controla şi, dacă e cazul, 
a preciza rezultatele la care ne-a condus analiza credințelor". 

Orice cult prezintă un dublu aspect: unul negativ, celălalt po- 
zitiv. Cele două tipuri de rituri pe care le-am denumit astfel sînt, în 
realitate, strîns asociate ; vom vedea chiar că ele se presupun reci- 
proc. Ceea ce nu le împiedică să se deosebească, astfel încît, fie 
chiar şi pentru a le putea înţelege raporturile, este necesar să le 
separăm. 


Fiinţele sacre sînt prin definiţie fiinţe deosebite. Se caracteri- 
zează prin aceea că între ele şi fiinţele profane există o ruptură. În 
condiţii normale, ele se află unele în afara celorlalte. Un întreg set 
de rituri are drept obiect realizarea acestei stări de separație, care 
este esenţială. Din moment ce au drept funcţie prevenirea ames- 
tecurilor şi a apropierilor nedorite, evitarea interferenţelor dintre 
cele două domenii, ele nu pot impune decît abstinenţe, adică acte 


1 Există o anumită formă de ritual pe care o vom exclude din analiza noastră ; este 
vorba despre ritualul oral, care urmează a fi studiat într-un volum special din 
Collection de l'Année sociologique. 


276 EMILE DURKHEIM 


negative. Din acest motiv, propunem denumirea de cult negativ 
pentru sistemul acestor rituri speciale. Ele nu-i pretind credinciosu- 
lui unele prestații efective, ci se limitează la a-i interzice anumite 
modalităţi de a acţiona ; ele capătă prin urmare forma unei inter- 
dicţii sau, cu un termen curent în etnografie, a unui tabu . Acest 
din urmă termen este folosit în limbile polineziene pentru a desem- 
na instituţia avînd menirea de a epura limbajul uzual! ; el poate fi 
şi adjectiv, atunci cînd exprimă caracterul distinctiv al acestor lu- 
cruri. Am avut deja ocazia să ne convingem cît de supărător este 
cînd o expresie locală şi dialectală, cu utilizare restrînsă, se trans- 
formă astfel în termen generic. Fără interdicții, nici o religie nu 
joacă un rol considerabil ; este, prin urmare, regretabil că termi- 
nologia consacrată manifestă tendinţa de a vedea într-o instituţie 
atît de universală o particularitate specifică Polineziei?. Expresia 
interdicție sau interzicere ni se pare mai potrivită. Ca şi cuvîntul 
totem, termenul tabu este totuşi atît de folosit, încît ar însemna să 
facem dovada unui purism excesiv dacă l-am evita sistematic ; 
inconvenientele pe care le prezintă sînt, de altfel, atenuate deîndată 
ce le precizăm sensul şi importanţa. 

Nu ne-am propus să tratăm în acest capitol toate tipurile de 
interdicții ; există însă cîteva care trebuiesc diferenţiate. 

Mai întîi, în afara interdicţiilor care ţin de religie, există şi altele 
care ţin de magie. Şi unele şi celelalte au deci în comun faptul că 
edictează incompatibilităţi între anumite lucruri şi, prin urmare, 
prescriu separarea lucrurilor declarate ca fiind incompatibile. Dar 
între ele există şi diferenţe esenţiale. În primul rînd, sancţiunile nu 
sînt identice în ambele cazuri. Cum vom arăta în cele ce urmează, 
se crede că violarea interdicţiilor religioase ar atrage după sine în 
mod mecanic unele dezordini materiale, considerate ca o sancţiune 
a actului său, şi de pe urma cărora vinovatul are a pătimi. Atunci 
cînd se produce cu adevărat, sancţiunea, spontană şi automată, nu 
rămîne însă izolată ; ea este completată de fiecare dată de o alta, 
care presupune intervenţia umană. Fie i se adaugă o pedeapsă 
propriu-zisă — dacă nu cumva o anticipează — iar această pedeapsă 
este deliberat impusă de oameni ; sau are loc măcar un blam, o 
reprobare publică. Chiar şi atunci cînd sacrilegiul pare a fi fost 
pedepsit de o boală sau de moartea naturală a autorului său, el 
este, în plus, veştejit, pentru că reprezintă o ofensă la adresa opiniei 
publice, care reacţionează împotriva lui, punîndu-l în culpă pe cel 
ce l-a comis. În schimb, interdiţia magică nu este sancţionată decît 
prin consecinţele materiale pe care se consideră că le-a produs, 


1. V. articolul Taboo din Encyclopaedia Britannica, semnat de Frazer. 

2. Faptele dovedesc realitatea acestui inconvenient. Nu puţini sînt scriitorii care au 
crezut, bazîndu-se pe termenul cu pricina, că instituţia astfel desemnată era 
specifică societăţilor primitive, sau chiar numai popoarelor polineziene (V. 
Réville, Religion des peuples primitifs, IL, p. 55 ; Richard, La Femme dans l’histoire, 
p. 435). 

printr-un soi de necesitate fizică, actul interzis. Neascultarea atrage 
după sine pericolul expunerii la anumite riscuri, precum cele pe 
care le înfruntă bolnavul care nu respectă indicaţiile medicului ; 
dar, în acest caz, neascultarea nu constituie o greşeală ; ea nu 
provoacă indignarea. Nu există un păcat magic. O asemenea 
deosebire între sancţiuni este determinată, de altfel, de o diferenţă 
profundă ţinînd de însăşi natura interdicţiilor. Interdicţia religioasă 
implică în mod necesar noţiunea de sacru ; ea provine din respectul 
pe care obiectul sacru îl inspiră şi are drept scop să împiedice 
nerespectarea sa. Din contra, interdicțiile magice se întemeiază doar 
pe noţiunea întru totul laică de proprietate. Lucrurile separabile la 
recomandarea magicianului sînt şi cele care, în virtutea proprie- 
tăţilor lor caracteristice, nu pot fi amestecate sau atinse fără pericol. 
Dacă i se întîmplă uneori să-şi invite clienţii să stea la distanţă de 
unele lucruri sacre, nu o face din respect pentru ele şi nici de 
teamă să nu fie profanate, căci magia, cum ştim, se întemeiază pe 
profanări!, ci doar din motive ţinînd de utilitatea temporală. Într-un 
cuvînt, interdicțiile religioase constituie imperative categorice ; cele- 
lalte reprezintă nişte maxime utilitare, cea dintii formă a interdic- 
țiilor de tip igienic şi medical. Dacă vrem să evităm orice confuzie, 
este cu neputinţă să studiem simultan şi sub o aceeaşi denumire 
două categorii de fapte atît de diferite. În cele ce urmează ne 
propunem să examinăm doar interdicțiile religioase?. 

Dar chiar şi în interiorul acestora este necesară o nouă distincţie. 
Există interdicții religioase care au menirea de a separa diversele 
specii de lucrurile sacre. Ne amintim, de exemplu, că eşafodajul pe 
care walkebura expun defunctul trebuie construit din materiale 
aparţinînd exclusiv de fratria acestuia ; cu alte cuvinte se interzice 
orice contact între defunct, care este sacru, şi lucrurile celeilalte 
fratrii, şi ele sacre, dar în grade diferite. În alte regiuni, armele 
folosite la vînarea unui animal nu trebuiesc făcute dintr-un lemn 
clasat în acelaşi grup social cu animalul respectiv. Vom studia 
într-un capitol următor interdicțiile cele mai importante : ele sînt 
destinate să împiedice orice comunicare între sacrul pur şi sacrul 
impur, între sacrul fast şi sacrul nefast. Toate aceste interdicții au o 
caracteristică comună : ele provin nu din aceea că există unele 
lucruri sacre şi altele care nu sînt sacre, ci din aceea că în interiorul 
lucrurilor sacre există raporturi de nepotrivire şi de incompati- 
bilitate. Prin urmare, ele nu ţin de ceea ce este esenţial în ideea de 
sacru. De aceea respectarea acestor prohibiţii nu poate da naştere 


1. V. supra, pp. 50-51. 

2. Ceea ce nu înseamnă că între interdicțiile religioase şi interdicțiile magice ar 
exista vreo ruptură radicală : din contra, există cazuri a căror adevărată natură 
este incertă. Este dificil de spus despre unele interdicții ale folclorului dacă sînt 
religioase sau magice. Distincția nu este însă mai puţin necesară ; credem că 
interdicțiile magice nu pot fi înţelese decît în funcţie de interdicțiile religioase. 

3. V. supra, p. 142. 

decît unor rituri izolate, particulare şi aproape excepţionale, nefiind 
însă în măsură să constituie un cult în adevăratul înţeles al cuvîn- 
tului, căci acesta este în primul rînd întemeiat pe raporturile con- 
stante dintre profan şi sacrul ca atare. 

Există însă un alt sistem, mult mai extins şi mai important, de 
interdicții religioase : cel care separă nu diferitele specii de lucruri 
sacre, ci tot ce este sacru de tot ce este profan. El decurge deci 
nemijlocit din chiar noţiunea de sacru, pe care se mărginește la a o 
exprima şi a o realiza. De aceea şi formează el materia unui ade- 
vărat cult şi chiar a unui cult care se află la baza tuturor celorlalte, 
căci prescrie o atitudine pe care credinciosul trebuie să o respecte 
totdeauna în raporturile sale cu fiinţele sacre. Este ceea ce numim 
cultul negativ. Putem deci afirma că aceste interdicții sînt interdic- 
tiile religioase prin excelenţă!. În paginile care urmează ne vom 
referi exclusiv la ele. Ele capătă însă înfăţişări multiple. 

Iată tipurile principale care se pot observa în Australia. În primul 
rînd, interdicțiile de contact : este vorba despre tabuurile primare, 
faţă de care celelalte nu reprezintă decît nişte variante particulare. 
Ele se întemeiază pe principiul că profanul nu trebuie să atingă 
sacrul. Am văzut deja că în nici un caz churinga sau bull-roarers nu 
trebuie mînuite de neiniţiaţi. Dacă adulţii le pot folosi fără nici o 
oprelişte, înseamnă că iniţierea le-a conferit un caracter sacru. 
Sîngele, şi în mod special sîngele care curge în timpul iniţierii, este 
dotat cu o virtute religioasă? ; este supus aceleiaşi interdicții”. La fel 
stau lucrurile şi în ce priveşte caiit. Defunctul este o fiinţă sacră, 
pentru că sufletul care însufleţea trupul aderă la cadavru ; din acest 
motiv, este uneori interzis ca osemintele sale să fie transportate 
altminteri decît înfăşurate în scoarță de copac”. Chiar şi locul unde 
s-a produs decesul trebuie evitat; căci se crede că sufletul 
defunctului continuă să se afle acolo. De aceea tabăra este ridicată 


1. Multe din interdicțiile dintre lucrurile sacre se reduc, după părerea noastră, la 
interdicţia dintre sacru şi profan. Este cazul interdicţiilor de vîrstă sau de grad. În 
Australia, de pildă, există alimente sacre rezervate exclusiv iniţiaţilor. Aceste 
alimente nu sînt însă sacre în acelaşi grad ; există între ele o ierarhie. La rîndul 
lor, iniţiaţii nu sînt toţi egali între ei. Ei nu se bucură din capul locului de 
plenitudinea drepturilor lor religioase, pătrunzînd doar treptat în domeniul 
lucrurilor sacre. Trebuie să dobîndească, pe rînd, o întreagă serie de calificări, în 
urma unor probe şi ceremonii speciale ; trebuie să treacă luni de zile, uneori 
chiar ani pentru a ajunge la gradul cel mai înalt. Or, fiecăruia din aceste grade le 
sînt asociate anumite alimente ; posesorii unor grade inferioare nu se pot atinge 
de alimentele ce le revin de drept celor cu grade superioare (V. Mathews, Ethnol. 
Notes etc., loc. cit., pp. 202 şi urm. ; Langloh Parker, The Euablayi, p. 23 ; Spencer 
şi Gillen, North. Tr., pp. 611 şi urm. ; Nat. Tr., pp. 470 şi urm). Ce este mai sacru 
respinge prin urmare ce este mai puţin sacru, pentru că cel de-al doilea este, în 
comparaţie cu cel dintii, profan. Pe scurt, interdicțiile religioase se organizează 
în două clase: interdicțiile dintre sacru şi profan şi cele dintre sacrul pur şi 
sacrul impur. 

„V. supra, p. 131. 

Spencer şi Gillen, Nat. Tr., p. 463. 

Nat. Tr., p. 538, North. Tr., p. 604. 

North Tr., p. 531. 

şi mutată la o distanţă oarecare!; în unele cazuri, este distrusă 
împreună cu tot ceea ce conţinea? şi trebuie să treacă o vreme 
înainte ca să se poată reveni în acelaşi loc?. Se întîmplă chiar ca în 
jurul muribundului să se facă un soi de vid : este părăsit, după ce a 
fost instalat cît se poate de comod“. 

Un contact excepţional de intim rezultă din absorbţia unui ali- 
ment. De aici provine interdicţia de a consuma animalele sau vege- 
talele sacre, în special cele care servesc drept totemuri”. Un ase- 
menea act apare drept un sacrilegiu atît de mare, încît prohibiţia se 
aplică chiar şi adulţilor sau cel puţin majorităţii lor; doar bătrînii 
ajung la o demnitate religioasă suficientă pentru a face excepţie. 
Interdicţia a fost uneori explicată prin înrudirea mitică care-l uneşte 
pe om de animalele al căror nume îl poartă ; ele ar fi protejate de 
sentimentul de simpatie inspirat de calitatea lor de părinţi”. Dar 
faptul că orice consum de carne prohibită este considerat a deter- 
mina în mod automat boala şi moartea demonstrează că interdicţia 
nu are drept origine o simplă revoltă a sentimentului de solidaritate 
domestică. Rezultă că avem de-a face cu forţe de un alt tip, analoge 
celor care, în toate religiile, sînt considerate a reacţiona împotriva 
sacrilegiilor. 

În plus, dacă unele alimente îi sînt interzise profanului pentru 
că sînt sacre, altele, profane, le sînt interzise persoanelor care au 
dobîndit un caracter sacru. Astfel, se întîmplă frecvent ca anumite 
animale să fie destinate cu precădere alimentaţiei femeilor ; din 
acest motiv, se crede că ele ţin de natura feminină şi, în consecinţă, 
sînt profane. Tînărul iniţiat, dimpotrivă, trebuie să se supună unui 
ansamblu de rituri de o deosebită gravitate ; pentru a i se putea 
comunica virtuțile care-i vor permite să pătrundă în lumea lucrurilor 
sacre din care era exclus pînă atunci, un fascicol excepţional de 
puternic de forțe religioase este concentrat asupră-i. Se află deci 
într-o stare de sfinţenie care respinge tot ce este profan. De aceea 
îi este interzis să mănînce vînat, considerat a se cuveni femeilor”. 


„.Nortb. Tr., pp. 518-519; Howitt, Nat. Tr., p. 449. 

. Spencer şi Gillen, Nat. Tr., p. 498. Schulze, loc. cit., p. 231. 

. Spencer şi Gillen, Nat. Tr., p. 499. 

. Howitt, Nat. Tr., p. 451. 

. Dacă interdicțiile alimentare aplicabile plantei sau animalului totemic sînt cele 
mai importante, nu înseamnă însă că ar fi şi singurele. Am văzut că există 
alimente interzise neiniţiaţilor pentru că sînt considerate sacre ; or, cauze foarte 
variate le pot conferi un asemenea caracter. De exemplu, cum vom vedea mai 
departe, animalele care se caţără în vîrful copacilor înalţi sînt reputat sacre pentru 
că ajung în preajma marelui zeu sălăşluind în ceruri. Este posibil şi ca, din diverse 
motive, carnea anumitor animale să fi fost rezervată exclusiv bătrînilor şi, prin 
urmare, să fi părut a participa la caracterul sacru care le este recunoscut acestora 
din urmă. 

6. V. Frazer, Totemism, p. 7. 

7. Howitt, Nat. Tr., p. 674. — Există o interdicție de contact pe care nu o pomenim 

pentru că natura sa exactă nu este uşor de determinat : contactul sexual. Există 

perioade religioase cînd bărbatul nu trebuie să aibe de-a face cu femeia (North. 

Tr., pp. 293, 295; Howitt, Nat. Tr., p. 379). Pentru că femeia este profană sau 

Dar contactul se poate stabili şi altfel decît prin atingere. Rela- 
tiile cu un lucru se pot stabili fie şi numai prin aceea că este privit : 
privirea este o stabilire de contact. De aceea, în unele cazuri, 
vederea lucrurilor sacre le este interzisă profanilor. Femeia nu tre- 
buie să vadă niciodată instrumentele de cult ; îi este cel mult permis 
să le zărească de departe!. La fel stau lucrurile şi în ce priveşte 
picturile totemice executate pe trupul oficianţilor în cinstea cere- 
moniilor deosebit de importante?. Solemnitatea riturilor de iniţiere 
este atît de mare încît, în unele triburi, femeile nu au voie nici 
măcar să vadă locurile unde au fost ele celebrate? şi nici pe neofiti. 
Caracterul sacru, imanent întregii ceremonii, se răsfrînge în chip 
natural asupra persoanei celor care o conduc sau care joacă un rol 
oarecare în desfăşurarea ei; novicele nu poate fi deci privit, iar 
interdicţia rămîne valabilă chiar şi după ce ritul a fost îndeplinit’. 
Chiar şi defunctul este uneori sustras privirilor: chipul său este 
acoperit în aşa fel încît să nu poată fi văzut?. 

Cuvîntul constituie un alt mod de a intra în relaţii cu persoanele 
sau cu lucrurile. Expiraţia stabileşte comunicarea ; ceva din noi se 
răspîndeşte în exterior. De aceea le este interzis profanilor să li se 
adreseze fiinţelor sacre sau pur şi simplu să vorbească în prezenţa 
lor. Aşa cum neofitul nu trebuie să-i privească nici pe operatori, 
nici pe ajutoarele lor, tot astfel îi este interzis să converseze cu ei 
altfel decît prin semne ; iar interdicţia durează pînă ce un rit special 
o va anula”. În timpul marilor ceremonii arunta, există momente 
cînd liniştea este obligatorie“. Deîndată ce churinga sînt expuse, se 
aşterne tăcerea ; sau se vorbeşte doar în şoaptă şi din virful buze- 
lor’. 

În afara lucrurilor sacre, există cuvinte şi sunete care au acelaşi 
caracter : nu trebuie nici să se afle pe buzele profanilor, nici să le 
ajungă la urechi. Există cîntece rituale pe care femeile nu trebuie 
să le audă, decît cu riscul pedepsei cu moartea". Ele pot auzi 
zgomotul făcut de bull-roarers doar de la distanţă. Orice nume 
propriu este considerat ca un element esenţial al persoanei care-l 
poartă ; strîns asociat de ideea respectivei persoane, el participă la 


pentru că actul sexual este un act temut ? Chestiunea nu poate fi rezolvată cu 
ușurință. O vom amîna, ca tot ceea ce priveşte riturile conjugale şi sexuale. Ele 
sînt prea strîns legate de problema căsătoriei şi a familiei pentru a putea fi 
examinate separat. 

1. Spencer şi Gillen, Nat. Tr., p. 134. Howitt, Nat. Tr., p. 354. 

2. Spencer şi Gillen, Nat. Tr., p. 624. 

3. Howitt, Nat. Tr., p. 572. 

4. Howitt, Ibid., p. 661. 

5. Spencer şi Gillen, Nat. Tr., p. 386; Howitt, Nat. Tr., pp. 655, 665. 

6. La wiimbaio (Howitt, Ibid., p. 451). 

7. Howitt, Ibid., pp. 624, 661, 663, 667 ; Spencer şi Gillen, Nat. Tr., pp. 221, 382 şi 

urm. ; North. Tr., pp. 335, 344, 353, 369. 

8. Spencer şi Gillen, Nat. Tr., pp. 221, 262, 288, 303, 367, 378, 380. 

9. Ibid., p. 302. 

10. Howitt, Nat. Tr., p. 581. 

sentimentele pe care ea le inspiră. Dacă persoana este sacră, şi el 
este sacru. De aceea nu poate fi pronunţat în timpul vieţii profane. 
La warramunga, există un totem venerat cu deosebire : şarpele mitic 
denumit Wollunqua, al cărui nume este tabul. La fel stau lucrurile 
şi în ce-i priveşte pe Baiame, Daramulun, Bunjil : forma ezoterică a 
numelor lor nu poate fi dezvăluită neiniţiaţilor?. În timpul doliului, 
numele defunctului nu trebuie pronunţat, cel puţin nu de către 
părinţi, cu excepţia cazurilor de necesitate absolută şi, chiar şi 
atunci, trebuie rostit în şoaptă. În cazul văduvei şi al cîtorva rude 
apropiate, interdicţia este adesea pe viaţă“. La unele popoare, ea se 
extinde chiar dincolo de familie ; toţi indivizii care poartă acelaşi 
nume cu defunctul trebuie să şi-l schimbe pentru o vreme”. Mai 
mult: rudele şi intimii îşi interzic uneori pronunţarea anumitor 
cuvinte din limba uzuală, fără îndoială pentru că erau utilizate de 
defunct ; pentru a le înlocui, recurg la perifraze sau la împrumuturi 
din vreun alt dialect®. În afara numelui lor public şi vulgar, bărbaţii 
mai poartă un altul, secret, neştiut de femei şi de copii, care, avînd 
un caracter religios”, nu este niciodată folosit în viaţa cotidiană. 
Există chiar ceremonii în timpul cărora se vorbeşte obligatoriu un 
limbaj special, a cărui folosire este interzisă în relaţiile profane : 
avem de-a face cu un început de limbaj sacrut. 

Nu numai că fiinţele sacre sînt separate de profani, dar nimic 
din ceea ce priveşte, direct sau indirect, viaţa profană nu trebuie să 
interfereze cu viaţa religioasă. Uneori, indigenului i se pretinde, ca 
o condiţie prealabilă a participării sale la rit”, o totală goliciune, 
fiind obligat să se despoaie de toate ornamentele uzuale, chiar şi 
de cele mai preţuite, de care se separă cel mai greu din cauza 
virtuţilor lor protectoare!”. Dacă, pentru a îndeplini un rol ritual, 
este obligat să se împodobească, operaţiunea trebuie adaptată cir- 
cumstanțelor ; îmbracă un costum de ceremonie, un veşmînt de 
sărbătoare!!. Pentru că ornamentele sînt sacre, utilizarea lor în 
relaţiile profane este interzisă, în virtutea folosinţei la care sînt 
menite, : deîndată ce a luat sfîrşit ceremonia, ele sînt îngropate sau 
arse!?. Bărbaţii trebuie chiar să se spele, încît să nu rămînă nici o 
urmă a decoraţiilor cu care erau împodobiţi!?. 


..Nortb. Tr., p. 227. 

A se vedea supra, p. 265. 

Spencer şi Gillen, Nat. Tr., p. 498; North. Tr., p. 526 ; Taplin, Narrinyeri, p. 19. 
Howitt, Nat. Tr., pp. 466, 469 şi urm. 

Wyatt, Adelaide and Encounter Bay Tribes, in Woods, p. 165. 

Howitt, Nat. Tr., p. 470. 

Howitt, Nat. Tr., p. 657 ; Spencer şi Gillen, Nat. Tr., p. 139 ; North. Tr., pp. 580 şi urm. 

. Howitt, Nat. Tr., p. 537. 

. Ibid., pp. 544, 597, 614, 620. 

0. De exemplu, bentiţa din păr pe care o poartă în mod obişnuit (Spencer şi 
Gillen, Nat. Tr., p. 171). 

11. Ibid., pp. 624 şi urm. 

12. Howitt, Nat. Tr., p. 556. 

13. Ibid., p. 587. 

În general, actele caracteristice vieţii obişnuite sînt interzise pe 
perioada desfăşurării celor ţinînd de viaţa religioasă. Actul de a 
mînca este, în sine, profan ; are loc zilnic, satisface nevoi esen- 
țialmente utilitare şi materiale, face parte din existența noastră 
vulgară!. De aceea şi este prohibit în perioadele religioase. Astfel, 
atunci cînd grupul totemic şi-a împrumutat churinga vreunui clan 
străin, momentul înapoierii şi al depunerii lor în ertnatulunga este 
întru totul solemn : toţi cei care participă la ceremonie trebuie să 
respecte un post strict pe toată durata ei, şi ea durează mult?. 
Aceeaşi regulă trebuie respectată în timpul celebrării riturilor” des- 
pre care va fi vorba în capitolul următor, ca şi în unele momente 
ale iniţierii“. 

Din acelaşi motiv, toate ocupațiile temporare sînt suspendate cu 
prilejul marilor solemnităţi religioase. Conform unei remarci a lui 
Spencer şi Gillen, pe care am avut deja prilejul să o cităm, viaţa 
australianului este alcătuită din două părţi distincte : una dedicată 
vînatului, pescuitului, războiului, cealaltă consacrată cultului, iar 
cele două forme de activitate se exclud şi se resping reciproc. 
Instituţia universală a repaosului religios se întemeiază tocmai pe 
acest principiu. În toate religiile cunoscute, particularitatea zilelor 
de sărbătoare constă în oprirea lucrului, în suspendarea vieţii pu- 
blice şi private, în măsura în care este lipsită de un ţel religios. 
Repaosul nu este pur şi simplu un soi de relaxare trecătoare, pe 
care oamenii şi l-ar acorda pentru a putea da frîu liber sentimentelor 
de veselie, îndeobşte specifice zilelor libere ; există însă şi sărbători 
triste, consacrate doliului şi penitenţei, în timpul cărora repaosul 
nu este mai puţin obligatoriu. Pentru că munca este forma funda- 
mentală a oricărei activităţi profane : nu are alt scop aparent decît 
de a se îngriji de nevoile temporare ale vieţii, nepunîndu-ne în 
relaţie decît cu lucrurile vulgare. Din contra, în timpul zilelor de 
sărbătoare, viaţa religioasă atinge o intensitate excepţională. Con- 
trastul între cele două tipuri de existenţă este deci deosebit de 
accentuat în această perioadă ; prin urmare, ele nu pot sta alături. 
Omul nu se poate apropia intim de zeul său cînd mai poartă încă 
amprenta vieţii profane ; invers, nu se poate întoarce la ocupațiile 


1. Actul respectiv capătă, este adevărat, un caracter religios atunci cînd alimentul 
consumat este sacru. Dar, în sine, actul este atît de profan, încît consumul unui 
aliment sacru constituie totdeauna o profanare. Profanarea poate fi permisă sau 
chiar obligatorie, cum vom vedea mai departe, numai cu condiţia ca unele rituri 
să o preceadă sau să o însoţească, atenuînd-o sau ispăşind-o. Existenţa lor 
demonstrează că, în sine, ideea consumării lucrului sacru provoacă repulsie. 

. North. Tr., p. 263. 

. Spencer și Gillen, Nat. Tr., p. 171. 

. Howitt, Nat. Tr., p. 074. Poate că interdicția de a vorbi în timpul marilor solem- 
nități religioase tine, în parte, de aceeaşi cauză. În viaţa de toate zilele se vorbeşte 
şi, mai ales, se vorbeşte cu voce tare ; prin urmare, în viaţa religioasă trebuie să 
se tacă sau să se vorbească cu voce joasă. Aceleaşi considerente sînt valabile şi 
în cazul interdicţiilor alimentare (V. supra, p. 124). 

5. North. Tr., p. 33. 

sale obişnuite imediat ce a fost sanctificat printr-un rit. Prin urmare, 
repaosul ritual nu constituie decît un caz particular al incompati- 
bilităţii generale care separă sacrul de profan ; este rezultatul unei 
interdicții. 

Nu ne propunem să enumerăm aici toate tipurile de interdicții 
care trebuiesc respectate, fie chiar şi numai în religiile australiene. 
Ca şi noţiunea de sacru pe care se întemeiază, sistemul interdicţiilor 
se extinde la relaţii dintre cele mai variate : uneori are chiar scopuri 
deliberat utilitare!. Oricât de complex ar fi, poate fi totuşi redus la 
două interdicții fundamentale, predominante, care-l rezumă. 

În primul rînd, viaţa religioasă şi viaţa profană nu pot coexista 
în acelaşi spaţiu. Prin urmare, pentru ca prima să se poată desfăşura, 
trebuie să beneficieze de o amplasare specială, din care cea de-a 
doua să fie exclusă. Astfel a luat naştere instituţia templelor şi a 
sanctuarelor : este vorba de porţiuni de spaţiu afectate lucrurilor şi 
fiinţelor sacre, cărora le servesc drept habitat ; ele nu se pot stabili 
pe pămînt decît cu condiţia de a şi-l însuşi în totalitate pe o rază 
anume. Acest tip de organizare este atît de indispensabil oricărei 
vieţi religioase, încât chiar şi religiile cu totul inferioare recurg la el. 
Ertnatulunga, locul unde sînt depuse churinga, este un adevărat 
sanctuar. De aceea le este interzis neiniţiaţilor să se apropie de el. 
În plus, este interzis să se practice în interiorul său vreo îndelet- 
nicire profană, oricare ar fi ea. Vom vedea că mai există şi alte 
locuri sfinte unde se celebrează ceremonii importante?. 

Tot astfel, viaţa religioasă şi viaţa profană nu pot coexista în 
interiorul aceloraşi unităţi de timp. Este prin urmare necesar să i se 
atribuie celei dintii zile sau perioade determinate, de unde orice 
ocupaţie profană să fie exclusă. Astfel au luat naştere sărbătorile. 


1. Pentru că în interiorul fiecărui om există un principiu sacru, sufletul, individul 
s-a înconjurat, încă de la origini, de interdicții reprezentînd cea dintii formă a 
interdicţiilor morale care izolează şi protejează astăzi persoana umană. Astfel, 
trupul victimei este considerat ca fiind periculos pentru asasin (Spencer şi Gillen, 
Nat. Tr., p. 492), apropierea de acesta fiindu-i interzisă. Or, interdicțiile care au 
o asemenea origine sînt adesea utilizate de indivizi ca un mijloc de a retrage 
unele lucruri din folosinţa comună şi de a stabili asupra lor un drept de 
proprietate. «Dacă un bărbat pleacă din tabără fără a-şi lua cu sine armele, 
alimentele etc., spune Roth referindu-se la triburile de pe malurile rîului Palmer 
(Queensland de Nord ?), şi dacă urinează în apropierea obiectelor pe care le-a 
lăsat astfel în urma sa, ele devin tami (echivalent al cuvîntului tabu) şi el poate 
fi sigur că, la întoarcere, le va regăsi intacte» (North Queensland Ethnography, in 
Records of the Australian Museum, Vol. VII, nr 2, p. 75). Ca şi sîngele, urina este 
considerată a conţine ceva din forţa sacră personală a individului. li ţine prin 
urmare la distanţă pe străini. Din aceleaşi raţiuni, vorbirea poate servi la rîndul 
ei drept vehicol pentru influenţe similare ; accesul la un obiect poate fi interzis 
printr-o simplă declaraţie verbală. Puterea de a crea interdicții variază de la 
individ la individ ; este cu atît mai mare cu cît caracterul lui este mai sacru. 
Bărbaţii au în acest sens un privilegiu aproape total, în detrimentul femeilor 
(Roth citează un singur caz de tabu impus de femei) ; în cazul şefilor, al celor 
mai în vîrstă, atinge un punct culminant şi serveşte la a monopoliza lucrurile 
care le convin (Roth, Ibid., p. 77). Astfel încît interdicţia religioasă devine drept 
de proprietate şi de reglementare administrativă. 

2. V. infra, cartea a II-a, cap. I. 


284 EMILE DURKHEIM 


Nu există religii şi, în consecinţă, nici societate care să nu fi cunos- 
cut şi practicat o asemenea diviziune a timpului în două părţi 
distincte care alternează conform unei legi variabile după popoare 
şi civilizaţii ; cum am mai arătat, după toate probabilitățile, tocmai 
necesitatea unei asemenea alternanţe i-a determinat pe oameni să 
introducă, în continuitatea şi omogenitatea duratei, distincţii şi 
diferențieri pe care ea nu le comporta inițial’. Fără îndoială că este 
aproape imposibil ca viaţa religioasă să reuşească vreodată să se 
concentreze ermetic în mediile spaţiale şi temporale care-i sînt astfel 
atribuite ; este inevitabil ca o parte din ea să nu iradieze în afară. 
Totdeauna există lucruri sacre în afara sanctuarelor, tot aşa cum 
există rituri care pot fi celebrate în zilele lucrătoare. Dar este vorba 
de lucruri sacre de rangul doi şi de rituri de o importanţă mai mică. 
Caracteristica dominantă a acestei organizări rămîne concentrarea. 
Ea este, în general, desăvirşită în ceea ce priveşte cultul public, 
care nu se poate celebra decât în comun. Cultul privat, individual, 
este singurul care interferează destul de intim cu viaţa temporară. 
De aceea, contrastul dintre cele două faze succesive ale vieţii uma- 
ne atinge o intensitate maximă în societăţile inferioare, cum ar fi 
triburile australiene ; căci acolo cultul individual este şi cel mai 
rudimentar?. 


II 


Pînă acum, cultul negativ nu ni s-a înfăţişat decît sub forma 
unui sistem de abstinențe. S-ar părea prin urmare că nu serveşte 
decît la a inhiba activitatea, nu la a o stimula şi tonifica. Şi totuși, 
printr-un ricoşeu neaşteptat al acestui efect inhibitiv, exercită asupra 
naturii religioase şi morale a individului o acțiune pozitivă de cea 
mai mare importanță. 

Într-adevăr, din cauza barierei care separă sacrul de profan, 
omul nu poate întreţine raporturi intime cu lucrurile sacre decît cu 
condiţia de a renunţa la tot ce este profan în el însuşi. Nu poate 
duce o viaţă religioasă cît de cît intensă decît dacă se retrage într-o 
măsură mai mare sau mai mică din viaţa cotidiană. Cultul negativ 
este deci, într-un anume sens, un mijloc utilizat într-un anume 
scop: el reprezintă condiţia de acces către cultul pozitiv. Nu se 
limitează la a proteja fiinţele sacre de contactele vulgare, ci acţio- 
nează asupra credinciosului însuşi, a cărui stare o modifică în sens 
pozitiv. Cel care s-a supus interdicţiilor prescrise nu mai este cel 
care era înainte. Înainte, era o fiinţă banală, considerată, din chiar 
acest motiv, ca fiind în afara sferei de acţiune a forțelor religioase. 
După aceea, se situează aproape pe acelaşi nivel cu ele ; s-a apro- 


1. V. supra, p. 22. 
2. V. supra, p. 204. 

piat de sacru fie chiar şi numai prin aceea că s-a îndepărtat de 
profan ; s-a purificat şi sanctifiat fie chiar şi numai prin aceea că s-a 
desprins de lucrurile josnice şi triviale care-i împovărau natura. Ca 
şi riturile pozitive, riturile negative conferă deci puteri eficiente ; 
cele din urmă, ca şi cele dintii, pot servi la a spori tonusul religios 
al indivizilor. Cum s-a remarcat pe drept cuvînt, nimeni nu se poate 
angaja într-o ceremonie religioasă de vreo importanţă oarecare fără 
a se supune în prealabil unei anume iniţieri, care să-l introducă 
treptat în lumea sacră!. Pentru aceasta se recurge la miruiri, cere- 
monii de purificare, benedicţiuni, operaţii prin esenţa lor pozitive ; 
dar acelaşi rezultat se poate obţine prin post, veghe, recluziune şi 
tăcere, adică prin abstinenţe rituale care nu sînt altceva decît pune- 
rea în practică a unor interdicții anume. 

În cazul unor rituri negative particulare şi izolate, acţiunea lor 
pozitivă este în general prea puţin marcată pentru a fi lesne de 
perceput. Există însă situaţii cînd un sistem întreg de interdicții se 
concentrează asupra unui singur individ ; în acest caz, efectele lor 
se cumulează şi devin astfel şi mai pregnante. Este ceea ce se 
întîmplă în Australia cu ocazia iniţierii. Neofitul este supus unei 
game extrem de variate de rituri negative. Trebuie să se retragă din 
societatea unde şi-a dus existenţa pînă în acel moment, şi aproape 
din orice societate umană. Nu numai că-i este interzis să privească 
femeile şi neiniţiaţii?, dar el se retrage să trăiască în pădurea tropi- 
cală, departe de semenii săi, sub oblăduirea unor bătrîni care-i 
servesc de nași”. Pădurea este într-aşa o măsură considerată ca 
fiind mediul său natural, încât, într-un anumit număr de triburi, 
cuvîntul care denumeşte iniţierea înseamnă ceea ce vine din pădu- 
ræ. Din acest motiv, este adesea împodobit cu frunze în timpul 
ceremoniilor la care asistă”. Petrece astfel luni” întregi, întrerupte 
din cînd în cînd doar de riturile la care trebuie să participe. Această 
perioadă este pentru el un răstimp de abstinenţă generală. O multi- 
me de alimente îi sînt interzise ; nu i se permite decît cantitatea de 
hrană strict indispensabilă pentru a rămîne în viaţă” ; este adesea 
supus unui post rigurosă sau este obligat să mănînce o hrană 
dezgustătoare?. În timpul meselor, nu are voie să atingă alimentele 


1. V. Hubert şi Mauss, Essai sur la nature et la fonction du sacrifice in Mélanges 
d histoire des religions, pp. 22 şi urm. 

2. Howitt, Nat. Tr., pp. 560, 657, 659, 661. Umbra unei femei nu trebuie nici măcar 
să-l atingă (bid., p. 633). Ceea ce atinge el nu poate fi atins de o femeie (Jbid., 

: 621). 

3. Fhia. pp. 561, 670-671 ; Spencer şi Gillen, Nat. Tr., p. 223 ; North. Tr., pp. 340, 

342. 

4. De exemplu, la kurnai, cuvîntul Jeraeil ; la yuin şi la wolgat, Kuringal (Howitt, 

Nat. Tr., pp. 581, 617). 

Spencer şi Gillen, Nat. Tr., p. 348. 

Howitt, p. 561. 

Ibid., pp. 538, 560, 633. 

. Ibid., p. 674 ; Langloh Parker, Fuablayi, p. 75. 

. Ridley, Kamilaroi, p. 154. 

cu mîinile ; naşii săi i-o introduc în gură!. În unele cazuri, trebuie 
să cerşească pentru a subzista?. La fel, nu poate dormi decît în 
limita necesităților’. Trebuie să se abţină să vorbească atâta vreme 
cît nu i se adresează cuvîntul ; îşi manifestă nevoile prin semne‘. 
Orice distracţie îi este interzisă. Nu are voie să se spele“ ; uneori, 
nici să se mişte. Rămîne întins pe pămînt, nemișcat”, fără nici un fel 
de veşmâînt&. Rezultatul acestor nenumărate interdicții este de a 
determina o schimbare de stare radicală a iniţiatului. Înainte de 
iniţiere, trăia laolaltă cu femeile ; era exclus din cult. De acum 
încolo este admis în societatea bărbaţilor ; a dobîndit un caracter 
sacru, ia parte la rituri. Metamorfoza este atît de completă, încît 
este adesea reprezentată ca o a doua naştere. Se crede că personajul 
profan — care era tînărul de pînă atunci — a murit; că a fost ucis şi 
luat cu sine de zeul iniţierii, Bunjil, Baiame sau Daramulun, şi că 
un individ cu totul diferit a luat locul celui care nu mai este”. Putem 
astfel sesiza pe viu efectele pozitive ale riturilor negative. Nu avem 
intenţia să afirmăm că acestea din urmă ar produce, doar prin ele 
însele, o transformare de o asemenea amploare ; ele contribuie 
însă, şi încă într-o mare măsură, la producerea ei. 

În lumina acestor fapte, putem înțelege ce este ascetismul, ce 
loc ocupă el în viaţa religioasă, şi de unde provin virtuțile care i-au 
fost în general atribuite. Într-adevăr, nu există interdicţie a cărei 
respectare să nu aibe într-un grad mai mare sau mai mic un caracter 
ascetic. Abţinerea de la un lucru util sau de la o formă de activitate 
care, din moment ce este una obişnuită, trebuie să corespundă 
vreunei necesităţi omeneşti, înseamnă fără doar şi poate impunerea 
unor reţineri, unor renunţări. Pentru ca ascetismul propriu-zis să 
poată exista, este suficient ca aceste practici să se dezvolte în aşa 
fel încît să devină baza unui adevărat regim de viaţă. În mod 
normal, cultul negativ nu serveşte decît drept introducere în cultul 
pozitiv, pregătindu-l. Uneori se eliberează însă de această subordo- 
nare, trecînd în prim plan, sistemul de interdicții dilatîndu-se prin 
exagerare pînă la a invada întreaga existenţă. Astfel ia naştere 
ascetismul sistematic care, în consecinţă, nu este altceva decît o 
hipertrofiere a cultului negativ. Virtuţile speciale pe care se consi- 
deră că le-ar conferi nu reprezintă decît o formă amplificată a celor 
atribuite, într-o măsură mai mică, de practicarea oricărei interdicții. 
Ele au aceeaşi origine, în măsura în care se întemeiază în mod egal 
pe principiul în virtutea căruia sanctifierea are drept unică rațiune 


. Howitt, p. 563. 

. Ibid., p. 611. 

Ibid., pp. 549, 674. 

Howitt, Nat. Tr., pp. 580, 596, 604, 668, 670 ; Spencer şi Gillen, Nat. Tr., pp. 223, 351. 
Howitt, p. 567. 

Ibid., p. 557. 

Ibid., p. 604, Spencer şi Gillen, Nat. Tr., p. 351. 

. Howitt, p. 611. 

` Ibid., p. 589. 

efortul de separare de profan. Ascetul pur este un om care se ridică 
deasupra oamenilor şi care dobîndeşte o sfinţenie deosebită prin 
post, veghe, recluziune şi tăcere, într-un cuvînt prin privaţiuni, şi 
nu prin acte de pietate pozitivă (ofrande, sacrificii, rugăciuni etc.). 
Pe de altă parte, istoria dovedeşte prestigiul religios de excepţie 
dobîndit pe o asemenea cale : sfîntul budist este esențialmente un 
ascet, egal sau superior zeilor. 

Rezultă de aici că ascetismul nu este, cum s-ar putea crede, un 
fruct rar, excepţional şi aproape anormal al vieţii religioase, ci, din 
contra, un element esenţial. Îl găsim, fie chiar şi numai în stare de 
germene, în orice religie, căci nu există vreuna care să nu conţină 
un sistem de interdicții. Singura diferenţă care există, din acest 
punct de vedere, între culte, constă în aceea că acest germene este 
mai mult sau mai puţin dezvoltat. Se mai cuvine să adăugăm că 
probabil nu există nici unul în care respeciva dezvoltare să nu cape- 
te, cel puţin cu titlu temporar, trăsăturile caracteristice ale ascetismu- 
lui propriu-zis. Este ceea ce se întîmplă în general în unele perioade 
critice cînd, într-un timp relativ scurt, trebuie să se producă în su- 
biecţi o schimbare gravă de stare. Pentru a-l introduce mai repede 
în cercul lucrurilor sacre cu care trebuie pus în contact, el este 
atunci separat în mod violent de lumea profană ; ceea ce nu se 
poate produce decît prin abstinenţe repetate, printr-o excepţională 
recrudescenţă a sistemului de interdicții. Este exact ceea ce se întîm- 
plă în Australia în momentul iniţierii. Pentru ca tinerii să se poată 
transforma în bărbaţi, li se cere să ducă o adevărată viaţă de asceti. 
Mrs. Parker îi numeşte, pe bună dreptate, călugării lui Baiame!. 

Abstinenţele şi privaţiunile nu sînt însă lipsite de suferinţe. De- 
pindem prin toate fibrele de lumea profană ; sensibilitatea noastră 
ne leagă de ea ; viaţa noastră depinde de ea. Ea nu reprezintă doar 
teatrul natural al activităţii noastre ; ne pătrunde din toate direcţiile ; 
face parte din noi. Nu putem prin urmare să ne desprindem de ea 
fără a ne violenta propria natură, fără a ne încălca instinctele în 
mod dureros. Cu alte cuvinte, cultul negativ nu se poate dezvolta 
fără a atrage după sine suferința. Durerea este condiţia sa necesară. 
S-a ajuns astfel ca durerea să fie considerată a reprezenta un fel de 
rit prin ea însăşi ; s-a văzut în ea o stare de graţie ce trebuie căutată 
şi provocată, fie chiar şi artificial, datorită puterilor şi privilegiilor 


1. Aceste practici ascetice sînt comparabile cu cele practicate cu ocazia iniţierii 
magicianului. Ca şi tînărul neofit, ucenicul magician este supus la o mulţime de 
interdicții, a căror respectare îl ajută să dobîndească puteri specifice (v. L'Origine 
des pouvoirs magiques, in Mélanges d'histoire des religions, de Hubert şi Mauss, 
pp. 171, 173, 176). La fel stau lucrurile şi în cazul soţilor, în ajunul sau a doua zi 
după căsătorie (tabuuri ale logodnicilor şi ale tinerilor căsătoriţi) ; căsătoria 
implică la rîndul ei o schimbare gravă de stare. Ne vom mărgini să menţionăm în 
treacăt aceste elemente, fără a ne opri asupra lor. Cele dintii privesc magia, care 
nu constituie subiectul nostru ; celelalte se corelează cu un ansamblu de reguli 
juridico-religioase privitoare la relaţiile sexuale, al căror studiu nu este posibil 
decît în relaţie cu celelalte precepte ale moralei conjugale primitive. 

pe care le conferă, în aceeaşi măsură ca sistemele de interdicții a 
căror însoţitoare naturală este. Preuss este primul, după ştiinţa 
noastră, care a avut sentimentul rolului religios! atribuit durerii încă 
din societăţile inferioare. El citează cazul populaţiei arapaho care, 
pentru a se imuniza împotriva pericolelor ce-o pîndesc în bătălii, 
trece prin teribile suplicii ; a indienilor Burtă-Mare care, în ajunul 
expedițiilor militare, se supun la adevărate torturi; a indigenilor 
hupa care, pentru a fi siguri de reuşita întreprinderilor lor, înoată în 
rîuri îngheţate şi rămîn apoi, cît mai mult posibil, întinşi pe mal; a 
populaţiei karaya care, pentru a-şi întări muşchii, îşi extrage din 
cînd în cînd sînge din braţe şi picioare cu ajutorul unor instrumente 
de scărpinat făcute din dinţi de peşte ; a celor din Dallmannhafen 
(ţinuturile Împăratului Wilhelm din Noua Guinee), care combat 
sterilitatea femeilor lor prin practicarea, în partea superioară a coap- 
sei, a unor incizii sîngeroase?. 

Găsim fapte analoge fără a ieşi din graniţele Australiei, în special 
în cadrul ceremoniilor de iniţiere. Multe rituri practicate cu această 
ocazie constau tocmai în a-l supune sistematic pe neofit la suferinţe 
bine determinate, pentru a-i modifica starea şi a-l face să dobîn- 
dească calităţile specifice bărbatului. Astfel, după ce tinerii larakia 
s-au retras în pădure, naşii şi supraveghetorii le aplică necontenit 
lovituri violente, fără a-i avertiza în prealabil, aparent fără nici o 
noimă?. La indigenii urabunna, novicele este la un moment dat 
întins pe pămînt, cu faţa în jos. Toţi bărbaţii prezenţi îl lovesc cu 
sălbăticie ; apoi i se fac pe spate o serie de patru pînă la opt tăieturi, 
dispuse de fiecare parte a şirei spinării şi una în direcţia mediană a 
cefei*. Cel dintii rit de iniţiere la arunta constă în a-l arunca în sus 
pe subiect ; bărbaţii îl aruncă în aer, îl prind cînd cade, pentru a-l 
arunca din nou?. În acelaşi trib, la încheierea acestei lungi serii de 


1. Este nu mai puţin adevărat că Preuss interpretează toate aceste fapte considerînd 
că durerea este un mijloc de a spori forța magică a omului (die menschliche 
Zauberkraft) ; s-ar putea crede, dacă e să ne luăm după această expresie, că 
suferinţa reprezintă un rit magic, şi nu unul religios. Dar, cum am mai arătat, 
Preuss numeşte magice, fără prea multe precizări, toate forţele anonime şi imper- 
sonale, fie că ţin de magie sau de religie. Fără îndoială, există torturi care servesc 
la a-i forma pe magicieni ; dar multe dintre cele pe care ni le descrie el fac parte 
din ceremoniile propriu-zis religioase şi, în consecinţă, îşi propun să modifice 
starea religioasă a indivizilor. 

2. Preuss, Der Ursprung der Religion und der Kunst, Globus, LXXXVII, pp. 309-400. 
Preuss clasează în aceeaşi rubrică un mare număr de rituri disparate, de pildă 
vărsările de sînge care acţionează datorită calităţilor pozitive atribuite sîngelui, şi 
nu din cauza suferințelor pe care le implică. Nu reținem decît cazurile în care 
durerea constituie elementul esenţial al ritului şi cauza eficacităţii sale. 

. North. Tr., pp. 331-332. 

. Ibid., p. 335. Întîlnim o practică similară la dieri (Howitt, Nat. Tr., pp. 658 şi 
urm.). 

. Spencer şi Gillen, Nat. Tr., pp. 214 şi urm. — Acest exemplu demonstrează că 
riturile de inițiere au uneori caracterul unui afront. Afrontul este într-adevăr o 
adevărată instituție socială care ia naştere spontan ori de cîte ori două grupuri, 
inegale prin situația lor morală şi socială, se află într-un contact intim. In acest 
caz, cel care se consideră superior celuilalt rezistă intruziunii noilor veniţi : 

ceremonii, tînărul se întinde pe un pat din frunziş sub care a fost 
aşezat jăratec încins ; stă astfel, întins, nemișcat, în căldura şi fumul 
înăbuşitor!. Urabunna practică un rit similar; în plus, în timp ce 
pacientul se află în această penibilă situaţie, este lovit pe spate?. 
Cum în general toate exerciţiile la care este supus au acest caracter, 
atunci cînd i se permite să reia viaţa comună, are un aspect jalnic şi 
pare pe jumătate aiurits. Este adevărat că toate aceste practici sînt 
adesea înfăţişate ca un fel de probe destinate să pună la încercare 
valoarea neofitului pentru a decide dacă este demn a fi admis în 
societatea religioasă“. În realitate, funcțiunea probatorie a ritului 
nu consituie însă decît o latură a eficacităţii sale. Modalitatea în 
care este suportat dovedeşte tocmai faptul că şi-a produs efectul, 
conferind calităţile care reprezintă cea dintii rațiune a sa de a fi. 

În alte cazuri, pedepsele rituale sînt aplicate nu asupra între- 
gului organism, ci asupra unui organ sau a unui ţesut anume, pentru 
a-i stimula vitalitatea. Astfel, la arunta, warramunga şi cîteva alte 
triburi”, la un moment dat al iniţierii, anumite personaje dinainte 
ştiute sînt însărcinate să muşte cît se poate de viguros pielea capului 
unui novice. Operația este atît de dureroasă încît pacientul nu poate 
în general să o suporte fără să urle. Or, scopul ei este să facă părul 
să crească?. Acelaşi tratament se aplică pentru a face să crească 
barba. Ritul epilării, pe care Howitt îl semnalează la alte triburi, ar 
putea avea acelaşi scop”. După Eylmann, bărbaţii şi femeile arunta 
şi kaitish îşi fac mici răni pe braţe cu ajutorul unor bețe înroşite în 
foc, pentru a deveni îndemînateci în aprinderea focului sau pentru 
a dobîndi puterea necesară ca să poarte legături grele de lemnet. 
După acelaşi observator, tinerele warramunga îşi amputează, la una 
din mîini, a doua şi a treia falangă a indexului, în ideea că degetul 
devine astfel mai dibaci în descoperirea ignamelor”. 

Probabil că şi extracția dinţilor este uneori destinată a produce 
acelaşi tip de efecte. În orice caz, este sigur că riturile atît de 


reacţionează împotriva lor în aşa fel încît să-i facă să simtă superioritatea al cărei 
sentiment îl are el. Această reacţie, care se produce automat şi care capătă în 
mod natural forma unor acte de violență mai mult sau mai puţin grave, este în 
acelaşi timp menită să-i supună pe indivizi exigenţelor noii lor existenţe, să-i 
adapteze la noul lor mediu. Ea constituie deci un soi de iniţiere. Astfel ne 
explicăm că iniţierea, la rîndul ei, constituie un fel de afront. Cu alte cuvinte, 
grupul bătrînilor este superior prin demnitatea lor religioasă şi morală grupului 
tinerilor şi, totuşi, cel dintii trebuie să se asimileze celui de-al doilea. Toate 
condiţiile unui afront sînt astfel reunite. 

. Spencer și Gillen, Nat. Tr., p. 372. 

„Ibid., p. 335. 

Howitt, Nat. Tr., p. 675. 

Howitt, Nat. Tr., pp. 569, 604. 

Spencer şi Gillen, Nat. Tr., p. 251; North. Tr., pp. 341, 352. 

La warramunga, operația trebuie îndeplinită de către subiecții cu o bogată 

podoabă capilară. 

. Howitt, Nat. Tr., p. 675 ; este vorba despre triburile din Darling-ul inferior. 

. Eylmann, op. cit., p. 212. 

. Ibid. 

dureroase ale circumciziei şi ale subinciziei au drept obiect să 
confere organelor genitale puteri speciale. Într-adevăr, tînărul nu 
se poate căsători decît după ce li s-a supus ; înseamnă deci că le 
datorează virtuţi speciale. Această iniţiere devine sui generis indis- 
pensabilă pentru că uniunea sexelor este, în toate societăţile infe- 
rioare, marcată de un caracter religios. Se consideră că pune în joc 
forţe redutabile, pe care omul nu le poate aborda fără riscuri decît 
după ce a dobîndit, prin procedee rituale, imunitatea necesară! : în 
acest sens se recurge la o întreagă serie de practici, pozitive şi 
negative, al căror preludiu îl constituie circumcizia şi subincizia. 
Mutilarea dureroasă a unui organ îi conferă un caracter sacru, el 
devenind astfel în stare de a face faţă unor forţe de asemenea 
sacre, pe care nu le-ar putea înfrunta altminteri. 

La începutul acestei lucrări afirmam că toate elementele esenţiale 
ale gîndirii şi vieţii religioase trebuie să se găsească, cel puţin în 
germene, în religiile cele mai primitive ; faptele expuse confirmă 
aserțiunea noastră. Dacă există o credinţă considerată ca fiind spe- 
cifică religiilor celor mai recente şi celor mai idealiste, atunci este 
cea care atribuie durerii o putere sanctifiantă. Or, tocmai o aseme- 
nea credinţă se află la baza riturilor pe care tocmai le-am examinat. 
Fără îndoială că ea beneficiază de o amploare variabilă după diver- 
sele epoci istorice. Pentru un creştin, ar acţiona mai ales asupra 
sufletului, purificîndu-l, înnobilîndu-l şi spiritualizîndu-l. Pentru aus- 
tralieni, ar fi eficientă mai ales asupra trupului ; intensifică energiile 
vitale ; face să crească barba şi părul, întăreşte membrele. Dar şi de 
o parte, şi de cealaltă, principiul este acelaşi. Şi într-un caz, şi în 
celălalt, durerea este generatoare de forţe excepţionale. Iar o aseme- 
nea credinţă nu este neîntemeiată. Într-adevăr, măreţia omului se 
manifestă cel mai bine prin modul în care suportă durerea. Nicicînd 
nu se înalţă cu mai multă strălucire deasupra lui însuşi ca atunci 
cînd îşi stăpîneşte natura într-atât încît să o constrîngă să urmeze o 
cale contrară celei pe care s-ar fi angajat spontan. Se singularizează 
astfel printre toate celelalte creaturi care se îndreaptă orbeşte încotro 
le cheamă plăcerile ; dobîndeşte astfel un loc aparte în lume. 
Durerea reprezintă semnul că acele conexiuni care-l leagă profund 
de mediul profan sînt rupte ; ea este mărturia emancipării sale parți- 
ale din acest mediu şi, prin urmare, este pe drept cuvînt considerată 
ca instrumentul eliberării. De aceea, crezîndu-se investit cu un fel 
de control asupra lucrurilor, cel astfel eliberat nu este victima unei 
simple iluzii : renunţînd la ele, s-a înălţat cu adevărat deasupra lor ; 
este mai puternic decât natura din moment ce a redus-o la tăcere. 

O asemenea virtute nu are doar o valoare estetică : întreaga 
viaţă religioasă o presupune. Sacrificiile şi ofrandele sînt însoţite 


1. În memoriul nostru despre La Prohibition de linceste et ses origines (Année 
sociologique, 1, pp. 1 şi urm.) şi în Crawley, Mystic Rose, pp. 37 şi urm. se găsesc 
indicaţii suplimentare asupra acestei chestiuni. 

de privaţiuni care-l costă pe credincios. Chiar şi atunci cînd riturile 
nu-i pretind prestații materiale, ele pretind timp şi putere de 
îndurare. Pentru a-i servi pe zei, trebuie să uite de sine ; pentru a le 
oferi în propria-i viaţă locul care le revine, trebuie să-şi sacrifice 
interesele profane. Cultul pozitiv nu este prin urmare posibil decît 
dacă omul se dăruieşte renunţării, abnegaţiei, detaşării de sine şi, 
în consecinţă, suferinţei. Nu are a se teme de ea: nu poate nici 
măcar să se achite cu plăcere de îndatoririle sale, decît cu condiţia 
de a o îndrăgi într-o măsură oarecare. De aceea este indispensabil 
să aibe exerciţiul ei : iată scopul practicilor ascetice. Prin urmare, 
durerile impuse de ele nu sînt nişte cruzimi arbitrare şi sterile, ci 
fac parte dintr-o şcoală necesară, la care omul se formează, unde 
dobîndegşte calităţile de dezinteresare şi de putere de îndurare, fără 
de care religia nu există. Mai mult, pentru ca acest rezultat să fie 
obţinut, este bine ca idealul ascetic să se încarneze cu precădere în 
personaje particularizate, a căror specialitate, ca să spunem aşa, o 
constituie reprezentarea, aproape excesivă, a respectivului aspect 
al vieţii rituale ; căci ele constituie tot atîtea modele vii care invită 
la efort. Iată în ce constă rolul istoric al marilor asceţi. Analizînd în 
detaliu faptele şi gesturile lor, ne întrebăm care poate fi finalitatea 
lor utilă. Sîntem frapaţi de disprețul excesiv pe care-l manifestă 
pentru tot ceea ce-i pasionează îndeobşte pe oameni. Dar asemenea 
exagerări sînt necesare pentru a întreţine într-o măsură suficientă 
dezgustul credincioşilor pentru viaţa uşoară şi pentru plăcerile coti- 
diene. Doar dacă există o elită care să aşeze ştacheta prea sus, 
mulţimea nu o va cobori prea jos. Este necesar ca unii să exagereze 
pentru ca media să se poată menţine la un nivel convenabil. 

Dar ascetismul nu serveşte numai scopurilor religioase. Aici ca 
şi în alte situaţii, interesele religioase nu constituie decît forma 
simbolică a intereselor sociale şi morale. Fiinţele ideale cărora li se 
adresează cultele nu sînt singurele care le pretind slujitorilor lor un 
anume dispreţ pentru durere : societatea însăşi nu este posibilă 
decît cu acest preţ. Deşi exaltă forţele omului, ea este adesea aspră 
cu indivizii. Le pretinde prin forţa necesităţii sacrificii nesfrşite ; ne 
violentează neîncetat dorinţele naturale, tocmai pentru că ne înalţă 
deasupra noastră. Ca să ne putem îndeplini îndatoririle faţă de ea, 
trebuie să fim antrenați să ne strunim uneori instinctele, să urcăm, 
la nevoie, panta naturii. Există astfel un ascetism inerent oricărei 
vieţi sociale, care este destinat să supravieţuiască tuturor 
mitologiilor şi tuturor dogmelor ; face parte integrantă din orice 
cultură umană. În fond, el reprezintă raţiunea de a fi şi justificarea 
ascetismului propovăduit de religiile din toate timpurile. 


III 


După ce am circumscris sistemul de interdicții precum şi funcţiile 
sale negative şi pozitive, ne propunem să determinăm cauzele care 
i-au dat naştere. 

Într-un anume sens, el este în mod logic implicat în chiar no- 
țiunea de sacru. Tot ce este sacru face obiectul respectului, iar 
orice sentiment de respect se traduce, pentru cel care-l încearcă, în 
unele mişcări de inhibiţie. Într-adevăr, o fiinţă respectată este tot- 
deauna exprimată la nivelul conştiinţei printr-o reprezentare care, 
datorită emoţiei pe care o inspiră, este încărcată cu o mare energie 
mentală ; prin urmare, este astfel înarmată încît să respingă departe 
de ea orice altă reprezentare care să o nege, fie în totalitate, fie 
parţial. Or, lumea sacrului întreţine cu lumea profanului un raport 
de antagonism. Ele corespund la două forme de viaţă care se exclud 
reciproc, neputînd fi trăite în acelaşi moment cu aceeaşi intensitate. 
Nu ne putem dărui pe deplin fiinţelor ideale cărora li se adresează 
cultul şi, în acelaşi timp, nouă înşine şi intereselor noastre palpa- 
bile ; sau pe deplin colectivităţii şi în întregime egoismului nostru. 
Avem de-a face cu două sisteme de stări de conştiinţă care ne 
orientează comportamentul spre doi poli de sens contrar. Cel care 
posedă cea mai mare forţă de acţiune trebuie prin urmare să încerce 
a-l respinge pe celălalt în afara conştiinţei. Cînd ne gîndim la lucru- 
rile sfinte, ideea unui obiect profan nu se poate înfăţişa spiritului 
nostru fără a întîmpina o rezistenţă ; ceva în noi se opune înră- 
dăcinării ei. Reprezentarea sacrului nu tolerează această vecinătate. 
Însă antagonismul psihic, excluderea reciprocă a ideilor trebuie în 
chip natural să ducă spre excluderea unor lucruri corespunzătoare. 
Pentru ca ideile să nu coexiste, trebuie ca lucrurile să nu intre în 
contact, să nu întreţină nici un fel de raporturi. Iată principiul 
interdicţiei. 

În plus, lumea sacrului este, prin definiţie, o lume aparte. Din 
moment ce se opune, prin toate caracteristicile pe care le-am e- 
numerat, lumii profane, trebuie tratată într-o manieră specifică : 
dacă am utiliza, în raporturile noastre cu lucrurile care o compun, 
gesturile, limbajul, atitudinile de care ne servim în relaţiile noastre 
cu lucrurile profane, ar însemna să-i ignorăm natura şi să o con- 
fundăm cu ceea ce nu este. Pe acestea din urmă le putem mînui în 
voie ; ne adresăm în deplină libertate fiinţelor vulgare ; prin urmare, 
nu ne vom atinge de fiinţele sacre sau, dacă o facem, trebuie să 
dăm dovadă de moderație ; nu vom vorbi în prezenţa lor sau nu 
vom practica limbajul curent. Tot ce se obişnuieşte în relaţiile noas- 
tre cu cele dintii trebuie exclus din relaţiile noastre cu celelalte. 

Dar dacă această explicaţie nu este inexactă, ea este totuşi insu- 
ficientă. Într-adevăr, există multe fiinţe respectate, fără a fi protejate 
de sisteme de interdicții riguroase de tipul celor pe care le-am 

descris. Fără îndoială, există un fel de tendinţă generală a spiritului 
de a localiza în medii diferite lucruri diferite, mai ales cînd sînt 
incompatibile unele cu altele. Dar mediul profan şi mediul sacru 
sînt nu numai distincte, ci şi închise unul faţă de celălalt : între ele 
se cască un abis. Trebuie deci să existe în natura lucrurilor sacre o 
rațiune particulară care face necesară o asemenea stare de izolare 
excepţională şi de ocluziune reciprocă. Într-adevăr, printr-un soi 
de contradicţie, lumea sacră pare înclinată, prin chiar natura sa, la 
a se dispersa în lumea profană, pe care de altminteri o exclude : 
deşi o respinge, deîndată ce intră în atingere cu ea, tinde să o 
pătrundă. De aceea şi este necesar să fie ţinute la distanţă una de 
cealaltă şi să se creeze un fel de vid între ele. 

Asemenea precauţiuni sînt necesare în virtutea extraordinarei 
proprietăţi de contagiune a caracterului sacru. Nu numai că el nu 
rămîne ataşat lucrurilor asupra cărora îşi lasă amprenta, dar se 
defineşte printr-un fel de instabilitate. Contactul cel mai superficial 
sau cel mai mediat îi este suficient pentru a se întinde de la un 
obiect la altul. Forţele religioase sînt reprezentate în aşa fel încât 
par întotdeauna pe cale de a se elibera din punctele unde sălăşlu- 
iesc pentru a invada tot ce se află în preajmă. Arborele nanja care 
adăposteşte spiritul unui strămoş este sacru pentru individul consi- 
derat a-l reîncarna pe acel strămoş. Dar şi orice pasăre care se 
aşează pe o creangă a copacului participă la aceeaşi caracteristică : 
este interzis să fie atinsă!. Am avut deja ocazia să arătăm cum 
simplul contact cu un churinga este suficient pentru a sanctifica 
oamenii şi obiectele? ; de altminteri, toate riturile de sfințire se 
întemeiază pe principiul contagiunii sacrului. Caracterul sacru al 
unui churinga este atît de mare încît acţiunea sa se face simțită de 
la distanță. Ne amintim cum el cuprinde nu numai peştera unde 
sînt păstrate, dar şi întreaga regiune din împrejurimi, animalele ce 
se adăpostesc în ea şi care nu mai pot fi ucise, plantele care cresc 
acolo şi care nu trebuie atinse?. Totemul şarpelui îşi are centrul 
într-un loc unde se află un ochi de apă. Caracterul sacru al tote- 
mului se transmite locului, ochiului de apă, apei înseşi, care este 
interzisă tuturor membrilor grupului totemic“. Iniţiatul trăieşte într-o 
atmosferă încărcată de religiozitate şi este el însuşi impregnat de 
ea5. Prin urmare, tot ceea ce posedă, tot ceea ce atinge este interzis 
femeilor şi trebuie sustras contactului lor, chiar şi o pasăre lovită 
cu băţul, cangurul străpuns de lancea sa, peştele care a muşcat din 


. Spencer și Gillen, Nat. Tr., p. 133. 

. V. supra, p. 118. 

„Spencer şi Gillen, Nat. Tr., pp. 134-135 ; Strehlow, II, p 78. 

. Spencer şi Gillen, North. Tr., pp. 167, 299. 

. In afara riturilor ascetice la care ne-am referit, există unele rituri pozitive, care au 
drept obiect să-l umple sau, cum spune Howitt, să-l satureze pe inițiat de 
religiozitate (Howitt, Nat. Tr., p. 535). Este adevărat că Howitt nu vorbeşte de 
religiozitate, ci de puteri magice ; dar se ştie că, pentru majoritatea etnografilor, 
termenul înseamnă pur şi simplu virtuţi religioase de natură impersonală. 

nada undiţei lui!. Dar, pe de altă parte, riturile cărora le este supus, 
precum şi obiectele care joacă un rol în cadrul lor, posedă o 
sfințenie superioară propriei sale sfinţenii: ea se transmite prin 
contagiune către tot ce evocă atît ideea unora cît şi a celorlalte. 
Dintele care i s-a smuls este considerat ca fiind cît se poate de 
sfînt?. Din acest motiv, nu poate mînca din carnea animalelor cu 
dinţi proemineţi pentru că ele amintesc de dintele extras. Ceremo- 
niile Kuringal se încheie printr-o spălare rituală? ; păsările acvatice 
îi sînt interzise neofitului pentru că amintesc de acest rit. Animalele 
care se caţără în vîrful copacilor sînt de asemenea sacre, pentru că 
se apropie foarte mult de Daramulun, zeul iniţierii, care sălăşluieşte 
în ceruri“. Sufletul defunctului este o fiinţă sacră : am văzut deja că 
respectiva proprietate se transmite de la trupul unde a sălăşluit 
sufletul, la locul unde a fost înmormîntat, la tabăra unde a locuit 
pe cînd era în viaţă şi care este distrusă sau părăsită, la numele pe 
care l-a purtat, la soţie şi la părinţii. E ca şi cum ar fi şi ei investiţi 
cu un caracter sacru ; prin urmare, trebuie să se păstreze o distanţă 
faţă de ei; ei nu sînt trataţi ca niște simpli profani. În societăţile 
observate de Dawson, numele lor, ca şi cel al defunctului, nu pot 
fi pronunţate în timpul perioadei de doliu“. Unele animale pe care 
le consumau curent sînt şi ele prohibite”. 

Caracterul de contagiune al sacrului reprezintă un fapt prea 
cunoscut? pentru a mai fi nevoie să-i demonstrăm existenţa prin 
exemple numeroase ; ne-am propus doar să stabilim că se aplică în 
cazul totemismul ca şi în religiile mai avansate. Odată constatat, el 
explică lesne extrema rigoare a interdicţiilor ce separă sacrul de 
profan. Din moment ce, în virtutea acestei extraordinare puteri de 
expansiune, cel mai neînsemnat contact, cea mai neînsemnată pro- 
ximitate, de ordin material sau pur şi simplu moral, cu o fiinţă 
profană sînt suficiente pentru a împinge forţele religioase în afara 
domeniului lor, şi din moment ce, pe de altă parte, ele nu pot să-l 
părăsească fără a-şi contrazice propria natură, un întreg sistem de 
măsuri este strict necesar pentru a menţine cele două lumi la o 
distanţă respectuoasă una faţă de cealaltă. Iată de ce îi este interzis 
omului de rînd nu numai să atingă, dar şi să privească, să audă 


Howitt, Ibid., pp. 674-675. 

Spencer şi Gillen, Nat. Tr., p. 454. Cf. Howitt, Nat. Tr., p. 561. 

Howitt, Nat. Tr., p. 557. 

Howitt, Ibid., p. 560. 

V. supra, pp. 279, 281. Cf. Spencer şi Gillen, Nat. Tr., p. 498 ; North. Tr., pp. 506, 
507, 518-519, 526; Howitt, Nat. Tr., pp. 449, 461, 409; Mathews, in Journ. R. S. 
of N. S. Wales, XXXVIII, p. 274 ; Schulze, loc. cit., p. 231; Wyatt, Adelaide and 
Encounter Bay Tribes in Woods, pp. 165, 198. 

Australian Aborigines, p. 42. 

Howitt, Nat. Tr., pp. 470-471. 

V. în această chestiune Robertson Smith, The Religion of the Semites, pp. 152 şi 
urm., 446, 481 ; Frazer, articolul intitulat Taboo din Encyclopaedia Britannica ; 
Jevons, Introduction to the History of Religion, pp. 59 şi urm. ; Crawley, Mystic 
Rose, cap. II-IX ; Van Gennep, Tabou et Totémisme à Madagascar, cap. II. 

sacrul ; de aceea cele două tipuri de viaţă nu trebuie să se amestece 
în conştiinţe. Sînt necesare cu atît mai multe precauţiuni pentru a 
le ţine la distanţă cu cît, deşi opunîndu-se unul celuilalt, ele tind să 
se confunde. 

Concomitent cu multiplicitatea interdicţiilor, înţelegem şi moda- 
litatea lor de funcţionare, precum şi sancţiunile ce le sînt asociate. 
Ca o consecinţă a contagiunii inerente sacrului, o fiinţă profană nu 
poate viola o interdicţie fără ca întreaga forţă religioasă de care s-a 
apropiat fără voie să nu se propage pînă la ea şi să nu-şi extindă 
imperiul asupră-i. Dar cum între ea şi el există un antagonism, este 
dependentă de o putere ostilă, iar ostilitatea nu poate să nu se 
manifeste sub forma unor reacţii violente, care tind să o distrugă. 
De aceea boala sau moartea sînt considerate a fi consecinţele natu- 
rale ale oricărei transgresiuni de acest gen ; în plus, se crede că ele 
se produc de la sine, în virtutea unui soi de necesitate fizică. 
Vinovatul simte cum o forţă ce-l domină şi împotriva căreia este 
neputincios îl copleşeşte. A mîncat un animal totemic ? Simte cum 
acesta pătrunde în el măcinîndu-i măruntaiele ; se culcă pe pămînt 
şi aşteaptă venirea morţii. Orice profanare implică o sfințire, care 
este însă redutabilă pentru subiectul consacrat şi chiar şi pentru cei 
din preajma sa. Urmările ei sancţionează în parte interdicția’. 

Se observă că această explicaţie a interdicţiilor nu depinde de 
simbolurile variabile cu ajutorul cărora pot fi concepute forţele 
religioase. Nu este important dacă ele sînt reprezentate sub forma 
unor energii anonime şi impersonale sau de către personalităţi 
înzestrate cu conştiinţă şi cu sentimente. Fără îndoială, în primul 
caz, se consideră că ele reacţionează împotriva transgresiunilor 
profanatoare într-o manieră automată şi inconștientă, iar în al 
doilea, că ascultă de pulsiuni pasionale, provocate de ofensa 
resimţită. Cele două concepţii, care au de altfel efecte practice 
identice, nu fac decît să exprime în două limbaje diferite unul şi 
acelaşi mecanism psihic. La baza amîndurora se află antagonismul 
dintre sacru şi profan, îmbinat cu remarcabila aptitudine a celui 
dintîi de a exercita o contagiune asupra celui de-al doilea ; or, atît 
antagonismul, cît şi contagiunea acţionează în acelaşi mod, fie că 
acest caracter sacru este atribuit unor forțe oarbe sau conştiințelor. 
Prin urmare, nu numai că viaţa propriu-zis religioasă nu începe 
doar acolo unde există personalităţi mitice, dar constatăm şi că, în 
acest caz, ritul rămîne neschimbat, indiferent dacă fiinţele religioase 
sînt sau nu personificate. Constatarea se va repeta în fiecare dintre 
capitolele următoare. 


1. V. supra, referinţele de la p. 124, n. 1. Cf. Spencer şi Gillen, North. Tr., pp. 323, 
324; Nat. Tr., p. 168 ; Taplin, The Narrinyeri, p. 16; Roth, North Queensland 
Ethnography, Bull. 10, in Records of the Australian Museum, VII, p. 76. 

2. Amintim că, atunci cînd interdicţia violată este religioasă, aceste sancţiuni nu 
sînt și singurele ; li se adaugă o pedeapsă propriu-zisă, sau o vestejire a opiniilor 
la adresa sa. 


IV 


Dacă însă contagiunea sacrului contribuie la a explica sistemul 
de interdicții, cum se explică ea însăşi ? 

S-a crezut că poate fi descifrată prin legile binecunoscute ale 
asociaţiilor de idei. Sentimentele pe care ni le inspiră o persoană 
sau un lucru se extind prin contagiune de la ideea acelui lucru sau 
a acelei persoane, la reprezentările asociate ei şi, prin urmare, la 
obiectele exprimate de respectivele reprezentări. Respectul pe 
care-l nutrim pentru o fiinţă sacră se comunică astfel către tot ce 
are de-a face cu ea, către tot ce-i seamănă, amintind-o. Fără îndo- 
ială, omul cultivat nu se lasă înşelat de asemenea asociaţii ; el ştie 
că astfel de emoţii derivate se datorează unor simple jocuri de 
imagini, unor combinaţii în întregime mentale şi el evită să cadă 
pradă superstiţiilor pe care asemenea iluzii tind a le determina. Se 
spune însă că omul primitiv îşi obiectivează cu naivitate impresiile, 
fără a le critica. Îi inspiră un lucru o teamă reverenţioasă ? Trage 
deîndată concluzia că o forţă augustă şi redutabilă sălăşluieşte 
de-adevăratelea în el ; se ţine deci la distanţă, tratîndu-l ca şi cum 
ar fi sacru, deşi el nu are nici un drept la un asemenea titlul. 

Dar înseamnă să uităm că religiile cele mai primitive nu sînt 
singurele care au atribuit caracterului sacru o asemenea putere de 
propagare. Chiar şi în cazul cultelor de dată mai recentă, există un 
ansamblu de rituri care se întemeiază pe acest principiu. Orice 
sfințire prin intermediul miruirii sau al lustraţiilor nu constă ea oare 
în transferul asupra unui obiect profan a virtuţilor sanctifiante ale 
unui obiect sacru ? Este totuşi greu să vedem în catolicul luminat 
de astăzi un fel de sălbatec înapoiat, care continuă să se lase înşelat 
de propriile-i asociaţii de idei, fără ca nimic, în natura lucrurilor, să 
explice şi justifice asemenea modalităţi de gîndire. De altfel, omului 
primitiv i se atribuie în mod foarte arbitrar tendinţa de a-şi obiectiva 
orbeşte toate emoţiile. În viaţa cotidiană, în detaliul ocupaţiilor 
sale laice, el nu pune pe seama unui lucru proprietăţile unui alt 
lucru, aflat în apropiere sau invers. Dacă este mai puţin iubitor 
decît noi de claritate şi de diferențieri, nu înseamnă că există în el 
nu ştiu ce aptitudine deplorabilă de a amesteca şi de a confunda 
totul. Numai gîndirea religioasă manifestă o înclinaţie accentuată 
pentru acest tip de confuzii. Prin urmare, trebuie să căutăm originea 
unor astfel de predispoziţii în natura specială a lucurilor religioase 
şi nu în legile generale ale inteligenţei umane. 


1. V. Jevons, Introduction to the History of Religion, pp. 67-68. Nu vom spune 
nimic despre teoria, de altfel nu prea explicită, a lui Crawley (Mystic Rose, cap. 
IV-VID, după care contagiunea tabuurilor s-ar datora unei interpretări eronate a 
anumitor fenomene de contagiune. Ea este arbitrară. Cum remarca pe bună 
dreptate Jevons în pasajul la care am făcut trimitere, caracterul contagios al 
sacrului este afirmat a priori, şi nu pe baza unor experienţe prost interpretate. 


CULTUL NEGATIV ŞI FUNCŢIILE SALE 297 


Cînd o forţă sau o proprietate ne pare a constitui o parte inte- 
grantă, un element constitutiv al subiectului în care sălăşluieşte, nu 
ne putem reprezenta cu uşurinţă desprinderea ei, pentru a se depla- 
sa aiurea. Un corp se defineşte prin masa şi compoziţia sa atomică ; 
de aceea nici nu putem concepe că ar putea comunica, pe calea 
contactului, vreuna din aceste caracteristici distinctive. Dar, din 
contra, dacă este vorba de o forţă care a pătruns în trup venind 
dinafară, cum nimic nu o leagă de el, cum se găseşte acolo în 
calitate de element străin, nu există nimic inacceptabil în ideea că 
ar putea să-l părăsească. Căldura sau electricitatea primite de un 
obiect oarecare dintr-o sursă externă sînt transmisibile mediului 
ambiant, iar spiritul acceptă fără vreo rezistenţă posibilitatea unei 
asemenea transmiteri. Extrema uşurinţă de radiaţie şi difuziune a 
forţelor religioase nu are prin urmare nimic surprinzător, dacă ele 
sînt în general concepute ca exterioare fiinţelor în care sălăşluiesc. 
Or, este tocmai ce presupune teoria pe care am propus-o. 

Ele nu sînt, într-adevăr, decît forțe colective ipostaziate, adică 
forţe morale ; sînt alcătuite din ideile şi sentimentele pe care le 
trezeşte în noi spectacolul societăţii, nu din senzațiile care provin 
din lumea fizică. Sînt, prin urmare, eterogene faţă de lucrurile sen- 
sibile în care le situăm. Le pot împrumuta formele exterioare şi 
materiale sub care sînt înfăţişate ; dar nu le datorează nimic din 
ceea ce constituie eficacitatea lor. Nu ţin prin legături interne de 
diversele lor suporturi ; nu au rădăcini în acestea ; după o expresie 
pe care am folosit-o deja!, şi care le caracterizează mai bine, ele 
sînt supraadăugate. 

De aceea nu există obiecte care să fie, spre deosebire de altele, 
predestinate a le accepta. Cele mai nesemnificative, cele mai vul- 
gare chiar pot îndeplini acest rol: hazardul circumstanțelor decide 
care vor fi aleşii. Ne amintim termenii în care Codrington vorbeşte 
despre mana : «Este, afirmă el, o forţă nefixată pe un obiect material, 
dar care poate fi adusă pe aproape orice fel de obiect. La fel, după 
Miss Fletcher, dakota reprezenta wakan-ul ca pe un fel de forţă 
ambulantă care circulă prin lume, oprindu-se ici şi colo fără a se 
fixa definitiv nicăieri”. Chiar şi religiozitatea inerentă omului are 
acelaşi caracter. Desigur, în lumea experienţei nu există ființă mai 
apropiată de însăşi sursa oricărei vieţi religioase ; nimeni nu parti- 
cipă mai direct, din moment ce ea se elaborează în conştiinţele 
omeneşti. Şi totuşi, ştim că principiul religios care-l însufleţeşte pe 
om, adică sufletul, îi este parţial exterior. 

Dar dacă forțele religioase nu au nicăieri un loc al lor, mobi- 
litatea lor devine lesne de explicat. Din moment ce nimic nu le 
leagă de lucrurile în care le localizăm, este natural ca, la cel mai 


1. V. supra, p. 212. 
2. V.p. 181. 
3. V. supra, pp. 185-186. 

mic contact, să se elibereze, ca să spunem aşa, împotriva propriei 
lor voințe, pentru a se propaga mai departe. Intensitatea lor le 
incită la această propagare pe care totul o favorizează. De aceea 
sufletul însuşi, deşi ţine de trup prin legături cu totul personale, 
ameninţă fără încetare să se elibereze : toate orificiile, toţi porii 
organismului sînt tot atîtea căi prin care tinde să se răspîndească şi 
să se difuzeze în afară!. 

Ne dăm însă şi mai bine seama de fenomenul pe care încercăm 
să-l înțelegem dacă, în loc să considerăm noţiunea de forţe reli- 
gioase ca fiind în întregime constituită, încercăm să descifrăm însuşi 
procesul mental din care rezultă. 

Am văzut că, între-adevăr, caracterul sacru al unei fiinţe nu-şi 
datorează atributele intrinseci nimănui. Animalul totemic inspiră 
sentimente religioase nu pentru că ar avea cutare aspect sau cutare 
proprietate ; ele rezultă din cauze cu totul străine de natura obiec- 
tului pe care se fixează. Sînt constituite de impresiile de reconfort 
şi de dependenţă pe care acţiunea societăţii le provoacă în conşti- 
inţe. Prin ele însele, aceste emoţii nu sînt legate de ideea vreunui 
obiect determinat ; dar, pentru că este vorba de emoţii şi pentru că 
ele sînt deosebit de intense, sînt prin excelenţă contagioase. Sînt 
asemenea unei pete de ulei ; se extind la toate stările mentale care 
preocupă spiritul în acel moment ; pătrund şi contaminează în spe- 
cial reprezentările exprimînd diversele obiecte pe care omul le ţine 
în mîini sau le are sub ochi în acele clipe : desenele totemice de pe 
trupul său, bull-roarers zornăind, stîncile din preajmă, pămîntul pe 
care calcă etc. Astfel, obiectele înseşi capătă o valoare religioasă, 
care nu le este de fapt inerentă, ci conferită din afară. Contagiunea 
nu reprezintă deci un soi de procedeu secundar prin care caracterul 
sacru, odată dobîndit, s-ar propaga ; este însuşi procedeul prin care 
se dobîndeşte. Se fixează prin contagiune ; nu e de mirare că se şi 
transmite prin contagiune. Realitatea îi este conferită de o emotie 
specială ; dacă se ataşează de un obiect, înseamnă că această emoție 
a întîlnit acel obiect. Este prin urmare natural ca, de la acesta, să se 
extindă la toate celelalte pe care le întîlneşte în proximitatea sa, 
adică la cele pe care o rațiune oarecare, contiguitatea materială sau 
pura similitudine, le-a apropiat în spirite de cel dintii. 

Astfel, contagiunea caracterului sacru îşi află explicaţia în teoria 
pe care am propus-o cu privire la forțele religioase, şi, prin chiar 
aceasta, serveşte la a o confirma?. În acelaşi timp, ne ajută să înţe- 
legem o trăsătură a mentalităţii primitive asupra căreia am atras 
atenţia anterior. 


1. Este ceea ce a demonstrat Preuss în articolele deja citate din Globus. 

2. Este adevărat că această contagiune nu este specifică forțelor religioase ; cele 
care depind de magie au aceeaşi proprietate şi totuşi este evident că ele nu 
corespund unor sentimente sociale obiectivate. Căci forţele magice au fost con- 
cepute după modelul forţelor religioase. Vom reveni asupra acestui punct în 
cele ce urmează (V. p. 331). 

Am văzut! cu câtă uşurinţă confundă omul primitiv regnurile şi 
identifică lucrurile cele mai eterogene, oameni, animale, plante, 
aştri etc. Întrezărim acum una dintre cauzele care au contribuit cel 
mai mult la a înlesni aceste confuzii. Pentru că forțele religioase 
sînt eminamente contagioase, se întîmplă mereu ca un acelaşi prin- 
cipiu să însufleţească lucrurile cele mai diferite : trece din unele în 
celelalte, fie printr-o banală apropiere materială, fie printr-o simili- 
tudine superficială. Astfel încît oamenii, animalele, plantele, stîncile 
sînt considerate a ţine de acelaşi totem : oamenii, pentru că poartă 
numele animalului; animalele, pentru că amintesc emblema 
totemică ; plantele, pentru că servesc la hrana animalelor ; stîncile, 
pentru că împodobesc locul unde se celebrează ceremoniile. Or, 
forțele religioase sînt considerate ca sursa oricărei eficacităţi ; 
fiinţele care posedau un acelaşi principiu religios trebuiau deci 
cosiderate ca fiind de o aceeaşi esenţă, nedeosebindu-se unele de 
altele decît prin caracteristici secundare. De aceea a părut cît se 
poate de natural să fie situate într-o aceeaşi categorie şi considerate 
ca varietăţi ale aceluiaşi gen, transmutabile unele în altele. 

Stabilirea acestui raport face ca fenomenele de contagiune să 
apară într-o lumină nouă. Considerate în sine, par străine de viaţa 
logică. Nu au ele oare drept efect să amestece şi să confunde 
fiinţele, în ciuda diferenţelor lor naturale ? Am văzut însă că aceste 
confuzii şi participări au jucat un rol logic, de o mare utilitate : au 
servit la a asocia lucruri pe care senzațiile le disociau. Prin urmare, 
sursa acestor apropieri şi a acestor amestecuri, contagiunea, nu se 
caracterizează prin acea iraţionalitate fundamentală pe care am 
putea fi înclinați să i-o atribuim din capul locului. Ea a deschis 
calea explicaţiilor ştiinţifice ale viitorului. 


1. V. supra, pp. 217 şi urm. 


CAPITOLUL II 


Cultul pozitiv 


I. Elementele sacrificiului 


Oricare ar fi importanţa cultului negativ, şi deşi are efecte pozi- 
tive indirecte, el nu conţine în sine propria-i rațiune de a fi; deşi 
introduce în viaţa religioasă, mai degrabă o presupune decît o 
constituie. Îl îndeamnă pe credincios să evite lumea profană, pentru 
a-l determina să se apropie de lumea sacrului. Fiinţa umană nu a 
conceput nici o clipă că îndatoririle sale faţă de forţele religioase 
s-ar putea reduce la o simplă abstinenţă de la orice fel de raporturi ; 
totdeauna a considerat că întreținea cu ele raporturi pozitive şi 
bilaterale reglate şi organizate de un întreg ansamblu de practici 
rituale. Acestui sistem special de rituri îi dăm numele de cult pozitiv. 

Multă vreme, nu s-a ştiut aproape nimic despre cultul pozitiv al 
religiei totemice. Nu se cunoşteau decît riturile de iniţiere, şi acelea 
insuficient. Dar observaţiile lui Spencer şi Gillen, pregătite de 
Schulze şi confirmate de Strehlow, cu privire la triburile Australiei 
centrale au acoperit în parte lacuna din informaţiile noastre. O 
sărbătoare, pe care respectivii exploratori au descris-o în mod spe- 
cial, pare să domine întregul cult totemic : este vorba de sărbătoarea 
pe care arunta, după spusele lui Spencer şi Gillen, o numesc 
Intichiuma. Este adevărat că Strehlow constestă acest sens al cu- 
vîntului. După el, intichiuma (sau, în ortografia lui, intijiuma), ar 
însemna a instrui şi ar desemna ceremoniile reprezentate în faţa 
tînărului pentru a-l iniţia în tradiţiile tribului. Sărbătoarea pe care o 
vom descrie s-ar numi mbajalkatiuma, adică a fecunda, a aduce 
în stare bună!. Nu ne propunem să ne pronunţăm în această ches- 
tiune de vocabular, care se referă cu atît mai puţin la fondul lucru- 
rilor, cu cât riturile despre care va fi vorba sînt şi ele celebrate în 
cursul iniţierii. Pe de altă parte, cum termenul Intichiuma aparţine 
astăzi limbajului curent al etnografiei, şi cum a devenit aproape un 
substantiv comun, ni se pare inutil să-l înlocuim cu un altul?. 


1 Strehlow, I, p. 4. 

2 Bineînţeles, cuvîntul care desemnează această sărbătoare variază de la trib la 
trib. Indigenii urabuna o numesc Pifjinta (North. Tr., p. 284); triburile 
warramunga, Ibalaminta Ubid., p. 297) etc. 

Data la care are loc Intichiuma depinde, în mare parte, de 
anotimp. În Australia centrală există două anotimpuri net separate : 
unul, uscat, care durează mult ; celălalt, ploios, care este, din contra, 
foarte scurt şi adesea variabil. Deîndată ce încep ploile, plantele 
țîşnesc din pămînt ca prin minune, animalele se înmulţesc, iar 
ținuturile care, în ajun, nu erau decît nişte deșerturi sterile se acope- 
ră pe dată de o faună şi o floră luxuriantă. Intichiuma se celebrează 
exact în momentul cînd anotimpul fertil se apropie. Numai că, 
pentru că perioada ploilor este foarte neregulată, data ceremoniilor 
nu poate fi fixată odată pentru totdeauna. Ea variază după cir- 
cumstanţele climatice, asupra cărora doar şeful grupului totemic, 
Alatunja, se poate pronunţa : cînd se decide asupra zilei potrivite, 
îşi anunţă tovarăşiil. 

Fiecare grup totemic îşi are propria Intichiuma. Dar dacă ritul 
s-a generalizat la toate societăţile centrale, nu este totuşi peste tot 
acelaşi ; nu coincide la warramunga şi la arunta ; variază, nu numai 
de la trib la trib, dar şi, în interiorul aceluiaşi trib, de la clan la clan. 
La drept vorbind, diversele mecanisme care sînt astfel puse în 
funcţie sînt prea înrudite unele cu altele pentru a putea fi complet 
disociate. Se pare că nu există ceremonii care să nu recurgă la mai 
multe mecanisme, foarte inegal dezvoltate însă : ceea ce, într-un 
caz, nu există decît ca virtualitate, ocupă în altă parte tot spaţiul 
ceremoniei şi invers. Este totuşi important să le deosebim cu grijă ; 
căci ele constituie tot atîtea tipuri rituale diferite care trebuiesc 
descrise şi explicate separat, chiar dacă am încerca ulterior să le 
descoperim eventuala rădăcină comună. 

Vom începe cu cele care pot fi observate în special la arunta. 


Sărbătoarea cuprinde două faze succesive. Riturile ce se succed 
în cea dintîi urmăresc să asigure prosperitatea speciei animale sau 
vegetale care serveşte clanului drept totem. Mijloacele folosite în 
acest scop se reduc la câteva tipuri principale. 

Ne amintim că strămoşii legendari din care se consideră că 
descinde fiecare clan au trăit altădată pe pămînt, lăsînd urme ale 
trecerii lor. Ele constau în principal în pietre sau stînci pe care le-ar 
fi aşezat în anumite locuri sau care s-ar fi format în punctele unde 
ei s-au cufundat în pămînt. Stîncile şi pietrele sînt considerate a 
repezenta trupurile sau părţi din trupurile strămoşilor a căror amin- 
tire o învie, întruchipînd-o. Prin urmare, ele reprezintă şi animalele 
sau plantele care serveau acelor strămoşi de totemuri, din moment 
ce individul este totuna cu totemul său. Li se atribuie deci aceeaşi 
realitate, aceleaşi proprietăţi cu animalele sau plantele din aceeaşi 


1. Schulze, loc. cit., p. 243 ; Spencer şi Gillen, Nat. Tr., pp. 169-170. 

specie existente în prezent. Dar au, asupra acestora din urmă, 
avantajul de a fi nepieritoare, de a nu cunoaşte boala şi moartea. 
Ele constituie deci o rezervă de viaţă animală şi vegetală perma- 
nentă, imuabilă şi mereu disponibilă. De aceea respectiva rezervă 
este folosită pentru a se asigura, într-un anume număr de cazuri, 
reproducerea speciei. 

Iată, de pildă, cum procedează pentru a sărbători Intichiuma 
clanul Omizii wichetty, la Alice Springs!. 

În ziua fixată de şef, toţi membrii grupului totemic se adună în 
tabăra principală. Bărbaţii celorlalte totemuri se retrag la o oarecare 
distanţă? ; la arunta, există interdicţia de a participa la celebrarea 
ritului, care are toate caracteristicile unei ceremonii secrete. Un 
individ dintr-un alt totem, dar din aceeaşi fratrie, poate fi invitat, 
din politeţe, să asiste ; dar doar în calitate de martor. În nici un caz 
nu poate juca vreun rol decisiv. 

Deîndată ce oamenii totemului s-au adunat, pornesc la drum, în 
tabără nemairămînînd decît doi sau trei dintre ei. Goi puşcă, fără 
arme, fără nici una din podoabele obişnuite, înaintează în şir, într-o 
tăcere adîncă. Atitudinea, mersul lor sugerează o gravitate reli- 
gioasă : actul la care iau parte are, în concepţia lor, o importanţă 
excepţională. De aceea sînt obligaţi să ţină un post riguros pînă la 
sfîrşitul ceremoniei. 

Ţinutul pe care-l traversează este populat de amintirile glorioase 
ale strămoşilor. În cele din urmă ajung într-un loc unde este înfipt 
în pămînt un bloc mare de cuarţit, înconjurat de mici pietre rotun- 
jite. Blocul întruchipează omida witchetty la maturitate. Alatunja îl 
loveşte cu un fel de albie mică din lemn numită apmara?, în timp 
ce psalmodiază un cîntec care invită animalul să se ouă. La fel 
procedează cu pietrele, care întruchipează ouăle animalului, şi 
freacă stomacul fiecărui participant cu una dintre ele. Toată lumea 
coboară apoi la poalele unei stînci, de asemenea celebrată în mitu- 
rile din Alcheringa, la baza căreia se află o altă piatră reprezentind 
tot omida witchetty. Alatunja o loveşte cu apmara ; însoțitorii săi 
procedează la fel cu ramuri ale arborelui de gumă rupte pe drum şi 
totul se petrece în sunetul cîntecelor care reînnoiesc invitaţia adre- 
sată anterior animalului. Vreo zece locuri diferite sînt vizitate rînd 
pe rînd, uneori situate la o milă unele de altele. În fiecare dintre 
ele, în fundul vreunei peşteri sau chiar într-o adîncitură, se află o 
piatră considerată a întruchipa omida witchetty în vreuna din diver- 
sele sale înfăţişări sau din fazele existenţei sale, şi se repetă aceleaşi 
ceremonii. 

Sensul ritului este evident. Alatunja loveşte pietrele sacre pentru 
a ridica praful de pe ele. Firele acestui praf sfînt sînt considerate ca 


1. Spencer şi Gillen, Nat. Tr., pp. 170 şi urm. 
2. Bineînţeles, femeile au aceleaşi obligaţii. 
3. Apmara este singurul obiect care este luat din tabără. 

tot atîtea fărîme de viaţă ; fiecare dintre ele conţine un principiu 
spiritual care, deîndată ce pătrunde într-un organism din aceeaşi 
specie, va da naştere unei noi fiinţe. Iar crengile mînuite de asis- 
tență servesc la a împrăştia în toate direcţiile preţiosul praf, care se 
împrăştie peste tot locul pentru a-şi îndeplini misiunea fecunda- 
toare. Astfel s-ar asigura reproducerea abundentă a speciei animale 
pe care clanul o are, ca să spunem aşa, în pază şi de care depinde. 

Indigenii înşişi interpretează astfel ritul. În clanul ilpirla (un fel 
de răşină dulce), de pildă, se procedează în modul următor. Cînd 
soseşte ziua potrivită pentru Intichiuma, grupul se adună într-un 
loc unde se înalţă o piatră mare, înaltă de aproximativ cinci picioa- 
re ; deasupra ei, se ridică o a doua, foarte asemănătoare cu cea 
dintii, înconjurată de alte pietre, mai mici. Şi unele şi celelalte 
reprezintă mormane de răşină. Alatunja sapă pămîntul de la poalele 
rocilor şi dezgroapă un churinga, îngropat, după credinţă, în vemu- 
rile Alcheringa, întruchipînd la rîndul său un fel de chintesenţă a 
răşinei. Se caţără apoi în vârful stîncii celei mai înalte şi o freacă 
mai întîi cu acel churinga, apoi cu pietrele mai mici din jurul ei. În 
fine, mătură praful care s-a adunat astfel la suprafaţa stîncii cu 
ajutorul crengilor : pe rînd, fiecare din participanţi procedează la 
fel. Or, după cum arată Spencer şi Gillen, indigenii sînt convinşi «că 
praful astfel împrăştiat se va aşeza pe copacii mulga şi va produce 
răşina». Operațiunile sînt într-adevăr însoţite de un cîntec intonat 
de asistenţă, în care se exprimă această idee’. 

Variante ale acestui rit se întîlnesc şi în alte societăţi. La 
urabunna, există o stîncă care întuchipează pe un strămoş al cla- 
nului şopiîrlei ; din ea, sînt desprinse, şi apoi aruncate în toate 
direcţiile, pietre, pentru a se obţine o producţie abundentă de 
şopîrle?. Tot la acest trib, există un banc de nisip, intim asociat, 
prin tradiţia mitologică, de totemul păduchelui. In acelaşi loc se 
află doi arbori, dintre care unul este denumit arborele cu păduchi 
obişnuiţi, iar celălalt, arborele cu păduchi-crab. Nisipul este frecat 
de copaci, apoi împrăştiat în toate direcţiile cu convingerea că, pe 
această cale, păduchii se vor înmulţi?. Indigenii mara împrăștie 
praful de pe pietrele sacre, procedînd astfel la Intichiuma albinelor‘. 
Ín cazul cangurului de cîmpie, se utilizează o metodă uşor diferită. 
Balega de cangur este înfăşurată într-o iarbă anume, foarte apreciată 
de acest animal şi care, din acest motiv, ţine de totemul Cangurului. 
Balega astfel învelită este aşezată pe pămînt, între două straturi din 
aceeaşi iarbă, şi i se dă foc. Flacăra se transmite crengilor, care sînt 
apoi fluturate în aşa fel încît scînteile să se împrăştie în toate direc- 
tiile. Scînteile joacă rolul prafului din cazurile precedente. 


. Nat. Tr., pp. 185-180. 
. North. Tr., p. 288. 
Ibid. 
„.Nortb. Tr., p. 312. 
Ibid. 

Într-un număr anume de clanuri!?, pentru ca ritul să fie şi mai 
eficient, oamenii amestecă cu substanţa pietrei ceva din propria lor 
substanţă. Tinerii îşi deschid venele şi lasă să curgă valuri de sînge 
pe stîncă. Este ceea se întîmplă la arunta, mai ales cu ocazia 
Intichiumei florii Hakea. Ceremonia se petrece într-un loc sacru, în 
jurul unei pietre de asemenea sacre, care reprezintă, în concepţia 
indigenilor, florile Hakea. După cîteva operaţiuni preliminare, «bă- 
trînul care diriguieşte desfăşurarea ritului, îl invită pe un tînăr să-şi 
deschidă venele. Acesta îi dă ascultare şi-şi lasă sîngele să se răs- 
pîndească în voie pe piatră, în timp ce asistenţa continuă să cînte. 
Sîngele curge pînă ce acoperă în întregime piatra». Scopul practicii 
este de a intensifica într-un anume fel virtuțile pietrei şi de a-i 
stimula eficacitatea. Nu trebuie să uităm că membrii clanului sînt ei 
înşişi înrudiţi cu planta sau animalul al cărui nume îl poartă ; în ei, 
mai ales în sîngele lor, sălăşluieşte acelaşi principiu de viaţă. Este 
prin urmare natural ca sîngele şi germenii mistici pe care-i transpor- 
tă să fie folosiţi pentru a asigura reproducerea regulată a speciei 
totemice. La arunta există obiceiul ca, atunci cînd cineva este bol- 
nav sau obosit, unul din tinerii săi tovarăşi să-şi deschidă venele, 
stropindu-l cu propriu-i sînge, pentru a-l face să prindă puteri”. 
Dacă sîngele poate astfel trezi un om la viaţă, nu este surprinzător 
că poate servi şi la a o trezi în specia animală sau vegetală cu care 
omul din clan se identifică. 

Acelaşi procedeu este folosit în Intichiuma Cangurului la undiara 
(arunta). Teatrul ceremoniei este un ochi de apă situat la poalele 
unei stînci abrupte. Stînca reprezintă un animal-cangur din 
Alcheringa, ucis şi depus în acel loc de un om-cangur din aceeaşi 
epocă ; de aceea se consideră că acolo sălăşluiesc nenumărate 
spirite-cangur. După ce un anumit număr de pietre sacre au fost 
frecate unele de altele în maniera pe care am descris-o, mai mulţi 
participanţi se caţără pe stîncă şi lasă să le curgă sîngele de-a lungul 
ei“. «După spusele indigenilor, scopul ceremoniei este actualmente 
următorul. Sîngele omului-cangur, astfel răspîndit pe stîncă, are 
menirea de a alunga de acolo spiritele cangurilor-animale, împrăş- 
tiindu-le în toate direcţiile ; ceea ce trebuie să aibe drept efect 
creşterea numărului de canguri». La arunta, există chiar un caz în 
care sîngele pare a constitui principiul activ al ritului. Grupul Emu 


. Vom vedea că ele sînt mult mai numeroase decît susţin Spencer şi Gillen. 

. Nat. Tr., pp. 184-185. 

. Nat. Tr., pp. 438, 461, 464; North. Tr., pp. 596 şi urm. 

. Nat. Tr., p. 201. 

. Ibid., p. 206. Folosim limbajul lui Spencer şi Gillen şi, împreună cu ei, afirmăm 
că ceea ce se degajă din stînci sînt spiritele cangurilor (spirits sau spirit parts of 
kangoroo). Strehlow QII, p. 7) contestă exactitatea expresiei. După el, ritul 
provoacă apariția unor canguri reali, trupuri vii. Observaţia sa este însă lipsită de 
interes, ca şi cea cu privire la noțiunea de ratapa (v. supra, p. 232). Germenii de 
cangur care se eliberează astfel din stînci nu sînt vizibili ; prin urmare, nu sînt 
alcătuiți din aceeași substanţă cu cangurii percepuți de simțurile noastre. Acesta 

nu foloseşte nici pietrele sacre, nici altceva asemănător. Alatunja 
împreună cu cîţiva participanţi stropesc pămîntul cu propriul lor 
sînge ; pe solul astfel udat, sînt trasate dungi de diverse culori, care 
reprezintă părţile trupului unui emu. Asistenţa îngenunchiază în 
jurul desenului, intonînd un cîntec monoton. Din emuul fictiv astfel 
supus incantaţiei şi, în consecinţă, din sîngele folosit pentru a-l 
închipui, se consideră că izvorăsc principiile vii care însufleţesc 
embrionii noii generaţii, împiedicînd specia să dispară. 

La indigenii wonkgongaru? există un clan care are dept totem o 
anumită specie de peşte ; în Intichiuma acestui totem, sîngele joacă 
din nou rolul principal. După ce şi-a pictat trupul ca pentru cere- 
monie, şeful grupului intră într-un ochi de apă şi se aşează în el. 
Apoi, cu nişte oscioare ascuţite, îşi străpunge rînd pe rînd scrotul şi 
pielea din jurul buricului. «Sîngele curge din diversele răni, se 
răspîndeşte în apă şi dă naştere peştilor”. 

Printr-o practică întru totul similară, indigenii dieri cred că asi- 
gură reproducerea a două dintre totemurile lor, şarpele-covor şi 
şarpele-woma (şarpe obişnuit. Un mura-mura, numit Minkani, ar 
sălăşlui la poalele unei dune. Trupul său este întruchipat de ose- 
mintele fosilelor unor animale sau reptile asemănătoare, după pă- 
rerea lui Howitt, celor din deltele rîurilor care se varsă în lacul 
Eyre. Cînd a venit ziua ceremoniei, bărbaţii se adună şi se îndreaptă 
spre locul unde se află Minkani. Încep să sape pînă ce ajung la un 
strat de pămînt umed pe care-l numesc «excrementele lui Minkani». 
Din acest moment, săpăturile continuă cu mari precauţiuni, pînă ce 
este scos la iveală «cotul lui Minkani». Doi bărbaţi îşi deschid venele 
şi lasă să le curgă sîngele pe piatra sacră. Se intonează cîntecul lui 
Minkani, în vreme ce participanţii, însufleţiţi de o adevărată frene- 
zie, încep a se lovi unii pe alţii cu armele. Bătălia durează pînă la 
reîntoarcerea în tabăra situată cam la o milă. Aici intervin femeile, 
punînd capăt înfruntării. Sîngele care curge din răni este colectat şi 
amestecat cu «excrementele lui Minkani», iar produsul amestecului 
este însămînţat pe dune. De-ndată ce ritul a fost împlinit, toată 
lumea este convinsă că şerpii-covor se vor naşte din abundență‘. 

În unele cazuri, se foloseşte drept principiu întremător chiar 
substanţa a cărei producere este urmărită. La kaitish, de pildă, o 
piatră sacră, care-i reprezintă pe eroii mitici ai clanului Apei, este 
stropită cu apă în timpul unei ceremonii avînd drept scop obţinerea 


este sensul afirmațiilor lui Spencer şi Gillen. Este cît se poate de limpede că nu 
poate fi vorba de spirite pure, precum cele pe care le-ar putea concepe un 
creştin autentic. Ca şi sufletele umane, ele au o formă materială. 

„Nat. Ir, p. 181. 

. Trib situat la est de lacul Eyre. 

. North. Tr., pp. 287-288. 

. Howitt, Nat. Tr., p. 798. Cf. Howitt, Legends of the Dieri and Kindred Tribes of 
Central Australia, in J. A. I, XXIV, pp. 124 şi urm. Howitt este de părere că 
ceremonia ar fi îndeplinită de oamenii totemului, dar nu este în măsură să 
certifice faptul. 

ploii. Este evident că, pe această cale, se încearcă intensificarea 
virtuţilor productive ale pietrei, la fel ca în cazul folosirii sîngelui, 
şi din aceleaşi motive!. La populaţiile mara, executantul ia apă 
dintr-o scobitură sacră, bea, apoi scuipă în toate direcţiile?. La 
indigenii worgaia, cînd ignamele încep să crească, şeful clanului 
Ignamei îi trimite pe oamenii din fratria căreia el însuşi nu-i aparţine 
să culeagă aceste plante ; i se înfăţişează cîteva dintre ele, cerîn- 
du-i-se să intervină pentru ca specia să se dezvolte bine. Ia una, o 
muşcă şi aruncă bucăţile în toate direcțiile. La indigenii kaitish, 
cînd, după diferite rituri pe care nu le mai descriem, sămînţa unei 
anumite plante, numită Erlipinna, a atins deplina maturitate, şeful 
totemului o aduce în tabăra bărbaţilor şi o mărunţeşte între două 
pietre ; praful astfel obţinut este adunat cu pioşenie, iar câteva fire 
sînt aşezate pe buzele şefului care, suflînd, le împrăștie în toate 
direcţiile. Contactul cu gura şefului, care posedă o virtute sacra- 
mentală cu totul specială are, fără îndoială, drept obiect stimularea 
vitalităţii germenilor din seminţe ; aruncate în toate punctele cardi- 
nale, ele vor transmite plantelor proprietăţile fecundatoare pe care 
le posedă‘. 

Pentru indigen, eficacitatea acestor rituri este mai presus de orice 
îndoială : el este convins că ele trebuie să producă rezultatele pe 
care le aşteaptă, în virtutea unei necesităţi. Dacă realitatea îi înşeală 
aşteptările, conchide pur şi simplu că au fost contracarate de male- 
ficiile vreunui grup ostil. În orice caz, nu-i vine în minte că un 
rezultat favorabil ar putea fi obţinut pe alte căi. Dacă, din întîm- 
plare, vegetaţia creşte sau animalele proliferează înainte ca el să fi 
procedat la Intichiuma, presupune că o altă Intichiuma a fost cele- 
brată, sub pămînt, de sufletele strămoşilor şi că cei în viaţă culeg 
roadele ceremoniei subterane”. 


„.Nortb. Tr., p. 295. 

. Ibid., p. 314. 

. Ibid., pp. 296-297. 

. Nat. Tr., p. 170. 

Ibid., p. 519. — Analiza riturilor pe care le-am studiat s-a întemeiat exclusiv pe 
observaţiile lui Spencer şi Gillen. După ce am încheiat redactarea prezentului 
capitol, Strehlow a publicat al treilea fascicol al lucrării sale, care se ocupă tocmai 
de cultul pozitiv şi, în special, de Intichiuma sau, cum spune el, de riturile 
mbatjalkatiuma. Nu am găsit însă în lucrarea sa nici un element care să ne 
determine a ne modifica descrierea sau măcar a o completa prin informaţii 
suplimentare. Cele mai interesante informaţii pe care le aduce Strehlow asupra 
acestui subiect se referă la faptul că efuziunile şi ofrandele de sînge sînt mult 
mai frecvente decît ne-am putea imagina după descrierile lui Spencer şi Gillen 
(v. Strehlow, III, pp. 13, 14, 19, 29, 39, 43, 46, 56, 67, 80, 89). 

De altfel, informaţiile lui Strehlow cu privire la cult trebuie utilizate cu prudenţă, 
căci nu a fost martor la riturile pe care le descrie ; s-a mărginit să culeagă mărturii 
orale, în general destul de sumare (v. fascicolul III, prefața lui Leonhardi, p. v.). 
Ne punem chiar întreba dacă nu cumva a asimilat excesiv ceremoniile totemice 
de iniţiere celor pe care le numeşte mbatjalkatiuma . Fără îndoială că a făcut un 
efort lăudabil pentru a le distinge şi a pus în evidenţă două dintre caracteristicile 
lor diferenţiatoare. Mai întîi, Intichiuma are totdeauna loc într-un spaţiu con- 
sacrat, de care este legată amintirea vreunui strămoș, în timp ce ceremoniile de 

Acestea sînt elementele actului întîi al sărbătorii. 

În perioada imediat următoare, nu există vreo ceremonie pro- 
priu-zisă. Totuşi, viața religioasă se concentrează, manifestîndu-se 
printr-o intensificare a sistemului uzual de interdicții. Caracterul 
sacru al totemului pare a se fi accentuat : oamenii îndrăznesc tot 
mai puțin să-l atingă. În vreme ce, în timpuri normale, indigenii 
arunta au voie să mănînce din animalul sau planta care le serveşte 
drept totem, cu condiţia să o facă cu moderație, după Intichiuma, 
acest drept este suspendat ; interdicția alimentară este strictă şi fără 
excepţii. Există credinţa că orice violare a ei ar avea drept rezultat 
neutralizarea efectelor fericite ale ritului, oprind înmulţirea speciei. 
Este adevărat că oamenii din celelalte totemuri care se află în 
aceeaşi localitate nu sînt supuşi prohibiţiei. Totuşi, în acele mo- 
mente, libertatea lor este mai mică decît de obicei. Nu pot consuma 
animalul totemic în orice loc, în pădure de exemplu ; sînt obligaţi 
să-l aducă în tabără şi doar acolo poate fi fript!. 

O ultimă ceremonie vine să pună capăt acestor interdicții extra- 
ordinare, încheind definitiv lunga serie de rituri. Ea variază oarecum 
de la clan la clan ; dar elementele ei esenţiale sînt peste tot aceleaşi. 
Iată două din formele principale sub care o întîlnim la arunta. Una 
se referă la Omida witchetty, cealaltă la Cangur. 

Îndată ce omizile au atins deplina maturitate şi-şi fac apariţia 
din abundență, oamenii totemului, dar şi străinii, încep să le adune 
în cantitate cît mai mare ; apoi le aduc în tabără şi le prăjesc pînă 
ce devin dure şi sfărimicioase. Sînt apoi păstrate într-un soi de 
vase din lemn, numite pitchi. Recoltarea omizilor nu este posibilă 
decît pe durata unei perioade foarte scurte, căci ele nu se ivesc 
decît după ploaie. Cînd încep să se rărească, toată lumea este 
convocată de Alatunja în tabăra bărbaţilor ; la invitaţia sa, fiecare 
îşi aduce recolta. Străinii o depun în faţa membrilor totemului. 
Alatunja ia unul din acele pitchi şi, cu ajutorul tovarăşilor săi, îi 
mărunţeşte conţinutul între două pietre ; apoi, mănîncă puţin din 
pudra astfel obţinută, ajutoarele sale procedează la fel, iar restul 
este oferit oamenilor din celelalte clanuri care pot, de acum îna- 
inte, să dispună în deplină libertate de ea. Se procedează exact la 


iniţiere pot fi celebrate într-un loc oarecare. Apoi, jertfele de sînge sînt specifice 
pentru Intichiuma ; ceea ce dovedeşte că ele constituie un element esenţial 
pentru respectivul rit (III, p. 7). In versiunea sa, descrierea riturilor confundă 
însă informaţiile referitoare cînd la una, cînd la cealaltă dintre ceremonii. 
Într-adevăr, tinerii joacă în general un rol important în ceremoniile pe care le 
descrie sub numele de mbatjalkatiuma (v. de exemplu, pp. 11, 13. etc.), iar 
faptul este caracteristic pentru iniţiere. La fel, se pare că locul ritului este arbitrar : 
actorii îşi construiesc scena în mod artificial. Sapă o gaură în care se aşează ; nu 
se face în general nici o aluzie la stînci sau la copaci sacri şi la rolul lor ritual. 
1. Nat. Tr., p. 203. Cf. Meyer, The Encounter Bay Tribe, in Woods, p. 187. 

fel cu proviziile făcute de Alatunja. Din acel moment, bărbaţii şi 
femeile totemului le pot mînca, dar numai cîte puţin; dacă ar 
depăşi limitele permise, şi-ar pierde forţele necesare pentru cele- 
brarea Intichiumei şi specia nu s-ar mai reproduce. Iar dacă nu ar 
mînca deloc, şi mai ales dacă, în circumstanţele pe care le-am 
invocat, Alatunja s-ar abţine cu desăvârşire să mănînce, s-ar produ- 
ce acelaşi rezultat. 

În grupul totemic al Cangurului, cu centrul la Undiara, unele 
dintre caracteristicile ceremoniei sînt şi mai accentuate. După ce 
riturile pe care le-am descris sînt îndeplinite pe stînca sacră, tinerii 
pleacă la vînătoarea de canguri şi aduc vînatul în tabăra bărbaţilor. 
Acolo, bătrînii, în mijlocul cărora stă Alatunja, mănîncă cîte puţin 
din carnea animalului şi ung cu grăsime trupul participanţilor la 
Intichiuma. Restul se împarte între cei prezenţi. Apoi, oamenii 
totemului se împodobesc cu desene totemice şi petrec noaptea în 
cîntece care amintesc faptele eroice îndeplinite de oamenii şi de 
animalele canguri din vremurile Alcheringa. A doua zi, tinerii por- 
nesc din nou la vînătoare în pădure, aduc un număr şi mai mare de 
canguri decît prima dată şi ceremonia din ajun reîncepel. 

Acelaşi rit, cu variaţii nesemnificative, se întîlneşte la celelalte 
clanuri arunta?, la urabunnas, la kaitish“, la unmatjera5, în triburile 
din golful Rencontre€. Peste tot, el este alcătuit din aceleaşi ele- 
mente fundamentale. Cîteva specimene din planta sau din animalul 
totemic sînt înfăţişate şefului clanului, care mănîncă din ele cu 
solemnitate, fiind obligat să o facă. Dacă nu s-ar achita de această 
îndatorire, şi-ar pierde puterea de a celebra în mod eficient 
Intichiuma, adică de a recrea anual specia. Uneori, consumul ritual 
este urmat de ungerea trupului cu grăsimea animalului sau cu unele 
porţiuni din plantă”. În general, ritul este apoi repetat de membrii 
totemului, în orice caz de cei vîrstnici şi, odată îndeplinit, inter- 
dicţiile excepţionale sînt ridicate. 

În triburile situate mai la nord, la warramunga şi în societăţile 
învecinate’, nu există actualmente o ceremonie corespunzătoare. 
Totuşi, se găsesc încă urme ale ei, care par a sta mărturie că a fost 
o vreme cînd nu era ignorată. Este adevărat că şeful clanului nu are 
niciodată obligaţia de a mînca ritual din totem. Dar, în unele cazuri, 
cei care nu aparţin de totemul a cărui Intichiuma tocmai a fost 
sărbătorită sînt obligaţi să aducă animalul sau planta în tabără şi să 
le înfăţişeze şefului, cerîndu-i să le mănînce. El refuză şi adaugă : 


„Spencer şi Gillen, Nat. Tr., p. 204. 
Nat. Tr., pp. 205-207. 
North. Tr., pp. 286-287. 
Ibid., p. 294. 
Ibid., p. 296. 
Meyer, in Woods, p. 187. 
Am citat deja un caz; vom întîlni altele în Spencer şi Gillen, Nat. Tr., p. 205; 
North. Tr., p. 286. 
. Walpari, wulmala, tjingilli, umbaia. 

«Am făcut asta pentru voi ; voi puteţi mînca în voie»!. Prin urmare, 
obiceiul înfăţişării lor persistă, iar întrebarea pusă şefului pare a se 
referi la o epocă cînd consumul ritual era practicat?. 


III 


Sistemul de rituri pe care tocmai l-am descris prezintă un interes 
deosebit prin aceea că găsim în el, în forma cea mai elementară 
cunoscută pînă în prezent, toate principiile esenţiale ale unei mari 
instituţii religioase, care avea să devină unul din fundamentele 
cultului pozitiv din religiile superioare : este vorba de instituţia 
sacrificiului. 

Se ştie ce revoluţie au provocat lucrările lui Robertson Smith în 
teoria tradiţională a sacrificiului”. Pînă la el, sacrificiul era considerat 
un fel de tribut sau omagiu, obligatoriu sau cu titlu de politeţe, 
asemănător îndatoririlor supuşilor faţă de prinţul lor. Robertson 
Smith a fost cel dintii care a observat că această explicaţie clasică 
nu ţinea cont de două din caracteristicile esenţiale ale ritului. Mai 
întîi, este vorba de luarea unei mese ; alimentele constituie materia 
sa. În plus, credincioșii care oferă masa participă la ea laoaltă cu 


1. North. Tr., p. 318. 

2. Pentru această a doua parte a ceremoniei, ca şi pentru cea dintii, am preluat 
informaţiile lui Spencer şi Gillen. Recentul fascicol al lui Strehlow nu face, în 
această privinţă, decît să confirme observaţiile înaintaşilor săi, cel puţin în punc- 
tele esenţiale. Într-adevăr, el recunoaşte că, după prima ceremonie (două luni 
mai tîrziu, se spune la pag. 13), şeful clanului mănîncă ritual din animalul sau 
planta totemică şi apoi procedează la ridicarea interdicţiilor ; el numeşte această 
operaţiune die Freigabe des Totems zum allgemeinen Gebrauch Ul, p.7). Afirmă 
chiar că această operaţiune este destul de importantă pentru a fi desemnată 
printr-un cuvînt special în limba arunta. Este nu mai puţin adevărat că el remarcă 
că acest consum ritual nu este şi singurul, şi că, uneori, şeful şi bătrînii mănîncă 
din planta sau animalul sacru înaintea ceremoniei iniţiale, iar actorul ritului pro- 
cedează la fel după celebrare. Faptul nu este, în sine, neveridic ; consumurile 
sînt tot atîtea mijloace folosite de cei care oficiază sau de participanţi pentru a 
obţine virtuțile pe care vor să le dobîndească ; nu este de mirare că ele sînt 
multiplicate. Nu vedem vreun detaliu care să infirme povestirea lui Spencer şi 
Gillen ; ritul asupra căruia pe drept cuvînt insistă ei este Freigabe des Totems. 
Strehlow contestă în două puncte esenţiale afirmaţiile lui Spencer şi Gillen. Mai 
întîi, declară că nu în toate cazurile are loc un consum ritual. Faptul nu poate fi 
pus la îndoială, din moment ce există animale şi plante totemice care nu sînt 
comestibile. În realitate î însă, ritul este foarte frecvent ; Strehlow însuşi citează 
numeroase exemple (pp. 13, 14, 19, 23, 33, 36, 50, 59, 67, 68, 71, 75, 80, 89, 93). 
În al doilea rînd, am văzut că Spencer ş şi Gillen afirmă că, dacă şeful clanului nu 
ar mînca din animalul sau planta totemică, şi-ar pierde puterile. Strehlow ne 
asigură că mărturiile indigenilor nu confirmă o asemenea aserţiune. Chestiunea 
ni se pare însă cu totul secundară. Prescrierea consumului ritual este un element 
cert ; înseamnă că este considerat util sau necesar. Or, ca orice comuniune, nu 
poate servi decît la a conferi subiectului care comuniază virtuțile dorite. Din 
faptul că indigenii, sau o parte dintre ei, au pierdut din vedere această funcţie a 
ritului, nu rezultă că ar fi mai puţin reală. Mai este oare necesar să repetăm că, 
de cele mai multe ori, credincioşii ignoră adevăratele raţiuni ale practicilor pe 
care le îndeplinesc ? 

3. V. The Religion of the Semites, Lectures VI-XI, şi articolul Sacrifice din Encyclo- 
paedia Britannica. 

zeul căruia îi este oferită. Unele părţi din trupul victimei sînt rezer- 
vate divinității ; altele sînt consumate de cei care execută sacrificiul ; 
de aceea, în Biblie, sacrificiul este uneori denumit masă luată în 
prezenţa lui Iahve. Or, în multe societăţi, se consideră că mesele 
luate în comun creează legături de rudenie artificială între come- 
seni. Într-adevăr, rudele sînt alcătuite în mod natural din aceeaşi 
carne şi acelaşi sînge. Alimentaţia reface însă fără încetare substanţa 
organismului. Alimentaţia în comun poate deci produce aceleaşi 
efecte ca şi originea comună. După Smyth, banchetele sacrificiale 
ar avea drept scop producerea unei comuniuni carnale între cre- 
dincios şi zeul său, în aşa fel încît între ei să se înnoade legături de 
rudenie. Din acest punct de vedere, sacrificiul apare într-o cu totul 
altă lumină. Esenţa sa nu constă, cum s-a crezut multă vreme, în 
actul de renunțare pe care cuvîntul sacrificiu îl exprimă în mod 
obişnuit, ci, în primul rînd, într-un act de comuniune alimentară. 

Fără îndoială că se pot formula şi unele rezerve de amănunt cu 
privire la această explicaţie a eficienţei banchetelor sacrificiale. 
Aceasta nu rezultă exclusiv din statutul de comesean. Omul nu se 
sfinţeşte doar pentru că se aşează, într-un anume sens, la aceeaşi 
masă cu zeul, ci mai ales pentru că alimentul pe care-l consumă în 
timpul mesei rituale are un caracter sacru. S-a observat că o întreagă 
serie de operaţiuni preliminare sacrificiului, lustraţii, miruiri, ru- 
găciuni etc., transformă animalul sacrificat într-un lucru sfînt, iar 
sfinţenia sa se transmite apoi crediciosului care mănîncă din el!. 
Comuniunea alimentară reprezintă fără îndoială unul dintre ele- 
mentele esenţiale ale sacrificiului. Dacă ne referim la ritul prin care 
se încheie ceremoniile Intichiuma, constatăm că şi el constă 
dintr-un act de acest tip. După ce animalul totemic a fost ucis, 
Alatunja şi bătrînii îl mănîncă într-un cadru solemn. Ei stabilesc o 
comuniune cu principiul sacru care sălăşluieşte în el, asimilîndu-l. 
Diferenţa constă în aceea că, în acest caz, animalul este sacru în 
mod natural, în timp ce, în cazul sacrificiului, nu dobîndeşte de 
obicei un asemenea caracter decît în mod artificial. 

Obiectul comuniunii este, de altminteri, evident. Fiecare mem- 
bru al clanului totemic poartă în sine un soi de substanţă mistică 
care constituie partea de excepţie a fiinţei sale, căci îi alcătuieşte 
sufletul. De la ea izvorăsc puterile pe care şi le atribuie, precum şi 
rolul său social ; prin ea se transformă el într-o persoană. Este prin 
umare fundamental interesat să o conserve intactă, să o menţină, 
atât cît este posibil, într-o stare de perpetuă tinereţe. Din nefericire, 
toate forţele, chiar şi cele mai spiritualizate, se uzează odată cu 
trecerea timpului, dacă nimic nu vine să le redea energia consumată 
prin chiar natura lucrurilor ; avem de-a face cu o necesitate primor- 
dială care, cum vom vedea, constituie raţiunea profundă a cultului 


1. V. Hubert şi Mauss, Essai sur la nature et la fonction du sacrifice, in Mélanges 
d'histoire des religions, pp. 40 şi urm. 

pozitiv. Membrii unui totem nu pot rămîne ei înşişi decît dacă 
principiul totemic care sălăşluieşte în ei se regenerează periodic ; 
şi cum ei îşi reprezintă principiul sub forma unei plante sau a unui 
animal, vor solicita forţele suplimentare necesare pentru a-l reînnoi 
şi întineri de la specia vegetală sau animală corespunzătoare. Un 
om din clanul Cangurului se crede, se simte cangur ; prin această 
calitate se defineşte ; ea îi determină locul în societate. Pentru a o 
păstra, propria-i substanţă trebuie să preia din cînd în cînd cîte 
putin din carnea respectivului animal. Cîteva fărîme sînt de altfel 
suficiente, în virtutea regulii : partea echivalează cu întregul”. 

Dar pentru ca operaţiunea să poată produce efectele scontate, 
nu poate avea loc la întîmplare. Momentul cel mai oportun este cel 
al maturității complete a noii generaţii ; atunci forţele care însu- 
fleţesc specia totemică ajung la deplina lor înflorire. Abia dacă s-au 
desprins din acele rezervoare mustind de viaţă care sînt arborii sau 
stîncile sacre. În plus, se folosesc tot felul de mijloace pentru a le 
spori şi mai mult intensitatea ; acesta este țelul riturilor din prima 
parte a Intichiumei. De altfel, prin chiar aspectul lor, cele dintii 
produse ale recoltei exteriorizează energia pe care o cuprind : prin 
ele, zeul totemic se afirmă în toată strălucirea tinereţii. De aceea, 
trufandalele au fost dintotdeauna considerate ca alimente cu deose- 
bire sacre, rezervate fiinţelor care au atins un înalt grad de sfinţenie. 
Este deci natural ca australianul să le folosească pentru a se rege- 
nera din punct de vedere spiritual. Astfel se explică data şi circum- 
stanţele ceremoniei. 

Poate părea de mirare ca un aliment atît de sacru să fie consumat 
de nişte simpli profani. Dar orice cult pozitiv cunoaşte o asemenea 
contradicţie. Toate fiinţele sacre, prin chiar esenţa lor, sînt sustrase 
atingerilor profane ; pe de altă parte însă, ele şi-ar pierde utilitatea 
şi raţiunea de a fi dacă nu s-ar afla în legătură cu credincioşii care, 
de altminteri, trebuie să păstreze o distanţă repectuoasă faţă de ele. 
În fond, orice rit pozitiv constituie un adevărat sacrilegiu ; căci 
omul nu poate întreţine vreo legătură cu fiinţele sacre fără a trece 
bariera care, în mod normal, trebuie să-l ţină la distanţă de ele. De 
aceea este important ca sacrilegiul să fie îndeplinit cu precauţiuni 
de natură a-l atenua. Printre acestea, cea mai obişnuită constă în a 
favoriza tranziţia şi în a-l introduce lent şi treptat pe credincios în 
cercul lucrurilor sacre. Astfel fragmentat şi diluat, sacrilegiul nu 
răneşte violent conştiinţa religioasă ; nu este resimţit ca atare şi se 
risipeşte. Or, aşa stau lucrurile în cazul care ne preocupă. Întreaga 
serie de ceremonii care a precedat momentul cînd totemul este 
mîncat în mod solemn a avut drept efect sanctifierea progresivă a 
participanţilor activi. Este vorba de o perioadă esențialmente reli- 
gioasă, pe care ei nu au putut-o traversa fără ca starea lor religioasă 
să nu se fi transformat. Posturile, contactul cu stîncile sacre, cu 


1. Pentru explicaţii privitoare la această regulă, v. supra, p.212. 

churinga!, cu podoabele totemice etc., le conferă treptat un caracter 
pe care nu-l avuseseră înainte, permiţindu-le să înfrunte, fără riscul 
vreunei profanări şocante şi periculoase, alimentul dorit şi temut 
care, în vremuri obişnuite, le-ar fi interzis?. 

Dacă actul prin care o fiinţă sacră este sacrificată, apoi mîncată 
de cei care o adoră, poate fi denumit sacrificiu, ritul mai sus men- 
ționat are dreptul la aceeaşi denumire. De altfel, semnificaţia sa 
reiese cu claritate din analogiile izbitoare cu alte practici, pe care le 
întîlnim într-un număr foarte mare de culte agrare. Există 
într-adevăr o regulă foarte generală, chiar şi la popoarele ajunse la 
un înalt grad de civilizaţie, ca cele dintîi produse ale recoltei să 
servească drept materie pentru o masă rituală, banchetul pascal 
reprezentînd în acest sens exemplul cel mai cunoscută. Cum, pe de 
altă parte, riturile agrare se află la baza formelor celor mai elevate 
de cult, rezultă că Intichiuma societăţilor australiene ne este mai 
familiară decît s-ar putea crede dacă ne-am lua doar după aparenţa 
sa primitivă. 

Printr-o intuiţie de geniu şi fără a cunoaşte aceste fapte, Smith 
le presimţise. În urma unei serii de deducţii ingenioase — pe care 
este inutil să le reproducem aici, pentru că nu mai au decît un 
interes istorici — el s-a crezut îndreptăţit să afirme că animalul 
sacrificat în cursul jerfelor trebuie să fi fost considerat la origine ca 
fiind cvasi divin şi rudă apropiată a celor care-l sacrificau : or, 
acestea sînt tocmai caracteristicile care definesc specia totemică. 
Smith a ajuns astfel să presupună şi că totemismul trebuie să fi 
cunoscut şi practicat un rit cu totul analog celui pe care tocmai 
l-am studiat ; el înclina chiar să vadă în acest tip de sacrificiu obîrşia 
tuturor instituţiilor sacrificiale?. Iniţial, sacrificiul n-ar fi fost instituit 
pentru a crea între om şi zeii săi o legătură de înrudire artificială, ci 
pentru a întreţine şi regenera înrudirea naturală care-i unea de la 
începuturi. Aici, ca şi aiurea, artificiul n-ar fi apărut decît pentru a 
imita natura. Ipoteza nu reprezenta însă în lucrarea lui Smith decît 
o presupoziţie de ordin spiritual, imperfect justificată de faptele 
cunoscute în acel moment. Rarele cazuri de sacrificiu totemic pe 
care le citează în sprijinul tezei sale nu au în realitate semnificaţia 
pe care el le-o conferă ; animalele invocate nu sînt totemuri pro- 
priu-zise€. Astăzi însă, putem afirma că, cel puţin într-o privinţă, 
demonstraţia sa este corectă : într-adevăr, am văzut că sacrificiul 
totemic, aşa cum îl concepea Smith, este sau a fost practicat într-un 
număr apreciabil de societăţi. Fără îndoială, nu avem nici o dovadă 


1. V. Strehlow, III, p. 3. 

2. Nu trebuie să uităm că, la arunta, nu există interdicţia categorică de a mînca 
animalul totemic. 

. V. alte elemente în Frazer, Golden Bough, ed. a Il-a, pp. 348 şi urm. 

. The Religion of the Semites, pp. 275 şi urm. 

. Ibid., pp. 318-319. 

. V. asupra acestei chestiuni Hubert şi Mauss, Mélanges d'histoire des religions, 
prefața, pp. V. şi urm. 

cum că această practică ar fi fost în chip necesar inerentă totemis- 
mului şi nici că ar constitui germenele tuturor celorlalte tipuri de 
sacrificiu. Dacă universalitatea ritului rămîne ipotetică, existenţa sa 
este însă incontestabilă. Este evident că forma cea mai mistică a 
comuniunii alimentare se întîlneşte încă din religia cea mai rudi- 
mentară cunoscută pînă în prezent. 


IV 


Într-o altă direcţie însă, elementele noi de care dispunem infirmă 
teoriile lui Smith. 

După el, comuniunea nu ar fi doar un element esenţial al sacri- 
ficiului, ci, cel puţin la origine, elementul său unic. Nu numai că 
ne-am fi înşelat reducînd sacrificiul doar la un tribut sau la o 
ofrandă, dar, în plus, ideea de ofrandă ar fi fost iniţial absentă ; nu 
ar fi intervenit decît mai tîrziu, sub influenţa unor circumstanţe 
exterioare, mascînd adevărata natură a acestui mecanism ritual, 
departe de a fi în stare să-i înlesnească înţelegerea. Smith credea 
într-adevăr a descifra în chiar noţiunea de jertfă o absurditate prea 
revoltătoare pentru a putea găsi în ea raţiunea profundă a unei 
instituţii atît de importante. Una dintre funcţiile cele mai importante 
care revin divinității este de a le asigura oamenilor alimentele 
necesare traiului ; pare deci absurd ca sacrificiul să constea în a le 
oferi divinității. Ca zeii să aştepte hrana de la om, cînd datorită lor 
este el hrănit, pare contradictoriu. În ce fel ar avea ei nevoie de 
concursul omului pentru a lua ce li se cuvine din lucrurile pe care 
el le primeşte din mîinile lor ? Din asemenea consideraţiuni Smith 
trăgea concluzia că ideea sacrificiului-ofrandă nu s-a putut ivi decât 
în marile religii, unde zeii, eliberaţi de lucrurile cu care se confun- 
dau la origine, au fost concepuţi ca un fel de regi, proprietari 
eminenţi ai pămîntului şi a produselor sale. Începînd din acest 
moment, sacrificiul a fost asimilat cu un tribut plătit de supuşi prin- 
tului lor, ca plată în schimbul drepturilor ce le sînt acordate. Dar, în 
realitate, această nouă interpretare n-ar fi decît concepţia primitivă, 
într-o variantă alterată şi chiar deformată. Căci «ideea de proprietate 
materializează tot ce atinge» ; insinuîndu-se în sacrificiu, l-a dena- 
turat, transformîndu-l într-un soi de tîrg între om şi divinitatel. 

Faptele pe care le-am expus distrug însă argumentaţia de mai 
sus. Riturile descrise se numără fără doar şi poate printre cele mai 
primitive observate vreodată. Nici o personalitate mitică deter- 
minată nu apare încă în ele, nici zeii şi nici spiritele propriu-zise ; 
ele nu pun în acţiune decît nişte forțe vagi, anonime şi impersonale. 
Şi totuşi raţionamentele pe care se întemeiază sînt tocmai cele pe 
care Smith le declara imposibile dat fiind absurditatea lor. 


1, The Religion of the Semites, ed. a 2-a, pp. 390 şi urm. 

Să ne amintim de primul act al Intichiumei, de riturile menite a 
asigura fertilitatea speciei animale sau vegetale care serveşte cla- 
nului drept totem. Specia cu pricina reprezintă lucrul sacru prin 
excelenţă ; în ea se încarnează cu precădere ceea ce am denumit, 
recurgînd la o metaforă, divinitatea totemică. Am văzut totuşi că, 
pentru a se perpetua, are nevoie de concursul omului. El este cel 
care, an de an, insuflă viaţă noii generaţii; fără el, ea nu ar fi 
posibilă. De cum ar înceta să mai sărbătorească Intichiuma, fiinţele 
sacre ar dispărea de pe faţa pămîntului. Prin urmare, el este cel 
care, într-un anume sens, le dăruie existenţa ; și totuşi, dintr-un alt 
punct de vedere, propria lui existenţă li se datorează, căci, odată 
ajunse la maturitate, de la ele va împrumuta forţele necesare pentru 
a întreţine şi regenera propria-i fiinţă spirituală. Aşa încît s-ar putea 
spune că el îşi face proprii zei sau, cel puţin, îi face să dureze ; dar, 
în acelaşi timp, el însuşi durează prin ei. Se înscrie deci constant în 
cercul care, după Smith, ar fi implicat de însăşi noţiunea de tribut 
sacrificial : le oferă ființelor sacre ceva din ce primeşte de la ele şi 
primeşte de la ele tot ce le oferă. 

Dar mai este ceva : jertfele pe care trebuie să le facă anual nu 
diferă prin natura lor de cele împlinite ulterior, cu ocazia sacrificiilor 
propriu-zise. Dacă sacrificatorul jertfeşte un animal, o face pentru 
ca principiile vii care sălăşluiesc în el să se elibereze din organism, 
pentru a se îndrepta către divinitate şi a o alimenta. La fel, fărîmele 
de nisip desprinse de australian de pe stînca sacră sînt tot atîtea 
principii pe care el le împrăştie în spaţiu pentru ca ele să însufle- 
țească specia totemică, înlesnindu-i reînnoirea. Gestul care provoa- 
că împrăştierea este şi cel care însoţeşte în mod normal ofrandele. 
În unele cazuri, asemănarea dintre cele două rituri se regăseşte 
pînă în cele mai mici detalii ale gesturilor efectuate. Am văzut că, 
pentru a chema ploaia, indigenul kaitish împrăştie apa pe o piatră 
sacră ; la unele popoare, preotul varsă apă pe altar în aceaşi scop!. 
Vărsările de sînge, obişnuite într-un anume număr de Intichiuma, 
constituie adevărate jertfe. La fel cum arunta sau dieri stropesc cu 
sînge stînca sacră sau desenul totemic, tot astfel se întîmplă de 
multe ori în cultele mai avansate ca sîngele victimei sacrificate sau 
al credinciosului însuşi să fie răspîndit fie în faţa altarului, fie pe 
altar?. În acest caz, sîngele este oferit zeilor al căror aliment preferat 
îl constituie ; în Australia, este oferit speciei sacre. Prin urmare, nu 
mai există nici un temei de a vedea în ideea de jertfă un produs 
tardiv al civilizaţiei. 

Un document datorat lui Strehlow pune în evidenţă legătura 
dintre Intichiuma şi sacrificiu. Este vorba de un cîntec care însoţeşte 
Intichiuma Cangurului ; ceremonia este descrisă concomitent cu 
expunera efectelor aşteptate de la ea. O bucată din grăsimea can- 


1. R. Smith citează el însuşi un caz în The kelig. of the Semites, p. 231. 
2. V. de exemplu Exodul, XXIX, 10-14 ; Leviticul, IX, 8-11 ; preoţii lui Baal împrăștie 
pe altar propriul sînge (1, Regii, XVIII, 28). 

gurului a fost aşezată de şef pe un suport din crengi. Or, textul 
spune că această bucată măreşte cantitatea de grăsime a cangu- 
rilor!. De astă dată, lucrurile nu se mai reduc la împrăştierea prafului 
sacru sau a sîngelui omenesc ; animalul însuşi este jertfit, putem 
spune sacrificat, depus pe un fel de altar şi oferit speciei a cărei 
viaţă trebuie s-o întreţină. 

Vedem acum în ce sens se poate afirma că Intichiuma conţine în 
germene sistemul sacrificial. În forma pe care o capătă după ce s-a 
constituit pe deplin, sacrificiul se compune din două elemente 
esenţiale : un act de comuniune şi un act de jertfă. Credinciosul 
comuniază cu zeul său ingerînd un aliment sacru şi, în acelaşi timp, 
îi oferă o jertfă. Regăsim aceste două acte în Intichiuma. Întreaga 
diferenţă constă în aceea că, în sacrificiul propriu-zis?, ele au loc 
simultan sau urmează imediat unul altuia, în timp ce în ceremonia 
australiană sînt separate. Într-un caz, sînt părţi ale unuia şi aceluiaşi 
rit unitar ; în celălalt, au loc în momente diferite şi pot chiar fi 
separate de un interval destul de lung. Dar mecanismul este, în 
fond, acelaşi. În ansamblu, Intichiuma este sacrificiul, dar părţile 
sale componente nu sînt încă articulate şi organizate. 

O asemenea paralelă are dublul avantaj de a ne face să 
înţelegem mai bine atît specificul sărbătorii Intichiuma, cît şi al 
sacrificiului. Înţelegem astfel mai bine Intichiuma. Într-adevăr, con- 
cepţia lui Frazer, care o transforma într-o simplă operaţie magică, 
lipsită de orice caracter religios, apare acum ca fiind neîntemeiată. 
E cu neputinţă să excludem din religie un rit care constituie, într-un 
fel, simptomul unei instituţii religioase atît de importante. 

Înţelegem astfel mai bine ce este sacrificiul. Mai întîi, importanţa 
egală a celor două elemente care îl alcătuiesc este de acum înainte 
stabilită. Dacă australianul aduce ofrande fiinţelor sacre, nu avem 
nici un motiv de a presupune că ideea de jertfă ar fi străină de 
organizarea primitivă a instituţiei sacrificiale, tulburîndu-i economia 
naturală. Asupra acestui punct, teoria lui Smith trebuie revizuită‘. 
Fără îndoială, sacrificiul este, în parte, un procedeu de comuniune ; 
dar, fapt nu mai puţin esenţial, este şi un dar, un act de renunțare. 
El presupune totdeauna ca un credincios să ofere zeilor ceva din 
propria-i substanţă sau din bunurile sale. Orice tentativă de a redu- 
ce unul din aceste elemente la celălalt este vană. Jertfa este poate 
chiar mai permanentă decît comuniunea”. 


= 


. Strehlow, III, p. 12, vers. 7. 

2. Cel puţin, cînd este complet ; în unele cazuri, poate să se reducă doar la unul 
din aceste elemente. 

3. Indigenii, spune Strehlow, «asemenea creştinului în ce piveşte exerciţiile religiei 
sale, consideră aceste ceremonii ca pe un soi de serviciu divin» AII, p. 9). 

4. Ne-am putea mai ales întreba dacă nu cumva vărsările de sînge, ofrandele de 
păr, în care Smith vede acte de comuniune nu sînt jertfe propriu-zise (V. Smith, 
op. cit., pp. 320 şi urm.). 

5. Sacrificiile piaculare, la care ne vom referi în special în capitolul V din această 

carte, constau exclusiv din jertfe. Ele nu servesc decît indirect comuniunii. 

În al doilea rînd, se pare că sacrificiul şi, mai ales, jertfa sacrifi- 
cială nu pot fi îndeobşte adresate decît unor fiinţe personale. Or, 
jertfele pe care le-am întîlnit în Australia nu implică nici o noţiune 
de acest tip. Înseamnă că sacrificiul este independent de formele 
variabile în care sînt gîndite forţele religioase ; el depinde de raţiuni 
mai profunde, pe care le vom descifra mai tîrziu. 

Totuşi, este limpede că actul ofertei trezeşte în spirite, în mod 
natural, ideea unui subiect moral, pe care ofranda este destinată a-l 
satisface. Gesturile rituale pe care le-am descris devin mai uşor de 
înţeles cînd sînt adresate unor persoane. Cu toate că pun în acţiune 
nişte puteri impersonale, practicile Intichiumei deschid concomitent 
calea unei concepţii diferite!. Fără doar şi poate că, prin ele însele, 
nu ar fi fost suficiente pentru a deştepta dintr-o dată ideea de 
personalitate mitică. Dar odată ce ideea a prins contur, ea a fost 
determinată, prin chiar natura riturilor în cauză, să pătrundă în 
cult ; a devenit implicit mai puţin speculativă ; implicîndu-se mai 
direct în acte şi în viaţă, a căpătat mai multă realitate. Putem deci 
presupune că practica cultului a favorizat, într-o manieră secundară, 
fără îndoială, dar care merită totuşi menţionată, personificarea for- 
telor religioase. 


vV 


Rămîne însă să explicăm contradicția în care R. Smith vedea un 
scandal logic inadmisibil. 

Dacă fiinţele sacre şi-ar manifesta de fiecare dată puterile într-o 
manieră perfect egală, ar fi, într-adevăr, de neconceput ca omul să 
se fi putut gîndi să le ofere serviciile sale ; căci ele nu ar fi avut nici 
o nevoie de ele. În primul rînd, atîta vreme cît se confundă cu 
lucrurile, atîta vreme cît ele reprezintă principiile vieţii cosmice, 
sînt supuse ritmului acesteia. Or, viaţa cunoaşte oscilaţii de sens 
contrar, care se succed după o lege determinată. Uneori se afirmă 
în toată strălucirea ei ; alteori se împuţinează într-atât încît ne-am 
putea întreba dacă nu se va opri. În fiecare an, plantele mor; vor 
renaşte ele oare? Speciile animale tind să se stingă prin moarte 
naturală sau violentă ; se vor regenera ele oare la timp şi cum se 
cuvine ? Ploaia mai ales este capricioasă ; pare a fi dispărut fără 
putinţă de întoarcere pentru lungi perioade. Această vlăguire peri- 
odică a naturii dovedeşte că, în perioadele corespunzătoare, ființele 
sacre de care depind animalele, plantele, ploaia etc., trec prin stări 
critice similare ; au deci şi ele perioadele lor de slăbiciune. Dar 
omul nu poate asista la un asemenea spectacol ca un martor indi- 


1. De aceea s-a şi vorbit adesea despre respectivele ceremonii ca şi cum ele s-ar fi 
adresat unor divinităţi personalizate (v. de exemplu un text al lui Krichauff şi un 
altul al lui Kempe, citate de Eylmann, pp. 202-203). 

ferent. Ca să poată trăi, viaţa universală trebuie să continue şi, în 
consecinţă, zeii să nu moară. Se străduie deci să-i susţină, să-i ajute ; 
îşi pune în serviciul lor forţele de care dispune şi pe care le mobili- 
zează în acest scop. Sîngele care curge în venele sale are virtuţi 
regeneratoare : îl va vărsa. Din stîncile sacre stăpînite de clanul 
său, va extrage germenii vieţii care lîncezesc în ele şi-i va împrăştia 
în văzduh. Într-un cuvînt, va aduce jertfe. 

Aceste crize externe şi fizice sînt în plus dublate de crize interne 
şi mentale care tind către acelaşi rezultat. Fiinţele sînt sacre în 
măsura în care sînt reprezentate ca atare în spiritele oamenilor. 
Deîndată ce încetăm să le mai credem sacre, este ca şi cum n-ar fi 
fost sacre. Chiar şi cele dotate cu o formă materială, prezente în 
experienţa sensibilă, depind, din acest punct de vedere, de gîndirea 
credincioşilor care le adoră ; caracterul sacru care face din ele 
obiecte de cult nu este un dat al constituţiei lor naturale, ci le este 
atribuit în virtutea credinţei. Cangurul nu este decît un animal la fel 
cu celelalte ; dar, pentru oamenii Cangurului, el conţine în sine un 
principiu ce-l deosebeşte de celelalte fiinţe, iar acest principiu nu 
există decît în spiritele care-l gîndesc!. Pentru ca fiinţele sacre, odată 
concepute, să nu aibe nevoie de oameni pentru a dura, ar trebui 
deci ca reprezentările care le exprimă să rămînă totdeauna egale cu 
ele însele. O asemenea stabilitate este însă imposibilă. Într-adevăr, 
ele se formează în viaţa de grup, iar viaţa de grup este esențial- 
mente discontinuă. Ele rezultă deci în chip necesar din această 
discontinuitate. Ating o intensitate maximă în clipa în care indivizii 
sînt strînşi laolaltă, aflîndu-se în raporturi directe unii cu alţii, cînd 
împărtăşesc toţi aceeaşi idee sau acelaşi sentiment. Dar deîndată ce 
adunarea s-a dizolvat şi fiecare şi-a reluat propria existenţă, ele îşi 
pierd treptat din energia dintii. Puțin cîte puţin acoperite de valul 
crescînd al senzaţiilor cotidiene, ele sfirşeşc prin a se cufunda în 
inconştient, dacă nu se găseşte vreun mijloc de a le readuce în 
conştiinţe şi de a le regenera. Or, din moment ce nu există decît în 
ele şi prin ele, ele nu se pot atenua fără ca fiinţele sacre să nu-şi 
piardă din realitate. Dacă le gîndim cu mai puţină intensitate, ele 
contează tot mai puţin pentru noi, iar noi contăm tot mai puţin 
pentru ele ; există într-un grad mai mic. Prin urmare, şi din acest 
punct de vedere serviciile omului le sînt necesare. Această a doua 
rațiune de a le veni în sprijin este chiar mai importantă decît cea 
dintii, pentru că există dintotdeauna. Intermitenţele vieţii fizice nu 
afectează credinţele religioase decît dacă religiile nu s-au desprins 
încă din materia cosmică informă. Intermitenţele vieţii sociale sînt, 
din contra, inevitabile ; nici măcar religiile cele mai idealiste nu pot 
scăpa de influenţa lor. 


1. Din punct de vedere filosofic, la fel se întîmplă cu orice lucru ; căci nimic nu 
există decît prin reprezentare. Dar, cum am mai arătat (pp. 325-326), propoziţia 
este cu atît mai adevărată în cazul forţelor religioase, cu cît, în constituţia lucru- 
rilor, nu există nimic corespunzător caracterului sacru. 


318 EMILE DURKHEIM 


De altminteri, omul poate crede că sprijinul său este eficient, 
doar în măsura în care zeii se află într-un raport de dependenţă faţă 
de gîndirea sa. Singurul mod de a regenera reprezentările colective 
privitoare la fiinţele sacre este de a le cufunda în chiar izvorul vieţii 
religioase, adică în grupurile reunite. Or, emoţiile provocate de 
crizele periodice prin care trec lucrurile exterioare îi determină pe 
oamenii care le sînt martori să se strîngă laolaltă, pentru a hotărî ce 
se cuvine de făcut. Fie doar şi prin faptul că s-au adunat, ei se 
reconfortează reciproc ; găsesc remediul pentru că îl caută împre- 
ună. Credinţa comună se înviorează de la sine în sînul colectivităţii 
reconstituite ; se regenerează, pentru că se află în chiar condiţiile 
în care se născuse iniţial. Odată refăcută, triumfă fără dificultate 
asupra tuturor îndoielilor personale care se strecuraseră cîndva în 
spirite. Imaginea lucrurilor sacre capătă destulă forță pentru a putea 
rezista cauzelor interne sau externe care tindeau să o atenueze. În 
ciuda slăbiciunilor lor aparente, nimeni nu mai crede că zeii ar 
putea muri, din moment ce fiecare îi simte trăind în sine însuşi. 
Procedeele utilizate pentru a le veni în sprijin, oricît de necizelate 
ar fi ele, nu pot părea vane, din moment ce totul se petrece ca şi 
cum ar fi acţionat efectiv. Fiecare este mai încrezător pentru că se 
simte mai puternic ; şi fiecare este într-adevăr mai puternic pentru 
că în conştiinţe s-au trezit nişte forţe care amorţiseră. 

Prin urmare, trebuie să ne ferim a crede, precum Smith, că un 
cult ar putea fi creat în exclusivitate în beneficiul oamenilor şi că 
zeilor nu le-ar fi de nici un folos : le este tot atît de folositor ca şi 
credincioşilor. Este neîndoielnic că oamenii nu ar putea trăi fără 
zei. Dar, pe de altă parte, zeii ar muri dacă acest cult nu li s-ar 
adresa. Prin urmare, cultul nu numai că are drept unic scop 
comuniunea dintre profani şi fiinţele sacre, dar şi menţinerea lor în 
viaţă, refacerea şi regenerarea lor la nesfîrşit. Desigur că nu jertfele 
materiale, prin propriile lor virtuţi, produc această refacere, ci stările 
mentale pe care asemenea manevre, prin ele însele vane, le trezesc 
sau le însoțesc. Adevărata rațiune de a fi a cultelor, chiar şi a celor 
mai materialiste în aparenţă, nu trebuie căutată în gesturile pe care 
le prescriu, ci în reînnoirea interioară şi morală pe care ele 
contribuie la a o provoca. În realitate, credinciosul îi oferă zeului 
său nu alimentele pe care le depune pe altar şi nici sîngele care 
curge din propriile-i vene, ci gîndirea sa. Nu e mai puţin adevărat 
că între divinitate şi adoratorii ei are loc un schimb de bune oficii 
care se condiţionează reciproc. Regula do ut des, prin care a fost 
uneori definit principiul sacrificiului, nu reprezintă o invenţie 
tardivă a teoreticienilor pragmatici : ea nu face decît să traducă, 
într-o manieră explicită, însuşi mecanismul sistemului sacrificial şi, 
în general, al oricărui cult pozitiv. Cercul semnalat de Smith este 
deci cît se poate de real şi defel umilitor pentru rațiune. El se 
întemeiază pe aceea că fiinţele sacre, deşi superioare oamenilor, 
nu pot trăi decît în conştiinţele lor. 

Dar cercul ne va părea mai natural şi îi vom înţelege mai bine 
atît sensul, cât şi raţiunea de a fi dacă, ducînd analiza mai departe şi 
substituind simbolurilor religioase realităţile pe care le exprimă, 
vom încerca să înțelegem cum se comportă ele în interiorul ritului. 
Dacă, cum am încercat să demonstrăm, principiul sacru nu este 
altceva decît societatea ipostaziată şi transfigurată, înseamnă că viața 
rituală poate fi interpretată în termeni laici şi sociali. Într-adevăr, 
viața socială, ca şi cea rituală, se mişcă într-un cerc. Pe de o parte, 
individul datorează societăţii partea cea mai bună din el, tot ceea 
ce-i conferă o fizionomie şi un loc aparte printre celelalte fiinţe, 
cultura sa intelectuală şi morală. Dacă separăm omul de limbaj, 
ştiinţă, artă, de credinţele de tip moral, el decade la rangul anima- 
lităţii. Atributele specifice naturii omeneşti provin de la societate. 
Pe de altă parte însă, societatea nu există şi nu trăieşte decît în şi 
prin indivizi. Dacă ideea de societate s-ar stinge în spiritele indivi- 
duale, dacă credinţele, tradiţiile, aspiraţiile colectivităţii ar înceta să 
mai fie acceptate şi împărtăşite de indivizi, societatea ar muri. Cele 
afirmate mai înainte despre divinitate sînt, prin urmare, valabile şi 
în cazul societăţii : ea nu are realitate decît în măsura în care ocupă 
un loc în conştiinţele umane, iar acest loc noi i-l facem. Întrevedem 
acum raţiunea profundă pentru care zeii nu se pot lipsi de credin- 
cioşii lor, tot aşa cum nici aceştia nu se pot lipsi de zeii lor; 
societatea, ai cărei zei nu sînt altceva decît expresia ei simbolică, 
nu se poate lipsi de indivizi, tot aşa cum nici aceştia nu se pot lipsi 
de societate. 

Am atins astfel substratul solid pe care sînt edificate toate cultele, 
conferindu-le trăinicie de cînd există societăţile omeneşti. Dîndu-ne 
seama din ce sînt alcătuite riturile şi către ce par ele a tinde, ne 
întrebăm cu mirare cum au putut oamenii să le conceapă şi mai 
ales de ce le-au rămas ataşaţi cu atîta fidelitate. De unde le va fi 
venit iluzia că din cîteva fire de nisip aruncate în vînt, din câteva 
picături de sînge răspîndite pe o stîncă sau pe piatra unui altar, era 
posibil să se întreţină viaţa unei specii animale sau a unui zeu ? 
Fără îndoială că am făcut deja un pas înainte în soluţionarea acestei 
probleme cînd, sub mişcările exterioare şi, în aparenţă, lipsite de 
rațiune, am descoperit un mecanism mental care le conferă sens şi 
importanţă morală. Dar nimic nu ne încredinţează că mecanismul 
nu constă într-un simplu joc de imagini halucinatorii. Am demontat 
mecanismul procesului psihologic care-i determină pe credincioşi 
să creadă că ritul face să renască în jurul lor forţele spirituale de 
care au nevoie ; dar, din faptul că această credinţă este explicabilă 
din punct de vedere psihologic, nu rezultă şi că ar avea vreo valoare 
obiectivă. Pentru a fi îndreptăţiţi să vedem în eficacitatea atribuită 
riturilor altceva decît produsul unui delir cronic cu care s-ar amăgi 
umanitatea, trebuie să putem stabili că un cult are într-adevăr drept 
efect recrearea periodică a unei fiinţe morale de care depindem, 
tot aşa cum depinde ea de noi. Or, această fiinţă există : este societatea. 


320 EMILE DURKHEIM 


Într-adevăr, dacă ceremoniile religioase au vreo importanţă, 
aceasta constă în aceea că pun în mişcare colectivitatea ; grupurile 
se adună pentru a le celebra. Primul lor efect constă în faptul că-i 
apropie pe indivizi, multiplicînd contactele dintre ei. Astfel, conți- 
nutul conştiinţelor se schimbă. În zilele obişnuite, preocupările 
pragmatice şi individuale predomină în spiritele oamenilor. Fiecare 
îşi vede de propriile-i îndeletniciri ; grija de a satisface exigenţele 
vieţii materiale este precumpănitoare, iar mobilul principal al activi- 
tăţii economice a fost dintotdeauna interesul privat. Fără îndoială, 
sentimentele sociale nu lipsesc cu desăvârşire. Rămînem în legătură 
cu semenii noştri ; obiceiurile, ideile, tendinţele pe care educaţia 
le-a întipărit în noi şi care guvernează în mod normal relaţiile 
noastre cu ceilalţi continuă să-şi facă simțită prezenţa. Dar ele sînt 
constant combătute şi neutralizate de tendinţele antagoniste pe care 
le trezesc şi le întreţin necesităţile luptei cotidiene. Ele rezistă cu 
mai mult sau mai puţin succes, după energia lor intrinsecă ; dar 
această energie nu se regenerează. Ele se întemeiază pe trecut şi, 
prin urmare, s-ar uza cu timpul, dacă nimic nu le-ar reda o parte 
din forţa pierdută în nesfîrşitele conflicte şi deteriorări. Cînd austra- 
lienii, răspîndiţi în grupuri mici, vînează sau pescuiesc, ei pierd din 
vedere problemele clanului sau ale tribului: nu se gîndesc decît 
cum să prindă cît mai mult vânat. În zilele de sărbătoare, asemenea 
preocupări se eclipsează în mod obigatoriu ; prin esenţa lor profa- 
ne, ele sînt excluse din perioadele sacre. Gîndirea este atunci 
preocupată de credinţele şi tradiţiile comune, de amintirea marilor 
strămoşi, de idealul colectiv a cărui încarnare o reprezintă ; într-un 
cuvînt, sînt lucruri sociale. Chiar şi interesele materiale, pe care 
marile ceremonii religioase îşi propun a le satisface, sînt de ordin 
public, deci social. Întreaga societate este interesată ca recolta să 
fie abundentă, ploaia să cadă la timp şi fără excese, animalele să se 
reproducă regulat. Ea se află deci pe primul plan în conştiinţe, 
dominînd şi diriguind comportamentele ; rezultă că este în aceste 
momente mai vie, mai în acţiune şi, în consecinţă, mai reală decît 
în perioadele profane. Oamenii nu se înşeală cînd simt în asemenea 
clipe că, în afara lor, există ceva care renaşte, nişte forţe care se 
regenerează, o viaţă care se trezeşte. Regenerarea nu este defel 
imaginară, iar indivizii înşişi beneficiază de pe urma ei. Căci fărîma 
de fiinţă socială pe care fiecare o poartă în sine participă în chip 
necesar la reînnoirea colectivă. Sufletul individual se regenerează 
la rîndul său, cufundîndu-se în chiar izvorul de la care-i vine viaţa ; 
prin urmare, se simte mai puternic, mai stăpîn pe sine, mai puţin 
dependent de necesităţile fizice. 

Se ştie că un cult pozitiv tinde prin forţa naturii să capete forme 
ciclice ; iată una dintre caracteristicile sale distinctive. Fără îndoială, 
există rituri pe care omul le celebrează ocazional, pentru a face 
faţă unor situaţii trecătoare. Dar asemenea practici episodice nu 
joacă decît un rol accesoriu, iar în religiile pe care le studiem cu 

precădere în această carte, ele sînt practic excepţionale. Cultul este 
constituit în principal de ciclul sărbătorilor care se reia regulat în 
anumite perioade. Sîntem acum în măsură să explicăm de unde 
provine tendinţa către periodicitate ; ritmul vieţii religioase nu face 
decît să exprime ritmul vieţii sociale, din care rezultă. Societatea nu 
poate intensifica sentimentul de sine decît cu condiţia de a se reuni. 
Ceea ce nu se poate întîmpla mereu. Exigenţele vieţii nu-i permit 
să se afle într-o continuă stare de congregaţie ; se dispersează, 
pentru a se aduna cînd, din nou, simte această nevoie. Din 
asemenea alternante necesare decurge alternanţa regulată a timpilor 
sacri şi a timpilor profani. Cum, la origine, cultul avea drept obiect, 
cel puţin în aparenţă, regularizarea cursului fenomenelor naturale, 
ritmul vieţii cosmice şi-a lăsat amprenta asupra ritmului vieţii rituale. 
De aceea sărbătorile, pentru multă vreme, au fost sezoniere ; faptul 
se verifică şi în cazul Intichiumei australiene. Dar anotimpurile nu 
au furnizat decît cadrul exterior al acestei organizări, nu şi principiul 
pe care se întemeiază ; chiar şi cultele care vizează scopuri exclusiv 
spirituale au rămas periodice. Rezultă că periodicitatea are alte 
cauze. Cum schimbările sezoniere sînt, pentru natură, epoci critice, 
ele reprezintă o ocazie naturală pentru adunări şi, prin urmare, 
pentru ceremoniile religioase. Dar şi alte evenimente puteau juca 
şi au şi jucat rolul unor cauze ocazionale. Trebuie totuşi să recu- 
noaştem că acest cadru, deşi exlusiv exterior, a făcut dovada unei 
deosebite forţe de rezistenţă ; căci îi găsim amprenta pînă în religiile 
cele mai desprinse de vreo bază de ordin fizic. Multe sărbători 
creştine se leagă, fără vreo ruptură, de sărbătorile pastorale şi agrare 
ale vechilor evrei, deşi nu au mai păstrat nimic agrar sau pastoral. 

Acest ritm poate de altfel varia de la o societate la alta. Acolo 
unde perioada de dispersiune este lungă şi dispersiunea accentuată, 
perioada de congregaţie este, la rîndul ei, mult prelungită şi se 
produc adevărate excese în viaţa colectivă şi religioasă. Sărbătorile 
se înlănțuie săptămîni sau luni de-a rîndul şi viaţa rituală atinge 
uneori un soi de frenezie. Este cazul triburilor australiene şi a mai 
multor societăţi din Nordul şi Nord-vestul american!. În alte părţi, 
din contra, cele două faze ale vieţii sociale se succed la intervale 
mai mici, iar contrastul dintre ele este atunci mai puţin categoric. 
Cu cât societăţile se dezvoltă mai mult, cu atît mai puţin par a se 
acomoda cu intermitenţele prea accentuate. 


1. V. Mauss, Essai sur les variations saisonnières des sociétés Eskimos, in Année 
Sociol., IX, pp. 96 şi urm. 


CAPITOLUL III 


Cultul pozitiv 
(Continuare) 


II. Riturile mimetice şi principiul de cauzalitate 


Procedeele pe care le-am descris pînă acum nu sînt însă şi 
singurele utilizate pentru a asigura fecunditatea speciei totemice. 
Există şi altele care servesc aceluiaşi scop, fie că sînt însoţite de 
cele despre care a fost deja vorba, fie că li se substituie. 


I 


În cadrul ceremoniilor pe care le-am descris, pe lîngă jertfe, 
sîngeroase sau nu, sînt adesea celebrate şi alte rituri, destinate să le 
completeze pe cele dintîi, consolidîndu-le efectele. Ele constau din 
mişcări şi strigăte care au drept obiect imitarea diverselor atitudini 
sau înfăţişări ale animalului a cărui reproducere este dorită ; din 
acest motiv, le numim mimetice . 

La arunta, Intichiuma Omizii witchetty nu cuprinde doar riturile 
îndeplinite pe stîncile sacre despre care am vorbit deja. Cînd ele 
s-au încheiat, toată lumea porneşte la drum pentru a se reîntoarce 
în tabără ; dar cam la o milă de aşezare, se opresc cu toţii şi se 
împodobesc ritualic, după care se reia marșul. Podoabele anunţă 
că o ceremonie importantă va avea loc. Într-adevăr, în timpul 
absenței grupului, unul din bătrînii rămaşi să păzească tabăra a 
construit un fel de adăpost lung şi îngust din ramuri, numit 
Umbana, care reprezintă crisalida de unde se iveşte insecta. Toţi 
cei care au luat parte la ceremoniile anterioare se adună în preajma 
locului unde a fost ridicată construcţia ; apoi înaintează încet, o- 
prindu-se din vreme în vreme, pînă ce ajung la Umbana, şi se 
strecoară înăuntru. Toţi cei ce nu fac parte din fratria aparţinînd 
totemului Omizii witchetty, şi care asistă, dar de departe, la scenă, 
se întind deîndată pe jos, cu faţa la pămînt; trebuie să rămînă 
nemişcaţi în această poziţie, pînă ce li se permite să se ridice. În tot 

acest timp, din Umbana se aude un cîntec, povestind diversele 
faze prin care trece animalul în cursul dezvoltării sale, precum şi 
miturile despre stîncile sacre. Cînd cîntecul se opreşte, Alatunja, în 
continuare ghemuit pe vine, se strecoară afară din Umbana şi 
înaintează încet pe terenul din faţă : este urmat de toţi tovarăşii săi. 
Aceştia îi reproduc gesturile, al căror obiect vădit este de a imita 
insecta la ieşirea din crisalidă. De altfel, cîntecul care se aude în 
acelaşi moment, un fel de comentariu oral al ritului, descrie miş- 
cările pe care le face animalul în acest stadiu al dezvoltării salel. 
O altă Intichiuma?, celebrată în cinstea unei alte specii de omizi, 
omida uncbalka ł, este şi mai elocventă. Actorii ritului îşi împo- 
dobesc trupul cu desene care reprezintă tufişul unchalka, unde 
omida trăieşte la începutul existenţei sale ; apoi acoperă un scut cu 
cercuri concentrice de puf care înfăţişează o altă specie de tufiş, în 
care insecta, odată ajunsă la maturitate, îşi depune ouăle. Cînd 
aceste pregătiri s-au încheiat, toţi se aşează pe pămînt, formînd un 
semi-cerc în faţa oficiantului principal. Acesta ba se îndoaie încli- 
nîndu-se spre pămînt, ba se ridică pe genunchi ; în acelaşi timp, îşi 
flutură braţele întinse, ceea ce întruchipează aripile insectei. Din 
cînd în cînd, se apleacă peste scut, imitind zborul fluturelui 
deasupra copacilor unde-şi depune ouăle. După încheierea cere- 
moniei, lumea se îndreaptă în tăcere într-un loc diferit, unde începe 
o altă ceremonie. De astă dată, se folosesc două scuturi. Pe unul 
sînt întruchipate, prin nişte linii în zigzag, urmele lăsate de omidă ; 
pe celălalt, cercuri concentrice, de dimensiuni inegale, întruchi- 
pează, unele ouăle insectei, altele sămînţa tufişului Eremophile 
care-i serveşte drept hrană. Ca şi în cazul primei ceremonii, toată 
lumea se aşează în tăcere, în timp ce oficiantul se agită, imitînd 
mişcările animalului la ieşirea din crisalidă, pentru a-şi lua zborul. 
Spencer şi Gillen mai semnalează cîteva fapte analoge, deşi de 
mai mică importanţă, la indigenii arunta. De exemplu, în Intichiuma 
Emuului, actorii ritului încearcă la un moment dat să reproducă 
prin atitudinea lor expresia şi aspectul păsării“ ; într-o Intichiuma a 
apei, oamenii totemului imită strigătul caracteristic al ploierului, 
care se asociază în mintea oamenilor cu sezonul ploilor’. În general 
însă, cazurile de rituri mimetice descrise de cei doi exploratori sînt 
destul de puţin numeroase. Pare însă evident că relativa lor tăcere 
asupra acestui punct se explică prin aceea că nu au observat 
suficient de multe Intichiuma sau că au neglijat respectivul aspect 
al ceremoniilor. Schulze, din contra, a fost frapat de caracterul 


. Nat. Tr., p. 176. 
„North. Tr., p. 179. Este adevărat că Spencer şi Gillen nu afirmă că ceremonia ar 
fi o Intichiuma. Dar contextul nu lasă nici un dubiu asupra sensului ritului. 
. În indicele numelor de totemuri, Spencer şi Gillen ortografiază Untjalka (North. 
Tr, p. 772): 
Nat. Tr., p. 182. 
. Ibid., p. 193. 

esențialmente mimetic al riturilor arunta. «Corrobbori sacri, spune 
el, sînt, în marea lor majoritate, ceremonii reprezentind animale» ; 
le numeşte animal tjurunga!, iar mărturia sa este astăzi confirmată 
de documentele adunate de Strehlow. El ne oferă exemple atît de 
numeroase, încît ne este imposibil să le cităm pe toate: nu există 
ceremonie din care să lipsească gestul imitativ. După natura 
totemurilor sărbătorite, oamenii sar precum cangurii, imită mişcările 
lor cînd mănîncă, zborul furnicilor cu aripi, zgomotul caracteristic 
pe care-l face liliacul, strigătul curcanului sălbatec, cel al vulturului, 
şuieratul şarpelui, orăcăitul broaştei etc?. Cînd totemul este o plantă, 
se face gestul de a o culege? sau de a o mînca“ etc. 

La warramunga, Intichiuma adoptă în general o formă foarte 
specială, pe care o vom descrie în capitolul următor, cu totul diferită 
de cele pe care le-am studiat pînă în prezent. Există totuşi la acest 
popor un caz tipic de Intichiuma pur mimetic ; este cel al cacadu- 
ului alb. Ceremonia pe care o descriu Spencer şi Gillen începe la 
ora zece seara. De-a lungul întregii nopţi, şeful clanului imită strigă- 
tul păsării cu o monotonie disperantă. Nu se opreşte decît cînd 
ajunge la capătul puterilor şi atunci este înlocuit de fiul său ; deîn- 
dată ce s-a odihnit o ia de la capăt. Epuizantele exerciţii continuă 
fără întrerupere pînă dimineaţa”. 

Nu doar fiinţele vii sînt imitate. Într-un mare număr de triburi, 
Intichiuma ploii constă esențialmente din rituri imitative. Unul din- 
tre cele mai simple este celebrat de urabunna. Şeful clanului stă 
aşezat pe pămînt, împodobit cu puf alb şi ţinînd în mîini o lance. 
Se agită în toate felurile, fără îndoială pentru a-şi dezlipi de pe trup 
puful care, răspîndindu-se în văzduh, reprezintă norii. El îi imită 
astfel pe oamenii-nori din Alcheringa care, spune legenda, aveau 
obiceiul să se înalțe la ceruri, formînd norii de unde cădea apoi 
ploaia. Într-un cuvânt, întregul rit reprezintă formarea şi ascensiunea 
norilor purtători de ploaie®. 

La kaitish, ceremonia este mult mai complicată. Ne-am referit 
deja la unul din mijloacele folosite : oficiantul varsă apă pe pietrele 
sacre şi pe el însuşi. Dar acţiunea acestui tip de jertfă este întărită 
prin alte rituri. Curcubeul este considerat ca fiind strîns legat de 
ploaie : se spune că este fiul ei şi că se grăbeşte totdeauna să apară 
ca să o facă să înceteze. Ca ea să cadă, trebuie deci ca el să nu se 
arate ; acest rezultat se obţine în modul următor. Un desen repre- 
zentînd curcubeul este executat pe un scut. Scutul este dus în 
tabără, avîndu-se grijă să fie ascuns de orice privire. Există con- 
vingerea că, dacă imaginea curcubeului rămîne nevăzută, curcubeul 


„Schulze, loc. cit., p. 221; cf. p. 243. 
„Strehlow, III, pp. 11, 31, 36, 37, 68, 72, 84. 
Ibid., p. 100. 
. Ibid., pp. 81, 100, 112, 115. 
North. Tr., p. 310. 
. Ibid., pp. 285-286. Este posibil ca mişcările lăncii să aibă drept obiect străpun- 
gerea norilor. 

însuşi este împiedicat să se manifeste. Între timp, şeful clanului, 
avînd alături un pitchi plin cu apă, aruncă în toate direcţiile fulgi 
de puf alb care reprezintă norii. Ceremonia, care pare a avea o 
gravitate deosebită, este completată de imitaţiile repetate ale strigă- 
tului ploierului ; căci, pe toată durata ei, participanţii, fie actori, fie 
public, nu pot avea nici un fel de raporturi cu soțiile lor; nu au 
voie nici măcar să li se adreseze!. 

La dieri, procedeele de figurare sînt diferite. Ploaia este repre- 
zentată nu de apă, ci prin sîngele pe care bărbaţii îl lasă să le curgă 
din vene, împrăştiindu-l asupra asistenţei?. În acelaşi timp, ei aruncă 
pumni de puf alb care simbolizează norii. În prealabil, fusese 
construită o colibă. Înăuntru sînt depuse două pietre mari care 
întruchipează îngrămădirile de nori, semnul ploii. După ce au fost 
lăsate acolo o vreme, sînt transportate la o anumită distanţă şi 
aşezate cît se poate de sus, pe copacul cel mai înalt cu putinţă ; 
este o modalitate de a determina norii să urce către cer. Într-un 
ochi de apă se aruncă ghips transformat în pudră ; văzînd aceasta, 
spiritul ploii aduce pe dată norii. În fine, toţi, tineri şi bătrîni, se 
adună în jurul colibei, şi, cu capul în pămînt, se năpustesc asupra 
ei ; izbesc cu violenţă, traversînd-o dintr-un capăt în altul, o iau de 
la capăt de mai multe ori, pînă ce, din întreaga construcţie nu mai 
rămîn în picioare decît stilpii de susţinere. Atunci se reped şi asupra 
lor, îi zguduie, îi smulg, pînă ce totul se prăbuşeşte definitiv. Opera- 
țiunea care constă în a traversa coliba dintr-o parte în cealaltă, 
străpungînd-o, este menită să reprezinte norii care se întredeschid, 
iar prăbuşirea construcţiei, căderea ploii”. 

La triburile din Nord-Vest, studiate de Clement‘, care ocupă teri- 
toriul dintre rîurile Fortescue şi Fitzroy, se celebrează ceremonii 
avînd exact acelaşi obiect ca şi Intichiuma indigenilor arunta : în 
marea lor majoritate, ele par a fi fundamental mimetice. 

Aceste popoare numesc tarlow nişte grămezi de piatră în mod 
cert sacre, din moment ce, cum vom vedea, ele fac obiectul unor 
rituri importante. Fiecare animal, fiecare plantă, adică, pe scurt, 
fiecare totem sau subtotem?, este reprezentat printr-un tarlow, a 
cărui pază revine unui clan anume€. Analogia dintre aceste tarlow 
şi pietrele sacre ale indigenilor arunta este evidentă. 


1. North. Tr., pp. 294-296. În mod ciudat, la arunta, curcubeul este, din contra, 
considerat ca aducător de ploaie (Jbid., p. 314). 

2. Putem întreba dacă scurgerea de sînge nu reprezintă cumva o jertfă destinată să 
elibereze principiile aducătoare de ploaie. Totuşi Gason afirmă explicit că este 
vorba de un mijloc de a imita căderea apei. 

3. Gason, The Dieyerie Tribe, in Curr, II, pp. 66-68. Howitt (Nat. Tr., pp. 798-900) 
menţionează un alt rit dieri pentru obţinerea ploii. 

4. Etbnograpbical Notes on the Western-Australian Aborigines, in Internationales 
Archiv. f. Ethnographie, XVI, pp. 6-7. Cf. Withnal, Marriage Rites and Relationship 
in Sciences of Man, 1903, p. 42. 

5. Presupunem că un subtotem poate avea un țarlow pentru că, după Clement, 
există clanuri cu mai multe totemuri. 

6. Clement utilizează sintagma a tribal-family. 

Cînd cangurii, de exemplu, se împuţinează, şeful clanului care 
stăpîneşte /arlow-ul cangurilor se duce acolo însoţit de un anumit 
număr de tovarăşi. Ei execută la faţa locului diferite rituri, dintre 
care cele mai importante constau în a executa salturi, în jurul tarlow 
-ului, aidoma cangurilor, în a bea cum beau ei, într-un cuvînt, în a 
imita mişcările lor cele mai caracteristice. Armele care servesc la 
vînătoarea animalului joacă un rol important în astfel de rituri. Sînt 
fluturate, aruncate în direcţia pietrelor etc. Cînd este vorba de emu, 
toţi se îndreaptă către tarlow-ul păsărilor emu ; merg, aleargă pre- 
cum aceste păsări. Îndemînarea de care dau dovadă indigenii în 
aceste imitații este, se pare, cu totul remarcabilă. 

Alte tarlow sînt consacrate unor plante, unor seminţe de iarbă 
de exemplu. În acest caz, sînt imitate operaţiunile prin care semin- 
tele sînt vînturate sau zdrobite. Şi cum, în viaţa obișnuită, femeilor 
le revin îndeobşte asemenea ocupaţii, ele sînt cele care îndeplinesc 
ritul în mijlocul cîntecelor şi dansurilor. 


II 


Toate aceste rituri aparțin unuia şi aceluiaşi tip. Principiul pe 
care se întemeiază este unul dintre cele care se află la baza a ceea 
ce numim, în mod curent şi impropriu!, magia simpatică. 

Aceste principii se reduc de obicei la două?. 

Cel dintii se poate enunta în modul următor : ceea ce afectează 
un obiect afectează şi tot ce întreține un oarecare raport de proxi- 
mitate sau de solidaritate cu respectivul obiect. Astfel, ceea ce 
afectează partea, afectează totul; orice acţiune exercitată asupra 
unui individ se transmite vecinilor săi, rudelor, tuturor celor cu 
care este solidar dintr-un anumit punct de vedere. Toate aceste 
cazuri sînt simple aplicaţii ale legii contagiunii pe care am studiat-o 
anterior. O stare, o calitate, bună sau rea, se comunică prin conta- 
giune de la un subiect către un alt subiect care întreţine un raport 
oarecare cu cel dintii. 

Al doilea principiu se rezumă de obicei în formula : termenul 
asemănător produce un termen asemănător. Figurarea unei fiinţe 
sau a unei stări produce acea fiinţă sau acea stare. Această maximă 
se aplică în riturile pe care tocmai le-am descris şi, prin ele, îi 
putem sesiza mai bine specificul. Exemplul clasic al vrăjitoriei, 
îndeobşte înfăţişat drept o aplicaţie tipică a acestei reguli, este mult 
mai puţin semnificativ. Într-adevăr, vrăjitoria se reduce în mare 
parte la un simplu fenomen de transfer. Ideea de imagine este 
asociată în conştiinţe cu cea de model; prin urmare, efectele 


1. Vom explica mai departe (p. 332) în ce constă această improprietate. 

2. A se vedea cu privire la această clasificare Frazer, Lectures on the Early History of 
Kinasbib, pp. 37 şi urm. ; Hubert şi Mauss, Théorie generale de la magie, pp. 61 
şi urm. 

acţiunii exercitate asupra statuetei se comunică prin contagiune 
persoanei ale cărei trăsături le reproduce. Prin raportare la original, 
imaginea joacă rolul părţii în raport cu întregul : este un agent de 
transmisiune. De aceea se crede că se poate obţine acelaşi rezultat 
prin arderea părului persoanei vizate : singura diferenţă dintre cele 
două operaţiuni este că, în cazul uneia, comunicarea se face prin 
similaritate, iar în cealaltă, prin contiguitate. În cazul riturilor care 
ne preocupă, lucrurile stau altfel. Ele nu presupun doar o deplasare 
de la o stare sau o calitate date, care se transmit de la un obiect la 
altul, ci crearea a ceva cu totul nou. Simplul fapt de a reprezenta 
un animal dă naştere acelui animal, creîndu-l ; imitarea zgomotului 
vîntului sau a căderilor de apă determină formarea norilor şi căde- 
rea ploii etc. Fără îndoială că în ambele cazuri similaritatea joacă 
un rol, însă unul foarte diferit. În cazul vrăjitoriei, similaritatea nu 
face decît să imprime o direcţie determinată acţiunii exercitate ; 
orientează într-un anume sens o eficacitate care nu provine însă de 
la ea. În riturile despre care a fost vorba, ea acţionează prin ea 
însăşi şi este eficientă în mod nemijocit. De aceea, contrar defini- 
țiilor obişnuite, ceea ce diferenţiează cu adevărat cele două prin- 
cipii ale magiei aşa-zis simpatice de practicile corespunzătoare nu 
este faptul că în unele acţionează contiguitatea, iar în celelalte 
asemănarea, ci că, în cele dintii, are loc doar o comunicare prin 
contagiune, iar în celelalte, producţie şi creaţiel. 

Prin urmare, dacă vrem să explicăm riturile mimetice, trebuie să 
explicăm cel de-al doilea principiu şi invers. 

Nu ne propunem o discuţie de detaliu a explicaţiei propuse de 
şcoala antropologică, în special de Tylor şi Frazer. Ca şi atunci cînd 
explică proprietatea de contagiune a caracterului sacru, ei invocă 
proprietăţile asociaţiei de idei. «Magia homeopatică, spune Frazer, 
preferînd această expresie celei de magie mimetică, se bazează pe 
asociaţia de idei prin similaritate, tot aşa cum magia contagioasă 
(contagious magic) se întemeiază pe asociaţia de idei prin contigu- 
itate. Magia homeopatică comite eroarea de a considera că lucrurile 
care se aseamănă sînt identice»?. Astfel se ignoră însă caracterul 
specific al practicilor în cauză. Dintr-un punct de vedere, formula 
lui Frazer s-ar putea dovedi de o oarecare utilitate în cazul vrăjito- 
riei. Într-adevăr, aici sînt asimilate două lucruri distincte datorită 
asemănării lor parţiale : imaginea şi modelul pe care-l reprezintă 
mai mult sau mai puţin schematic. Dar în riturile mimetice pe care 
le-am observat este dată doar imaginea ; modelul lipseşte, din mo- 


1. Nu facem nici o menţiune la ceea ce s-a numit legea contrarietăţii ; căci, cum au 
arătat Hubert şi Mauss, contrariul îşi produce propriul contrariu prin intermediul 
termenului asemănător (Théorie generale de la magie, p. 70). 

„ Lectures on the Early History of Kingsbip, p. 39. 

. In sensul că se produce într-adevăr o asimilare a statuetei cu persoana vrăjită. 
Ceea ce nu înseamnă că asimilarea ar fi un simplu produs al asociaţiei de idei 
prin similaritate. Cauza fundamentală a fenomenului este, aşa cum am arătat, 
contagiunea specifică forţelor religoase. 

ment ce noua generaţie a speciei totemice nu este încă decît o 
speranţă, şi încă una nesigură. Nu se poate, prin urmare, pune 
problema vreunei asimilări, eronate sau nu : este vorba de creaţie 
în sensul propriu şi nu vedem cum vreo asociaţie de idei ar putea 
alimenta credinţa în această creaţie. Cum ar putea simplul fapt de a 
imita mişcările unui animal oferi certitudinea că animalul cu pricina 
va renaşte din abundență ? 

Proprietăţile generale ale naturii umane nu sînt în măsură să 
explice practici atît de speciale. În loc să luăm în considerare prin- 
cipiul lor fondator în forma sa generală şi abstractă, este preferabil 
să-l reaşezăm în mediul moral din care face parte şi unde l-am 
observat ; să-l asociem ansamblului ideilor şi sentimentelor din care 
decurg riturile unde este pus în practică şi vom putea astfel întrezări 
mai lesne cauzele care-l determină. 

Oamenii care se reunesc cu ocazia riturilor cu pricina cred cu 
adevărat că sînt animale sau plante din specia al cărei nume îl 
poartă. Ei simt că au o natură vegetală sau animală, iar ea constituie, 
în concepţia lor, partea esenţială şi deosebită din ei. Deîndată ce 
s-au strîns laolaltă, primul lor gest trebuie să fie cel de a-şi afirma 
unii altora calitatea pe care şi-o atribuie şi prin care se definesc. 
Totemul este semnul lor de raliere : din acest motiv, cum am văzut, 
îl şi desenează pe propriul trup. Dar este nu mai puţin natural ca ei 
să încerce să-i semene prin gesturi, strigăte, atitudini. Din moment 
ce sînt emu sau canguri, se vor comporta precum animalele cu 
acelaşi nume. În felul acesta, îşi dovedesc unii altora că sînt mem- 
brii aceleiaşi comunităţi morale, căpătînd conştiinţa înrudirii care-i 
uneşte. Ritul nu se mărgineşte la a exprima înrudirea ; el o face sau 
o reface. Căci nu există decît atît timp cât există credinţa în ea, şi 
toate demonstrațiile colective urmăresc să întreţină credinţele pe 
care se întemeiază. Astfel, salturile, strigătele, mişcările de tot felul, 
în aparenţă bizare şi groteşti, au în realitate o profundă semnificaţie 
umană. Australianul caută să semene cu totemul său, tot aşa cum 
credinciosul din religiile mai avansate caută să semene cu 
Dumnezeu. Pentru unul, ca şi pentru celălalt, este o cale de comu- 
niune cu fiinţa sacră, adică cu idealul colectiv pe care ea îl sim- 
bolizează. Este o primă formă a ouoiwoic TO BEQ. 

Totuşi, cum această primă motivaţie ţine de particularităţi cu 
totul specifice credințelor totemice, dacă ar fi şi singura, principiul 
după care termenul asemănător produce un termen asemănător nu 
ar fi putut supravieţui totemismului. Or, se pare că nu există religie 
fără rituri derivate din acest principiu. Înseamnă că o altă motivaţie 
s-a asociat celei dintii. 

Şi într-adevăr, ceremoniile unde se aplică nu au numai obiec- 
tivul foarte general pe care tocmai l-am amintit, oricât de esenţial ar 
fi el ; ele vizează, în plus, un scop mai apropiat şi mai conştient, şi 
anume să asigure reproducerea speciei totemice. Ideea necesarei 
reproduceri bîntuie deci spiritele credincioşilor: asupra ei se 

concentrează toate forţele atenţiei şi voinţei lor. Or, o preocupare 
comună nu poate obseda într-o asemenea măsură un grup uman 
fără să se exteriorizeze sub o formă materială. Din moment ce toţi 
se gîndesc la animalul sau la planta cu a căror soartă clanul se 
simte solidar, este inevitabil ca o asemenea gîndire comună să nu 
se exteriorizeze prin gesturi, iar cele mai potrivite pentru a îndeplini 
acest rol sînt cele care reprezintă animalul sau planta sub unul din 
aspectele sale cele mai caracteristice ; căci nu există nici o altă 
mişcare mai apropiată de ideea care preocupă toate conştiințele, 
din moment ce reprezintă traducerea ei imediată şi aproape auto- 
mată. Oamenii se străduie deci să imite animalul ; să strige ca el; 
să sară ca el; să reproducă scenele în care planta este utilizată 
zilnic. Toate aceste procedee de figurare constituie tot atîtea mijloa- 
ce de a marca cu insistenţă scopul pentru care sînt concentrate 
toate spiritele, şi anume de a desemna lucrul de realizat, de a-l 
numi, de a-l evoca!. Iar această nevoie nu aparţine unei epoci 
anume, nu depinde de credinţele unei anumite religii, ci este funda- 
mental omenească. Iată de ce, chiar şi în religii foarte diferite de 
cele pe care le studiem, credincioşii adunaţi pentru a solicita din 
partea zeilor lor un eveniment dorit cu înflăcărare se simt parcă 
împinși prin forţa unei necesităţi să-l figureze. Fără îndoială, cu- 
vîntul este şi el un mijloc de a-l exprima ; dar gestul este la fel de 
natural ; el ţişneşte din organism cu aceeaşi spontaneitate ; o ia 
chiar înaintea vorbei sau, în orice caz, o însoţeşte. 

Dacă putem astfel înţelege cum au fost incluse în ceremonie 
aceste gesturi, mai rămîne să explicăm eficacitatea care le este 
atribuită. Dacă australianul le repetă regulat în fiecare anotimp, 
înseamnă că le crede necesare succesului ritului. De unde i-a venit 
ideea că, imitînd un animal, îi determină reproducerea ? 

O eroare atît de evidentă pare greu de înţeles atîta vreme cât nu 
vedem în rit decît scopul material către care pare a tinde. Ştim însă 
că, în afara efectului care se consideră că l-ar avea asupra speciei 
totemice, ritul exercită şi o acţiune profundă asupra sufletului cre- 
dincioşilor. Aceştia rămîn cu o impresie de bunăstare, fără a-i sesiza 
cauzele cu claritate, dar care este cît se poate de întemeiată. Au 
conştiinţa că ceremonia este salutară pentru ei ; într-adevăr, prin ea 
îşi refac ființa morală. Cum să nu le ofere acest tip de euforie 
sentimentul că ritul a avut succes, că a fost ceea ce îşi propunea să 
fie, că şi-a atins scopul ? Şi cum singurul scop urmărit conştient este 
reproducerea speciei totemice, aceasta pare asigurată prin mij- 
loacele folosite, a căror eficacitate este astfel demonstrată. În acest 
mod au ajuns oamenii să atribuie unor gesturi, în sine vane, virtuţi 
creatoare. Eficacitatea morală a ritului, care este reală, a determinat 
credinţa în eficacitatea sa fizică, care este imaginară ; eficacitatea 


1. Asupra cauzelor care determină această manifestare exterioară, v. supra, pp. 213 
şi urm. 

întregului a determinat credinţa în eficacitatea fiecărei părţi, luate 
separat. Efectele cu adevărat utile pe care le produce ansamblul 
ceremoniei constituie un fel de justificare experimentală a prac- 
ticilor elementare din care este ea alcătuită, deşi, în realitate, ele nu 
sînt deloc indispensabile succesului. Faptul că pot fi înlocuite prin 
altele, de natură foarte diferită, fără ca rezultatul final să fie mo- 
dificat, dovedeşte de altfel că ele nu acţionează prin ele însele. Se 
pare că există Intichiume care nu cuprind decît jertfe, fără rituri 
mimetice ; altele sînt pur mimetice şi nu comportă jertfe. Totuşi, 
atît unele cît şi celelalte sînt considerate a avea aceeaşi eficacitate. 
Prin urmare, dacă se pune preţ pe aceste diverse manevre, nu este 
pentru că ele ar avea o valoare intrinsecă, ci pentru că fac parte 
dintr-un rit complex a cărui utilitate globală este percepută. 

Înţelegem cu atît mai lesne o asemenea stare de spirit, cu cît o 
putem observa în jurul nostru. Mai ales la popoarele şi în mediile 
cultivate, se întîlnesc frecvent credincioşi care, deşi au îndoieli cu 
privire la eficacitatea specială pe care dogma o atribuie fiecărui rit 
în parte, continuă totuşi să practice cultul. Nu sînt convinşi că 
detaliile regulilor prescrise ar fi justificabile raţional ; dar simt că 
le-ar fi imposibil să le încalce, fără a înfrunta riscul unei confuzii 
morale, în faţa căruia dau înapoi. Însuși faptul că, în cazul lor, 
credinţa şi-a pierdut rădăcinile intelectuale pune în evidenţă ra- 
țiunile profunde pe care se întemeiază. lată de ce criticile facile 
formulate uneori de un raţionalism simplist la adresa prescripţiilor 
rituale îl lasă în general indiferent pe credincios : pentru că ade- 
vărata justificare a practicilor religioase nu se află în scopurile 
aparent urmărite, ci în acţiunea invizibilă exercitată asupra conşti- 
inţelor, în modul în care afectează mentalul. Tot astfel, atunci cînd 
predicatorii îşi propun să convingă, ei se concentrează mult mai 
puţin pe stabilirea nemijlocită, prin dovezi metodice, a adevărului 
cutărei propoziţii particulare sau a utilității respectării cutărei 
prescripţii, decît pe trezirea sentimentului de reconfortare morală 
prin celebrarea regulată a cultului. Ei creează astfel o predispoziţie 
spre a crede, care nu are nevoie de dovezi, obligînd inteligenţa să 
depăşească insuficienţa raţiunilor logice, făcînd-o să vină, oarecum 
de la sine, în întîmpinarea propoziţiilor ce trebuie acceptate. A- 
ceastă prejudecată favorabilă, elanul de a crede, reprezintă esenţa 
credinţei ; iar în concepţia credinciosului, fie el creştin sau austra- 
lian, credinţa conferă riturilor autoritate. Superioritatea celui dintii 
constă în faptul că este mai conştient de procesul psihic din care 
rezultă credinţa sa ; ştie «că credinţa salvează». 

Credinţa este, într-un sens, «impermeabilă la experienţă», tocmai 
pentru că are această originel. Eşecurile intermitente ale Intichiumei 
nu clatină încrederea australianului în ritul său, pentru că el este 
ataşat acestor practici, prin care se reface periodic, cu toate fibrele 


1. L. Lévy-Bruhl, Zes Fonctions mentales dans les sociétés inférieures, pp. 61-68. 

sufletului său ; dacă le-ar nega principiul, ar rezulta o adevărată 
perturbare, la care întreaga sa fiinţă se împotriveşte. Dar oricît de 
mare ar fi forţa de rezistenţă, ea nu deosebeşte radical mentalitatea 
religioasă de celelalte forme ale mentalităţii umane, nici chiar de 
cele care i se opun în mod obişnuit. Din acest punct de vedere, 
diferenţele dintre mentalitatea savantului şi mentalitatea religioasă 
sînt de ordinul nuanţelor. Cînd o lege ştiinţifică se întemeiază pe 
autoritatea unor experienţe numeroase şi variate, este contrar Orică- 
rei metode să se renunţe la ea prea uşor, sub impactul descoperirii 
unui fapt care pare a o contrazice. În plus, trebuie să existe cer- 
titudinea că faptul nu comportă decît o singură interpretare şi că 
este imposibil de explicat fără a abandona propoziţia pe care pare 
a o infirma. Or, nu altfel procedează australianul cînd atribuie 
insuccesul unei Intichiuma vreunui maleficiu, sau abundența unei 
recolte premature vreunei Intichiuma mistice, celebrate în cealaltă 
lume. Este cu atît mai în măsură să nu se îndoiască de propriu-i rit 
întemeindu-se pe credinţa într-un fapt contrar, cu cît valoarea lui 
este sau pare stabilită de un număr mult mai considerabil de fapte 
concordante. Mai întîi, eficacitatea morală a ceremoniei este reală 
şi direct simțită de toţi participanţii ; există deci o experienţă, con- 
stant reînnoită, a cărei importanţă nu este afectată de nici o expe- 
rienţă contradictorie. Mai mult, chiar şi eficacitatea fizică găseşte o 
confirmare cel puţin sesizabilă în datele observaţiei obiective. 
Într-adevăr, este normal ca specia totemică să se reproducă regulat ; 
în cea mai mare parte a cazurilor totul se petrece ca şi cum gesturile 
rituale ar fi produs cu adevărat efectele aşteptate. Eşecurile repre- 
zintă doar excepţia. Cum riturile, mai ales riturile periodice, nu cer 
naturii nimic mai mult decît să-și urmeze cursul normal, nu este 
surprinzător că, de cele mai multe ori, ea pare să le asculte. Astfel, 
dacă i se întîmplă credinciosului să se arate neascultător faţă de 
unele lecţii ale experienţei, el acţionează astfel pe temeiul altor 
experienţe, care i se par mai demonstrative. Nu altfel procedează 
savantul ; doar că el acţionează cu mai multă metodă. 


Magia nu este prin urmare, aşa cum a afirmat Frazer!, un fapt 
primar, faţă de care religia nu ar constitui decît o formă derivată. 
Din contra, preceptele pe care se întemeiază arta magicianului s-au 
constituit sub influenţa ideilor religioase, şi doar printr-o extensiune 
secundară au ajuns ele să fie aplicate unor relaţii pur laice. Pentru 
că toate forţele universului au fost concepute după modelul forţelor 
sacre, contagiunea inerentă celor din urmă s-a extins asupra celor 
dintii şi s-a crezut că, în condiţii determinate, toate proprietăţile 
corpurilor se puteau transmite prin contagiune. La fel, odată ce 
principiul după care termenul asemănător produce un termen ase- 
mănător s-a constituit pentru a satisface necesităţi religioase 


1. Golden Bough, ed. a Il-a, I, pp. 69-75. 

determinate, el s-a dezlipit de originile sale rituale pentru a deveni, 
printr-un soi de generalizare spontană, o lege a naturii!. Pentru a 
înţelege axiomele fundamentale ale magiei, este însă necesar să le 
reaşezăm în mediile religioase unde au luat naştere şi care sînt 
singurele în măsură să le explice. Dacă vedem în ele opera unor 
indivizi izolaţi, a unor magicieni solitari, ne întrebăm cum de s-a 
născut o asemenea idee în nişte minţi omeneşti, din moment ce 
nimic, la nivelul experienţei, nu le putea nici sugera, nici verifica ; 
nu ne putem mai ales explica cum de s-a putut impune, şi pentru 
atîta vreme, încrederii oamenilor o artă atît de dezamăgitoare. Dar 
problema dispare de la sine dacă credinţa pe care o inspiră magia 
nu este decît un caz particular al credinţei religioase în general, 
dacă este produsul, cel puţin indirect, al unei efervescenţe colec- 
tive. Rezultă că expresia de magie simpatică, propusă să desemneze 
ansamblul practicilor la care ne-am referit, este improprie. Există 
rituri simpatice, dar ele nu sînt specifice magiei ; nu numai că le 
întîlnim în orice religie, dar magia însăşi le-a primit de la religie. 
Dacă, prin numele pe care li-l dăm, le atribuim un caracter specific 
magiei, ne expunem la riscul unei grave confuzii. 

Rezultatele analizei noastre se alătură, confirmîndu-le, celor la 
care au ajuns Hubert şi Mauss în studiul magiei?. Fi au arătat că 
aceasta era cu totul altceva decît o industrie grosolană, întemeiată 
pe o ştiinţă trunchiată. În spatele mecanismelor, pur laice în apa- 
renţă, pe care le foloseşte magicianul, ei au descifrat un întreg 
arsenal de concepţii religioase, o întreagă lume de forţe a căror 
idee magia a împrumutat-o de la religie. Putem acum înţelege de 
ce este ea atît de bogată în elemente religioase : pentru că s-a 
născut din religie. 


III 


Principiul care tocmai a fost explicat nu are doar o funcţie 
rituală ; el interesează direct teoria cunoaşterii. Constituie, 
într-adevăr, un enunţ concret al legii cauzalităţii şi încă, după toate 
aparențele, unul dintre enunţurile cele mai primitive care au existat 
vreodată. O întreagă concepţie despre relaţia cauzală este implicată 
în capacitatea atribuită termenului asemănător de a produce un 
termen asemănător ; iar această concepţie domină gîndirea primi- 
tivă, din moment ce serveşte drept bază în acelaşi timp practicilor 


1. Nu afirmăm că a fost o vreme cînd religia ar fi existat fără magie. Ni se pare că, 
pe măsură ce religia s-a format, o parte din principiile sale s-au extins la unele 
relaţii nereligioase şi ea s-a completat astfel printr-o magie mai mult sau mai 
puţin dezvoltată. Dar dacă aceste două sisteme de idei şi de practici nu cores- 
pund unor faze istorice distincte, nu înseamnă că nu ar exista între ele un raport 
clar de derivare. Este exact ceea ce ne-am propus să demonstrăm. 

2. Loc. cit., pp. 108 şi urm. 

cultului şi tehnicilor magicianului. Originile preceptului pe care se 
întemeiază riturile mimetice sînt deci de natură să le elucideze pe 
cele ale principiului cauzalităţii. Geneza unuia trebuie să ne ajute 
să înțelegem geneza celuilalt. Or, s-a văzut că cel dintii este pro- 
dusul cauzelor sociale : grupurile l-au elaborat în vederea unor 
scopuri colective şi el traduce sentimente colective. Putem deci 
presupune că la fel stau lucrurile şi în ce-l priveşte pe cel de-al 
doilea. Este suficient să analizăm principiul de cauzalitate pentru a 
ne da seama că diversele elemente care-l compun au într-adevăr 
această origine. 

Noţiunea de relaţie cauzală implică în primul rînd ideea de 
eficacitate, de putere productivă, de forţă activă. Prin cauză, se 
înţelege îndeobşte ceea ce este susceptibil de a produce o schim- 
bare determinată. Cauza este forţa, înainte de a se fi manifestat 
puterea din ea ; efectul este aceeaşi putere, dar actualizată. Umani- 
tatea şi-a reprezentat dintotdeauna cauzalitatea în termeni dinamici. 
Desigur că unii filosofi refuză acestei concepţii orice valoare obiec- 
tivă ; ei nu văd în ea decît o construcţie arbitrară a imaginaţiei care 
nu ar avea corespondent în realitate. Pentru moment însă, nu avem 
a ne întreba dacă este sau nu întemeiată în realitate : este suficient 
să constatăm că există, că ea constituie şi a constituit dintotdeauna 
un element al mentalităţii comune, fapt cu care sînt de acord chiar 
şi cei care o critică. Scopul nostru imediat este nu de a determina 
valoarea ei logică, ci de a o explica. 

Or, ea depinde de cauze sociale. Analiza faptelor ne-a permis 
deja să soatem în evidenţă faptul că prototipul ideii de forță era 
mana, wakan, orenda, principiul totemic, diversele nume date forţei 
colective, obiectivate şi proiectate în lucruri!. Prima putere pe care 
oamenii şi-au reprezentat-o ca atare pare deci a fi fost cea pe care 
societatea o exercită asupra membrilor ei. Raționamentul confirmă 
rezultatul observaţiei ; este astfel posibil să stabilim de ce noţiunea 
de putere, de eficacitate, de forţă în acţiune nu poate proveni din 
alte surse. 

Este evident şi general admis că ea nu putea fi furnizată de expe- 
rienţa externă. Simţurile nu ne ajută să sesizăm decît fenomenele 
care coexistă sau care se succed, dar nimic din ce percep ele nu ne 
poate oferi ideea acestei acţiuni constrîngătoare şi determinante care 
este caracteristică pentru ceea ce numim putere sau forţă. Ele nu 
captează decît stări realizate, dobîndite, exterioare unele altora ; dar 
procesul intern care leagă aceste stări le scapă. Nimic din ceea ce ne 
transmit ele nu ne-ar putea sugera ideea a ceea ce reprezintă o influ- 
enţă sau o eficacitate. Tocmai din acest motiv filosofii empirismului 
au văzut în aceste diverse concepţii tot atîtea aberaţii mitologice. 
Dar chiar dacă am presupune că nu este vorba decît de nişte halu- 
cinaţii, şi tot trebuie să explicăm cum au luat ele naştere. 


1. V. supra, pp. 181-191. 

Dacă experienţa exterioară nu are nici un rol în geneza acestor 
idei, şi cum, pe de altă parte, este inadmisibil că ele ne-ar fi fost 
oferite de-a gata, trebuie deci să presupunem că ele provin din 
experienţa interioară. De fapt, noţiunea de forţă este în mod mani- 
fest plină de elemente spirituale care nu au putut fi împrumutate 
decît de la viaţa noastră psihică. 

S-a crezut adesea că actul prin care voinţa noastră decide în 
urma unei deliberări conţine înclinațiile noastre, comandă orga- 
nelor noastre, a putut servi drept model acestei construcţii. S-a 
arătat că, în procesul voliţiunii, ne sesizăm nemijlocit ca putere în 
act. Odată ce omul a avut această idee, nu i-a mai rămas, pare-se, 
decît să o extindă la lucruri pentru a se constitui conceptul de 
forţă. 

Atâta vreme cît teoria animistă trecea drept un adevăr demon- 
strat, această explicaţie putea să pară confirmată de istorie. Dacă 
forţele prin care gîndirea umană a populat iniţial lumea ar fi fost 
într-adevăr spirite, adică fiinţe personale şi conştiente, mai mult 
sau mai puţin asemănătoare omului, s-ar putea crede că experienţa 
noastră individuală ar fi fost suficientă pentru a ne furniza elemen- 
tele constitutive ale noţiunii de forţă. Dar se ştie că primele forţe 
imaginate de oameni sînt, din contra, puteri anonime, vagi, difuze, 
asemănătoare prin impersonalitatea lor forţelor cosmice şi con- 
trastînd, în consecinţă, în modul cel mai tranşant cu acea putere 
eminamente personală care este voinţa umană. Este prin urmare 
imposibil ca ele să fi fost concepute după imaginea acesteia din 
urmă. 

Există de altfel o caracteristică esenţială a forțelor impersonale 
care, într-o asemenea ipoteză, ar rămîne inexplicabilă : comunica- 
bilitatea lor. Forţele naturii au fost dintotdeauna concepute ca fiind 
susceptibile de a trece de la un obiect la altul, de a se amesteca, de 
a se combina, de a se transforma unele în altele. Această proprietate 
determină valoarea lor explicativă ; datorită ei efectele pot fi legate 
de cauzele lor fără vreo ruptură. Or, eul are exact caracterul opus : 
este incomunicabil. Nu-şi poate schimba substratul, nu se poate 
extinde de la unul la altul; nu se răspîndeşte decît prin metaforă. 
Modalitatea în care ia hotăriri şi-şi îndeplineşte deciziile nu ar 
putea, prin urmare, să ne sugereze ideea unei energii comunicabile, 
care s-ar putea chiar confunda cu altele, pentru a da naştere, prin 
astfel de combinaţii şi amestecuri, unor noi efecte. 

Prin urmare, ideea de forţă, aşa cum rezultă ea din conceptul de 
relaţie cauzală, trebuie să prezinte un caracter dublu. În primul 
rînd, nu poate să provină decît din experienţa noastră interioară ; 
singurele forţe la care putem ajunge nemijlocit sînt în mod necesar 
forţele morale. Dar în acelaşi timp, ele trebuie să fie impersonale, 
din moment ce noţiunea de putere impersonală s-a constituit mai 
întîi. Or, singurele care satisfac această dublă condiţie sînt cele care 
se degajă din viaţa în comun : forțele colective. Pe de o parte, ele 

sînt în întregime psihice ; sînt alcătuite exclusiv din idei şi din 
sentimente obiectivate. Dar pe de altă parte, din moment ce con- 
stituie produsul unei cooperări, sînt prin definiţie impersonale. 
Operă a tuturor, ele nu aparţin nimănui în mod special. Ele depind 
atît de puţin de personalitatea subiecţilor în care sălăşluiesc, încât 
nu se fixează acolo niciodată. Tot aşa cum pătrund în ei venind 
dinafară, tot astfel sînt gata să se desprindă în orice clipă. Manifestă 
tendinţa de a se răspîndi în continuare, invadînd noi domenii : nu 
există altele mai contagioase şi, în consecinţă, mai comunicabile. 
Fără îndoială că forţele fizice au aceeaşi proprietate ; dar nu putem 
să avem în mod direct conştiinţa lor; nu putem nici măcar să le 
sesizăm ca atare, pentru că ne sînt exterioare. Cînd mă lovesc de 
un obstacol, simt o senzaţie de jenă şi de neplăcere ; dar forţa care 
produce această senzaţie nu este în mine, ci în obstacol şi, prin 
urmare, se află în afara razei mele de percepţie. Îi resimt efectele, 
dar nu o pot atinge în ea însăşi. În ce priveşte forţele sociale, 
lucrurile stau altfel : ele fac parte din viaţa noastră interioară şi, în 
consecinţă, nu numai că ajungem să cunoaştem produsele acţiunii 
lor, dar le şi vedem acţionînd. Forţa care izolează fiinţa sacră, 
ținîndu-i pe profani la distanţă, nu se află, în realitate, în acea 
fiinţă ; ea trăieşte în conştiinţa credincioşilor. De aceea aceştia o 
simt chiar atunci cînd acţionează asupra voinţei lor pentru a inhiba 
anumite mişcări sau a comanda altele. Într-un cuvînt, în acest caz 
sesizăm pe viu acţiunea constrîngătoare şi necesară care, atunci 
cînd provine de la un lucru exterior ne scapă, pentru că se petrece 
în întregime în noi. Fără îndoială, nu o interpretăm întotdeauna în 
mod adecvat, însă este cu neputinţă să nu o sesizăm. 

În plus, ideea de forţă poartă, în mod vizibil, amprenta originii 
sale. Într-adevăr, ea implică ideea de putere care, la rîndul ei, nu 
poate fi separată de cea de ascendent, de stăpînire, de dominație, 
şi corelativ, de dependenţă şi subordonare ; or, relaţiile exprimate 
de aceste idei sînt eminamente sociale. Societatea a clasat ființele 
în superioare şi inferioare, în stăpîni care comandă şi supuşi care 
ascultă ; ea a conferit celor dintii strania capacitate în virtutea căreia 
comandamentul este eficient şi constituie puterea. Prin urmare, 
totul pare a dovedi că cele dintii puteri de care spiritul uman a avut 
conştiinţă sînt cele pe care societatea, organizîndu-se, le-a instituit : 
puterile lumii fizice au fost concepute după imaginea lor. De aceea 
omul nu a putut ajunge să se conceapă ca o forţă stăpînă pe trupul 
în care sălăşluieşte, decît cu condiţia de a introduce, în ideea pe 
care şi-o face despre sine, concepte împrumutate din viaţa socială. 
Era într-adevăr necesar să se poată diferenţia de dublul său fizic şi 
să-şi poată atribui, în raport cu acesta, un soi de demnitate supe- 
rioară ; într-un cuvînt, era necesar să se gîndească ca suflet. De 
altfel, şi-a reprezentat dintotdeauna forța care crede că este sub 
formă de suflet. Dar ştim că sufletul este cu totul altceva decît un 
nume dat facultăţii abstracte de a se mişca, de a gîndi sau de a 

simţi ; este, înainte de toate, un principiu religios, un aspect particu- 
lar al forţei colective. În definitiv, omul simte că are un suflet şi, în 
consecinţă, forţă pentru că este o fiinţă socială. Deşi animalul îşi 
mişcă membrele la fel ca noi, deşi acţionează asupra muşchilor ca 
noi, nimic nu ne autorizează să presupunem că s-ar conştientiza ca 
pe o cauză activă şi eficace. Căci ceea ce-i lipseşte, sau, mai exact, 
ceea ce nu-şi atribuie este sufletul. Dar dacă nu-şi atribuie un suflet, 
înseamnă că nu participă la o viaţă socială comparabilă cu cea a 
oamenilor. La animale, nu există nimic asemănător unei civilizaţii!. 

Dar noţiunea de forţă nu reprezintă în întregime principiul de 
cauzalitate. Acesta constă într-o judecată care afirmă că orice forţă 
se dezvoltă într-o modalitate definită, că starea în care se află în 
fiece clipă a devenirii sale predetermină starea consecutivă. Primul 
este numit cauză, al doilea efect, iar judecata cauzală afirmă că, 
între aceste două momente ale oricărei forţe, există o legătură 
necesară. Spiritul instituie acest raport înaintea oricăror dovezi, sub 
imperiul anumitor constrîngeri de care nu se poate elibera ; îl postu- 
lează, cum se spune, a priori. 

Empirismul nu a reuşit niciodată să explice acest apriorism şi 
această necesitate. Niciodată filosofii acestei şcoli nu au putut expli- 
ca cum o asociere de idei, întărită de obişnuinţă, putea produce 
altceva decât o stare de aşteptare, o predispoziţie, mai mult sau mai 
puţin puternică, a ideilor de a se evoca unele pe altele conform 
unei ordini determinate. Or, principiul cauzalităţii are un cu totul 
alt caracter. Nu este pur şi simplu o tendinţă imanentă a gîndirii 
noastre de a se desfăşura într-o manieră anume, ci o normă exteri- 
oară şi superioară cursului reprezentărilor noastre, pe care le do- 
mină şi le dirijează imperativ. Este investită cu o autoritate care 
înlănţuie spiritul, depăşindu-l ; ceea ce înseamnă că spiritul nu este 
artizanul ei. Din acest punct de vedere, nu serveşte la nimic să 
substituim obișnuinţei individuale, obișnuinţa ereditară ; căci obiş- 
nuinţa nu-şi schimbă natura numai pentru că durează mai mult 
decît o viaţă de om ; este doar mai puternică. Un instinct nu consti- 
tuie o regulă. 

Riturile studiate ne permit să întrevedem o sursă, pînă în prezent 
în mică măsură bănuită, a acestei autorităţi. Să ne amintim, într-ade- 
văr, cum s-a născut legea cauzală pusă în practică de riturile imita- 
tive. Grupul se adună sub imperiul unei preocupări comune : dacă 
specia al cărei nume îl poartă nu se reproduce, clanul este pierdut. 
Sentimentul comun care îi însuflețeşte pe toţi membrii săi se exte- 
riorizează sub forma unor gesturi determinate, mereu aceleaşi în 
circumstanţe identice şi, odată ceremonia împlinită, se obţine, din 
motivele pe care le-am expus deja, rezultatul dorit. Se formează, 


1. Fără îndoială, există societăţi animale. Totuşi, cuvîntul nu are exact acelaşi înțeles 
după cum se aplică oamenilor sau animalelor. Instituţia este elementul specific 
societăţilor umane ; în societăţile animale nu există instituţii. 

prin urmare, o asociaţie între ideea rezultatului şi cea a gesturilor 
care-l preced ; iar această asociaţie nu variază de la un subiect la 
altul, ci, din moment ce este produsul unei experienţe colective, 
este aceeaşi pentru toţi actorii ritului. Totuşi, dacă nu ar interveni 
nici un alt factor, nu s-ar produce decît o stare colectivă de aştep- 
tare ; odată împlinite gesturile mimetice, toată lumea s-ar aştepta, 
cu mai multă sau mai puţină încredere, să vadă producîndu-se cît 
de curînd evenimentul dorit ; o regulă imperativă a gîndirii nu s-ar 
putea constitui numai din atît. Dar, cum în joc se află un interes 
social de primă importanţă, societatea nu poate să lase lucrurile 
să-şi urmeze cursul la voia întîmplării ; ea intervine deci activ, în 
aşa fel încît să le regleze desfăşurarea conform necesităţilor. Ea 
pretinde ca ceremonia, de care nu se poate lipsi, să fie repetată ori 
de cîte ori este necesar, şi, în consecinţă, ca mişcările, condiţie a 
succesului, să fie executate regulat : le impune în chip obligatoriu. 
Or, ele implică o atitudine clară a spiritului care, printr-o consecinţă 
indirectă, participă la caracterul de obligativitate. A prescrie că, 
pentru a le determina să renască, animalul sau planta trebuie imi- 
tate, înseamnă a afirma ca pe o axiomă care nu trebuie pusă la 
îndoială că termenul asemănător produce un termen asemănător. 
Opinia nu le poate permite indivizilor să nege la nivel teoretic 
acest principu, fără a le permite în acelaşi timp să-l încalce prin 
comportamentul lor. Prin urmare, îl impune, laolaltă cu practicile 
care derivă din el, şi astfel preceptul ritual este dublat de un precept 
logic, care nu reprezintă altceva decît aspectul intelectual al celui 
dintîi. Autoritatea unuia şi a celuilalt decurge dintr-o aceeaşi sursă : 
societatea. Respectul inspirat de societate se transmite modalităţilor 
de a gîndi, precum şi modalităţilor de a acţiona pe care le privile- 
giază. Nu te poţi îndepărta nici de unele şi nici de celelalte fără să 
te loveşti de rezistenţa opiniei ambiante. Iată de ce cele dintii 
pretind, în afara oricărei analize, adeziunea inteligenţei, tot aşa 
cum celelalte determină voinţa la o supunere necondiționată. 
Acest exemplu ne oferă posibilitatea de a ne convinge o dată 
mai mult că o teorie sociologică a noţiunii de cauzalitate şi, în 
general, a noţiunii de categorie se îndepărtează de doctrinele cla- 
sice asupra acestei chestiuni, conciliindu-le în acelaşi timp. Odată 
cu apriorismul, ea menţine caracterul prejudicial şi necesar al rela- 
tiei cauzale, însă nu se limitează la a-l afirma ; îl explicitează, fără 
a-l anihila sub pretextul de a-l explica, cum se întîmpă în cazul 
empirismului. În rest, nu poate fi vorba să negăm rolul care revine 
experienţei individuale. Este mai presus de orice îndoială că indivi- 
dul constată, cu de la sine putere, succesiunile regulate de fenome- 
ne, dobîndind astfel o anume senzație de regularitate. Numai că 
această senzaţie nu este şi categoria de cauzalitate. Cea dintii este 
individuală, subiectivă, incomunicabilă ; o obţinem noi înşine prin 
observaţiile noastre personale. Cea de-a doua este opera colec- 
tivităţii, dată de-a gata. Este un cadru în care se dispun constatările 

noastre empirice, care ne permite să le gîndim, adică să le con- 
siderăm în aşa fel încît să ne putem înţelege cu celălalt în privinţa 
lor. Fără îndoială că, dacă acest cadru se aplică conţinutului, în- 
seamnă că există o legătură între el şi materia pe care o conţine ; 
nu înseamnă însă că se şi confundă cu ea. O depăşeşte şi o domină, 
căci are o altă origine. Nu constituie un simplu rezumat al amin- 
tirilor individuale ; mai presus de toate, este făcut pentru a răspunde 
exigenţelor vieţii comune. 

În definitiv, eroarea empirismului a constat în a nu vedea în 
legătura cauzală decît o construcţie savantă a gîndirii speculative şi 
produsul unei generalizări mai mult sau mai puţin metodice. Or, 
prin ea însăşi, speculaţia pură nu poate da naştere decît unor puncte 
de vedere provizorii, ipotetice, mai mult sau mai puţin plauzibile, 
dar care trebuie totdeauna considerate cu prudenţă : căci nu se ştie 
dacă nu cumva, în viitor, vreo nouă observaţie nu va interveni 
pentru a le infirma. Prin urmare, dintr-o asemenea sursă nu poate 
apărea o axiomă pe care spiritul să o accepte şi să fie obligat a o 
accepta fără control şi fără o oarecare rezervă. Doar necesităţile de 
acţiune şi mai ales acţiunea colectivă pot şi trebuie să se exprime în 
formule categorice, peremptorii şi tranşante, care să nu admită 
contrazicerea ; căci mişcările colective nu sînt posibile decît cu con- 
diţia să fie concertate, şi, în consecinţă, dirijate şi definite. Ele exclud 
tatonările, sursa anarhiei ; tind de la sine către o organizare care, 
odată stabilită, să se impună indivizilor. Şi cum activitatea nu se 
poate lipsi de inteligenţă, se întîmplă ca aceasta din urmă să fie 
antrenată pe aceeaşi cale şi să adopte, fără ezitare, postulatele teore- 
tice pe care le reclamă practica. După toate aparențele, imperativele 
gîndirii nu sînt decît o altă faţetă a imperativelor voinţei. 

Nu ne-am propus să prezentăm observaţiile precedente sub 
forma unei teorii exhaustive asupra conceptului de cauzalitate. 
Chestiunea este prea complexă pentru a putea fi astfel rezolvată. 
Principiul cauzei a fost înţeles în maniere diferite după epoci şi 
tări; în interiorul aceleiaşi societăţi, variază după mediul social, 
după acele regnuri ale naturii cărora li se aplică!. Prin urmare, nu 
este posibil să determinăm cu precizie cauzele şi condiţiile de care 
depinde prin luarea în considerare doar a uneia dintre formele sale 
de-a lungul istoriei. Punctele de vedere expuse nu trebuie conside- 
rate decît ca nişte consideraţii care vor trebui controlate şi comple- 
tate. Totuşi, cum legea cauzală asupra căreia ne-am concentrat este 
fără doar şi poate una dintre cele mai primitive, cum a jucat un rol 
considerabil în dezvoltarea gîndirii şi a convieţuirii umane, ea con- 
stituie o experienţă pivilegiată şi, prin urmare, se poate presupune 
că observaţiile noastre cu privire la ea sînt susceptibile de a fi, 
într-o oarecare măsură, generalizate. 


1. Ideea de cauză nu este aceeaşi pentru un savant şi pentru un om lipsit de orice 
cultură ştiinţifică. Pe de altă parte, mulţi dintre contemporanii noştri înțeleg 


CAPITOLUL IV 


Cultul pozitiv 


(continuare) 


III. Riturile reprezentative sau comemorative 


Explicaţia pe care am dat-o riturilor pozitive examinate în 
ultimele două capitole le atribuie o semnificaţie în primul rînd 
morală şi socială. Eficienţa fizică pe care le-o atribuie credinciosul 
ar constitui produsul unei interpretări vizînd disimularea raţiunii 
lor esenţiale de a fi: se consideră că ar acţiona asupra lucrurilor 
pentru că servesc la refacerea morală a indivizilor şi grupurilor. Dar 
dacă ipoteza ne-a permis să explicăm faptele, nu putem afirma şi 
că ar fi fost direct demonstrată ; la prima vedere, pare chiar că se 
conciliază destul de greu cu natura mecanismelor rituale pe care 
le-am analizat. Fie că ele constau în jertfe sau în practici imitative, 
gesturile din care sînt alcătuite vizează scopuri exclusiv materiale ; 
au sau par a avea drept unic obiect să determine renaşterea speciei 
totemice. În asemenea condiţii, nu ar fi oare surprinzător ca adevă- 
ratul lor rol să constea în a servi anumite scopuri morale ? 

Este adevărat că funcţia lor fizică a fost, poate, exagerată de 
Spencer şi Gillen, chiar şi în cazurile în care este incontestabilă. 
După aceşti autori, fiecare clan şi-ar celebra Intichiuma pentru a 
asigura celorlalte clanuri un aliment util, iar întregul cult ar consta 
într-un soi de cooperare economică a diferitelor grupuri totemice ; 
fiecare ar munci pentru ceilalţi. După Strehlow însă, o asemenea 
concepţie asupra totemismului australian ar fi întru totul străină de 
mentalitatea indigenă. «Dacă membrii unui grup totemic, arată el, 
în strădania lor de a spori numărul animalelor sau plantelor speciei 
consacrate, par a munci pentru tovarășii lor din alte totemuri, nu 
înseamnă că trebuie să vedem în această colaborare principiul 


diferit principiul cauzalităţii, după cum îl aplică faptelor sociale sau faptelor 
fizico-chimice. În ordinea socială există adesea o concepţie despre cauzalitate 
ce aminteşte în mod ciudat de cea care a stat, pentru multă vreme, la baza 
magiei. Ne putem chiar întreba dacă nu cumva fizicianul şi biologul îşi reprezintă 
raportul de cauzalitate în acelaşi mod. 


340 EMILE DURKHEIM 


fundamental al totemismului arunta sau loritja. Niciodată negrii nu 
mi-au mărturisit că acesta ar fi obiectul ceremoniilor lor. Fără îndo- 
ială, cînd le sugeram ideea şi le-o expuneam, o înțelegeau şi o 
aprobau. Sper însă că nu voi fi blamat dacă am o oarecare neîncre- 
dere în răspunsurile obţinute în asemenea condiţii». Strehlow 
remarcă şi că o asemenea interpretare a ritului este contrazisă de 
faptul că nu toate animalele sau vegetalele totemice sînt comestibile 
sau utile ; unele nu servesc la nimic, iar altele sînt chiar periculoase. 
Prin urmare, ceremoniile care le au drept obiect nu pot avea sco- 
puri alimentarel. 

«Cînd, conchide autorul nostru, indigenii sînt chestionaţi asupra 
motivului determinant al acestor ceremonii, ei răspund în unani- 
mitate : este în ordinea lucrurilor lăsată de strămoşi. De aceea 
acţionăm în acest mod, şi nu din alt motiv»?. Dar a spune că ritul 
este respectat pentru că vine de la strămoşi, înseamnă să recunoşti 
că autoritatea lui se confundă cu autoritatea tradiţiei, care este în 
primul rînd socială. Indigenii îl celebrează pentru a rămîne credin- 
cioşi trecutului, pentru a păstra fizionomia morală a colectivităţii, şi 
nu din cauza efectelor psihice pe care le poate produce. Aşa că 
însuşi felul în care credincioşii îl explică lasă deja să se întrevadă 
raţiunile profunde din care provine. Există însă şi cazuri în care 
acest aspect al ceremoniilor iese la iveală deîndată. 


I 


Ritul poate fi cel mai bine observat la indigenii warramunga’. 

La acest popor, fiecare clan este considerat a coborî dintr-unul 
şi acelaşi strămoş, care s-ar fi născut într-un loc anume şi şi-ar fi 
petrecut existenţa terestră parcurgînd regiunea în lung şi-n lat. El 
este cel care, tot călătorind, ar fi dat ţării forma pe care o are 
actualmente ; ar fi făcut munţii şi cîmpiile, ochiurile de apă, rîurile 
etc. În acelaşi timp, semăna în drumul său germeni vii care se 
degajau din trupul său, devenind ulterior, în urma unor reîncarnări 
succesive, membrii actuali ai clanului. Or, ceremonia warramunga 
care corespunde exact Intichiumei arunta, are drept obiect come- 
morarea şi reprezentarea istoriei mitice a strămoşului. Nu au loc 
nici jertfe, nici, cu excepţia unui singur caz, practici mimetice. 


1. Desigur că ceremoniile nu sînt urmate de o comuniune alimentară. După Strehlow, 
ele poartă, cel puţin cînd este vorba de plante necomestibile, un nume generic 
distinct : sînt numite nu mbatjalkatiuma, ci knujilelama (Strehlow, III, p.96). 

. Strehlow, III, p. 8. 

. Warramunga nu sînt singurul popor unde Intichiuma prezintă forma pe care o 
vom descrie. Poate fi observată şi la tjingilli, umbaia, wulmala, walpari şi chiar la 
kaitish, deşi ritualul acestora din urmă aminteşte, prin unele aspecte, de cel 
practicat de arunta (North. Tr., pp. 291, 309, 311, 317). li luăm pe warramunga 
drept exemplu pentru că au fost mai bine studiaţi de Spencer şi Gillen. 

4. Este cazul Intichiumei cacaduului alb ; v. supra, p. 324. 


O IN 

Ritul constă doar în amintirea trecutului, prezentificîndu-l oarecum 
prin mijlocirea unei adevărate reprezentații dramatice. Termenul 
este cu atît mai potrivit, cu cît, în acest caz, oficiantul nu este defel 
considerat ca o încarnare a strămoşului pe care-l reprezintă ; este 
un actor care interpretează un rol. 

Iată, cu titlu de exemplu, descrierea Intichiumei şarpelui negru, 
aşa cum au observat-o Spencer şi Gillen!. 

O primă ceremonie nu pare a se referi la trecut; în orice caz, 
descrierea care ne este oferită nu îndreptăţeşte o interpretare în 
acest sens. Ea constă din alergări şi salturi executate de cei doi 
oficianţi?, împodobiţi cu desene înfăţişîndu-l pe şarpele negru. 
Cînd, în cele din urmă, se prăbuşesc epuizați la pămînt, cei din 
asistenţă îşi plimbă uşor mîinile peste desenele emblematice care 
acoperă spatele actorilor. Se spune că acest gest îi place şarpelui 
negru. Abia după aceea începe seria ceremoniilor comemorative. 

Ele înfăţişează istoria mitică a strămoşului Thalaualla, de cînd s-a 
ivit din pămînt, pînă în clipa în care s-a reîntors definitiv acolo. 
Ceremoniile îl urmăresc în toate călătoriile sale. În fiecare dintre 
localităţile în care s-a oprit a celebrat, conform mitului, ceremonii 
totemice ; ele sînt repetate în aceeaşi ordine în care se consideră că 
s-au rînduit la origine. Mişcarea care revine cel mai frecvent constă 
într-un soi de tremur ritmat şi violent al întregului trup ; strămoşul 
se agita la fel în vremurile mitice pentru a face să iasă din el germe- 
nii vieţii. Actorii au pielea acoperită de un puf care, în urma acestor 
scuturături, se detaşează şi-şi ia zborul : este o modalitate de a figu- 
ra zborul germenilor mistici, precum şi dispersiunea lor în spaţiu. 

Ne amintim că, la arunta, locul de desfăşurare al ceremoniei 
este determinat ritualic : este locul unde se află stîncile, arborii, 
ochiurile de apă, iar pentru a celebra cultul, credincioşii trebuie să 
se ducă acolo. La warramunga, din contra, terenul ceremonial este 
ales arbitrar din raţiuni de oportunitate. Este o scenă convenţională. 
Numai că locul unde s-au petrecut evenimentele a căror redare 
constituie tema ritului este el însuşi reprezentat prin intermediul 
unor desene. Uneori, desenele sînt executate chiar pe trupul acto- 
rilor. De exemplu, un mic cerc colorat în roşu, pictat pe spate şi pe 
stomac, reprezintă un ochi de apă”. Alteori, imaginea este desenată 
pe sol. Pe pămîntul în prealabil înmuiat şi acoperit cu argilă roşie, 
se desenează linii curbe, formate dintr-o serie de puncte albe, care 
simbolizează un rîu sau un munte. Este un început de decor. 

În afara ceremoniilor propriu-zis religioase, care se consideră a 
fi fost celebrate odinioară de strămoş, mai sînt reprezentate episoa- 
de banale, epice sau comice, ale carierei sale terestre. Astfel, la un 


=> 


. North. Tr., pp. 300 şi urm. 

2. Unul din cei doi actori nu aparţine de clanul şarpelui negru, ci de cel al Corbului. 
Corbul este considerat ca un «asociat» al Sarpelui negru ; altfel spus, este un 
subtotem. 

3. North: Tr., p- 302. 

moment dat, în timp ce pe scenă se află trei actori, preocupaţi de 
un rit important, un altul se ascunde în spatele unui pîlc de copaci, 
situat la o oarecare distanţă. În jurul gâtului său este legat un pachet 
de puf care figurează un wallaby. Imediat ce ceremonia principală 
a luat sfîrşit, un bătrîn trasează pe sol o linie îndreptată spre locul 
unde se ascunde al patrulea actor. Ceilalţi merg după el, cu ochii 
plecaţi, fixînd linia, ca şi cum ar urmări o pistă. Descoperindu-l pe 
cel ascuns, ei arborează un aer uluit şi unul dintre ei îl loveşte cu 
un baston. Toată această mimică reprezintă un incident din viaţa 
marelui şarpe negru. Într-o zi, fiul său s-a dus neînsoţit la vînătoare, 
a luat şi a mîncat un wallaby fără a-i oferi şi tatălui său. Acesta din 
urmă i-a luat urma, l-a surprins şi l-a obligat să verse ; la aceasta 
face aluzie bătaia cu bastonul care încheie reprezentaţia!. 

Nu vom înşirui aici toate evenimentele mitice care sînt repre- 
zentate succesiv. Exemplele precedente sînt suficiente pentru a 
scoate în evidenţă caracterul acestor ceremonii : este vorba de nişte 
drame, dar de o specie de drame cu totul aparte, căci ele acţionează 
sau, cel puţin, se crede că acţionează asupra cursului naturii. Cînd 
comemorarea lui Thalaualla a luat sfîrşit, indigenii warramunga au 
certitudinea că şerpii negri urmează să crească şi să se înmulțească. 
Aceste drame sînt prin urmare nişte rituri, şi încă nişte rituri compa- 
rabile întru totul, prin natura eficacităţii lor, cu cele care constituie 
Intichiuma la arunta. 

Astfel şi unele şi celelalte sînt de natură să se clarifice reciproc. 
Ni se pare cu atît mai legitim să le comparăm cu cît între ele nu 
există o ruptură. Nu numai scopul urmărit este acelaşi în ambele 
cazuri, dar elementele caracteristice ale ritualului warramunga se 
află deja în celălalt în stare de germene. Aşa cum este practicat în 
general de către arunta, ritualul Intichiuma conţine, într-adevăr, un 
fel de comemorare implicită. Locurile unde este celebrat sînt, în 
mod obligatoriu, cele ilustrate de strămoși. Drumul credincioşilor 
în cursul pelerinajelor lor pioase este cel parcurs de eroii din 
Alcheringa ; locurile unde se opresc pentru a purcede la împlinirea 
riturilor sînt cele unde s-au oprit strămoşii însişi, unde s-au cufundat 
sub pămînt etc. Prin urmare, totul trebuie să le reînvie amintirea în 
cugetul participanţilor. De altfel, riturilor manuale li se adaugă de 
cele mai multe ori cîntece care povestesc faptele ancestrale?. Dacă 
povestirile, în loc să fie spuse, sînt mimate, şi dacă, sub această 
nouă formă, se dezvoltă într-atât încât să devină o parte esenţială a 
ceremoniei, se obţine ceremonia warramunga. Dar mai este ceva ; 
dintr-un anumit punct de vedere, Intichiuma arunta este deja un fel 
de reprezentaţie. Într-adevăr, oficiantul este totuna cu strămoşul 
din care descinde şi pe care-l reîncarnează?. Gesturile pe care le 


1. North. Tr., p. 305. 
2. V. Spencer şi Gillen, Nat. Tr., p. 188 ; Strehlow, III, p. 5. 
3. Însuși Strehlow admite acest lucru : «Strămoșul totemic şi descendentul său, 

face sînt cele pe care le făcea strămoşul în aceleaşi circumstanţe. 
Fără îndoială, dacă e să ne exprimăm cu exactitate, el nu-l interpre- 
tează pe personajul ancestral, cum ar face-o un actor ; el chiar este 
acel personaj. Nu e mai puţin adevărat că, într-un anume sens, 
eroul este cel care ocupă scena. Pentru ca acest caracter reprezen- 
tativ al ritului să se accentueze, va fi suficient ca dualitatea dintre 
strămoş şi oficiant să se intensifice şi mai mult ; exact ce se întîmplă 
la warramunga!. Chiar şi la arunta, este invocată cel puţin o Intichiuma 
unde anumite persoane sînt însărcinate să reprezinte strămoşi cu 
care nu întreţin nici un raport de filiaţie mitică, caz în care există 
deci o reprezentaţie dramatică propriu-zisă : este vorba despre 
Intichiuma Emuului?. Şi în acest caz, spre deosebire de obiceiurile 
arunta, se pare că teatrul ceremoniei este amenajat artificial’. 

Deşi cele două tipuri de ceremonii, în ciuda diferenţelor care le 
separă, par totuşi a se înrudi, nu rezultă că ar exista între ele un 
raport clar de succesiune, că una ar fi transformarea celeilalte. Este 
foarte posibil ca asemănările semnalate să provină din aceea că 
ambele au o obiîrşie comună, derivînd dintr-o aceeaşi ceremonie 
originară, vizavi de care ar reprezenta două modalităţi divergente : 
vom vedea chiar că o asemenea ipoteză este şi cea mai plauzibilă. 
Chiar şi fără a lua o poziţie în această chestiune, tot ce s-a spus 
pînă acum este suficient pentru a stabili că este vorba de rituri de 
aceeaşi natură. Sîntem prin urmare îndreptăţiţi să le comparăm şi 
să ne servim de unul pentru a-l putea înţelege mai bine pe celălalt. 

Or, particularitatea ceremoniilor warramunga sus-menţionate 
constă în aceea că nu se face nici un gest care să aibe drept obiect 
fie să ajute, fie să provoace direct renașterea speciei totemicef. 
Dacă analizăm mişcările efectuate, cuvintele pronunţate, nu găsim 
în general nimic care să dezvăluie vreo intenţie de acest gen. Totul 


adică cel care-l reprezintă (der Darsteller), sînt înfăţişaţi în cîntecele sacre ca 
fiind totuna» (III, p. 6). Cum acest fapt incontestabil contrazice teza după care 
sufletele ancestrale nu se reîncarnează, Strehlow adaugă însă într-o notă că în 
cursul ceremoniei, nu are loc o reîncarnare în sensul propriu al cuvîntului a 
strămoşului în persoana care-l reprezintă». Dacă Strehlow vrea să spună că 
încarnarea nu are loc cu ocazia ceremoniei, nimic mai adevărat. Dar dacă vrea 
cumva să spună că nu are loc nici un fel de încarnare, nu înţelegem cum 
oficiantul şi strămoşul s-ar putea identifica. 

1. Poate că diferenţa se explică în parte prin aceea că fiecare clan warramunga este 
considerat a cobori dintr-un strămoș unic, asupra căruia s-a concentrat istoria 
legendară a clanului. Ritul îl comemorează pe acel strămoș ; or, oficiantul nu 
este neapărat descendentul său. Ne putem chiar întreba dacă şefii mitici, un fel 
de semi-zei, sînt supuşi reîncarnării. 

2. În această Intichiuma, trei asistenţi îi reprezintă pe nişte strămoși «a căror vechime 
este considerabilă» ; ei interpretează un rol adevărat (Wat. Tr., pp. 181-182). 
Spencer şi Gillen adaugă însă că este vorba de strămoşi posteriori epocii 
Alcheringa. Dar ei sînt totuşi personaje mitice, reprezentate pe parcursul ritului. 

3. Într-adevăr, stîncile sau ochiurile de apă sacre nu sînt menţionate. Centrul 
ceremoniei este o imagine a emuului, desenată pe pămînt, şi care nu poate fi 
executată oriunde. 

4. Ceea ce nu înseamnă că toate ceremoniile warramunga ar fi de acest tip. Cazul 
cacaduului alb, la care ne-am referit anterior, dovedeşte că există şi excepţii. 

constă în reprezentații al căror unic ţel este de a trezi în cugete 
amintirea trecutului mitic al clanului. Mitologia unui grup este însă 
ansamblul credințelor comune ale acestui grup. Tradițiile a căror 
amintire o perpetuează exprimă maniera în care societatea îşi repre- 
zintă omul şi lumea ; ea este o morală, o cosmologie și, în acelaşi 
timp, o istorie. Prin urmare, ritul nu slujeşte, şi nici nu poate sluji, 
decît la întreţinerea vitalităţii credințelor, împiedicînd ştergerea lor 
din memorie, adică, într-un cuvînt, la regenerarea elementelor de 
bază ale conştiinţei colective. Prin el, grupul fortifică periodic sen- 
timentul pe care-l are despre sine şi despre propria unitate ; în 
acelaşi timp, indivizii se întăresc în esenţa lor de ființe sociale. 
Amintirile glorioase ce se perindă prin faţa lor, cu care se simt 
solidari, le transmit putere şi încredere: eşti întărit în propria 
credinţă, cînd vezi de ce trecut îndepărtat se leagă ea şi ce măreţe 
fapte a inspirat. Astfel ceremonia devine instructivă. Ea se con- 
centrează în întregime pe acţiunea exclusivă asupra conştiinţelor. 
Dacă totuşi există credinţa că ar acţiona asupra lucrurilor, că ar 
asigura prosperitatea speciei, nu poate fi decât printr-o consecinţă a 
acţiunii morale exercitate, care rămîne incontestabil singura reală. 
Astfel, ipoteza pe care am propus-o se verifică printr-o experienţă 
semnificativă, iar verificarea este cu atît mai convingătoare cu cît, 
cum am stabilit, între sistemul ritual warramunga şi sistemul ritual 
arunta nu există diferenţe de natură. Unul nu face decît să pună cu 
şi mai multă limpezime în evidenţă ceea ce presupusesem deja cu 
privire la celălalt. 


II 


Există ceremonii în care caracterul reprezentativ şi idealist este 
şi mai accentuat încă. 

În cazul ceremoniilor la care ne-am referit pînă acum, repre- 
zentaţia dramatică nu era un scop în sine, ci un mijloc în vederea 
unei finalităţi întru totul materiale, şi anume reproducerea speciei 
totemice. Există însă şi alte ceremonii, care nu se deosebesc în 
mod esenţial de acestea din urmă, şi de unde lipseşte cu desăvîrşire 
o astfel de preocupare. Trecutul este reprezentat în unicul scop de 
a fi reprezentat, de a-l întipări mai adînc în spirite, fără a se aştepta 
din partea ritului vreo acţiune fermă asupra naturii. În orice caz, 
efectele fizice care sînt uneori puse pe seama sa au trecut cu 
desăvârşire pe planul al doilea şi nu mai păstrează nici o legătură 
cu importanţa liturgică care-i este atribuită. 

Este mai ales cazul sărbătorilor celebrate de warramunga în 
onoarea şarpelui Wollunqua!. 


1. North. Tr., pp. 226 şi urm. Cf. asupra acestui subiect cîteva pasaje din Eylmann, 
care se referă desigur la aceeaşi fiinţă mitică (Die Fingeborenen etc., p. 185). 

Wollunqua este, cum am arătat deja, un totem foarte special. Nu 
este o specie animală sau vegetală, ci o fiinţă unică : nu există decît 
un singur Wollunqua. În plus, această fiinţă este exclusiv mitică. 
Indigenii şi-l reprezintă ca pe un soi de şarpe gigant, ale cărui 
dimensiuni sînt de aşa natură, încât, cînd se ridică pe coadă, capul 
său se pierde în nori. El sălăşluieşte, se crede, într-un ochi de apă, 
numit Thapauerlu, ascuns în adîncurile unei văi solitare. Deşi diferă 
prin unele aspecte de totemurile obişnuite, are totuşi toate ca- 
racteristicile lor distinctive. Serveşte drept nume colectiv şi drept 
emblemă pentru un întreg grup de indivizi, care recunosc în el 
strămoşul lor comun, iar raporturile lor cu acest animal mitic sînt 
identice cu cele pe care le întreţin membrii celorlalte totemuri cu 
fondatorii clanurilor lor respective. În epoca Alcheringa!, 
Wollunqua parcurgea ţara în lung şi-n lat. În diversele localităţi 
unde se oprea, dădea naştere unor spirit-cbildren, principii spiri- 
tuale, care servesc încă şi astăzi de suflete pentru cei în viaţă. 
Wollunqgua este chiar considerat ca un fel de totem eminent. Indi- 
genii warramunga sînt divizați în două fratrii, numite una Uluuru, 
iar cealaltă Kingilli. Aproape toate totemurile celor dintii sînt şerpi 
de diverse specii. Or, toţi aceşti şerpi sînt consideraţi a descinde 
din Wollunqua : se spune că este bunicul lor?. Ne putem astfel da 
seama cum trebuie să fi luat naştere mitul lui Wollunqua. Pentru a 
putea explica prezenţa, într-o aceeaşi fratrie, a atîtor totemuri 
similare, s-a imaginat că toate derivau dintr-un singur totem ; a fost 
însă necesar să i se atribuie forme gigantice pentru ca, prin chiar 
aspectul său, să fie în concordanţă cu rolul considerabil care-i era 
atribuit în istoria tribului. 

Or, Wollunqua este obiectul unor ceremonii care nu se deose- 
besc în esenţă de cele pe care le-am studiat anterior : este vorba 
despre nişte reprezentații unde sînt înfăţişate principalele eveni- 
mente ale vieţii sale fabuloase. Este înfățișat ieşind din pămînt, 
trecînd de la o localitate la alta ; sînt înfăţişate diversele episoade 
ale călătoriilor sale etc. Spencer şi Gillen au asistat la cincisprezece 
ceremonii de acest gen, care s-au succedat de la 27 iulie la 23 
august, înlănțuindu-se unele după altele conform unei ordini deter- 
minate, formînd un adevărat ciclu?. Prin detaliul riturilor care o 


Strehlow semnalează prezenţa unui şarpe mitic şi la arunta (Kulaia, şarpele de 
apă), care s-ar putea să nu fie foarte diferit de Wollunqua (Strehlow, I, p. 78; cf. 
II, p. 71, unde Kulaia figurează pe lista totemurilor). 

1. Pentru a nu complica terminologia, recurgem la termenul folosit de arunta : 
indigenii warramunga numesc această perioadă mitică Wingara. 

2. «Nu este uşor, recunosc Spencer şi Gillen, să exprimăm în cuvinte ceea ce la 
indigeni este mai curînd un sentiment vag. Dar după ce am observat cu atenţie 
diferitele ceremonii, am avut foarte neta impresie că, în spiritul indigenilor, 
Wollunqua răspunde ideii de totem dominant» (Noth. Tr., p. 248). 

3. Una dintre ceremoniile cele mai solemne este cea pe care am avut deja ocazia să 
o descriem, v. supra (pp. 202-203). Este desenată o imagine a lui Wollunqua pe 
un fel de tumulus, acesta fiind ulterior dărîmat în mijlocul unei efervescenţe 
generale. 

constituie, această lungă sărbătoare nu se deosebeşte de o Inti- 
chiuma obişnuită la warramunga ; este ceea ce susţin autorii care 
au descris-o. Dar, pe de altă parte, este vorba de o Intichiuma care 
nu ar putea avea drept obiect asigurarea fecundității unei specii 
animale sau vegetale, din moment ce Wollunqua este singurul 
membrul al speciei sale şi nu se reproduce. El este ; iar indigenii 
nu par să creadă că el ar avea nevoie de vreun cult pentru a 
persevera în fiinţa sa. Nu numai că aceste ceremonii nu au efica- 
citatea Intichiumei clasice, dar se pare că nu au nici un fel de 
eficacitate materială. Wollunqua nu este o divinitate preocupîndu-se 
cu vreo ordine oarecare a fenomenelor naturale şi, prin urmare, nu 
se aşteaptă de la el, în schimbul cultului, nici un serviciu anume. 
Se spune că, dacă prescripţiile rituale nu sînt bine respectate, Wol- 
lunqua se supără, iese din sălaşul său şi vine să se răzbune pe 
credincioşi pentru neglijenţele lor. Invers, cînd totul s-a petrecut 
cum se cuvine, există credinţa că lucrurile sînt în regulă şi că se va 
produce un eveniment fericit. Însă ideea sancţiunilor eventuale nu 
s-a născut decît ulterior, pentru a motiva ritul. Odată ceremonia 
instituită, părea natural ca ea să servească la ceva şi, prin urmare, 
ca încălcarea normelor prescrise să expună la un pericol oarecare. 
Însă nu a fost instituită nici pentru a preveni asemenea pericole 
mitice, nici pentru a asigura nişte avantaje anume. De altfel, acestea 
din urmă nu sînt reprezentate în cugete decît într-o manieră cît se 
poate de vagă. Bătrînii, de exemplu, anunţă, cînd totul s-a încheiat, 
că dacă Wollunqua este mulțumit, înseamnă că va trimite ploaia. 
Sărbătoarea nu este însă celebrată pentru a se obţine ploaia?. Ea 
este sărbătorită pentru că a fost celebrată de strămoşi, pentru că 
toţi o consideră ca pe o tradiţie foarte respectată şi pentru că 
produce o impresie de bunăstare morală. Celelalte considerente nu 
au decît un rol complementar ; ele pot servi la a-i întări pe credin- 
cioşi în atitudinea prescrisă de rit; ele nu constituie însă raţiunea 
de a fi a respectivei atitudini. 

Iată deci un întreg ansamblu de ceremonii care-şi propun ex- 
clusiv să trezească anumite idei şi anumite sentimente, să lege 


1. North. Tr., pp. 227, 248. 

2. lată în ce termeni se exprimă Spencer şi Gillen în singurul pasaj unde este vorba 
de o posibilă relaţie dintre Wollunqua şi fenomenul ploii. Cîteva zile după ce s-a 
celebrat ritul în jurul tumulusului, «bătrînii declară că-l auziseră vorbind pe 
Wollunqua, că era mulțumit de ce se petrecuse şi că avea să trimită ploaia. 
Explicaţia profeţiei este că auziseră, ca şi noi, zgomotul tunetului în apropiere». 
Producerea ploii constituie atît de puţin obiectul imediat al ceremoniei, încît nu 
este pusă pe seama lui Wollunqua decît cîteva zile după celebrarea ritului şi în 
urma unor circumstanţe accidentale. Un alt fapt arată cît de vagi sînt ideile 
indigenilor în această privinţă. Cîteva rînduri mai departe, tunetul este prezentat 
ca semn nu al satisfacţiei lui Wollunqua, ci al nemulțumirii sale. In ciuda pronos- 
ticurilor, continuă autorii, «ploaia nu a căzut. Dar după cîteva zile, s-a auzit din 
nou tunetul răsunînd în depărtări. Bătrînii spun că Wollunqua mormăia pentru 
că nu era mulţumit» de modul în care fusese îndeplinit ritul. Astfel, un acelaşi 
fenomen, zgomotul tunetului, este interpretat cînd ca semn al unei dispoziţii 
favorabile, cînd drept un indiciu al unor intenţii răuvoitoare. 

prezentul de trecut, individul de colectivitate. De fapt, nu numai că 
nu pot servi altor scopuri, dar nici credincioşii înşişi nu le pretind 
aşa ceva. Este o nouă dovadă că starea psihică în care se află grupul 
cînd s-a strîns laolaltă constituie singura bază, solidă şi stabilă, a 
ceea ce am putea numi mentalitatea rituală. Cît despre credinţele 
care atribuie riturilor un anume tip de eficienţă fizică, ele sînt 
accesorii şi contingente, din moment ce pot lipsi, fără ca ritul să fie 
alterat în esenţa sa. Ceremoniile legate de Wollunqua scot în evi- 
denţă, într-o măsură şi mai mare decît precedentele, funcţia funda- 
mentală a cultului pozitiv. 

Am insistat în mod special asupra acestor solemnităţi dată fiind 
exceptionala lor importanţă. Există însă şi altele care au exact ace- 
laşi caracter. La warramunga există un totem al «băiatului care ride». 
Clanul care poartă acest nume este organizat, după cum arată Spen- 
cer şi Gillen, la fel ca celelalte grupuri totemice. Ca şi ele, îşi are 
locurile sale sacre (mungai), unde strămoşul fondator a celebrat 
ceremonii în vremurile fabuloase, unde a lăsat în urma sa spirit-chil- 
dren, care au devenit membrii clanului ; iar riturile asociate acestui 
totem sînt împosibil de diferențiat de cele referitoare la totemurile 
animale sau vegetale!. Este totuşi evident că nu au cum să posede 
o eficienţă fizică. Ele constau dintr-o serie de patru ceremonii, 
fiecare repetîndu-le mai mult sau mai puţin pe celelalte, dar care 
sînt exclusiv destinate să distreze, să provoace rîsul prin rîs, adică, 
într-un cuvînt, să întreţină veselia şi buna dispoziţie în grupul a 
cărui specialitate pare a consta în cultivarea acestor dispoziţii?. 

Şi la arunta există totemuri care nu comportă vreo altă Inti- 
chiuma. Am văzut într-adevăr că, la acest popor, încreţiturile sau 
depresiunile de teren care marchează locul unde a locuit cîte un 
strămoș servesc uneori drept totem’. De aceste totemuri sînt legate 
ceremonii care în mod evident nu pot avea nici un fel de efecte 
fizice. Ele constau doar în reprezentații al căror obiect este come- 
morarea trecutului şi nu urmăresc nici un scop în afara respectivei 
comemorări“. 


Există totuşi un detaliu ritual care, dacă acceptăm explicaţia propusă de Spencer 
şi Gillen, ar avea o eficienţă directă. După ei, distrugerea tumulusului ar fi 
destinată să-l sperie pe Wollunqua şi să-l împiedice, printr-o constrîngere magică, 
să-şi părăsească sălaşul. O asemenea interpretare ni se pare însă foarte suspectă. 
Într-adevăr, în circumstanţele despre care tocmai a fost vorba şi în care s-a spus 
că Wollunqua era nemulţumit, nemulţumirea era atribuită faptului că se neglijase 
înlăturarea rămăşiţelor tumulusului. Departe de a fi menită a-l intimida şi a 
exercita asupra lui vreo influenţă coercitivă, acţiunea respectivă este deci pre- 
tinsă de însuşi Wollunqua. Nu este probabil decît un caz particular al unei reguli 
mai generale, în vigoare la warramunga : instrumentele de cult trebuie distruse 
după fiecare ceremonie. Deîndată ce ritul s-a încheiat, ornamentele rituale care-i 
înveşmâîntează pe oficianţi sînt smulse cu violenţă (North. Tr., p.205). 

. North. Tr., pp. 207-208. 

. Ibid., p. 210. 

V. lista totemurilor întocmită de Strehlow, la numerele 432-442 UI, p. 72). 

. V. Strehlow, III, p. 8. La arunta, există un totem, Worra, care seamănă întru totul 
cu totemul «băiatului care rîde» întîlnit la warramunga (Qbid. şi II, p. 124). Worra 

În afară de faptul că ne ajută să înțelegem mai bine natura cultu- 
lui, aceste reprezentații rituale scot în evidenţă un element impor- 
tant al religiei : elementul recreativ şi estetic. 

Am avut deja prilejul să arătăm că ele se înrudesc îndeaproape 
cu reprezentările dramatice!. Înrudirea reiese şi mai clar în cazul 
ultimelor ceremonii la care ne-am referit. Nu numai că ele folosesc 
aceleaşi procedee ca şi drama propriu-zisă, dar au şi un scop simi- 
lar : străine de orice finalitate utilitară, îl fac pe om să uite lumea 
reală, pentru a-l transporta într-o alta, în care imaginaţia este mai în 
largul ei; ele îl distrează. Uneori au pînă şi aspectul exterior al 
unei recreaţii : asistenţa rîde şi se distrează făţiş?. 

Riturile reprezentative şi recreaţiile colective sînt atît de apro- 
piate, încât trecerea de la un gen la altul se face fără vreo fractură. 
Particularitatea ceremoniilor propriu-zis religioase constă în aceea 
că trebuie celebrate pe un teren consacrat, de unde femeile şi 
neiniţiaţii sînt excluşi”. Există însă şi alte ceremonii, al căror caracter 
religios se diluează oarecum, fără a dispărea cu desăvirşire. Ele au 
loc în afara terenului ceremonial, ceea ce dovedeşte că au devenit 
deja într-o oarecare măsură laice ; şi totuşi, profanii, femeile şi copiii 
nu au voie să asiste. În general, ele se referă la personaje legendare, 
dar care nu au un loc stabilit în cadrele religiei totemice. Este vorba 
de spirite, de cele mai multe ori răufăcătoare, care se află mai 
degrabă în legătură cu magicienii decît cu credincioşii de rînd, un 
fel de muma-pădurii, în care nu se crede cu tot atîta seriozitate şi 
convingere ca în fiinţele şi lucrurile propriu-zis totemicet. Pe mă- 
sură ce legătura dintre istoria tribului şi evenimentele şi personajele 
reprezentate se diluează, pe măsură ce şi unele şi celelalte capătă 
un aer tot mai ireal, ceremoniile corepunzătoare îşi schimbă natura. 
Astfel se intră progresiv în domeniul purei fantezii şi se trece de la 
ritul comemorativ la un corrobbori vulgar, la simpla distracţie pu- 
blică, care nu mai are nimic religios şi la care poate participa toată 
lumea. Poate că unele reprezentații, al căror unic obiect este actual- 
mente de a distra, sînt vechi rituri care şi-au modificat statutul. De 
fapt, frontierele dintre cele două tipuri de ceremonii sînt atît de 
fluctuante, încît, în cazul unora, este imposibil să aflăm cu precizie 
din care dintre cele două genuri provin”. 


înseamnă tinerii. Obiectul ceremoniei este de a-i face pe tineri să se bucure şi 
mai mult de jocul /abara (v. cu privire la acest joc Strehlow, I, p. 55, n.1). 

1. V. supra, p. 342. 

2. Vom întâlni un caz de acest gen în North. Tr., p. 204. 

3. Nat. Tr., p. 118 şi n. 2, pp. 618 şi urm. ; North. Tr., pp. 716 şi urm. Există totuşi 
ceremonii sacre de la care femeile nu sînt cu desăvîrşire excluse (v. de exemplu, 
North. Tr., pp. 375 şi urm.) ; dar este o excepţie. 

„V. Nat. Tr., pp. 329 şi urm. ; North. Tr., pp. 210 şi urm. 

. Este de exemplu cazul unui corrobbori Molonga, la pitta-pitta din Queensland şi 
la triburile vecine (v. Roth, Ethnog. Studies among the N. W. Central Queensland 
Aborigines, pp. 120 şi urm.). — Despre corrobbori obişnuite vom găsi informaţii 
în Stirling, Rep. of the Horn Expedition to Central Australia, Part. IV, p. 72 şi în 
Roth, Op. cit., pp. 117 şi urm. 

Se ştie că jocurile şi principalele forme ale artei s-au născut din 
religie şi că şi-au păstrat, pentru multă vreme, caracterul religios. 
Avem acum şi explicaţia fenomenului : cultul, vizînd în mod direct 
alte finalităţi, a constituit în acelaşi timp pentru oameni un fel de 
recreatie. Religia nu a jucat la întîmplare acest rol, graţie unei 
întîlniri fericite, ci din necesităţile propriei sale naturi. Deşi, cum 
am văzut, gîndirea religioasă este cu totul altceva decît un sistem 
de ficțiuni, realităţile cărora le corespunde nu reuşesc totuşi să se 
exprime în registrul religios decît dacă sînt transfigurate de imagi- 
nație. Între societatea obiectivă şi lucrurile sacre care o reprezintă 
simbolic, distanţa este considerabilă. A fost necesar ca impresiile 
reale ale oamenilor, care au servit drept materie primă pentru 
această construcţie, să fie interpretate, elaborate, transformate pînă 
cînd au devenit de nerecunoscut. Lumea lucrurilor religioase este 
deci, dar numai în ce priveşte forma sa exterioară, o lume parţial 
imaginară care, din acest motiv, face loc cu mai multă docilitate 
creaţiilor libere ale spiritului. De altfel, pentru că forţele intelectuale 
din componenţa sa sînt intense şi tumultuoase, misiunea de a ex- 
prima realul cu ajutorul unor simboluri convenabile nu le este 
suficientă. Un surplus rămîne în general disponibil, canalizîndu-se 
în opere suplimentare, superflue şi de lux, adică în opere de artă. 
În cazul practicilor lucrurile stau la fel ca în cazul credințelor. Starea 
de efervescenţă în care se află credincioşii adunaţi laolaltă se tra- 
duce în mod necesar în exterior prin mişcări exuberante, greu de 
canalizat spre nişte scopuri prea precis delimitate. Ele se eliberează 
în parte, fără vreun scop aparent, se desfăşoară pentru singura 
plăcere de a se desfăşura, se complac în tot soiul de jocuri. De 
altfel, în măsura în care fiinţele cărora li se adresează cultul sînt 
imaginare, ele sînt improprii pentru a conţine şi a stăpîni această 
exuberanţă ; este necesară presiunea realităților tangibile şi rezis- 
tente pentru a obliga activităţile la adaptări exacte şi economice. 
De aceea ne putem expune la riscul unor interpretări greşite dacă, 
pentru a explica riturile, ne propunem să atribuim fiecărui gest un 
obiect şi o rațiune de a fi bine determinate. Există unele care nu 
servesc la nimic ; răspund pur şi simplu unei necesităţi resimţite de 
credincioşi de a acţiona, de a se mişca, de a gesticula. Ei ţopăie, se 
sucesc, dansează, strigă, cîntă, fără ca agitaţiei lor să i se poată 
asocia de fiecare dată un sens. 

Astfel încît religia nu ar fi ceea ce este, dacă nu ar lăsa un 
oarecare spaţiu pentru combinaţiile libere ale gîndirii şi activităţii, 
pentru joc, artă, pentru tot ce recreează spiritul obosit de prea 
multa constrîngere a muncii cotidiene : înseşi cauzele care i-au 
determinat existenţa se transformă în necesitate. Arta nu este pur şi 
simplu un ornament exterior care ar înfrumuseţa cultul pentru a 


1. A se consulta în această problemă splendida lucrare a lui Culin, Games of the 
North American Indians (XXIV? Rep. of the Bureau of Amer. Etbnol.). 

disimula părţile sale prea austere şi prea aspre : cultul are ceva 
estetic prin esenţa sa. Din cauza raporturilor binecunoscute pe care 
mitologia le întreţine cu poezia, a fost uneori situată în afara reli- 
giei! ; în realitate, o anume poezie este inerentă oricărei religii. 
Ceremoniile reprezentative pe care le-am studiat scot în evidenţă 
acest aspect al vieţii religioase ; nu există rituri în care să nu fie 
prezent într-o măsură oarecare. 

Desigur, am comite o gravă eroare dacă nu am vedea în religie 
decît acest unic aspect sau dacă i-am exagera importanţa. Cînd un 
rit nu mai serveşte decît la a distra, încetează de a mai fi un rit. 
Forţele morale exprimate de simbolurile religioase sînt nişte forţe 
reale, de care trebuie să ţinem cont şi pe care nu le putem trata 
după plac. Atunci cînd un cult nu-şi propune să producă efecte 
fizice, mulţumindu-se să acţioneze în chip deliberat asupra spiri- 
telor, acţiunea sa se exercită într-un alt sens decît o operă de artă. 
Reprezentările pe care îşi propune să le trezească şi să le întreţină 
în noi nu sînt imagini vane, necorespunzînd defel realităţii, pe care 
le evocăm fără ţel, pentru unica satisfacţie de a le vedea cum se 
ivesc şi se combină sub privirile noastre. Ele sînt tot atît de necesare 
bunei funcţionări a vieţii noastre morale precum alimentele pentru 
întreţinerea vieţii noastre fizice ; căci prin intermediul lor grupul se 
afirmă şi se menţine, şi ştim în ce măsură este el indispensabil 
individului. Un rit este deci altceva decît un joc ; el este viaţa în 
adevăratul înţeles al cuvîntului. Dar dacă elementul ireal şi imaginar 
nu este esenţial, el joacă totuşi un rol departe de a fi neglijabil. 
Face parte, într-o anumită măsură, din sentimentul reconfortant pe 
care credindiosul îl obţine prin îndeplinirea ritului ; căci recreaţia 
este una dintre formele restaurării morale, care constituie obiectul 
principal al cultului pozitiv. Odată ce ne-am îndeplinit îndatoririle 
rituale, reintegrăm viaţa profană cu mai mult curaj şi mai multă 
înflăcărare, nu numai pentru că ne-am aflat în legătură cu o sursă 
superioară de energie, dar şi pentru că, trăind pentru cîteva clipe o 
viață mai puţin încordată, mai destinsă şi mai liberă, forţele noastre 
s-au călit. Prin aceasta, religia exercită un farmec care nu reprezintă 
atracţia sa cea mai neînsemnată. 

De aceea însăşi ideea unei ceremonii religioase de o oarecare 
importanţă trezeşte în chip natural ideea de sărbătoare. Invers, orice 
sărbătoare, chiar dacă este, prin originea sa, pur laică, are o parte 
din caracteristicile ceremoniei religioase, căci, în orice caz, are drept 
efect să-i apropie pe indivizi, să pună în mişcare masele şi să 
provoace în acest fel o stare de efervescenţă, uneori chiar de delir, 
care nu este lipsită de legătură cu starea religioasă. Omul iese din 
sine, este sustras de la ocupațiile şi preocupările sale obişnuite. De 
aceea se observă şi într-un caz şi în celălalt aceleaşi manifestări : 
strigăte, cîntece, muzică, mişcări violente, dansuri, căutarea unor 


1. V. supra, p. 84. 

excitante care să intensifice nivelul vital etc. ; s-a remarcat adesea 
că sărbătorile populare antrenează la excese, fac să se piardă din 
vedere limita care separă licitul de ilicit! ; există şi ceremonii reli- 
gioase care induc un fel de necesitate de a viola regulile îndeobşte 
cele mai respectate?. Desigur că aceasta nu înseamnă să nu dife- 
renţiem cele două forme de activitate publică. Simpla bucurie, un 
corrobbori profan, nu are un obiect serios, în timp ce, în ansamblu, 
o ceremonie rituală are totdeauna un scop grav. Mai trebuie să 
observăm că probabil nu există bucurie în care viaţa serioasă să nu 
aibe vreun ecou. În fond, diferenţa se află mai degrabă în proporţia 
inegală în care se combină cele două elemente. 


III 


Un fapt mai general vine să confirme punctele de vedere ante- 
rioare. 

În cea dintii lucrare a lor, Spencer şi Gillen prezentau Intichiuma 
ca pe o entitate rituală perfect definită : ei vorbeau despre ea ca 
despre o operaţiune exclusiv destinată a asigura reproducerea spe- 
ciei totemice şi se părea că ea trebuia în mod necesar să-şi piardă 
orice înţeles în afara acestei unice funcţii. Dar în Northern Tribes of 
Central Australia, cei doi autori, poate inconştient, practică un 
limbaj diferit. Ei recunosc că aceleaşi ceremonii pot intra fie în 
componenţa Intichiumelor propriu-zise, fie în riturile de iniţiere”. 
Ele servesc, prin urmare, atît la a crea animalele şi plantele speciei 
totemice, cât şi la a conferi novicilor calităţile necesare pentru a 
deveni membri de drept ai societăţii bărbaţilor“. Din acest punct de 
vedere, Intichiuma apare într-o cu totul altă lumină. Nu mai este un 
mecanism ritualic distinct, întemeiat pe principii specifice, ci o 
aplicare particulară a unor ceremonii mai generale, care pot fi 
utilizate în scopuri foarte diferite. De aceea, în noua lor lucrare, 


1. În special în materie sexuală. În corrobbori obişnuite, licenţele sexuale sînt 
frecvente (v. Spencer şi Gillen, Nat. Tr., pp. 96-97 şi North. Tr., pp. 136-137). 
Despre licenţele sexuale din sărbătorile populare în general, v. Hagelstange, 
Siiddeutsches Bauernleben im Mittelalter, pp. 221 şi urm. 

2. Regulile de exogamie sînt violate în chip obligatoriu în cursul unor ceremonii 
religioase (v. supra, p. 202, n.). Probabil că nu trebuie să căutăm un sens ritual 
precis pentru aceste licenţe. Este pur şi simplu vorba de o consecinţă mecanică 
a stării de surescitaţie provocate de ceremonie. Este cazul acelor rituri care nu 
au, prin ele însele, un obiect definit, care sînt simple descărcări (v. supra, p. 
350). Indigenul însuşi nu le atribuie o finalitate anume : se spune doar că, dacă 
nu se comit licenţe, ritul nu-și va produce efectul, iar ceremonia va fi neîmplinită. 

3. Iată chiar expresiile folosite de Spencer şi Gillen : «Ele (ceremoniile privitoare la 
totemuri), sînt adesea, dar nu de fiecare dată, asociate celor care au drept obiect 
iniţierea tinerilor, sau fac parte dintr-o Intichiuma» (North. Tr., p. 178). 

4. Lăsăm deoparte chestiunea de a şti în ce constă acest caracter. Este o problemă 
care ne-ar antrena în dezvoltări foarte lungi şi foarte tehnice şi care, din acest 
motiv, ar pretinde o tratare separată. De altminteri, ea nu priveşte concluziile 
din prezenta lucrare. 

înainte de a vorbi de Intichiuma şi de iniţiere, ei consacră un capitol 
special ceremoniilor totemice în general, făcînd abstracţie de diver- 
sele forme pe care le pot căpăta în funcţie de scopurile în care sînt 
utilizate!. 

Nedeterminarea funciară a ceremoniilor totemice fusese doar 
menţionată de Spencer şi Gillen, şi încă într-o manieră destul de 
indirectă ; dar ea tocmai a fost confirmată de Strehlow în termeni 
dintre cei mai expliciţi. «Cînd, spune el, tinerii novici participă la 
diferitele sărbători de iniţiere, se execută în faţa lor o serie de 
ceremonii care, deşi reproduc pînă în cele mai mici amănunte 
detaliile cele mai caracteristice ale riturilor cultului propriu-zis (a se 
înțelege riturile pe care Spencer şi Gillen le numesc Intichiuma), nu 
au totuşi drept scop să determine multiplicarea şi prosperitatea 
totemului corespunzător?. Deci aceeaşi ceremonie serveşte în am- 
bele cazuri; doar numele diferă. Cînd are drept obiect explicit 
reproducerea speciei, este numită mbaalkatiuma şi numai atunci 
cînd constituie un procedeu de iniţiere ar primi numele de 
Intichiuma?. 

În plus, la arunta, cele două tipuri de ceremonii se deosebesc 
una de cealaltă prin unele caracteristici secundare. Dacă structura 
ritului este aceeaşi în ambele cazuri, ştim totuşi că vărsările de 
sînge şi, mai general, jertfele caracteristice pentru Intichiuma arunta 
lipsesc din ceremoniile de iniţiere. Mai mult, în timp ce, la acelaşi 
popor, Intichiuma are loc într-un loc reglementat de tradiţie, unde 
toată lumea este obligată să meargă în pelerinaj, scena pe care au 
loc ceremoniile de iniţiere este una pur convenţională“. Dar cînd, 
cum se întîmplă la warramunga, Intichiuma constă dintr-o simplă 
reprezentaţie dramatică, nediferenţierea dintre cele două rituri este 
totală. Atît unul, cît şi celălalt, comemorează trecutul, înfăţişează 
mitul, îl interpretează, iar el nu poate fi interpretat în două maniere 
sensibil diferite. Una şi aceeaşi ceremonie îndeplineşte prin urmare, 
după circumstanţe, două funcţii distincte’. 


= 


. Este vorba de capitolul VI, intitulat Ceremonies connected with the totems. 

2. Strehlow, III, pp. 1-2. 

3. Astfel s-ar putea explica eroarea pe care Strehlow le-o reproşează lui Spencer şi 
Gillen : ei ar fi aplicat uneia din modalităţile ritului termenul care se potriveşte 
mai curînd celeilalte. Dar, în condiţiile date, eroarea nu pare a avea gravitatea pe 
care i-o atribuie Strehlow. A 

. Şi nici nu poate avea un alt caracter. Într-adevăr, cum iniţierea este o sărbătoare 
tribală, novicii diferitelor totemuri sînt iniţiaţi în acelaşi timp. Ceremoniile care 
se succed astfel într-un același loc se referă, prin urmare, la mai multe totemuri 
şi, în consecinţă, trebuie să se desfăşoare în afara localităţilor de care sînt legate 
în virtutea mitului. 

. Putem explica acum de ce nu am studiat nicăieri riturile de iniţiere : pentru că 
ele nu constituie o entitate rituală, ci sînt alcătuite dintr-un conglomerat de rituri 
de diverse specii. Există în special interdicții, rituri ascetice şi ceremonii re- 
prezentative care sînt nediferenţiate de cele celebrate cu prilejul Intichiumei. A 
fost deci necesar să dezmembrăm acest sistem compozit şi să tratăm separat 
fiecare dintre riturile elementare componente, clasîndu-le împreună cu riturile 
similare cu care este necesar să le comparăm. Pe de altă parte, am văzut (pp. 409 
şi urm.) că iniţierea a servit drept punct de plecare unei religii noi, care tinde să 


A 

Ea se poate chiar preta la multe alte utilizări. Se ştie că, sîngele 
fiind un lucru sacru, femeile nu trebuie să-l vadă curgînd. Se întîm- 
plă totuşi ca o ceartă să izbucnească în prezenţa lor şi, în cele din 
urmă, să se termine cu o vărsare de sînge. Astfel s-a comis o 
infracţiune rituală. Or, la arunta, bărbatul al cărui sînge a curs mai 
întîi, pentru a repara greşeala, trebuie «să celebreze o ceremonie 
care să se refere fie la totemul tatălui, fie la cel al mamei»! ; această 
ceremonie poartă un nume special, Alua uparilima, care înseamnă 
ştergerea sîngelui. Dar, în sine, ea nu diferă de ceremoniile celebra- 
te cu ocazia iniţierii sau în Intichiuma : ea reprezintă un eveniment 
al istoriei ancestrale. Poate deci servi fie la a iniţia, fie la a acţiona 
asupra speciei animale, fie la a ispăşi un sacrilegiu. Vom vedea mai 
departe că o ceremonie totemică poate ţine loc şi de rit funerar?. 

Domnii Hubert şi Mauss au semnalat deja o ambiguitate funcţio- 
nală de acelaşi gen în cazul sacrificiului şi, mai exact, al sacrificiului 
hindus. Ei au arătat cum sacrificiul prin comuniune, sacrificiul 
ispăşitor, sacrifiul-legămînt, sacrificiul-contract nu reprezentau decît 
simple variante ale unuia şi aceluiaşi mecanism. Vedem acum că 
faptul este mult mai primitiv şi că nu se limitează la instituţia 
sacrificială. Nu există, poate, rit care să nu prezinte o asemenea 
nedeterminare. Serviciul divin are loc atît cu ocazia căsătoriilor, cât 
şi a înmormîntărilor, răscumpără greşelile morţilor, înlesneşte celor 
vii favorurile divinității etc. Postul este o ispăşire şi o penitenţă ; 
dar este şi o pregătire în vederea comuniunii ; conferă prin urmare 
chiar şi virtuţi pozitive. Această ambiguitate demonstrează că funcţia 
reală a unui rit constă nu în efectele particulare şi definite urmărite 
şi prin care este îndeobşte caracterizat, ci într-o acţiune generală, 
care rămînînd mereu şi peste tot identică cu sine, este totuşi suscep- 
tibilă să capete forme diferite după circumstanţe. Or, este tocmai 
ceea ce presupune teoria pe care am propus-o. Dacă adevăratul rol 
al cultului este de a trezi credincioşilor o anume stare sufletească, 
alcătuită din forţă morală şi din încredere, dacă efectele diverse 
puse pe seama riturilor nu se datorează decît unei determinări 
secundare şi variabile a acestei stări fundamentale, nu este sur- 
prinzător că un acelaşi rit, păstrînd aceeaşi compoziţie şi aceeaşi 
structură, pare a produce efecte multiple. Căci dispoziţiile mentale 
pe care le suscită în virtutea unei funcţii permanente rămîn aceleaşi 
în toate cazurile; ele depind de faptul că grupul este adunat 


depăşească totemismul. Iar în ce priveşte această religie ne-a fost suficient să 
arătăm că totemismul o conţinea în germene ; nu era necesar să-i urmărim şi 
dezvoltarea. Obiectul lucrării noastre este studierea credințelor şi practicilor 
elementare ; prin urmare, trebuie să ne oprim în clipa în care ele dau naştere 
unor forme mai complexe. 

1. Nat. Tr., p. 463. Dacă individul poate, după propria-i opţiune, celebra o ceremo- 
nie fie a totemului patern, fie a totemului matern, înseamnă că, pentru raţiunile 
expuse supra (p. 172), el decurge şi dintr-unul şi din celălalt. 

2. V. infra, cap. V, p. 301. 

3. V. Essai sur le sacrifice, in Mélanges d'histoire des religions, p. 83. 

laolaltă, şi nu de raţiunile speciale pentru care s-a adunat. Dar pe 
de altă parte, sînt interpretate diferit după circumstanţele cărora li 
se aplică. Se urmărește obţinerea unui rezultat fizic ? Încrederea 
resimţită va face să se creadă că acest rezultat este sau va fi obținut 
prin mijloacele folosite. S-a comis vreo greşeală care trebuie elimi- 
nată ? Aceeaşi stare de siguranță morală va determina atribuirea 
unor virtuţi expiatorii aceloraşi gesturi rituale. Astfel, eficiența apa- 
rentă va părea că se schimbă, în timp ce eficacitatea reală rămîne 
invariabilă, iar ritul va părea a îndeplini funcţii diverse, deşi în 
realitate nu are decît una, mereu aceeaşi. 

Invers, tot aşa cum un singur rit poate servi mai multor scopuri, 
tot astfel mai multe rituri pot produce acelaşi efect şi se pot înlocui 
reciproc. Pentru a asigura reproducerea speciei totemice se poate 
recurge şi la jertfe, la practici imitative sau la reprezentări comemo- 
rative. Această aptitudine a riturilor de a se substitui unele altora 
dovedeşte odată mai mult, ca şi plasticitatea lor, extrema genera- 
litate a acţiunii utile pe care o exercită. Este esenţial ca indivizii să 
fie reuniți, să încerce aceleaşi sentimente, exprimate prin acte co- 
mune ; dar natura particulară a respectivelor sentimente şi acte este 
un lucru relativ secundar şi contingent. Pentru a lua cunoştinţă de 
sine, grupul nu are nevoie să facă unele gesturi mai curînd decît 
altele. Are însă nevoie de comuniune în gîndire şi acţiune ; iar 
speciile sensibile prin care are loc comuniunea sînt neimportante. 
Fără îndoială, formele exterioare nu se determină la întîmplare ; îşi 
au propriile raţiuni, dar care nu ţin de esenţa cultului. 

Totul se reduce prin urmare la o idee : riturile sînt, înainte de 
orice, mijloacele prin care grupul social se reafirmă periodic. Pe 
această cale, poate, vom putea ajunge să reconstruim ipotetic mo- 
dul în care a luat naştere cultul totemic. Oamenii care se simțeau 
uniţi, în parte prin legături de sînge, dar, într-o măsură şi mai mare, 
prin comunitatea de interese şi tradiţii, se adună şi capătă conştiinţa 
unităţii lor morale. Din raţiunile pe care le-am expus, ei ajung să-şi 
reprezinte respectiva unitate sub forma unui tip foarte special de 
consubstanţialitate : se consideră ca rezultînd toţi dintr-un animal 
dat. În aceste condiţii, nu va exista pentru ei decît o singură mo- 
dalitate de a-şi declara existenţa colectivă : afirmîndu-se pe ei înşişi 
ca animale din acea specie, nu numai în tăcerea conştiinţei lor, dar 
şi prin acte materiale. Este vorba de actele care vor constitui ritul, 
şi ele nu pot evident să constea decît din mişcările prin care omul 
imită animalul cu care se identifică. Astfel înţelese, riturile imitative 
apar ca forma primară a cultului. Unii vor considera că se acordă 
astfel un rol istoric considerabil unor practici care, la prima vedere, 
par a fi nişte jocuri infantile. Dar, cum am arătat, gesturile naive şi 
stîngace, procedeele rudimentare de figurare traduc şi întreţin un 
sentiment de mîndrie, de încredere şi de venerație întru totul com- 
parabil cu cel pe care-l exprimă credincioşii celor mai idealiste 
religii cînd, strînşi laolaltă, se proclamă ca fiind copii unui 

Dumnezeu-atotputernic. Căci, într-un caz ca şi în celălalt, senti- 
mentul este alcătuit din aceleaşi impresii de încredere şi respect 
trezite în conştiinţele individuale de o mare forţă morală care le 
domină şi le susţine : forţa colectivă. 

Celelalte rituri pe care le-am studiat nu sînt, după toate apa- 
renţele, decît modalităţile acestui rit esenţial. Odată admisă strînsa 
solidaritate dintre animal şi om, s-a făcut intens simțită necesitatea 
de a asigura reproducerea regulată a speciei totemice, şi ea a deve- 
nit obiectul principal al cultului. Practicile imitative care, la origine, 
nu aveau, fără îndoială, decît un scop moral, au fost deci subordo- 
nate unei finalităţi utilitare şi materiale şi au fost concepute ca 
mijloace de a produce rezultatul dorit. Dar, pe măsură ce, ca o 
consecinţă a dezvoltării mitologiei, eroul ancestral, iniţial identificat 
cu animalul totemic, s-a diferențiat tot mai mult de acesta, pe 
măsură ce şi-a alcătuit o figură tot mai personală, imitarea strămo- 
şului s-a substituit sau s-a juxtapus imitării animalului, iar ceremo- 
niile reprezentative au înlocuit sau au completat riturile mimetice. 
În fine, pentru a atinge scopul către care se tindea, s-au pus în 
practică toate mijloacele disponibile. Rezervele de forţe vii acumu- 
late în stîncile sacre erau la îndemînă, aşa că au fost utilizate ; din 
moment ce sîngele omului avea aceeaşi esenţă cu cel al animalului, 
a fost împrăştiat şi utilizat în acelaşi scop. Invers, în virtutea aceleiaşi 
înrudiri, omul a folosit carnea animalului pentru a-şi reface propria 
substanţă. De aici provin riturile jertfelor şi ale comuniunii. În 
definitiv, diversele practici la care ne-am referit nu sînt decît variaţii 
ale uneia şi aceleiaşi teme : la baza lor regăsim de fiecare dată 
aceeaşi stare de spirit, interpretată diferit după circumstanţe, mo- 
mentele istoriei şi dispoziţiile credincioşilor. 


CAPITOLUL V 


Riturile piaculare şi ambiguitatea 
noţiunii de sacru 


Oricât de diferite ar fi unele de altele prin natura gesturilor pe 
care le implică, diversele rituri pozitive pe care le-am trecut în 
revistă au un caracter comun : toate sînt îndeplinite într-o stare de 
încredere, de bună dispoziţie şi chiar de entuziasm. Deşi aşteptarea 
unui eveniment viitor şi contingent este însoţită de o oarecare 
incertitudine, este totuşi normal ca ploaia să cadă cînd a venit 
anotimpul ei, ca speciile animale şi vegetale să se reproducă re- 
gulat. O experienţă, repetată de multe ori, a demonstrat că, în 
principiu, riturile produc efectul sperat, care reprezintă raţiunea lor 
de a fi. Sînt celebrate cu un sentiment de securitate, cu bucuria 
anticipată a fericitului eveniment pe care-l pregătesc şi îl anunţă. 
Mişcările executate rezultă dintr-o asemenea stare de spirit: ele 
poartă, fără îndoială, amprenta solemnităţii presupuse de orice 
solemnitate religioasă, dar care nu exclude nici antrenul, nici vese- 
lia. 

Sînt sărbători vesele. Dar există şi sărbători triste, care au drept 
obiect fie să facă faţă unei calamităţi, fie, pur şi simplu, să o amin- 
tească şi să o deplîngă. Aceste rituri au o fizionomie cu totul spe- 
cială, pe care vom încerca să o caracterizăm şi să o explicăm. Ni se 
pare cu atît mai necesar să le studiem separat, cu cît ele vor dezvălui 
un nou aspect al vieţii religioase. 

Propunem să denumim ceremoniile de acest gen piaculare. Ter- 
menul piaculum are, într-adevăr, avantajul că, deşi cuprinde ideea 
de ispăşire, prezintă în acelaşi timp o semnificaţie mult mai extinsă. 
Orice nenorocire, tot ce este de rău augur, tot ce inspiră sentimente 
de angoasă sau de teamă necesită un piaculum şi, în consecinţă, 
este numit piacular !. Cuvîntul pare deci cît se poate de potrivit 
pentru a desemna riturile celebrate într-o atmosferă de neliniște 
sau tristeţe. 


1 Piacularia auspicia appellabant quae sacrificantibus tristia portendebant (Paul 
ex Fest., p. 244, ed. Muller). Cuvîntul piaculum este folosit ca sinonim pentru 
nenorocire. «Vetonica herba, spune Plinius, tantum gloriae habet ut domus in 
qua sata sit tuta existimetur a piaculis omnibus» (XXV, 8, 46). 


Doliul oferă un prim şi important exemplu de rituri piaculare. 

Totuşi, între diferitele rituri care constituie doliul se impune o 
distincţie. Există unele care constau exclusiv din diverse abstinenţe : 
este interzisă pronunţarea numelui celui mort!, este interzis să se 
rămînă în locul unde a avut loc decesul? ; rudele, mai ales cele de 
sex feminin, trebuie să se abţină de la orice comunicare cu străinii? ; 
ocupațiile obişnuite ale vieţii sînt suspendate, exact ca în timpul 
sărbătorilor“ etc. Toate aceste practici ţin de cultul negativ, se ex- 
plică precum riturile de acelaşi tip şi, în consecinţă, nu au a ne 
preocupa aici. Ele se explică ţinînd cont de faptul că defunctul este 
o fiinţă sacră. Prin urmare, tot ceea ce este sau a fost în legătură cu 
el se află, prin contagiune, într-o stare religioasă care exclude orice 
contact cu elementele vieţii profane. 

Dar doliul nu este făcut numai din interdicții care trebuie res- 
pectate. Sînt necesare şi acte pozitive, ale căror agenţi şi, în acelaşi 
timp, pacienţi sînt rudele. 

Foarte des, aceste rituri încep încă din clipa cînd moartea pare 
iminentă. lată o scenă, petrecută la indigenii warramunga, la care 
au asistat Spencer şi Gillen. O ceremonie totemică tocmai fusese 
celebrată iar trupa de actori şi spectatori părăsea terenul consacrat 
cînd, deodată, un strigăt strident s-a auzit dinspre tabără : un om 
era pe cale de a muri. Toţi au început imediat să alerge cît îi ţineau 
picioarele, iar cei mai mulţi, alergînd, începeau deja să scoată 
strigăte. Între noi şi tabără, povestesc observatorii, curgea un rîu 
adînc, pe malurile căruia stăteau mai mulţi oameni ; răspîndiţi ici şi 
colo, cu capul plecat între genunchi, plîngeau şi gemeau. Traver- 
sînd rîul, am găsit, după obicei, tabăra distrusă. Unele femei, venite 
din toate direcţiile se culcaseră pe trupul muribundului ; altele, 
care se aşezaseră în jurul lui, în picioare sau în genunchi, îşi în- 
figeau în moalele capului vîrful bastoanelor pentru dezgroparea 
ignamilor, provocîndu-şi astfel răni, iar sîngele le inunda chipurile. 
În acelaşi timp, plîngeau fără oprire. În acest moment s-au adunat 
şi bărbaţii ; şi ei se aruncă deasupra trupului, iar femeile se ridică ; 
după cîteva clipe, nu se mai vede decît o masă viermuitoare de 
trupuri încolăcite. Alături, trei bărbaţi din clasa Thapungarti, care 
mai purtau încă podoabele ceremoniale, se aşezaseră pe jos, şi, cu 
spatele la muribund, scoteau gemete ascuţite. După un minut sau 
două, un alt bărbat, din aceeaşi clasă, se repede pe teren, urlînd de 
durere şi fluturînd un cuţit din piatră. Imediat ce ajunge în tabără, 
îşi face incizii adînci de-a lungul coapselor, în muşchi, încît, 


1. North. Tr., p. 526; Eylmann, p. 239. Cf. supra, p. 279. 

2. Brough Smyth, I, p. 106; Dawson, p. 04; Eylmann, p. 239. 
3. Dawson, p. 66; Eylmann, p. 241. 

4. Nat. Tr., p. 502; Dawson, p. 67. 

incapabil de a se mai ţine pe picioare, sfirşeşte prin a se prăbuşi pe 
pămînt, în mijlocul grupului ; două sau trei femei, rude cu el, îl trag 
de acolo şi-şi lipesc buzele de rănile deschise, în timp ce el zace în 
nesimţire la pămînt». Bolnavul nu a murit decît seara târziu. Deîndată 
ce şi-a dat ultima suflare, scena de mai sus a reînceput cu o nouă 
energie. Numai că, de astă dată, gemetele erau şi mai stridente. 
Bărbaţii şi femeile, cuprinşi de o adevărată frenezie, alergau, se 
agitau, rănindu-se cu cuţitele şi bastoanele lor ascuţite ; femeile se 
loveau unele pe altele, fără ca vreuna dintre ele să încerce să se 
apere de lovituri. În fine, cam după o oră, se formează o proce- 
siune, la lumina torţelor, de-a lungul cîmpiei, pînă la copacul în 
ramurile căruia a fost depus trupul!. 

Oricare ar fi violenţa acestor manifestări, ele sînt strict controlate 
de etichetă. Indivizii care-şi provoacă incizii sîngeroase sînt de- 
semnaţi de uzanţe : ei trebuie să întreţină cu defunctul anumite 
raporturi de rudenie, bine determinate. Astfel, la warramunga, în 
cazul observat de Spencer şi Gillen, cei care-şi tăiau coapsele erau 
bunicul pe linie maternă a defunctului, unchiul său matern, unchiul 
matern şi fratele soţiei sale?. Alţii au îndatorirea de a-şi rade favoriţii 
şi de a-şi tunde părul, de a-şi unge apoi pielea capului cu pămînt 
din care se fac pipele. Femeile au obligaţii deosebit de severe. Ele 
trebuie să-şi taie părul, să-şi ungă tot corpul cu pămînt din care se 
fac pipele ; în plus, le este impusă respectarea unei tăceri absolute 
pe toată perioada doliului, care poate dura pînă la doi ani. Ca o 
consecinţă a acestei interdicții, nu de puţine ori toate femeile 
warramunga din tabără sînt condamnate la tăcerea cea mai deplină. 
Ele se obişnuiesc atît de bine încât, chiar şi după expirarea perioadei 
de doliu, renunţă de bună voie la limbajul vorbit şi folosesc de 
preferinţă limbajul prin gesturi, pe care-l mînuiesc de altfel cu o 
remarcabilă abilitate. Spencer şi Gillen au cunoscut o bătrînă care 
petrecuse mai mult de douăzeci şi patru de ani fără să scoată o 
vorbă”. 

Ceremonia pe care am descris-o anticipează o lungă serie de 
rituri care se succed săptămîni şi luni de-a rîndul. Este reluată în 
zilele următoare, sub diverse forme. Grupuri de bărbaţi şi femei 
stau aşezaţi pe jos, plingînd, lamentîndu-se, îmbrăţişindu-se în anu- 
mite momente. Îmbrăţişările rituale se repetă frecvent pe toată 
durata doliului. Indivizii simt, pare-se, nevoia de a se apropia şi de 
a convieţui mai mulţi ; se îndeasă unii în alţii şi se înlănţuie pînă 


1. North. Tr., pp. 516-517. 

2. Ibid., pp. 520-521. Autorii nu ne spun dacă este vorba de rudele tribale sau de 
rude de sînge. Prima ipoteză este şi cea mai veridică. 

3. North. Tr., pp. 525-526. Interdicţia de a vorbi, care le priveşte mai ales pe femei, 
deşi constă într-o simplă abstinenţă, pare a fi un rit piacular : este o manieră de 
a-şi exprima jena. De aceea o şi menţionăm aici. Postul poate şi el, după circum- 
stanţe, constitui un rit piacular sau un rit ascetic. Totul depinde de condiţiile în 
care are loc şi de scopul urmărit (v. asupra deosebirilor dintre cele două rituri, 
infra, p. 363). 

cînd formează o masă informă, dinspre care se aud gemete zgomo- 
toase!. Între timp, femeile încep din nou să-şi facă tăieturi în cap şi, 
pentru a-şi agrava rănile, merg pînă la a utiliza vîrful bastoanelor 
înroşite în foc?. 

Aceste tipuri de practici se întîlnesc în întreaga Australie. Riturile 
funerare, adică îngrijirile rituale acordate cadavrului, modul în care 
este înmormîntat etc., variază de la un trib la altul, şi în interiorul 
aceluiaşi trib variază în funcţie de vîrstă, sex, rangul social al indi- 
vizilort. Dar ceremoniile doliului propriu-zis reproduc peste tot 
aceeaşi temă ; variantele nu diferă decît prin detalii. Peste tot, 
aceeaşi tăcere întreruptă de gemete5, aceeaşi obligativitate de tăiere 
a părului sau a bărbii, de ungere a trupului cu pămînt de făcut 
pipe sau de a se acoperi cu cenuşă, chiar cu excremente” ; peste 
tot, în fine, asistăm la aceeaşi frenezie în a se lovi, a se sfişia, a se 
arde. În centrul Victoriei, «cînd intervine un caz de moarte, femeile 
pling, se lamentează, îşi sfişie pielea pe tîmple cu unghiile. Părinţii 
defunctului se sfîrtecă cu furie, mai ales dacă au pierdut un fiu. 
Tatăl îşi loveşte capul cu un tamahawk şi scoate gemete amare. 
Mama, aşezată lîngă foc, îşi arde pieptul şi pîntecele cu un baston 
înroşit în foc. Uneori aceste arsuri sînt atît de grave încît atrag după 
sine moartea’. Iată cum se petrec lucrurile în triburile meridionale 
ale aceluiaşi stat, după relatarea lui Brough Smyth. Odată ce trupul 
este coborit în şanţ, «văduva începe ceremoniile funebre. Îşi taie 
părul din partea din faţă a capului şi, atingînd o adevărată stare de 
frenezie, înşfacă bastoane înroşite în foc şi şi le înfige în piept, 
braţe, picioare, coapse. Pare a se desfăta în torturile la care se 
supune. Ar fi temerar şi, de altfel, inutil, să încerce cineva să o 
oprească. Cînd, epuizată, nu mai poate merge, tot mai are puterea 
de a lovi cu picioarele în cenuşa focului, aruncînd-o în toate direc- 
tiile. Se prăbuşeşte la pămînt, ia cenuşa cu mîinile şi-şi freacă 
rănile ; apoi îşi zgîrie chipul (singura parte din trup pe care bastoa- 
nele trecute prin foc nu o atinseseră). Sîngele se amestecă cu cenuşa 
care acoperă rănile şi, continuînd să-şi zgârie faţa, ea scoate strigăte 
şi se jeluieşte»”. 


= 


. Vom găsi în North. Tr., p. 525, o gravură foarte expresivă reprezentînd ritul. 

2. Ibid., p. 522. 

3. V. asupra principalelor tipuri de rituri funerare Howitt, Nat. Tr., pp. 446-508, 
pentru triburile din sud-est ; Spencer şi Gillen, North. Tr., p. 505 şi Nat. Tr., pp. 
497 şi urm., pentru triburile centrale ; Roth, North. Queensland Ethnog., Bull. nr 
9, in Records of the Australian Museum, VI, nr 5, pp. 305 şi urm. (Burial 
Ceremonies and Disposal of the Dead). 

4. V. în special Roth, loc. cit., p. 368 ; Eyre, Journals of Exped. into Central Australia, 
II, pp. 344-345, 347. 

5. Spencer şi Gillen, Nat. Tr., p. 500; North. Tr., pp. 507, 508 ; Eylmann, p. 241; 

Langloh Parker, The Fuablayi, pp. 83 şi urm. ; Brough Smyth, I, p. 118. 

. Dawson, p. 66; Howitt, Nat. Tr., p. 466 ; Eylmann, pp. 239-240. 

. Brough Smyth, I, p. 113. 

W. E. Stanbridge, Trans. Ethnological Society of London, N. S., vol. I., p. 286. 

. Brough Smyth, I, p. 104. 

Descrierea riturilor doliului la kurnai, întreprinsă de Howitt, 
seamănă întru totul cu precedentele. Odată ce trupul a fost înfăşurat 
în piei de oposum şi într-un giulgiu din scoarță de copac, se con- 
struieşte o colibă în care se adună rudele. «Acolo, întinse pe pămînt, 
îşi jeluiesc propria soartă, spunînd, de exemplu : De ce ne-ai pără- 
sit ? Din cînd în cînd, durerea lor este sporită de gemetele stridente 
pe care le scoate una dintre ele : soţia defunctului strigă soțul meu 
a murit ; sau mama, copilul meu a murit. Fiecare din membrii 
asistenţei repetă acelaşi strigăt : doar cuvintele variază după legă- 
tura de rudenie care-l leagă de defunct. Se lovesc şi se sfişie cu 
pietre ascuţite şi tomahawk-uri pînă ce capetele şi trupurile lor 
şiroiesc de sînge. Plînsetele şi gemetele continuă toată noaptea»l. 

Tristeţea nu este singurul sentiment care se exprimă în cursul 
ceremoniilor ; de cele mai multe ori intervine un fel de furie. Rudele 
simt un fel de nevoie de a răzbuna, printr-un mijloc oarecare, 
intervenţia morţii. Se reped unii asupra altora şi încearcă să se 
rănească reciproc. Uneori atacul este real ; alteori simulat?. Există 
chiar şi cazuri cînd se organizează regulat un fel de lupte cu totul 
speciale. La kaitish, părul defunctului revine de drept ginerelui 
său. Se consideră că acesta din urmă trebuie să plece, însoţit de un 
grup de rude şi prieteni, să-l provoace pe unul dintre fraţii săi 
tribali, adică pe un individ aparţinînd aceleiaşi clase matrimoniale 
şi care, în această calitate, ar fi putut şi el să o ia în căsătorie pe 
fiica celui mort. Provocarea nu poate fi refuzată şi cei doi comba- 
tanţi îşi produc răni serioase la umeri şi coapse. După încheierea 
duelului, cel care l-a provocat îi înmînează adversarului său părul 
pe care-l moştenise provizoriu. Acesta din urmă pleacă, la rîndul 
său, să provoace şi să se înfrunte cu un alt frate tribal, căruia 
preţioasa relicvă îi este apoi transmisă, dar tot în mod provizoriu ; 
ea trece astfel de la unul la altul, circulînd de la un grup la altul’. 
De altfel, în furia cu care fiecare rudă se loveşte, se arde sau se 
taie, intră deja ceva din chiar sentimentele cu pricina : o durere 
care atinge un asemenea paroxism nu poate fi lipsită de mînie. Nu 
se poate să nu fim frapaţi de asemănările dintre aceste practici şi 
vendetta. Ambele decurg din acelaşi principiu, şi anume că moartea 
cere vărsare de sînge. Diferenţa constă în aceea că, într-un caz, 
victimele sînt rude, iar în celălalt nişte străini. Nu ne-am propus să 
ne ocupăm în mod special de vendetta, care ar interesa mai degrabă 
studiul instituţiilor juridice ; se cuvenea totuşi să arătăm în ce mod 
se leagă ea de riturile doliului al cărui sfîrşit îl anunţă“. 

În unele societăţi, doliul se termină printr-o ceremonie a cărei 
efervescenţă o atinge şi o depăşeşte chiar pe cea care se produce 


1. Howitt, Nat. Tr., p. 459. Vom întâlni scene analoge în Eyre, op. cit., II, p. 255 n. 
şi p. 347 ; Roth, loc. cit., în special pp. 394, 395; Grey, II, pp. 320 şi urm. 

2. Brough Smyth, I, p. 104, 112; Roth, loc. cit., p. 382. 

3. North. Tr., pp. 511-512. 

4. Dawson, p. 67 ; Roth, loc. cit., pp. 366-367. 

cu ocazia ceremoniilor inaugurale. La arunta, acest rit de încheiere 
este numit Urpmilchima . Spencer şi Gillen au asistat la două ase- 
menea rituri. Unul era celebrat în cinstea unui bărbat, celălalt, în 
onoarea unei femei. lată descrierea celui din urmă!. 

Se începe prin fabricarea unor ornamente cu totul speciale, pe 
care bărbaţii le numesc Chimurilia, iar femeile, Aramurilia. Cu un 
fel de răşină, se fixează mici oase de animale, culese şi păstrate din 
vreme, pe bucle din părul rudelor de sex feminin ale defunctei. 
Aceste pandantive sînt prinse pe una din acele bentiţe pe care 
femeile le poartă în mod obişnuit în jurul capului, adăugîndu-li-se 
pene de cacadu alb şi de papagal. Odată încheiate aceste pregătiri, 
femeile se adună în tabără. şi pictează trupurile cu diverse culori, 
în conformitate cu gradul de rudenie cu defuncta. După ce au stat 
îmbrăţişate vreo zece minute, scoțîind un geamăt neîntrerupt, se 
îndreaptă către mormînt. La o anume distanţă, se întîlnesc cu un 
frate de sînge al defunctei, însoţit de cîţiva dintre fraţii săi tribali. 
Toată lumea se aşează pe jos şi lamentaţiile reîncep. Un pitchi? 
care conţine Chimurilia este atunci înfățișat fratelui mai mare, care-l 
strînge pe pîntece ; se spune că este o cale de a calma durerea. Un 
Chimurilia este scos şi mama defunctei şi-l aşează pentru cîteva 
clipe pe cap ; apoi, este reaşezat în pitchi, şi ceilalți bărbaţi le 
strîng, la rîndul lor, la piept. În fine, fratele aşează Chimurilia pe 
capul celor două surori mai mari şi se reia înaintarea către mormâînt. 
Pe drum, mama se aruncă în mai multe rînduri la pămînt, încercînd 
să-şi facă tăieturi la cap cu un baston ascuţit. De fiecare dată, 
celelalte femei o ridică şi par preocupate să o împiedice să-şi facă 
vreun rău. Odată ajunsă la mormînt, se aruncă pe movila funerară, 
străduindu-se să o distrugă cu mîinile, în vreme ce celelalte femei 
dansează literalmente pe trupul ei. Mamele tribale şi mătuşile (suro- 
rile tatălui defunctei) îi urmează exemplul; se aruncă şi ele la 
pămînt, se lovesc, se sfîşie reciproc ; trupurile lor sfirşesc prin a 
şiroi de sînge. După o vreme, sînt trase deoparte. Surorile mai mari 
fac atunci în pămîntul mormîntului o adîncitură, unde depun 
Chimurilia, după ce au fost făcute bucăţi. Din nou, mamele tribale 
se aruncă la pămînt şi-şi fac tăieturi în cap unele altora. În acel 
moment, «plinsetele şi gemetele femeilor din jur păreau a le îm- 
pinge la un stadiu culminant al excitaţiei. Sîngele şiroind pe trupul 
lor uns cu amestecul de pămînt pentru pipe le făcea să semene cu 
nişte spectre. În cele din urmă, pe mormînt nu mai rămîne decît 
bătrîna mamă, zăcînd complet epuizată şi gemînd slab». Atunci 
celelalte o ridică, o curăţă de pămîntul de pipă cu care este aco- 
perită ; astfel se încheie ceremonia de doliu’. 


. Nat. Tr., pp. 508-510. 
2. Mic vas din lemn, despre a fost deja vorba, v. supra, p. 326. 
3. Nat. Tr., pp. 508-510. Celălalt rit final la care au asistat Spencer şi Gillen este 
descris la pp. 503-508 din aceeaşi lucrare. El nu diferă în mod esenţial de cel pe 
care tocmai l-am analizat. 

La warramunga, ritul final prezintă unele caracteristici destul de 
particulare. Vărsările de sînge nu par a ocupa vreun loc ; eferves- 
cenţa colectivă se traduce însă într-o altă manieră. 

La acest popor, obiceiul cere ca trupul, înainte de a fi definitiv 
înmormîntat, să fie expus pe un fel de platformă aşezată pe ramurile 
unui copac; este lăsat să se descompună, pînă ce nu mai rămîn 
decît oasele. Atunci sînt strînse şi, cu excepţia unui humerus, sînt 
depuse în interiorul unui muşuroi. Humerusul este introdus într-o 
teacă de scoarță, împodobită în diverse feluri. Teaca este adusă în 
tabără în mijlocul ţipetelor şi gemetelor femeilor. Pe parcursul zi- 
lelor următoare, este celebrată o serie de ceremonii totemice 
privitoare la totemul defunctului şi la istoria mitică a strămoşilor 
din care a descins clanul. Cînd toate aceste ceremonii s-au terminat, 
se procedează la ritul de încheiere. 

Pe terenul ceremonial se sapă un şanţ, adînc de un picior şi 
lung de cincisprezece. În prealabil, se executase pe pămînt, la o 
oarecare distanță, un desen totemic reprezentind totemul 
defunctului precum şi cîteva din locurile unde a sălăşluit strămoșul. 
Lîngă desen se sapă un mic şanţ. Zece bărbaţi împodobiţi înaintează 
atunci în şir şi, cu mîinile încrucişate la ceafă, cu picioarele depăr- 
tate, stau pe buza șanțului. La un semnal, femeile aleargă din tabără 
în cea mai adîncă tăcere ; odată ajunse în apropiere, se aşează în 
şir indian, ultima dintre ele ţinînd în mîini teaca cu humerusul. 
Apoi, se aruncă toate la pămînt şi, înaintînd pe mîini şi genunchi, 
trec, de-a lungul tranşeei, printre picioarele desfăcute ale bărbaţilor. 
Scena denotă o intensă stare de excitație sexuală. Imediat ce a 
trecut şi ultima femeie, i se ia teaca, care este înmînată unui bătrîn 
din apropierea şanţului ; acesta sparge osul cu o lovitură scurtă, iar 
fărîmele sînt îngropate deîndată. În tot acest timp, femeile rămîn 
deoparte, stînd cu spatele la scena care le este interzisă privirilor. 
Cînd aud însă zgomotul securii, o iau la fugă, ţipînd şi gemînd. 
Ritul este îndeplinit ; doliul s-a încheiat!. 


II 


Aceste rituri decurg dintr-un tip foarte diferit de precedentele. 
Ceea ce nu înseamnă că între unele şi celelalte nu există asemănări 
importante care trebuie relevate ; dar diferențele sînt poate mai 
evidente. În locul dansurilor vesele, al cîntecelor, reprezentărilor 
dramatice care distrează şi destind spiritele, întreaga scenă este 
ocupată de plînsete, gemete, într-un cuvînt, de manifestările cele 
mai variate de tristețe angoasată şi de un fel de milă reciprocă. 
Fără îndoială, şi în timpul Intichiumei au loc vărsări de sînge ; dar 
este vorba de jertfe făcute dintr-un elan de entuziasm pios. Deşi 


1. North. Tr., pp. 531-540. 

gesturile sînt asemănătoare, sentimentele exprimate sînt diferite, 
chiar opuse. La fel, riturile ascetice implică nenumărate privaţiuni, 
abstinenţe, mutilări, dar care trebuie suportate cu o fermitate im- 
pasibilă şi cu un soi de seninătate. Dincoace, din contra, starea de 
prostraţie, ţipetele, plînsetele reprezintă regula. Ascetul se tor- 
turează pentru a demonstra, sieşi şi semenilor, că este deasupra 
suferinţei. În doliu, îţi faci rău pentru a dovedi că suferi. În toate 
aceste semne se recunosc trăsăturile caracteristice ale riturilor pia- 
culare. 

Cum se explică ele prin urmare ? 

Un prim fapt este constant : anume că doliul nu constituie expre- 
sia spontană a unor emoţii individuale!. Dacă rudele pling, se la- 
mentează, se lovesc nu o fac pentru că se simt personal afectate de 
moartea aproapelui. Fără îndoială, este posibil, în unele cazuri, ca 
durerea exprimată să fie sinceră?. În general însă, nu există nici un 
raport între sentimentele resimţite şi gesturile executate de actorii 
rituluis. Dacă, în chiar momentul cînd cei par copleșiți de durere, li 
se adresează cuvîntul pentru a-i întreţine despre lucruri obişnuite, 
se întîmplă adesea să-şi schimbe deîndată expresia şi tonul, că- 
pătînd un aer surtzător, şi încep să vorbească cât se poate de veselit. 
Doliul nu reprezintă o manifestare naturală a sensibilităţii afectate, 
rănite de o pierdere crudă ; este o îndatorire impusă de grup. 
Lamentările nu sînt provocate numai de tristeţe, ci şi pentru că ele 
constituie o îndatorire. Avem de-a face cu o atitudine rituală ce 
trebuie adoptată din respect pentru uzanţe, dar care este, într-o 
largă măsură, independentă de starea afectivă a indivizilor. Obli- 
gatia este, de altminteri, sancţionată prin pedepse fie mitice, fie 
sociale. De exemplu, se crede că atunci cînd o rudă nu poartă 
doliul cum se cuvine, sufletul defunctului o urmăreşte şi o ucide. 
În alte cazuri, societatea nu lasă pedepsirea neglijenţelor în seama 
forţelor religioase ; ea intervine direct pentru a reprima greşelile 
rituale. Dacă un ginere nu-şi îndeplineşte îndatoririle funerare cu- 
venite socrului său, dacă nu-şi face inciziile prescrise, socrii săi 
tribali îi iau soţia pentru a o da altuia. De aceea, pentru a se 
respecta uzanţele, lacrimile trebuie să curgă fie chiar şi prin mijloace 
artificiale”. 

De unde provine această obligaţie ? 

Etnografii şi sociologii s-au mulţumit în general cu răspunsul pe 
care indigenii înşişi îl dau acestei întrebări. Se spune că defunctul 


. Contrar a ceea ce susţine Jevons, Introd. to the History of Relig., pp. 46 şi urm. 
. Este ceea ce-l determină pe Dawson să susţină că doliul este respectat cu 
sinceritate (p. 66). Dar Eylmann ne asigură că nu a întîlnit nici un singur caz în 
care rănile să fi fost provocate dintr-o durere neprefăcută (op. cit., p. 113). 
Nat. Tr., p. 510. 

. Eylmann, pp. 238-239. 

North. Tr., p. 507; Nat. Tr., p. 498. 

. Nat. Tr., p. 500; Eylmann, p. 227. 

. Brough Smyth, I, p. 114. 

vrea să fie plîns, că refuzîndu-i-se tributul regretelor la care are 
dreptul, este ofensat, şi că singura cale de a-i preîntîmpina furia 
este respectarea dorințelor sale!. 

Dar o asemenea explicaţie mitologică nu face decît să modifice 
termenii problemei, fără a o rezolva ; căci mai trebuie să aflăm de 
ce defunctul reclamă imperativ doliul. Se va spune că dorinţa de a 
fi plîns şi regretat se află în natura omului. Dar dacă explicăm prin 
acest sentiment aparatul complex de rituri care constituie doliul, 
înseamnă să punem pe seama australianului exigenţe afective pe 
care nici măcar omul civilizat nu le manifestă. Să admitem — ceea 
ce nu este evident a priori — că ideea de a nu fi uitat prea repede îi 
este în chip natural plăcută celui care se gîndeşte la viitor. Ar mai 
trebui să stabilim că a ocupat atît de mult loc în inimile celor vii, 
încît a atribui defuncţilor o mentalitate care să decurgă aproape în 
întregime dintr-o asemenea preocupare să pară logică. Pare mai 
ales greu de crezut ca un asemenea sentiment să-i fi putut obseda 
şi pasiona într-o aşa măsură pe aceşti oameni, care nu sînt deloc 
obişnuiţi să gîndească dincolo de clipa prezentă. Nu numai că 
dorinţa de a supravieţui în memoria celor rămaşi în viaţă nu pare a 
constitui originea doliului, dar ne putem chiar întreba dacă nu 
cumva doliul însuși, odată instituit, a trezit ideea şi atracţia regre- 
telor postume. 

Interpretarea clasică pare şi mai greu de susţinut dacă luăm în 
consideraţie elementele constitutive ale doliului primitiv. Nu este 
alcătuit doar din regretele pioase pentru cel dispărut, ci şi din absti- 
nente drastice şi sacrificii cumplite. Ritul nu pretinde numai ca 
gîndurile să se concentreze cu melancolie la defunct, ci şi îndurarea 
loviturilor, rănilor, vătămărilor, arsurilor. Am văzut chiar că cei care 
poartă doliul se supun torturilor cu atîta osîrdie încît, uneori, nu 
supraviețuiesc rănilor. Ce raţiuni ar putea avea oare defunctul de a 
le impune suplicii? O asemenea cruzime denotă din partea sa 
altceva decît dorinţa de a nu fi uitat. Pentru a afla plăcere la vederea 
suferinţei celor apropiaţi, trebuie să-i urască, să fie avid de sîngele 
lor. O asemenea ferocitate poate părea, fără îndoială, naturală celor 
care consideră că orice spirit este în mod necesar o putere răufăcă- 
toare şi temută. Dar ştim că există spirite de tot felul ; cum se face 
că spiritul mortului este în mod necesar un spirit rău ? Atîta vreme 
cît omul este în viaţă, îşi iubeşte părinţii, între ei au loc schimburi 
de servicii. Nu este oare ciudat că sufletul său, imediat ce se elibe- 
rează de trup, se despoaie deîndată de vechile sentimente pentru a 
deveni un geniu rău şi torţionar ? Şi totuşi regula generală spune că 
defunctul continuă personalitatea celui viu, că are acelaşi caracter, 
aceleaşi antipatii şi afecţiuni. Metamorfoza nu este deci de la sine 
înţeleasă. Este adevărat că indigenii o admit implicit, cînd explică 
ritul prin exigenţele mortului ; dar este important să aflăm de unde 


1. Nat. Tr., p. 510. 

le-a venit această concepţie. Nu numai că nu poate fi considerată 
ca un truism, dar ea este tot atît de obscură ca şi ritul însuşi şi, prin 
urmare, nu-l poate explica. 

În fine, dacă am găsi raţiunile surprinzătoarei transformări, ar 
mai rămîne de explicat de ce nu este decît temporară. Căci ea nu 
durează dincolo de doliu; odată ce riturile au fost împlinite, 
defunctul redevine ceea ce era în timpul vieţii, adică o rudă a- 
fectuoasă şi devotată. El pune în serviciul alor săi noile puteri 
dobîndite în virtutea noii sale condiţii!. De acum încolo, toţi văd în 
el un geniu bun, totdeauna gata să-i sprijine pe cei pe care îi 
chinuise odinioară. Cum se explică toate aceste schimbări suc- 
cesive ? Dacă sentimentele răuvoitoare atribuite sufletului provin 
doar din aceea că nu mai este în viaţă, ele ar trebui să rămînă 
invariabile, iar dacă doliul derivă din ele, ar trebui să fie nesfîrşit. 

Explicaţiile mitice exprimă ideea pe care indigenul şi-o face 
despre rit, nu însă şi ritul. Putem deci să le trecem cu vederea 
pentru a rămîne faţă în faţă cu realitatea pe care o traduc, desfi- 
gurînd-o. Dacă doliul se deosebeşte de celelalte forme ale cultului 
pozitiv, există şi un aspect prin care li se aseamănă : şi el este 
alcătuit din ceremonii colective care determină o stare de 
efervescenţă a participanţilor. Sentimentele surescitate sînt diferite ; 
dar surescitarea este aceeaşi. Se poate prin urmare presupune că 
explicaţia riturilor vesele este susceptibilă de a se aplica riturilor 
triste, cu condiţia ca şi termenii să fie transpuşi dintr-o situaţie în 
cealaltă. 

Cînd un individ moare, grupul familial căruia îi aparţine se 
simte împuţinat şi, pentru a reacţiona contra acestei situaţii, el se 
reuneşte. O nenorocire comună are aceleaşi efecte ca şi apropierea 
unui eveniment fericit : intensifică sentimentele colective care, prin 
urmare, îi fac pe indivizi să se caute şi să se apropie. Am văzut 
chiar că respectiva nevoie de concentrare se afirmă uneori cu o 
energie deosebită : indivizii se îmbrăţişează, se înlănţuie, se strîng 
cît mai aproape cu putinţă unii de alţii. Dar starea afectivă în care 
se află grupul în acele momente reflectă circumstanţele pe care le 
traversează. Nu numai că rudele apropiate, cel mai direct afectate, 
aduc adunării durerea lor personală, dar societatea exercită asupra 
membrilor săi o presiune morală pentru ca ei să-şi armonizeze 
sentimentele cu situaţia. Dacă ei ar rămîne indiferenți la lovitura 
care o afectează diminuînd-o, ar echivala cu o recunoaştere a fap- 
tului că ea nu ocupă în inimile lor locul la care are dreptul, cu o 
negare a ei înseşi. O familie care tolerează ca unul dintre ai săi să 
moară fără a fi plîns dovedeşte că este lipsită de unitate morală şi 
de coeziune : ea abdică, renunţă la a mai fi. La rîndul său, in- 
dividul, dacă este ferm ataşat de societatea din care face parte, 


1. Găsim mai multe exemple ale acestei credinţe în Howitt, Nat. Tr., p. 435. Cf. 
Strehlow, I, pp. 15-16 şi II, p. 7. 

consideră că are datoria morală de a participa la tristeţile şi bucu- 
riile ei; dacă ele nu l-ar interesa, ar însemna că rupe legăturile 
care-l unesc de colectivitate ; ar însemna că renunţă la a o dori ; şi 
deci s-ar contrazice. Dacă creştinul, în timpul sărbătorilor co- 
memorative ale Patimilor, sau evreul, în ziua aniversară a căderii 
Ierusalimului, postesc şi se mortifică, nu o fac pentru a da curs 
liber unei tristeţi spontane. În asemenea circumstanţe, starea inte- 
rioară a credinciosului nu este în acord cu abstinenţele aspre la 
care se supune. Este trist pentru că se străduie să fie trist, şi o face 
pentru a-şi afirma credinţa. Atitudinea australianului în timpul 
doliului se explică în acelaşi mod. Dacă plinge, geme, nu o face 
pur şi simplu pentru a traduce o durere individuală ; ci pentru a 
îndeplini o îndatorire pe care societatea nu uită să i-o reamintească 
la nevoie. 

Se ştie, pe de altă parte, că sentimentele umane se intensifică în 
colectivitate. Tristeţea, ca şi bucuria, se exaltă, se amplifică, reflec- 
tîndu-se dintr-o conştiinţă în alta şi, prin urmare, se exteriorizează 
sub forma unor mişcări exuberante şi violente. Nu mai este agitația 
veselă pe care o observam cîndva, ci ţipete, urlete de durere. 
Fiecare este antrenat de ceilalți ; se produce un fel de panică a 
tristeţii. Cînd durerea atinge un asemenea grad de intensitate, se 
amestecă cu un fel de furie şi de exasperare. Apare nevoia de a 
sparge, de a distruge ceva. Fiecare se întoarce împotriva lui însuşi 
sau a celorlalţi. Oamenii se lovesc, se rănesc, se ard sau se aruncă 
asupra celuilalt pentru a-l lovi, răni, arde. Astfel s-a constituit obi- 
ceiul de a se deda, în timpul doliului, la adevărate orgii de tortură. 
Ni se pare că nici vendetta sau vînătoarea de capete nu au o altă 
origine. Dacă orice deces este atribuit vreunei vrăjitorii magice şi 
dacă, din acest motiv, se crede că defunctul trebuie răzbunat, în- 
seamnă că apare nevoia de a găsi cu orice preţ o victimă, asupra 
căreia să se poată descărca durerea şi mînia colective. Victima va fi 
în mod natural căutată în exterior, căci străinul constituie un subiect 
minoris resistentiae ; cum el nu este apărat de sentimentele de 
simpatie pe care le provoacă o rudă sau un vecin, nimic nu respinge 
şi nu neutralizează sentimentele rele şi destructive trezite de moarte. 
Din acelaşi motiv, fără îndoială, femeia, mai mult decît bărbatul, 
serveşte drept obiect pasiv al riturilor celor mai crude ale doliului ; 
pentru că are o mai mică valoare socială, ea este mai direct desem- 
nată pentru rolul de ţap ispăşitor. 

Această explicaţie a doliului face total abstracţie de noţiunea de 
suflet sau de spirit. Singurele forţe cu adevărat în joc sînt de natură 
cu totul impersonală : este vorba de emoţiile pe care le provoacă 
în grup moartea unuia dintre membrii săi. Dar omul primitiv ignoră 
mecanismul psihic din care rezultă toate aceste practici. Iar cînd 
încearcă să-l descifreze, este obligat să formuleze o cu totul altă 
explicaţie. Ştie doar că este obligat să se mortifice dureros. Cum 
orice obligaţie trezeşte ideea unei voințe care obligă, caută în jurul 

său de unde poate proveni constrîngerea pe care o suportă. Or, 
există o putere morală, a cărei realitate i se pare evidentă şi care 
pare potrivită pentru acest rol: sufletul eliberat prin moarte. Cine 
se poate interesa mai mult decît el de efectele pe care propria 
moarte le are asupra celor rămaşi în viaţă ? Astfel ia naştere credinţa 
că, dacă aceştia din urmă se supun unui tratament contra naturii, o 
fac pentru a se conforma exigenţelor sale. În acest mod trebuie să 
fi intervenit ulterior ideea de suflet, în mitologia doliului. Pe de 
altă parte, cum, în această calitate, i se atribuie exigenţe inumane, 
trebuie să presupunem că, părăsind trupul pe care-l însufleţea, a 
înlăturat orice sentiment omenesc. Astfel se explică metamorfoza 
care face din ruda de ieri un duşman temut. Această transformare 
nu se află la originea doliului ; este mai curînd o consecinţă a sa. 
Ea traduce schimbarea care a intervenit în starea afectivă a gru- 
pului : defunctul nu este plîns pentru că este temut; este temut 
pentru că este plins. 

Dar această schimbare în starea afectivă nu poate fi decît tem- 
porară ; căci ceremoniile doliului rezultă din ea şi, în acelaşi timp, 
îi pun capăt. Ele neutralizează puţin cîte puţin înseşi cauzele care 
i-au dat naştere. La originea doliului, se află senzaţia de împuţinare 
pe care o încearcă grupul cînd îşi pierde unul dintre membri. Dar 
chiar această impresie are drept efect apropierea dintre indivizi, 
strîngînd legăturile dintre ei, asociindu-i într-o aceeaşi stare sufle- 
tească şi, din toate acestea, se degajă o senzaţie de reconfortare 
care compensează micşorarea iniţială. Din moment ce se plînge în 
comun, înseamnă că ei ţin în continuare unii la alţii şi colecti- 
vitatea, în ciuda loviturii primite, nu este afectată. Fără îndoială, 
nu se pun astfel în comun decît emoţiile triste, dar comuniunea în 
tristeţe rămîne comuniune, şi orice comuniune a conştiințelor, sub 
orice formă s-ar produce, regenerează vitalitatea socială. Violenţa 
ieşită din comun a manifestărilor prin care se exprimă în mod 
necesar şi obligatoriu durerea comună atestă că societatea este, în 
chiar acel moment, mai vie şi mai capabilă de acţiune ca oricînd. 
De fapt, cînd sentimentul social este ofensat în chip dureros, el 
reacţionează cu şi mai multă putere decît de obicei : nu ţii niciodată 
la propria familie atît de mult ca atunci cînd este pusă la încercare. 
Acest surplus de energie înlătură efectele descumpănirii iniţiale, şi 
astfel se risipeşte senzaţia de frig care însoţeşte moartea peste tot. 
Grupul simte că, treptat, forţele sale renasc : reîncepe să spere şi 
să trăiască. Se iese astfel din doliu şi aceasta se întîmplă datorită 
doliului însuşi. Dar, din moment ce ideea despre suflet reflectă 
starea morală a societăţii, ea trebuie să se schimbe cînd se schimbă 
starea. Cînd toţi erau cuprinşi de o stare de depresiune şi de an- 
goasă, îşi reprezentau sufletul sub trăsăturile unei fiinţe răufăcă- 
toare, preocupată să-i persecute pe oameni. Acum că ei se simt 
din nou încrezători şi în siguranţă, trebuie să admită că ea a revenit 
la starea dintii şi la sentimentele iniţiale de tandreţe şi de 

solidaritate. Astfel se poate explica maniera foarte diferită în care 
este concepută în diversele momente ale existenţei salel. 

Nu numai că riturile doliului determină unele din caracteristicile 
secundare ale sufletului, dar ele nu sînt, poate, străine de ideea că 
acesta supravieţuieşte trupului. Pentru a putea înţelege practicile 
cărora li se supune la moartea unei rude, omul este obligat să 
creadă că ele nu-i sînt indiferente defunctului. Vărsările de sînge 
atît de mult practicate în timpul doliului reprezintă adevărate sacri- 
ficii oferite defunctului?. Înseamnă deci că ceva îi supravieţuieşte 
defunctului ; şi cum nu este vorba de trup, care este în mod mani- 
fest nemişcat şi se descompune, nu poate fi vorba decît despre 
suflet. Fără îndoială, este imposibil să afirmăm cu exactitate în ce 
măsură asemenea consideraţii se reflectă în geneza ideii de supra- 
vieţuire. Dar se poate admite că influenţa cultului s-a manifestat în 
acest caz ca şi în celelalte. Riturile sînt mai lesne de explicat cînd 
ne imaginăm că se adresează unor fiinţe personale : oamenii au 
fost deci determinaţi să extindă influenţa personalităţilor mitice în 
viața religioasă. Pentru a putea motiva doliul, au prelungit existenţa 
sufletului dincolo de mormânt. Este încă un exemplu al modului în 
care riturile reacţionează asupra credințelor. 


III 


Dar moartea nu este singurul eveniment care poate tulbura o 
comunitate. Oamenii au multe alte ocazii de a se întrista sau a se 
îngrozi şi, în consecinţă, putem anticipa că pînă şi australienii 
cunosc şi practică alte rituri piaculare în afara doliului. Este, totuşi, 
semnificativ că nu găsim în povestirile observatorilor decît un mic 
număr de asemenea exemple. 

Un prim rit de acest tip seamănă îndeaproape cu cele pe care 
le-am studiat. Ne amintim că, la arunta, fiecare grup local atribuie 
virtuţi excepţional de importante colecţiei sale de churinga : este o 
garanţie colectivă, de a cărei soartă se consideră că se leagă însuși 
destinul colectivităţii. De aceea, cînd duşmanii sau albii reuşesc 
să-şi însuşească una din aceste comori religioase, pierderea este 
considerată ca o calamitate publică. Nenorocirea este ocazia unui 


1. Unii se vor întreba poate de ce sînt necesare ceremonii repetate pentru a se 
obţine calmul ce urmează doliului. În primul rînd, funeraliile sînt adesea foarte 
lungi ; ele implică operaţiuni multiple care se întind de-a lungul multor luni. Ele 
prelungesc şi întreţin astfel tulburarea morală cauzată de moarte (Cf. Hertz, La 
Représentation collective de la mort, in Année Sociol., X, pp. 48 şi urm.). În 
general vorbind, moartea este o schimbare gravă de stare care determină în 
interiorul grupului consecinţe ample şi durabile. Trebuie timp pentru a-i neutra- 
liza efectele. 

2. Într-un caz povestit de Grey, după o observaţie a lui Bussel, ritul este asemă- 
nător sacrificiului : sîngele este răspîndit chiar pe trupul defunctului (Grey, II, p. 
330). În alte cazuri, are loc un fel de ofrandă a bărbii : persoanele îndoliate își 
taie o parte din barbă şi o aruncă pe cadavru (Jbid., p. 335). 

rit care are toate caracteristicile doliului : trupurile sînt unse cu 
pămînt pentru făcut pipele albe şi toată lumea rămîne în tabără 
timp de două săptămîni pentru a plînge şi a se lamenta’. Iată o 
nouă dovadă că doliul este determinat nu de maniera în care este 
conceput sufletul defunctului, ci de cauze impersonale, de starea 
morală a grupului. Într-adevăr, avem de-a face cu un rit nedife- 
renţiat, prin structura sa, de doliul propriu-zis şi care, totuşi, este 
independent de orice noţiune de spirit sau de demon răufăcător?. 
O altă circumstanţă care constituie o ocazie pentru ceremonii 
de aceeaşi natură este starea de disperare în care se cufundă socie- 
tatea în urma recoltelor insuficiente. Indigenii care locuiesc în îm- 
prejurimile lacului Eyre, arată Eylmann, caută să evite insuficienţa 
resurselor alimentare cu ajutorul unor ceremonii secrete. Mai multe 
practici rituale pe care le observăm în această regiune se deosebesc 
însă de cele despre care a fost vorba anterior: se caută să se 
acţioneze asupra puterilor religioase sau asupra forţelor naturii nu 
prin dansuri simbolice, sau prin mişcări mimetice, şi nici prin podoabe 
strălucitoare, ci prin intermediul suferințelor pe care indivizii şi le 
impun lor înşile. În teritoriile din Nord, se recurge şi la torturi, 
precum posturile prelungite, veghea, dansul pînă la epuizarea dan- 
satorilor, durerile fizice de tot felul, care sînt menite a domoli 
puterile neprielnice oamenilor”. Supliciile la care se supun indige- 
nii în acest scop îi lasă uneori într-o asemenea stare de oboseală 
încât sînt incapabili, zile de-a rîndul, să mai plece la vînătoaret. 
Se recurge la asemenea practici mai ales pentru a lupta împotriva 
secetei. Lipsa de apă atrage după sine o foamete generală. Pentru a 
remedia răul, se recurge la mijloace violente. Unul dintre cele mai 
folosite este extracția unui dinte. La kaitish, de exemplu, i se smulge 
unui individ un incisiv, care este atîrnat într-un copac?. La dieri, 
ideea de ploaie este strîns asociată de inciziile sîngeroase practicate 
în pielea toracelui şi a brațelor’. La acelaşi popor, cînd seceta este 
foarte mare, marele consiliu se reuneşte şi convoacă întregul trib. 
Este un adevărat eveniment tribal. Femeile sînt trimise în toate 
direcţiile pentru a-i avertiza pe oameni să se adune într-un loc şi la 
un moment bine determinate. Odată ce s-au adunat încep să geamă, 
ţipă cu voci stridente explicînd starea mizerabilă a regiunii şi cer 
de la Mura-mura (strămoşii mitici) să le confere puterea de a face 
să cadă o ploaie abundentă”. În cazurile, de altfel foarte rare, cînd 


1. Nat. Tr., pp. 135-136. 

2. Fără îndoială, fiecare churinga este considerat a întreţine legături cu un strămoş. 
Doliul churingilor pierdute nu este însă respectat pentru a domoli spiritele 
strămoşilor. Am arătat deja (p. 119) că ideea de strămoș nu a intervenit decît în 
mod secundar şi ulterior în noţiunea de churinga. 

„Op. čit; p: 207 ; cf. p. 116. 

. Eylmann, p. 208. 

. Ibid., p. 211. 

. Howitt, The Dieri, in J.A.I., XX (1891), p. 93. 

. Howitt, Nat. Tr., p. 394. 

s-a produs un exces de umiditate, are loc o ceremonie analogă 
pentru a opri ploaia. Bătrînii cad atunci într-o adevărată stare de 
freneziel, iar strigătele mulţimii sînt greu de suportat?. 

Spencer şi Gillen ne descriu, sub numele de Intichiuma, o cere- 
monie care ar putea foarte bine să aibe acelaşi obiect şi aceeaşi 
origine ca şi precedentele : o tortură fizică este folosită pentru a 
determina specia animală să se înmulțească. La urabunna, există 
un clan care are drept totem un fel de şarpe numit wadnungadni. 
lată cum procedează şeful clanului pentru a împiedica rărirea 
acestui animal. După ce s-a împodobit, îngenunchiază pe pămînt, 
cu braţele întinse în toată lungimea lor. Un participant ciupeşte 
între degete pielea braţului drept, iar operatorul înfige, prin pliul 
astfel format, un os ascuţit, lung de cinci degete. Acelaşi tratament 
se aplică şi braţului stîng. Această auto-mutilare este considerată a 
produce rezultatul dorită. La dieri, se utilizează un rit analog pentru 
a determina găinile sălbatice să ouă : operatorii îşi străpung scrotul“. 
La alte triburi din jurul lacului Eyre, se străpunge urechea pentru a 
determina ignamele să se reproducă”. 

Dar foametea totală sau parţială nu este singurul flagel care se 
poate abate asupra unui trib. Alte evenimente se produc, mai mult 
sau mai puţin periodic, care ameninţă sau par a ameninţa existenţa 
colectivă. Este cazul, de pildă, al aurorei australe. Kurnai cred că 
este un foc aprins în cer de marele zeu Mungan-ngaua ; de aceea, 
cînd îl văd, le este teamă ca incendiul să nu se întindă pe pămînt, 
devorîndu-l. În tabără se produce o mare tulburare. Se agită o mînă 
uscată de mort, căreia kurnai îi atribuie virtuţi variate, şi se strigă : 
«Trimite-l înapoi ; nu ne lăsa să ardem». În acelaşi timp, au loc, la 
ordinul bătrînilor, schimburi de femei, ceea ce constituie totdeauna 
indiciul unei mari excitaţii”. Aceleaşi licenţe sexuale au loc la 
wiimbaio ori de cîte ori un flagel pare iminent, în special în vremuri 
de epidemie”. 

Sub influența unor asemenea idei, mutilările sau vărsările de 
sînge sînt uneori considerate ca un mijloc eficace pentru a vindeca 
bolile. La dieri, cînd un copil suferă un accident, rudele sale îşi 
aplică lovituri în cap cu un baston sau cu un bumerang, pînă ce 
sîngele şiroieşte pe chipurile lor. Se crede că, prin acest procedeu, 
boala este îndepărtată de copil’. În alte părţi, lumea îşi imaginează 


. Howitt, Nat. Tr., p. 396. 
Comunicare a lui Gason, in J. A. L, XXIV, (1895), p. 175. 
North. Tr., p. 286. 
Gason, The Dieyerie Tribe, in Curr, II, p. 68. 
Gason, Ibid. Eylmann, p. 208. 
Howitt, Nat. Tr., pp. 277 şi 430. 
Ibid., p. 195. 
. Gason, The Dieyerie Tribe, in Curr, II, p. 69. Acelaşi procedeu este folosit pentru 
a ispăşi un act ridicol. Cînd o persoană, din neîndemînare sau altminteri, a 
provocat rîsul asistenței, ea cere să fie lovită în cap pînă ce curge sîngele. In acel 
moment, se consideră că lucrurile au intrat în normal, iar persoana de care 
lumea îşi bătuse joc participă ea însăşi la veselia celor din jurul său (Jbid., p. 70). 

că obţine acelaşi rezultat prin intermediul unei ceremonii totemice 
suplimentare!. Putem stabili o paralelă între aceste fapte şi exem- 
plul, citat mai sus, al unei ceremonii special celebrate pentru a 
evita efectele unei greșeli rituale?. Fără îndoială, în cele două cazuri 
din urmă, nu au loc nici răniri, nici loviri, şi nici suferinţe fizice de 
vreun fel oarecare ritul nu se deosebeşte totuşi prin natura sa de 
precedentele : este vorba tot de a îndepărta răul sau de a ispăşi o 
greşeală prin intermediul unei prestații rituale ieşite din comun. 
Acetea sînt, înafara doliului, singurele cazuri de rituri piaculare 
pe care am reuşit să le relevăm în Australia. Este nu mai puţin 
adevărat că unele trebuie să ne fi scăpat şi putem presupune şi că 
altele nu au fost înregistrate de observatori. Totuşi, dacă singurele 
descoperite pînă în prezent sînt în număr redus, înseamnă că ele 
nu ocupă un loc important în interiorul cultului. Se poate vedea cît 
de puţin lipseşte ca religiile primitive să devină fiicele angoasei şi 
ale spaimei, din moment ce riturile care traduc emoţiile dureroase 
sînt relativ rare. Lucru explicabil fără îndoială prin aceea că, dacă 
australianul duce o existenţă mizeră comparativ cu cea a popoa- 
relor mai civilizate, în schimb, el cere de la viaţă atît de puţin, încît 
este lesne de mulţumit. Tot ce-şi doreşte este ca natura să-şi urmeze 
cursul natural, anotimpurile să se succeadă regulat, ploaia să cadă 
la timpul cuvenit, în abundență şi fără excese ; or, marile perturbații 
în ordinea cosmică sînt totdeauna excepţionale. De aceea s-a şi 
remarcat că majoritatea riturilor piaculare regulate, precum cele 
reproduse mai sus, au fost observate la triburile centrale, unde 
seceta este frecventă şi determină adevărate dezastre. Este nu mai 
puţin surprinzător că riturile piaculare destinate în special ispăşirii 
păcatului par a lipsi cu desăvîrşire. Totuşi, ca tot omul, australianul 
nu se poate să nu comită greşeli rituale, pe care are tot interesul să 
le răscumpere ; ne putem deci întreba dacă tăcerea textelor asupra 
acestui punct nu poate fi pusă pe seama insuficienţei observaţiilor. 
Oricât de puţin numeroase ar fi însă faptele pe care am reuşit să 
le culegem, ele nu sînt mai puţin instructive. Cînd studiem riturile 
piaculare în religiile mai avansate, unde forțele religioase sînt indi- 
vidualizate, ele par a fi strîns solidare cu concepţiile antropomorfi- 
ce. Dacă credinciosul îşi impune privaţiuni, se supune la maltratări, 
o face pentru a dezarma reaua voinţă atribuită unor fiinţe sacre de 
care crede că depinde. Pentru a le îmblînzi ura sau mînia, vine în 
întîmpinarea pretențiilor lor ; se loveşte singur pentru a nu fi lovit 
de ele. Se pare deci că practicile cu pricina nu au putut lua naştere 
decît din clipa în care zeii şi spiritele au fost concepuţi ca fiinţe 
morale, în stare de pasiuni analoge celor ale oamenilor. Din acest 
motiv, Robertson Smith s-a crezut îndreptăţit să situeze la o dată 
relativ recentă sacrificiile expiatorii, precum şi jertfele sacrificiale. 


1. Eylmann, pp. 212 şi 447. 
2. V. supra, p. 353. 

După el, vărsările de sînge caracteristice pentru aceste rituri ar fi 
fost iniţial simple procedee de comuniune : omul şi-ar fi răspîndit 
sîngele pe altar pentru a strînge legăturile care-l uneau de zeul său. 
Ritul nu ar fi căpătat un caracter piacular şi penal decît atunci cînd 
semnificaţia sa primară a fost dată uitării şi cînd o nouă imagine 
despre fiinţele sacre a permis să i se atribuie o altă funcţiel. 

Însă, din moment ce întîlnim deja rituri piaculare în societăţile 
australiene, este cu neputinţă să le atribuim o origine atât de târzie. 
De altfel, toate riturile observate, cu excepţia unuia?, sînt indepen- 
dente de orice concepţie antropomorfică : ele nu recurg nici la zei, 
nici la spirite. Abstinenţele şi vărsările de sînge pun capăt calami- 
tăţilor şi vindecă bolnavii nemijlocit, prin ele însele. Între rit şi 
efectele pe care se consideră că le produce nu se inserează acţiu- 
nea nici unei fiinţe spirituale. Personalităţile mitice nu au intervenit, 
prin urmare, decît ulterior. Odată ce mecanismul ritual s-a constituit, 
ele şi-au asumat rolul de a uşura reprezentarea sa la nivelul inteli- 
gentei; dar ele nu reprezintă condiţii ale existenţei sale. Ritul s-a 
constituit din alte motive ; eficacitatea sa se datorează unei alte 
cauze. 

Acţionează prin forţele colective pe care le pune în acţiune. O 
nenorocire pare ea iminentă şi ameninţă colectivitatea ? Aceasta se 
adună, ca în urma unui doliu şi, în mod natural, grupul este do- 
minat de un sentiment de neliniște şi de spaimă. Trăirea în comun a 
sentimentelor are întotdeauna drept efect intensificarea lor. Afir- 
mîndu-se, se exaltă, se înfierbîntă, ating un grad de violenţă ce se 
traduce prin violenţa corespunzătoare gesturilor exprimate. Ca şi în 
cazul morţii unei persoane apropiate, se scot strigăte teribile, lumea 
se înflăcărează, simte nevoia de a sfişia şi de a distruge ; pentru a se 
satisface această necesitate, oamenii se lovesc, se rănesc, fac să 
curgă sîngele. Dar cînd emoţiile ating o asemenea intensitate, deşi 
sînt dureroase, nu mai au nimic deprimant ; din contra, denotă o 
stare de efervescenţă care implică o mobilizare a tuturor forțelor 
noastre active şi chiar un flux de energii din exterior. Faptul că 
exaltarea a fost provocată de un eveniment trist este neimportant, 
ea nu este mai puţin reală şi nu se deosebeşte în mod specific de 
exaltarea din timpul sărbătorilor vesele. Ea se manifestă uneori chiar 
prin mişcări de aceeaşi natură : credincioşii sînt cuprinşi de aceeaşi 
frenezie, manifestînd aceeaşi înclinaţie spre dezmăţul sexual, semn 
cert al unei mari surescitaţii nervoase. Robertson Smith remarcase 
deja această ciudată influenţă a riturilor triste în cultele semitice : 
În vremuri dificile, spune el, cînd gîndurile oamenilor erau în- 
deobşte întunecate, ei recurgeau la excitaţiile fizice ale religiei, tot 
aşa cum, în prezent, se refugiază în vin. Ca o regulă generală, cînd 


1. The Religion of the Semites, lect. XI. 
2. Este vorba, după cum arată Gason, de cazul indigenilor dieri care invocă, în 
perioadele de secetă, pe Mura-mura ai apei. 

cultul semiților începea în general prin plînsete şi lamentaţii — 
precum în doliul lui Adonis sau în marile rituri expiatorii care au 
devenit frecvente în ultima vreme — o bruscă revoluţie determina 
apoi, după serviciul funebru ce deschisese ceremonia, o explozie 
de veselie şi bucurie»!. Într-un cuvînt, deşi ceremoniile religioase 
au drept punct de plecare un fapt neliniştitor şi întristător, ele 
păstrează o putere stimulatoare asupra stării afective a grupului. 
Prin chiar faptul că sînt colective, ridică tonusul vital. Or, cînd simţi 
pulsînd în tine viaţa — fie sub forma unei iritaţii penibile sau a unui 
entuziasm vesel — nu crezi în moarte ; te linişteşti, recapeţi prin 
urmare curaj şi, din punct de vedere subiectiv, totul se petrece ca şi 
cum ritul ar fi înlăturat cu adevărat primejdia de care te temeai. Iată 
în ce mod sînt atribuite virtuţi curative sau preventive mişcărilor 
din care este el alcătuit, strigătelor scoase, sîngelui vărsat, rănilor 
suportate sau făcute celorlalţi ; şi cum aceste diverse acte violente 
provoacă în mod necesar suferinţa, aceasta, prin ea însăşi, sfirşeşte 
prin a fi considerată ca un mijloc de a conjura răul, de a vindeca 
boala?. Mai tîrziu, cînd majoritatea forţelor religioase au căpătat 
înfăţişarea unor personalităţi morale, eficacitatea unor asemenea 
practici a fost explicată imaginîndu-se că aveau drept obiect paci- 
ficarea vreunui zeu răufăcător sau iritat. Dar aceste concepţii nu fac 
decît să reflecte ritul, precum şi sentimentele pe care le suscită ; ele 
constituie o interpretare a lor, nu însă şi cauza lor determinantă. 

Nu altfel acţionează o încălcare a ritului. Ea reprezintă o ame- 
ninţare pentru colectivitate, pe care o afectează în existenţa sa 
morală, din moment ce îi afectează credinţele. Dar imediat ce mînia 
pe care o provoacă se afirmă ostentativ şi cu energie, răul care a 
determinat-o este deîndată compensat. Căci dacă ea este viu resim- 
țită de către toată lumea, înseamnă că infracţiunea comisă constituie 
o excepţie, iar credinţa comună rămîne neştirbită. Unitatea morală 
a grupului nu este prin urmare pusă în pericol. Or, pedeapsa im- 
pusă în scopul ispăşirii nu reprezintă decît manifestarea mîniei 
publice, dovada materială a unanimităţii ei. Prin urmare, produce 
cu adevărat efectul reparator care i se atribuie. În fond, sentimentul 
care se află la rădăcina riturilor propriu-zis expiatorii nu diferă prin 
natura sa de cel întîlnit la baza celorlalte rituri piaculare : este un 
fel de durere iritată care tinde să se manifeste prin acte de distru- 
gere. Uneori se temperează în detrimentul chiar al celui care o 
resimte ; alteori, pe seama unei terte persoane. Dar în ambele 
cazuri, mecanismul psihic este esențialmente identic. 


1. Op. cit., p. 262. 

2. Este de altfel posibil ca încrederea în virtuțile moralmente tonifiante ale sufe- 
rinţei (v. supra, p. 287), să fi jucat în acest caz un oarecare rol. Din moment ce 
durerea sanctifiază, din moment ce ridică nivelul religios al credinciosului, ea 
poate şi să îl înalțe cînd a căzut sub linia normală. 

3. Cf. ceea ce am afirmat despre ispăşire în lucrarea noastră Division du travail 
social, ed. a 3-a, pp. 64 şi urm. 


IV 


Unul dintre serviciile cele mai însemnate pe care Robertson 
Smith le-a făcut ştiinţei religiilor este de a fi pus în lumină ambigu- 
itatea noţiunii de sacru. 

Forţele religioase sînt de două feluri. Unele sînt binefăcătoare, 
păstrătoare ale ordinii fizice şi morale, dătătoare de viaţă, de sănă- 
tate, distribuind toate calităţile respectate de oamenii: este cazul 
principiului totemic, răspîndit în toată specia, al strămoşului mitic, 
al animalului-protector, al eroilor civilizatori, al zeilor tutelari de 
orice fel şi grad. Faptul că sînt concepute ca personalităţi distincte 
sau ca energii difuze este neesenţial. Sub o formă sau alta, ele 
joacă acelaşi rol şi afectează conştiinţa credincioşilor în acelaşi 
mod : respectul pe care-l inspiră este amestecat cu iubire şi recu- 
noştinţă. Lucrurile şi persoanele care se află în mod natural în 
legătură sînt asociate aceloraşi sentimente şi aceluiaşi caracter : sînt 
lucruri şi persoane sfinte. Este cazul locurilor consacrate cultului, 
obiectelor care servesc în riturile uzuale, al preoţilor, al asceţilor 
etc. — Pe de altă parte, există puterile rele şi impure, producătoare 
de dezordini, cauzatoare de moarte, boli, instigatoare la sacrilegii. 
Singurul sentiment pe care omul îl nutreşte la adresa lor este teama, 
amestecată de cele mai multe ori cu groaza. Acestea sînt forțele 
asupra cărora şi prin care acţionează vrăjitorul, cele care se degajă 
din cadavre, din sîngele menstruaţiilor, cele care dezlănţuie orice 
profanare a lucrurilor sfinte etc. Spiritele celor morţi, geniile rele 
de tot felul sînt personificări ale lor. 

Între aceste două categorii de forţe şi de fiinţe, contrastul este 
desăvîrşit, mergînd chiar pînă la antagonismul cel mai radical. Pute- 
rile bune şi salutare le resping departe de ele pe celelalte, care le 
neagă şi le contrazic. De aceea cele dintii le sînt interzise celor- 
lalte : orice contact între ele este considerat ca cea mai cumplită 
dintre profanări. Este prin excelenţă tipul de interdicții între lu- 
crurile sacre de specii diferite, a căror existență am semnalat-o 
deja!. În timpul menstruației, şi mai ales la prima lor menstrauaţie, 
femeile sînt impure ; de aceea şi sînt în perioada cu pricina riguros 
sechestrate ; bărbaţii nu trebuie să întreţină cu ele nici un raport?. 
Bull-roarers, churingile nu trebuie să fie puse niciodată în contact 
cu defunctul”. Sacrilegiul este exclus din societatea credincioşilor ; 
accesul la cult îi este interzis. Astfel, întreaga viaţă religioasă 


1. V. supra, pp. 277-278. 

2. Spencer şi Gillen, Nat. Tr., p. 460; North. Tr., p. 601; Roth, North Queensland 
Ethnography, Bull. nr. 5, p. 24. Este inutil să mai cităm şi alte referințe pentru un 
fapt atît de cunoscut. 

3. Spencer şi Gillen citează totuşi un caz în care churinga ar fi aşezate sub capul 
mortului (Nat. Tr., p. 156). Dar, după mărturia lor, faptul este unic, anormal 
Qbid., p. 157), iar Strehlow îl contestă energic (II, p. 79). 

gravitează în jurul a doi poli contrari, între care există aceeaşi 
opoziţie ca între pur şi impur, sfînt şi profan, divin şi diabolic. 
Deşi aceste două aspecte ale vieţii religioase se află în opoziţie, 
există însă între ele o strînsă înrudire. Mai întîi, ambele întreţin 
acelaşi raport cu fiinţele profane : trebuie să se abţină de la orice 
relaţie cu lucrurile impure, ca şi cu lucrurile deosebit de sfinte. 
Cele dintîi nu sînt mai puţin interzise decît celelalte ; sînt scoase 
din circulaţie în aceeaşi măsură. Înseamnă că şi ele sînt sacre. 
Desigur că sentimentele pe care le inspiră unele şi celelalte nu sînt 
identice : una este respectul, altceva dezgustul şi oroarea. Dar din 
moment ce gesturile sînt în ambele cazuri identice, înseamnă că, în 
esenţa lor, nici sentimentele exprimate nu sînt diferite. În senti- 
mentul religios, mai ales cînd este foarte intens, există într-adevăr 
o doză de oroare, iar teama inspirată de puterile maligne este, nu 
de puţine ori, lipsită de un caracter reverenţios. Nuanţele care 
deosebesc cele două atitudini sînt uneori atît de subtile, încît coor- 
donatele exacte ale stării de spirit a credincioşilor nu sînt totdeauna 
uşor de delimitat. La unele popoare semite, carnea de porc este 
interzisă ; dar nu s-a ştiut totdeauna cu precizie dacă interdicţia o 
viza în calitate de lucru impur sau de lucru sfînt!, iar observaţia 
este valabilă pentru un număr foarte mare de interdicții alimentare. 
Mai este ceva ; se întîmplă de foarte multe ori ca un lucru impur 
sau o putere răufăcătoare să devină, fără a-şi schimba natura, doar 
printr-o simplă modificare a circumstanțelor exterioare, un lucru 
sfînt sau o forţă tutelară, şi invers. Am văzut cum sufletul mortului, 
dintr-un principiu iniţial temut, se transformă, deîndată ce doliul 
s-a încheiat, în geniu protector. Tot astfel, cadavrul, care la început 
nu inspira decît teroare şi nevoia de distanţare, este ulterior tratat 
ca o relicvă venerată : antropologia funerară, frecvent practicată în 
societăţile australiene, constituie dovada acestei transformări?. Ani- 
malul totemic constituie fiinţa sfîntă prin excelenţă ; dar pentru cel 
care-i consumă carnea cînd nu trebuie, este un principiu aducător 
de moarte. La modul general, cel care a comis un sacrilegiu este 
pur şi simplu un profan supus contagiunii prin acţiunea unei forţe 
religioase binefăcătoare. Schimbîndu-şi habitatul, aceasta îşi schim- 
bă natura ; ea mînjeşte în loc să sfințească?. Sîngele care provine 
din organele genitale feminine, deşi este în chip evident impur, ca 
şi cel al menstruaţiilor, este adesea folosit ca remediu împotriva 
bolilor‘. Victima jertfită în cursul sacrificiilor expiatorii este încărcată 
de impuritate, din moment ce asupra sa s-au concentrat păcatele 
de ispăşit. Totuşi, odată ucisă, carnea şi sîngele ei sînt folosite în 


1. Robertson Smith, kel. of Semites, p. 153, cf. p. 446, nota adițională intitulată 
Holiness, Uncleanness and Taboo. 

2. Howitt, Nat. Tr., pp. 448-450; Brough Smyth, I, pp. 118, 120; Dawson, p. 67; 
Eyre, II, p. 257; Roth, North Queensland Ethn., Bull. nr 9, in Rec. of the 
Australian Museum, VI, nr 5, p. 367. 

. V. supra, pp. 294-295. 

„Spencer şi Gillen, Nat. Tr., p. 464 ; North. Tr., p. 599. 


Aw 


376 EMILE DURKHEIM 


scopurile cele mai pioase cu putinţă!. Deşi comuniunea este o 
operaţiune religioasă care are în mod nomal drept funcţie să con- 
sacre, ea produce uneori aceleaşi efecte ca sacrilegiul. După comu- 
niune, indivizii sînt, în unele cazuri, obligaţi să se evite de parcă ar 
fi ciumaţi. S-ar zice că au devenit unii pentru ceilalţi sursa unei 
periculoase contaminări : legătura sacră care-i uneşte îi şi separă în 
acelaşi timp. Exemplele unor asemenea comuniuni sînt numeroase 
în Australia. Unul dintre cele mai tipice poate fi observat la 
narrinyeri şi la triburile vecine. Cînd un copil vine pe lume, părinţii 
săi păstrează cu grijă cordonul său ombilical, considerat a cuprinde 
ceva din sufletul său. Doi indivizi care schimbă între ei cordoanele 
astfel păstrate, se apropie prin chiar acest schimb ; este ca şi cum 
şi-ar schimba sufletele. Dar le este în acelaşi timp interzis să se 
atingă, să-şi vorbească, chiar să se vadă. Totul se petrece ca şi cum 
ar reprezenta unul pentru celălalt un obiect de oroare?. 

Purul şi impurul nu reprezintă prin urmare două genuri separate, 
ci două varietăţi ale unuia şi aceluiaşi gen, care cuprinde toate 
lucrurile sacre. Există două tipuri de sacru, unul fast, celălalt nefast, 
şi nu numai că între cele două forme opuse nu există vreo ruptură, 
dar un acelaşi obiect poate trece de la unul la celălalt fără a-şi 
schimba natura. Impurul este folosit pentru a constitui purul, şi 
invers. Ambiguitatea sacrului rezultă din astfel de transformări. 

Deşi Robertson Smith a avut sentimentul acut al acestei ambi- 
guităţi, el nu a încercat să găsească o explicaţie clară a fenomenului. 
El se mulţumeşte să remarce doar că, tot aşa cum toate forțele 
religioase sînt intense şi contagioase într-un mod nediferenţiat, este 
înţelept să le abordăm cu precauţiuni respectuoase, oricare ar fi 
sensul în care se exercită acţiunea lor. I se părea că astfel s-ar putea 
explica aerul lor de înrudire, în ciuda tuturor contrastelor care le 
opun. Problema era astfel doar deplasată ; mai rămînea de explicat 
de ce puterile răului au intensitatea şi puterea de contagiune a 
celorlalte. Cu alte cuvinte, cum se face că şi ele sînt de natură 
religioasă ? Apoi, energia şi forţa de expansiune care le sînt comune 
nu ne ajută să înţelegem cum, în ciuda conflictului ce le divizează, 
pot ele să se transforme dintr-unele în altele sau să se substituie 
unele altora din punctul de vedere al funcţiilor lor respective, cum 
purul poate uneori contamina, în vreme ce impurul serveşte uneori 
la a sanctifica?. 


1. De exemplu, la vechii evrei, altarul este lustruit cu sîngele victimei expiatorii 
(Leviticul, IV, 5, şi urm.) ; carnea este arsă, iar produsele combustiei servesc la 
obţinerea unei ape de purificare (Numeri, XIX). 

2. Taplin, The Narrinyeri Tribe, pp. 32-34. Cînd cei doi indivizi care şi-au schimbat 
astfel cordoanele ombilicale aparţin unor triburi diferite, sînt folosiţi ca agenţi în 
comerţul intertribal. In acest caz, schimbul cordoanelor are loc la puţin timp 
după naşterea lor şi prin intermediul părinţilor lor. 

3. Este adevărat că Smith nu admite realitatea acestor substituiri şi transformări. 
După el, dacă victima expiatorie ar servi la a purifica, înseamnă că nu are în sine 
nimic impur. La origine, era un lucru sfînt; era destinată să restabilească, prin 

Explicaţia pe care am propus-o pentru riturile piaculare permite 
să răspundem acestei duble întrebări. 

Am văzut, într-adevăr, că puterile răului sînt produsele acestor 
rituri, simbolizîndu-le. Cînd societatea trece prin unele situaţii care 
o întristează, o sperie sau o miîniază, ea exercită asupra membrilor 
săi o presiune pentru ca ei să facă dovada, prin acte semnificative, 
a tristeţii, angoasei şi mîniei lor. Ea le impune ca pe o datorie să 
plîngă, să geamă, să-şi provoace răni sau să le provoace altuia ; 
căci aceste manifestări colective, precum şi comuniunea morală pe 
care o atestă şi o întăresc astfel, restituie grupului energia pe care 
evenimentele amenințau să i-o sustragă şi îi permit astfel să se 
refacă. Omul interpretează această experienţă, şi îşi imaginează, în 
afara sa, ființe răufăcătoare a căror ostilitate, constituţională sau 
temporară, nu poate fi dezarmată decit prin suferinţa umană. Aceste 
fiinţe nu sînt prin urmare altceva decit nişte stări colective obiecti- 
vate ; ele reprezintă însăşi societatea, văzută sub una din faţetele 
sale. Pe de altă parte, ştim că nu altfel s-au constituit puterile 
binefăcătoare ; şi ele rezultă din viaţa colectivă, pe care o exprimă ; 
şi ele reprezintă societatea, dar sesizată dintr-o perspectivă foarte 
diferită, adică în momentul în care se afirmă cu încredere şi exercită 
o presiune intensă asupra lucrurilor, pentru a le obţine concursul 
în realizarea scopurilor pe care le urmăreşte. Din moment ce cele 
două tipuri de forţe au o origine comună, nu este surprinzător că, 
deşi de sens contrar, ele au concomitent aceeaşi natură, că sînt la 
fel de intense şi contagioase şi, în consecinţă, interzise şi sacre. 

Putem astfel înțelege cum se transformă ele unele în altele. Din 
moment ce ele reflectă starea afectivă în care se află grupul, este 
suficient ca aceasta să se schimbe pentru ca să-şi schimbe şi ele 
sensul. Odată doliul încheiat, societatea domestică se înseninează 
prin doliul însuşi ; ea recapătă încredere ; indivizii se simt despo- 
văraţi de presiunea penibilă care se exercita asupra lor; se simt 
mai în largul lor. Li se pare deci că spiritul defunctului a renunţat la 
sentimentele sale ostile pentru a deveni un protector binevoitor. 
Celelalte transformări pe care le-am pomenit se explică în acelaşi 
fel. Caracterul sacru al unui lucru decurge, cum am arătat, din 
sentimentul colectiv al cărui obiect este. Deîndată ce, violînd inter- 
dicţiile care-l izolează, lucrul intră în contact cu o persoană profană, 


intermediul comuniunii, legăturile de rudenie care-l uneau pe credincios cu 
zeul său, în cazul cînd o încălcare rituală le-ar fi îndepărtat sau rupt. Pentru o 
asemenea operaţie, se alegea chiar un animal deosebit de sfînt, pentru a spori 
eficacitatea comuniunii, în aşa fel încît efectele greșelii să fie complet şterse. 
Numai cînd sensul ritului nu a mai fos înţeles, animalul sacrosanct a început să 
fie considerat ca impur (Op. cit., pp. 347 şi urm.). Dar este inadmisibil ca practici 
şi credinţe atît de universale precum cele pe care le găsim la baza sacrificiului 
expiatoriu să constituie produsul unei simple erori de interpretare. De fapt, nu 
se poate pune la îndoială că victima expiatorie poartă povara impurităţii păcatului. 
De altfel, am văzut că transformarea purului în impur sau invers apare încă din 
societăţile cele mai neevoluate pe care le cunoaştem. 

sentimentul se va extinde prin contagiune la aceasta din urmă, 
conferindu-i un caracter special. Doar că, atunci cînd ajunge în 
această situaţie, se află într-o stare foarte diferită de cea în care se 
afla la origine. Ofensat, iritat de profanarea pe care o implică 
această extindere abuzivă şi împotriva naturii, a devenit agresiv şi 
înclinat la violenţe destructive ; manifestă tendinţa de a se răzbuna 
de ofensa îndurată. Din acest motiv, subiectul supus contagiunii 
pare invadat de o forţă violentă şi novice, care ameninţă tot ce se 
află în preajma sa ; prin urmare, nu inspiră decît nevoia de înde- 
părtate şi repulsia ; este ca şi cum ar purta amprenta unei deficienţe, 
unei profanări. Şi totuşi, această mînjire are drept cauză exact ace- 
eaşi stare psihică care, în alte circumstanţe, consacra şi sanctifia. 
Dar deîndată ce mînia astfel provocată este satisfăcută printr-un rit 
expiatoriu, se potoleşte, temperîndu-se ; sentimentul ofensat se 
domoleşte şi revine la starea sa iniţială. Acţionează deci din nou 
cum acţiona de obicei; în loc să contamineze, sanctifică. Cum 
continuă să supună contagiunii obiectul de care s-a ataşat, acesta 
nu poate redeveni profan şi neutru din punct de vedere religios. 
Dar sensul forţei religioase care pare a-l ocupa s-a transformat : din 
impur, a devenit pur şi instrument de purificare. 

Pe scurt, cei doi poli ai vieţii religioase corespund celor două 
stări opuse prin care trece orice viaţă socială. Între sacrul fast şi 
sacrul nefast există acelaşi contrast ca între stările de euforie şi de 
disforie colective. Dar pentru că şi unele şi celelalte sînt în aceeaşi 
măsură colective, între construcţiile mitologice care le simbolizează 
se creează o înrudire intimă, de esenţă. Sentimentele aşezate în 
comun variază de la o stare de depresiune extremă la veselia ex- 
tremă, de la iritarea dureroasă la entuziasmul extatic ; dar, în toate 
cazurile, are loc o comuniune a conștiinţelor şi o reconfortare 
reciprocă datorată comuniunii. Procesul fundamental este de fiecare 
dată acelaşi ; doar circumstanţele îl nuanţează diferit. În definitiv, 
unitatea şi diversitatea vieţii sociale determină şi unitatea şi diver- 
sitatea fiinţelor şi a lucrurilor sacre. 

Ambiguitatea nu este de altfel specifică doar pentru noţiunea de 
sacru ; toate riturile studiate au, într-o măsură mai mare sau mai 
mică, aceeaşi particularitate. Fără doar şi poate că era esenţial să le 
distingem ; dacă le-am fi confundat, am fi ignorat multiplele aspecte 
ale vieţii religioase. Dar, pe de altă parte, oricît de diferite ar fi, 
între ele nu există ruptură. Din contra, ele se suprapun şi pot chiar 
să se substituie unele altora. Am arătat deja că riturile de jertfă şi de 
comuniune, riturile mimetice, riturile comemorative îndeplinesc 
adesea aceleaşi funcţii. S-ar putea crede că cel puţin cultul negativ 
este mai clar separat de cultul pozitiv ; şi totuşi, am văzut că cel 
dintîi poate produce efecte pozitive, identice celor pe care le pro- 
duce cel de-al doilea. Prin posturi, abstinenţe, auto-mutilări, se 
obţin aceleaşi rezultate ca şi prin intermediul comuniunilor, jert- 
felor, comemorărilor. Invers, ofrandele, sacrificiile implică privaţiuni 

şi renunţări de tot felul. Între riturile ascetice şi riturile piaculare, 
continuitatea este şi mai evidentă încă : şi unele şi celelalte sînt 
alcătuite din suferinţe, acceptate sau suportate, cărora le este atri- 
buită o eficacitate analogă. Astfel, practicile, ca şi credinţele, nu se 
organizează în genuri separate. Oricât de complexe ar fi manifestă- 
rile exterioare ale vieţii religioase, ea este, în fond, unitară şi simplă. 
Ea răspunde oriunde aceleiaşi nevoi şi derivă dintr-o aceeaşi stare 
de spirit. Sub toate înfăţişările sale, are drept obiect să-l înalțe pe 
om deasupra lui însuşi şi să-l facă să trăiască o viaţă superioară 
celei pe care ar duce-o dacă ar asculta numai de spontaneitatea sa 
individuală : credinţele exprimă viaţa în termeni de reprezentare ; 
riturile o organizează şi îi reglează funcţionarea. 


Concluzie 


Anunţam la începutul acestei lucrări că religia al cărei studiu îl 
întreprindem conţine în sine elementele cele mai caracteristice ale 
vieţii religioase. Sîntem acum în măsură de a verifica exactitatea 
acestei afirmaţii. Oricît de simplu ar fi sistemul pe care l-am studiat, 
el exprimă toate marile idei şi principalele atitudini rituale care se 
află la baza chiar şi a religiilor celor mai avansate : diferenţierea în 
lucruri sacre şi profane, noţiunea de suflet, de spirit, de perso- 
nalitate mitică, de divinitate naţională şi chiar internaţională, cultul 
negativ şi practicile ascetice care constituie forma sa culminantă, 
riturile de jertfă şi de comuniune, riturile imitative, riturile come- 
morative, riturile piaculare, nimic esenţial nu lipseşte. Sîntem deci 
îndreptăţiţi să sperăm că rezultatele la care am ajuns nu sînt speci- 
fice doar totemismului, ci ne pot ajuta să înțelegem ce este religia 
în general. 

Se va obiecta poate că o singură religie, oricît de extinsă ar fi 
aria sa, constituie o bază prea îngustă pentru o asemenea inducţie. 
Nu subapreciem rolul unei verificări extinse în consolidarea auto- 
rităţii unei teorii. Dar nu este mai puţin adevărat că, dacă o lege s-a 
confirmat printr-o experienţă bine condusă, confirmarea este uni- 
versal valabilă. Dacă într-un caz, fie chiar şi unic, un savant reuşeşte 
să surprindă secretul vieţii, acest caz, fie el chiar şi al ființei proto- 
plasmice celei mai simple cu putinţă, adevărurile astfel obţinute se 
vor aplica tuturor fiinţelor vii, chiar şi celor mai sofisticate. Dacă, 
prin urmare, am reuşit cu adevărat să întrezărim cîteva din elemen- 
tele ce alcătuiesc noţiunile religioase de bază din foarte umilele 
societăţi pe care le-am studiat aici, nu există nici o rațiune ca să nu 
extindem la celelalte religii rezultatele generale ale cercetării 
noastre. Într-adevăr, este de neconceput ca, după circumstanţe, un 
acelaşi efect să poată fi datorat cînd unei cauze, cînd alteia, în afara 
cazului cînd cele două cauze nu sînt, în fond, decît una. O aceeaşi 
idee nu poate exprima cînd o realitate, cînd o alta, diferită, decît 
dacă această dualitate este una pur şi simplu aparentă. Dacă, la 
unele popoare, ideile de sacru, de suflet, de zei se explică socio- 
logic, trebuie să presupunem din punct de vedere ştiinţific că, în 
principiu, aceeaşi explicaţie este valabilă pentru toate popoarele 
unde aceleaşi idei au aceleaşi caracteristici esenţiale. Presupunînd 
deci că nu ne-am înşelat, ni se pare legitim ca cel puţin o parte din 
concluziile noastre să poată fi generalizate. A venit momentul să 

încercăm să le formulăm. O inducţie de acest tip, întemeiată pe o 
experienţă bine definită, este mai puţin temerară decît atîtea alte 
generalizări sumare care, încercînd să sesizeze dintr-o dată esenţa 
religiei, fără a se baza pe analiza nici unei religii în special, riscă să 
se irosească în van. 


De cele mai multe ori, teoreticienii care şi-au propus să exprime 
religia în termeni raţionali au văzut în ea, înainte de toate, un sistem 
de idei, răspunzînd unui obiectiv determinat. Acest obiectiv a fost 
conceput în diverse moduri: natură, infinit, incognoscibil, ideal 
etc. ; dar diferenţele sînt neimportante. În toate cazurile, repre- 
zentările, credințele erau considerate ca un element esenţial al 
religiei. Cît despre rituri, ele apar, din acest punct de vedere, ca o 
traducere exterioară, contingentă şi materială, a acelor stări interi- 
oare, în exclusivitate considerate ca avînd o valoare intrinsecă. 
Concepţia este atît de răspîndită, încît de cele mai multe ori dezba- 
terile asupra religiei se învîrt în jurul chestiunii de a şti dacă ea 
poate sau nu fi conciliată cu ştiinţa, adică dacă, alături de cunoaş- 
terea ştiinţifică, ar mai rămîne loc pentru o altă formă de gîndire, 
specific religioasă. 

Însă credincioşii, oamenii care, trăind viaţa religioasă, au sen- 
zaţia directă a ceea ce o constituie, contestă acest mod de a vedea 
lucrurile, afirmînd că el nu corespunde experienţei lor cotidiene. 
Ei simt, într-adevăr, că adevărata funcţie a religiei nu este de a ne 
ajuta să gîndim, să ne îmbogăţim cunoştinţele, să adăugăm repre- 
zentărilor pe care le datorăm ştiinţei reprezentări de un alt tip şi 
caracter, ci de a ne face să acţionăm, de a ne învăţa să trăim. 
Credinciosul ce s-a aflat în comuniune cu zeul său nu este doar un 
om care vede adevăruri noi, ignorate de necredincios ; el este un 
om care poate mai mult. El se simte mai puternic pentru a înfrunta 
dificultăţile existenţei sau pentru a le învinge. Se simte într-un fel 
deasupra mizeriilor condiţiei umane pentru că s-a înălţat deasupra 
condiţiei de om ; se crede apărat de rele, indiferent de forma în 
care concepe răul. Cea dintii condiţie a oricărei credinţe este con- 
vingerea în mîntuirea prin credinţă. Or, este greu de înţeles cum o 
simplă idee ar putea avea o asemenea eficienţă. Într-adevăr, orice 
idee nu constituie decît un element din noi înşine ; cum ar putea 
ea să ne confere puteri superioare celor pe care le deţinem în 
virtutea propriei noastre naturi? Oricât de bogată ar fi ea în virtuţi 
afective, nu ar fi în măsură să adauge nimic vitalităţii noastre na- 
turale ; căci nu poate decît să declanşeze forţele emotive care sălăş- 
luiesc în noi, nu să le creeze şi nici să le sporească. Din aceea că 
ne reprezentăm un obiect ca demn de a fi iubit şi dorit, nu rezultă 
că ne-am simţi mai puternici ; dimpotrivă, este necesar ca din acel 

obiect să se degaje energii superioare celor de care dispunem şi, în 
plus, să dispunem de vreun mijloc oarecare de a le face să pătrundă 
în noi şi de a le integra vieţii noastre interioare. Or, pentru aceasta, 
nu e suficient să le gîndim, ci este indispensabil să ne situăm în 
sfera lor de acţiune, să ne aşezăm în unghiul din care le putem 
resimţi cel mai bine influenţa ; într-un cuvînt, trebuie să acţionăm 
şi să repetăm actele necesare, ori de cîte ori este util, pentru a le 
reînnoi efectele. Din acest punct de vedere, ansamblul de acte 
periodic repetate care constituie cultul îşi recapătă întreaga im- 
portanță. Oricine a practicat cu adevărat o religie ştie cît se poate 
de bine că impresiile de bucurie, de pace interioară, seninătate, 
entuziasm care constituie pentru credincios dovada, ca să spunem 
aşa, experimentală a credinţei sale, sînt provocate de cult. Cultul 
nu este pur şi simplu un sistem de semne prin care credinţa se 
traduce în exterior, ci colecţia de mijloace prin care ea se creează şi 
se recreează periodic. Indiferent dacă constă în acte materiale sau 
în operaţiuni mentale, el este totdeauna eficient. 

Studiul nostru se întemeiază în întregime pe postulatul că acest 
sentiment unanim al credincioşilor din toate vremurile nu poate fi 
pur şi simplu iluzoriu. Împreună cu un recent apologet al cre- 
dinţei!, admitem, prin urmare, că toate credinţele religioase se 
întemeiază pe o experienţă specifică, a cărei valoare demonstrativă 
nu este, într-un anume sens, inferioară celei a experienţelor ştiinţi- 
fice, fiind în acelaşi timp diferită. Şi noi credem «că un arbore se 
recunoaşte după fructele sale»? şi că rodul său constituie cea mai 
bună dovadă a calităţii rădăcinilor sale. Dar din aceea că există, ca 
să spunem aşa, o «experienţă religioasă» şi din aceea că ea este 
întemeiată într-un fel oarecare — de altfel există oare vreo expe- 
rienţă care să nu respecte această condiţie ? — nu rezultă în nici un 
chip că realitatea care o întemeiază este obiectiv conformă ideii pe 
care şi-o fac credincioşii despre ea. Însuşi faptul că modul în care 
a fost ea concepută a variat infinit de-a lungul timpurilor este 
suficient pentru a dovedi că nici una dintre aceste concepţii nu o 
exprimă în mod adecvat. Dacă savantul susţine ca pe o axiomă 
faptul că senzațiile de căldură, lumină răspund unei cauze obiec- 
tive, el nu conchide că ea ar avea exact înfăţişarea sub care apare 
simţurilor. La fel, dacă impresiile credincioşilor nu sînt imaginare, 
ele nu constituie totuşi intuiţii privilegiate ; nu avem nici un motiv 
să credem că ele ne informează mai bine asupra naturii obiectului 
lor decît senzațiile vulgare cu privire la natura corpurilor şi a pro- 
prietăţilor lor. Pentru a descoperi în ce constă acest obiect, trebuie 
deci să fie supuse unei elaborări analoge celei care a substituit 
reprezentării sensibile a lumii o reprezentare ştiinţifică şi concep- 
tuală. 


1. William James, The Varieties of Religious Experience. 
2. James, op. cit., (p. 19 din traducerea franceză). 

Or, este tocmai ce am încercat să facem şi am văzut că această 
realitate, reprezentată de mitologii sub înfăţişări atît de diferite, dar 
care constituie cauza obiectivă, universală şi eternă a senzaţiilor 
sui generis ce alcătuiesc experienţa religioasă, este societatea. Am 
arătat ce tip de forţe morale dezvoltă ea şi cum trezeşte un senti- 
ment de ocrotire, de apărare, de dependenţă tutelară, care-l leagă 
pe credincios de cultul său. Ea îl înalţă deasupra lui însuşi : de fapt, 
ea îl constituie. Căci omul este alcătuit din acest ansamblu de bunuri 
intelectuale care constituie civilizaţia, iar civilizaţia este opera socie- 
tăţii. Astfel se explică rolul preponderent al cultului în toate religiile, 
oricare ar fi ele. Pentru că societatea nu-şi poate face simțită influ- 
ența decît dacă este în acţiune, iar ea nu este în acţiune decît dacă 
indivizii care o compun sînt strînşi laolaltă şi acţionează în comun. 
Ea capătă conştiinţă de sine şi se întemeiază prin acţiunea comună ; 
ea este înainte de toate o cooperare activă. Nici chiar ideile şi 
sentimentele colective nu sînt posibile decît graţie unor mişcări 
exterioare care le simbolizează, aşa cum am stabilit de altfel!. Prin 
urmare, acţiunea domină viaţa religioasă, fie chiar şi prin aceea că 
aceasta din urmă îşi are obirşia în societate. 

La toate aceste raţiuni de natură a justifica o asemenea con- 
cepţie, mai putem adăuga una, care se degajă din această lucrare. 
Am stabilit pe parcurs că toate categoriile fundamentale ale gîndirii 
şi, în consecinţă, ale ştiinţei, au o origine religioasă. Am văzut că la 
fel stau lucrurile şi în cazul magiei şi, prin urmare, al diverselor 
tehnici care decurg din ea. Pe de altă parte, ştim de multă vreme 
că, pînă într-un moment relativ avansat al evoluţiei, regulile moralei 
şi ale dreptului nu s-au diferențiat de prescripţiile rituale. Putem 
deci afirma că aproape toate marile instituţii sociale s-au născut din 
religie?. Or, pentru ca principalele aspecte ale vieţii colective să fi 
constituit iniţial doar diversele aspecte ale vieţii religioase, este 
desigur necesar ca viaţa religioasă să alcătuiască forma eminentă şi 
un fel de expresie prescurtată a vieţii colective în întregul său. 
Dacă religia a generat tot ce este esenţial în societate, înseamnă că 
ideea de societate constituie sufletul religiei. 

Forţele religioase sînt deci forţe umane, forţe morale. Pentru că 
sentimentele colective nu pot căpăta conştiinţă de sine decît dacă 
se fixează pe obiectele exterioare, ele însele nu s-au putut constitui 
fără să preia o parte din caracteristicile lucrurilor : au dobîndit astfel 
un soi de natură fizică ; din acest punct de vedere, s-au amestecat 


1. V. supra, pp. 213 şi urm. 

2. O singură formă de activitate socială nu a fost încă nemijlocit asociată religiei : 
este vorba de activitatea economică. Totuşi, tehnicile derivate din magie au, din 
chiar acest motiv, origini intelectuale religioase. În plus, valoarea economică 
constituie un soi de putere, de eficacitate, iar originile religioase ale ideii de 
putere sînt cunoscute. Bogăția poate conferi mana ; înseamnă deci că o posedă. 
Se demonstrează astfel că între ideea de valoare economică şi cea de valoare 
religioasă nu se poate să nu existe o legătură. Însă natura exactă a acestor 
raporturi nu a fost încă elucidată. 

cu viaţa lumii materiale şi s-a crezut că aceasta putea fi explicată 
recurgîndu-se la ele. Dar dacă nu se ia în considerare decît această 
perspectivă şi acest rol al lor, nu vedem decît latura lor cea mai 
superficială. În realitate, elementele esenţiale din care sînt alcătuite 
sînt preluate de la conştiinţă. Îndeobşte ele par a nu avea un 
caracter uman decît dacă sînt gîndite într-o formă omenească! ; dar 
chiar şi cele mai impersonale şi mai anonime nu sînt altceva decît 
sentimente obiectivate. 

Numai dacă religiile sînt sesizate sub acest unghi este posibil să 
întrezărim adevărata lor semnificaţie. Dacă e să ne luăm după 
aparente, riturile ne fac de cele mai multe ori impresia unor opera- 
țiuni pur manuale: miruiri, spălări, mese. Pentru a consacra un 
lucru, îl punem în legătură cu o sursă de energie religioasă, tot aşa 
cum, astăzi, pentru a încălzi un corp sau pentru a-l electriza, îl 
aşezăm în legătură cu o sursă de căldură sau de electricitate ; proce- 
deele utilizate într-un caz şi în celălalt nu sînt esenţial diferite. 
Astfel înţeleasă, tehnica religioasă pare a fi un fel de mecanică 
mistică. Dar aceste manevre materiale nu sînt decît învelișul exterior 
sub care se ascund operaţiile mentale. În cele din urmă, nu este 
vorba de a exercita un soi de constrîngere psihică asupra unor 
forte oarbe şi, de altminteri, imaginare, ci de a afecta conştiinţele, 
de a le tonifica, de a le disciplina. S-a afirmat uneori despre religiile 
inferioare că ar fi materialiste. Expresia este inexactă. Toate religiile, 
chiar şi cele mai rudimentare, sînt, într-un anume sens, spiritualiste : 
căci puterile pe care le pun în joc sînt în primul rînd spirituale şi, 
pe de altă parte, au drept funcţie principală acţiunea asupra vieţii 
morale. Putem astfel înţelege că ceea ce s-a făcut în numele religiei 
nu a fost în van : căci cea care a cules roadele a fost în chip necesar 
societatea oamenilor, umanitatea. 


Se poate însă pune întrebarea care este societatea clar deter- 
minată din care se face astfel substratul vieţii religioase ? Este vorba 
de societatea reală, aşa cum există şi funcţionează ea sub privirile 
noastre, cu organizarea ei morală, juridică, realizată cu trudă de-a 
lungul istoriei? Dar ea este plină de deficienţe şi imperfecţiuni. 
Răul se împleteşte cu binele, nedreptatea domneşte nu de puţine 
ori ca o adevărată stăpînă, adevărul este în fiecare clipă ameninţat 
de eroare. Cum o fiinţă atît de rudimentar alcătuită ar putea ea 
inspira sentimente de iubire, entuziasmul înflăcărat, spiritul de 
abnegaţie pe care toate religiile le pretind credincioşilor lor ? Nu se 
poate ca zeii, aceste ființe perfecte, să fi împrumutat trăsăturile lor 
unei realităţi atît de mediocre, uneori chiar atît de josnice. 

Sau, din contra, este vorba de societatea perfectă, unde justiţia 
şi adevărul ar fi suverane, de unde răul, sub toate formele sale, ar 


1. Din acest motiv Frazer şi chiar Preuss aşează forţele religioase impersonale în 
afara sau, cel puţin, în pragul religiei, pentru a le lega de magie. 

fi fost extirpat ? Nu contestăm că ea nu ar fi într-o relaţie strînsă cu 
sentimentul religios ; căci, se spune, religiile tind să o realizeze. 
Numai că societatea nu este un dat empiric, definit şi observabil ; 
este o himeră, un vis cu care oamenii şi-au amăgit nefericirea, dar 
pe care nu l-au trăit niciodată aievea. Este doar o idee care traduce 
la nivelul conştiinţei aspiraţiile noastre mai mult sau mai puţin 
obscure spre bine, frumos, ideal. Or, aceste aspirații îşi au rădăcinile 
în noi ; ele provin din profunzimile fiinţei noastre ; prin urmare, nu 
pot fi explicate prin nimic dinafara noastră. De altfel, ele sînt deja 
religioase prin ele însele ; departe de a o putea explica, societatea 
ideală presupune religia. 

Ar însemna să simplificăm arbitrar lucrurile dacă nu am vedea 
din religie decît latura sa idealistă : ea este realistă în felul ei. Nu 
există urîţenie fizică sau morală, nu există vicii, nenorociri, care să 
nu fi fost divinizate. Au existat zei ai furtului şi vicleniei, ai luxului 
şi războiului, ai bolii şi morţii. Creştinismul însuşi, oricît de înaltă 
ar fi ideea pe care şi-o face despre divinitate, a fost obligat să 
găsească un loc în mitologia sa pentru spiritul negativ. Satan repre- 
zintă o piesă esenţială a sistemului creştin ; or, dacă el este o fiinţă 
impură, nu este şi o fiinţă profană. Anti-zeul rămîne totuşi un zeu, 
inferior şi subordonat, este adevărat, totuşi dotat cu puteri extinse ; 
face obiectul unor rituri, cel puţin al celor negative. Nu numai că 
religia nu ignoră societatea reală şi nu face abstracţie de ea, dar se 
constituie ca o imagine a ei ; ea reflectă toate aspectele ei, chiar şi 
pe cele mai vulgare şi mai respingătoare. Ea se regăseşte deci în 
religie şi dacă de cele mai multe ori vedem cum binele învinge 
răul, viața asupra morţii, puterea luminii asupra forțelor tenebrelor, 
înseamnă că nu altfel se petrec lucrurile în realitate. Dacă rapor- 
turile dintre aceste forţe contrarii s-ar inversa, viaţa ar fi imposibilă ; 
or, în realitate, ea se menţine şi tinde chiar să se dezvolte. 

Dar dacă, prin intermediul mitologiilor şi al teologiilor, realitatea 
se întrevede cu claritate, este foarte adevărat că imaginea ei este 
mărită, transformată, idealizată. Din acest punct de vedere, religiile 
cele mai primitive nu diferă de cele mai recente şi mai rafinate. 
Am văzut, de pildă, că arunta aşează la originea timpurilor o so- 
cietate mitică a cărei organizare o reproduce cu exactitate pe cea 
care există încă şi astăzi; ea cuprinde aceleaşi clanuri şi fratrii, 
este supusă aceleiaşi reglementări matrimoniale, practică aceleaşi 
rituri. Personajele care o compun sînt însă fiinţe ideale, dotate cu 
puteri şi virtuţi ce le depăşesc pe ale muritorilor de rînd. Natura 
lor nu este doar mai aleasă, ci ea este diferită, din moment ce 
decurge concomitent din animalitate şi din umanitate. Puterile ne- 
gative suferă o metamorfoză analogă : răul însuşi este oarecum 
sublimat şi idealizat. Ne întrebăm de unde provine această idea- 
lizare. 


1. Boutroux, Science et religion, pp. 206-207. 

Răspunsul constă în a afirma că omul posedă o facultate naturală 
de idealizare, adică de a substitui lumii realității o lume diferită, în 
care pătrunde prin gîndire. Astfel termenii problemei sînt schimbati, 
dar nu o rezolvă şi nici măcar nu o fac să progreseze. Idealizarea 
sistematică constituie o caracteristică esenţială a religiilor. A le 
explica printr-o capacitate înnăscută de a idealiza înseamnă pur şi 
simplu a înlocui un cuvînt cu un altul, care este echivalentul celui 
dintîi ; este ca şi cum am spune că omul a creat religia pentru că 
avea o natură religioasă. Totuşi, animalul nu cunoaste decît o sin- 
gură lume : cea pe care o percepe prin experienţa sa, atît interioară 
cît şi exterioară. Singur omul are facultatea de a concepe idealul şi 
de a-l adăuga realului. De unde provine deci acest privilegiu sin- 
gular ? Înainte de a face din el un fapt primar, o virtute misterioasă 
care scapă ştiinţei, trebuie să fim siguri că nu depinde de condiţii 
empiric determinabile. 

Explicaţia pe care am propus-o cu privire la religie are mai ales 
avantajul de a oferi un răspuns la această întrebare. Căci sacrul se 
defineşte prin aceea că este supraadăugat realului ; or idealul cores- 
punde aceleiaşi definiţii. Unul nu poate fi explicat fără a-l explica 
pe celălalt. Am văzut, într-adevăr, că, dacă viaţa colectivă, atingînd 
un anumit grad de intensitate, dă semnalul de trezire pentru gîn- 
direa religioasă, este pentru că determină o stare de efervescenţă 
care schimbă condiţiile activităţii psihice. Energiile vitale sînt sures- 
citate, pasiunile mai vii, senzațiile mai puternice ; unele dintre ele 
nu se produc decît în acel moment. Omul nu se mai recunoaşte ; se 
simte transformat şi, prin urmare, transformă mediul care-l încon- 
joară. Pentru a înţelege impresiile foarte speciale pe care le resimte, 
el atribuie lucrurilor cu care este cel mai direct în legătură pro- 
prietăţi pe care nu le au, puteri excepţionale, virtuţi pe care nu le 
posedă obiectele experienţei rudimentare. Într-un cuvînt, lumii 
reale în care se scurge viaţa sa profană i se suprapune o alta care, 
într-un anume sens, nu există decît în gîndirea sa, dar căreia îi 
atribuie, în raport cu cea dintii, un fel de demnitate mai înaltă. Este 
deci, dintr-o dublă perspectivă, o lume ideală. 

Astfel, formarea unui ideal nu constituie un fapt ireductibil, care 
scapă ştiinţei; depinde de condiţiile pe care le poate îndeplini 
observaţia ; este un produs natural al vieţii sociale. Pentru ca socie- 
tatea să poată lua cunoştinţă de sine şi întreţine, în gradul cuvenit 
de intensitate, sentimentul pe care-l are despre sine, trebuie ca să 
se reunească şi să se concentreze. Or, concentrarea determină o 
exaltare a vieţii morale, traducîndu-se într-un ansamblu de con- 
cepţii ideale ce conturează viaţa nouă care s-a trezit astfel; ele 
corespund afluenţei forțelor psihice care se adaugă celor disponi- 
bile pentru sarcinile cotidiene ale existenţei. O societate nu se poate 
nici crea, nici recrea fără a crea în acelaşi timp un ideal. Această 
creaţie nu reprezintă pentru ea un fel de act suplimentar, prin care, 
odată ce s-a format, s-ar completa ; este actul prin care ea se face şi 

se reface periodic. De aceea, cînd societatea ideală şi societatea 
reală se aşează în contrast, ca doi termeni antagonici care ne-ar 
antrena în sensuri contrarii, se realizează şi se aşează în contrast 
nişte abstracţiuni. Societatea ideală nu este în afara societăţii reale ; 
ea face parte din ea. Nu numai că nu sîntem divizați între ele ca 
între doi poli care se resping, dar nu putem ţine la una fără să 
tinem la cealaltă. Căci o societate nu este pur şi simplu constituită 
din masa indivizilor care o compun, din solul pe care trăiesc, din 
lucrurile de care ei se servesc, din mişcările pe care le execută, ci, 
înainte de orice, din ideea pe care şi-o face despre sine. Fără 
îndoială, se întîmplă ca ea să ezite asupra modalităţii în care trebuie 
să se conceapă : se simte trasă în sensuri divergente. Dar conflictele, 
atunci cînd izbucnesc, se produc nu între ideal şi realitate, ci între 
idealuri diferite, între cel de ieri şi cel de azi, între cel care are de 
partea lui autoritatea tradiţiei şi cel care este doar pe cale de a 
deveni. Desigur că e necesar să înţelegem de ce idealurile evolu- 
ează ; dar orice soluţie am da acestei probleme, nu e mai puţin 
adevărat că totul se petrece în lumea idealului. 

Nu numai că idealul colectiv exprimat de religie nu se datorează 
nu se ştie cărei capacităţi înnăscute a individului, dar individul a 
învăţat să idealizeze la şcoala vieţii colective. Asimilîndu-şi idea- 
lurile elaborate de societate, a devenit capabil să conceapă idealul. 
Antrenîndu-l în sfera sa de acţiune, societatea l-a determinat să 
simtă nevoia de a se înălța deasupra lumii experienţei şi i-a furnizat 
în acelaşi timp mijloacele de a concepe o alta. Construindu-se pe 
sine, a construit o lume nouă, din moment ce o exprimă. Astfel, atît 
în cazul individului cât şi al grupului, facultatea de a idealiza nu are 
nimic misterios. Ea nu constituie un fel de lux de care omul s-ar 
putea lipsi, ci o condiţie a existenţei sale. Nu ar fi o fiinţă socială, 
adică nu ar fi om, dacă nu ar fi dobîndit-o. Fără îndoială, încar- 
nîndu-se în indivizi, idealurile colective tind să se individualizeze. 
Fiecare le înţelege în felul său, îşi lasă asupra lor propria-i am- 
prentă ; unele elemente sînt înlăturate, altele adăugate. Idealul 
personal se desprinde astfel de idealul social, pe măsură ce perso- 
nalitatea individuală se dezvoltă şi devine o sursă autonomă de 
acţiune. Dar dacă vrem să înţelegem aptitudinea, atît de singulară 
în aparenţă, de a trăi în afara realului, este suficient să o asociem 
condiţiilor sociale de care depinde. 

Trebuie deci să evităm a vedea în respectiva teorie a religiei o 
simplă revigorare a materialismului istoric : altminteri gîndirea noas- 
tră ar fi prost înțeleasă. Descifrînd în religie un lucru esențialmente 
social, nu vrem defel să spunem că ea se mulţumeşte să traducă 
într-un alt limbaj formele materiale ale societăţii şi necesităţile sale 
vitale imediate. Fără îndoială, ni se pare evident că viaţa socială 
depinde de substratul ei şi-i poartă amprenta, tot aşa cum viaţa 
mentală a individului depinde de creier şi chiar de întregul or- 
ganism. Dar conştiinţa colectivă este altceva decît un simplu 

epifenomen al bazei sale morfologice, tot aşa cum conştiinţa indivi- 
duală este altceva decît o simplă eflorescenţă a sistemului nervos. 
Pentru ca cea dintii să apară, trebuie să se producă o sinteză sui 
generis a conştiinţelor particulare. Or, această sinteză are drept efect 
degajarea unei întregi lumi de sentimente, imagini, care, odată 
născute, ascultă de legi specifice. Se cheamă, se resping, fuzio- 
nează, se segmentează, proliferează, fără ca toate aceste combinaţii 
să fie direct comandate şi provocate de starea realităţii subiacente. 
Viaţa care s-a ivit astfel se bucură chiar de o independenţă destul 
de mare, pentru ca să se irosească uneori în manifestări fără ţel, 
fără nici un fel de utilitate, pentru simpla plăcere de a se afirma. 
Am arătat că tocmai acesta este de cele mai multe ori cazul activităţii 
rituale şi al gîndirii mitologicel. 


Dar dacă religia este produsul unor cauze sociale, cum se expli- 
că cultul individual şi caracterul universal al anumitor religii ? Dacă 
s-a născut in foro externo, cum a putut ea trece în forul interior al 
individului, pătrunzînd din ce în ce mai adînc în el? Dacă este 
opera unor societăţi definite şi individualizate, cum s-a putut des- 
prinde într-atât încît să poată fi concepută ca specifică umanităţii ? 

Am întâlnit în cursul cercetării noastre primii germeni ai religiei 
individuale şi ai cosmopolitismului religios şi am văzut cum s-au 
format ei ; posedăm astfel elementele cele mai generale ale răspun- 
sului care poate fi dat dublei noastre întrebări. 

Am arătat cum forța religioasă care însuflețeşte un clan se parti- 
cularizează în clipa încarnării în conştiințele particulare. Astfel se 
formează fiinţele sacre secundare ; fiecare individ şi le dobîndeşte 
pe ale sale, alcătuite după propria-i imagine, asociate vieţii sale 
intime, solidare cu destinul său : sufletul, totemul individual, stră- 
moşul protector etc. Aceste fiinţe fac obiectul unor rituri, pe care 
credinciosul le poate celebra singur, înafara oricărei reuniuni ; astfel 
prinde contur o primă formă de cult individual. Desigur, nu este 
vorba decît de un cult cît se poate de rudimentar ; dar cum perso- 
nalitatea individuală este foarte puţin marcată, cum i se atribuie o 
valoare redusă, nici cultul care o exprimă nu poate fi foarte dez- 
voltat. Pe măsură însă ce indivizii s-au diferențiat, iar valoarea 
persoanei a crescut, cultul corespunzător a cîştigat şi el spaţiu în 
ansamblul vieţii religioase, închizîndu-se în acelaşi timp mai ermetic 
spre exterior. 

Prin urmare, existenţa cultelor individuale nu contrazice şi nici 
nu stînjeneşte explicaţia sociologică a religiei ; căci forţele religioase 
cărora li se adresează nu sînt decît forme individualizate ale forţelor 
colective. Astfel, deşi religia pare a se concentra în întregime în 
forul interior al individului, sursa vie care o alimentează se află 


1. V. supra, pp. 347 şi urm. Cf. asupra acestei chestiuni articolul nostru Repré- 
sentations individuelles et représentations collectives, in Revue de Métaphysique, 
mai 1898. 

totuşi în societate. Sîntem acum în măsură să apreciem valoarea 
individualismului radical care reduce religia la un statut strict indivi- 
dual : el ignoră condiţiile fundamentale ale vieţii religioase. Dacă a 
rămas pînă în prezent în stadiul de aspirație teoretică nerealizată, 
înseamnă că este irealizabil. O filosofie se poate elabora în tăcerea 
meditaţiei interioare, nu însă şi o credinţă. Căci o credinţă este, 
înainte de toate, căldură, viaţă entuziastă, exaltare a întregii activităţi 
mentale, înălţare a individului deasupra lui însuşi. Cum ar putea el, 
fără să iasă din sine însuşi, să îmbogăţească energiile pe care le 
posedă ? Cum ar putea el să se depăşească doar prin propriile-i 
forţe ? Singurul focar de căldură la care ne putem încălzi din punct 
de vedere moral este cel alcătuit din societatea semenilor noștri ; 
singurele forţe morale care le pot sprijini şi îmbogăţi pe ale noastre 
sînt cele oferite de ceilalţi. Să admitem că ar exista într-adevăr fiinţe 
mai mult sau mai puţin analoge celor pe care ni le înfăţişează 
mitologiile. Ca ele să poată avea asupra sufletelor acţiunea binefă- 
cătoare care constituie raţiunea lor de a fi, trebuie să credem în ele. 
Or, credinţele nu sînt active decît dacă sînt împărtăşite. Le putem 
întreţine o vreme printr-un efort strict personal ; dar nu astfel iau 
ele naştere şi nici nu se dobîndesc în acest mod ; este chiar îndo- 
ielnic că ele ar putea fi păstrate în asemenea condiţii. În realitate, 
omul care nutreşte o adevărată credinţă simte nevoia de nestăvilit 
de a o răspîndi ; pentru aceasta, el iese din izolarea sa, se apropie 
de ceilalţi, caută să-i convingă şi înflăcărarea convingerilor cărora 
le dă naştere o reconfortează pe a sa. Dacă ar rămîne izolată, ea 
s-ar ofili deîndată. 

Cît despre universalismul religios, lucrurile stau la fel ca şi în 
cazul individualismului. Departe de a constitui atributul exclusiv al 
cîtorva mari religii, el s-a aflat nu la baza, ci în vîrful sistemului 
australian. Bunjil, Daramulun, Baiame nu sînt simpli zei tribali ; 
fiecare dintre ei este recunoscut de o pluralitate de triburi diferite. 
Cultul lor este, într-un sens, internaţional. Această concepţie este 
foarte apropiată de cea întîlnită în teologiile cele mai recente. De 
aceea unii scriitori au crezut de datoria lor să-i nege autenticitatea, 
oricât de incontestabilă ar fi ea. 

Noi am fost însă în măsură să-i descriem modul de formare. 

Triburile învecinate, aparţinînd aceleiaşi civilizaţii, nu pot să nu 
întreţină legături constante unele cu celelalte. Tot felul de circum- 
stanțe le furnizează o ocazie în acest sens: în afara comerţului, 
care era pe atunci rudimentar, existau căsătoriile ; căsătoriile inter- 
naţionale sînt foarte frecvente în Australia. Întîlnindu-se, oamenii 
capătă în mod natural conştiinţa înrudirii lor morale. Ei au aceeaşi 
organizare socială, aceeaşi diviziune în fratrii, clanuri, clase matri- 
moniale ; practică aceleaşi rituri de iniţiere sau rituri întru totul 
similare. Împrumuturile reciproce sau convențiile sfîrşesc prin a 
consolida asemănările spontane. Zeii de care se legau instituţii atît 
de evident identice puteau cu greu să nu se diferenţieze în spirite. 


390 EMILE DURKHEIM 


Totul îi apropia şi, prin urmare, chiar presupunînd că fiecare trib ar 
fi elaborat respectiva noţiune în mod independent, ei trebuiau în 
mod necesar să manifeste tendinţa de a se asimila unii altora. Este, 
de altminteri, foarte probabil că au fost iniţial concepuţi în adunările 
intertribale. Căci sînt, înainte de toate, zei ai iniţierii, iar diversele 
triburi sînt în general reprezentate în ceremoniile de iniţiere. Dacă 
s-au format fiinţe sacre care nu se leagă de nici o societate deter- 
minabilă geografic, nu înseamnă că au o origine extra-socială, ci 
că, deasupra grupărilor geografice, există altele, ale căror contururi 
sînt mai imprecise : nu au frontiere definitive, ci cuprind tot felul 
de triburi mai mult sau mai puţin vecine şi înrudite. Viaţa lor socială 
foarte specială tinde deci să se extindă pe o arie fără frontiere 
definite. În mod natural, personajele mitologice care-i corespund 
au acelaşi caracter ; sfera lor de influenţă nu este delimitată ; ele 
planează deasupra triburilor particulare şi deasupra spaţiului. Sînt 
marii zei internaţionali. 

Această situaţie nu este defel specifică societăţilor australiene. 
Nu există popor, stat care să nu fie angajat într-o altă societate, mai 
mult sau mai puţin nelimitată, cuprinzînd toate popoarele, toate 
statele cu care cel dintii se află în relaţii directe sau indirecte ; nu 
există viaţă naţională care să nu fie dominată de o viaţă colectivă 
de natură internaţională. Pe măsură ce înaintăm în istorie, aceste 
grupări internaţionale capătă mai multă importanţă şi extindere. 
Astfel se explică cum, în unele cazuri, tendinţa universalistă s-a 
putut dezvolta într-o aşa măsură încît să afecteze nu numai ideile 
cele mai înalte despre sistemul religios, dar şi principiile sale de 
bază. 


H 


Prin urmare, o parte din religie este eternă, destinată să supra- 
viețuiască tuturor simbolurilor particulare în care gîndirea religioasă 
s-a întruchipat succesiv. Nu există societate care să nu simtă nevoia 
de a întreţine şi consolida, la intervale regulate, sentimentele colec- 
tive care-i determină unitatea şi personalitatea. Or, această resta- 
urare morală nu poate fi obţinută decît prin intermediul reuniunilor, 
adunărilor, congregaţiilor, în care indivizii, strîns legaţi unii de 
ceilalţi, îşi reafirmă în comun sentimentele lor comune ; de aici şi 
ceremoniile care, prin obiectul lor, prin rezultatele produse, prin 
procedeele folosite, nu diferă în esenţă de ceremoniile propriu-zis 
religioase. Care este diferenţa esenţială între o adunare a creştinilor 
celebrînd principalele date din viaţa lui Iisus Christos, sau o reu- 
niune a evreilor sărbătorind fie fuga din Egipt, fie promulgarea 
decalogului, şi o adunare a unor cetăţeni comemorînd instituirea 
unei noi charte morale sau a vreunui mare eveniment din viaţa 
naţională ? 


CONCLUZIE 391 


Dacă astăzi avem o oarecare dificultate în a ne reprezenta în ce 
ar putea consta aceste sărbători şi ceremonii ale viitorului, este 
pentru că traversăm o fază de tranziţie şi de mediocritate morală. 
Marile înfăptuiri ale trecutului, cele care-i entuziasmau pe prede- 
cesorii noştri, nu ne mai provoacă acelaşi entuziasm, fie pentru că 
au intrat în uzante într-o aşa măsură încît au devenit inconștiente, 
fie pentru că ele nu mai răspund aspirațiilor noastre actuale ; şi 
totuşi, nu a apărut încă nimic care să le înlocuiască. Nu ne mai 
putem pasiona pentru principiile în numele cărora creştinismul 
recomanda stăpînilor să-i trateze mai omeneşte pe sclavii lor, şi, pe 
de altă parte, concepţia sa despre egalitatea şi fraternitatea umană 
ni se pare astăzi că lasă prea mult loc unor nedrepte inegalităţi. 
Mila pentru cei umili ni se pare prea platonică ; am dori ca ea să fie 
mai eficientă ; dar nu ne dăm încă seama cum ar trebui să fie, şi 
nici cum s-ar putea realiza în fapt. Într-un cuvânt, vechii zei îmbă- 
trînesc sau mor, iar alţii nu s-au născut încă. Din acest motiv, 
tentativa lui Comte de a făuri o religie cu vechi amintiri istorice, 
reînviate artificial, s-a dovedit a fi vană : un cult viu se ivește din 
viaţa însăși şi nu dintr-un trecut mort. Dar starea de incertitudine şi 
de agitaţie confuză nu poate dura la nesfirşit. Va veni o zi cînd 
societăţile noastre vor cunoaşte din nou clipe de efervescenţă crea- 
toare, cînd se vor ivi noi idealuri, se vor degaja noi formule, care 
vor servi, pentru o vreme, drept ghid umanităţii ; trăind asemenea 
clipe, oamenii vor simţi spontan nevoia de a le retrăi din cînd în 
cînd prin gîndire, adică de a le întreţine amintirea prin sărbători 
care să le reînvie. Am văzut cum Revoluţia a instituit un întreg ciclu 
de sărbători pentru a întreţine într-o stare de perpetuă tinereţe 
principiile din care se inspira. Cum credinţa revoluţionară nu a 
durat decît o vreme, instituţia s-a compromis degrabă, căci decep- 
tiile şi descurajarea au înlocuit curînd primul moment de entuziasm. 
Dar, deşi întreprinderea s-a soldat cu un eşec, ne putem închipui 
ce înfăţişare ar fi putut căpăta în alte condiţii ; şi sîntem îndreptăţiţi 
să credem că, mai devreme sau mai tîrziu, va fi reluată. Nu există 
evanghelii nemuritoare şi nu avem nici un motiv să credem că, pe 
viitor, umanitatea ar fi incapabilă să conceapă altele noi. Cît priveşte 
anticiparea simbolurilor în care se va exprima noua credinţă, dacă 
vor semăna sau nu cu cele ale trecutului, dacă vor fi mai adecvate 
realităţii pe care-şi vor propune să o traducă, este o întrebare care 
depăşeşte putinţa de a da un răspuns precis şi care, de altminteri, 
nu ţine de esenţa lururilor. 

Sărbătorile, riturile, într-un cuvînt, cultul nu reprezintă însă în- 
treaga religie. Aceasta nu este doar un sistem de practici ; este şi un 
sistem de idei, propunîndu-şi să exprime lumea ; am văzut că pînă 
şi religiile cele mai umile îşi au propria cosmologie. Indiferent de 
raportul dintre cele două elemente ale vieţii religioase, el nu sînt 
mai puţin diferite. Unul este orientat către acţiune, pe care o solicită 
şi o controlează ; celălalt către gîndire, pe care o îmbogăţeşte şi o 

organizează. Ele nu depind deci de aceleaşi condiţii şi, prin urmare, 
nu avem nici un motiv de a ne întreba dacă cel de-al doilea cores- 
punde unor necesităţi la fel de universale şi de permanente ca cel 
dintii. 

Dacă atribuim gîndirii religioase caracteristici specifice, dacă 
considerăm că are drept funcţie să exprime, prin metode specifice, 
o latură a realităţii, care scapă cunoaşterii vulgare, dar şi ştiinţei, nu 
putem să admitem că religia ar putea decade vreodată din rolul ei 
speculativ. Analiza faptelor nu a părut însă să ne demonstreze o 
asemenea particularitate. Religia pe care am studiat-o se numără 
printre cele care utilizează simboluri dintre cele mai deconcertante 
pentru rațiune. Totul în ea pare misterios. Toate aceste fiinţe care 
decurg concomitent din regnurile cele mai eterogene, care se în- 
mulţesc fără a înceta să rămînă unice, care se fragmentează fără a 
scădea, par, la prima vedere, a aparţine unei lumi cu totul diferită 
de cea în care trăim ; unii au afirmat chiar că gîndirea care a con- 
struit-o ignora cu desăvârşire legile logicii. Contrastul dintre rațiune 
şi credinţă nu a fost, se pare, nicicînd atît de accentuat. Dacă a 
existat un moment în istorie cînd eterogenitatea lor ar fi trebuit să 
iasă în evidenţă, acesta este. Or, contrar aparențelor, am constatat 
că realităţile cărora li se aplică speculaţia religioasă sînt tocmai cele 
care vor servi ulterior savantilor drept obiecte de reflecţie : natura, 
omul, societatea. Misterul care pare să le învăluie este întru totul 
superficial şi se risipeşte în faţa unei analize mai aprofundate : este 
suficient să ridicăm vălul cu care le-a acoperit imaginaţia mitologică, 
pentru ca ele să apară aşa cum sînt. Religia se străduie să traducă 
aceste realităţi într-un limbaj inteligibil, care nu se deosebeşte în 
esenţa sa de cel al ştiinţei ; în ambele cazuri, se pune problema 
stabilirii legăturilor dintre lucruri, a relaţiilor lor interne, a clasării, 
sistematizării lor. Am văzut că pînă şi noţiunile esenţiale ale logicii 
ştiinţifice au o origine religioasă. Fără îndoială, pentru a le putea 
utiliza, ştiinţa le supune unei noi elaborări, epurîndu-le de orice fel 
de elemente circumstanţiale ; ea introduce, în toate demersurile ei, 
un spirit critic necunoscut de religie ; se înconjoară de precauţiuni 
pentru a «evita deciziile pripite şi părtinitoare», pentru a se ţine 
departe de pasiuni, prejudecăţi şi orice influenţe subiective. Dar 
asemenea perfecţionări de ordin metodologic nu sînt suficiente 
pentru a circumscrie o religie. Din acest punct de vedere, ambele 
urmăresc acelaşi scop; gîndirea ştiinţifică nu reprezintă decît o 
formă mai desăvîrşită decît gîndirea religioasă. Pare deci natural ca 
cea de-a doua să se retragă treptat din calea celei dintii, pe măsură 
ce devine mai aptă de a-şi îndeplini misiunea. 

Într-adevăr, nu se poate contesta că respectiva regresiune nu 
s-ar fi produs în cursul istoriei. Avîndu-şi obîrşia în religie, ştiinţa 
tinde a i se substitui în ce priveşte funcţiile cognitive şi intelectuale. 
Creștinismul a consacrat definitiv această substituție în ordinea 
fenomenelor materiale. Văzînd în materie lucrul profan prin 

excelenţă, a abandonat lesne cunoaşterea ei unei discipline străine, 
tradidit mundum hominum disputationi; astfel încît ştiinţele na- 
turii s-au putut întemeia şi au procedat în aşa fel încît autoritatea 
lor să fie recunoscută fără prea mari dificultăţi. Creştinimsul nu 
putea însă renunţa la fel de uşor la lumea sufletelor, căci zeul 
creştinilor aspiră înainte de orice să domnească asupra sufletelor. 
Din acest motiv ideea de a supune viaţa psihică ştiinţei a echivalat 
multă vreme cu un fel de profanare ; şi astăzi încă, ea repugnă 
multor spirite. Totuşi, psihologia experimentală şi comparativă s-a 
constituit şi în prezent nu mai poate fi ignorată. Dar lumea vieţii 
religioase şi morale continuă să rămînă tăinuită. Marea majoritate a 
oamenilor continuă să creadă că ea cuprinde o ordine a lucrurilor 
unde spiritul nu poate pătrunde decît pe căi foarte speciale. De aici 
decurge şi puternica rezistenţă pe care o întîmpinăm de fiecare 
dată cînd încercăm să tratăm ştiinţific fenomenele religioase şi 
morale. Dar, în ciuda opoziţiilor, asemenea tentative se repetă, iar 
tenacitatea lor ne îndreptăţeşte să prevedem că cea din urmă barieră 
va sfîrşi prin a ceda şi că ştiinţa va domni ca o stăpînă chiar şi în 
această regiune interzisă. 

Iată esenţa conflictului dintre ştiinţă şi religie. Mulţi îşi fac o 
idee inexactă în privinţa sa. Se spune că ştiinţa neagă religia din 
principiu. Dar religia există ; este un sistem de fapte date ; într-un 
cuvînt, este o realitate. Cum ar putea oare ştiinţa nega o realitate ? 
În plus, în măsura în care religia este acţiune, un mijloc de a-i face 
pe oameni să trăiască, ştiinţa nu ar putea să o înlocuiască, căci 
dacă ea exprimă viaţa, nu o şi creează ; ea poate într-adevăr încerca 
să explice credinţa, dar atunci o presupune. Prin urmare, conflictul 
are o arie limitată. Dintre cele două funcţii pe care religia le înde- 
plinea iniţial, doar una tinde din ce în ce mai mult să-i scape: 
funcţia speculativă. Ştiinţa contestă religiei nu dreptul la existenţă, 
ci dreptul de a dogmatiza asupra naturii lucrurilor, tipul special de 
competenţă pe care şi-l arogă în cunoaşterea omului şi a lumii. În 
realitate, ea nu se cunoaşte pe sine. Nu ştie nici din ce este alcătuită, 
nici căror nevoi le răspunde. Ea însăşi constituie un obiect de 
investigare pentru ştiinţă ; este cu atît mai puţin în măsură să hotă- 
rască în ce-o priveşte ! Dar, pe de altă parte, cum în afara realului 
căruia i se dedică reflecţia ştiinţifică, nu există un alt obiect specific 
asupra căruia să se concentreze speculaţia religioasă, este evident 
că ea nu ar mai putea juca în viitor acelaşi rol ca în trecut. 

Totuşi, pare menită să se transforme, mai curînd decît să dispară. 

Am afirmat că în religie există un element etern : cultul, credinţa. 
Oamenii nu ar oficia însă ceremonii ale căror raţiuni le-ar rămîne 
nelămurite, şi nici nu ar accepta o credinţă pe care nu ar înțelege-o 
defel. Pentru a o răspîndi sau pur şi simplu pentru a o menţine, ea 
trebuie justificată, adică teoretizată. O teorie de acest tip este, fără 
îndoială, obligată să se întemeieze pe diversele ştiinţe, deîndată ce 
s-au constituit ele ; ştiinţele sociale mai întîi, din moment ce 

rădăcinile credinţei religioase se află în societate ; apoi, psihologia, 
pentru că societatea este o sinteză a conştiinţelor umane ; în fine, 
ştiinţele naturii, din moment ce omul şi societatea se află în corelaţie 
cu universul şi nu pot fi izolaţi decît printr-un artificiu. Dar oricât de 
importante ar fi împrumuturile din ştiinţele deja constituite, ele nu 
sînt şi suficiente ; credinţa este în primul rînd elan de a acţiona, iar 
ştiinţa, oricît de departe ar fi înaintat, rămîne totdeauna la distanţă 
de acţiune. Ştiinţa este fragmentară, incompletă ; ea progresează 
lent şi nu este niciodată încheiată ; or, viața nu poate aştepta. Prin 
urmare, teoriile destinate a întreţine viaţa, acţiunea, sfîrşesc prin a 
o lua înaintea ştiinţei, completîind-o prematur. Ele nu sînt posibile 
decît dacă exigenţele practicii şi necesităţile vitale, aşa cum le 
intuim, fără a le sesiza desluşit, propulsează gîndirea dincolo de 
afirmaţiile formulate de ştiinţă. Astfel încît religiile, chiar şi cele mai 
raţionale şi mai laicizate, nu pot şi nu vor putea vreodată să se 
lipsească de un tip de speculație foarte specială care, deşi are 
acelaşi obiect ca ştiinţa propriu-zisă, nu este totuşi de natură strict 
ştiinţifică : intuiţiile obscure ale senzatiei şi sentimentului ţin adesea 
loc de raţiuni logice. Dintr-un anumit punct de vedere, această 
speculație seamănă cu cea practicată de religiile trecutului ; dar, 
din altul, este diferită. Deşi se consideră în măsură să depăşească 
ştiinţa, ea trebuie să înceapă prin a o cunoşate şi a se inspira din 
ea. Deîndată ce autoritatea ştiinţei este un fapt stabilit, trebuie să se 
țină seamă de ea ; sub imperiul necesităţii, ea poate fi depăşită, dar 
constituie totuşi punctul de plecare. Nu putem afirma nimic din 
ceea ce ea neagă, nu putem nega nimic din ceea ce ea afirmă, nu 
putem stabili nimic care să nu se sprijine, direct sau indirect pe 
principii împrumutate de la ea. Prin urmare, legea nu mai exercită 
asupra sistemului de reprezentări pe care le putem numi în con- 
tinuare religioase hegemonia de odinioară. În faţa sa prinde contur 
o forţă rivală născută din ea, care o supune de acum încolo criticii 
şi controlului său. Totul ne îndreptăţeşte să afirmăm că respectivul 
control îşi va extinde aria şi eficienţa, influenţa sa viitoare devenind 
nelimitată. 


III 


Dar dacă noţiunile fundamentale ale ştiinţei sînt de origine reli- 
gioasă, cum le-a putut religia genera ? La o primă vedere, natura 
raporturilor dintre logică şi religie este greu de descifrat. Din mo- 
ment ce realitatea exprimată de gîndirea religioasă este societatea, 
întrebarea poate fi formulată în următorii termeni, care au avantajul 
de a scoate în evidenţă complexitatea sa : ce a putut face din viaţa 
socială un izvor atât de important al vieţii logice ? Nimic nu părea a 
o predestina pentru un asemenea rol ; ni se pare evident că oamenii 
nu s-au asociat pentru a satisface necesităţi de ordin speculativ. 

Se va spune că abordarea unei probleme de o asemenea com- 
plexitate în acest cadru reprezintă o întreprindere temerară. Pentru 
a o putea trata cum se cuvine, condiţiile sociologice ale cunoaşterii 
ar trebui să fie mai bine cunoscute decît sînt ele în prezent ; unele 
dintre ele abia încep să se întrevadă. Chestiunea este totuşi atît de 
gravă şi atît de direct implicată de tot ce s-a spus pînă în prezent, 
încît trebuie să facem un efort pentru a nu o lăsa fără răspuns. 
Poate că nu este cu totul imposibil să încercăm a stabili, încă de pe 
acum, cîteva din principiile generale în măsură să arunce o oarecare 
lumină asupra soluţiei căutate. 

Materia gîndirii logice este alcătuită din concepte. A explica rolul 
societăţii în geneza gîndirii logice se reduce deci la a ne întreba în 
ce mod a putut ea lua parte la formarea conceptelor. 

Dacă, cum se întîmplă îndeobşte, nu vedem în concept decît o 
idee generală, problema pare de nerezolvat. Într-adevăr, individul 
poate, prin mijloace proprii, să compare percepțiile sau imaginile 
sale, să extragă elementele lor comune, într-un cuvînt, să genera- 
lizeze. Prin urmare, nu este lesne de înţeles de ce generalizarea nu 
ar fi posibilă decît în şi prin societate. Este inadmisibil ca gîndirea 
logică să se caracterizeze exclusiv prin extensia cea mai mare a 
reprezentărilor care o constituie. Dacă ideile particulare nu au nimic 
logic, de ce ar sta altfel lucrurile în ce priveşte ideile generale ? 
Generalul nu există decît prin particular ; este particularul sim- 
plificat şi sărăcit. Prin urmare, nu are cum să posede virtuţi şi 
privilegii, care i-ar lipsi celui din urmă. Invers, dacă gîndirea 
conceptuală se poate aplica genului, speciei, varietăţii, oricît de 
restrînsă ar fi ea, de ce nu s-ar putea ea extinde şi la individ, adică 
la limita către care tinde reprezentarea pe măsură ce extensia sa 
scade ? Într-adevăr, individul este obiectul multor concepte. În orice 
tip de religie, zeii sînt individualităţi distincte unele de altele ; şi 
totuşi ei sînt concepuţi, nu percepuți. Fiecare popor îşi reprezintă 
într-un anume fel, care variază după epocă, proprii eroi istorici sau 
legendari ; aceste reprezentări sînt conceptuale. În fine, fiecare 
dintre noi îşi face o anume imagine despre indivizii cu care se află 
în legătură, despre caracterul, fizionomia, trăsăturile distinctive ale 
temperamentului lor fizic şi moral: aceste noţiuni sînt adevărate 
concepte. Fără îndoială, ele sînt îndeobşte destul de rudimentar 
alcătuite ; dar conceptele ştiinţifice sînt ele totdeauna perfect adec- 
vate obiectului lor ? Din acest punct de vedere nu există, între unele 
şi celelate, decît diferenţe de grad. 

Prin urmare, conceptul trebuie definit prin alte caracteristici. El 
se opune reprezentărilor sensibile de orice fel — senzaţii, percepții 
sau imagini — prin următoarele proprietăţi. 

Reprezentările sensibile se află într-un flux perpetuu ; se înlăn- 
tuie între ele precum valurile unui fluviu şi, chiar pe parcursul 
duratei lor, nu rămîn identice cu ele însele. Fiecare dintre ele 
depinde de clipa exactă cînd se produce. Nu sîntem niciodată siguri 

că vom regăsi o percepţie exact aşa cum am trăit-o prima dată ; 
dacă lucrul perceput nu s-a schimbat, noi nu mai sîntem aceiaşi. 
Conceptul, din contra, pare a fi în afara timpului şi a devenirii ; se 
sustrage oricărei agitaţii ; s-ar putea spune că este situat într-o altă 
regiune a spiritului, mai senină şi mai calmă. Nu se mişcă de la 
sine, printr-o evoluţie internă şi spontană ; din contra, rezistă schim- 
bării. Reprezintă un mod de a gîndi care, în fiecare clipă a timpului, 
este fix şi cristalizat!. În măsura în care este ceea ce trebuie să fie, 
conceptul este imuabil. Dacă se schimbă, nu înseamnă că schimba- 
rea ar fi în natura sa, ci că am descoperit în el vreo imperfecţiune ; 
prin urmare, trebuie rectificat. Sistemul de concepte prin inter- 
mediul căruia gîndim în viaţa de toate zilele se exprimă prin voca- 
bularul limbii noastre materne ; fiecare cuvînt traduce un concept. 
Or, limba este fixată ; ea se schimbă foarte lent şi, în consecinţă, la 
fel stau lucrurile şi în ce priveşte organizarea conceptuală pe care o 
exprimă. Savantul se află într-o situaţie similară faţă de terminologia 
specială utilizată de ştiinţa căreia i s-a consacrat, şi, în consecinţă, 
faţă de sistemul special de concepte corespunzător respectivei ter- 
minologii. Desigur că poate inova, dar inovațiile sale reprezintă de 
fiecare dată un fel de agresiuni la adresa unor modalităţi de gîndire 
instituite. 

Relativ imuabil, conceptul este în acelaşi timp dacă nu universal, 
cel puţin universalizabil. Un concept nu este conceptul meu ; îl 
deţin în comun cu alţi oameni sau, în orice caz, pot să-l comunic. 
Îmi este imposibil să transmit o senzaţie a conștiinței mele către 
conştiinţa altuia ; ea este strîns legată de organismul şi de persona- 
litatea mea şi nu poate fi separată de ele. Tot ce pot face este să-l 
invit pe celălalt să se instaleze în fața aceluiaşi obiect şi să fie 
receptiv la acţiunea lui. Din contra, conversaţia, relaţiile intelec- 
tuale dintre oameni constau dintr-un schimb de concepte. Concep- 
tul este o reprezentare esențialmente impersonală ; prin intermediul 
său comunică inteligenţele umane?. 

Astfel definit, conceptul îşi declară originile. Dacă le este comun 
tuturor, înseamnă că este opera comunităţiiţ Din moment ce nu 
poartă amprenta nici unei inteligente anume, înseamnă că este 
elaborat de o inteligenţă unică, către care se îndreaptă toate cele- 
lalte şi unde vin, ca să spunem aşa, să se alimenteze. Dacă este mai 
stabil decît senzațiile sau imaginile, înseamnă că reprezentările 
colective sînt mai stabile decît reprezentările individuale ; căci, în 
vreme ce individul este sensibil chiar şi la schimbările minore din 


1. William James, The Principles of Psychology, 1, p. 464. 

2. Universalitatea conceptului nu trebuie confundată cu generalitatea sa : sînt lucuri 
foarte diferite. Ceea ce numim universalitate este proprietatea conceptului de a 
se comunica unei pluralităţi de spirite şi chiar, în principiu, tuturor spiritelor ; or, 
această comunicabilitate este cu desăvîrşire independentă de gradul său de 
extensiune.Un concept aplicabil doar unui singur obiect, a cărui extensiune este, 
prin urmare, minimă, poate fi universal, în sensul că este același pentru orice 
facultate de înţelegere : de pildă, conceptul de divinitate. 

mediul său intern sau extern, doar evenimentele de o oarecare 
gravitate pot reuşi să afecteze suprafaţa mentală a societăţii. Ori de 
cîte ori ne aflăm în prezenţa unui tip ! de gîndire sau acţiune, care 
se impune uniform voinţelor sau inteligenţelor particulare, presiu- 
nea exercitată asupra individului dovedeşte intervenţia colectivităţi. 
De altfel, spuneam mai înainte că toate conceptele prin care gîndim 
în viaţa de toate zilele sînt consemnate de vocabular. Or, este 
deasupra oricărei îndoieli că limbajul şi, în consecinţă, sistemul de 
concepte pe care-l traduce, reprezintă produsul unei elaborări co- 
lective. El exprimă maniera în care societatea în ansamblul ei îşi 
reprezintă obiectele experienţei. Noţiunile corespunzătoare diver- 
selor elemente ale limbii sînt deci reprezentări colective. 

Însuşi conţinutul acestor noţiuni constituie o dovadă în acest 
sens. Nu există cuvinte, chiar şi printre cele pe care le folosim în 
mod obişnuit, a căror accepţie să nu depăşească mai mult sau mai 
puţin limitele experienţei noastre personale. Un termen exprimă 
nu de puţine ori lucruri pe care nu le-am perceput niciodată, expe- 
rienţe pe care nu le-am făcut sau la care nu am fost niciodată 
martori. Chiar şi atunci cînd cunoaştem unele dintre obiectele la 
care se referă, ele nu ilustrează ideea decît în calitate de exemple 
particulare, care, prin ele însele, nu ar fi fost niciodată suficiente 
pentru a o constitui. Cuvîntul condensează prin urmare o întreagă 
ştiinţă la care nu am colaborat, o ştiinţă mai mult decît individuală ; 
ea mă depăşeşte într-o aşa măsură, încît nici măcar nu-mi pot însuşi 
pe deplin toate rezultatele sale. Cine cunoaşte toate cuvintele limbii 
pe care o vorbeşte, precum şi semnificaţia integrală a fiecărui cuvînt ? 

Această remarcă ne permite să explicităm afirmaţia după care 
conceptele constituie reprezentări colective. Deşi sînt comune unui 
întreg grup social, nu înseamnă că rezultă dintr-o simplă medie 
între reprezentările individuale corespunzătoare ; atunci ar trebui 
să fie mai sărace decît acestea din urmă în ce priveşte conţinutul 
lor intelectual, or, în realitate, ele cuprind o cunoaştere care o 
depăşeşte pe cea a individului mediu. Ele nu sînt nişte abstracţiuni 
care nu ar avea realitate decît în conştiințele particulare, ci nişte 
reprezentări la fel de concrete precum cele ale individului despre 
mediul său personal: ele corespund manierei în care societatea, 
această fiinţă specială, gîndeşte lucrurile propriei experienţe. Dacă, 
în realitate, conceptele sînt de cele mai multe ori idei generale, 
dacă ele exprimă categorii şi clase, mai curînd decît obiecte parti- 
culare, este pentru că toate caracteristicile singulare şi variabile ale 
fiinţelor nu interesează decît arareori societatea ; în virtutea întin- 


1. Se va obiecta că adesea, prin singurul efect al repetiţiei, modalităţile de acţiune 
sau de gîndire ale individului se fixează şi se cristalizează sub forma unor obiş- 
nuinţe care rezistă schimbării. Dar obişnuinţa nu este decît o tendinţă de a 
repeta automat un act sau o idee, ori de cîte ori apar aceleaşi circumstanţe ; ea 
pretinde ca ideea sau actul să fie constituite în tipuri exemplare, propuse sau 
impuse spiritului sau voinţei. Acţiunea poate şi trebuie presupusă numai cînd un 
tip de acest gen este prestabilit, adică atunci cînd se instituie o regulă, o normă. 

derii ei, ea nu poate fi afectată decît de proprietăţile lor generale şi 
permanente. Prin urmare, atenţia ei se îndreaptă în această direcţie : 
specificul său este de a sesiza lucrurile sub forma unor mase şi sub 
aspectul lor cel mai general. Dar mecanismul nu este obligatoriu ; 
şi, în orice caz, chiar şi atunci cînd reprezentările au caracterul 
generic uzual, ele continuă să constituie opera societăţii, prin urma- 
re sînt îmbogăţite prin experienţa ei. 

Este şi ceea ce determină, din punctul nostru de vedere, valoa- 
rea gîndirii conceptuale. Dacă nu ar fi decît nişte idei generale, 
conceptele nu ar îmbogăţi prea mult cunoaşterea ; căci generalul, 
cum am văzut, nu conţine nimic mai mult decît particularul. Dar 
dacă sînt, înainte de toate, reprezentări colective, conceptele adau- 
gă experienţei noastre personale toată înţelepciunea şi ştiinţa acu- 
mulate de colectivitate de-a lungul secolelor. A gîndi prin concepte 
nu înseamnă pur şi simplu a vedea realul prin latura sa cea mai 
generală ; înseamnă a proiecta asupra senzaţiei lumina care o cla- 
rifică, o pătrunde şi o transformă. A concepe un lucru înseamnă în 
acelaşi timp a-i sesiza mai bine elementele esenţiale şi a-l situa în 
ansamblul din care face parte ; căci fiecare civilizaţie se caracte- 
rizează printr-un sistem organizat de concepte. Vizavi de acest 
sistem de noţiuni, spiritul individual este în aceeaşi situaţie ca voÕç 
al lui Platon în faţa lumii Ideilor. El se străduie să le asimileze, căci 
îi sînt necesare în relaţiile cu semenii ; dar asimilarea este totdeauna 
imperfectă. Fiecare dintre noi le vede în felul său. Unele ne scapă 
cu desăvirşire, rămînînd în afara cercului viziunii noastre ; altele le 
sesizăm doar fragmentar. Şi nu puţine sînt cele pe care gîndirea 
noastră le denaturează ; cum ele sînt prin natura lor colective, nu 
se pot individualiza fără a fi retuşate, modificate şi, în consecinţă, 
falsificate. Astfel se explică faptul că ne facem înţeleşi cu atîta 
dificultate, că, nu de puţine ori, ne minţim involuntar unii pe alţii : 
pentru că utilizăm toţi aceleaşi cuvinte, fără a le acorda însă acelaşi 
sens. 

Sîntem acum în măsură să înţelegem mai bine care este rolul 
societăţii în geneza gîndirii logice. Aceasta nu este posibilă decît 
din clipa în care omul a ajuns să conceapă, dincolo de reprezen- 
tările fugitive pe care le datorează experienţei sensibile, o întreagă 
lume de idealuri stabile, constituind locul comun al inteligenţelor. 
A gîndi logic înseamnă, într-o oarecare măsură, a gîndi în mod 
impersonal ; şi, de asemenea a, gîndi sub specie aeternitatis . Imper- 
sonalitatea, stabilitatea, iată cele două caracteristici ale adevărului. 
Or, viaţa logică presupune că omul ştie, fie chiar şi în mod confuz, 
că există un adevăr distinct de aparențele sensibile. Dar cum a 
putut el ajunge la această concepţie? De cele mai multe ori se 
consideră că trebuie să i se fi înfăţişat spontan, deîndată ce a deschis 
ochii asupra lumii. Totuşi, experienţa imediată nu o sugerează prin 
nimic ; ba, dimpotrivă, totul o contrazice. De aceea copilul şi ani- 
malul nici măcar nu o bănuiesc. Istoria dovedeşte de altfel că i-au 

trebuit secole pentru a se contura şi constitui. În lumea noastră 
occidentală, a căpătat pentru prima oară, odată cu marii gînditori ai 
Greciei, o conştiinţă clară de sine şi despre consecinţele pe care le 
implică ; iar cînd descoperirea s-a produs, a fost o încîntare pe care 
Platon a tradus-o într-un limbaj magnific. Dar dacă abia în acea 
epocă ideea a fost exprimată în formule filosofice, ea preexista în 
mod necesar în stare de sentiment obscur. Filosofii au încercat să 
elucideze sentimentul ; însă nu l-au şi creat. Pentru a-l putea gîndi 
şi analiza, trebuia să le fie dat; prin urmare, este important să 
aflăm de unde provenea, cu alte cuvinte, din ce fel de experienţă 
se întemeiase. Din experienţa colectivă. Gîndirea impersonală s-a 
dezvăluit pentru prima dată umanităţii sub forma gîndirii colective ; 
nu vedem pe ce altă cale s-ar fi putut produce o asemenea revelaţie. 
Dat fiind că societatea există, există şi un întreg sistem de reprezen- 
tări în afara senzaţiilor şi a imaginilor individuale, care beneficiază 
de proprietăţi minunate. Prin intermediul lor, oamenii se înţeleg, 
inteligenţele se pătrund unele pe altele. Ele au în sine un soi de 
forţă, de ascendent moral, în virtutea căruia se impun spiritelor 
individuale. Din această clipă, individul îşi dă seama, fie chiar şi în 
mod confuz, că deasupra reprezentărilor sale personale există o 
lume de noţiuni-tip care-i orînduieşte ideile ; el întrezăreşte un 
întreg regn intelectual la care participă, dar care-l depăşeşte. Este o 
primă intuiţie a regnului adevărului. Fără îndoială că, din momentul 
în care a avut astfel conştiinţa unui grad mai înalt de intelectualitate, 
s-a străduit să-i cerceteze natura ; a căutat să afle de unde decurgeau 
prerogativele acestor reprezentări eminente şi, în măsura în care a 
crezut a le descoperi cauzele, a întreprins el însuşi punerea lor în 
practică pentru a extrage, prin propriile-i puteri, efectele pe care 
ele le implică ; cu alte cuvinte, şi-a acordat sieşi dreptul de a făuri 
concepte. În acest mod s-a individualizat facultatea de a concepe. 
Dar, pentru a înţelege bine originile funcţiei, trebuie să o raportăm 
la condiţiile sociale de care depinde. 

Se va obiecta că nu evidenţiem decît o singură faţetă a con- 
ceptului, că el nu are drept unică funcţie să înlesnească acordul 
dintre spirite ci şi, într-o măsură chiar mai mare, acordul lor cu 
natura lucrurilor. S-ar părea că întreaga sa rațiune de a fi depinde 
de condiţia ca el să fie adevărat, adică obiectiv, şi că imperso- 
nalitatea sa nu poate fi decît o consecinţă a obiectivităţii sale. 
Comuniunea dintre spirite ar trebui să se întemeieze în lucruri, 
gîndite într-un mod cît se poate de adecvat. Nu negăm că evoluţia 
conceptuală nu s-ar face, în parte, în acest sens. Conceptul care, 
iniţial, este considerat a fi adevărat pentru că este colectiv, tinde să 
nu devină colectiv decît cu condiţia de a fi considerat adevărat: 
înainte de a-i acorda încrederea noastră, îi cerem garanţii. Dar mai 
întîi de toate, nu trebuie să pierdem din vedere că, astăzi încă, cea 
mai mare parte a conceptelor de care ne folosim nu sînt metodic 
constituite ; le-am preluat din limbaj, adică din experienţa comună, 

fără ca ele să fi fost supuse în prealabil vreunei critici. Conceptele 
elaborate prin metode ştiinţifice şi supuse unei critici se află totdea- 
una într-o categorică minoritate. În plus, între ele şi cele care-şi 
extrag întreaga autoritate exclusiv din aceea că sînt colective, nu 
există decît diferenţe de grad. O reprezentare colectivă, în măsura 
în care este colectivă, prezintă deja garanţii de obiectivitate ; căci 
nu fără motiv s-a putut ea generaliza şi menţine în mod statornic. 
Dacă ar fi fost în dezacord cu natura lucrurilor, nu ar fi putut 
dobîndi un ascendent amplu şi de durată asupra spiritelor. În fond, 
încrederea pe care o inspiră conceptele ştiinţifice decurge din aceea 
că sînt susceptibile de a fi supuse unui control metodic. O repre- 
zentare colectivă este în mod necesar supusă unui control repetat 
la infinit : cei care aderă la ea o verifică prin propria lor experienţă. 
Prin urmare, ea nu poate fi complet inadecvată obiectului său. Ea îl 
poate fără îndoială exprima cu ajutorul unor simboluri imperfecte ; 
dar nici măcar simbolurile ştiinţifice nu pot fi pe deplin sesizate. 
Tocmai acest principiu se află la baza metodei pe care o utilizăm în 
studiul fenomenelor religioase : noi considerăm ca pe o axiomă 
faptul că, oricît de stranii ar fi uneori în aparenţă, credinţele reli- 
gioase au partea lor de adevăr, care trebuie descoperit! . 

Invers, chiar şi atunci cînd sînt construite după toate regulile 
ştiinţei, conceptele îşi extrag întreaga autoritate exclusiv din valoa- 
rea lor obiectivă. Nu este suficient să fie adevărate pentru a fi 
crezute. Dacă nu sînt în armonie cu celelalte credinţe, celelalte 
opinii, într-un cuvînt, cu ansamblul reprezentărilor colective, vor fi 
negate ; nu vor fi acceptate şi, prin urmare, vor fi ca şi inexistente. 
Dacă este de cele mai multe ori suficient să beneficieze de garanţia 
ştiinţei pentru a se bucura de un soi de credit privilegiat, înseamnă 
că astăzi există o credinţă în ştiinţă. Dar o asemenea încredere nu 
se deosebeşte în mod esenţial de credinţa religioasă. Valoarea pe 
care o atribuim ştiinţei depinde în fond de ideea colectivă despre 
natura şi despre rolul ei în viaţă ; cu alte cuvinte, ea exprimă o 
stare a opiniei. Într-adevăr, viaţa socială în ansamblul ei, inclusiv 
ştiinţa, se întemeiază pe opinie. Fără îndoială, putem acorda opiniei 
statutul de obiect de studiu şi o putem supune unui examen ştiin- 
tific; este ceea ce-şi propune în special sociologia. Dar ştiinţa 
opiniei nu produce opinia ; nu poate decît să o lumineze, să deter- 
mine conştientizarea ei. Este adevărat că astfel o poate determina 
să se schimbe ; dar ştiinţa continuă să depindă de opinie, chiar şi 
atunci cînd pare a-i dicta legile ; căci, cum am arătat, opinia îi 
transmite forţa necesară pentru a acţiona asupra opiniei?. 

A spune că un concept exprimă maniera în care societatea îşi 
reprezintă lucrurile înseamnă şi a afirma că gîndirea conceptuală 


1. Vedem ce uşor este ca o reprezentare să-şi piardă valoarea obiectivă doar pentru 
că are o origine socială. 
2. Cf. supra, p. 195. 

este contemporană cu umanitatea. Prin urmare, refuzăm să vedem 
în ea produsul unei culturi mai mult sau mai puţin târzii. Un om 
care nu ar gîndi prin concepte nu ar mai fi om ; căci nu ar mai fi o 
fiinţă socială. Limitîndu-se doar la percepții de ordin individual, nu 
s-ar diferenţia de animal. Teza contrară a putut fi susţinută în măsu- 
ra în care conceptul a fost definit prin caracteristici neesenţiale. A 
fost identificat cu ideea generală!, şi încă cu o idee generală net 
delimitată şi circumscrisă?. În asemenea condiţii, s-a putut crede că 
societăţile inferioare nu cunosc conceptul propriu-zis : căci ele nu 
stăpînesc decît procedee de generalizare rudimentare, iar noţiunile 
de care se servesc nu sînt totdeauna definite. Dar majoritatea con- 
ceptelor noastre actuale se caracterizează prin aceeaşi nedeter- 
minare ; nu ne străduim deloc să le definim decît în discuţii şi în 
lucrările ştiinţifice. Pe de altă parte, am văzut că a concepe nu 
înseamnă a generaliza. A gîndi conceptual nu înseamnă pur şi 
simplu a izola şi grupa laolaltă caracteristicile comune unui anumit 
număr de obiecte ; înseamnă a subsuma variabilul permanentului, 
individualul socialului. Iar din moment ce gîndirea logică se înte- 
meiază pe concept, înseamnă că el a existat dintotdeauna ; nu a 
existat nici o perioadă istorică în timpul căreia oamenii să fi trăit în 
mod cronic cufundaţi în confuzie şi contradicţie. Desigur, nu vrem 
să insistăm asupra caracteristicilor diferenţiatoare ale logicii în di- 
versele momente ale istoriei; ea evoluează odată cu societatea. 
Oricât de reale ar fi însă diferenţele, ele nu trebuie să pună în 
umbră similitudinile, care nu sînt mai puţin esenţiale. 


IV 


Sîntem acum în măsură să abordăm o ultimă chestiune, formu- 
lată încă din introducerea? noastră, şi care a rămas într-o oarecare 
măsură subînțeleasă de-a lungul acestei lucrări. Am văzut că cel 
puţin anumite categorii sînt lucruri sociale. Trebuie să aflăm de 
unde le vine acest caracter. 

Din moment ce ele însele sînt concepte, este fără îndoială lesne 
de înţeles că ele reprezintă opera colectivităţi. În realitate, nu există 
concepte care să cuprindă, în aceeaşi proporţie, semnele după care 
se poate recunoaşte o reprezentare colectivă. Într-adevăr, stabili- 
tatea şi impersonalitatea lor sînt de aşa natură, încît au fost adesea 
considerate ca fiind absolut universale şi imuabile. De altfel, ţinînd 
cont de faptul că exprimă condiţiile fundamentale ale înţelegerii 
dintre spirite, pare de la sine înţeles că nu au putut fi elaborate 
decît de societate. 


1. Les fonctions mentales dans les sociétés inférieures, pp. 131-138. 
2. Ibid., p. 446. 
3. V. supra, p. 29. 

În ceea ce le priveşte însă, problema este mai complexă : căci 
ele sînt sociale într-un alt sens şi oarecum de gradul al doilea. Nu 
numai că ele provin dinspre societate, dar înseşi lucrurile pe care 
le exprimă sînt sociale. Nu numai că societatea le-a instituit, dar 
diversele aspecte ale fiinţei sociale le servesc de conţinut : categoria 
de gen era iniţial nediferenţiată de conceptul de grup uman. Ritmul 
vieţii sociale se află la baza categoriei de timp : spaţiul ocupat de 
societate a furnizat materia necesară categoriei de spaţiu. Forţa 
colectivă a constituit prototipul conceptului de forţă eficientă, ele- 
ment esenţial al categoriei de cauzalitate. Totuşi, categoriile nu sînt 
făcute pentru a se aplica exclusiv regnului social ; ele se extind la 
întreaga realitate. Cum se explică faptul că modelele pornind de la 
care au fost construite provin dinspre societate ? 

Prin aceea că este vorba despre concepte eminente, care joacă 
un rol preponderent în cunoaştere. Categoriile au funcţia de a 
domina şi de a învălui toate celelalte concepte : sînt cadrele perma- 
nente ale vieţii mentale. Or, pentru ca ele să poată îmbrăţişa un 
asemenea obiect, trebuie să se fi format pornind de la o realitate 
de o amploare egală. 

Fără îndoială, relaţiile pe care le exprimă există, într-o manieră 
implicită, în conştiințele individuale. Individul trăieşte în timp şi 
posedă, cum am mai spus, un anume sens al orientării temporale. 
El este situat într-un punct anume al spaţiului şi s-a afirmat, pe 
bună dreptate, că toate senzațiile sale sînt spaţiale!. El sesizează 
asemănările ; reprezentările similare se apropie, se cheamă unele 
pe altele, iar reprezentarea nou formată prin alăturarea lor are deja 
un caracter generic. Avem şi senzaţia unei anume regularităţi în 
ordinea de succesiune a fenomenelor ; animalul însuşi este în stare 
să o simtă. Doar că toate aceste relaţii aparţin exclusiv individului 
angajat în ele şi, prin urmare, noţiunea dobîndită nu poate, în nici 
un caz, să se extindă dincolo de orizontul său strîmt. Imaginile 
generice formate în conştiinţa mea prin fuziunea unor imagini 
similare nu reprezintă decît obiectele pe care le-am perceput în 
mod nemijlocit ; nimic nu-mi poate oferi ideea unei clase, adică a 
unui cadru în măsură să cuprindă grupul żotalal tuturor obiectelor 
posibile care satisfac aceeaşi condiţie. Desigur că mai trebuie să 
posedăm în prealabil ideea de grup, pe care doar spectacolul vieţii 
noastre interioare nu ar fi în măsură să o trezească în noi. Dar, mai 
ales, nu există experienţă individuală, oricât de extinsă şi de prelun- 
gită ar fi ea, care să ne poată face să bănuim măcar existenţa unui 
gen total, cuprinzînd universalitatea ființelor, şi faţă de care celelalte 
genuri ale sale nu ar reprezenta decît specii coordonate între ele 
sau subordonate unele altora. Această noţiune de tot, aflată la baza 
clasificărilor expuse de noi, nu poate să provină de la individ, el 
însuşi doar o parte în comparaţie cu întregul, care nu ajunge în 


1. William James, Principles of Psychology, |, p. 134. 

contact decît cu o fracțiune infimă din realitate. Şi totuşi, s-ar părea 
că nici o altă categorie nu este atît de esenţială ; cum rolul catego- 
riilor este de a cuprinde toate celelalte concepte, categoria prin 
excelenţă pare într-adevăr a fi însuşi conceptul de totalitate. Teore- 
ticienii cunoaşterii îl postulează de obicei ca şi cum ar fi de la sine 
înţeles, deşi el depăşeşte cu desăvîrşire conţinutul fiecărei conştiinţe 
individuale în parte. 

Pentru aceleaşi motive, spaţiul pe care-l cunosc prin propriile-mi 
simţuri, în centrul căruia mă situez, şi unde totul este orînduit în 
funcţie de mine, nu poate constitui cu nici un chip spaţiul total, 
conținînd toate întinderile particulare, şi unde, în plus, ele să fie 
coordonate în funcţie de puncte de reper impersonale, comune 
tuturor indivizilor. La fel, durata concretă pe care o simt scurgîn- 
du-se în mine şi odată cu mine nu este în măsură să-mi ofere ideea 
de timp total : cea dintii nu exprimă decît ritmul vieţii mele indivi- 
duale ; iar celălalt trebuie să corespundă ritmului unei vieţi care nu 
este cea a nici unui individ anume, dar la care toţi participă!. Tot 
astfel, regularităţile pe care le întrezăresc în modul în care senzațiile 
mele se succed pot avea o valoare pentru mine ; ele explică cum, 
atunci cînd antecedentul unui cuplu de fenomene a cărui constanţă 
am experimentat-o îmi este dat, am tendinţa să aştept termenul 
consecutiv. Dar starea de aşteptare personală nu poate fi confun- 
dată cu concepţia unei ordini universale de succesiune, care se 
impune tuturor spiritelor şi evenimentelor. 

Din moment ce lumea exprimată de sistemul total al conceptelor 
este cea pe care şi-o reprezintă societatea, înseamnă că doar socie- 
tatea ne poate furniza noţiunile cele mai generale conform cărora 
trebuie ea reprezentată. Doar un subiect care-i învăluie pe toţi 
subiecţii individuali este capabil să îmbrăţişeze un asemenea obiect. 
Din moment ce universul nu există decît atîta vreme cît este gîndit, 
şi din moment ce nu este gîndit în totalitate decît de societate, el ia 
loc în interiorul ei; devine un element al vieţii sale interioare, şi 
astfel ea însăşi devine genul total în afara căruia nu există nimic. 
Conceptul de totalitate nu este decît forma abstractă a conceptului 
de societate : ea este totul care cuprinde toate lucrurile, clasa su- 
premă în care se află toate celelalte clase. El este astfel principiul 
fundamental pe care se întemeiază clasificările primitive, unde 
fiinţele şi toate regnurile sînt situate şi clasate în cadrele sociale în 
aceeaşi calitate ca şi oamenii”. Dar dacă lumea este în societate, 
spaţiul pe care-l ocupă se confundă cu spaţiul total. Am văzut, 


1. Se vorbeşte adesea de spaţiu şi timp ca şi cum nu ar reprezenta decît întinderea 
şi durata concrete, aşa cum le poate sesiza conştiinţa individuală, dar sărăcite 
prin abstractizare. În realitate, sînt reprezentări de un cu totul alt gen, construite 
cu alte elemente, conform unui plan foarte diferit, şi în vederea unor scopuri tot 
atît de diferite. 

2. În fond, conceptele de totalitate, de societate, de divinitate nu sînt, după toate 
aparențele, decît diferitele aspectele ale uneia şi aceleiaşi noţiuni. 

într-adevăr, cum locul fiecărui lucru este desemnat în spaţiul social ; 
iar faptul că această localizare este întru totul ideală şi nu seamănă 
prin nimic cu ceea ce ar fi dacă nu ne-ar fi dictată decît de expe- 
rienţa sensibilă ne arată în ce măsură acest spaţiu total diferă de 
întinderile concrete percepute de simţuri!. Din acelaşi motiv, ritmul 
vieţii colective domină şi îmbrăţişează ritmurile variate ale tuturor 
vieților elementare din care rezultă ; prin urmare, timpul care o 
exprimă domină şi învăluie toate duratele particulare. Este timpul 
total. Istoria lumii nu a fost multă vreme decît un alt aspect al 
istoriei societăţii. Una începe odată cu cealaltă ; perioadele celei 
dintîi sînt determinate de perioadele celei de-a doua. Mişcările de 
concentrare sau de dispersiune ale societăţii măsoară durata im- 
personală şi globală, fixează punctele de reper care determină 
divizarea şi organizarea ei ; la modul general, sînt necesităţile perio- 
dice ale refacerii colective. Momentele critice se leagă de cele mai 
multe ori de vreun fenomen material, precum recurenţa regulată a 
cutărui astru sau alternanţa anotimpurilor, pentru că semnele obiec- 
tive sînt necesare pentru a face tuturor sensibilă această organizare 
esențialmente socială. În fine, relaţia cauzală devine în acelaşi mod 
independentă de orice conştiinţă individuală, din moment ce este 
stabilită în mod colectiv de către grup ; ea planează deasupra tutu- 
ror spiritelor şi a tuturor evenimentelor particulare. Este o lege cu 
valoare impersonală. Am arătat că în acest mod pare ea a fi luat 
naştere. 

O altă rațiune explică cum elementele constitutive ale cate- 
goriilor trebuie să fi fost împrumutate din viaţa socială : relaţiile pe 
care le exprimă nu puteau deveni conştiente decît în şi prin socie- 
tate. Dacă, într-un anume sens, ele sînt imanente vieţii individului, 
el nu avea nici o rațiune şi nici un mijloc de a le sesiza, de a le 
reflecta, de a le explicita şi de a le înălța la rangul de noţiuni 
distincte. Pentru a se orienta personal în spaţiu, pentru a şti în ce 
moment trebuiau satisfăcute diversele necesităţi organice, nu era 
necesar să-şi construiască, o dată pentru totdeauna, o reprezentare 
conceptuală despre timp şi spaţiu. Multe animale ştiu să găsească 
drumul care le duce către locurile familiare ; ele se îndreaptă către 
acestea la momentul potrivit, fără a stăpîni vreo categorie ; sen- 
zaţiile sînt suficiente pentru a le dirija în mod automat. Ele i-ar fi 
suficiente şi omului dacă mişcările sale nu ar trebui să satisfacă 
decît necesităţi individuale. Pentru a recunoaşte că un lucru sea- 
mănă cu altele, despre care avem deja o experienţă, nu este deloc 
necesar să le organizăm în genuri şi specii: modalitatea în care 
imaginile asemănătoare se înlănţuie şi fuzionează este suficientă 
pentru a oferi sentimentul de asemănare. Impresia de deja văzut, 
deja experimentat, nu implică nici o clasificare. Pentru a discerne 
lucrurile pe care trebuie să le căutăm de cele pe care trebuie să le 


1. V. Classifications primitives, loc. cit., pp. 40 şi urm. 

evităm, nu este necesar să asociem efectele unora şi ale altora de 
cauzele lor printr-o legătură logică, atunci cînd doar convențiile 
individuale sînt în joc. Consecuţiile pur empirice, puternicele cone- 
xiuni dintre reprezentările concrete constituie un ghid la fel de 
sigur pentru voinţă. Nu numai că animalul nu posedă vreun altul, 
dar de foarte multe ori practica noastră individuală nu presupune 
nimic în plus. Omul avizat are o senzaţie foarte clară a ceea ce are 
de făcut, dar, de cele mai multe ori, este incapabil să o traducă 
într-o lege. 


Altfel stau lucrurile în ce priveşte societatea. Ea nu este posibilă 
decît dacă indivizii care o compun sînt repartizaţi în diverse grupuri, 
adică clasaţi, şi dacă aceste grupuri sînt, la rîndul lor, clasate unele 
faţă de celelalte. Societatea presupune deci o organizare conştientă 
de sine care nu este altceva decît o clasificare. Organizarea societăţii 
se comunică în mod natural spaţiului pe care-l ocupă. Pentru a 
preveni orice ciocnire, trebuie ca fiecărui grup particular să-i fie 
afectată o porţiune determinată din spaţiu : cu alte cuvinte, trebuie 
ca spaţiul total să fie divizat, diferențiat, orientat, şi ca diviziunile şi 
orientările sale să fie cunoscute tuturor spiritelor. Pe de altă parte, 
orice invitaţie la o sărbătoare, la o vînătoare, la o expediţie militară 
implică fixarea unor date dinainte convenite şi, în consecinţă, stabi- 
lirea unui timp comun, pe care toată lumea îl concepe în acelaşi 
fel. În fine, cooperarea mai multor persoane în vederea unui scop 
comun nu este posibilă decît dacă se cade de acord asupra ra- 
portului dintre scopul cu pricina şi mijloacele pentru a-l atinge, cu 
alte cuvinte dacă o aceeaşi relaţie cauzală este admisă de toţi parti- 
cipanţii la respectiva întreprindere. Nu este prin urmare de mirare 
că timpul social, spaţiul social, clasele sociale, cauzalitatea colectivă 
stau la baza categoriilor corespunzătoare, din moment ce aceste 
diverse relaţii au fost pentru prima dată sesizate cu o oarecare 
limpezime de conştiinţa omenească în forme sociale. 

În rezumat, societatea nu este defel fiinţa ilogică sau alogică, 
incoerentă sau fantastică, cum cred unii prea lesne. Din contra, 
conştiinţa colectivă constituie forma cea mai înaltă a vieţii psihice, 
din moment ce este o conştiinţă a conştiinţelor. Aşezată în afara şi 
deasupra contingenţelor individuale şi locale, ea nu sesizează lu- 
crurile decît sub aspectul lor permanent şi esenţial, pe care-l fixează 
în noţiuni comunicabile. Văzînd de sus, vede mai departe ; îmbră- 
țişează, în fiecare clipă, întreaga realitate cunoscută ; de aceea este 
singura în măsură să poate furniza spiritului cadre aplicabile ansam- 
blului ființelor, permiţind să fie gîndite. Cadrele nu sînt create 
artificial ; ea le găseşte în ea însăşi ; nu face decît să le conştien- 
tizeze. Ele traduc modalităţi de a fi întîlnite la toate nivelele realului, 
dar care nu apar în deplină limpezime decît de la înălţime, pentru 
că extrema complexitate a vieţii psihice pretinde o dezvoltare mai 
mare a conştiinţei. A atribui gîndirii logice origini sociale nu în- 

seamnă, prin urmare, a o deprecia, a-i diminua valoarea, a o reduce 
la un sistem de combinaţii artificiale ; ci, din contra, a o situa vizavi 
de o cauză care o implică în chip natural. Ceea ce nu înseamnă că 
noţiunile elaborate în acest mod s-ar adecva deîndată obiectelor 
lor. Dacă societatea este universală în raport cu individul, ea nu 
este mai puţin o individualitate cu o fizionomie, o idiosincrasie 
proprii ; este un subiect anume care particularizează ceea ce gîn- 
deşte. Reprezentările colective conţin elemente subiective şi este 
necesar ca ele să fie progresiv epurate pentru a se apropia mai 
mult de lucruri. Dar oricît de rudimentare vor fi fost la origine, nu 
este mai puţin adevărat că ele conţin germenele unei mentalități 
noi, către care individul nu ar fi putut niciodată tinde prin propriile-i 
forţe : din acest moment, se deschidea calea către o gîndire stabilă, 
impersonală şi organizată, căreia nu-i mai rămînea decît să-şi dez- 
volte propria natură. 

De altfel, cauzele care au determinat o asemenea dezvoltare par 
a nu fi fost în esenţa lor diferite de cele care au generat germenele 
iniţial. Nu în urma intervenţiei unor factori extra-sociali tinde gîn- 
direa logică din ce în ce mai mult să se debaraseze de elementele 
subiective şi personale pe care le transportă încă de la origini ; ci 
mai curînd pentru că o viaţă socială de un nou tip s-a dezvoltat tot 
mai mult. Este vorba de viaţa internaţionalizată, care are deja drept 
efect universalizarea credințelor religioase. Pe măsură ce ea se 
extinde, se lărgeşte orizontul colectiv, societatea încetează să mai 
apară ca întregul prin excelenţă, pentru a deveni parte a unui întreg 
mult mai vast, cu frontiere nedeterminate şi susceptibile să regre- 
seze la infinit. Prin urmare, lucrurile nu se pot menţine în cadrele 
sociale în care erau iniţial clasate ; ele pretind să fie organizate 
conform unor principii specifice, astfel încît organizarea logică să 
se diferenţieze de organizarea socială, devenind autonomă. În acest 
mod, legătura iniţială dintre gîndire şi individualităţile colective 
determinate se diluează tot mai mult; în consecinţă, ea devine 
totdeauna impersonală şi se universalizează. Gîndirea cu adevărat — 
şi în sens propriu — umană nu este un dat primitiv ; este un produs 
al istoriei ; este o limită ideală de care ne apropiem tot mai mult, 
dar pe care se pare că nu vom reuşi niciodată să o atingem. 

Aşa încît nu numai că între ştiinţă, pe de o parte, morală şi 
religie pe de alta, nu există acea antinomie atît de des admisă, dar 
diversele modalităţi ale activităţii umane derivă, în realitate, 
dintr-una şi aceeaşi sursă. Este ce înţelesese Kant, şi de aceea a 
văzut el în rațiunea speculativă şi în raţiunea practică două fațete 
diferite ale aceleiaşi facultăţi. În viziunea lui, unitatea lor constă în 
aceea că ambele sînt orientate spre universal. A gîndi raţional 
înseamnă a gîndi după legi care se impun universalităţii fiinţelor 
raţionale ; a acţiona moral înseamnă a te comporta după acele 
maxime care pot fi extinse, fără contradicții, la universalitatea voin- 
telor. Cu alte cuvinte, ştiinţa şi morala pretind individului să se 

ridice deasupra propriului punct de vedere şi să ducă o viaţă 
impersonală. Nu putem într-adevăr pune la îndoială faptul că este 
vorba de o trăsătură comună tuturor formelor superioare ale gîndirii 
şi acţiunii. Kantianismul nu explică însă de unde provine tipul de 
contradicţie pe care omul o produce în acest mod. De ce este el 
obligat să-şi depăşească natura individuală prin constrîngere şi, 
invers, de ce legea impersonală este determinată să decadă încar- 
nîndu-se în indivizi ? Se poate spune că există două lumi antagonice 
la care participăm în egală măsură : lumea materiei şi a simţurilor, 
pe de o parte, lumea raţiunii pure şi impersonale, pe de alta ? Dar 
astfel repetăm întrebarea în termeni aparent diferiţi ; căci problema 
este de a afla de ce este necesar să ducem concomitent cele două 
existenţe. De ce cele două lumi, care par a se contrazice, nu rămîn 
una în afara alteia şi ce le determină să se întrepătrundă reciproc, 
în ciuda antagonismului lor? Singura experienţă oferită vreodată 
pentru această stranie necesitate este ipoteza dizgraţiei divine, cu 
toate dificultăţile implicate de ea, şi pe care nu ni se pare util să le 
amintim aici. Din contra, orice mister dispare imediat ce recunoaş- 
tem că raţiunea impersonală nu este decît un alt nume dat gîndirii 
colective. Căci ea nu este posibilă decît prin gruparea indivizilor ; 
prin urmare, ea îi presupune şi, la rîndul lor, ei o presupun pentru 
că nu se pot menţine decît grupîndu-se. Hegemonia scopurilor şi a 
adevărurilor impersonale nu se poate realiza decît prin concursul 
voinţelor şi al sensibilităţilor individuale, iar raţiunile participării 
lor la această dominație sînt totuna cu raţiunile pentru care-şi oferă 
concursul. Într-un cuvânt, impersonalul din noi există pentru că în 
noi există socialul, şi, cum viaţa socială cuprinde în acelaşi timp 
reprezentări şi practici, impersonalul se prelungeşte în chip natural 
către idee şi către acte. 

Unii se vom mira poate văzînd că raportăm formele cele mai 
înalte ale mentalităţii umane la societate : cauza pare cît se poate 
de nesemnificativă, comparativ cu valoarea pe care o acordăm 
efectului. Între lumea simţurilor şi a aspirațiilor pe de o parte, şi 
cea a raţiunii şi a moralei pe de alta, distanţa este atît de consi- 
derabilă încît cea din urmă pare a nu se fi putut suprapune celei 
dintii decît printr-un act creator. — A atribui societăţii rolul pre- 
ponderent în geneza structurii noastre nu înseamnă însă a nega 
creaţia ; căci societatea dispune de o putere creatoare neegalată de 
nici o fiinţă observabilă. Într-adevăr, orice creaţie, în afară de cazul 
cînd este o operaţie mistică care scapă ştiinţei şi inteligenţei, este 
produsul unei sinteze. Or, dacă sintezele reprezentărilor particulare 
care au loc în sînul fiecărei conştiinţe individuale sînt deja, prin ele 
însele, producătoare de noutate, cu cît mai eficiente sînt societăţile, 
aceste vaste sinteze ale conştiințelor complete ! O societate repre- 
zintă cel mai puternic fascicol de forţe fizice şi morale al cărei 
spectacol ni-l oferă natura. Nicăieri nu vom găsi o asemenea diver- 
sitate materială, împinsă la un asemenea grad de concentrare. Nu 

este, prin urmare, surprinzător că din ele se degajă o viaţă mai 
subtilă, care, reacţionînd asupra elementelor din care rezultă, le 
înalţă către o formă superioară de existenţă, transformîndu-le. 

Astfel, sociologia pare menită să ofere ştiinţelor omului o nouă 
cale. Pînă în prezent, eram confruntaţi cu următoarea alternativă : 
fie să explicăm facultăţile superioare, specifice omului, prin asi- 
milarea lor la formele inferioare ale fiinţei, reducînd raţiunea la 
simţuri, spiritul la materie, ceea ce însemna implicit să le negăm 
specificitatea ; fie să le asociem vreunei realităţi supra-experimen- 
tale dinainte postulată, dar a cărei existenţă este cu neputinţă de 
stabilit pe calea observaţiei. Faptul că individul era considerat ca 
fiind finis naturae nu putea decît să stingherească gîndirea : căci 
astfel rezulta că dincolo de el nu mai era nimic, în orice caz nimic 
tangibil prin mijlocirea ştiinţei. Dar deîndată ce se admite că deasu- 
pra individului se află societatea, că ea nu este o fiinţă nominală şi 
raţională, ci un sistem de forţe în acţiune, o nouă modalitate de a 
explica omul devine posibilă. Pentru ca atributele sale distinctive 
să poată fi păstrate, nu mai este necesar să le situăm în afara expe- 
rienţei. Înainte de a ajunge pînă aici, se cuvine să aflăm dacă ceea 
ce, în individ, depăşeşte individul, nu provine cumva dinspre aceas- 
tă realitate supra-individuală, dată însă în experienţă, care este 
societatea. Este desigur greu de spus pînă unde pot merge aseme- 
nea explicaţii şi dacă ele sînt de natură să rezolve toate problemele. 
Dar a postula o limită dincolo de care ele nu au a trece este tot atât 
de imposibil. Ipoteza trebuie însă pusă la încercare, supusă unui 
control al faptelor cît se poate de metodic. Este şi ceea ce ne-am 
propus să întreprindem. 

CULTUL POZITIV (continuare) 


II. Riturile mimetice şi principiul de cauzalitate 


Natura riturilor mimetice. — Exemple de ceremonii în care 
sînt folosite pentru a asigura fecunditatea speciei............ 322 

CULTUL POZITIV 

III. Riturile reprezentative sau comemorative 

RITURILE PIACULARE ŞI AMBIGUITATEA 
NOȚIUNII DE SACRU 


Riturile pozitive de doliu. — Descrierea lor... 357 


II. Cum se explică ele.- Ele nu reprezintă o manifestare a 
unor emoţii individuale. — Spiritul rău atribuit defunctului 

IV. Cele două forme de sacru: purul şi impurul. — Antago- 

I. Religia se bazează pe o experienţă întemeiată dar neprivi- 
legiată. — Necesitatea existenţei unei ştiinţe care să studi- 
eze realitatea acestei experienţe. — Realitatea experienţei 
este conferită de grupările umane. — Despre obiecţia care 
opune societatea ideală celei reale.-— Cum se explică 
într-o astfel de teorie individualismul şi cosmopolitismul 

II. Eternul religiei. - Conflictul dintre religie şi ştiinţă ; el 

întîmpla cu această funcţie 

